DUMITRU STĂNILOAE (n. 16 noiembrie 1903 în Vlădeni, jud. Brașov; ţ 4 octombrie 
1993, fiind înmormântat la mănăstirea Cernica). A urmat Facultatea de Teologie 
din Cernăuţi (1922-1927), unde a obţinut şi doctoratul cu teza Viața şi opera 
patriarhului Dosoftei al Ierusalimului şi legăturile lui cu Țările Româneşti, publicată 
în 1929 la Cernăuţi. A efectuat studii de specializare pentru Dogmatică şi Istorie 
bisericească la Facultăţile de Teologie din Atena (1927-1928), Munchen și Berlin 
(1928-1929), după care efectuează călătorii de studii şi documentare la Paris şi 
Belgrad. A fost profesor suplinitor (1929), provizoriu (1932) şi definitiv (1935) la 
Academia Teologică „Andreiană” din Sibiu, unde a predat Dogmatica, Apologetica, 
Teologia Pastorală şi Limba Greacă. A fost hirotonit diacon (1931), apoi preot 
(1932). In perioada ian. 1934 - mai 1945, s-a îngrijit, în calitate de redactor 
responsabil, de publicarea ziarului Telegraful Român. Concomitent, a îndeplinit 
funcţia de rector al Academiei Teologice „Andreiene” (1936-1946). La cererea 
autorităților comuniste a fost transferat la Facultatea de Teologie din Bucureşti 
(1 ian. 1947), urmându-l la catedra de Teologie ascetică şi mistică pe Nichifor 
Crainic, iar din anul 1949 a devenit profesor titular de Teologie dogmatică şi simbolică. 
A fost arestat în data de 4 septembrie 1958; închis la Jilava şi Aiud până în ianuarie 
1963, când este reintegrat la catedră până la pensionare, în anul 1973, în anii 
următori a fost profesor consultant pentru doctoranzi. A susținut importante 
conferinţe teologice în Atena, Tesalonic, Paris, Strasbourg, Bonn, Heidelberg, 
Tiibingen, Freiburg, Geneva, Oxford, SUA etc. Doctor Honoris Causa al Facultăţilor de 
Teologie ortodoxă din Tesalonic (1976), Belgrad (1982), Atena (1991), al Institutului 
Teologic „Saint Serge” din Paris (1981), al Universităţii din Bucureşti (1992). 
Membru corespondent (1990), apoi titular (1992) al Academiei Române. 


SCRIERI: Viaţa şi învățătura Sfântului Grigorie Palama (1938); Ortodoxie şi românism 
(1939); Poziția Domnului Lucian Blaga faţă de creştinism şi Ortodoxie (1942); lisus 
Hristos sau Restaurarea omului (1943); Uniatismul în Transilvania, încercare de 
dezmembrare a poporului român (1973); Teologia dogmatică ortodoxă pentru Institutele 
teologice, vol. 1-3 (1978); a Eva OpBo6o&o Oixovueviouo, Evxapioria, Iliorn, 
EkkÂncia (Despre un ecumenism ortodox. Euharistie, credință, Biserică — Atena, 1976); 
Dieu est Amour (Geneva, 1980); Theology and the Church (New York, 1980); 
Ilpooevxr], EAevOepia, Ayiornra (Rugăciune, libertate, sfințenie — Atena, 1980); 
Pricre de Jesus et experience de Saint Esprit (Paris, 1981); Teologia morală ortodoxă, 
vol. 3: Spiritualitatea ortodoxă | Ascetica şi mistica Bisericii Ortodoxe] (1981); Orthodoxe 
Dogmatik, vol. 1-3 (trad.: germană - Ziirich-Kâln-Dusseldorf, 1985/1990/1995); 
Le genie de l'Orthodoxie (Paris, 1985); Spiritualitate şi comuniune în Liturghia ortodoxă 
(1986); Chipul nemuritor al lui Dumnezeu (1987); Studii de Teologie dogmatică (1990); 
Chipul evanghelic al lui lisus Hristos (1991); lisus Hristos, lumina lumii şi îndumnezeitorul 
omului (1993); Sfânta Treime sau La început a fost Iubirea (1993); numeroase studii 
şi articole în reviste româneşti şi străine. 


TRADUCERI: Hristu Andrutsos, Dogmatica Bisericii Ortodoxe răsăritene (1930); FILOCALIA 
sfintelor nevoințe ale desăvârșirii, sau culegere din scrierile Sfinților Părinți care arată cum 
se poate omul curăți, lumina şi desăvârși (vol. 1-4, Sibiu, 1946-1948; vol. 5-12, București, 
1976-1991, cu reeditări după 1993); în colecţia Părinţi şi Scriitori Bisericeşti: 
Sf. Grigorie de Nyssa, Scrieri (1, 1982); Sf. Maxim Mărturisitorul, Scrieri (2 vol., 1983 
şi 1990), Ambigua (reed. 2006); Sf. Atanasie cel Mare, Scrieri (2 vol., 1987 şi 1991); 
Sf. Chiril al Alexandriei, Scrieri (4 vol., 1991, 1992, 1994, 2000); Sf. loan Scărarul, 
Scara (1992); Sf. Grigorie de Nazianz, Cele cinci cuvântări teologice (1993) ş.a. 

Notă asupra ediţiei 


Publicăm al doilea volum din lucrarea intitulată Cultură 
şi duhovwnicie, ediţie ce cuprinde toate articolele scrise de 
părintele Dumitru Stăniloae în Telegraful Român, în perioada 
1937-1941. Întrucât până în prezent nu s-a editat într-o ediţie 
completă publicistica părintelui Stăniloae din Telegraful 
Român, şi fiind cunoscut faptul că ziarul se mai găseşte în 
serie completă doar în câteva biblioteci mari, ne-am propus 
să edităm opera publicistică a marelui teolog ortodox într-o 
ediţie princeps, cu texte îndreptate conform normelor orto- 
grafice, ortoepice şi de punctuație actuale. 

Pentru identificarea textelor publicate atât cu semnă- 
tura completă a autorului dar şi a celor semnate cu inițiale 
sau sub pseudonim (DS, Diorates, D, S, TS, Red.), ne-am 
orientat în special după lucrările bibliografice semnate de 
Virginia PoPA (Părintele Dumitru Stăniloae. Bio-bibliografie, 
Ed. Trinitas, Iaşi, 2004, 522p.) şi de Gheorghe F. Anghe- 
lescu, Cristian Untea (Părintele Dumitru Stăniloae, un urmaş 
vrednic al patristicii clasice — bio-bibliografie, Ed. Mitropolia 
Olteniei, Craiova, 2008, 158p.). 

Pentru alcătuirea lucrării am consultat colecțiile Telegrafului 
Român din următoarele biblioteci: Biblioteca Academiei Române 
din Bucureşti, Biblioteca Centrală Universitară „Carol 1” din 

Bucureşti, Biblioteca Facultăţii de Teologie Ortodoxă „Justinian 
Patriarhul” din Bucureşti, Biblioteca Sfântului Sinod şi Biblioteca 
Facultăţii de Teologie Ortodoxă „Andrei Şaguna” din Sibiu. 

Orânduirea textelor a fost făcută după criteriul crono- 
logic. Reproducerile din alte publicaţii integrate de părintele 
Stăniloae în analizele sale au fost trecute cu un corp de literă 
mai mic, pentru a face demarcaţie între textul original şi 
eventualele reproduceri, citări. Notele bibliografice au fost 
editate în subsolul paginii, inserând la începutul fiecărui ar- 
ticol datele de identificare ale fiecărui text în parte, notate 
prin asterisc. 

Pentru îndreptarea textelor am aplicat normele ortogra- 
fice şi de punctuație în vigoare, folosindu-ne în special de 
Dicţionarul Ortografic, Ortoepic şi Morfologic al Limbii Române 
(Academia Română, Institutul de Lingvistică „Iorgu lordan 
- Al. Rosetti”, Ed. Univers Enciclopedic, Bucureşti, 2005). 
S-au modificat astfel următoarele grafii care nu mai cores- 
pund normelor în vigoare: s intervocalic şi s tare, precedat 
sau urmat de vocală precum caracterisează, desvoltare, deslega 
etc. a fost înlocuit cu z; -e la început de silabă, ce urmează 
unei vocale ca dumnezeeşti, trăesc ş.a. a fost înlocuit cu —ie — 
dumnezeieşti, trăiesc ş.a.; formele pronumelor şi adjectivelor 
demonstrative feminine sg. precum ceia, aceia, ceia ce, de aceia 
au fost înlocuite cu ceea, aceea, ceea ce, de aceea; cuvintele 
Român, România au fost înlocuite cu român, România; s-au 
transcris cu minusculă iniţială, în conformitate cu normele 
ortografice actuale etnonimele (român, englez, francez ş.a.), 
numele zilelor săptămânii şi ale lunilor calendaristice (luni, 
marți respectiv ianuarie, februarie), numele punctelor cardi- 
nale (est, vest, nord, sud), numele unor ranguri ierarhice (epis- 
cop, mitropolit, rege, prim-ministru), nu s-au înlocuit însă 

în cazurile în care acestea aveau o valoare stilistică; s-au 
transcris cu majusculă inițială numele unor instituții (Acade- 
mia „Andreiană”, Biserica Ortodoxă, Biserica Catolică, 
Facultatea de Teologie din Belgrad ş.a.), numele unor epoci 
(Evul Mediu, Antichitate etc.); derivatele din cuvântul 
Uniatism, devenit astfel fenomen de referință pentru aşa-nu- 
mita Unire cu Biserica Romei, au fost uniformizate astfel: 
uniat/ă/ați, Biserica Uniată, Uniaţia etc. în locul celor vechi 
unit, Biserica Unită, Unirea etc. De asemenea, a fost comple- 
tată punctuaţia, ori de câte ori a fost nevoie, a fost refăcută 
pe alocuri topica unor propoziţii sau fraze, actualizându-se 
formele lexicale învechite, au fost eliminate pleonasmele, 
cacofoniile şi alte imperfecțiuni stilistice 

Acest demers ştiinţific este adus ca omagiu sincer me- 
moriei părintelui Dumitru Stăniloae, aducând în atenţia tu- 
turor celor interesaţi textele publicate în perioada de 
formare a acestuia ca profesor la Academia Teologică 
Ortodoxă din Sibiu. În acest sens, considerăm că cel mai 
profund act de recunoştinţă pe care îl putem aduce celui 
mai mare teolog ortodox român, nu poate fi altul mai potri- 
vit decât un act de cultură, o aprofundare continuă a operei 
sale şi totodată o împărtăşire tainică din rodul rugăciunii şi 
a meditației sale teologice. 


lon-Dragoş Vlădescu 














Cronologie 


1903. S-a născut la 16 noiembrie 1903 în Vlădeni, judeţul 
Braşov, Dumitru, ultimul din cei cinci copii ai lui Irimie şi 
Reveca; mama era nepoată de preot. 


1917. La 10 februarie, pleacă la Braşov să urmeze cursurile 
Liceului confesional umanist „Andrei Şaguna”. 


1918. | se oferă o bursă pentru clasa a IV-a de către Fundaţia 
„Emanuil Gojdu”. 


1922. Primeşte o bursă în cadrul Universităţii din Cernăuţi. 


1923-1924. După un an părăseşte Universitatea pentru a se 
înscrie şi urma cursurile Facultăţii de Litere din cadrul 
Universității din Bucureşti. 


1924. În Postul Mare se întâlneşte cu mitropolitul Nicolae 
Bălan, care-i oferă o bursă la Centrul Mitropolitan din Sibiu. 


1927. Termină anul IV la Cernăuţi şi susține licenţa în Teologie 
sub conducerea prof. Vasile Loichiţă, cu lucrarea Botezul copiilor; 
primeşte o bursă pentru studii de specializare la Atena. 


1928. Toamna, susține la Cernăuţi teza de doctorat cu titlul 
Viaţa şi opera patriarhului Dosoftei al Ierusalimului şi legăturile 

lui cu Țările Româneşti, sub îndrumarea prof. V. Loichiţă. 
Centrul Mitropolitan din Sibiu îi oferă o bursă pentru 
Bizantinologie şi Dogmatică. Pleacă la Miinchen, pentru se- 
mestrul de iarnă, urmând seminarul de Istorie şi filologie 
bizantină al profesorului August Heisenberg, tatăl celebrului 
fizician. 


1929. În ianuarie pleacă la Berlin, pentru semestrul de vară, 
având profesori pe Hans Lietzmann şi Reinhold Seeberg, apoi 
la Paris şi la Belgrad, pentru studii de Bizantinologie şi 
Dogmatică şi documentare asupra operei originale a Sfântului 
Grigorie Palama; la întoarcerea în ţară este încadrat profe- 
sor suplinitor la catedra de Teologie fundamentală a Academiei 
Teologice „Andreiene”; aici, în decursul celor 17 ani de ac- 
tivitate didactică, a predat Teologie Dogmatică (1929-1946), 
Apologetică (1929-1932 şi 1936-1937), Pastorală (1932-1936) 
şi Limba Greacă (1929-1934). La Cernăuţi i se publică teza 
de doctorat. 


1930. Pleacă la Constantinopol pentru a cerceta şi copia 
opera teologică a Sfântului Grigorie Palama; la 5 octombrie 
se căsătoreşte cu Maria (născută Mihu). 


1931. La 10 mai, i se nasc primii doi copii gemeni, Dumitru 
(care moare în septembrie 1931) şi Maria; la 16 octombrie, 
este hirotonit diacon. Apare la Sibiu Catolicismul de după 
războiu. 


1932. La 25 septembrie este hirotonit preot. 


1933. La 8 octombrie se naşte Lidia, avându-l ca naş de botez 
pe istoricul transilvănean Ioan Lupaş. 

1934. La 1 ianuarie este numit redactor responsabil al zia- 
rului Telegraful Român, funcţie îndeplinită, vreme de 12 ani, 
până în 13 mai 1945. Îl cunoaşte şi leagă o strânsă prietenie 
cu Nichifor Crainic. 


1936. În iunie este numit rector al Academiei Teologice din 
Sibiu, funcţie îndeplinită până în 1946. 


1938. Apare la Sibiu lucrarea fundamentală Viaţa şi învățătura 
Sfântului Grigorie Palama. 


1939. Publică la Sibiu Ortodoxie şi românism. 


1940. Vara, România intră în cel de-al Doilea Război Mondial. 
Se constituie, la inițiativa poetului Sandu Tudor, grupul 
Rugul aprins, din care făceau parte lerom. Ivan Kulighin, du- 
hovnicul mitropolitului rus de Rostov (refugiat la Cernica), 
Ierom. Benedict Ghiuş, lerom. Sofian Boghiu, Prof. Alexandru 
Mironescu, poetul Vasile Voiculescu, Arh. Constantin Joja, 
Pr. Andrei Scrima, lon Marin Sadoveanu. Întâlnirile perio- 
dice la mănăstirile Antim şi Cernica au constituit o înviorare 
duhovnicească a vieţii creştine în Bucureşti. 


1942. Apare la Sibiu Poziția domnului Lucian Blaga față de 
creştinism şi Ortodoxie, conţinând şi articole publicate inițial 
în Telegraful Român. 

1943. Apare la Sibiu lisus Hristos sau Restaurarea omului. 


1945. La sfârşitul lunii aprilie, moare fiica Maria (Mioara). 


1946. Sub presiunea autorităților comuniste, reprezentate 
de Petru Groza, mitropolitul Nicolae Bălan este silit, îm- 

potriva propriei voințe, să-i ceară demisia din funcția de 
rector al Academiei; rămâne profesor în continuare până 
în 1947. Apare la Sibiu, primul volum din traducerea 
FILOCALIEI sfintelor nevoinţe ale desăvârşirii, sau culegere 
din scrierile Sfinţilor Părinţi care arată cum se poate omul 
curăți, lumina şi desăvârși. Este transferat prin „chemare” 
la Facultatea de Teologie a Universităţii din Bucureşti, 
urmându-l la catedra de Teologie ascetică şi mistică pe 
Nichifor Crainic. 


1947. Locuieşte cu soţia şi fiica Lidia în casa parohială a bi- 
sericii „Sfântul Gheorghe Vechi”. Apare la Sibiu volumul 2 
al Filocaliei. 


1948. Apar la Sibiu volumele 3 şi 4 ale Filocaliei. 


1949. Catedra de Teologie ascetică și mistică fiind desființată, 
rămâne profesor de Teologie dogmatică și simbolică pentru 
doctoranzi. 


1950. Participă la întâlnirile organizate de grupul Rugul aprins, 
din care nu face parte, dar unde conferenţiază de câteva ori. 


1955. La Sibiu, are loc un mare congres al preoţilor orto- 
docşi; Petru Groza, membru al prezidiului refuză să vor- 
bească cu Părintele Stăniloae, fapt ce va avea consecințe 
negative mai târziu. Are loc canonizarea Sfântului Calinic 
de la Cernica. 


1958. Începe un nou şi mare val de arestări în România, ca 
o condiţie a retragerii trupelor sovietice. Sunt arestați 
membri ai grupului Rugul aprins. Este urmărit de Securitate. 

La 4 septembrie este arestat, se face percheziţie la domiciliul 
din Bucureşti. În 5 septembrie, ora 4.00 dimineaţa, este dus 
la închisoarea din strada Uranus, pentru o lună, apoi în 
strada Plevnei, pentru încă o lună. În 4 noiembrie, începe 
procesul înscenat, caracteristic regimului comunist. Apare 
la Bucureşti Teologia dogmatică și simbolică: manual pentru 
Institutele Teologice, în colaborare cu Nicolae Chiţescu, Isidor 
Todoran, loan Petreuţă - părintele Stăniloae nu a fost con- 
semnat ca autor, întrucât, înainte de publicarea lucrării, a 
fost arestat. 


1959. Este dus la Aiud, având printre alţi colegi de celulă pe 
preotul Lazarov, paroh în Dobrogea sau pe avocatul şi publi- 
cistul Petre Pandrea, care-l evocă în scrierile sale. Vreme de 
câteva luni este ținut în regim de izolare totală. Lidia, fiica pă- 
rintelui, căsătorită între timp, naşte pe unicul nepot Dumitru 
Horia; fiind asistentă la catedra de Fizică a Universităţii din 
Bucureşti — prof. Hulubei — este obligată să părăsească 
Universitatea. 


1961. Toamna, este adus la Bucureşti pentru noi cercetări 
penale. 


1962. În martie, este readus la penitenciarul din Aiud. 


1963. În ianuarie este eliberat din închisoare şi lucrează ca 
funcţionar la Biblioteca Sfântului Sinod. În octombrie este 
reintegrat la catedră. 


1965. Este solicitat să scrie articole şi studii, de către cei care-l 
cenzuraseră înainte (Departamentul Cultelor se pregătea să 
prezinte Occidentului imaginea unei libertăți religioase). 

1968. Este invitat la Freiburg şi Heidelberg, de către profe- 
sorii Paul Miron şi respectiv Heyer, pentru conferințe; pri- 
meşte acordul Departamentului Cultelor, ce urma politica 
schimbării imaginii României. 


1969. Conferenţiază la Oxford unde leagă prietenie cu 
profesorul de Teologie și scriitorul anglican Donald 
Allchin. 


1971. Merge la Vatican ca membru al delegaţiei Bisericii 
Ortodoxe Române. 


1973. Apare la București Uniatismul în Transilvania, încercare 
de dezmembrare a poporului român. Devine pensionar cu titlu 
de profesor onorar, rămânând profesor consultant pentru 
cursul de doctorat. 


1976. Apare la București Filocalia, volumul 5, iar la Atena vo- 
lumul [ia Eva Op8o50&0 Oikovueviouo, Evxapioria, Iliorn, 
EkxâAncia (Despre un ecumenism ortodox. Euharistie, credință, 
Biserică), cu o prefață semnată de Panayotis Nellas. Este de- 
clarat Doctor Honoris Causa al Facultăţii de Teologie Ortodoxă 
a Universităţii din Tesalonic; în perioada 19-29 august parti- 
cipă la Al Doilea Congres al Facultăţilor de Teologie Ortodoxă 
organizat la mănăstirea Penteli — Atena, alături de preoții 
profesori Ene Branişte, lon Bria, loan G. Coman, Dumitru 
Popescu și Dumitru Radu. 


1977. Apar la București volumele 6 și 7 ale Filocaliei. 


1978. Apare la București Teologia dogmatică ortodoxă pentru 
Institutele teologice, volumele 1-3. 

1979. Apare la Bucureşti Filocalia, volumul 8. 


1980. Apare la Bucureşti Filocalia, volumul 9; la Geneva, 
Dieu est Amour, traducere de D. Nesser; la New York, 
Theology and the Church, traducere de R. Berringer, cu o 
prefață de John Meyendorff; la Atena, Ilpooevx7, EAevBepla, 
Ayiornra (Rugăciune, libertate, sfințenie). | se acordă pre- 
miul „Dr. Leopold Lucas” al Universităţii din Tiibingen. 


1981. Este numit Doctor Honoris Causa al Institutului ortodox 
„Saint Serge” din Paris. Este premiat la Londra cu distincția 
onorifică „Crucea Sfântului Augustin din Canterbury”, pen- 
tru merite teologice şi creştineşti. Apare la Paris Priere de 
Jesus et experience de Saint Esprit, cu o prefaţă scrisă de 
Olivier Clement; la Bucureşti Teologia morală ortodoxă, vol. 3: 
Spiritualitatea ortodoxă (Ascetica şi mistica Bisericii Ortodoxe) 
şi Filocalia, volumul 10. 


1982. 1 se acordă titlul Doctor Honoris Causa al Facultăţii de 
Teologie a Universităţii din Belgrad; în noiembrie conferențiază 
la New York, Boston, Detroit, Chicago, Washington. Apare la 
Bucureşti traducerea din Sfântul Grigorie de Nyssa, Scrieri, vol. 1. 


1985. Apare la Benzinger Verlag, Giitersloher Verlagshaus, 
Orthodoxe Dogmatik, vol. |, în traducerea profesorului H. Pitters, 
cu o introducere scrisă de Jiirgen Moltmann; la Paris apare 
Le genie de l'Orthodoxie, traducere de Dan Ilie Ciobotea (azi 
Preafericitul Părinte Daniel, Patriarhul Bisericii Ortodoxe 
Române), cu o prefaţă scrisă de Olivier Clement. 


1986. Apare la Craiova Spiritualitate şi comuniune în Liturghia 
ortodoxă. 

1987. Apare la Craiova Chipul nemuritor al lui Dumnezeu şi 
la Bucureşti traducerea Scrieri, partea I, de Sfântul Atanasie 
cel Mare. 


1988. Apare la Bucureşti traducerea Scrieri, partea a II-a, de 
Sfântul Atanasie cel Mare. 


1990. Devine membru corespondent al Academiei Române. 
Apare în aceeași editură ca şi primul volum Orthodoxe 
Dogmatik, vol. 2, traducere de H. Pitters, cu o prefață scrisă 
de Jiirgen Moltmann; la Roman apare Filocalia, volumul 11, 
iar la Craiova volumul Studii de Teologie dogmatică ortodoxă 
care cuprinde Hristologia Sfântului Maxim Mărturisitorul, 
Omul şi Dumnezeu şi traducerea Imnele iubirii dumnezeieşti 
ale Sfântului Simeon Noul Teolog. 


1991. Devine membru titular al Academiei Române. Este 
numit Doctor Honoris Causa al Facultății de Teologie a 
Universității din Atena. Apare la Sibiu Chipul evanghelic al 
lui lisus Hristos; la Bucureşti apare traducerea Scrieri, vol. 1, 
de Sfântul Chiril al Alexandriei și Filocalia, volumul 12. 


1992. Este numit Doctor Honoris Causa al Facultăţii de Teologie 
Ortodoxă a Universităţii din Bucureşti. Apare la Craiova 
volumul Reflexii despre spiritualitatea poporului român. 


1993. Apar la București lucrările Iisus Hristos, lumina lumii 
și îndumnezeitorul omului şi Sfânta Treime sau La început a fost 
iubirea. La 4 octombrie din același an, Părintele Dumitru 
Stăniloae a trecut la cele veşnice. 


Anul 
1937 








Pentru o mai strânsă unitate spirituală” 


Numărul trecut al foii noastre s-a trimis tuturor preo- 
ților din mitropolia ardeleană, cu îndemnul să se aboneze 
nu pentru neînsemnate motive de ordin financiar, ci pen- 
tru restabilirea unei mai vii circulații de idei şi de simţiri 
în cuprinsul organismului spiritual care este mitropolia 
noastră. 

Exista înainte o mai deplină şi folositoare circulație 
şi unitate sufletească în cadrul Bisericii Ortodoxe arde- 
lene. Preoţii din nordul Ardealului erau foşti colegi de 
teologie cu cei de la Braşov şi rămâneau în legături du- 
ioase atât întreolaltă, cât şi cu un acelaşi centru spiritual, 
de la care se alimentau şi se determinau gândirea şi ac- 
țiunea lor în mijlocul poporului, prin aceleaşi publicaţii 
periodice sau cărți. Preoțimea era un aluat unitar, răspân- 
dit în întreg cuprinsul frământăturii româneşti din Ar- 
deal, căreia-i inocula acelaşi spirit, aceleaşi aspirații. Prin 
preoţime se legau părţile risipite ale poporului ardelean 
într-o unitate, fiecare ştiind de celelalte şi dezvoltându-se 
astfel conştiinţa națională. Poporul ardelean evolua astfel 





* Telegraful Român, an LXXXV, nr. 2, 10 ian. 1937, p. 1. Semnat: Dr. 
D. Stăniloae. 

prin preoțimea lui de la starea naturală de popor la cea 
de naţiune. 

Astăzi, sub acest raport situaţia se prezintă schimbată 
şi e în mers spre schimbare tot mai mare. Astăzi un preot 
dintr-o eparhie se simte puţin străin față de unul din altă 
eparhie. Nu se mai înţeleg atât de uşor. Preocupările, ideile, 
aspiraţiile, amintirile, simpatiile le sunt deosebite, după 
cum sunt deosebiți oamenii şi preocupările centrului pro- 
priu eparhial, de care astăzi un preot atârnă sufleteşte cu 
exclusivitate şi prea unilateral. 

Nu e vorba, se înţelege, de deosebiri care ar contrazice 
dogma unităţii Bisericii. In credinţă, în cult, în organizaţia 
canonică, Biserica Ortodoxă e de-o impresionantă unitate în 
toată lumea. E vorba de micile, dar nenumăratele chestiuni 
de pastoraţie, de atitudine în fața problemelor pe care le 
aduce fiecare zi pe scena actualități, este vorba de ansam- 
blul multilateral şi în continuă transformare, al vieții preo- 
țeşti şi al vieții poporului şi al raporturilor mereu schimbate 
între ele. 

În această frământare neîntreruptă, în care preotul e 
un factor de extremă importanţă în îmbogățirea şi preci- 
zarea sufletului românesc, preotul se conduce după îndru- 
mările şi inspiraţiile ce le primeşte de la centrul eparhial 
fie pe cale administrativă, fie prin cărți şi publicaţii perio- 
dice. Şi ce mare valoare n-ar avea ca în această lucrare de 
fiecare zi să vedem preoțimea gândind şi manifestându-se 
cât mai unitar! 

S-ar putea obiecta că acțiunea de infiltrare a spiritului 
unitar în preoţime este astăzi de competenţa organelor cen- 
trale ale Bisericii Ortodoxe Române. Pentru a-şi da un temei 
şi mai serios, această obiecţie ar putea să ne facă reproşuri 

de regionalism; ni s-ar putea spune că unitatea spirituală 
trebuie să se facă azi pe țară, nu pe mitropolie. 

Preîntâmpinăm această obiecție mai întâi cu constata- 
rea că bucureştenii nu fac actual nimic în această direcție. 
La Bucureşti nu apare o foaie bisericească utilă pentru viața 
şi atitudinea de fiecare zi a preotului. 

În al doilea rând, aici nu e vorba de o izolare a mitro- 
poliei față de orice bună inspiraţie ce vine dinafara ei şi față 
de acţiunile care trebuie duse în comun. Dar nu e mai puțin 
adevărat că în cadrul unităților mai extinse sunt fireşti şi ne- 
cesare unități mai restrânse, mai locale. În cadrul Patriarhiei 
Române ființează mitropoliile ca nişte unități structurale 
mai intime, cu tradiţii de viață spirituală specifice, datorită 
în mare parte specificului provinciei sau poporului pe 
seama căruia ființează. 

Nu s-ar putea spune că mitropolia Ardealului este 
numai o realitate formală, istorică, fără o bază a existenţei 
sale în specificul Ardealului, care aduce în comunitatea ro- 
mânească o notă sufletească proprie, determinată de geogra- 
fia şi de istoria lui. Şi ar fi o greşeală să se creadă că specificul 
provinciilor se poate şterge. Sunt neamuri de veacuri unifi- 
cate politic, fără ca părţile lor să fie complet identice. 

În Ardeal sunt probleme deosebite, sunt o tradiţie bi- 
sericească şi o rezonanţă sufletească a poporului deosebite. 
Ardealul românesc este o unitate spirituală în cadrul unităţii 
româneşti. Preoţimea, cheagul vieţii româneşti din Ardeal, 
trebuie să se simtă mai mult decât în anii din urmă una în 
idei şi în faptele ce le are de îndeplinit. 

Unitatea poporului nu o pot salva şi întări nici prefecţii, 
nici inginerii, nici chiar învățătorii, ci numai preoțimea, aşa 
cum e cazul în orice comună, sau în orice suburbie. 

Iată pentru ce am dori ca preoțimea întreagă să ci- 
tească foaia care apare în centrul mitropoliei ardelene şi 
iată pentru ce sperăm că ierarhia ardeleană va găsi şi alte 
mijloace pentru intensificarea circulației spirituale în cadrul 
mitropoliei. 


Odiseea unei Pastorale' 


Semnalând Pastorala pe care a adresat-o episcopatul 
român din cealaltă strană clerului şi poporului uniat, nu 
putem să nu ne exprimăm bucuria că la acțiunea pornită de 
către episcopatul ortodox împotriva comunismului s-a ală- 
turat şi Biserica fraților uniați. Lupta împotriva acestui duş- 
man comun al credinţei şi al neamului trebuie dusă solidar, 
în primul rând de marile şi veneratele instituţii de temelie 
ale vieții româneşti, cu tot aparatul lor de propagandă, cu 
toată forța lor spirituală şi divină, cu nemuritoarea şi echi- 
librata lor învățătură despre viaţa socială. 

Nu vom avea ideea ciudată de-a supune unei analize 
minuțioase această Pastorală, cu scopul de a-i scoate în relief 
scăderile, aşa cum a făcut cu Pastorala de la Sibiu acel 
Morus de la Farul Nou, luat în apărare de românii uniați. 
Suntem conduşi de ideea că orice se face în această che- 
stiune sincer şi cu suflet e o contribuţie de nedisprețuit pen- 
tru scăparea sufletelor de otrava ce vrea să se răspândească. 

Am vrea numai să-i arătăm dlui Morus, de la Frollo ci- 
tire, că Pastorala de la Blaj cuprinde şi ea anumite părți pe 
care le-a criticat Domnia sa în Pastorala de la Sibiu şi nu 





* Telegraful Român, an LXXXV, nr. 2, 10 ian. 1937, p. 2. Nesemnat. 

cuprinde unele din acelea a căror pretinsă lipsă în Pastorala 
de la Sibiu nu a putut-o tolera Domnia Sa. 

Dl Morus reproşa Pastoralei de la Sibiu îndemnul dat 
creştinismului, să divulge pe comunişti organelor publice 
(„să-i arăţi paznicilor ordinei din statul nostru”), ca pe-o 
măsură: 


„nicidecum potrivită în gura şi la îndemâna clerului (nu 
era vorba numai de cler, viclene Morus! ci mai ales de 
popor), pentru că în cele din urmă ea înseamnă dezertare 
şi o trădare a Sfintei Cruci, lăsată în baza jandarmului cu 
baionetă”. 


Or, iată că dezertarea şi trădarea aceasta a Sfintei Cruci o 
cere şi episcopatul uniat prin cuvintele: 


„Să dăm mână de ajutor statului şi guvernelor noastre 
să se descopere focarele de revoltă, de insurecție incen- 
diară, păzind astfel patrimoniul cel mai scump ce-l avem: 
civilizaţia creştină. În felul acesta vom binemerita de la pa- 
trie şi de la Domnul nostru lisus Hristos etc”. 


Îndemnul acesta e drept că e dat în versiunea originală 
a Pastoralei de la Blaj în acelaşi limbaj greoi şi impropriu în 
care e ținut textul întreg. Cum să ajute un credincios din cu- 
tare cătun guvernului în formă directă? Preasfinţitul Rusu 
de la Baia Mare sesizând şi în această fază greutatea cu care 
se poate înțelege, a dat-o pe româneşte, spunând în versiu- 
nea Preasfinţiei Sale: 


„Să fim deci cu toții de veghe, să ajutăm cu dragă inimă 
autoritățile civile, care caută să descopere cuiburile de bol- 
şevici, contribuind astfel la păstrarea neştirbită a moşteni- 
rii sfinte [...]”. 

Deci, exact ca în Pastorala ortodoxă. Nu o critici, dle 
Morus? Nu o va critica dl Morus. Va şti şi dânsul — doar nu 
va fi chiar din Utopia - că datoria creştinului, conformă şi 
poruncii, este să ajute la menţinerea rânduielii în Stat, di- 
vulgând pe cei ce seamănă dezordine. Dacă a criticat acest 
lucru în Pastorala de la Sibiu, a făcut-o ca să spună un contra 
atunci când vorbeşte cineva de care nu-i place. 

DI Morus mai reproşa Pastoralei de la Sibiu că 


„nu precizează nici pe departe punctul de vedere al Bi- 
sericii creştine în materie de naționalism, familie şi pro- 
prietate”. 


Îl rugăm pe dl Morus să ne arate acest punct de vedere 
precis în Pastorala de la Blaj. Ei bine, nu se aminteşte în 
această Pastorală niciodată cuvântul sau ideea de neam. Nu 
ne îndoim că aceasta este doctrina precisă a catolicismului 
despre naționalism şi suntem siguri că ea îl satisface perfect 
pe dl Morus, care, la fel, nu vorbeşte în critica sa de neamul 
românesc, ci de poporul creştin. Într-adevăr se vorbeşte în 
Pastorala de la Blaj de apărarea civilizaţiei creştine şi, o dată 
sau de două ori, de patrie (de patrie vorbesc şi evreii!), dar 
de neam, deloc. Se vede că această omisiune sistematică l-a 
jenat chiar şi pe episcopul Rusu şi de aceea a introdus în 
versiunea Preasfinţiei Sale într-un loc cuvântul neam, iar 
într-altul pe cel de români. 

Pastorala de la Sibiu s-a adresat sentimentului naţional 
al poporului, atât pentru că o inspira doctrina ortodoxă, cât 
şi pentru că nu vrea să nege faptul că astăzi o puternică forță 
care luptă cu succes împotriva comunismului internațional 
este sentimentul național. Catolicismul însă, fiind tot aşa de 

internațional ca şi Francmasoneria — de aici alianța recentă 
şi oficioasă cu ea —, ca şi comunismul, nu putea să opună în 
acest punct nimic comunismului. 

DI Morus dădea ca exemplu în critica sa enciclicele so- 
ciale ale papilor Leon XIII şi Pius XI, spunând că e inutil să 
se adreseze poporului o Pastorală care nu-l învaţă aşa de te- 
meinic şi pe larg ca acelea în chestiunile sociale. Judecând 
astfel, dl Morus ar putea declara inutilă şi Pastorala de la 
Blaj. Poate că temându-se de dl Morus, episcopatul uniat, 
în Pastorala ce-a dat-o, n-a spus aproape niciun rând pro- 
priu, ci, vrând să fie doct, cu orice preţ şi în orice împrejurări, 
a înnădit-o toată din citate lungi, traduse greoi, încâlcit, în 
fraze kilometrice, de-o topică confuză şi în cuvinte din ma- 
nualele scolastice, făcând ceva absolut neinteligibil nu 
numai pentru popor, dar chiar şi pentru intelectuali, deşi 
lucrurile ce se spun nu sunt cine ştie ce filosofii. 

1 se vorbeşte poporului, ca unor studenţi de la un se- 
minar de sociologie, despre ziarul Arbeiter Zeitung (cu care 
începe Pastorala), despre Marx, Leibknecht, Vollmar şi des- 
pre operele lor cu titlu nemţesc, de parcă ar fi nişte vecini 
cu care stau sătenii noştri toată ziua de vorbă la pârleaz. 

lată cum sunt introduşi aceştia la cuvânt: „Să fie ade- 
vărat ceea ce spune Vollmar!?”, „derivă doar de la Bebel, cu- 
noscuta frază [...]”, „este arhicunoscută şi fraza lui Carl 
Marx? [...]”, „şi e cunoscută şi fraza lui Liebknecht (Volkstaat 
1875)” etc. 


1 Albert Maria WEISS, Lazare COLLIN, Apologie du christianisme, Paris- 
Lyon, vol. VII, pp. 100-104. 

2 Anton KLOTZ, Soziale und kulturelle Probleme der Zeit. Dokumente 
und Materialsammlung, Neue Folge. Ibk., Tyrolia, 1932, p. 119. 

Şi mai nefericită este Pastorala aceasta întrucât, dând 
excesiv de multe expresii scurte, tăioase, ce se imprimă uşor 
minţii, din cele ce spun comuniştii contra creştinismului, 
combaterea lor e făcută cu fraze obscure, lungi, absolut ne- 
inteligibile, luate din două enciclice ale papilor Leon XIII şi 
Pius XI şi dintr-una a episcopatului belgian. Dacă ar fi să ju- 
decăm valoarea mult lăudatelor enciclice papale după pa- 
sajele ce ni se dau în Pastorală, ar trebui să ne facem o idee 
deplorabilă despre ele. Nu le criticăm noi, ci le critică Preas- 
fințitul Rusu, care a redat din aceste pasaje mai mult de ju- 
mătate, restul transformându-se cu totul. Şi-a dat seama că 
sunt fie nepotrivite pentru împrejurările de la noi, fie inutile, 
fie neinteligibile. Altfel spus, când s-a făcut o încercare de a 
se lumina poporul românesc cu înțelepciunea faimoaselor en- 
ciclice, însuşi un episcop uniat le-a găsit imposibile pentru 
această funcție. Ce mai zici domnule Morus? 

De altfel, toată Pastorala de la Blaj a avut această tristă 
soartă. (Noi nu o criticăm, ci întrebăm anumite lucruri pe dl 
Morus şi încercăm să înțelegem soarta tristă a acestei Pasto- 
rale.) Rând de rând a fost transformată de Preasfinţia Sa 
Rusu. Cuvintele pedante au fost date pe româneşte (anihilat 
= desființat; viață mortificată = viață de jertfire; aberaţie = 
scornitură; stigmatizarea exceselor = înfierarea lipsei de grijă; 
o filipică am zice vehementă = o înfruntare mai aspră; enci- 
clica imortală = nemuritoarea carte de învățătură; este neono- 
rabil şi nedemn = este necinstit; cu insistență = cu dinadinsul; 
seduceri = ispite; proletariat agricol = muncitori de pământ 
etc.) Numele corifeilor comunişti sunt puse în paranteză, nu- 
mele de gazete şi de opere omise. Dar, cum am amintit, sunt 
omise sau transformate pasaje mari din citatele luate din en- 
ciclice, precum şi puținele rânduri proprii ale episcopatului 

uniat. Cu creionul roşu al celui mai nemilos dascăl a tăiat, a 
şters, a făcut prăpăd toată Pastorala de la Blaj, punând un 
mare şi mânios insuficient pe această compoziție cleioasă, din 
care episcopul Rusu a văzut că nu se poate înţelege nimic. 
Să dăm câteva pasaje omise de Preasfinţitul Rusu? Nu 
ştim pe care să-l alegem mai întâi. 
Întâi, unul din enciclica Quadragesimo anno a lui Pius XI: 


„cele hotărâte prin lege pentru favorizarea câştigurilor 
federalizate, pe când împărțeau responsabilitatea şi res- 
trângeau primejdia de-a face negustorie, au dat prilej la 
cele mai mari abuzuri. Se poate vedea că datoria de res- 
ponsabilitate, aşa de slăbită în chipul acesta, nu mai face 
aproape nicio impresie”. 


Şi acum, o frază de-a episcopatului omisă de Preasfinția 
Sa Rusu. Ea poate servi ca mostră de felul în care vorbeşte 
Pastorala poporului uniat: 


„Şi cel ce crede că din materie şi mişcarea ei, din evolu- 
ţia tehnică, din puterile de producție derivă conform con- 
cepției materialiste a lumii tot ce este spiritual: ştiinţa şi 
arta, religia şi morala, ca o uriaşă suprastructură a ei, acela 
nu poate decât să ajungă în chip logic la negarea creştinis- 
mului etc”. 


Suntem siguri: credincioşii s-au lămurit butuc. 

Ce tristă impresie face un intelectual dezrădăcinat, care 
nu mai ştie să stea de vorbă cu poporul său. Ai sentimentul 
puternic al inutilității existenţei şi muncii sale. Dar senti- 
mentul acesta e de-o mie de ori mai trist când e provocat de 
părinţii cei mai înalți ai unei Biserici, a cărei misiune doar 
aceasta este: să lumineze şi să mângâie poporul. 





+ Pr. loan Brânzea' 


Vestea încetării din viaţă a tânărului şi însuflețitului profesor 
preot loan Brânzea ne-a venit duminică, lăsându-ne înmărmuriţi. 
Nu ştiam că e bolnav, îl ştiam în floarea vârstei celor 32 de ani, 
ne-am fi aşteptat la orice, numai la această lovitură nu. 

Biserica noastră pierde în el un apostol neobosit al cuvântului 
dumnezeiesc răspândit cu elan, cu dragoste, cu un entuziasm ad- 
mirabil, aproape naiv. Liceul „Andrei Şaguna” e părăsit de cate- 
hetul prieten al copiilor, animator al adolescenților în direcțiile 
sfinte ale vieţii. Viaţa liturgică braşoveană pierde pe dirigintele nos- 
tru de coruri, care începea să se lanseze promiţător în regiunile de 
azur ale inspirațiilor şi compozițiilor originale. În sfârşit familia, 
prietenii, colegii şi toţi cei ce l-au cunoscut rămân fără apropierea 
unui suflet ales, încălzit de cea mai sinceră şi jertfelnică dragoste. 

Era reconfortant să stai în preajma lui, să-ți vorbească având 
o convingere de copil şi cu belşug de cuvinte despre misiunea 
sfântă a preoţiei, despre planurile sale misionare. Optimismul lui, 
neproblematizat de nicio ezitare, de nicio îndoială, nu vedea pie- 
dici, nu vedea decât ca binecuvântate prilejuri de biruinţe sigure 
întunecimile şi adversitățile vieţii. 





* Telegraful Român, an LXXXV, nr. 2, 10 ian. 1937, p. 4. Semnat: Dr. 
D. Stăniloae. 

Emana din făptura lui o forță care îmbrăca în trandafiriu rea- 
litățile nu numai pentru el, ci şi pentru cei cu care stătea de vorbă. 
Aşa cum o floare, cu toată gingăşia şi distincția ei, şi fără nicio în- 
cordare, răspândeşte în juru-i un parfum care face viața frumoasă. 

N-aş fi putut crede că sub spontaneitatea aceasta a vieții opti- 
miste pândeşte, gata să-şi arate forța nimicitoare, agentul morții. 

Dumnezeu să odihnească sufletul curat, activ, de-o elemen- 
tară credinţă a prietenului Brânzea, în corturile fericite, în câm- 
piile senine şi trandafirii ale drepţilor, care i se potrivesc atât de 
minunat. 


Eroismul preoţesc” 


Hotărât lucru, am păşit într-o zodie istorică în care nu 
se mai poate trăi fără eroism. Astăzi, dacă nu poţi trăi eroic, 
viaţa îți devine un chin şi o țesătură de complicații şi de con- 
tradicţii care te înfăşoară până la sugrumarea morală. Anti- 
tezele şi-au ascuţit atât de mult vârfurile şi se înfruntă atât 
de implacabil, încât a devenit foarte primejdios să te mai 
mențţii printr-o savantă şi oportunistă echilibristică între 
amândouă sau în amândouă. Rişti serios să fii străpuns din 
două părţi, căzând între ele. 

Înainte toată lumea trăia pe un plan de compromis 
între antiteze. Necredinţa nu era în totul necredinţă sau su- 
porta alături de ea şi credința. Credinţa, la rândul ei nu-ţi 
impunea numaidecât lupta aprigă pentru ea şi mărturisirea 
patetică a ei, nefiind asaltată atât de furibund de ateism. Pu- 
teai să fii şi din una, şi din alta câte puţin, sau să fii teoretic 
cu una, şi practic cu alta. 

Astăzi concepțiile şi convingerile s-au ales din ameste- 
cul în care conviețuiau şi stau opuse în fronturi care se iz- 
besc cu neîndurare. 





* Telegraful Român, an LXXXV, nr. 4, 24 ian. 1937, pp. 1-2. Semnat: 
Pr. D. Stăniloae. 

Azi Antihristul comunist şi-a dezlănțuit toată lupta îm- 
potriva creştinismului. În Rusia şi în Spania duşmanii lui 
lisus Hristos săvârşesc împotriva preoţilor şi a mărturisito- 
rilor credinţei orori care întrec orice închipuire fantasmago- 
rică. Şi cine ştie dacă nu se va încinge aceeaşi horă sinistră 
în toată lumea. 

Care trebuie să fie între astfel de împrejurări atitudinea 
preotului? Să rămână, cu prețul de-a fi socotit ca un izolat şi 
retrograd, pe o poziţie intermediară, de compromis între an- 
titeze? Cred că această atitudine nu mai este posibilă nici 
pentru preot. Mai întâi, ea este într-o incompatibilitate prin- 
cipială cu misiunea preoțească. Preotului nu i se permite în 
niciun timp să stea pe poziții de compromis. Nici măcar în 
timpurile cele mai liniştite şi împăcate, de clasică mentalitate 
burgheză. Eroismul este o însuşire esențială a misiunii lui. 
Dar nu e mai puțin adevărat că absenţa eroismului pastoral 
în vremuri liniştite, oricât ar constitui o vină personală, nu 
are consecinţe atât de păgubitoare pentru credinţa creştină. 
Într-o vreme ca a noastră însă, aceste consecințe sunt de-a 
dreptul dezastruoase. Eroismului şi fanatismului necredinţei 
- da, există un eroism şi un fanatism satanic, ateu, inspirat 
şi animat de cel rău! — ce-i poţi opune decât eroismul supe- 
rior al credinţei în realitatea şi în valorile spirituale? 

Dar cum să fie eroismul preoţesc? 

În general spus, să fie el, ca orice eroism, afirmarea fără 
frică, totală, fără reticenţe, în orice împrejurare, a credinţei 
creştine şi a idealurilor ei. Mărturisirea prin cuvânt deschis, 
dar şi prin întreaga purtare şi mai ales prin acţiune neobo- 
sită în favoarea credinţei. Eroismul preoţesc nu te lasă să as- 
culți pasiv ridiculizarea credinţei creştine, ci-ți va porunci 
să-i iei apărarea cu toată priceperea şi — dacă ai de aceasta 

mai puțină — cu tot focul curat al convingerii care-ţi pogoară 
atunci pe Duhul Sfânt în suflet. Eroismul preoţesc nu te lasă 
să te ruşinezi de calitatea ta de preot — of! ce laş lucru e 
acesta! — şi să foloseşti semnele externe care mărturisesc 
această calitate a ta. Eroismul preoţesc îți dă conştiinţa sfin- 
tei tale demnități de preot, te face într-un anumit sens mân- 
dru de ea, socotind-o superioară tuturor profesiilor 
omeneşti şi cu un rost inegalabil în viața omenirii. Dar toc- 
mai de aceea eroismul preoţesc te face să păzeşti cu nobila 
gelozie prestigiul acestei demnități divine, atât în persoana 
proprie, necoborând-o la fapte, cuvinte şi atitudini care o 
compromit, cât şi în persoana altor fraţi întru preoție, apă- 
rându-i când auzi că sunt bârfiți. 

Eroismul preoţesc este nebunia cea prea înțeleaptă pen- 
tru Hristos, socotindu-L pentru tine şi afirmându-L pentru 
toți, fără răgaz, singura cale de mântuire din rele, singurul 
centru şi rost al existenţei. Eroismul preoţesc cere să trăieşti 
şi să afirmi patetic, deplin, exclusiv, până la ultima margine 
a puterilor şi a existenţei tale, cu riscul de a pierde imediat 
nu numai averea, ci şi viaţa, teza pentru care te-ai decis: pe 
Hristos. 

Eroismul preoţesc implică ambiția sfântă de-a face prin 
tine pe Hristos venerat, dorit, iubit de oameni, de a te sfinți 
pe tine, prin Hristos, pentru a-L reflecta pe Hristos. 

După gradul, după pasiunea cu care îţi iubeşti şi-ţi 
afirmi teza, eroismul preoţesc este ca oricare alt eroism. Dar 
mai mult decât oricare altul, eroismul preoţesc este străbă- 
tut de nobleţe în maniera sa şi de-o infinită dragoste de om. 
Are şi el în vedere biruinţa asupra tezei adversare şi se află 
în plină tensiune de luptă, dar nu foloseşte niciun mijloc in- 
compatibil cu noblețea spirituală şi cu dragostea, care nu 











34 CULTURĂ ŞI DUHOVNICIE 


descurajează, față de om. Loveşte şi preotul în poziția ad- 
versară prin afirmare şi prin combatere, dar fără ură pentru 
adversar. În opoziţie ireductibilă şi în luptă decisă cu teza 
contrară, cel ce-o reprezintă trebuie să vadă totuşi că lovi- 
turile tale sunt loviturile spiritului adevărului şi sunt înso- 
ţite de cea mai mare iubire față de el. Chiar când el te urăşte 
de moarte şi când te loveşte brutal, cu mijloacele cele mai 
puţin omenoase, tu, preot, nu-ți lăsa sufletul infectat de pa- 
tima urii, ci luptă-te să-ți păstrezi, în lisus Hristos, senină- 
tatea şi credinţa în biruința tezei tale. Loveşte pe tatăl 
minciunii cu sabia adevărului, afirmă-ţi fără frică, dar liniş- 
tit, neclintit şi demn, fără vulgaritate, poziția ta. Adversarul 
trebuie să te simtă superior. 

De eroism şi de luptă ţin esenţial suferința şi martiriul. 
Cine se teme de ele nu poate fi erou şi fuge de luptă. În 
epoca burgheză, apusă precum se vede, lumea se dezobiş- 
nuise a se mai gândi la moarte, se temea de ea, trăia într-un 
orizont spiritual la a cărui margine nu se vedea — pentru că 
omenirea aşezase un paravan — misterioasa moarte care te 
înspăimântă. Azi, omul s-a învăţat să privească spre moarte, 
să conteze cu ea, să nu se mai teamă de această graniţă si- 
gură a vieţii. Mi se pare că vremea noastră cere tot mai mult 
şi preotului să fie pregătit şi pentru această eventualitate. 

Istoria intră, iubiţi frați întru Hristos, într-o fază eroică. 
Dumnezeu ne cere în sfârşit iarăşi, şi poate mai mult ca tot- 
deauna, mai ales nouă, să fim la înălțimea timpului. Să nu 
lăsăm cererea lui Dumnezeu fără răspunsul nostru pozitiv. 





Martiri pentru Hristos” 


Moartea eroică a lui loan I. Moţa şi a lui Vasile Marin a 
răscolit până în adâncuri sufletul țării întregi, care de o săp- 
tămână vibrează zguduită, purificată, înălțată peste pămân- 
tescul banal în regiunile sublimului. 

Când toți credeam că s-a stins din omenire pasiunea 
pentru ideal, capacitatea de eroism, spiritul de jertfă şi mai 
ales dragostea şi înțelegerea pentru Hristos, jertfa eroică a 
celor doi tineri ne-a descoperit fulgerător în inimile lor şi, 
cu siguranţă, în inimile multor sute de tineri — şi de aici în- 
ainte în a tot mai multora —, comori uriaşe de strălucitoare 
lumină şi putere dumnezeiască. 

De-acum o nouă epocă se deschide în istoria româ- 
nească. 

Scara de lumină, de jertfă, de sfântă îndrăzneală pentru 
idealul cel mai nobil şi mai roditor care este Hristos, scară 
pe care ne-au arătat cei doi martiri ce frumos e să te înalți 
cu aripi şi cu suflet de înger spre cerul iarăşi deschis pentru 
noi — va trezi în neamul nostru puteri nebănuite de sfânt 
idealism, de nemuritoare fapte, în faţa cărora se va topi ca 
ceara meschinăria vieţii noastre de până acum. 





* Telegraful Român, an LXXXV, nr. 4, 24 ian. 1937, p. 2. Semnat: DS. 

Tinerii Moţa şi Marin sunt de-acum nume de foc lumi- 
nător şi dogoritor în istoria mândriei româneşti şi a Bisericii 
Ortodoxe Române, ai cărei martiri sunt. Ei ne-au ridicat 
prestigiul — grav compromis de politicianismul postbelic — 
în faţa străinătății. 

Nu putem să nu încrestăm că unul dintre ei este fiul 
unui protopop al nostru, al marelui apostol şi mărturisitor 
al libertăţii româneşti. Biserica Ortodoxă a arătat încă o dată 
în Ardeal, aşa cum a arătat în figurile lui Horia, Cloşca, Cri- 
şan, Avram lancu, în ce spirit îşi creşte fiii. Ion I. Moţa este 
cea mai mare jertfă ce-ar fi putut-o da neamul şi Biserica 
noastră din rândul generaţiei tinere. Dar se vede că subli- 
mul şi rodnicia unei jertfe sunt condiționate de mărimea ei. 

Îndureraţi dar mândri, loviți greu dar tocmai de aceea 
cu şi mai mari nădejdi, glorificăm numele martirilor Ion 1. 
Moţa şi Vasile Marin. 


Pentru un cotidian creştin” 


Trăim într-un timp când concepţia creştină de viaţă e 
socotită drept ceea ce este ea în realitate: semnul care îm- 
parte lumea în două, pentru şi contra ei. Creştinismul stă 
azi în centrul luptei pentru aşezarea de mâine a vieţii ome- 
neşti. Precum o partidă vrea să întemeieze istoria viitoare a 
omenirii pe forţele spirituale ale creştinismului, cealaltă îşi 
face problemă de viaţă şi de moarte din a lichida creştinis- 
mul din viaţa omenească. Toate puterile omeneşti sunt azi 
angajate, de forțe mai presus de ele, în lupta universală în 
jurul lui Hristos. A mai sta azi indiferent înseamnă a nu te 
opune asaltului lui antihrist, înseamnă a ajuta pe duşmanii 
lui Hristos. 

La noi în țară se dă aceeaşi luptă, care devine tot mai 
radicală pe zi ce trece. Niciodată n-am avut poate în ţară o 
afirmare atât de ferventă a lui Hristos din partea celor ce 
cred în El, şi niciodată nu s-a pomenit în cercuri largi o ne- 
gare atât de exclusivă a lui Hristos. Am putea spune, având 
în vedere pe cei ce cred, că numai cu Hristos se poate însă- 
nătoşi temeinic viaţa neamului şi a statului nostru, că nicio- 
dată n-a fost în țară la noi o mai mare sete de-a cunoaşte pe 





* Telegraful Român, an LXXXY, nr. 5, 31 ian. 1937, p. 1. Semnat: DS. 

Hristos şi de-a se afirma concepţia ce derivă din Persoana 
Lui divino-umană, cum este astăzi. 

Dar tocmai de aceea, niciodată nu i s-a impus Bisericii 
o sarcină mai mare de-a răspunde acestei dorinţe, ca astăzi. 

Biserica noastră nu mai poate rămâne simplu privi- 
toare la lupta de-o uriaşă încordare ce se dă în jurul con- 
cepţiei creştine. Ea trebuie să intervină hotărâtor şi decisiv 
în favoarea lui Hristos şi împotriva adversarilor Lui. Pe 
de o parte trebuie să-L facă cât mai cunoscut celor ce do- 
resc să-L. cunoască, pe de alta, să lovească cu sabia adevă- 
rului creştin în eroarea adversară, alungând cu lumina ei 
întunericul răspândit în suflete de tatăl întunericului. Stat 
creştin sau stat ateu, societatea întemeiată exclusiv pe ba- 
zele materialismului! Aceasta este alternativa în jurul că- 
reia se dă lupta cu condeiul, cu graiul, cu jertfa propriei 
vieţi. Biserica trebuie să arunce în talerul părții sănătoase 
a alternativei toată forța ei de propagandă, de luminare şi 
de jertfă. 

Ce face azi Biserica noastră pentru a limpezi aspectele 
unui stat creştin, ale unei societăți moderne întemeiate pe 
baze creştine? Ce face ea pentru a încălzi sufletele pentru 
un astfel de ideal? Se face poate câte ceva individual, local, 
prin colțuri răsfirate. Dar opera aceasta trebuie făcută pen- 
tru ansamblul țării, dintr-un focar ale cărui raze să se răs- 
pândească pe tot întinsul sufletesc al neamului. Căci din 
centru, cu răspândire în întreaga ţară, se duce şi lupta de 
stricare a neamului prin inocularea demagogică a tuturor 
pornirilor materialiste şi anarhice. Orice partid politic, tot 
atâtea şcoli de degradare a neamului, îşi susține propa- 
ganda unitar şi universal, pe întreaga țară, prin aceleaşi or- 
gane de publicitate, prin aceiaşi oratori. 

Astăzi viaţa întregii țări se strânge spre centru şi e in- 
fluențată de la centru. Biserica încă trebuie să ţină seama de 
acest fenomen. Pe lângă opera ce-o îndeplineşte zi de zi în 
fiecare sat prin preoții instruiți de centrele eparhiale, ea tre- 
buie să-şi însuşească şi acel puternic instrument modern de 
misiune, care ajunge în fiecare casă de intelectual, lucrând 
zi de zi asupra sufletului lui, adică ziarul cotidian, mare şi 
impunător. Ce dă Biserica astăzi intelectualilor noştri, aces- 
tor agenţi care transmit poporului ideile curente din centrul 
țării, frământându-i sufletul potrivit lor? Cine se îngrijeşte 
de sufletul lor şi, implicit, de sufletul poporului care, cople- 
şit de atâtea idei deosebite ce-i vin de la intelectuali, nu mai 
poate avea tăria să rețină ceea ce-i dă preotul în predică? 

Intelectualii trebuie să simtă şi ei cu un ceas mai de- 
vreme bolta părintească a Bisericii, întinzându-se cu grijă şi 
cu înțelegere şi asupra lor. Şi evident că ziarul cotidian este 
cel mai efectiv instrument misionar modern pentru această 
pătură socială. Cartea e citită numai de unii şi are o mulțime 
de inconveniente. Slujba divină e neînțeleasă de mulți dintre 
ei, iar predica, întocmită cum dă Dumnezeu de un preot 
care rar se întâlneşte să fie deosebit de înzestrat, e şi ea un 
lucru rar şi un crâmpei pierdut în marea problemelor ce se 
pun sufletului de vremurile noastre frământate. 

Ziarul însă, dacă e bogat în informații şi scris cu talent, 
e citit de orice intelectual — până şi de cel mai modest -, e 
zilnic în casa lui, nu-i cere oboseală şi timp prea mult şi îi 
furnizează concepția creştină, pe nesimţite, în cuvinte înțe- 
lese şi în legătură cu problemele la ordinea zilei, care îl preo- 
cupă şi în sine luate. 

Sigur că acest ziar n-are să fie un ziar bisericesc sau teo- 
logic, adică un ziar care tratează numai probleme bisericeşti, 

sau prea multe din acestea. El are să fie un ziar creştin orto- 
dox, scrutând evenimentele vieții noastre politice, sociale, 
economice, culturale, într-un spirit general creştin. 

Un ziar scris cu talentul şi cu nervul cu care era scris 
neuitatul Calendar al dlui Nichifor Crainic. 

Sarcina aceasta trebuie să şi-o ia cât mai curând orga- 
nele centrale ale Bisericii. Ele trebuie să aibă curajul de-a 
privi în ansamblu viața şi de-a interveni în miezul ei, luând 
în piept problema cea mare a încreştinării țării prin mijloace 
impunătoare, adecvate. 

Preocupările mici, locale, periferice să le lase pe seama 
eparhiilor şi să se măsoare cu izvorul cel mare al râului, lu- 
crând ca o putere respectabilă prin acte masive, care să se 
facă resimțite în valuri largi ce cuprind ţara întreagă. 

Incă o dată o spunem: opera aceasta e de competența 
organelor bisericeşti din capitală. Dar dacă mai întârzie de 
la împlinirea acestei imperioase datorii, să nu se supere dacă 
vom porni-o într-o bună zi noi, cei de la Sibiu, deşi ştim că 
aici lucrul e de-o mie de ori mai greu ca în capitală. 


Un eveniment epocal' 


În ultima vreme discuţiile privitoare la atitudinea preo- 
țimii în mijlocul vieţii româneşti, atât de frământată de pa- 
siunile politice, luaseră un caracter acut şi amenințau să 
nu-şi mai găsească sfârşit. Ele erau întreţinute din cercuri 
interesate, dornice să nu-şi mai vadă acțiunea propagandis- 
tică asupra poporului, împiedicată de prezenţa incomodă a 
preotului, care are şi el un punct de vedere derivat din con- 
cepţia creştin-ortodoxă. Preotul să facă bine să dispară de 
pe arena vieții publice româneşti, spuneau aceste cercuri. El 
să se închidă în altar şi să se roage. Sau, dacă vrea totuşi să 
fie prezent în mijlocul vieţii, apoi să uite de calitatea sa de 
preot, de reprezentant al unei instituţii care are o doctrină 
integrală despre viaţă; să fie prezent ca simplu membru al 
unui partid politic, ca simplu cetățean, într-o calitate cu totul 
nebisericească, laică. 

Discuţiilor şi pretențiilor acestora de secularizare a vie- 
ţii publice le-a pus capăt Sfântul Sinod al Bisericii Ortodoxe 
Române, cu un curaj şi cu o demnitate de-o înălțime în- 
tr-adevăr neajunsă de vreun for pur omenesc. Într-un 

Comunicat, ale cărui uimitoare însuşiri de limpezime, de în- 
țelepciune, de fermitate şi calm nu vor putea fi niciodată în- 
deajuns de admirate, Sfântul Sinod al Bisericii Ortodoxe 
Române a fixat în linii simple, din care nu va trebui să fie 
retractată niciodată nici o iotă şi la care nu s-ar putea adăuga 
nimic în plus pentru a-l lăsa în albia lui de adevăr neclătinat, 
dreptul ei de-a acționa în mijlocul vieţii publice şi un pro- 
gram minimal, etic, social şi politic, pe care niciun partid 
politic din România nu-l va putea refuza fățiş atâta timp cât 
va mai avea puțină ruşine. 

E prima dată când Biserica Ortodoxă îşi afirmă catego- 
ric, în punctele unui program general dar complet, dreptul 
ei de-a învăţa, de-a sfătui, de-a arăta neamului românesc 
linia pe care are să meargă în calitatea lui de colectivitate na- 
țională. E prima dată când Biserica, departe de-a se mulțumi 
cu păstorirea individului înfăşurat în micile lui interese şi 
împrejurări individuale, se ridică pe culmea de unde pri- 
veşte neamul ca un întreg şi-i spintecă, cu deget de lumină, 
prin negurile problemelor politice linia destinului său. 

Prea se învățaseră toţi marii şi micii şefi de turme elec- 
torale să trateze Biserica drept un şters departament supus 
orgolioasei lor puteri, manipulat după bunul lor plac şi dăs- 
călit de la înălțimea infailibilei lor libere cugetări. Era timpul 
suprem ca Biserica să-şi arate, printr-o demnă şi calmă ridi- 
care în picioare, înălțimea ei superbă, de învățătoare a tutu- 
ror, inclusiv a partidelor politice. Biserica este singura mamă 
şi singura învățătoare adevărată a neamului românesc; ni- 
ciun partid nu se poate compara cu ea în dragostea, în ca- 
pacitatea de jertfă dovedită în toată istoria, în claritatea 
țintelor, în eficacitatea mijloacelor ce le poate pune la dis- 
poziţia neamului românesc pentru a se ferici. 

„Să dispară ea de pe arena vieții publice ca inutilă, ca 
anacronică?” 


Haida de! Ce vorbă caraghioasă de pitici prezumțţioşi. Să 
dispară atunci soarele, pentru că a apărut lumina electrică? 
Ar putea dispărea de o mie de ori mai uşor toate partidele 
politice, fără ca neamul românesc să se resimtă prea grav. 

Dar Biserica nu cere aceasta. Oamenii pot da ajutor nea- 
mului din care fac parte în diferite forme şi pe diferite căi. 
Una este şi aceea a grupării în partide politice. Dar aceste 
partide politice numai atunci vor putea face ceva serios şi 
cu adevărat folositor pentru neam, când vor păstra în spiri- 
tul, în acţiunea şi în metodele lor de lucru un minimum din 
spiritul Bisericii, din învăţătura creştină. Ele se pot deosebi 
în tehnica valorificării economice a bogățiilor țării, în mij- 
loacele de stimulare a energiilor individuale, în politica 
alianțelor, în accentuarea anumitor preocupări, dar toate 
trebuie să aibă la bază programul etic şi social minimal fixat 
în comunicatul Sfântului Sinod. Nu numai că Biserica nu tre- 
buie să dispară din mijlocul vieţii publice, ci şi partidele 
sunt datoare să ţină legătura cu Biserica şi cu doctrina ei 
dacă vor să fie folositoare neamului. În orice caz, indiferent 
de ce vor face partidele, Biserica, fără a se constitui în partid, 
îşi impune datoria să militeze pentru doctrina fixată în 
comunicat, ca toată societatea românească să şi-o însuşească. 

Sunt cinci puncte pe care Biserica le vrea însuşite de 
toate partidele româneşti ca program minimal, şi pentru 
care Biserica Ortodoxă este îndatorată să militeze, peste par- 
tide, şi, atunci când vreun partid nu-şi însuşeşte vreunul din 
ele, împotriva lor. Acestea sunt: Dumnezeu (ca punct de pro- 
gram în conducerea politică a statului, nu ca realitate cău- 

tată în rugăciune), neamul, virtuțile creştine, armonia şi solida- 
ritatea între toți fiii neamului, îngrădirea puterii străinilor, ca să 
nu primejduiască existența românismului. Un al şaselea punct 
exprimă negativ ceea ce exprimă pozitiv acestea cinci: com- 
baterea comunismului ateu, antinaţional, antietic, inspirat 
de lupta de clasă. 

Dar aceste puncte sunt exprimate în propoziţii care 
concentrează într-o formă lapidară, ca în tot atâtea inscripții, 
adevăruri atât de adânci şi soluţii sociale atât de juste, încât 
ar merita să fie interpretate în sute de pagini. Bunăoară pro- 
poziţia: „Personalitatea care slujeşte, nu individul care se 
îmbogăţeşte este idealul creştin”, cuprinde virtual toată 
etica creştină şi un program amplu de doctrină politică, sin- 
gurul în stare să rezolve crizele sociale şi să aducă mărirea 
neamurilor pe pământ şi fericirea lor în cer. 

Nu încape în cadrul acestui articol o astfel de interpre- 
tare, dar comunicatul Sfântului Sinod stă acum fixat, pentru 
toată istoria viitoare, ca un text pe care îl vor interpreta 
veacurile şi care va fi ca un stâlp de lumină pentru activita- 
tea preoțimii în problemele politice. 


* 


Timp de post şi de pocăință 


Zilele unui an nu se scurg identice, într-o monotonie 
omorâtoare de suflet. Timpul n-ar mai avea atunci niciun 
sens, el nu ne-ar mai pune nicio problemă, nu ne-ar mai 
cere nicio hotărâre, niciun răspuns. 

Precum se deosebesc în privinţa condiţiilor fizice, aşa 
e rânduit de-o lege mai înaltă să se deosebească şi sub as- 
pectul spiritual. Dacă viaţa naturii e făcută să aibă trebuință 
de varietate, cu atât mai mult e necesară varietatea pentru 
spirit. Sufletul nu poate trăi deodată existenţa în toate di- 
mensiunile şi pe toate fețele ei. El nu poate fi în acelaşi timp 
plin de zburdălnicia bucuriilor curate şi împovărat de gân- 
durile grave ale unei meditații serioase, luminat de optimis- 
mul care e sigur de biruinţa finală a binelui şi umbrit de 
imensitatea prezenţă a răului, care nu va putea fi învins aşa 
de uşor. Dar nu se mulţumeşte nici cu trecerea continuă de 
la o stare la alta, de la o preocupare la alta. Aceasta produce 
superficialitate. 

E necesar ca timpul să fie împărţit în răstimpuri mai 
mari, în care sufletul să se aplece cu stăruinţă asupra uneia 





* Telegraful Român, an LXXXV, nr. 16, 18 april. 1937, p. 1. Semnat: 

din principalele feţe ale realității — aşa cum e luminată ea de 
credința creştină —, să se coboare până la fund într-una din 
regiunile interiorului său. 

Foarte importante sunt în curgerea anului bisericesc — 
anul duhovnicesc — răstimpurile de post. Ele sunt răstim- 
puri care trezesc în sufletul nostru coarda seriozității. A se- 
riozității nu față de alţii, ci față de noi înşine. Sunt 
răstimpuri în care ni se impun stăruitor marile întrebări, în 
care ni se cere o răfuială serioasă cu noi înşine, sub privirea 
pătrunzătoare a lui Dumnezeu. 

Un teolog celebru din zilele noastre scrie undeva că noi 
toți purtăm o mască, de nu ne cunoaştem adevărata noastră 
față, nu ne vedem aşa cum suntem. Purtăm această mască 
fără să ne dăm seama, aşa încât nu mai ştim că noi suntem 
altfel de cum ne comportăm în fiecare zi. Realitatea aceasta 
pe care n-o vedem, de care habar n-avem în viața curentă, e 
întinăciunea noastră în păcat până peste cap. Numai când 
ne vedem această întinăciune, această urâciune morală, 
această micime sistematică, vedem şi pe Dumnezeu. Pentru 
că pe Dumnezeu nu-L putem vedea cât timp purtăm mască. 
Şi, viceversa, numai când vedem pe Dumnezeu, ne vedem 
şi adevăratul nostru chip actual. La apropierea lui Dumne- 
zeu, la privirea Lui — pe care trebuie s-o cerşim cu ardoare 
—, cade masca jos. 

Tocmai pentru această operă de demascare a noastră a 
fixat Biserica timpurile de post şi pocăință, dintre care cel 
mai însemnat e Postul Paştilor. Dacă nu vom fi la sfârşitul 
acestui post în clar cu nimicnicia şi nevrednicia noastră, nu 
vom putea aprecia îndestulător mărimea şi necesitatea mân- 
tuirii pe care ne-o aduce Fiul lui Dumnezeu prin Crucea şi 
Învierea Sa. Dacă vom mai păstra până atunci o urmă de în- 

credere în bunătatea noastră imanentă şi în capacitatea noas- 
tră intrinsecă de-a ne mântui, un orgoliu care ne împiedică 
de-a aştepta totul de la Dumnezeu, aceasta va însemna că nu 
ne-am cunoscut îndeajuns, n-am înlăturat masca de pe ființa 
noastră reală, şi deci nu vom vedea pe Domnul şi nici El nu 
Se va uita la noi. Crucea de pe Golgota nu va avea pentru 
noi nicio valoare şi niciun sens decât cea a oricărui alt eveni- 
ment istoric-natural, iar Învierea va fi socotită de noi o iluzie. 
Marile realități vor rămâne astupate pentru nişte ochi obiş- 
nuiți să vadă numai natural, pentru o inimă şi pentru o 
minte învăluite în scoarţa vârtoasă a naturalismului şi a is- 
torismului cu totul imanent, pentru un suflet căruia îi e uşor 
să filosofeze, adică să explice totul în înlănţuire cu premizele 
rațiunii şi ale naturii, dar nu să creadă, adică să accepte ceea 
ce nu se deduce şi nu provine din natură şi rațiune: mântui- 
rea prin lisus Hristos, Fiul lui Dumnezeu devenit om. 

Fără descurajarea în faţa neputinţelor noastre, fără tri- 
stețea adâncă în fața decăderii noastre morale, nu ne putem 
înălța la bucuria darului dumnezeiesc ce ni se dă prin Cru- 
cea de pe Golgota şi ni se face cunoscut prin Învierea cea 
de-a treia zi. Fără a omori în noi pe omul învârtoşat, orgo- 
lios, natural, sufletesc, nu va putea prinde vlagă în noi omul 
cel ascuns, înăbuşit, duhovnicesc. Prin post Biserica ne re- 
comandă asceza, ca metodă auxiliară a pocăinței. El are 
două faze: la început e grija de-a nu ne lăsa stăpâniţi, cople- 
şiți de pofte materiale (şi spirituale); dar el nu e perfect până 
nu devine uitare de aceste pofte; de la grija de-a nu mânca 
bucate gustoase şi multe, el trebuie să progreseze la uitarea 
lor. Numai atunci omul şi-a câştigat libertatea cu adevărat; 
numai atunci, dezrobit de cele materiale, îşi poate contem- 
pla serios chipul făcut din adâncuri prea puţin limpezi. 

Prin post se realizează pentru om ceva analog cu înlă- 
turarea unor zgomote care te împiedică să auzi mai clar su- 
netul unui obiect de preț pe care voiai să-l cunoşti. Prin post 
scoţi din casa propriei tale ființe fumul care te împiedică să 
vezi starea adevărată din interiorul ei, stare care nu te prea 
încântă, sau te încântă şi mai puţin după ce o vezi cum e. 
lar pocăinţa e tristețea care creşte pe măsură ce, prin înlă- 
turarea fumului, vezi tot mai clar marea dezordine din casa 
ta. Pocăinţa nu trebuie să scadă cu înaintarea în post. Dim- 
potrivă, ea trebuie să meargă crescând, pentru că privirea 
îți pătrunde tot mai adânc în ființa ta şi murdăria din ea îţi 
apare tot mai grozavă. În ultimele zile ale postului — de la 
suirea pe cruce a Fiului lui Dumnezeu — ea trebuie să ajungă 
la propoziţiile infinite, care singure ne fac să înțelegem de 
ce-a fost nevoie aşa de mare de jertfă de ispăşire pentru noi 
şi, prin urmare, singure ne fac să ne cutremurăm în faţa in- 
finitei iubiri a lui Dumnezeu care, deşi atât de păcătoşi, nu 
ne-a lăsat pierzării. 

Pocăinţa, tristeţea, obsesia păcătoşeniei noastre trebuie 
să-şi mărească chinul la suprema tensiune, până în momen- 
tul în care izbucneşte în lung şi în lat vestea: Hristos a înviat! 
căci cu cât va fi mai mare durerea noastră până în acel mo- 
ment, cu atât şi bucuria care va năvăli în făptura noastră va 
putea fi mai copleşitoare. Din plânsul durerii şi al pocăinţei, 
să trecem de-a dreptul în plânsul bucuriei, din cel mai adânc 
punct al tristeţii, în cel mai înalt punct al bucuriei. Numai 
prin saltul acesta descriem cu sufletul o paralelă întrucâtva 
corespunzătoare uriaşelor evenimente obiective din istoria 
mântuirii. Să ne încordăm deci şi mai mult în rugăciune, în 
post şi în pocăință, căci marile clipe, care depăşesc infinit 
tot ce e natură şi istorie pur omenească, se apropie. 





Crucea de pe Golgota' 


Nu orice durere e o cruce. Şi la drept vorbind durerea 
niciunui om nu e o cruce. Există numai o singură Cruce care 
are din plin şi prin sine acest sens şi această valoare: Crucea 
de pe Golgota. Dacă pot fi numite uneori şi suferințele unor 
oameni cruci (şi le numeşte chiar Sfânta Scriptură), ele pri- 
mesc această calitate numai prin împărtăşire din Crucea de 
pe Golgota şi într-o măsură foarte nedeplină. 

Să ne explicăm: 

Mântuitorul lisus Hristos S-a pogorât în chinurile şi în 
moartea Sa de pe Cruce până la punctul cel mai de jos al 
existenţei noastre omeneşti. Mişcarea de la Dumnezeu în 
jos, spre condiţia vieții omeneşti, mişcare săvârşită din dra- 
goste şi milă pentru noi, n-ar fi fost deplină dacă s-ar fi 
oprit înainte de-a ajunge la punctul extrem până la care 
sunt silite să se coboare toate ființele omeneşti — moartea 
cu chinurile premergătoare — sau, dacă-i vorba de moartea 
pe cruce, punctul până la care erau mânați destui dintre oa- 
meni. Rostul pogorârii Sale s-ar fi dezminţit dacă ar fi venit 
în chipul unui vlăstar împărătesc, gustând cât mai puțin 





* Telegraful Român, an LXXXV, nr. 17, 25 april. 1937, p. 1. Semnat: DS. 

din mizeria omenească şi din umilinţele ei. El S-a coborât 
până unde se aflau cei mai nefericiți dintre oameni, până 
la limita inferioară posibilă a vieţii omeneşti. Prin aceasta 
EI S-a putut apropia de cei mai necăjiţi şi mai păcătoşi, aju- 
tându-le să se ridice de acolo cu El. Lumina şi căldura a co- 
borât până în cele mai întunecoase şi mai reci adâncimi ca 
să le schimbe. 

El a venit să sufere toate pedepsele cu care a împovărat 
Dumnezeu neamul omenesc în urma căderii sale în păcat. 
EI S-a făcut, ca unul dintre noi, supus întregii mânii dum- 
nezeieşti ce apasă asupra lumii. Numai suferind pentru noi 
tot ce trebuie să sufere cel ce strică ordinea existenței ne-a 
putut obține de la Dumnezeu iertarea, împăcarea, mântui- 
rea, fără ca să fie nesocotită această ordine care-şi are izvorul 
în însăşi voia lui Dumnezeu. 

În patima şi moartea Mântuitorului se arată şi marea 
iubire a lui Dumnezeu către noi, dar şi sfințenia voii Lui, 
imutabilitatea ordinii, care nu poate fi nesocotită şi bagate- 
lizată. Iubirea lui Dumnezeu străbate prin mânia Lui, prin 
sfințenia Lui, nedesființând-o. 

Întrucât Domnul nostru Iisus Hristos a suferit durerile 
extreme pe care e posibil să le suferim fiecare pe dreptate, 
El S-a coborât în locul în care ne aflăm noi. Crucea, ca sufe- 
rinţă şi atâta tot, e situaţia în care ne aflăm noi toți. Viaţa 
noastră de la naştere până la moarte — şi de aceasta avem 
parte toți — este un lanţ nesfârşit de dureri, de griji, de sufe- 
rinţe. Şi totuşi lanţul acesta de suferinţe nu poate fi numit 
cruce atâta timp cât atitudinea noastră față de ele e pur ome- 
nească. Putem să suportăm suferințele cu resemnare, ele tot 
nu sunt o cruce dacă nu le vedem luminate de un sens care 
ne vorbeşte de Dumnezeu dacă nu vedem străbătând prin 

ele fața lui Dumnezeu, mâniată sau mângâietoare. Dacă nu 
le vedem pornite de la Dumnezeu, dacă n-au decât sensul 
fără sens al unor oarbe întâmplări ale naturii, resemnarea 
noastră cu ele poate fi numită acceptare orizontală a durerii 
şi a morții. 

Nu poate fi numită cruce suferinţa nici atunci când o 
cauţi, dar nu pentru a trece prin ea dincolo de imanența is- 
toriei şi a naturii, ci pentru a face ca numele tău să trezească 
un ecou mai puternic în istorie pentru realizările ce le obţii 
pe seama omenirii. Şi atunci tot numai omenescul este pre- 
zent în suferinţă. 

Mai puţin poate fi numită cruce suferința când te re- 
volți împotriva ei, când fugi de ea, când nu vrei să recunoşti 
că ea este locul nostru, este mediul existenței noastre, aşa 
cum e apa pentru peşte. 

Cruce e suferința numai atunci când te lipeşti de ea, 
cum S-a lipit lisus Hristos pe crucea de pe Golgota, şi când 
în sufletul tău se prelinge din cer o rază care te ajută să vezi 
prin suferință pe Dumnezeu. 

Suferința cu Dumnezeu în suflet, în gând, în credinţă, 
aceasta e cruce. Crucea e încrucişarea cerului cu pământul în 
suferinţă, iar această suferinţă este singurul mijloc mântuitor. 

Suferinţa pământului în robie şi întuneric, neştiind şi 
neîntrebându-se de ce suferă sau întrebându-se şi negăsind 
răspunsul la Dumnezeu, e linie orizontală, care niciodată 
nu se poate ridica spre cer, ci se continuă fără sfârşit în mo- 
notonia înlănțuirii naturale. 

Pământul ridicându-se revoltat de suferință, sau cău- 
tând-o orgolios de realizările ce le poate încresta prin ea, e 
o verticală care nu se poate ridica niciodată până la cer, ră- 
mânând tot singur. 

Cerul e prezent numai acolo unde Se coboară EI, făcând 
cruce cu singurătatea, cu monotonia şi disperarea pămân- 
tului. Dar de această pogorâre a cerului pentru a se face păr- 
taş şi prieten cu pământul în suferința lui, ştim numai din 
crucea de pe Golgota. Suferinţa şi-a căpătat de atunci un 
sens. Şi numai când acceptăm acest sens, când suferinţa 
noastră se lasă luminată de sensul Crucii de pe Golgota e şi 
ea prin relaţie, prin împărtăşire cu aceea, o cruce. 


Invierea Domnului 
şi importanţa ei universală" 


Învierea Domnului este evenimentul fără pereche în is- 
toria lumii. Importanţa ei întrece în mod absolut tot ce se 
întâmplă şi se poate întâmpla în univers. Numai creația 
lumii mai are această importanţă şi calitate. Ca şi creația, tot 
aşa şi Învierea nu sunt evenimente propriu-zis istorice, în- 
trucât nu se datoresc unor cauze imanente, nu pot fi expli- 
cate şi prevăzute ca provenind din concursul forțelor şi 
împrejurărilor naturale antecedente. Cauza care produce 
creația este metaistorică şi metanaturală. De aceea, chiar 
dacă ar fi existat, prin absurd, oameni care să vadă apariția 
lumii, ei tot n-ar fi putut privi lucrarea cauzei aducând-o la 
existență, odată ce omul nu are acces dincolo de domeniul 
imanent fizic, istoric şi spiritual. Acei presupuşi martori ai 
apariției lumii ar fi văzut ceva enigmatic şi posibil că şi-ar 
fi explicat această enigmă altfel decât prin creaţia lumii de 
către Dumnezeu. Creația prin Dumnezeu nu se poate constata 
pozitiv, empiric, ştiinţific, istoric. E drept că celelalte teze 
pot fi uşor respinse, ca absurde, dar actul pozitiv prin care 
se acceptă creaţia e credința. 





* Telegraful Român, an LXXXV, nr. 18, 2 mai 1937, p. 2. Semnat: Dr. 
D. Stăniloae. 

Tot aşa de puţin istoric este, sub acest raport, eveni- 
mentul Învierii Domnului. Cel care lucrează şi de astădată 
în calitate de cauză este tot Dumnezeu. Învierea Domnului 
nu se datorează vreunei puteri din natura omenească a 
Domnului, sau altor puteri naturale de primprejur. Învierea 
Domnului nu este o verigă ce se înşiră în lanţul vieţii isto- 
rice ca toate celelalte întâmplări. De aceea, cauza care a pro- 
dus Învierea nu s-a putut vedea în lucrarea ei, fiind 
transcendentă mijloacelor de investigare şi de constatare 
omenească. Dacă ar fi văzut pe Domnul după moarte ci- 
neva fără credinţă, ar fi căutat desigur o explicaţie naturală 
a acestui fapt sau l-ar fi considerat o enigmă a cărei expli- 
caţie naturală nu se poate da încă, dar se va putea în viitor. 
Şi aici, ca şi la creaţie, toate explicaţiile acelea se pot uşor 
destrăma şi există foarte multe considerații care mână spre 
acceptarea Învierii prin Dumnezeu, dar pozitiv, empiric şi 
deci absolut constrângător, lucrul nu se poate vedea. Cre- 
dinţa îşi păstrează şi aici rolul hotărâtor. Se vede că este 
destinul nostru, cât suntem în forma actuală de existenţă, 
să nu ne putem apropia de lucrările şi de prezenţa lui 
Dumnezeu prin vedere, prin constatare indubitabilă, ci 
prin credinţă, prin ascultarea şi acceptarea smerită a asigu- 
rării ce ne-o dă prin cuvântul Său. 

Dar dacă, Creaţia şi Invierea nu sunt evenimente isto- 
rice în sensul obişnuit, aceasta nu înseamnă că ele n-au avut 
loc sau că n-au nicio relaţie cu istoria şi cu natura creată. Ele 
amândouă sunt un perfectum deplin, fapte petrecute odată 
pentru totdeauna, şi nu ceva ce se petrece continuu, o lege 
generală a existenţei. O persoană care a trăit într-un timp şi 
într-un loc anumit, ca om deplin, a fost înviată de Dumnezeu. 
Acesta este un fapt unic, aparţinând timpului trecut, şi toc- 

mai prin această unicitate, introducând în istorie ceva ne- 
obişnuit ei, ceva care face să vedem că istoria nu e totul, nu 
e ultima realitate, că, pe lângă ea, pe deasupra ei şi la sfâr- 
şitul ei există altceva, care dă astfel istoriei un sens relativ. 

De la punctul acesta, al relaţiei cu istoria, Creaţia şi 
Învierea merg pe drumuri deosebite. Dintre cei doi factori 
ai creaţiei, cauza şi efectul, cel din urmă cade cu totul în is- 
torie, în domeniul nostru. Creaţia, fără să fie astfel o lucrare 
istorică, ţinteşte în istorie şi determină istoria. Tot ce se în- 
tâmplă ulterior în lume se datorează şi poartă pecetea actu- 
lui anistoric al creaţiei, chiar dacă nu văd oamenii, chiar 
dacă lumina aceasta revărsată peste univers nu e văzută de 
orbia oamenilor căzuţi în păcat. 

Învierea însă, nu numai în factorul cauză, ci şi în fac- 
torul efect este dincolo de istorie. lisus Hristos cel înviat nu 
e o persoană istorică, supusă condiţiilor existenţiale ale 
acestei vieţi, cauzelor fizice şi spirituale ce domnesc în ima- 
nenţă. Învierea lui lisus Hristos se deosebeşte astfel de 
toate minunile săvârşite de El sau de profeţi sau de alte or- 
gane dumnezeieşti. Efectul tuturor minunilor, oricât ar fi 
cauza lor de metaistorică, este istoric. Prin oricare minune 
se repară, pe cale extranaturală o piesă din natură, se re- 
pune ceva în funcția ce-o îndeplinea în angrenajul imanent 
al vieţii: se reface un ochi, se schimbă un lucru din natură, 
se readuce în viață o persoană care a încetat de-a mai trăi, 
în starea de-a continua viaţa în aceleaşi condiții ca înainte 
de întreruperea prin moarte. Lazăr prin înviere n-a intrat 
într-un alt mod de existenţă, ci l-a reluat pe cel dinainte de-a 
muri, a reluat o viață tot aşa de supusă bolilor şi morţii, tre- 
buinţelor naturale, ca şi cea dinainte. El va mai trăi câtva 
timp şi apoi va muri. 

lisus Hristos însă, prin Înviere, intră într-un mod de 
existenţă, într-o dimensiune de viață cu totul deosebită de 
cea anterioară, de cea istorică, de cea pe care o trăim cu toții, 
supuşi stihiilor acestei lumi. EI a intrat la o viață sustrasă cu 
totul din angrenajul cauzalității naturale; la o viaţă fără boli, 
fără moarte, fără frica de moarte. Viaţa aceasta nu este o fază 
ulterioară celei istorice, încât să decurgă din ea în mod na- 
tural. Atunci, toți am ajunge la ea fără să fi fost necesară pa- 
tima pe cruce a Mântuitorului. Realitatea aceasta nouă a 
Învierii e o operă exclusivă a lui Dumnezeu, nefiind nimic 
în afară de Dumnezeu care să contribuie la realizarea ei: e 
un fel de creaţie din nimic a lui Dumnezeu. 

Deosebirea de creaţie constă doar în aceea că, pe când 
prin creare se iscodesc ipostasuri, fețe care n-au mai fost, prin 
Inviere se readuc feţele, suporturile care au încetat să mai 
existe, la o nouă formă de viaţă. Cel înviat este, ca eu, ca față, 
ca ipostas, exact cel dinainte de moarte. Rostul apariţiilor 
după înviere, a căror natură nu se poate preciza, este tocmai 
să arate identitatea lui Hristos cel Inviat cu cel de dinainte. 

Tocmai în acest punct găsim relația Învierii cu istoria: 
ea atinge cu degetul ei creator şi transformator ceva ce-a fost 
în istorie. Degetul minunat, lucrarea lui, efectul lucrării lui 
sunt metaistorice. Dar ipostasul învrednicit de o viață me- 
taistorică e tocmai cutare ipostas care a trăit într-un punct 
precis al istoriei. Golul rămas prin evaporarea vieţii din el, 
oasele moarte primesc o nouă viaţă exclusiv prin puterea lui 
Dumnezeu. 

Creaţia e actul dumnezeiesc ce cade perpendicular pe 
istorie care tocmai prin această cădere începe. Învierea e 
actul dumnezeiesc ce cade perpendicular pe ceva care a fost 
istorie, dându-i prin aceasta o nouă viaţă, transfigurată. Şi 

la Creaţie şi la Înviere istoria nu e productivă; productiv este 
numai Dumnezeu. Ea e arătată în toată micimea ei. Ea are 
ce are ca istorie şi va ajunge la o depăşire a ei în eshatologie 
numai prin Dumnezeu. Ea este ca istorie şi va fi ca eshato- 
logie numai prin harul dumnezeiesc. 

Creaţia dă posibilitatea istoriei, Învierea o arată ca in- 
suficientă, ca stadiu ce trebuie să dispară şi să fie înlocuit 
cu forma cea perfectă şi definitivă a existenţei. Învierea arată 
istoria ca un provizorat în tensiune spre eshatologie. În Înviere 
se manifestă nemulțumirea lui Dumnezeu cu istoria. O ne- 
mulțumire de care suntem şi noi pătrunşi. Dacă Învierea ar 
fi fapt istoric, încadrat perfect în cauza şi efectul ei, în istorie, 
atunci ea nu ne-ar arăta ceva peste istorie, ci ne-ar confirma 
existenţa istorică drept existenţă ultimă. Numai prin faptul 
că Învierea atrage, cu forță metaistorică, ceva din istorie în 
altă orbită de existenţă, arată spre un viitor altfel decât isto- 
ric. Învierea are de lucru cu istoria, dar nu pentru a o con- 
firma ca singura realitate, ci pentru a o judeca, a o arăta în 
criza de care suferă şi pentru a se milostivi de ea. 

De unde vine această contradicţie dintre intenţia dum- 
nezeiască manifestată în actul creaţiei, care afirmă istoria, şi 
cel al Învierii, care dezaprobă istoria? E de observat mai 
întâi că Învierea nu este dezaprobare radicală a istoriei, pen- 
tru că atunci nu s-ar mai ridica din moarte aceleaşi iposta- 
suri care au trăit în istorie. Învierea e totuşi ceva pozitiv şi 
intenţia ei se referă tocmai la cele istorice. Dar întrucât 
Învierea trece pe cele istorice la o nouă formă de viaţă, se vede 
că forma cea veche nu e pe placul voinţei dumnezeieşti. Şi 
întrucât Învierea urmează după catastrofa morții, în care se 
arată deplin dezaprobarea dumnezeiască a istoriei, se vede 
că forma de viaţă istorică, neagreată de Dumnezeu, e atât 

de înrădăcinată în fiinţa creaţiei, încât e necesară în prealabil 
o distrugere totală a ei, ca s-o facă Dumnezeu din nou. 
Dumnezeu nu-Şi dezminte prin Înviere dragostea de cele 
create, dar forma lor de viaţă nu mai este dorită de El. O de- 
viere, o stricăciune serioasă le face de neacceptat din partea 
lui Dumnezeu. Intervenţia lui Dumnezeu după creație, prin 
Înviere, postulează păcatul intrat în lume după creație. 

Manifestările păcatului, ale stricăciunii, ale bolii care 
stăpâneşte toată creaţia le simțim toți. Filosofia contempo- 
rană a unui Heidegger se opreşte în fața acestui caracter 
bolnav al existenţei ca în faţa aspectului ei fundamental. 
Dintre toate manifestările de boală ale acestei existențe, se 
remarcă îndeosebi în această filosofie moartea cu neliniştea 
ce-o aruncă ca o umbră asupra întregii vieţi, determinând 
în mod covârşitor actele, gândurile, atitudinea vieţii noas- 
tre. Viaţa noastră este o existență spre moarte. Moartea măr- 
gineşte tot ce există în lume. Lumea aceasta este în mod 
fiinţial o lume a morţii. Existenţa ei, ca şi existența omului 
este o existență ameninţată, nu numai obiectiv ci şi subiec- 
tiv, de granița morții. Aceasta ne face să suferim, dar şi să 
simțim existența de aici ca ceva nedeplin, ca un biet frag- 
ment dintr-un întreg pe care nu-l vedem, dar îl dorim. Bo- 
lile fizice sunt agenţii morţii, care avansează continuu în 
ființa noastră, care rod neîntrerupt ca nişte viermi ai morții 
din micul tezaur de viață al nostru. Insuficienţele intelec- 
tuale şi morale ne vorbesc iarăşi de caracterul fragmentar 
al existenţei noastre. 

Viaţa aceasta cariată, anemică, tulburată, răpusă în 
scurtă vreme de moarte, nu corespunde cu Izvorul care dă 
viaţa şi în care nu e nicio urmă de slăbiciune şi de boală. Ca- 
racterul ei actual nu e voit de Dumnezeu. 

Iar prin Înviere EI o scoate din starea bolnavă în care s-a 
rostogolit, înălțând-o la o stare a cărei bogăţie, plenitudine 
şi fericire nici nu ni le putem închipui, aşa cum nu-şi poate 
închipui omul mereu bolnav starea de perfectă sănătate. 

Dacă prin păcat s-a introdus în viaţa de la Dumnezeu 
boala radicală, prin Înviere această boală e eliminată. Cred 
că fără căderea în păcat n-ar fi intervenit Învierea, aşa cum 
peste tot n-ar fi avut loc Întruparea Fiului lui Dumnezeu. 

În lisus Hristos viața cea nouă, eshatologică, e realizată. 
E este începătura pentru toți care cred în Învierea Lui, pen- 
tru întregul univers, care actual boleşte. Viaţa cea nouă nu 
este numai promisiune, ci este în El realizată, prezentă. Noi 
însă trăim mai departe în istorie, dar cu ochii credinţei şi ai 
speranţei spre El, spre viața cea adevărată, deplină, ultimă 
şi fără de moarte. 

Când zicem cu credinţă: „Hristos a înviat!”, afirmăm 
implicit: „Noi toţi vom învia!” 





Mii ii 


Îndrumările Arhipăstorului” 


Miercuri, 12 mai, Înaltpreasfinția Sa Mitropolitul nostru 
Nicolae a adunat pe toți protopopii arhidiecezei să se sfă- 
tuiască împreună asupra problemelor ce le pune viaţa de 
azi Bisericii şi asupra mijloacelor şi căilor de care trebuie să 
țină seama preoțimea în lucrarea ei duhovnicească. 

Cu această ocazie Înaltpreasfinţia Sa a trecut în revistă 
toate aspectele vieţii bisericeşti de azi şi toate laturile activi- 
tăţii preotului în mijlocul credincioşilor. Într-o atmosferă de 
apropiere familială, cu dragoste de părinte, Înaltpreasfinția 
Sa a expus într-o alocuţiune de vreo patru ore tot ce-ar trebui 
să cuprindă un tratat de pastorală, aplicată împrejurărilor 
noastre româneşti de azi. 

Ar fi zadarnic să încercăm a reda aici într-un mod fidel 
belşugul de idei, de observaţii juste şi nuanţate, de îndemnuri 
avântate, care izvorau spontan din sufletul Înaltpreasfinției 
Sale într-o legătură nu mai puţin strânsă şi argumentată. Fe- 
riciți sunt cei ce-au fost prezenţi, de-au putut auzi înşişi ceea 
ce în rândurile noastre e numai crâmpei uscat. 

Dacă ne încumetăm totuşi să rezumăm puţin îndrumă- 
rile Înaltpreasfinţiei Sale, o facem fiindcă le socotim de mare 


* Telegraful Român, an LXXXY, nr. 21, 23 mai 1937, p. 1. Semnat: DS. 

utilitate, chiar în forma schematică în care le putem face cu- 
noscute mai departe. 

Înaltpreasfinţa Sa şi-a început sfaturile cu o seamă de 
consideraţii asupra Învierii Domnului, în lumina căreia 
stăm cu deosebire acum, imediat după Paşti. Învierea este 
faptul central al creştinismului ortodox. Dacă creştinismul 
apusean contemplă mai mult Întruparea sau crucea, Orto- 
doxia pune accentul mai apăsat pe Învierea Domnului, a 
cărei lumină se proiectează şi înapoi, asupra Întrupării şi a 
crucii — arătându-le ca evenimente ce se ridică peste naşte- 
rile şi crucile de rând -, dar şi înainte, asupra capătului de 
la sfârşit al vieţii noastre. Abia Învierea creează convingerea 
despre dumnezeirea lui lisus Hristos. De aceea, abia con- 
statarea Învierii a făcut pe cei 12 învățăcei, Apostoli. Apos- 
tolatul, ca propovăduire neînfricată şi neobosită, împreunată 
cu toate riscurile şi sacrificiile posibile, a izvorât din Înviere. 

Dacă este aşa şi dacă dintre toate formele de creştinism 
Ortodoxia vede mai mult importanţa Învierii, urmează că 
Ortodoxia trebuie să fie purtată de cel mai puternic entu- 
ziasm la propovăduirea lui lisus Hristos. 

De aici concluzia pentru preoți: glas amvoanelor. Predica 
să nu lipsească niciodată de la Sfânta Liturghie şi de la ce- 
lelalte ocazii de viață bisericească. lar predica să fie profund 
religioasă. Centrul predicii trebuie să fie: lisus Hristos. A 
fost totdeauna pasiunea cea mare a Înaltpreasfinţiei Sale: 
predica având în centru pe lisus Hristos. E în afară de orice 
îndoială că preocuparea de lisus Hristos în predică, frec- 
ventă azi nu numai în arhiepiscopia noastră, ci aproape în 
toată Biserica românească, se datorează insistenței, exem- 
plului, curentului creat de Înaltpreasfinția Sa. Din predica 

burgheză, care trata despre creşterea copiilor şi despre îm- 
plinirea datoriilor cetăţeneşti şi sociale cu argumente rațio- 
nale şi de bun simţ natural, Înaltpreasfinția Sa ne-a scos. 
Înaltpreasfinţia Sa a transformat predica, din prelegere laică 
de morală, în mărturisire caldă a lui lisus Hristos. 

lisus Hristos nu are să fie însă numai un detaliu orna- 
mental al predicii, a spus Înaltpreasfinţia Sa, aşa cum cineva 
îşi stilizează puţin camera, plină cu tot felul de tablouri ne- 
religioase, prin aceea că atârnă undeva o icoană, care nu se 
asortează deloc cu spiritul şi cu atmosfera acelei camere. 
lisus Hristos are să formeze spiritul predicii, E are să fie 
esenţa predicii. O predică nu e religioasă prin aceea că se 
mai intercalează în cadrul ei vreun citat care nu stă în legă- 
tură organică cu ea, ci e religioasă prin avântul ei religios, 
prin aceea că sufletul predicatorului e robit în mod manifest 
de gândul la Dumnezeu; dacă înțelegem bine pe Înaltpreas- 
finția Sa, nu se poate spune că o predică are pe Hristos 
atunci când Hristos e pomenit numai cu numele. O predică 
are pe Hristos când vorbeşte în ea, în diferite forme, convin- 
gerea despre dumnezeirea lui Hristos şi despre mântuirea noastră 
realizată prin El. 

Aceasta nu înseamnă că se cere o predică savantă, com- 
plicată, erudită, adunată din multe cărți. E necesară, dim- 
potrivă, o predică simplă, în care să se reverse direct, 
simțindu-se de toți, convingerea religioasă a mântuirii dă- 
ruite nouă de Tatăl prin Fiul în sânul Bisericii. Nu cărțile ne- 
mistuite au să vorbească, nici termenii solemni şi rigizi, nu 
paginile greoaie şi nepotrivite niciodată momentului con- 
cret, ci tu să vorbeşti cu credința vie din tine. Cărţile îţi lă- 
muresc credința, ţi-o adâncesc, îți dau argumente pentru ea, 
dau agilitate minții şi îmbogăţesc mijloacele de exprimare, 

dar când întocmeşti o predică, uiţi de o carte anumită şi te 
asculți pe tine, aşa cum eşti în urma experiențelor duhov- 
niceşti, a gândurilor tale, a ideilor adunate şi asimilate din 
cărți şi din auzite. 

De la predică Înaltpreasfinţia Sa a trecut la capitolul 
sfintele slujbe. A cerut preoțimii să facă Vecernia regulat, iar 
în Postul Paştilor Liturghia Darurilor înainte Sfinţite. Sfin- 
tele biserici să fie ținute în curățenie şi să fie împodobite 
măcar într-o măsură cât de modestă. Să dispară muşamalele 
de pe Sfânta Masă şi să fie înlocuite cu giulgiu alb. Podeaua 
să fie spălată mai des. Toate obiectele liturgice să fie păstrate 
în perfectă curăţenie. 

Pentru mai marea înviorare a sfintei slujbe, preoţii sunt 
îndrumați să angajeze în desfăşurarea lor tot mai mult po- 
porul credincios, învățându-l treptat cântările bisericeşti. 

Mult a stăruit Înaltpreasfinţia Sa la capitolul: educația 
tineretului. Preotul are să ducă o atmosferă nouă în şcoala 
primară. Se va strădui să încălzească pe învățători pentru 
idealurile sfintei noastre Biserici. Catehizarea lui va fi cât se 
poate de concretă şi va avea mare grijă să se apropie de su- 
fletul copiilor. Preacucernicii protopopi vom ţine în fiecare 
toamnă, înainte de începerea anului şcolar, conferinţe cu 
preoții, tratând exclusiv problema educaţiei. E necesar să fie 
trezit cât mai puternic interesul consiliilor parohiale şi al pă- 
rinților pentru educaţia religioasă a copiilor. Părinţii pot fi 
organizați într-un comitet, care să sprijine pe preot față de 
eventualele tendințe neprietenoase educaţiei religioase ce 
le-ar arăta organele şcolare inferioare sau superioare. 

Preotul să nu uite de Societatea „Sfântul Gheorghe”. 
Consiliul arhiepiscopal va edita în curând o broşură cu pro- 
grame concrete pentru şedinţele ei. Relaţiile sale cu societa- 

tea aceasta trebuie să fie vesele, vioaie, nu solemne şi for- 
maliste. 

Îndrumările Înaltpreasfinţiei Sale s-au extins apoi cu 
tot atâta solicitudine şi înțelepciune asupra reuniunilor de 
femei, dar şi cu privire la Oastea Domnului, problema secte- 
lor; a dat sfaturi şi îndemnuri pentru propaganda religioasă 
prin presa populară, pentru pregătirea temeinică a peleri- 
najelor şi misiunilor. 

Preacucernicii părinți protopopi ar fi voit să stea zile 
întregi să asculte cuvântul bogat, înțelept, convingător al 
Înaltpreasfinţiei Sale. Promisiunea, pe care le-a dat-o Inalt- 
preasfinţia Sa că-i va chema o dată la două zile să le vor- 
bească, i-a umplut de nespusă bucurie. 


Ni se înstrăinează o parte din neam! 


Asistăm îndureraţi la acțiunea de strâmt fanatism pe 
care statul clerical major al Uniaţiei o desfăşoară tot mai febril 
pentru înstrăinarea definitivă a unei părți de neam. Am pro- 
iectat în diferite rânduri din postul nostru o lumină puternică 
peste această acţiune profund condamnabilă, cu speranţa că 
doar-doar se vor trezi şi factorii ei din starea de somnambu- 
lism care-i mână obsedant în această lucrare primejdioasă. 
Deşi speranța noastră, mereu dezminţită, nu prea mai aş- 
teaptă nimic bun de la cei învârtoşaţi în răul papistăşesc, con- 
tinuăm totuşi să semnalăm din când în când etapele acţiunii 
lor jalnice, cu dorinţa să se sesizeze odată fruntaşii neamului, 
factorii conducători de țară, față de primejdia care ne paşte. 
E necesară o mobilizare generală a atenției publice româneşti 
în fața acestei acţiuni, care strică liniştea şi unitatea neamului, 
slăbindu-i puterile şi împiedicându-l în orice sforţare de re- 
facere. Trebuie să se convingă orice conducător de treburi pu- 
blice că aici, în Uniaţie puroiază o rană care interesează vital 
întreg neamul. Aceasta nu e o chestiune de conştiinţă parti- 
culară, ci o problemă de neam, la a cărei rezolvare va trebui 
să se purceadă cât mai curând, într-un acord general. 





* Telegraful Român, an LXXXYV, nr. 22, 30 mai 1937, pp. 1-2. Nesemnat. 

Nu e o chestiune de conştiinţă particulară, pentru că 
poporul uniat nu se ştie despărțit în niciun punct de cre- 
dinţă de cel ortodox. Toată dezbinarea poporului este o che- 
stiune de administraţie şi de matricolă, dar şi aceasta s-a 
operat fără ca el să fie întrebat, în urma unui târg între ie- 
zuiţi şi câțiva protopopi. O recunoaşte aceasta, fără să vrea, 
cu nenorocul ce-l caracterizează în formularea gândurilor, 
chiar şi Înaltpreasfinția Sa Mitropolitul Alexandru Nico- 
lescu în discursul ţinut la inaugurarea recentă a colegiului 
uniat din Roma, când declară: 


„Îndată însă ce (!?) Transilvania ajunge în 1691 sub stă- 
pânirea casei imperiale de Austria, începuseră încercările 
de reunire a Românilor cu Roma. Începutul îl făcuse îm- 
păratul Leopold I, care în 23 august publică un decret în 
baza căruia toți preoții care se vor uni, cu Biserica Romei, 
se vor bucura de toate drepturile şi privilegiile clerului ca- 
tolic de rit latin” (punctuația ține de discurs). 


Aşadar, începutul l-au făcut românii, dar... totuşi l-a 
făcut... apostolul Leopold I cu predica privilegiilor. La înce- 
putul convertirii nu stă deci cuvântul, ci privilegiile. 

În alt discurs în faţa papei Înaltpreasfinţia Sa mitropo- 
litul Nicolescu declară că „după ce am rătăcit — fără voia 
noastră atâtea veacuri”, „Roma ne-a întors iarăşi la izvoarele 
credinţei române în 1700”. Frumoasă metodă de-a scoate pe 
cineva din rătăciri şi de a-l răscumpăra prin privilegii. Straş- 
nici apostolii aceştia ai Romei! 

Dar privilegiile s-au promis preoților, nu poporului. 
Preoții făceau şi desfăceau la catolici pe vremea aceea. Şi cu- 
rios efect: dai preoților privilegii, şi ai convertit... poporul. 
Ce popor bun şi altruist! De dragul privilegiilor acordate 

preoților, el se lasă (vorba vine, parcă l-a întrebat cineva!) 
convertit şi mântuit. 

Unde s-a mai pomenit aşa ceva în lume? Să converteşti 
un popor printr-un decret împărătesc cu privilegii pe seama 
preoților, iar convertirea să devină fapt împlinit printr-un 
contract subscris la o dată precisă (la 7 oct. 1698) de mai 
mulți protopopi. 

A putut însemna dezbinarea aceasta religioasă a unei 
părți de neam, o transformare de convingeri, o experiență a 
trecerii din întunericul pierzării la lumina mântuirii? Au 
umblat prin popor predicatori cu grai fierbinte ca să pună 
în mişcare sufletele şi să producă zguduirile de conştiinţă 
ale celui care îşi dă seama de rătăcirea în care a trăit până 
acum? A vorbi astfel despre dezbinarea de la 1700 înseamnă 
pur şi simplu a o satiriza. 

La baza Uniaţiei nu stă nicio convertire. Uniaţia din 
toată lumea e cea mai comică, mai tristă şi mai parodiantă 
formă de creştinism: e născută la un târg (ca de vite), e sin- 
gura formă de creştinism care n-are la origine o mişcare de 
convertire. l-am putea da chiar o definiție: Uniaţia e acea 
formă unică de creştinism care s-a născut printr-un târg. 
Uniaţii sunt acei creştini care au la temelia acestei forme de 
credinţe a lor vânzarea a ceva spiritual pentru ceva material. 
Uniaţia e cea mai coborâtă formă de creştinism; e o profa- 
nare a creştinismului. 

Dar în această situație, ei sunt şefii, sunt vânzătorii. Popo- 
rul sărmanul nu ştie nimic, sau n-a ştiut. Ce-a ştiut poporul că 
mitropolitul şi cu protopopii lui s-au convertit la altă credinţă? 

Nu i s-a spus nimic. „Se temeau de popor.” Totul a 
rămas jos ca mai înainte. lată de ce am spus că Uniaţia nu e 
o chestiune de conştiinţă particulară. 

Acum însă încep să-i strecoare, azi una, mâine alta, tot 
pe rând, ca să nu se alarmeze, dogmele şi obiceiurile străine. 
De aceea e necesar ca să ne sesizăm înainte de a fi prea 
târziu. 

Semnalăm câteva fapte recente, care ilustrează acțiunea 
de-a rupe şi real ramura uniată de la trunchiul neamului. 

Săptămâna trecută a fost purtat cu alaiul prin satele 
uniate din judeţele Făgăraş, Sibiu, Târnava Mare şi Mică, 
nunțiul papal Andrea Cassulo. 

Chestia aceasta cu nunțiul papal e foarte curioasă. Se 
spune că nunțiul papal e un ministru plenipotenţiar al 
papei, bucurându-se de drepturile de care se bucură orice 
ambasador. Numai că în legătură cu nunțiul papal răsar câ- 
teva deosebiri: orice ministru plenipotenţiar al unui stat 
străin are pe lângă pura însărcinare de-a reprezenta statul 
respectiv pe lângă statul nostru şi pe aceea de-a ocroti pe 
cetăţenii acelui stat care se află în statul nostru. Prin urmare 
niciun ministru plenipotenţiar nu are nicio jurisdicție asu- 
pra cetăţenilor statului nostru. Aceasta ar însemna că statul 
nostru nu mai e deplin suveran peste cetățenii săi, ci îşi îm- 
parte această suveranitate cu alt stat care are dreptul să in- 
tervină de câte ori i se pare că un cetățean al statului român 
nu e suficient de satisfăcut de statul român. 

Or, ceea ce nu intră în competenţa niciunui ambasador 
intră în competenţa nunţiului papal. Acesta are drepturi nu 
peste cetăţenii statului Vatican, ci peste cetățenii români de 
confesiune catolică sau uniată. Aşa se spune în dreptul ca- 
tolic al lui I.B. Săgmiiller. 


„Nunții apostolici au dreptul de supraveghere 
asupra stărilor bisericeşti din cuprinsul nunţiaturii şi 

de supraveghere a relaţiilor dintre Biserică şi Stat în 
acel loc.” 1! 


Aceste drepturi pretinse de catolicism au fost recunos- 
cute de statul nostru prin nenorocitul de Concordat şi iată-ne 
stat supus supravegherii Vaticanului, având să suferim 
amestecurile aceluia în treburile noastre interne. 

Dar dacă nunții de până acum au făcut un uz mai cu- 
minte, mai ascuns de aceste pretenţii umilitoare pentru noi, 
iată că nunțiul actual porneşte pe față în inspecții prin ţară 
şi acestui inspector al unui stat străin autoritățile îi fac pri- 
miri oficiale. Unde este demnitatea noastră ca stat, când ac- 
ceptă pasiv tratarea lui ca a unei colonii a statului Vatican? 
Nu se înrădăcinează în sufletul poporului nostru gândul că 
pe deasupra statului nostru e un domn mai mare care po- 
runceşte aici, papa de la Vatican? 

Dar mai persistent ocheşte acțiunea catolică de înstrăi- 
nare tineretul intelectual uniat. Pe când tineretul neamului din 
toate provinciile e omogenizat şi înfrățit astăzi sub dogoarea 
unor idealuri de mărire, demnitate şi spiritualitate româ- 
nească, de completă emancipare de sub sclaviile politice, eco- 
nomice şi spirituale ale străinilor, tineretul uniat e rupt din 
această comuniune şi pus sub conducerea unor maeştri străini 
să militeze pentru idealuri complet străine de aspiraţiile ro- 
mâneşti. Îţi face impresia unei mici turme zăpăcite, dată în ex- 
ploatarea unor negustori care îşi urmăresc idealurile lor. 

Românii care au fost în toamna trecută la serbările ju- 
biliare ale Astrei, unde Maiestatea Sa Regele şi Înaltpreas- 





! Fr. im. Bd. 1 1914, 1 Band, p. 431. 

finţia Sa mitropolitul nostru Nicolae au afirmat necesitatea 
unității sufleteşti a neamului, au avut ocazia să se vadă acos- 
taţi de diverşi tineri care îşi urmăreau tristele lor idealuri în 
completă disonanţă cu atmosfera serbării şi cu ceea ce s-a 
afirmat acolo: erau nişte tineri care cerşeau, de la partici- 
panţii veniţi acolo pentru afirmarea unității sufletului ro- 
mânesc, contribuţii pentru un cămin studențesc. Când 
oamenii priveau, după ce-şi dădeau generos obolul în at- 
mosfera înălțătoare a acelor momente, la biletul ce le rămâ- 
nea de la tineri, observau stupefiați că era vorba de un 
cămin studenţesc cu numele „Fericitul Augustin”, pus sub 
conducerea călugărului catolic Baral. Mai zilele trecute ace- 
laşi lucru îl făceau pe străzile Sibiului ortodox nişte domni- 
şoare, având grijă să nu spună că e vorba de un cămin uniat. 

Aşadar, tineretul uniat nu mai este lăsat să-şi petreacă 
anii cei mai fecunzi în îmbujorarea idealurilor naționale cu 
întreg tineretul neamului, ci e scos din mijlocul acestuia şi 
dat în grija unui călugăr francez ca să-l crească pentru idea- 
lurile catolicismului universal, pentru idealuri fără neam şi 
fără ţară. lar căminul acesta de înstrăinare se construieşte 
cu banul mulțimii ortodoxe (suntem siguri că la sfârşit se 
va spune că e darul papei şi vor fi îndemnați tinerii să leşine 
de recunoştinţă gândind la el. Acesta este sistemul prin care 
se educă sărmanul tineret uniat în sentimente de ataşament 
către papa). 

Acelaşi Baral, descins acum câţiva ani în Gara de Nord 
ca să înveţe pe români despre Eminescu, a adunat cu grijă 
pe toţi tinerii uniaţi ceva mai răsăriți, găsiți în păcatul cola- 
borării cu cei ortodocşi, şi, sub geniala lui îndrumare, ca şi 
cum nu se găsea alta în România, scot o revistă greco-cato- 
lică literară: Decalogul. 

Ce vor să înveţe tinerii uniați de la patărul Baral? Şi 
cine este acest Baral? Nimeni nu s-a împiedicat de acest 
nume în galeria glorioaselor nume ale literaturii franceze 
actuale. Oare trebuie să leşinăm în fața unei mediocrități de 
import, venită la noi cu scopuri care nu sunt în favoarea 
noastră, numai pentru că e franceză? Ce poate învăţa azi un 
tineret român de la o asemenea ființă rătăcitoare şi al cărei 
nume nu spune nimic? N-avem noi tradiția noastră minu- 
nată, sufletul nostru românesc, maeştrii noştri români din 
trecut şi de azi, idealurile noastre ca neam? Să le părăsim 
pe toate pentru un Baral? Sau să aşteptăm să ni le înțeleagă 
şi interpreteze el? Mare naivitate, dacă nu şi mai rău. 

Un alt fapt de o gravitate excepţională, sărbătorit cu 
surle de statul major uniat în zilele acestea, e inaugurarea 
colegiului pentru tinerii uniaţi care studiază teologia la 
Roma. Acest colegiu înseamnă nici mai mult, nici mai puţin 
decât că în scurtă vreme cea mai mare parte din preoții uni- 
ați ai satelor noastre vor fi foşti studenți ai institutelor de 
propagandă din Roma. Ce creştere vor primi aceşti tineri în 
acele institute şi chiar în acel colegiu pus sub conducerea 
unor călugări străini? Cu siguranţă că nu se vor îngriji — şi 
nu vor fi în stare s-o facă — patării străini de educaţia în spirit 
românesc a viitorilor preoți uniați şi tot aşa de puţin vor fi 
în stare să dea acestora îndrumări de viaţă potrivite împre- 
jurărilor şi nevoilor concrete din viața poporului nostru. 
Unde vor duce aceşti conducători duhovniceşti de mâine 
poporul uniat, dacă nu se va petrece, ceea ce-i mai probabil, 
o ruptură definitivă între aceşti înstrăinaţi cu limbă păsă- 
rească şi popor, o ruptură definitivă? 

Ştim că statul german încă prin 1924 limitase precis nu- 
mărul tinerilor germani care vor urma să studieze la Roma, 

pentru că nu voia să se pomenească cu o preoțime străină 
de aspiraţiile poporului şi atârnătoare cu tot sufletul ei ex- 
clusiv de voinţa şi de poruncile Vaticanului. 

Statul nostru însă, în loc să-şi apere viitorul suverani- 
tății sale şi ființa proprie a neamului limitând numărul ti- 
nerilor care se înstrăinează an de an la Roma, încurajează 
însuşi printr-un ajutor considerabil această înstrăinare în 
masă. În fiecare an statul român dă 250 000 lei Blajului pen- 
tru ajutorarea tinerilor care studiază teologia la Roma. De 
ce această sumă enormă, pentru asemenea scop potrivnic 
intereselor neamului nostru? Nu are Biserica Uniată trei 
Academii teologice în ţară, dintre care una dă licenţe pentru 
toți absolvenţii lor? Pentru un milion şi ceva de suflete 
n-ajung aceste trei Academii teologice? Ce sumă ar trebui 
să acorde atunci statul român pentru studenţii teologi în 
străinătate, ai celor 14 milioane de români ortodocşi? Or, 
este ştiut că pentru aceştia nu se prevede sistematic nicio 
sumă, măcar cât de mică. 

Toate acestea ar trebui să formeze subiect de grijă pen- 
tru lumea noastră cu răspundere, căci ele duc spre mari pri- 
mejdii naţionale. 


Nunţiul papal şi ctitoria 
lui Constantin Brâncoveanu" 


În numărul anterior al foii noastre am comentat puţin 
inspecția pe care un nunțiu papal a făcut-o de-a lungul şi de-a 
latul Ardealului, în nepăsare de ceea ce înseamnă suverani- 
tatea şi demnitatea Statului Român. A fost o inspecţie stă- 
ruitoare, amănunțită, cu voința manifestă de-a cotrobăi totul 
în sufletele, în instituţiile şi viaţa poporului român unit cu 
Roma, în relaţiile lui cu cel ortodox, pentru a face un raport 
detaliat, bogat în sugestii care ne privesc, stăpânului din 
Vatican. N-a fost o simplă excursie, făcută din dorul de-a se 
distra privind câteva mostre ale pitorescului românesc, ci a 
fost o cercetare întinsă până în ultimele cătune ale noastre, 
pentru a încuraja poporul într-o schismă dezastruoasă pen- 
tru statul şi neamul nostru şi pentru a constata la faţa locu- 
lui piedicile care stau în calea ofensivei catolice şi mijloacele 
cu care iezuitismul Romei ar putea momi acest popor să 
intre slugă la Vatican. 

O spune singur nunțiul, cu o dezinvoltură caracteristică 
pentru puţina grijă ce i-o inspiră existenţa unei autorități de 
stat român. Pretutindeni spune că vizitează ţara în numele 





* Telegraful Român, an LXXXV, nr. 23, 6 iun. 1937, pp. 1-2. Nesemnat. 





74 CULTURĂ ŞI DUHOVNICIE 


Sfântului Părinte. La Făgăraş declară: „Astăzi am venit în nu- 
mele Sfântului Părinte să vizitez Făgăraşul” (Universul din 
23 mai 1937). Evident, aşadar că nu e vorba de-o vizită pen- 
tru plăcerea proprie, ci de împlinirea unei datorii, de-o mi- 
siune importantă, cu rosturile ei bine precizate. „Sfântul 
Părinte” pretinde că are un drept asupra Făgăraşului nostru, 
asupra cetăţii lui Negru-Vodă, şi-şi permite vechilul să-l in- 
specteze şi să-i raporteze. Aşa cum pretinde că are un drept 
asupra Sibiului şagunian, asupra Clujului, asupra Turzii lui 
Mihai, asupra Ţării Oltului, asupra Târnavelor şi asupra 
țării noastre întregi. 

Vom stărui de astădată asupra unei scene din filmul 
acestui alai, care şi-a purtat aroganţa şi necuviința peste pla- 
iurile noastre sfințite de suferinţele celor ce şi-au apărat vea- 
curi de-a rândul credinţa tocmai împotriva persecuțiilor 
celui care-şi trimite azi nunții să le inspecteze. Să contem- 
plăm o clipă scena: nunțiul papal în biserica lui Constantin 
Brâncoveanu din Făgăraş. Contrastul e uluitor. Ctitoria vo- 
ievodului român, care a suferit cele mai îngrozitoare chinuri 
morale şi fizice şi a primit moartea de martir numai pentru 
că n-a voit să-şi părăsească credinţa, trebuie să suporte 
înăuntrul ei, nu ca oaspete întâmplător, ci ca inspector cu 
drepturi depline asupra ei, pe reprezentantul unei credințe 
cu care n-a avut nici în clin, nici în mânecă martirul Orto- 
doxiei româneşti. Sufletul ctitorului mucenic, care a ridicat 
această biserică pentru întărirea legăturii dintre românismul 
ardelean şi cel de dincolo de munți şi pentru a i se pomeni 
la sfintele slujbe numele înaintea lui Dumnezeu, îşi vede 
amintirea alungată din această ctitorie, iar altarul care avea 
să simbolizeze unitatea neamului românesc în faţa lui Dum- 
nezeu, ajuns în slujba celor ce sfarmă această unitate. Nu 

există dorință mai nobilă, mai adâncă şi mai obligatorie deci 
pentru cei ce rămân, decât aceea pe care o lasă omul care 
moare de a se face rugăciuni pentru el. De împlinirea ei 
leagă toată nădejdea că sufletul său va găsi har înaintea lui 
Dumnezeu, că neliniştea şi încordarea cea mai adâncă şi mai 
fundamentală a sa, cea cu privire la viața veşnică, îşi va găsi, 
prin rugăciunile ce se fac într-un sfânt locaş zidit cu cheltu- 
iala proprie, o rezolvare fericită. Şi iată că toată nădejdea ce 
şi-a pus-o credinciosul suflet al lui Constantin Brâncoveanu 
în rugăciunile ce se vor face pentru el în această biserică este 
nesocotită, dorinţa lui sfântă călcată în picioare, opera prin 
care a voit să ajute dreapta credinţă, făcută loc de sfidare a 
ei şi de propagandă contra ei. 

Numai nişte ființe a căror sensibilitate sufletească e mai 
tocită ca pielea de elefant sunt în stare să calce fără jenă, şi fără 
să observe măcar pe ce calcă, peste aceste realități delicate. 

Nu ne miră că a călcat peste ele curtea din Viena şi 
papa din Vatican care a declarat pur şi simplu, prin bula sa 
mioapă şi imorală, ctitoria lui Brâncoveanu, catedrală ca- 
tolică. Nu ne miră că un nunțiu, despărțit de sufletul nostru 
prin mări şi țări, calcă zâmbind cu ignoranță peste comorile 
de suflet românesc ce zac batjocorite şi îndurerate la teme- 
lia bisericii brâncoveneşti. Cum să simtă habsburgii şi cas- 
sulii durerile româneşti, când n-au nicio aderenţă, nicio 
comunitate cu ele? Ne miră însă că se găsesc români care 
se lasă încurajați de îndemnurile străinilor, ca să profaneze 
continuu un nume, o dorință sfântă, un suflet ce se sfâşie 
în mormânt. 

Dar auziți neadevărurile patente şi neroziile pe care le 
debitează acest nunțiu când se vede în ctitoria lui Brânco- 
veanu, desigur învăţat de însoțitorii lui, dintre care unul, 

vicarul mitropoliei blăjene, Macaveiu, are obrazul să le mai 
şi traducă, fără să roşească măcar în fața unui auditor în care 
vor fi fost multe persoane care cunosc dureroasa istorie a 
acestei biserici. Spune nunțiul cu candoare: 


„acest monument confirmă meritul Făgăraşului, de-a fi 
rămas în titulatura mitropolitului bisericii uniate”. 


Dacă ar fi avut cât de puţin respect de adevăr, nunțiul 
Cassulo sau cei ce l-au învăţat trebuia să zică: 


„acest monument confirmă meritul voievodului Con- 
stantin Brâncoveanu şi tăria credinţei lui ortodoxe, pe de-o 
parte, iar pe de alta — prin serviciul pe care-l face astăzi — 
ruşinea şi imoralitatea actului prin care Făgăraşul a intrat 
în titulatura mitropolitului uniat, căci acest act a constat în 
răpirea acestei biserici de la destinaţia ce i-a dat-o ctitorul”. 


Într-adevăr, mitropolitul Pataki ca să devină mitropolit 
de Făgăraş a trebuit să pună mâna cu forța pe biserica lui 
Brâncoveanu, în august 1723. 

Zice nunțiul papal mai departe: 


„El este o comoară de amintiri religioase şi istorice”, 


Da, este! Însă amintirile acestea când trec prin sufletul 
unui uniat sau catolic ar trebui să-i umple de ruşine. Prima 
piesă din lanţul acestor amintiri trebuie să li se prezinte aşa: 
această biserică nu este a noastră, căci este zidită de Constantin 
Brâncoveanu pentru credinţa ortodoxă; a doua piesă, şi mai 
frumoasă ca cea dintâi: pe urmă a devenit a noastră, căci am 
furat-o; a treia: acum o ţinem, deşi e de furat. 

Şi continuă nunțiul nenorocita-i cuvântare: 


„Fără a se face nedreptate altor biserici, ea poate fi con- 
siderată cea mai glorioasă biserică din ţară”. 


Aici e straşnic nunțiul. El ar vrea să spună că uniaţii 
au cea mai glorioasă biserică din ţară, prin urmare şi ei 
sunt cei mai glorioşi. Numai cât gloria bisericii nu se răs- 
frânge tot ca glorie şi asupra Uhniaţiei. Ci gloria ei în- 
seamnă ruşinea lor. Au făcut-o glorioasă pentru că au 
făcut-o să sufere şi o ţin în suferință. Gloria martirilor vine 
din suferința lor şi ea înseamnă ruşinea persecutorilor. Şi 
mai e glorioasă această biserică pentru că e de la marele 
voievod Constantin Brâncoveanu, a cărui soartă, prin nu 
ştiu ce legătură tainică între ctitor şi ctitorie, a rămas s-o 
reprezinte în istoria ei. 

În sfârşit încheie nunțiul: 


„Pictura ei arată sentimentele adânci creştineşti ale 
poporului român faţă de biserică”. 


Aici îţi vine să-l aplauzi. El, săracul, va fi crezând că 
pictura e făcută de uniaţi şi ea dovedeşte alipirea lor față de 
biserică. Bravi mai sunt aceşti uniați, şi-a zis nunțiul. Şi sunt 
aşa numai prin faptul că s-au unit cu Vaticanul. Biserici cum 
şi-au făcut ei nu şi-a făcut niciun alt cult din România, amin- 
tiri bisericeşti glorioase ca ale lor nimeni nu mai are în 
această ţară, pictură ca a lor în biserici nu se găseşte în bise- 
ricile cultelor neunite cu Roma. Şi evident că trebuie să fie 
aşa, pentru că nu există credincioşi mai alipiți de biserică 
decât uniaţii pe care îi creşte Vaticanul! 

Bietul nunțiu nu şi-o fi dat seama în ce cursă a căzut: a 
tras de la începutul până la sfârşitul cuvântării o laudă zdra- 
vănă tocmai acelora la care nu s-a gândit: ortodocşilor. Pic- 
tura bisericii brâncoveneşti e executată de ortodocşi, ea 
dovedeşte alipirea lor față de biserică. Uniaţii n-au într-ade- 
văr niciun monument glorios care să dovedească alipirea 
lor la biserică. 

Dar dacă-i aşa, dacă poporul român ortodox a fost ad- 
mirabil de tare în credinţa sa, de alipit la Biserica sa, de jert- 
fitor față de ea, un popor ale cărui virtuţi religioase şi 
morale le oglindesc aşa de frumos bisericile sale, dacă 
Ortodoxia a fost în stare să crească un astfel de popor, 
atunci, ce-a căutat şi ce caută catolicismul la noi? Ce-a adus 
catolicismul în viața noastră? Furturi de biserici, promisiuni 
de privilegii, dascăli şi inspectori aroganţi, dintr-o categorie 
de oameni neisprăviți şi fără niciun căpătâi, culeşi din toată 
lumea. 

Ar fi momentul să ne lase în pace! 





Societatea ortodoxă |Inaţională] 
a femeilor române" 


De Rusalii se adună la Sibiu în congres anual Societatea 
ortodoxă a femeilor române de sub preşedinţia dnei Alexandrina 
Cantacuzino. 

Sibiul ortodox, care se inspiră şi lucrează din duhul şa- 
gunian, salută cu mare bucurie pe delegatele acestei socie- 
tăți, care vin din toată ţara, şi e fericit să vadă sufletul 
feminin ortodox manifestându-şi dragostea şi ataşamentul 
față de sfânta noastră Biserică şi de lucrarea ei în sânul nea- 
mului. 

Societatea ortodoxă a femeilor române este o admira- 
bilă ilustrare şi aplicare a spiritului şagunian, care vrea ca 
toate mădularele Bisericii să fie vii, toate să lucreze, pe te- 
renul care le e rezervat de natură, în slujba idealurilor bise- 
riceşti, strâns împletite cu cele naționale. Şi e semnificativ 
că acest spirit şagunian a trezit înțelegere, entuziasm şi ade- 
renţă în Vechiul Regat, tocmai în lumea feminină, într-o 
vreme când viața bisericească nu-l cunoştea şi nu-l voia. 
Fără să fi fost îndemnate şi îndrumate de nimeni, femeile 





* Telegraful Român, an LXXXV, nr. 25, 20 iun. 1937, p. 1. Semnat: Dr. 
D. Stăniloae. 

române au pornit cu o însuflețire minunată să-şi strângă 
rândurile spre a lupta unite pentru apărarea comorilor 
noastre de simţire ortodoxă. E foarte caracteristic acest fe- 
nomen răsărit de atâta vreme acolo unde şi astăzi merge aşa 
de greu concentrarea intelectualilor într-o societate ana- 
loagă. El dovedeşte cu prisosință marele suflet al femeii ro- 
mâne, capacitatea ei de-a intui anticipat realitățile spirituale 
esenţiale din care se alimentează viața neamului şi fără de 
care nu e posibilă existenţa şi întărirea românismului. 

Şi ceea ce trebuie iarăşi remarcat este că Societatea ortodoxă 
A femeilor române nu a vegetat ca atâtea alte organizații mari 
cu scopuri de ordin spiritual. Activitatea ei nu se reduce, ca 
de obicei, la întâlnirea festivă şi oratorică într-un congres 
anual viitor, când îşi aduc iarăşi aminte şi se înșuflețesc din 
nou pentru douăzeci şi patru de ore. 

Filialele societății ortodoxe se întrec într-o activitate 
plină de realizări impunătoare, adăugându-şi an de an noi 
preocupări şi terenuri de muncă. La Bucureşti, Buzău şi în 
alte părţi societatea are şcoli secundare şi internate model 
pentru fete, în alte oraşe întreține cantine pentru eleve şi 
pentru lumea săracă, ridică biserici, desfăşoară o activitate 
culturală şi misionară. Sigur, este vast terenul de muncă pe 
care se poate valida cu succes deosebit sufletul femeiesc, cu 
calităţile lui de sensibilitate şi de caritate. E necesar să avem 
în cele mai multe oraşe cu şcoli secundare internate în care 
mamele de mâine ale intelectualității româneşti să capete o 
creştere îngrijită, ferită de influenţele de destrămare ale me- 
diului corupt de astăzi. Ne trebuie cămine serioase pentru 
studente în centrele universitare, unde părinții să-şi poată 
trimite copilele liniştiţi că ştiinţa universitară nu şi-o vor do- 
bândi numai cu sacrificarea virtuţilor tradiționale ale femeii 

române, care sunt baza de diamant a viitorului neamului. 

Sunt multe puncte de unde, după diferitele păreri, ar 
trebui să înceapă însănătoşirea vieţii neamului. Cred că cel 
mai important este: o bună educaţie, religioasă, feminină şi 
națională a copilelor. Şi câte alte brazde de lucru nu mai stau 
în aşteptare după lucrarea doamnelor române organizate în 
societatea ortodoxă. 

Avem însă satisfacția sufletească de-a vedea că societa- 
tea ortodoxă îşi dă seamă limpede de problemele care o aş- 
teaptă la lucru şi care are un suflet mare şi plin de voinţa 
de-a făptui. Se spune că femeia vorbeşte mult şi lucrează 
puţin. Mie mi se pare că femeia are o deosebită dragoste şi 
aplecare spre faptă, că ea lucrează continuu. Bărbatul con- 
templă, fixează jaloane, arată direcţii. Femeia realizează, 
umple cadrele cu faptele dese ale albinii şi brodează totul 
în firele de mătase şi de aur ale poeziei. 

Dar este cineva în Societatea ortodoxă a femeilor române 
care imprimă întregii organizaţii un elan şi un dinamism in- 
comparabil. Este o mare româncă, energică şi cultă ca unul 
dintre puţinii bărbați, iubitoare de Biserică şi neam ca o dom- 
niță voievodală, duioasă şi fermecătoare, ce ține în lanţurile 
sale devotamentele întregii suflări feminine româneşti care 
e gata să facă orice pentru dna preşedintă. Este mare anima- 
toare a sufletului românesc, în slujba aspirațiilor noastre au- 
tentic româneşti: principesa Alexandrina Cantacuzino. 

De la întemeiere, de acum 28 de ani, şi până azi dânsa 
e inima societăţii. Şi-i dorim din tot sufletul viață îndelun- 
gată pentru a duce societatea ortodoxă la tot mai multe şi 
mai strălucite realizări. 








Nichifor Crainic” 


Foaia noastră i-a închinat adesea lui Nichifor Crainic 
rânduri şi coloane întregi, izvorâte dintr-o profundă admi- 
raţie pentru marele gânditor ortodox, pentru talentatul 
scriitor şi poet al neamului. Ne-am dat întotdeauna seama 
ce mare contribuţie a adus acest om la ridicarea de azi a 
prestigiului gândirii şi spiritualității ortodoxe şi cu câtă re- 
cunoştinţă îi suntem datori toți slujitorii Bisericii, geloşi de 
bunul nume şi de importanţa ei în viaţa culturală a țării. 

Într-o vreme când nimeni nu avea niciun interes şi ni- 
ciun cuvânt de laudă pentru Ortodoxie ca factor de viitor 
în spiritualitatea românească, Nichifor Crainic a pus singur 
această problemă, nu în câte o sentinţă sibilinică şi mai mult 
de dragul unei singularizări în originalitate, ci în eseuri 
ample, palpitante de simţirea unui suflet convins şi cuceri- 
toare prin lumina cu care le îmbracă un scriitor de bogate 
resurse. Batjocorit de mulți, aplaudat de puţini, dar cu o stă- 
ruință nedescurajată de iluminat a continuat să scoată de 
sub straturi groase şi învârtoşate una câte una piesele unei 
comori ce părea definitiv dispărută şi, după ce a scuturat-o 





* Telegraful Român, an LXXXYV, nr. 25, 20 iun. 1937, pp. 1-2. Semnat: 
Dr. D. Stăniloae. 

de pământul şi de rugina unei înțelegeri primare şi forma- 
liste, o lume întreagă a căzut în genunchi în faţa strălucirii 
ei. Azi, Ortodoxia ca valență culturală, ca putere formatoare 
de suflete, ca chintesență românească este deplin recunos- 
cută în lumea generaţiei mai tinere de intelectuali. 

Dar Nichifor Crainic n-a voit să-şi interpreteze rostul ca 
Maurul care, odată ce şi-a făcut datoria, poate să plece. Pen- 
tru că şi-a dat seama că datoria încă nu-i este desăvârşit îm- 
plinită. Comorile de gândire şi trăire ortodoxă au laturi şi 
reliefuri nesfârşite şi ele au nevoie de marele său talent şi de 
justa sa gândire ca să poată fi puse şi susținute într-o lumină 
cât mai nuanţată şi mai netulburată de o lume grăbită să facă 
generalizări şi să tragă concluzii nepotrivite cu fiinţa Orto- 
doxiei, menite să legitimeze porniri impure şi subiective. 
Nichifor Crainic n-a dat încă tot ce poate să dea mintea sa 
de geniu şi inima sa de fervent adorator al Ortodoxiei şi al 
românismului. Cursul său de mistică ortodoxă, ţinut studen- 
ților de la Facultatea de Teologie din Bucureşti, va arunca 
peste puțin timp, prin publicarea lui, un nou val de lumină, 
cu mult mai puternic decât cele de până azi, asupra valorilor 
de spiritualitate ortodoxă, precizând încă o dată şi deplin 
spre ce culmi anume duce adevărata trăire în duh creştin or- 
todox. Opera aceasta va fi şi pentru orientarea şi trezirea re- 
ligioasă a preoțimii noastre, pentru viaţa bisericească şi 
pentru teologia românească, o piatră de hotar, un izvor ne- 
secat de mari puteri şi avânturi religioase în albia cea mai 
autentică a Ortodoxiei. Ea va consacra definitiv pe Nichifor 
Crainic ca pe un creator de curent nou, vivificator, în viaţa 
şi cultura bisericească, ca pe un teolog; care a descoperit 
Duhul şi scrie pentru mărturisirea Duhului, punând capăt 
unui scris de pedante, zăpăcite şi goale formule scolastice. 





PI 





84 CULTURĂ ŞI DUHOVNICIE 


I s-a adus lui Nichifor Crainic în ultimul timp acuza că a 
politicizat Ortodoxia, că a stricat puritatea ei amestecând-o 
cu lucruri care nu-i aparţin, cu elemente naționale româneşti, 
sau că vrea s-o facă instrument politic în slujba naționalismu- 
lui. Nichifor Crainic însă rămâne la adăpostul tuturor acestor 
feluri de atacuri. Pe cât de mult accentuează el prezența 
Ortodoxiei în sufletul românesc şi deci necesitatea ca acest 
suflet, când vrea să rămână şi să trăiască în viaţa sa autentică, 
să se manifeste fără jenă şi fără silă şi sub aspectul ortodox, 
tot pe atât de mult ține Nichifor Crainic la puritatea dogmei 
ortodoxe privită în sine. Să citească cine vrea să se convingă 
despre acest adevăr eseul „Rasă şi religie”, şi va vedea ce ra- 
dical condamnă Nichifor Crainic toate silințele absurde din 
Germania actuală de a-şi potrivi o religie pe măsura trebuin- 
țelor şi aspirațiilor de azi ale spiritului german. E arhicunos- 
cută apoi formula lui Nichifor Crainic pentru crearea 
armoniei între neamuri: „pământ al patriei sub cer comun”. 

Nu e locul să adunăm din eseurile lui Nichifor Crainic 
expresiile prin care se arată cu evidență îmbelşugată această 
concepție de un perfect echilibru, al unui spirit stăpânit în 
fiecare moment de grija de-a nu face naționalismului niciun 
sacrificiu din partea creştinismului, conştient că un astfel de 
sacrificiu este şi inutil, şi primejdios chiar pentru naționa- 
lism. Ceea ce aduce nou şi cuceritor Nichifor Crainic în 
lumea intelectualilor este nu vreo deviere interesantă de la 
creştinismul strict, ci forma de expunere şi sensibilitatea 
proaspătă cu care vede un suflet bogat conținuturile vechi 
şi eterne ale creştinismului ortodox. Cursul de mistică orto- 
doxă va dovedi de altfel în curând cu vârf şi îndesat aceeaşi 
integrală încredere a lui Nichifor Crainic în adevărurile nez- 
druncinate ale creştinismului. 

Dar acestea le spunem nu pentru că scrisul lui Nichifor 
Crainic are nevoie de apărare. El poate fi numai admirat. Le 
scriem acestea ca omagiu pur şi simplu. De altfel se poate 
vedea ce puţină consecvență a fost în acuza că Nichifor Crai- 
nic a alterat Ortodoxia, în faptul că în acelaşi articol în care 
se cuprindea acuza aceasta, se cuprindea şi reproşul că 
Nichifor Crainic n-a înțeles fenomenul maglavitean ca ceva 
cu totul specific românesc, ci l-a explicat cu mijloacele cu 
care explică în general creştinismul fenomenele mistice. 

Patima legată aşa de intim de ființa omenească în orice 
situație s-ar găsi poate să lovească în Nichifor Crainic cu ori- 
cât de multă furie. Ea poate să-i conteste totul. Dar nepu- 
tința ei de-a dărâma se vădeşte cu atât mai repede cu cât se 
atinge de calități şi de realizări mai mari şi cu cât se izbeşte 
mai furios în ele. Iar când aceste atacuri se coboară până la 
nivelul unor insulte ordinare, care se ating până şi de fami- 
lia unui mare om de bine, ele trezesc o unanimă şi indignată 
reacție publică într-o lume al cărei suflet e zidit totuşi cât de 
cât pe temelii morale. 

Nichifor Crainic şi-a câştigat în istoria culturii româ- 
neşti un loc important şi definitiv. 

SPIRII ie azi e 


„Istoria Unirii Românilor” 


Sub acest titlu, distinsul istoric şi academician, dl loan 
Lupaş, dăruieşte culturii româneşti şi în special operei de 
educaţie a poporului nostru o nouă şi prea frumoasă carte. 

Apărută în colecţia Cartea Satului, care este editată de 
Fundația culturală regală „Principele Carol 1”, cartea aceasta a 
dlui profesor I. Lupaş e o comoară de simţire, de grai şi cla- 
ritate românească. Silindu-se să satisfacă din plin aşteptarea 
Maiestăţii Sale, care a voit ca această carte să fie scrisă 
anume de istoricul ardelean Ioan Lupaş, autorul s-a întrecut 
pe sine, dându-ne o istorie a românilor, cu înalte calități de 
cronică: povestire închegată, vie, de parcă totul a fost trăit 
de autor în zilele trecute, stil curgător, de psaltire bătrână, 
întrecând chiar şi stilul pe care nu-l mai găsim decât la pro- 
fesorul |. Lupaş, direcţia întregii povestiri spre o culme, spre 
un scop, către care se observă cum a atins acest neam deplin 
conştient sau mai puţin conştient în toate acțiunile lui pu- 
blice sau particulare: unirea definitivă a tuturor românilor. 

Întreaga scriere este clădită pe o concepție şi e menită 
să demonstreze prin toate paginile această concepţie. O con- 





* Telegraful Român, an LXXXV, nr. 27, 4 iul. 1937, p. 1. Semnat: Dr. 

cepție care dă o anumită explicaţie unirii românilor, singura 
explicație serioasă. Autorul anunţă această concepţie de la 
început, de când purcede a vorbi despre „temeiurile unirii 
românilor”. 


„Străinii — spune autorul - care nu au văzut din capul 
locului cu ochi buni întregirea României, urmăresc scopul 
de a înfățişa unirea aceasta aşa fel încât să trezească în su- 
fletul celor slabi de înger îndoială, spunând că ea n-ar 
putea să fie trainică sau că nu ar fi izbânda neîndoielnică 
a vredniciei neamului românesc.” 


Faţă de aceste păreri pornite din tendințe nepreţioase 
nouă şi însuşite adesea şi de unii români, autorul ţine să 
afirme că: 


„Unirea naţional-politică de la 1918 nu se cuvine să fie 
înfăţişată, nici măcar în carte, ca un dar, coborât asupra 
neamului românesc din încrederea şi simpatia lumii civili- 
zate, nici ca o alcătuire întâmplătoare, răsărită din greşelile 
duşmanilor de veacuri... Unirea românilor trebuie înfăți- 
şată totdeauna - potrivit adevărului — ca urmare firească 
a unei pregătiri istorice de sute de ani, în cursul cărora 
acest popor de eroi şi de mucenici a izbutit să-şi apere cu 
uimitoare stăruință sărăcia şi nevoile şi neamul, rămânând, 
împotriva tuturor năvălirilor barbare şi vremelnicelor stă- 
pâniri străine, în cea mai strânsă legătură cu pământul 
strămoşesc în care, ca într-un liman de mântuire, şi-a putut 
adăposti traiul de-a lungul vremilor de urgie”. 


Dacă este aşa, Statul Român nu există prin grația niciunei 
bunăvoinţe străine, ci îşi are temeliile sale, adânci şi nezgu- 
duite în sine, adică în unitatea desăvârşită a poporului 
român, în grai, credinţă, datini, aşezăminte strămoşeşti şi fire. 

Această unitate pe diferitele planuri de viață o dove- 
deşte apoi autorul în prima din cele 6 cărţi ale scrierii, în cea 
despre „Temeiurile unirii românilor”. În celelalte 5 expune 
pregătirea şi realizarea celor 3 uniri: cea de sub Mihai 
Viteazul, cea de la 1859 şi cea de la 1918. Primele două uniri 
au fost şi ele pregătiri şi etape pentru a treia, ultimă şi defi- 
nitivă. Autorul îşi vădeşte cu prisosință puterea de sinteză, 
culegând din belşugul de întâmplări şi rostiri trecute pe cele 
esențiale şi închegându-le într-un fluviu spiritual ce curge 
întins spre ziua cea mare, de 1 decembrie 1918. 

În Istoria românilor, aşa de zbuciumată şi de împestri- 
ţată la suprafaţă de multele năvăliri ale străinilor lacomi, vi- 
ziunea dlui profesor I. Lupaş descoperă un sens în jurul 
căruia se organizează detaliile şi se valorifică după o anu- 
mită măsură. 

Eminentul istoric ardelean şi-a câştigat un nou titlu la 
recunoştinţa neamului prin această rară carte de învățătură 
ce i-o dăruieşte. 


act Xe testere e ș 


Probleme — recenzii — comentarii" 


Cu ocazia Congresului Societăţii ortodoxe a femeilor 
române, care s-a ținut la Sibiu, dl Popescu Tudor, vajnicul lup- 
tător pentru drepturile Bisericii noastre, a ținut studenţilor 
Academiei Teologice „Andreiene” două conferinţe foarte 
instructive. 

Într-una s-a ocupat de art. 22 din Constituţie, care vorbeşte 
despre „libertatea absolută a conştiinţei”, arătând că această li- 
bertate absolută nu se poate recunoaşte cultelor, pentru că ele 
nu sunt numai mişcări interioare de suflet, ci şi manifestări ex- 
terne de idei, cu un rol important în viața publică, în viitoarea 
soartă a statului. În a doua a arătat într-un mod original şi cu o 
justă argumentare că poporul român s-a format, spre deosebire 
de orice alt popor, numai datorită creştinismului. 

În procesul de naştere a neamului nostru a intrat ca ele- 
ment determinant creştinismul. Fără virtuțile creştine de 
dragoste şi îngăduinţă, ura dintre dacii învinşi şi coloniştii 
romani stăpânitori nu s-ar fi putut topi şi aceste neamuri ar 
fi rămas despărțite pentru totdeauna, cum au rămas ulterior 
saşii şi românii. Virtuţile creştineşti sunt însăşi esenţa de te- 
melie a etnicului românesc. 


* Telegraful Român, an LXXXV, nr. 28, 11 iul. 1937, p. 3. Semnat: DS. 

E o concepţie originală, care pune în lumină concretă 
convingerea şi intuiţia ce-o avem ca români despre structura 
profund creştină a sufletului nostru, despre rolul hotărâtor 
ce l-a avut creştinismul chiar la formarea primordială a nea- 
mului românesc. 

DI Popescu Tudor semnează şi în revista Viitorul din 15 
iun. 1937 un interesant articol despre necesitatea ca Biserica 
să dea mai multă atenţie activităţii sociale, de îndrumare şi 
de ajutorare a poporului, şi nu numai celei strict religioase, 
de întărire a credinţei. 


TI i 


3 at PSR ne? 






La încheierea anului şcolar 
în Academia Teologică” 


Această solemnitate, prin care încheiem un nou an de 
activitate şcolară în instituția noastră, are mai cu seamă două 
rosturi frumoase şi folositoare: unul este să mulțumim lui 
Dumnezeu că ne-a ajutat în munca pe care am desfăşurat-o 
în cursul anului, profesori şi studenţi la un loc, cu dragoste 
şi sfânt entuziasm. Cu haina şi cu sufletul în sărbătoare, ne 
lăsăm inundaţi de fericirea lină că ne-am putut împlini încă 
un an datoria de muncitori cinstiți şi rugăm pe Dumnezeu 
ca de pe urma lucrării noastre să facă să răsară roade bine- 
cuvântate în viaţa Bisericii şi a neamului nostru. 

Al doilea rost al acestei solemnităţi este ca să recapitu- 
lăm puţin învățămintele ce ne-au rămas din cursul unui an 
de învățătură şi experiență. Căci ele trebuie să se poată re- 
duce la câteva principii, pe care să ni le întipărim bine în 
inimă, cu valoare de îndemnuri pentru viitor. E necesar 
acest lucru mai ales pentru cei care pleacă definitiv din 
şcoală spre a se înrola în armata slujitorilor şi propovădui- 
torilor lui lisus Hristos. 





* Telegraful Român, an LXXXV, nr. 30, 25 iul. 1937, p. 1. Semnat: Dr. 

Iubiţi studenți, 


Noi, care am avut oficiul de mare răspundere de-a vă 
ajuta să vă pregătiți pentru sfințita misiune a preoţiei, am fi 
nespus de fericiți dacă am fi reuşit să vă obişnuim a vă simţi 
în majoritatea clipelor vieții în faţa lui lisus Hristos şi cu fața 
către El. Am fi fericiți dacă am şti că din multele noastre cu- 
vinte — uneori cu pretenţii de mare ştiinţă — ați văzut ridi- 
cându-se drept, stăpânitor şi viu pe orizontul privirii 
noastre Acela pe care nu L-am putea servi cu folos, cu spor 
şi cu fericire, decât atunci când L-am simţi ca Domn exclusiv 
al nostru în tot ce facem. Vă asigurăm că n-am avea nicio 
mulțumire, dimpotrivă, ne-am simţi foarte apăsați dacă am 
şti că între noi şi voi — atunci când oficiem la catedră - nu 
cobora şi nu apărea măcar uneori Acela care S-a coborât 
între oameni, aşa încât noi să ne ştergem cu totul înapoia 
Lui. Dacă de la orele noastre n-aţi duce cu voi decât chipul 
nostru, am rămâne întristaţi, oricât de frumoase şi de ono- 
rabile ar fi amintirile şi părerile în care v-ar rămâne încadrat 
chipul, talentul sau ştiinţa noastră. 

V-am mai spus adesea: nu mântuieşte ştiinţa, oricât de 
înaltă ar fi ea şi oricât ar ajuta la îmbunătățirea condiţiilor ma- 
teriale ale vieții; nu mântuiesc oamenii, oricât de proeminenţi 
ar fi ei, ci mântuieşte singur Dumnezeu când este pentru noi 
nu o teorie, nu un obiect de gândire, ci persoană vie în fața 
noastră. Când este El viu în fața noastră, suntem tari, oricât 
ar fi puterile noastre omeneşti de mici şi oricât ar fi de mari 
duşmanii noştri şi de grele împrejurările în care ne aflăm. Cu 
EI în faţa noastră vom şti ce să vrem şi ce să facem, oricât de 
puţină ştiinţă am avea; vom izbândi în orice lucrare, oricât ar 
clătina oamenii din cap atunci când o începem. 

„Duceţi-vă cu Dumnezeu!” Cuvântul acesta al poporu- 
lui nostru îl întrebuințez în acest moment, atrăgându-vă 
atenţia asupra imensităţii de putere ce se cuprinde în el 
atunci când ne silim să-l realizăm. „Duceţi-vă cu Dumnezeu” 
în mijlocul poporului nostru. Unde intrați, să intre Dumnezeu, 
cine vă întâlneşte să întâlnească puţin şi pe Dumnezeu. 
Aceasta să vă fie maxima vieții. Să vă întrebaţi după fiecare 
contact cu un om: Am făcut de această dată să se întâlnească 
acest om puţin cu Dumnezeu? 

Să nu fiţi martori ai lui Dumnezeu numai duminica. Şi 
să aveţi grijă ca nu cumva să faceţi să rămână privirile oa- 
menilor numai la voi şi la frumuseţea mărturiei voastre. 
Dezvăluiţi faţa lui Dumnezeu în fiecare clipă când are cine 
să o privească, şi voi daţi-vă la o parte. Sunt multe lucruri 
care țin pe Dumnezeu ascuns din fața oamenilor. Sunt grijile 
lor materiale, ambițiile, patimile, indiferentismul lor, care 
pun albeață groasă peste conştiinţa lor. Dar oricât de groase 
ar fi aceste straturi de opacitate, ele se înmoaie şi cad topite 
atunci când prin graiul şi privirea ta caldă aţintite drept în 
fața fiecăruia pătrunde în inima lui însuşi focul privirii lui 
Dumnezeu. De Dumnezeu nu se vorbeşte cu ocolişuri, ci 
de-a dreptul. Mai ales atunci vei reuşi. Cu condiţia însă ca 
să-l simți pe Dumnezeu în fața ta când vorbeşti şi, prin 
aceasta, vorba ta să pornească chiar din inima ta şi drept în 
inima celui căruia i-l arăţi. Dacă vorbeşti fără ca să-L simţi 
pe Dumnezeu în fața ta, nu vei reuşi să-l faci pe altul să-l 
simtă în faţa lui. 

Acesta e lucrul esenţial, pe care trebuia să vi-l spun în 
această clipă de despărțire. Faceţi-ne în misiunea voastră, 
care începe, bucuria să vă vedem conştienţi de prezența şi 
ajutorul lui Dumnezeu celui viu. 





94 CULTURĂ ŞI DUHOVNICIE 


Încolo, aveţi răbdare în mijlocul neajunsurilor vieții. Nu 
descurajați niciodată orice s-ar întâmpla. Chiar dacă roadele 
muncii voastre nu se arată multă vreme, chiar dacă vă în- 
cearcă multe insuccese, nu descurajați. Păstraţi-vă râvna în- 
treagă şi nestinsă. Roadele muncii pot apărea târziu, dar cu 
atât mai bogate. Aceste recomandări cred că vi le-ar putea 
repeta şi ilustra cu un material de suficientă experienţă şi 
absolvenți de acum 10 ani ai Academiei noastre. Ei se află 
la fericita vârstă când avântul bărbătesc se împleteşte armo- 
nios cu destulă experienţă şi maturitate. N-aţi putea con- 
templa un mai bun exemplu de deplină răsplătire a 
vredniciei din partea societății şi a lui Dumnezeu decât pri- 
vind acest rând de absolvenţi, care se pot mândri de pe 
acum că au dat Bisericii dintre ei un episcop lăudat şi iubit, 
pe Preasfinţitul Nicolae al Oradei, un profesor de teologie, 
un strădalnic misionar şi o seamă de preoți vrednici şi des- 
toinici. Salutându-i pe toți cu dragoste în mijlocul nostru, în 
numele acestei Alma Mater care le-a umplut sufletul cu 
ideal, mă gândesc ce fericită şi mândră ar fi Academia 
„Andreiană” să vadă ridicându-se din fiecare rând de absol- 
venți astfel de bărbați de seamă. 

Apropiindu-mă de încheierea acestui cuvânt, se cuvine 
să adresez profundele şi respectuoasele mulțumiri, ale noas- 
tre şi ale tuturor, Înaltpreasfinţiei Sale Mitropolitului Nicolae, 
patronul şi părintele iubit al instituției noastre, care s-a in- 
teresat îndeaproape de mersul ei şi în anul acesta, îndru- 
mând-o şi ajutând-o împreună cu Preavenerabilul Consiliu 
Arhiepiscopal în toată bună vremea. Profesori şi studenți îi 
păstrăm cele mai devotate sentimente de fii buni, recunos- 
cători şi devotați, asigurându-l că ne vom da toată silința să-i 
facem bucurie prin munca noastră plină de râvnă în slujba 

Bisericii. Căci ştim că aceasta este singura bucurie pe care 
i-o putem face. 

Cu acestea, urând celor care pleacă succes şi mulțumire 
duhovnicească în nobila misiune preoțească, iar celor care 
vor reveni la toamnă, o bună revedere, anul academic 
1936-1937 îl declar închis. 









Pagina Bisericii în foile noastre politice” 


Am accentuat, cu diferite ocazii, în coloanele acestui ziar, 
că orice năzuință a clerului nostru ortodox în promovarea 
bunei stări, sufleteşti şi materiale a credincioşilor, va izbuti în 
măsura în care i se asigură concursul sincer nu numai din 
partea organelor cu răspundere ale statului, ci şi din partea 
presei creştineşti, în special a marilor cotidiene din capitală. 

Nu puteam, prin urmare, decât să luăm act cu mulțu- 
mire de câte ori ni s-a dat să vedem realizări pornite din ase- 
menea intenții. 

Una din aceste realizări este aşa zisa: „Pagină a Bisericii” 
- adoptată de curând şi în Dreptatea partidului naţional-ță- 
rănesc, iar în Universul cultivată de patru ani. 

Cititorul Paginii are prilej să găsească în fiecare săptă- 
mână, materialul necesar de zidire duhovnicească, şi nu mai 
puţin aceeaşi edificatoare orientare în tot ce se raportează 
la viaţa noastră bisericească națională. Această Pagină slu- 
jeşte nu atât persoane sau partide, ci slujeşte mai ales, şi de- 
asupra tuturor patimilor interesate, Biserica lui Hristos şi 
sfânta ei credință, alcătuitoare pe vecie a temeliilor vieții şi si- 
guranţei statului şi neamului românesc. 


* Telegraful Român, an LXXXV, nr. 31, 1 aug. 1937, p. 1. Nesemnat. 

Scriem la gazete, în câțiva ani din urmă, sub poruncile 
cenzurii — va să zică cu o restrângere şi chiar cu o stânjenire 
a scrisului gazetăresc. 

Cenzura nu ne dă, în schimb, nici talent scriitoricesc, 
nici inspirație, nici bun simţ şi nici măcar puţină gramatică. 

În veacul libertăţii cuvântului vânătorii de senzaţii ne- 
sănătoase, tineri fără vocaţie şi fără pregătire, se cred ast- 
fel îndatoraţi să-şi aştearnă ideile şi sentimentele pe 
hârtie, parc-ar trăi sub îndemnul aproape deznădăjduit, 
rostit în vremea redeşteptării naționale, acum o sută de ani, 
de îngrijitul „părinte al literaturii româneşti”, care im- 
plora scriitorii băieți să coboare, prin condeiul lor, în 
lumea cititorilor puţini, cât mai multe vorbe şi fraze ro- 
mâneşti „fie oricum”. 

Această libertate de „oricum” a cuvântului a făcut şi în 
vremurile noastre să sporească la infinit criticile negative în 
presa periodică, producând, în loc de orientare şi lămurire 
constructivă, zăpăceală şi rătăcire prin îndrăzneala de afir- 
maţii necontrolate sau de-a dreptul mincinoase. 

Un confrate, dintre cei mai de seamă, întrebat: Ce rost 
crede să aibă Pagina Bisericii asupra felului de redactare a 
unei gazete, a răspuns: 

Pagina aceasta, cu ţinuta ei domoală şi senină, pare că 
aduce aerul înviorător în atmosfera încordată şi îmbâcsită 
de microbii încăierărilor politice şi de altă natură; este o 
Pagină despre care pot afirma că e chemată să creeze o punte 
de înţelegere între cei prea certaţi şi adânc înduşmăniţi în 
fața diferitelor probleme, mari sau mărunte, ce ni se pre- 
zintă şi ne macină zilnic. 

Socotim dar a nu greşi când susţinem că Pagina Bisericii 
în foile noastre politice formează o putere de mare valoare 

şi în propăşirea presei creştine din această ţară, înlocuind 
până la un punct absenţa marelui cotidian bisericesc național 
în pregătire, căci — cum ni se spune — gândul întocmirii lui, 
a viitorului mare organ bisericesc român, tot mai stăruind, 
s-ar putea ca ceasul să aducă ceea ce n-au adus anii. 

Lupta Bisericii Ortodoxe din lugoslavia' 


Când acum vreo jumătate de an ziarele aduceau ştirea 
că Înaltpreasfinția Sa patriarhul sârb Varnava a amenințat pe 
prim-ministrul Stoiadinovici cu excomunicarea în caz că va 
încheia Concordatul cu Vaticanul, nu credeam prea mult că 
această amenințare cuprinde în ea atâta potenţial de hotărâre, 
încât să fie în stare a se transforma la momentul necesar în 
realitate. Dar astăzi vedem cum conducătorul Bisericii surori 
a privit chestiunea foarte grav. Chiar dacă formal acea ame- 
ninţare nu s-a tradus în faptul exact al excomunicării, în fond 
nu numai primul-ministru Stoiadinovici, ci şi alți opt colegi 
de cabinet şi deputaţi ortodocşi care au votat în favoarea 
Concordatului au fost dezbrăcaţi de toate drepturile ce de- 
curg, din calitatea de membru al Bisericii. Pedeapsa are carac- 
ter provizoriu până la judecarea vinovaţilor de către tribunalele 
ecleziastice. Dar după această judecată, făcută de forurile 
unei Biserici care s-a dovedit că nu ştie să glumească atunci 
când sunt la mijloc interesele ei vitale, nu este exclus, dimpo- 
trivă e foarte probabil, că pedeapsa va deveni definitivă. 

Gestul Bisericii sârbeşti, analog marilor gesturi de curaj 
supraomenesc din vremurile de odinioară, a impus, umplând 


* Telegraful Român, an LXXXV, nr. 34, 22 aug. 1937, p. 1. Semnat: DS. 

lumea de respect şi de admiraţie. S-a manifestat în el o con- 
ştiinţă a valorii, a demnității şi a tăriei proprii. Demnitatea 
şi tăria nu sunt realități date odată pentru totdeauna în 
aceeaşi mărime, ci ele se câştigă printr-o afirmare. Sunt tare 
când vreau să fiu tare şi când afirm că sunt tare. Sunt realități 
create spiritual de personalitatea cuiva. E o autocunoaştere 
a personalității prin voinţă şi afirmare. Sunt produsul puterii 
creatoare a voinței şi afirmării. lar vremea şi afirmarea vin 
din conştiinţa, din intuiţia lucidă a rostului înalt pe care-l ai, 
a mesianităţii pe care o reprezinţi, a surselor dumnezeieşti 
de putere virtuală care-ţi stau la baza existenţei. 

În Biserica Ortodoxă Sârbă s-a dovedit, spre uimirea 
generală a unei lumi indiferentiste, raționaliste şi oportu- 
niste, că există şi acea conştiinţă a valorii sale dumnezeieşti 
şi vrerea de-a fi de fapt şi actual ceea ce are posibilitatea şi 
misiunea să fie: forța de căpetenie a societății omeneşti, a 
statului şi a națiunii. 

Şi ceea ce-i mai îmbucurător este că lupta aceasta nu 
este susținută de o singură personalitate. Se întâmplă ade- 
seori că acțiunile mari se reazemă pe umerii unei singure 
personalități, care însă pentru a da ecou şi eficacitate acțiu- 
nii sale se prezintă ca lucrând în numele unei colectivități, 
deşi mulțimea nu-i dă mai mult decât o slabă aprobare. 

Fără îndoială, patriarhul Varnava a fost o personalitate 
impunătoare, dârză, care a dus lupta până la moarte. Şi fap- 
tul că a murit tocmai în punctul culminant al acestei lupte, 
cu siguranță şi din cauza agravării pe care supărările morale 
le-au adus bolii sale, îl ridică pe un soclu de legendă, de 
martiriu şi de eroism, şi figura lui intrată astfel în conştiinţa 
poporului sârb va fructifica puterea de luptă şi de credință 
ortodoxă. 

Dar faptul că măsura de pedepsire a guvernului şi a de- 
putaților a fost luată de membrii Sfântului Sinod sârb după 
moartea patriarhului Varnava, precum şi faptul că opoziția 
împotriva Concordatului e îmbrățişată şi în parlament, şi în 
opinia publică de păturile largi, de aproape întreaga ţară or- 
todoxă, arată că iubirea de Biserică şi curajul de-a lupta pen- 
tru ea e un apanaj general al fiilor Bisericii sârbeşti. Am 
văzut în fotografiile publicate în ziare preoți în odăjdii con- 
ducând mulțimi înfocate de credincioşi. În multe părți ale 
țării au fost ciocniri serioase cu armata, căzând numeroşi 
martiri pentru apărarea Bisericii. Biserica acolo nu e o 
umbră şi-un motiv de oratorie nesinceră pentru ipocriţi, ci 
o realitate centrală, cea mai scumpă şi esenţială pentru viața 
credincioşilor, intelectuali şi țărani. 

Cât de mult e îmbrăţişată lupta Bisericii surori de pă- 
turile largi ale poporului se vede şi din efectele ei. 

DI prim-ministru Stoiadinovici se ocupă în toate dis- 
cursurile pe care le rosteşte prin toate orăşelele numai cu 
tema Concordatului. E problema care frământă şi agită ţara 
şi care tulbură siguranța guvernului. A ajuns până acolo cu 
retragerea — după ce n-a mai prezentat Concordatul şi 
Senatului spre ratificare —, încât în zilele acestea a declarat 
că e dispus să modifice Concordatul: 


„Concordatul nu este încă o lege definitivă, şi dacă el 
nu satisface nici doleanțele croaților catolici, el poate fi 
eventual modificat.” 


Dacă Biserica Ortodoxă Sârbă continuă lupta, şi sigur 
că o va continua, vom vedea în curând şi evenimentul 
înlăturării unui Concordat. 

Starea de agitaţie produsă în stat de această luptă a de- 
terminat până şi pe croații catolici să declare că renunţă la 
Concordat, numai pentru liniştea țării şi pentru buna con- 
vieţuire cu fraţii lor ortodocşi. Ei cer să se încheie o conven- 
ție cu ei, în cadrul statului, nu să fie făcuţi obiect de 
convenţie cu un al treilea, străin şi de ei, cu atât mai mult 
de statul iugoslav. Ceea ce vor ei este nu satisfacerea ambi- 
iilor Vaticanului de putere tutelară şi de mixtiune în cadrul 
Statului, cum vrea mâna noastră de uniaţi, aliaţi cu catolicii 
unguri interesaţi, ci asigurarea unor drepturi onorabile pen- 
tru viaţa lor bisericească. 

Lupta Bisericii Ortodoxe surori şi a poporului ortodox 
sârb trebuie să ne umple de admiraţie mai ales când ştim că 
acolo populaţia catolică este aproape egală cu cea ortodoxă. 

Poporul vecin, aşa de gelos de independenţa sa, reac- 
ționează energic şi până la biruinţa împotriva unei noi aser- 
viri care ameninţă de sub masca Concordatului. Din lupta 
aceasta, în care pulsează atât de viu spiritul de mândrie na- 
țională şi de ataşament la Biserică, avem multe de învățat 
noi, care ne lăsăm umiliți, batjocoriţi şi prădați de puterea 
străină a Vaticanului în numele unei infime minorități de 
uniați şi de catolici. 

Ce a fost lupta noastră contra Concordatului în compa- 
raţie cu cea a sârbilor? Ne ferim de orice adjectiv. E drept că 
pe atunci spiritul ortodox şi naţional era narcotizat, şi cre- 
dem că dacă s-ar pune azi problema încheierii unui Concordat, 
s-ar ridica şi la noi o volbură în stare să-l măture de la ordi- 
nea zilei. Dar chiar pentru timpul de atunci a fost prea puțin. 
Singurul care a luptat doar, îndelung, a fost Înaltpreasfinția 
Sa Mitropolitul nostru Nicolae; încolo, apatie, laşitate, opor- 
tunism. Era atunci în Regenţă Înaltpreasfinția Sa Patriarhul 

țării. Ce mari complicaţii n-ar fi produs opoziţia intransi- 
gentă, până la plecarea din Regenţă a Înaltpreasfinţiei Sale. 
Era un moment în care se putea intra glorios în istorie; dar 
a trecut. 

Cel puţin de aici înainte, să vedem „să nu mai păcă- 
tuim”! 









Sectele păgâne şi exploatatoare' 


Sectele se zbat să pună piciorul tot mai solid pe pămân- 
tul țării noastre. La scurte intervale s-au ținut două congrese 
sectare, cu siguranță nu pentru a rezolva chestiuni de ordin 
administrativ, ci pentru a întări râvna propagandistică a 
aderenţilor, pentru a le da nou curaj şi nouă încredere. Sec- 
tarii ne consideră teren de misiune, popor neîncreştinat cu 
adevărat, zăcând în întunericul necredinţei şi în raza pier- 
zării. Afectează faţă de noi o milă generoasă şi-şi arogă un 
rol de apostoli pregătiți să lupte şi să moară pentru a ne 
scoate la lumina adevărului. 

În realitate însă, totul este la ei o spoială. Cel puţin la cei 
mai răsăriți, mai vechi în sectarism şi cu roluri conducătoare. 
E atâta inconsistenţă şi artificiu omenesc în ceea ce constituie 
doctrina lor de credință, încât e imposibil să fi convins vreu- 
nul mai răsărit sau mai versat în ea, despre originea ei dum- 
nezeiască. În frunte cu cei care au moştenit diferitele doctrine 
sectare, propagandiştii lor nu pot avea altă psihologie decât 
a inşilor care, sub masca unui pretext pios, îşi întocmesc o 
viaţă pământească plină de satisfacţii materiale şi de orgoliu. 





* Telegraful Român, an LXXXV, nr. 36, 5 sept. 1937, pp. 1-2. Semnat: 
DS. 


aie pie 


TELEGRAFUL ROMÂN - 1937 105 


Şi mai ales e atât de puţin creştină această doctrină, in- 
ferioară sub raport religios creştinismului nostru, celui de 
totdeauna, atât de laică, de seculară, încât nu poate impre- 
siona şi satisface decât doar la început, până n-o cunoaşte 
omul în ansamblu, impresionând şi atunci mai mult artifi- 
ciul de evlavie pe care-l mânuieşte cu mare talent propa- 
gandistul, în special la primele prezentări. 

Ca ilustrare voi spicui din câteva broşuri de-ale lui ].F. 
Rutherford, conducătorul actual al sectei Milenariştilor, sau 
a Studenţilor de Biblie, sau a Martorilor lui lehova (un cucernic 
preot care mi-a trimis mai multe broşuri de-ale acestei secte 
e nedumerit de faptul că cei câţiva sectari din parohia 
Cucerniciei Sale s-au dat întâi drept milenarişti, pe urmă stu- 
denți de Biblie, mai târziu Martori ai lui lehova, iar astăzi acon- 
fesionali. Cele trei numiri exprimă aceeaşi sectă, deşi în 
cărțile noastre de sectologie numirea de martori ai lui lehova 
nu obvine deloc). 

Necreştinismul sectei, încă în doctrina ei despre lisus 
Hristos, care pentru ea nu este Fiul lui Dumnezeu, născut 
din Tatăl mai înainte de veci, ci o creatură a lui Dumnezeu, 
e drept cea dintâi dintre toate creaturile. „După ce Logosul 
a fost creat, i-a fost dat cel mai mare privilegiu, anume să 
creeze toate lucrurile”, se spune în broşura Ce este adevărul 
(p. 12). Fiu al lui Dumnezeu este numai în sens impropriu, 
prin adopţie, fapt care s-a petrecut la botezul în Iordan: 


„lehova Dumnezeu a permis lui loan ca să fie martor Ja 
alegerea lui lisus şi de aceea citim în Matei 3, 17 că loan a 
auzit următoarele cuvinte: Acesta este Fiul meu prea iubit, 
în care îmi găsesc plăcerea (a se observa schimbarea arbi- 
trară a textului care, în greceşte fiind evdokisa, în româ- 
neşte înseamnă am binevoit, la timpul trecut, şi arată că şi 

în trecut nu numai de aici înainte a fost o relație deosebită 
între Tatăl şi lisus. Sectarul Rutherford foloseşte prezentul 
ca să insinueze că numai de aici înainte, de la Botez, se face 
o legătură între Tatăl şi lisus). Aceasta s-a întâmplat la bo- 
tezul lui lisus în Iordan. lisus a fost astfel născut şi a fost 
recunoscut de Iehova ca Fiu, ceea ce înseamnă că lisus a 
acceptat să facă voia lui Iehova” (p. 21) 


lată aşadar această sectă căzută în arianismul pe care 
cu atâtea jertfe l-a zdrobit odinioară Biserica prin lupta tita- 
nică a unui Atanasie cel Mare. Şi se mândreşte că a desco- 
perit pentru prima dată lumina! 

Mai este creştinism? Creştinismul este credinţa că Hristos 
e Dumnezeu adevărat, că Însuşi Dumnezeu S-a pogorât 
între noi şi ne-a mântuit şi de atunci petrece invizibil între 
noi şi cu noi. Acolo unde Hristos este coborât la nivelul unei 
făpturi, acolo nu mai e nicio deosebire de păgânism. Doar 
un Dumnezeu providenţiator, Care vorbeşte oamenilor prin 
câte o făptură, recunosc toate religiile păgâne. Numele sim- 
plu de Hristos, fără credinţa că Hristos e Dumnezeu, încă 
nu formează o deosebire esenţială de păgânism. Religia lui 
Hristos nu se ridică atunci din planul religiilor lui Mahomed, 
Budha, Confucius etc. 

Unde mai e atunci harul lui Dumnezeu care ni se dă în 
interiorul nostru şi unirea noastră cu Dumnezeu? Ce mai 
rămâne din Revelația în Hristos, pe care noi o vrem esenţial 
deosebită de toate aşa-zisele revelații păgâne? 

Şi se prezintă aceşti sectari ca superiori în credință po- 
porului nostru, care a păstrat cu venerație nu numai cel mai 
creştinesc suflet, ci şi credinţa creştină în toată splendida ei 
integritate dumnezeiască. Vin mândri cu păgânismul lor ca 
să ne sfideze creştinismul nostru şi să ne rupă de el. 


EL 

Nu degeaba tipăriturile ei sunt finanțate de o bancă 
evreiască din New-York, Hirsch. Evreimea încurajează sec- 
tele atât pentru acțiunea lor de destrămare socială şi națio- 
nală, cât şi pentru subminarea credinţei în lisus Hristos, care 
este coborât la nivelul unei făpturi a lui lehova cel evreiesc. 

Păgânismul sectei se arată şi în celelalte puncte ale doc- 
trinei sale. De acord cu adventismul, neagă nemurirea su- 
fletului. Sufletul prin moarte piere împreună cu trupul. 
Propriu-zis nici nu există suflet ca entitate deosebită de trup. 
Există numai un trup viu, exact ca la animale. lată câteva 
locuri din broşura Unde sunt morții?: 


„Suflet n-are nimeni. Fiecare om este însuşi un suflet. 
Înţelesul cuvântului suflet este: ființa viețuitoare, adică în- 
suşi omul. Chiar şi toate animalele se numesc suflete. Vaca 
este un suflet, boul tot aşa. Predicatorii au făcut pe oameni 
să creadă că poartă câte un suflet cu dânşii, suflet care 
zboară afară în momentul morţii ca să se adăpostească 
într-alt loc, însă Biblia nu permite şi nu dovedeşte astfel 
de silnicie” (pp. 19-20) 

„Învățătura că omul are suflet nemuritor provine de la 
marele actor Satan” (p. 18) „Omul a fost creat din elemen- 
tele pământului, cine moare se întoarce iarăşi în pulberea 
pământului (va deveni iarăşi o parte din pământ), suflarea 
vieţii suflată prin nări în plămâni de Dumnezeu, din om 
ajunge în atmosferă, de unde a şi fost luată, în urma căreia 
omul este mort în înţelesul adevărat al cuvântului” (p. 33) 


Deci nu există cer şi iad, unde să meargă sufletul după 
moarte. 


„Înţelesul adevărat al cuvântului Şeol este cimitirul, 
mormântul, inexistenţa, pieirea [...]; gheena Ia fel” (pp. 24, 26) 

„lisus, deşi a vorbit adeseori despre iad, totuşi nu a zis ni- 
ciodată că ar fi locul chinului veşnic” (p. 24). 


Adresându-se unor părinţi cărora le-a murit copilul, 
Rutherford spune: 


„Din Biblie voi dovedi că fiul Domniei Voastre nu se 
află nici în cer, nici în purgatoriu, dar nici în iad” (p. 10). 


lisus însuşi în timp ce a fost pe pământ „n-a fost nemu- 
ritor”, însă la Învierea Sa Dumnezeu I-a dat nemurirea 
(p. 20). În cele 3 zile cât a stat în pământ EI a fost distrus 
total, absolut inexistent (p. 24). 

Precum se vede, o concepție de cel mai cras materia- 
lism, care nu poate rămâne fără influență asupra compor- 
tării omului în viață, mai ales că nici după judecata din 
urmă nu există vreun rai sau iad, ci fie o viață pământească 
fără sfârşit, fie o distrugere în sens radical. De ce să nu bem 
şi să mâncăm atunci şi să petrecem, fără nicio grijă, fără ni- 
ciun scrupul? Aici sectele au căzut mai jos şi decât păgânis- 
mul. Spiritualismul creştin, căruia i se datorează toate 
eforturile de înnobilare a omului, e negat cu brutalitate de 
aroganţii misionari. 

Dar să mergem mai departe. Un sfârşit al lumii acesteia 
şi un cer şi un iad veşnic după ea nu există: 


„Sfârşitul lumii nu înseamnă sfârşitul pământului, de- 
oarece pământul va rămâne veşnic, ci înseamnă sfârşitul 
domniei lui Satan, după care va urma guvernul lui Hristos, 
al Regelui dreptății” (Ce este adevărul, p. 30). „Cerul nou 
este organizația dreaptă a lui lehova sub conducerea lui 
Hristos, Domnitorul nevăzut al împărăției de dreptate. 

Pământul nou este partea văzută a organizaţiei lui 
Dumnezeu care va conduce afacerile pământului.” 


Sfârşitul lumii nu e deci un eveniment tainic, de esență 
mistic-metafizică, cu venirea lui lisus Hristos pe norii ceru- 
lui, cu judecata universală, cu descoperirea şi cu judecata 
universală, cu descoperirea şi cu intrarea într-un plan de 
existență cu totul deosebit de cel de acum, ci o simplă 
schimbare de guvern, de regim social. lisus Hristos nu va 
veni vizibil; de fapt, venirea Lui trebuie înțeleasă în sens im- 
propriu, ca o arătare a efectelor unui interes mai mare pen- 
tru lume. El rămâne pururea invizibil. 


„Dumnezeu a promis că la timpul său hotărât va înte- 
meia o împărăție sau un guvern care va domni în dreptate 
şi lisus Hristos va fi domnitorul invizibil şi Capul acestui 
guvern drept. Această schimbare este numită de Biblie 
sfârşitul lumii” (p. 27). „Precum nimeni nu poate vedea pe 
Dumnezeu, tot aşa nimeni nu poate vedea pe Hristos. În- 
treaga omenire va constata la timpul hotărât că el a sosit, 
şi anume pe baza evenimentelor care sunt vizibile” (p. 40). 


lată cum se diluează creştinismul într-o doctrină rațio- 
nalistă şi de ordin pur social. 

Chiar mai mult, lisus Hristos a şi venit. A venit la 1914 
de când, începând alungarea lui Satan, acesta face cele mai 
disperate eforturi ca să facă pe oameni să sufere. 


„lată pentru ce anul 1914 marchează venirea a doua a 
lui Hristos. Acel timp a trecut, şi nimeni n-a văzut pe lisus 
pe pământ. Cu toate că este adevărat că lisus s-a întors, to- 
tuşi trebuie cugetat că Hristos care este învestit cu toată 
puterea este un Spirit mare şi că pentru el este aşa de puţin 

necesar să fie văzut pe pământ cât este de necesar ca însuşi 
Dumnezeu să fie văzut pe pământ. [...] Puterea Sa, care este 
exercitată pe pământ, are acelaşi efect, când este exercitată 
din cer, ca şi când el însuşi ar fi pe pământ. Prin urmare 
venirea sa a doua se raportează cu deosebire la îndrepta- 
rea atenţiei sale asupra afacerilor pământeşti” (pp. 43-44). 


Toată speranţa creştinătăţii după ceva cu totul deosebit, 
după trăirea veşnică cu Dumnezeu, privind fața Lui, a fost 
zadarnică. 1 se dă doar un regim social mai drept care, cu 
toată bunăstarea ce-o aduce, trebuie să fie groaznic de mo- 
noton în laicismul său. 

Rutherford se întrece în a descrie nedreptățile sociale 
de azi, promițând că ele vor fi înlocuite în statul cel nou: 


„Partea vizibilă a lumii constă din marele capital, din 
politicieni şi din conducători religioşi numiţi cler. Dările 
sunt mari, iar produsele muncii celor apăsaţi au un preț 
mic. Lucrătorii care produc averea ţării prin muncă grea, 
au puţin folos din ea, dar aceia care nu lucrează se ocupă 
cu specule egoiste şi se bucură de fructele lucrului altora” 
(pp. 26-27). 


Limbaj care seamănă atât de mult cu cel marxist. Sim- 
patiile sectare merg spre democraţie, şi aceasta îşi are tâlcul 
său. Suferințele de la 1914 încoace -— ca semn al celei din 
urmă şi mai puternice zvârcoliri a Satanei — se arată şi în 
faptul că democraţia e persecutată: 


„S-a pretins că războiul va asigura democraţia în lume, 
însă s-a întâmplat tocmai contrariul. De la sfârşitul războ- 
iului mondial condiţiile s-au făcut în continuu tot mai rele 
şi astăzi oamenii tuturor naţiunilor se află în suferință şi 
strâmtoare şi nu ştiu ce să facă” (p. 46). 


mp 

Aşadar, întocmai ca marxismul, sectele acestea diluează 
în sufletele oamenilor aşteptările şi aspiraţiile propriu reli- 
pioase, canalizându-le spre idealuri de bunăstare materială 
şi de dreptate aici, pe pământ, căci cer nu există. În împără- 
ţia viitoare: 


„toţi oamenii vor lucra şi vor primi fructele ce Îi se cuvin 
în mod drept, pe baza lucrului lor, atunci toții vor avea 
parte de bunăstare” (p. 32). 


Dacă avem în vedere scopul spre care sunt îndemnați 
să tindă aderenții sectei şi mijloacele prin care cred că ajung 
la acel scop — aderarea la democraţie şi la momentul opor- 
tun, lupta violentă sub conducerea lui Dumnezeu cel invi- 
zibil împotriva guvernelor lui Satan (broşura Guvern), ce 
deosebire esențială mai este între aceste secte şi marxism? 

Păgânismul şi secularismul sectelor este evident. Să fim 
conştienţi că poporul nostru şi noi, preoții Bisericii Orto- 
doxe, reprezentăm o spiritualitate infinit superioară, cu ade- 
vărat creştină, şi această conştiinţă să ne dea putere de 
rezistență împotriva acestor lupi îmbrăcaţi în piele de oaie, 
antihrişti care numai numele lui Hristos îl mai păstrează. 

S-a spus că nu e bine să folosim cuvinte defavorabile 
la adresa sectelor, ci să vorbim numai pozitiv despre cre- 
dința noastră. Dar ei cât de des nu vorbesc defavorabil, ci 
mincinos, despre credința noastră? În fiecare rând din ce 
scriu, în fiecare vorbă pe care o rostesc, găseşti cele mai gro- 
solane şi mai înveninate bârfiri şi minciuni la adresa Bise- 
ricii, a preoțimii, a crucii, a tainelor. Critica aceasta negativă 
o folosesc cel puţin tot atât de mult ca şi propaganda pozi- 
tivă. Cu atât mai mult suntem îndreptăţiți noi să dezvăluim 

păgânismul sectar atât în învățătura sa, cât şi în viața pro- 
povăduitorilor săi. 

Dar de un lucru să avem grijă: să nu ne pierdem calmul, 
seninătatea, blândeţea religioasă, evlavia în prezentarea 
noastră. Dacă ei afectează acestea cu multă artă câştigând 
sufletele, noi, care avem o credință aşa de înaltă şi de spiri- 
tuală care ni le poate produce în suflet natural, fără a fi ne- 
voiţi să le afectăm, ar trebui să fim cu atât mai mult stăpâniți 
în manifestările noastre de cel mai religios duh. 

Un alt punct care arată păgânismul şi oportunismul 
sectar, practicate cu mare meşteşug, este cel al exploatării 
materiale a aderenţilor. E uluitor ce sume fabuloase storc 
aceşti străini din țara noastră, trecându-le peste graniță şi 
contribuind astfel la sărăcia țării. 

Numai într-un an (1929) au strâns adventiştii peste 17 
milioane!. Dar la ce sumă trebuie să fi urcat încasările în ul- 
timii ani dacă în anul acesta numai din Transilvania — fără 
Banat — s-au strâns doar la capitolul zeciuielii peste 1 400 000 lei? 
În 1929, când s-au încasat cele 17 milioane, Conferinţa Tran- 
silvaniei nu se înscria la capitolul zeciuielii mai mult decât 
cu 150 000 lei. Deci putem fi aproape siguri că în timpul din 
urmă încasările — înmulțite cu 10 — se ridică la cca 170 000 
000 lei anual. 

Şi aceasta numai adventiştii. Dar celelalte secte? Pre- 
cum se vede, sectele acestea sunt adevărate tovărăşii de să- 
răcire a ţării, de exploatare a bogățiilor noastre. Şi ne mai 
plângem de sărăcie! 


1 Vezi Grigorie LEU, Sectele din România, Tipografia Eparhială Cartea 
Românească, Chişinău, p. 52. 

Ar fi timpul ca Statul, răspunzător de viitorul moral 
dar şi material al neamului acesta, să-şi arunce puţin ochii 
în bucătăria financiară a acestor musafiri şi să ia cel puţin 
măsuri ca să nu se mai exporte nicio sumă de bani de la 
secte sau sectari din România, la secte sau sectari din afara 
României. 

De problema evreiască şi de cea comunistă ce se dez- 
bate azi cu atâta pasiune în presa românească e strâns le- 
gată problema sectară. Sunt cele trei mari plăgi care bântuie 
sănătatea şi bunăstarea neamului nostru şi-i periclitează 
viitorul. 
















La începutul anului | 
în Academia Teologică „Andreiană” 


Preacucernici Părinți, 
Onorat public, 
Iubiţi studenți, 


Cu ajutorul bunului Dumnezeu ne vedem în pragul 
unui nou an şcolar. Spre deosebire de anii trecuţi acum în- 
cepem mai devreme. E necesar ca voi, iubiți studenți, care 
vă pregătiți pentru cea mai importantă, dar şi cea mai grea 
misiune, pentru preoție, să staţi mai mult în tovărăşia preo- 
cupărilor de ordin duhovnicesc şi sub lucrarea de modelare 
a chipului vostru sufletesc după chipul Aceluia pe Care 
aveţi să-L. arătaţi oamenilor. 

Căci preoţia nu poate fi numai slujba de-a citi o dată pe 
săptămână Liturghia şi de vreo două ori molitvele necesare. 
Ea trebuie să devină, mai mult decât oricare altă ocupaţie, 
o calitate a sufletului, întreţesută intim cu toată ființa ta, aşa 
încât să nu mai poți face nicio separație, nicio distincţie între 
tine şi ea, să nu mai poți demisiona nici măcar pentru cât 
de scurt timp din ea. 





* Telegraful Român, an LXXXV, nr. 37, 12 sept. 1937, p. 1. Semnat: Dr. 
D. Stăniloae. 

Să fii preot aşa de neîntrerupt, de natural şi de deschis, 
precum eşti om cult sau precum eşti român. Să fii în mod 
manifest, reliefat şi curajos, altfel de cum sunt ceilalți oa- 
meni. Căci numai aşa suntem de folos societăţii sub raport 
religios. Dacă nu ne-am câştigat această calitate specifică de 
preot, suntem, în tot timpul cât nu citim Liturghia, oameni 
întru totul una cu ei. Şi atunci, nu mai putem fi de niciun 
folos deosebit societăţii. Putem fi de folos oamenilor atunci 
sub raport economic, sau politic, sau cultural. Dar toate 
acestea le pot face, mai ales azi, foarte mulți. Dar cine să îm- 
plinească între oameni atunci funcţia de înduhovnicire, de 
legare a lor cu Dumnezeu, de contrabalansare a forțelor 
laiciste, care țin pe om alipit de pământ şi de pasiunile 
interlumeşti? 

Dacă împlinim numai funcţia de factor economic, sau 
politic, sau cultural, ne-am confundat şi noi în hoc saeculo, 
am devenit un fel de sare stricată, care nu e în stare să fe- 
rească de nestricăciune bucatele pentru care există. 

Preotul trebuie să fie în mijlocul societăţii în tot timpul 
şi prin forţa de fiecare clipă care iradiază din el, un amintitor 
al lui Dumnezeu, al celuilalt revers al realităţii. El are să cu- 
prindă în sine atâta putere, în mijlocul satului, sau al ora- 
şului, încât să țină cumpănă cu toată greutatea care atrage 
lumea în jos, cu toate patimile şi preocupările orientate spre 
pământ, spre trup şi spre fructele şi bucuriile ce izvorăsc din 
ele. Dacă lipseşte în cursul săptămânii acest contrapond, 
dacă se deplasează şi preotul în cumpăna cu patimi şi preo- 
cupări lumeşti, va mai fi el în stare să ridice toată această 
povară în duminica ce urmează prin Liturghia pe care o ci- 
teşte şi printr-o predică poate nepregătită şi lipsită de cali- 
tatea religioasă? 

Preotul trebuie să fie un radiator religios de mare şi 
continuă forță, un focar care să lumineze şi să încălzească 
fără întrerupere cu cuvântul despre Dumnezeu, cu descrie- 
rea puterii, iubirii, dar şi a mâniei Lui, o lume care îngheaţă 
repede sub suflarea rece a egoismului, a zgârceniei, a lăco- 
miei, a poftelor, a nepăsării față de Dumnezeu, de aproa- 
pele, de ideal. 

Să fim conştienţi că numai Dumnezeu, şi mai ales prin 
noi preoții, poate salva societatea şi neamul din crizele mo- 
rale de astăzi şi-i poate aduce zile de viitor strălucit. Dar, ia- 
răşi, să fim în clar că Dumnezeu Se poate servi de noi numai 
activând noi prin forța religioasă, singura în stare să însă- 
nătoşeze real şi durabil sufletul omenesc. 

Oricât ar fi oamenii de astăzi de înstrăinați de Dumne- 
zeu, ei ne vor preoți în înțelesul deplin al cuvântului. Atunci 
îi putem câştiga. Ei aşteaptă de la noi ceva ce nu le poate da 
nimeni, şi când le dăm aceasta, sufletele lor se încălzesc. 

Această calitate intrinsecă şi permanentă de preot să 
v-o câştigaţi cât veţi sta aici, iubiți studenți. Ştiu că este greu 
lucrul acesta pe care vi-l cer. Natura omenească se lasă aşa 
de uşor dusă spre tot felul de chemări ale lumii acesteia şi 
numai cu mari sforțări, impuse de o voinţă tenace, de o dis- 
ciplină susținută, poate fi reținută continuu în preocupări 
îndreptate spre Dumnezeu şi într-o trăire din care să lip- 
sească tot ce-i patimă, poftă şi uşurinţă. Omul încearcă uşor 
tresăriri şi înviorări religioase şi idealiste mai ales sub do- 
goarea unui cuvânt spus cu convingere. Dar se menține 
foarte greu pe o linie înaltă de preocupări şi atitudini reli- 
gioase. Înviorările sunt roade ale sentimentului care se ma- 
nifestă fără nicio colaborare din partea noastră. Menţinerea 
continuă pe o linie înaltă e opera voinţei şi a unor sforțări 

eroice. Ceea ce este mai greu. Dar Dumnezeu ne cere şi co- 
laborarea voinţei la îmbunătăţirea noastră. Fără voinţă, 
adică fără noi propriu-zis, nu se poate face nimic mare în 
favorul nostru sufletesc. 

De aceea vă recomand, iubiți studenți, să nu lăsaţi pre- 
gătirea voastră numai la voia întâmplării, sau la grija im- 
presiilor ce vi le vor produce cursurile şi îndemnurile 
profesorilor voştri, ci să vă încordaţi voinţa să urmați în- 
demnurile ce vi se dau. 

Faceţi îndeosebi lectură religioasă pentru edificarea su- 
fletului. Citiţi din Vieţile sfinților şi ai marilor eroi ai creşti- 
nătății. Dar mai mult de cât toate, citiți Sfânta Scriptură. Citiţi 
zilnic din ea şi sorbiţi-i conținutul cu evlavie pentru a putea 
izvori cu timpul cuvântul ei din voi. Sfânta Scriptură trebuie 
să o cunoaşteţi aşa de perfect şi să vă fie aşa de dragă, cum 
îi este copilului la sfârşitul anului abecedarul, sau gospoda- 
rului, care nu citeşte alte cărți, Calendarul de pe masă. 

Cred mult în virtuțile Sfintei Scripturi de-a crea în su- 
flet acea calitate de preot, de care v-am vorbit. 

Academia noastră are fericirea să constate că e cercetată 
tot mai mult şi de tineri de alt neam şi de alte confesiuni 
creştine. Fără să ne mândrim, credem că putem citi din acest 
fapt bunul nume de care se bucură ea departe, peste margi- 
nile oraşului nostru. În anul acesta şcolar avem între noi doi 
studenți englezi. Le dorim să se simtă bine în mijlocul nos- 
tru şi să cunoască teologia şi viața noastră bisericească, 
aceasta şi fiind scopul venirii lor între noi. Din legăturile 
acestea poate profita atât Biserica noastră, care are ocazia să 
cunoască felul în care activează creştinismul la un popor 
cult, celebru pentru destoinicia lui practică, cât şi Biserica 
Anglicană dornică să se articuleze deplin pe temelia credinţei 

vechi şi adevărate, aşa cum a păstrat-o neştirbită Sfânta 
Biserică Ortodoxă. 

Mulţumesc Înaltpreasfinției Sale pentru grija ce-o 
poartă cu părintească iubire şcolii noastre, pentru sfaturile, 
îndrumările şi ajutoarele de care ne împărtăşeşte fără înce- 
tare, împreună cu Preavenerabilul Consiliu Arhiepiscopal. 

Mulţumind şi onoratului public cu prezent în acest mo- 
ment de început al activităţii noastre, pornim cu Dumnezeu 


la lucru în anul academic 1937-1938. 













Alt comisar al papei în România' 


De-abia a sfârşit nunțiul Cassulo inspecţiile sale de-a 
lungul şi de-a latul țării, de-abia s-au liniştit autoritățile ora- 
şelor şi judeţelor noastre de grija primirilor organizate în 
cinstea prea curiosului inspector de astă vară, când un alt 
comisar papal a pornit da capo alaiul, să o toarne peste noi 
fără odihnă, fără să ne lase să respirăm. După ce ne-a repetat 
până la saţietate nunțiul Cassulo că papa nu-şi mai găseşte 
linişte pentru că ne vrea binele, iată-l şi pe purpuratul 
Tisserant venit să ne spună, la banchete şi recepții, că tre- 
buia să vină întâi în România, să asculte de voia papei care 
nu mai poate de dorul de a ne vedea în genunchi sărutându-i 
piciorul. Ne asigură Unirea că aşa a şi spus: 


„De când este secretar al congregaţiei orientale — al con- 
gregaţiei care se ocupă cu acomodările catolicismului pen- 
tru momirea celor naivi dintre răsăriteni, prin urmare o 
congregație a cărei supremă virtute e morala... şireteniei — 
aceasta este, cu voia Sfântul Părinte, primul său drum în 
ţările unde se găsesc biserici catolice de rit răsăritean. 
Aceasta vrea să însemneze atenţia specială pe care Roma 
o are față de Biserica românească Uniată”. 





* Telegraful Român, an LXXXV, nr. 39, 26 sept. 1937, p. 1. Nesemnat. 

Ceea ce-i trist e că se găsesc naivi să creadă că papa 
poate avea vreo atenţie specială pentru cineva, când rolul 
lui de şef al catolicismului universal este tocmai să arate 
aceeaşi atenţie specială fiecărei naţii când îi vorbeşte ei, în 
fond să nu aibă nicio atenţie pentru una din ele, dorind con- 
topirea tuturor în masa incoloră sub raport naţional, care 
să-l adore exclusiv pe el şi de care să dispună exclusiv el. 
De-o atenție momentană specială față de România se poate 
vorbi numai în sensul în care se poate vorbi de atenţia spe- 
cială a vânătorului față de un vânat care nu se lasă prins. 

Aceiaşi soli trimişi la noi ne ispitesc cu legătura latini- 
tății, pentru ca ducându-se la ruşi să le declare o dragoste 
şi mai specială, ispitindu-i cu alte momeli. Nouă ne spun că 
e păgubitor să stăm în aceeaşi credinţă cu ruşii şi cu grecii, 
iar acelora, că e nedemn să stea în comunitate de credință 
cu românii. 

Parcă ar fi vorba să-ţi alegi credința după cum o mai 
are şi poporul cutare sau cutare, şi nu după puritatea carac- 
terului ei dumnezeiesc. Şi parcă Ortodoxia ar umbla să în- 
vălmăşească neamurile dându-le aceeaşi conducere şi 
dezlegându-le sufletul de aspiraţiile lor proprii naţionale, 
în favoarea ambițiilor politice ale papalității. 

Când vin alde Cassulo şi Tisserant, uniaţii noştri te îm- 
bată cu stăruința de-a scoate la iveală latinitatea oaspeţilor, 
ca momeală prozelitistă, dar când le atragem atenţia că mai 
e prezent în suita purpuratului Tisserant şi episcopul ma- 
ghiar Vorbuchner, sau că latinitatea aceasta nu-i împiedică 
pe preoţii ungari şi nici pe episcopii uniaţi de-a sluji în dulce 
frăție şi de-a grăi împreună în ungureşte, sau că dragostea 
specială a papei nu e atât de tare ca să-l facă să renunţe la 
dorința de-a ne scoate din românism şi de-a ne contopi în 


eee sa mir 

sufletul universal — în cazul acesta foile uniate se supără foc 
şi, nerăspunzând la nedumeririle noastre, recurg la vocabu- 
larul tuturor amabilităților suburbane. 

Asistăm, fără îndoială, la o enervantă înteţire a acțiunii 
catolicismului de-a pătrunde între noi. Eşecurile ce le suferă 
pretutindeni, aparenta noastră nepăsare, mirajul de-a se în- 
fige bine în mijlocul Ortodoxiei prin captarea unui neam 
mare prin numărul şi prin prestigiul său politic şi cultural 
în plină creştere, situația insuportabilă în care simte că va 
ajunge față de spiritualitatea originală, profundă şi amplă 
ce e pe punctul de a-şi începe desfăşurarea din sufletul ro- 
mânesc, fac catolicismul să arunce toate forțele în lupta pe 
viață şi pe moarte pentru cucerirea noastră. 

E necesar să organizăm cât mai temeinic rezistența. E 
adevărat că ne simțim mai bine angajaţi în încordarea pozi- 
tivă pentru crearea veacului de mărire românească. Dar nu 
trebuie să neglijăm uneltirea din umbră, sub tot felul de 
măşti înşelătoare, a catolicismului, care dă lupta pe poziții 
mici, pentru câte un singur suflet, pentru câte un singur 
cătun, ca, încet, încet, să ne sfărâme, să ne trezim împuţinaţi, 
divizați, învrăjbiţi şi slăbiți. 

O tactică frecventă a catolicismului este să aibă în mână 
cât mai mult conducerea organizaţiilor județene ale tuturor 
partidelor politice ca prin mijlocirea lor să întregească toate 
posturile din comunele, orăşelele şi oraşele, înainte pur or- 
todoxe, cu funcționari exclusiv catolici. Pentru aceştia clă- 
deşte apoi îndată o capelă şi aşază un preot care începe să 
momească lumea spre greco-catolicism. Se trece apoi la zi- 
direa bisericii, şi vrajba între români e gata. 

Exact în felul acesta a lucrat recent Uniaţia în comuna 
română Pecica din județul Arad, comună aşezată imediat 

lângă graniţă, cu o populaţie de vreo 9 000 de suflete curat 
ortodoxe, având legată de ea o altă Pecica, pur ungurească. 
Spre bucuria ungurilor, românii, sub vechea stăpânire, sunt 
astăzi pradă tulburării şi în perspectivă de a se dezbina din 
pricina încuibării acestor microbi nefaşti pentru viitorul 
neamului românesc. 

E necesar să ne trezim toți să putem vedea şi opri la 
timp lucrarea acestor agenţi ai nenorocirii naționale. 


i 30 a ODER 


ap 


Pet ep boee ll 


Reîntoarcerea filosofiei” 


Cel mai important eveniment intelectual al verii din 
care am ieşit a fost Congresul internaţional de filosofie ţinut la 
Paris şi închinat memoriei lui Descartes, al cărui tricentenar 
(1637-1937) s-a împlinit anul acesta. 

El marchează o radicală schimbare la față a filosofiei, o 
apropiere decisivă de religie, de care se depărtase cu ifos în- 
cepând cu finele secolului al XVIII-lea. Drumul pe care l-a 
parcurs filosofia de atunci încoace, exceptând pe prea puţini 
dintre reprezentanții ei, a fost drumul celor mai grave erori 
şi al celor mai crunte apostazii de la adevărul religios, măr- 
turisit cu evidențe superioare de toată inima omenească 
până ce nu este deplin înăbuşită de stomacul animalic. Em- 
pirism, senzualism, agnosticism, pozitivism, monism ma- 
terialist sau idealist, iată tot atâtea căderi semețe, tot atâtea 
faze ale orbirii de care a fost atinsă, în aroganţa sa, rațiunea 
omenească dornică să şteargă pe Dumnezeu din cuprinsul 
existenței, ca pe cea mai incomodă, ca pe cea mai puțin as- 
cultătoare de om dintre realități. Alungată din domeniul 
realităților la care se poate ajunge cu rațiunea, prin Kant, 
apologetica unor reprezentanţi timizi ai creştinismului 


* Telegraful Român, an LXXXV, nr. 40, 3 oct. 1937, p. 1. Semnat: DS. 

apelase la ajutorul sentimentului. Religia dezbrăcată de atri- 
butul maiestuos al adevărului avea să se mulțumească, 
după opinia lumii intelectuale, cel mult cu atributul utilului. 
Religia e bună nu pentru că învățăturile sale de credinţă co- 
respund unor realități transsubiective, ci pentru că face bine 
sufletului, satisface un sentiment şi aduce servicii morale. 
Religia trebuie să se mulțumească cu rolul tolerat al unei 
ficțiuni folositoare. 

Dar iată că mintea omenească după ce-a îmbrăţişat cu 
aviditate toate explicaţiile ateiste ale lumii, pentru că erau 
simple, pentru că alungau misterul cel mare al lui Dumnezeu, 
pentru că satisfăceau dorinţa de absolută autonomie — până 
la anarhie — a omului, le părăseşte pe toate dezamăgită, fă- 
când mea culpa, recunoscând pe Dumnezeu Stăpânul lumii, 
Care nu poate identificat cu ea. 

Toate explicaţiile fără Dumnezeu ale lumii au fost nai- 
vități şi mintea omenească, puțin mai maturizată acum, 
vede că toate construcțiile acestea pe care le-a ridicat încre- 
zătoare, au fost copilării pretenţioase, dar şi răutăcioase. 
Transcendentul se vedea prin toate ferestrele turnuleţelor ri- 
dicate, în afară de ele, vast şi maiestuos, imposibil de adunat 
într-o construcție omenească, înspăimântător şi atractiv to- 
todată în misterul lui de nepătruns, bătându-şi joc de toate 
sforțările minții omeneşti de a scăpa de el, de a-l înlătura 
din construcţiile ei filosofice şi sociale. 

Nimic nu s-a dovedit aşa de puţin viabil ca sistemele 
filosofice clădite de mintea omenească în cursul ultimului 
veac. S-a confirmat cu prisosinţă adevărul că, cu cât e mai 
potrivnică lui Dumnezeu o sforțare omenească, cu atât e 
mai puţin trainic rezultatul atins de ea. Totodată, cu cât 
această sforțare e purtată mai mult de voința de a sluji lui 

Dumnezeu, cu atât roadele ei rămân ca un bun câştigat pen- 
tru timpuri îndelungate. Toate ideile şi toate operele fructi- 
ficate de creştinism rămân tari ca stânca, fie în ele însele, fie 
în imitarea lor. Descoperirile ştiinţifice — făcute şi ele aproape 
numai de spiritele credincioase — rămân de asemenea ca tot 
atâtea descoperiri ale măririi lui Dumnezeu creatorul. Toate 
formele sociale şi de stat întemeiate pe forța religioasă şi mo- 
rală vor dăinui în toată istoria. Dar formele sociale şi de stat 
potrivnice lui Dumnezeu şi virtuților inspirate de El s-au do- 
vedit simple utopii care, chiar şi atunci când au putut avea 
o zi de viață, n-au avut-o decât plină de sânge. 

Vor mai fi răsculări împotriva lui Dumnezeu şi în viitor. 
Căci şarpele cel rău încă nu e legat. Dar putem fi siguri că 
nici ele nu vor avea altă soartă decât cele de până acum. 
Toate dau noi prilejuri de arătare a puterii lui Dumnezeu, 
care rupe dinții tot celui ce 1 se ridică împotrivă. 

De această dată înregistrăm o nouă victorie a Lui îm- 
potriva filosofiei. Şi anume chiar în cetatea Sorbonei, căpe- 
tenia ateismului intelectual în ultimii 150 de ani. Congresul 
de la Paris s-a declarat în sfârşit copleşit de prezenţa Trans- 
cendentului. 

lată cum descrie atmosfera congresului un martor 
ocular, dl Grigorie Popa, în revista Gândirea din septembrie 
a.c. [1937]: 


„Din lucrările împărţite în şase secțiuni şi cele citite şi 
discutate în şedinţe plenare, cum a fost comunicarea dlui 
I. Petrovici, intitulată Ideea de Dumnezeu în fața rațiunii, cele 
care au dat tonul şi au imprimat o linie de monumentali- 
tate congresului sunt, fără îndoială, problemele înscrise la 
capitolul Transcendenţă — Imanenţă. Altminteri, socotim că 
prezenţa totală şi luminoasă a Transcendentului constituie 

nimbul metafizic al congresului. Era emoționant să vezi 
cum Transcendentul, gonit de pozitivismul, intelectualis- 
mul şi scientismul Sorbonei, se constituie din nou în pro- 
blemă cardinală pentru meditațiile metafizice. În afară de 
asta, accentul grav şi uneori dramatic al comunicărilor de 
la acest capitol, ale căror dezbateri angajează profund des- 
tinul demiurgic al omului, îţi lasă sentimentul unei gran- 
dori de esenţă divină, toate parcă mărturisesc, într-un 
singur glas, că omul nu este nimic dacă nu este o aspirație 
spre Transcendent, spre divin.” 


Iar mai departe: 


„Critica dlui 1. Petrovici nu numai că a câştigat adeziu- 
nea întregului public, dar a determinat în măsură simţi- 
toare ținuta intelectuală a congresului, care s-ar putea 
preciza în următoarele propoziţii: 

Credinţa în puterea demiurgică a spiritului. 

Credinţa în primatul spiritualității. 

Credinţa în existența, nu fenomenală, ci esenţială 
a Transcendenţei. 

Recunoaşterea şi dreptul la viață a metafizicii. Prin 
urmare, o îndepărtare pronunţată de pozitivism şi de 
fenomenalism. 

Acesta ar fi, extrem de sumar, bilanțul general al con- 
gresului.” 


Bucuraţi-vă, toți cei ce lăudaţi numele Domnului! Dar 
nu pentru a vă linişti că de acum situația vă e cu mult mai 
comodă, ci pentru această nouă manifestare a măririi şi pu- 
terii Lui. E este cu noi, cu lumea. Nimic nu-L poate înde- 
părta definitiv de la grija ei. Aceasta trebuie să ne dea curaj 
şi putere pentru a da ultimul asalt împotriva celor ce-L duş- 
mănesc şi-L batjocoresc colectiv şi organizat — cum este în 

bolşevism -— sau individual, prin nepăsare şi imoralitate. 
Avem cu noi azi şi filosofia. Azi nu ne mai poate nimeni in- 
timida acuzându-ne de obscurantism şi de învechire. Re- 
prezentanţii cei mai autorizați — chiar de omenire - ai 
luminii mărturisesc că lumina a fost şi este cu noi, iar întu- 
nericul şi obscurantismul, acolo unde e şi ura împotriva lui 
Dumnezeu. 









Mobilizarea Uniaţiei la luptă” 


Este nemaipomenit zgomotul ce-l face Uniaţia în le- 
gătură cu reînființarea episcopiei ortodoxe de Maramureş. 
Articole scrise de inşi ieşiţi din starea sufletească a senti- 
mentului de răspundere, conciliabule de tot felul, inter- 
venţii la toate forurile din ţară - până la Maiestatea Sa 
Regele se pare — şi din străinătate, aducerea şi purtarea car- 
dinalilor de-a lungul țării şi pe la autorităţile statului nos- 
tru. Îți vine să crezi că e prăpădul lumii, aşa strigă şi 
aleargă şi plâng şi se fandează în poziţii tragico-belicoase. 
Parcă n-ar fi vorba doar de lucrul cel mai firesc posibil: de 
aşezarea unui păstor pe seama turmei sufleteşti celei mai 
necăjite, mai năpăstuite şi mai depărtate de raza oblăduirii 
româneşti şi bisericeşti. De-ar fi cotropit rutenismul 
(greco-catolic) întreaga Bucovină, de ne-ar fi luat ruşii 
Basarabia, de s-ar mai fi înființat încă vreo trei episcopii 
pentru ungurii catolici din Transilvania, şi n-ar fi fost mai 
mare alarmă şi durere pentru aceste suflete desăvârşit bol- 
nave şi pierdute ale sărmanilor patări uniaţi. Doar n-au 
venit turcii în Maramureş! A venit un nou factor de lumină 
şi de putere pentru bietul românism, ajuns la marginea 


* Telegraful Român, an LXXXV, nr. 41, 10 oct. 1937, p. 2. Nesemnat. 

puterilor sale, sleit de vitalitatea lui, supt şi îngenunchiat 
de stăpânii lui străini, fără ca episcopia uniată să-i fi putut 
da vreun ajutor. O datorie de românism le-ar impune aces- 
tor sărmani apucați de patări să se bucure că de aici înainte 
printr-o nobilă emulaţie între cele două episcopii se va 
putea face ceva mai serios pentru salvarea descendenților 
lui Dragoş şi Bogdan. 

Şi apoi, n-ar trebui să uite că episcopia uniată încă nu 
s-a pomenit acolo deodată cu creaţia, ci e foarte nouă, că 
înainte nu cu mult era acolo ierarhie ortodoxă care n-a putut 
striga atunci când a intrat catolicismul pe teritoriul ei, pen- 
tru că a fost pur şi simplu desființată cu forța. 

Ceea ce n-a făcut şi nu va face Ortodoxia în vecii vecilor! 

Dacă ne mai trebuia un simptom al bolii grele în care 
au căzut conducătorii Uniaţiei române, l-am văzut în atmos- 
fera de intoleranţă, de încordată şi veninoasă ostilitate cu 
care a întâmpinat pe această soră de creştinism şi românism, 
care este episcopia ortodoxă. 

Şi apoi, de unde pretenţia aceasta necuviincioasă a unei 
minorități ascultătoare întru totul de o autoritate externă 
statului nostru, de-a trage acest stat la răspundere pentru 
ceea ce face pe seama intereselor religioase ale națiunii cu 
care se identifică? E cazul să i se taie puţin din vârful nasu- 
lui, ca să şi-l țină numai în marginile fixate de caracterul ei 
de sectă centrifugală şi izolată de interesele acestui stat. 

O nouă manifestare a acestei ostilități este pastorala 
pe care a dat-o recent Preasfinţitul episcop de Baia Mare, 
Alexandru Rusu (avocatul rutenilor venetici împotriva vo- 
ievozilor ctitori), către clerul şi poporul său din Maramureş, 
chemându-i la luptă împotriva noii episcopii. Bine, Prea- 
sfințite, asta-i frăție românească? Cu sentimente şi cu ges- 

turi de acestea ieşi în calea fraţilor? Război între frați ne 
trebuie acum? 

Întrebări zadarnice, la urechea unui om care nu le mai 
înţelege de mult! Preasfinţitul Rusu este de mult timp pe 
parapetul cel mai înalt, de unde îndeamnă la luptă împo- 
triva românismului. El e un duşman declarat al neamului 
nostru. Şi ca el sunt mulți. Întărirea în catolicism înseamnă 
eo ipso întărire în duşmănie față de românism. Pericolul de 
moarte al Uniaţiei se demască în fiecare zi tot mai mult. Şi 
poate că şi în aceasta e un bine. 


1. mr: 





pi ini 







O faptă vrednică de toată lauda” 


Publicăm mai jos Actul de danie al Cucerniciei Sale 
Părintelui Iordan Curcubătă, vrednicul paroh al parohiei 
Budila, prin care dăruieşte bibliotecii profesorale a Acade- 
miei Teologice „Andreiene” suma de 100 000 de lei pentru 
a se cumpăra din interesele ei anuale cărți teologice. 

E o danie închinată unui scop cum nu se putea mai ni- 
merit şi mai folositor. Cum atât de bine arată fericitul do- 
nator, o bibliotecă teologică serioasă şi bogată e un factor 
de uriaşă importanţă pentru progresul spiritual al vieţii 
bisericeşti, poate cel mai important. Când există cărţi, se 
găsesc şi cititori, chiar în timpurile cele mai nefavorabile. 
Şi cititorii sunt fermențţii care mişcă şi răscolesc continuu 
viața societăţii în sânul căreia se află. Lectura multă tre- 
zeşte şi valorifică marile puteri latente ale minții şi ale su- 
fletului, iar gândirea, viziunile, idealurile, lumea aceasta 
nouă superioară, comunicată fără încetare semenilor, 
creează în viața societății un dinamism incomparabil, o îm- 
prospătare continuă de idei şi de forme culturale, artistice 
şi economice. Viaţa unui grup social iese din lâncezeală, 
din statica învârtoşată şi vegetativă şi intră în faza unei 





* Telegraful Român, an LXXXV, nr. 43, 24 oct. 1937, p. 1. Nesemnat. 

vieţi înalte, istorice, numai acolo unde se înnoiesc ideile şi 
problemele. 

Nu degeaba prima operă pe care s-au grăbit s-o reali- 
zeze principii Apusului în zorile Renaşterii a fost aceea de-a 
aduna în oraşele lor de reşedinţă în câte o bibliotecă vastă, 
cărţi şi manuscrise de unde găseau, asigurând acelor oraşe 
până azi şi pentru toate timpurile caracterul unor puternice 
focare culturale, cercetate de studenți şi învățați din toată 
lumea. 

Iar cartea cu cea mai mare importanţă, ca una ce cores- 
punde substratului de bază al tuturor ramurilor omeneşti 
de activitate, gândirii şi simțţirii religioase, este fără doar şi 
poate cartea teologică. 

Cu ajutorul ei, înnoindu-se spiritul, se înnoieşte şi se 
însuflețeşte viaţa. 

lată de ce am fi fericiți dacă gestul de profundă semni- 
ficaţie şi de mari şi binefăcătoare consecințe al Părintelui 
Iordan Curcubătă ar găsi încă vreo câteva suflete nobile care 
să-l repete, ca să putem vedea la Sibiu ridicându-se şi întin- 
zându-se în proporții impunătoare cea mai mare bibliotecă 
teologică din România, asigurând Sibiului un loc de frunte 
- cercetat din toate părțile — în creaţia spirituală din timpu- 
rile viitoare. 

Toţi cei ce ajută la această operă dovedesc că au înţeles 
şi urmează înțeleapta dorinţă a Inaltpreasfinţiei Sale mitro- 
politului nostru Nicolae, care cel dintâi a pus real problema 
măririi acestei biblioteci, cumpărând pe seama ei colecția 
scrierilor patristice Migne şi acordându-i an de an ajutoare 
considerabile. 

Mai sunt preoți şi creştini pe care Dumnezeu nu i-a îm- 
povărat cu o familie numeroasă şi care au agonisit un mic 

prisos în viața lor. N-ar putea să dea o mai bună mulțumită 
lui Dumnezeu şi Bisericii care i-a hrănit spiritual şi material, 
n-ar putea să semene mai cu folos sămânţa unei fapte no- 
bile, decât în acest ogor, de a cărui bună rodire se bucură 
sufletul. 

Iar Cucernicului Părinte Jordan Curcubătă, înainte mer- 
gătorului pe acest drum deschizător de lumină, şi prea sti- 
matei doamne preotese Aurelia li se cuvin nemărginite 
mulțumiri şi rugăciuni către Domnul, să le răsplătească 
această faptă de inimă, cu adevărat creştină. 


Act de danie 

Subsemnatul preot Iordan Curcubătă, paroh al parohiei 
Budila, protopopiatul şi județul Braşov, declar prin prezentul act 
că dăruiesc Academiei Teologice Ortodoxe „Andreiene” din Sibiu 
suma de 100 000 lei, pentru a ajuta la propăşirea ei pe terenul şti- 
inței teologice şi al vieţii spirituale. 

Împrejurările vitrege ale timpurilor tinereții mele nu mi-au 
îngăduit să-mi astâmpăr setea personală de cultură teologică mai 
înaltă, pe care totdeauna am simţit-o. Din acest motiv vreau ca, 
prin smerita contribuţie materială pe care o pot închina binelui 
obştesc din modestele economii ale unei vieți de slujbă şi de muncă 
onestă, cu reduse posibilități de venituri, să ajut ca să-şi poată as- 
tâmpăra alți fii buni ai neamului şi slujitori ai sfintei noastre 
Biserici această sete mai adâncă după înțelepciunea inspirată de 
cuvântul dumnezeiesc. 

Academia Teologică „Andreiană” este focarul de lumină spi- 
rituală pentru toată Arhiepiscopia noastră. Cu cât luminează ea 
mai puternic, cu atât se revarsă peste toată viaţa bisericească din 
Arhiepiscopie razele unei mai bogate culturi spirituale. Preoţimea 
Arhiepiscopiei noastre se adapă din apa cea vie spirituală, care 

continuu trebuie să țâşnească din strădaniile, din lecturile şi din 
producția cărturărească a Academiei noastre teologice. Şi nimic 
nu poate ajuta la dezvoltarea unei bogate şi avântate culturi teo- 
logice, care să dea un impuls tot mai vioi şi o notă tot mai spiri- 
tuală întregii activități a preoțimii noastre, decât o bibliotecă 
care-şi poate procura fără întrerupere şi din belşug toate operele 
de seamă care apar pe terenul teologic în orice limbă. 

Adăugând la acest motiv şi îndemnul inimii mele, de a-mi 
arăta în oarecare fel recunoştinţa ce o nutresc pentru vrednicia şi 
glorioasa instituţie în care m-am pregătit pentru sfințita şi fru- 
moasa misiune a preoţiei acum aproape 40 de ani, iată de ce, după 
ce am primit şi sfatul Înaltpreasfinţiei Sale înțeleptului şi bunului 
meu Arhipăstor, Dr. Nicolae Bălan, care depune cele mai mari stă- 
ruințe pentru ridicarea capacității spirituale şi misionare a preo- 
țimii noastre prin cultură teologică, şi după ce m-am consfătuit 
în acest sens şi cu nepotul, meu dr. Dumitru Stăniloae, Rectorul 
Academiei Teologice „Andreiene”, am ajuns la convingerea că cea 
mai bună destinaţie pe care o pot da acestei modeste sume, ce vreau 
s-o dedic unui scop nobil, este aceea de a o dărui Academiei 
Teologice „Andreiene”, pentru a se cumpăra din interesele ei cărți 
pe seama bibliotecii profesorale, aducând astfel roade duhovniceşti 
în toate timpurile viitoare. 

Vreau ca suma aceasta să fie administrată de Rectorul Academiei 
Teologice „Andreiene”, cu aprobarea Consiliului profesoral şi sub 
supravegherea Preavenerabilului Consiliu al Arhiepiscopiei de 
Alba-Iulia şi Sibiu, în aşa fel ca dania de 100 000 de lei să rămână 
neatinsă, iar din 80% din venitul ce-l aduce, să se cumpere anual, 
cărți serioase de ştiinţă teologică, şi 20% să se capitalizeze. Banii 
doresc să fie depuşi la o bancă sigură. În cazul în care forma mo- 
netară a acestui capital ar fi periclitată, sau când acest capital se 
va ridica la o sumă suficientă, doresc ca el să fie învestit, pentru 

o mai bună asigurare, în valori imobiliare, căutându-se totdeauna 
cele mai bune modalități ca dania să nu se piardă şi să nu scadă. 

Dania va purta titlul: „Dania preot lordan Curcubătă şi soția 
Aurelia”. Din cele 80% din venitul primului an se va cumpăra şi 
o ştampilă cu inscripția: „Dania preot lordan Curcubătă şi soția 
Aurelia”, care se va aplica pe toate cărțile cumpărate din venitu- 
rile daniei. Cărțile vor fi aşezate în bibliotecă separat, cu număr 
curent separat şi, cu timpul, în dulapuri separate. În cazul în care 
Academia Teologică „Andreiană” ar înceta să mai fiinţeze, fără să 
ia altă formă de instituție de cultură teologică, dania aceasta să 
treacă în proprietatea Preavenerabilului Consiliu Arhiepiscopal 
al Arhiepiscopiei de Alba-Iulia şi Sibiu, spre a o folosi tot la cum- 
părarea de cărți teologice şi religioase pe seama bibliotecii din cen- 
trul Arhiepiscopiei şi a bibliotecii liceului „Andrei Şaguna” din 
Braşov. 

Rog pe Dumnezeu să facă să rodească buna mea intenție, cu 
care dăruiesc această modestă sumă, în bogate roade spirituale 
pentru luminarea şi mântuirea sufletelor. 

Acest act de danie s-a scris în trei exemplare din care, după 
acceptarea daniei de către consiliul profesoral al Academiei Teologice 
„Andreiene” şi după aprobarea de către Preavenerabilul Consiliu 
Arhiepiscopal, unul se va păstra în arhiva Preavenerabilului 
Consiliu Arhiepiscopal, altul în arhiva rectoratului Academiei 
Teologice „Andreiene” şi al treilea la donator. 

Scris în Budila la 28 iulie, anul Domnului 1937, fiind pre- 
zenţi nepoții mei: Preacucernicia Sa prot. dr. Dumitru Stăniloae, 
rectorul Academiei Teologice, şi Ilie Curcubătă student teolog, care 
subscriu ca martori. 


Păreri greşite despre raportul 
între Ortodoxie şi naționalism" 


În plină vară s-a încins în publicistica românească o dis- 
cuție despre raportul între Ortodoxie şi naționalism, extrem 
de interesantă prin faptul că problema a fost atacată dintr-o 
latură cu totul nouă. 

La discuţie au luat parte cu o contribuţie vrednică de 
remarcat domnii Nae lonescu, Radu Dragnea şi Dragoş 
Protopopescu. 

Vom face un rezumat al punctelor de vedere susținute 
de cei trei preopinenţi, adăugând la urmă o serie de obser- 
vaţii care ni se par necesare pentru cât mai deplina lămurire 
a adevărului. 


Domnul Radu Dragnea afirmă, având şi asentimentul 
dlui Dragoş Protopopescu, că: 


„a fi naționalist este o grea cădere în păcat, din 
care nădăjduim a ne mântui în Ortodoxie”!. 





* Telegraful Român, an LXXXV, nr. 44, 31 oct. 1937, p. 1. Semnat: Dr. 
D. Stăniloae. 
1 Bunavestire, nr. 77, 28 mai 1937. 

Domnia Sa recunoaşte că: 


„a aparţine unei națiuni e un fapt firesc, de la care nu te 
poți sustrage ca nici de la naştere sau de a avea părinţi”, 
dar naționalismul „nu s-a născut odată cu națiunea, ci este 
un adaos, ca păcatul la făptură, care astfel a sfărâmat ecu- 
menicitatea creştină”?. 


Cu alte cuvinte, existenţa naţiunii, ca un grup ome- 
nesc deosebit de altele, este un fapt natural şi în aceasta 
nu e nimic păcătos, aşa cum existenţa indivizilor, ca ființe 
aparte şi caracteristice, nu poate fi socotită ca un păcat. 
Păcatul se adaugă din momentul în care un grup zis na- 
țiune începe să cugete la faptul că e deosebit de celelalte 
grupuri şi să se lase determinat în acțiunile sale de această 
conştiinţă a distincţiei sale, ţinând la ea şi luptând pentru 
menţinerea ei ca atare. Am avea aici un fel de egoism al 
grupului. Membrii grupului au căzut în păcat fiindcă nu 
mai cuprind în preocupările lor omenirea întreagă, sau nu 
mai sunt aceste preocupări libere de obsesia că aparțin 
unui grup deosebit în mijlocul omenirii. Ortodoxia ne face 
să gândim şi să lucrăm pentru întreaga omenire, ecume- 
nic, nepreocupaţi de conştiinţa că facem parte dintr-un 
neam, de spiritul divizării. Orice operă în care autorul nu 
se gândeşte să arate prin ea specificul național şi să pro- 
moveze națiunea sa, este ecumenică, chiar dacă nu în sens 
ortodox şi prin urmare mântuitor, căci există şi alte pla- 
nuri de ecumenicitate. Sunt ecumenice poeziile lui Arghezi 
şi Cenzura transcendentală a lui Lucian Blaga, pentru că în 


2 Bunavestire, nr. 147, 25 aug. 1937. 

ele nu se află nicio preocupare din partea autorilor pentru 
națiunea proprie. 

Ca să insistăm pe comparațţia cu individul, națiunea 
pur şi simplu existentă, fără adaosul naționalismului, ar fi 
ca individul până ce există ca un fapt natural, fără ca aceasta 
să formeze pentru respectivul individ un obiect de reflexie 
cu urmări serioase în comportarea sa. Divizarea cât există 
simplu, ca un fapt natural, nu e păcat, dar din moment ce 
facem caz de ea, păcătuim mărind-o. De vina acestui păcat, 
care, mi se pare că după însuşi dl Radu Dragnea, este ceva 
inevitabil astăzi, ne mântuieşte Ortodoxia. Măcar prin ea să 
îmbrăţişăm ecumenic, cu depăşirea hotarelor confesionale 
şi politice, pe toți oamenii, indiferent de naţionalitate şi de 
religie în aceeaşi dragoste şi interes. Ortodoxia n-ar putea 
fi aşadar în niciun caz favorabilă naţionalismului. 

Cred că aşa trebuie să se înțeleagă teza dlui Radu Dragnea. 


Domnul Nae Ionescu, răspunzând dlui Dragnea, a sus- 
ținut o părere mult deosebită. Domnia Sa reproşează dlui 
Radu Dragnea convingerea că ne putem mântui chiar „aici, 
pe pământ, în istorie”. Acest lucru este imposibil, precum 
este imposibil să depăşim încă aici în veac hotarele confe- 
sionale şi politice. Aceste hotare nu pot fi depăşite, pentru 
că nu se poate „anula realitatea formelor de viață aşa cum 
le-a lăsat Dumnezeu” şi pentru că „istoria tot de Dumnezeu 
e făcută”. E drept că naționalismul nu e tocmai una din 
aceste forme de viaţă lăsate de Dumnezeu. Atributul acesta 
se poate da numai naţiunii, dar naționalismul este conse- 
cinţa firească a naţiunii. 


“Ii 


+ a a 

„Dacă, deci, apartenenţa la o naţiune e un fapt firesc, 
naționalismul trebuie să fie şi el o atitudine firească, şi ni- 
cidecum o cădere în păcat'?. 


lar naționalismul nu angajează numai o secțiune a ac- 
tivității noastre, față de care să fie posibilă opoziţia vreunei 
alte secţiuni, bunăoară a celei ortodoxe, ci 


„acoperă tot aşa de bine sectorul spiritual sau econo- 
mic, sau politic, sau cultural estetic. Ne revendică total, 
întrucât națiunea ne defineşte pe fiecare din noi, locul, 
cadrul şi principiul întregii noastre acțiuni şi existenţe 
în veac”. 


Ortodoxia, în special, nu poate fi nici ea liberă de pece- 
tea națională, ca o secţiune de viață nedeterminată de na- 
țiune şi deci indiferentă sau defavorabilă naţionalismului, 
întrucât în istorie nu avem cuvântul lui Dumnezeu în forma 
absolută, ci trăit de oameni. Nimeni nu poate ieşi din deter- 
minantele istorice, pentru a trăi cuvântul lui Dumnezeu 
cum e în sine, ci la fiecare se influențează această trăire şi se 
colorează cuvântul dumnezeiesc prin însuşirile sale, care 
sunt produse de naţiune. 


„Cu alte cuvinte, nu există în chip normal în istorie fe- 
luri individuale, ci numai feluri naționale de a trăi cuvân- 
tul lui Dumnezeu.” 





3 În paranteză dl Nae Ionescu mai face observaţia că: „națiunea, ca 
realitate istorică, e o consecinţă a păcatului originai, prin care s-a început 
istoria, prin care noi am căzut în istorie, asta e altă chestiune”. 

Urmarea este că Biserica se acoperă cu neamul, cu- 
prinde pe toți membrii unui popor şi se întinde până acolo 
unde se întinde un popor. 


„De aceea comunitatea de iubire a Bisericii se acoperă 
structural şi spațial cu comunitatea de destin al naţiei.”4 


În discuţie a intervenit şi dl Dragoş Protopopescu, apă- 
rând împotriva dlui Nae Ionescu teza dlui Radu Dragnea, 
dar într-o astfel de formă şi cu astfel de argumente, încât a 
făcut-o extrem de vulnerabilă şi ne mirăm cum dl Radu 
Dragnea, revenind în discuţie cu câteva lămuriri”, se declară 
întru totul de acord cu ceea ce a susținut dl Dragoş Proto- 
popescu. Acesta, exprimând un gând nemărturisit atât de 
brutal de dl Radu Dragnea, susține că naţionalul (deci nu 
numai naționalismul) e pură biologie. Spiritualul (şi deci or- 
todoxul) este deci cu totul altceva decât naționalul. Ultimul 
ca biologic este închis în „hotare confesionale şi politice”, 
„dar spiritualul e prin definiție ecumenic, depăşitor de ho- 
tare şi naţiuni, dincolo de naţiune”. 


„Naționalismul e profund biologic, nu e nicio acoperire 
structurală şi spaţială între naționalism şi spiritualitate. Cu 
atât mai puţin între naționalism şi Ortodoxie.” 


Naționalismul fiind „o aprigă iniţiativă a omului întru 





41 Predania, nr. 8-9, 1937. 
5 Bunavestire, nr. 147. 

apărarea grupului său etnic”, trebuie să meargă „până la 
ură şi vărsare de sânge”. „El e luptă pe viață şi pe moarte 
între speţe.” 

Dlui Nae Ionescu, care susține că naţia, deşi păcat, e de 
la Dumnezeu, ca şi consecinţa firească a ei: naționalismul, 
prin urmare nu trebuie să tindem a le depăşi, dl Dragoş 
Protopopescu îi răspunde că, admițând concluzia aceasta, 
„devin indiferente, din punct de vedere moral, şi a ucide şi 
a provoca avort şi a trişa, fiindcă şi acestea sunt de la 
Dumnezeu” şi păcate ca şi acelea. Chiar dacă sunt de la 
Dumnezeu, răspunde dl Dragoş Protopopescu, trebuie să 
le evităm, pentru că Dumnezeu „punându-le în calea omului 
le pune nu mai puţin ca păcate, adică interzicându-ni-le”, 
ca un fel de „gesturi ascunse ale Lui, pentru a încerca sau ispiti 
pe om”. E limpede prin urmare că națiunea şi naționalismul 
şi biologia sunt, după părerea dlui Dragoş Protopopescu, 
lucruri tot aşa de păcătoase ca şi a ucide, a provoca avort, a 
trişa şi a fura. Ca de păcatele enumerate la sfârşit, tot aşa şi 
de cele dintâi ne absolvă numai spiritualul (pentru dl Dragoş 
Protopopescu e indiferent că acest spiritual e ortodox sau 
nietzschean sau francmason). 

DI Dragoş Protopopescu insistă asupra ideii că națio- 
nalismul ca biologie trebuie socotit printre cele mai grele 
păcate: 


„Naționalismul nu e numai tragerea consecinţelor 
îngăduite, dar neîngăduite din faptul firesc al aparte- 
nenţei la o naţiune. Mai mult: pretind că naționalismul 
începe cu această mică neîngăduinţă. După cum mem- 
brii unei familii pot cădea în păcat (în mod firesc dar 
nu mai puţin îngăduit!), duşmănindu-se şi omorându-se 
între ei, aşa şi națiunile pot (ba pretind că au chiar şi 

obligaţia, şi de aici începe naționalismul!) de a exter- 
mina pe celelalte din raza dreptului lor la viaţă, cu toate 
că lucrul e de neîngăduit între membrii aceleiaşi familii 
mari a lui Dumnezeu.” 


Observaţiei dlui Nae Ionescu că nu ne putem sustrage 
nației, îi răspunde iarăşi dl Protopopescu: „Bine, dar tot aşa 
nu te-ai putea sustrage nici beţiei!”. Şi încheie gândul acesta 
declarând naționalismul „o beţie de sânge de la Dumnezeu 


[9 


lăsată”€. 


5 Bunavestire, nr. 30, 1 aug. 1937. 







Vetre de lumină în secuime" 


Duminică şi luni, în 7 şi 8 noiembrie a.c. [1937], s-au 
sfinţit bisericile noi din Vârghiş, Racoşul de Sus, Biborţeni 
şi Herculean, la marginea de miazăzi a judeţului Odorhei. 

Actul sfințirii l-au săvârşit Înaltpreasfinţitul nostru 
Mitropolitul Nicolae şi Preasfinţitul Vasile, vicar arhiepisco- 
pal, cu sobor de preoți. 

Pretutindeni sfinţirile de altare noi sunt zări şi măreţe pri- 
lejuri de manifestări religioase. Dar acolo, în acea regiune nă- 
păstuită şi cu atâtea reminiscenţe istorice zguduitoare, sfinţirile 
de biserici sunt acte naționale care depăşesc faptele cotidiene. 

Slujbele arhiereşti, desfăşurate cu maiestuoasă pompă 
şi pline de misticism, răscolesc adânc misterele din noi şi 
din jurul nostru. 

Se observau pe fețele credincioşilor noştri adâncă ui- 
mire şi mulțumire. Nu s-a mai pomenit pe acolo nici imn 
de slavă în grai strămoşesc, nici ierarhi ortodocşi în căutarea 
oropsiților noştri creştini. Altarele care s-au sfinţit sunt fa- 
ruri de lumină menite să străjuiască o nouă lume, o nouă 
viaţă în acele părți. 

Sunt încă vizibile urmele atentatelor, pe care ai noştri 
le-au primit de la stăpânirile trecute. Din adâncul conştiinţei 


* Telegraful Român, an LXXXV, nr. 46, 14 nov. 1937, p. 1. Nesemnat. 

tresare amintirea obârşiei ortodoxe şi naţionale. În jurul 
acestor vetre de lumină se va plămădi conştiinţa că trecutul 
e pecetluit şi dreptatea dumnezeiască s-a rostit. 

Ai noştri poartă încă rănile răstignirii şi ale urgiei din 
trecut şi au trebuinţă de sprijin efectiv ca să poată reprezenta 
cu demnitate prestigiul statului şi al Bisericii naționale. 

Preoți şi biserici, operă constructivă cât mai spornică, 
ne vor îndreptăți să credem că ne găsim pe calea adevărată 
a misiunii noastre în această regiune. 

Problema secuiască nu e o problemă locală, ci o înaltă 
problemă obştească. Sfânta noastră Biserică a descălecat 
acolo să reclădească altare prefăcute în ruină şi măturate de 
pe fața pământului. 

Dar descălecarea ei nu datează de acum. Ea a fost 
prima care a pus problema recâştigării românilor secuizați 
şi a lucrat sistematic şi stăruitor în acest sens, până ce în anii 
din urmă a reuşit să-şi alieze în această lucrare şi sprijinul 
preţios al Statului Român. a 

Din primii ani de arhipăstorire, Înaltpreasfinția Sa Mitro- 
politul Nicolae şi-a îndreptat grija spre aceşti fii năpăstuiți 
ai neamului şi cea dintâi vizită canonică lor le-a dedicat-o. 
În primăvara anului 1922, când nimeni nu vedea problema, 
când totul părea mort pe acest front de necesare şi juste re- 
vendicări, Înaltpreasfinţia Sa a purtat vreme de o lună prima 
torță de lumină şi de prestigiu românesc în această latură lă- 
sată în întuneric, prima mângâiere, prima chemare şi prima 
ajutorare sufletelor în care conştiinţa românească îşi trăia ul- 
timele pâlpâiri. Cercetând atunci sat cu sat, în Treiscaune, 
săvârşind în fiecare sfânta slujbă a Liturghiei arhiereşti, răs- 
pândind prodigios cuvântul evanghelic şi românesc, Înalt- 
preasfinţia Sa aşeza piatra de temelie pentru o trainică viață 

românească în acel ținut, într-o vreme în care lucrurile nu se 
limpeziseră şi nu se fixaseră încă bine după răsturnările unui 
război care a adus atât de mari prefaceri. 

Urmărind apoi această zidire trainică a vieții româneşti 
în ţinutul care s-a resimţit mai mult de acțiunea distructivă 
a vechii stăpâniri, Înaltpreasfinţia Sa, imediat după întoar- 
cerea din acea vizită, a mutat protopopiatul din Breţcu în 
Sf. Gheorghe, în centrul județului Treiscaune, pentru ca ac- 
țiunea şi prestigiul lui să fie mai eficace. A înființat un al 
doilea protopopiat în celălalt centru al jud. Treiscaune, în 
Târgul-Secuiesc, pentru ca, micşorându-se geografic raza de 
acțiune, lucrarea să câştige în intensitate. 

A urmat apoi o muncă încordată, săvârşită mai mult în 
tăcere, de recâştigare a sufletelor pierdute. Între timp Înalt- 
preasfinția Sa a mai vizitat încă de două ori ţinutul, dând 
nou impuls misiunii ortodoxe şi naţionale preoților trimişi 
acolo. Datorită acestei munci, astăzi, când guvernul ţării 
s-a sesizat de această mare problemă şi a făcut posibilă, prin 
bugetare, reînființarea a numeroase parohii, preoţii trimişi 
în ele au găsit o bază sufletească destul de pregătită pentru 
a-şi putea continua apostolia lor. 

Dovada este că au putut ridica în scurtă vreme locaşuri 
de închinare în multe din aceste parohii, fapt care demons- 
trează, pe lângă râvna lor şi solicitudinea vrednicelor şi româ- 
neştilor organe administrative, şi însuflețirea credincioşilor 
treziți la o nouă viaţă. 

Aceste locaşuri sunt primele roade ale lucrării Bisericii 
noastre, începute şi continuate în acel ţinut cu plan, cu stă- 
ruință şi cu entuziasm. 

Biserica şi neamul sunt mulțumitoare tuturor care au 
pus suflet şi au consumat energie în această mare operă. 





Misiune arhierească în Ţara Hațegului” 


Misiunile arhiereşti din arhiepiscopia noastră, organi- 
zate astfel ca să prezinte generaţiei de azi măreaţa solie a 
sfintei noastre Biserici în toată amploarea ei mântuitoare, 
constituie acte splendide de manifestări religioase, caracte- 
ristice duhului celui nou al vieții spirituale de azi. 

O misiune arhierească de azi e contactul nemijlocit al 
arhipăstorului cu Biserica vie, prezentându-i chivotul sacrei 
moşteniri de bunuri spirituale şi morale, căruia îi aducem 
omagiile noastre de gratitudine şi ne angajăm solemn să-l 
strămutăm în suflete, să-l cultivăm cu sfințenie şi să-l păs- 
trăm ca pe un trofeu de biruință prin toate vicisitudinile vie- 
ţii personale şi colective. Biserica vie, turma credincioşilor, 
ne apare din zi în zi transfigurată într-o lumină nouă, ca un 
templu sfânt din blocuri distincte, legate împreună prin le- 
gături indestructibile în jurul chivotului sacru. 

Şcolărime şi asociaţii de adulți cu viziunea noului 
Ierusalim coborât pe pământ, reuniuni de femei cu altarul 
familiar, Oastea Domnului, țărănime nouă deşteptată la su- 
flarea Duhului veşnic dătător de viață, Frăția Ortodoxă 
Română, plămadă binecuvântată de înfrățire între oraş şi 

sate, Asociaţia clerului, echipă de jertfă şi de slujire la picioa- 
rele Mântuitorului etc., toate aliniate la o normă unitară, în 
jurul altarului strămoşesc, constituind marea familie a creş- 
tinilor ortodocşi în frunte cu arhipăstorul lor. 

Deşi deosebiți prin vârstă, sex, ocupaţie, stare socială şi 
intelectuală credincioşii formează o unitate spirituală prin 
inspiraţia religiei strămoşeşti având Biserica ca cel mai în- 
semnat centru de gravitație în calea propăşirii şi mărturie 
nebiruită a împărăției lui Dumnezeu pe pământ. 

Prilejul vizitei Înaltpreasfințitului Mitropolit Nicolae în 
părțile Hațegului a fost sfinţirea bisericii din Bărăşti, în 
duminica din 14 nov. a.c. [1937]. A fost a şasea sfințire în 
seria sfințirilor de biserici din toamna aceasta, săvârşite 
de Înaltpreasfinţia Sa. Ca şi în alte părți, tot astfel şi în 
protopopiatul Hațegului, sfințirea unei biserici este un 
eveniment de bucurie generală. S-a dovedit aceasta la pri- 
mirea sărbătorească a Înaltpreasfințitului Mitropolit în 
Crişeni şi în Haţeg, în piața urbei şi în sfânta biserică, 
unde s-a slujit Vecernia. Până acolo Înaltpreasfinția Sa a 
adresat mulțimii care-i ieşise în întâmpinare trei cuvân- 
tări, iar la Vecernie a predicat cu pilduiri neuitate despre 
trăinicia moştenirii sacre a generațiilor trecute, transmise 
celor de azi spre rodire. 

A doua zi, duminică, am fost favorizați de un cer 
senin. Negura din şes şi de pe cununa de munți a dispă- 
rut. Străluceşte în soare țara minunată a Hațegului, vatra 
strămoşilor şi leagănul neamului. Solul Bărăşti e aşezat în 
drumul roman. Are locuitori creştini harnici, care şi-au 
zidit o frumoasă biserică. Actul sfințirii bisericii s-a săvâr- 
şit în prezența reprezentanţilor oficialităților din judeţ, a 
populației din Bărăşti şi a sute de închinători din Haţeg 

şi din satele din jur. Ceremonia sfințirii bisericii e impre- 
sionantă şi plină de simbolism, în toate amănuntele ei. La 
Sfânta Liturghie a cântat corul bisericesc din Haţeg, sub 
conducerea catehetului muntean. Predica arhierească a 
desfăşurat bogăţiile rugăciunii şi ale sufletului umbrit de 
prezenţa divină. Un altar nou e izvor de înnoire şi de pro- 
păşire, o chezăşie de daruri nesfârşite pentru cei ce înse- 
tează după viaţa veşnică. După amiază, la Haţeg a urmat 
recepție la reşedinţa protopopească. Autorităţile publice 
din Haţeg şi cultele prezintă Înaltpreasfinţiei Sale oma- 
giile lor. A urmat o masă pentru 100 de persoane, sfârşind 
cu toastul Înaltpreasfinției Sale pentru Maiestatea Sa Re- 
gele Carol al ÎI-lea. 

Înaltpreasfinția Sa a întrunit apoi preoțimea din proto- 
popiat la o recepție spirituală de două ore la Casina urbei. 

Deşi credeam că punctul principal din programul zilei 
s-a desfăşurat în cele precedente, m-am încredințat că Înalt- 
preasfinţia Sa a făcut din recepţia în mijlocul preoțimii sale 
un punct culminant al misiunii sale arhiereşti. A mânecat 
de la frământările epocii noastre în căutarea unei ţinte si- 
gure şi mântuitoare şi, analizând multiplele aspecte pe care 
ni le prezintă lupta vieții de azi, arată rolul Bisericii şi al slu- 
jitorilor ei în mijlocul zbuciumului actual şi în ce chip se pot 
face vrednici de chemarea lor. Suntem în anotimp de 
toamnă, când firea întreagă se predă în brațele morţii 
anuale. Dar toamna este începutul anului bisericesc, al acti- 
vităţii şcolare şi al împrospătării vieții spirituale în parohii. 
Epoca binecuvântată a activității pastorale, a catehizării, a 
sistematic ogorul sufletesc al credincioşilor pentru o nouă 
recoltă duhovnicească. În liniştea toamnei şi a iernii să ră- 

sune psalmii Evangheliei, să se desfunde izvoarele curățirii 
sufletelor, ale risipirii întunericului minţii şi ale înnoirii vie- 
ţii. Biruinţele spirituale se pregătesc în tăcere, ferite de zgo- 
mot, prin concentrare lăuntrică şi incandescentă ardoare 
apostolică. 

Înaltpreasfinția Sa a plecat din mijlocul preoțimii şi s-a 
întors la reşedinţa sa. 





























Naționalismul sub aspect moral” 


Cea mai mare greşeală în punctul de vedere al dlui 
Dragoş Protopopescu rezidă în identificarea biologicului 
natural şi necesar cu biologicul (dacă-i mai poate spune şi 
acestuia biologic!) ca abuz. 

Să lăsăm deocamdată în paranteză chestiunea dacă na- 
țiunea şi naționalismul sunt sau nu urmări ale păcatului ori- 
ginar, ca o chestiune de metafizică a credinţei. Să scrutăm 
numai realitatea empirică. Apartenența la națiune prin naş- 
tere ni se prezintă ca un păcat asemănător beţiei sau 
pruncuciderii? A spune aşa ceva înseamnă a părăsi terenul 
experienţei concrete şi a te avânta în afirmaţii complet opuse 
realității, şi deci arbitrare şi gratuite. Inseamnă a nu mai ține 
seama de niciun criteriu în categorisirea faptelor din punct 
de vedere etic, căzând în cel mai complet haos şi indiferen- 
tism moral. 

Prin ce faptă din decursul vieții mele, o primă condiție 
ca ea să fie evitabilă, m-am făcut eu vinovat născându-mă 
ca membru al unei națiuni? Naşterea în sânul unei națiuni 

nu e în niciun caz o continuare personală de a păcătui, o că- 
dere actuală în păcat, precum este pruncuciderea sau avor- 
tul, sau eventual naționalismul. 

Dar naționalismul este el un păcat asemenea beţiei sau 
pruncuciderii? Ce e naționalismul? Să-i dăm deocamdată o 
definiție foarte generală, dar şi deplin cuprinzătoare. El este 
conştiinţa că aparţii cutărui grup etnic, iubirea acelui grup 
şi activarea acestei iubiri în slujba binelui lui. Rădăcina aces- 
tei iubiri şi a acestei slujiri e foarte plauzibil să fie de ordin 
instinctual. E voinţa ta de a trăi nu numai ca individ incolor, 
dezbrăcat de toate atributele ce le ai prin naştere şi educație, 
ci aşa cum eşti, şi întrucât simţi că aşa cum eşti nu poți trăi 
decât menținându-se grupul căruia aparţii, luptând pentru 
tine, lupți pentru menţinerea în existenţă a întregului grup. 

Dar fie că privim la această rădăcină instinctuală a na- 
ționalismului, fie că privim la floarea lui morală - slujirea 
neamului cu iubire —, el e foarte departe de beţie sau de 
pruncucidere. 

Să-l privim ca instinct şi deci să-l considerăm biologie. 
Ca atare, e voinţa de a trăi şi activarea acestei voințe. Voința 
de a trăi şi luarea măsurilor pentru a trăi e necesară, adică 
nimeni nu se poate sustrage ei. Hrana, de pildă, ca activitate 
a voinţei de a trăi e ceva inevitabil; la fel şi căsătoria ca acti- 
vare a voinţei de a trăi a speciei. A le evita nu înseamnă 
numai a muri tu personal, ci a te ridica împotriva unor rân- 
duieli fundamentale, puse de Dumnezeu ca legi după care 
se desfăşoară viața; înseamnă a socoti tu, cu mintea ta, că 
aceste orânduiri fundamentale prin care Dumnezeu condi- 
ționează viața nu sunt la înălțimea cerinţelor tale, că 
Dumnezeu cu opera Lui nu S-a putut ridica la ceea ce gân- 
deşti tu. Şi înseamnă a sabota viața de Dumnezeu lăsată. A 

refuza hrana pentru că o socoteşti în mod principal un 
păcat, prin urmare a te lăsa să mori de foame, aceasta e un 
păcat. Precum a nu te căsători, nu pentru idealuri deosebite, 
ci din dispreţ față de căsătorie şi a propovădui aceste idei, 
este iarăşi un păcat, cum a arătat Biserica prin condamnarea 
ereticilor care propagau astfel de idei. 

E un păcat să fii potrivnic vieții, ba e un păcat chiar in- 
diferenţa față de această datorie. Creştinismul spre deose- 
bire de religiile hinduse este religia vieţii. Toată acţiunea 
dumnezeiască de mântuire a omului are scopul să-l scape 
de moarte. 


„Dumnezeu nu voieşte moartea păcătosului, ci să se în- 
toarcă şi să fie viu.” 


Moartea a venit în lume ca pedeapsă şi deci e o stare 
anormală. Viaţa e valoarea supremă în concepția Sfintei 
Scripturi. Nu e o viaţă înțeleasă platonic, ca o nemurire a 
spiritului pur, în lumea ideilor eterne, plutind detaşat şi pe 
deasupra lumii corporale. Corporalitatea este pentru creş- 
tinism manifestarea necesară a puterii de viaţă a eului. Ceea 
ce nu se poate exterioriza, ceea ce e neputincios față de 
lumea externă, e slab, e nedeplin ca putere de viață. Cine 
abdică față de mişcarea şi frământarea materiei, retrăgându-se 
în planul suprastelar al cine ştie cărei spiritualități iluzorii, 
o face din neputinţă. Dumnezeu şi eurile omeneşti, făcute 
după asemănarea Sa, nu pot renunţa la stăpânirea materiei, 
la modelarea ei în formele voite de spirit, căci altfel ar trebui 
să admitem o dualitate eternă de forțe. Creştinismul propo- 
văduieşte învierea cu trupul. Abia atunci va fi învinsă moar- 
tea. Câtă vreme trupul cade încă victimă pieirii, moartea 

este încă stăpână asupra vieții. Numai atunci când nu va fi 
pândită viaţa fiecărui om şi a fiecărei existențe de strică- 
ciune, „când se va îmbrăca stricăciosul acesta (de trup) întru 
nestricăciune şi muritorul acesta întru nemurire, va fi cu- 
vântul ce este scris: înghițitu-s-a moartea întru biruință” 
(1 Corinteni 15, 54). 

S-ar putea obiecta că creştinismul vorbeşte de o viață 
eternă, care va urma după forma actuală, istorică, de exis- 
tenţă, de o viață pentru care trebuie să ne pregătim nu afir- 
mând-o pe cea pământească, ci, dimpotrivă, jertfind-o. 

Obiecţia e justă numai în parte. Viaţa eternă fiind pe 
de-o parte în trup, iar pe de alta nefiind decât o restabilire 
a vieţii pe care ar fi avut-o omul şi acum dacă nu ar fi inter- 
venit păcatul şi moartea, ea nu poate fi cu totul deosebită 
de cea pe care o avem acum. În orice caz, scopul lui Dumnezeu 
în legătură cu omul culminând în restabilirea acestuia în 
viața deplină, instinctul fundamental al omului prin care îşi 
afirmă viaţa se dovedeşte nu ca un instinct păcătos, ci ca 
unul care corespunde deplin voinţei lui Dumnezeu, slujind 
planul dumnezeiesc. Lucrul cel mai mare pe care îl vrea 
Dumnezeu, pe acela îl vrea şi omul, deşi de multe ori prin 
mijloace greşite. Dacă i se cere creştinului să-şi jertfească 
viața actuală, şi creştinul o face bucuros, nu i se cere cu per- 
spectiva de a şi-o pierde definitiv şi nici creştinul nu şi-ar 
da-o atunci aşa de fericit, ci pentru a fi dus mai repede la 
deplinătatea vieții. Jertfirea vieţii actuale se cere numai în 
împrejurările în care, nejertfindu-şi-o, ar pierde-o pe cea vii- 
toare, sau, jertfindu-şi-o, dobândeşte mai curând pe cea vii- 
toare, adică în împrejurările în care e necesar sacrificiul 
suprem pentru credinţa în lisus Hristos. Lăsând la o parte 
faptul că jertfirea aceasta nu face nici ea, în definitiv, excepție 

de la instinctul afirmării vieţii, în împrejurările normale, 
când nu se cere în interesul credinței, renunţarea la viaţă, 
aşa tam-nesam, este considerată la Dumnezeu păcat, iar la 
oameni, nebunie sau laşitate. 

Cu atât mai puţin reproşabil este acest instinct mani- 
festat în favoarea unui grup de indivizi, în favoarea na- 
ţiunii. El capătă valoarea unui act altruist, a unui act 
moral. Uneori se obiectează: afirmarea vieţii unui grup 
naţional propriu este în orice caz un păcat, întrucât ea în- 
seamnă negarea vieţii altor grupuri naționale sau cel 
puţin nepăsarea față de soarta lor. Am putea răspunde 
uşor rămânând la cazul individului: dacă această obiec- 
țiune ar fi justă, ar însemna că afirmarea vieţii individuale 
este un păcat, întrucât ea ar implica negarea altor vieţi in- 
dividuale sau cel puţin nepăsarea față de ele. Acelaşi 
lucru s-ar putea spune şi despre grija părintelui pentru 
copiii săi. Numai amintind aceste exemple se vede cât de 
greşită este obiecțiunea. 

În realitate, afirmarea vieții propriului neam nu în- 
seamnă e0 ipso negarea altor neamuri, ba chiar nici dezinte- 
resarea de soarta lor. Viaţa omenească se mişcă în cicluri 
care se cuprind unul în altul, plecând de la cel mai mic, cel 
individual, şi sfârşind cu cel mai larg, care cuprinde în- 
treaga omenire. Precum grija de viața proprie individuală 
nu te împiedică şi nu-ți răpeşte ocaziile de a te îngriji şi de 
viaţa familiei, iar aceste două griji îi lasă destulă posibilitate 
să slujeşti şi neamului, tot aşa şi aceste trei cicluri de viață 
nu-ți vor absorbi aşa de total preocupările şi puterile, încât 
să nu poți fi de folos şi umanităţii. Niciunul din aceste cer- 
curi nu te poate angaja exclusiv. Aceasta ar fi într-adevăr 
ceva şi păcătos, şi nenatural. 

Afirmarea vieţii proprii nu implică necesar ura față de 
alte persoane. E drept că de multe ori aşa se manifestă, dar 
acesta e adaosul păcatului la ceea ce-i este vieţii esențial în 
veci, prin urmare şi înainte de păcat, şi în viaţa viitoare. Şti- 
inţa noastră e vrednică de laudă când împuţinăm buruiana 
păcatului din jurul rădăcinii vieţii, nu când smulgem dintr-o 
râvnă rău înţeleasă însăşi rădăcina. 

Atitudinea pozitivă față de propria familie, iarăşi, nu im- 
plică în noțiunea ei atitudinea negativă față de alte familii. 

Munca devotată în slujba neamului nu înseamnă nici 
ea numaidecât ura împotriva altor neamuri şi lupta împo- 
triva lor. 

Poţi să vrei, cu toată dragostea pentru neamul propriu, 
fericirea şi libera dezvoltare şi a celorlalte neamuri, ba chiar 
să le dai din prisosul tău, pentru că, afirmând spiritualită- 
țile tuturor, afirmi toate formele în care se arată mărirea şi 
înțelepciunea lui Dumnezeu, Cel neepuizat în puterea Sa 
de creaţie şi de invenţie. A fi orb şi nesimţitor pentru fru- 
museţile deosebite ce le reprezintă neamurile ca grupuri 
distincte şi a lucra pentru ştergerea acestor varietăți de fru- 
museţe, sau chiar a asista nepăsător la o astfel de întreprin- 
dere, înseamnă a nu vedea, a nu lăuda şi a deprecia opera 
lui Dumnezeu. 









Naționalismul sub aspect moral" 
II 


Ar mai rămâne însă un rest de obiecție: Naționalismul 
e totuşi un păcat, pentru că el te face să nu iubeşti pe toată 
lumea la fel. Oricât de nobil ar fi naționalismul, el înseamnă 
totuşi o iubire mai mare a neamului propriu. 

Noi întrebăm: şi apoi, dacă iubeşti pe toată lumea la fel? 
Ce urmări practice poate să aibă această iubire egală a în- 
tregii lumi? Să slujeşti tuturor la fel de mult? Dar pentru 
aceasta ar trebui ar trebui să te preumbli continuu pe tot 
globul pământesc, să-i slujeşti fiecăruia, continuu grăbit că 
nu vei ajunge la toţi. Ai putea realiza ceva serios măcar într-un 
singur loc sau pentru o singură persoană? Întreaga viaţă ar 
fi o dezordine de neînchipuit. Omul este o ființă cu puteri 
limitate, oricât de infinită i-ar fi dragostea de oameni. 

Efectele practice ale dragostei lui, manifestările ei în 
faptă — cuvânt, ajutor material — nu pot fi decât extrem de 
reduse. Să se ducă atunci fiecare ins la alt neam cu mica lui 
putere de ajutor, şi să fie de folos acolo, ca să scape de pă- 
catul naționalismului? Haosul n-ar fi mai mic ca în celălalt 


* Telegraful Român, an LXXXV, nr. 48, 28 nov. 1937, p. 2. Semnat: Dr. 

caz, făcând abstracţie de sforțările inutile pe care ar trebui 
să le facă fiecare până să se aclimatizeze în noul loc. 

Este evident că o rânduială superioară aşază pe fiecare 
om cu micile lui servicii ce le poate aduce, în cadrul unor 
cicluri restrânse, față de care are să-şi actualizeze toată dra- 
postea de care este capabil față de oameni. 

Iubind în duh toată omenirea la fel, practic el este silit 
de orânduirea superioară a lucrurilor să-şi arate dragostea 
față de cei apropiaţi. În persoana lor iubeşti omenirea şi pe 
Dumnezeu. Cine nu iubeşte pe apropiaţi, pe cei pe care-i 
vede, din motiv că acesta-i lucru egoist şi spune că tânjeşte 
după cei de departe ca să-i iubească, acela nu are nicio iu- 
bire. Cine are iubire, iubeşte pe cei din jurul său, uitând de 
grija iubirii universale. Ciclurile acestea organice în care-i 
aşezat omul sunt orânduirile dumnezeieşti care fac posibilă 
menţinerea vieţii. Dar despre ele puțin mai încolo. 

E drept că uneori se ivesc împrejurări când, cu toată 
voinţa de a nu-ți interpreta naționalismul ca pornire împo- 
triva neamurilor străine, ajungi împreună cu neamul tău în 
conflicte cu alte neamuri şi chiar la război. Dar atâta timp 
cât eşti în funcția pură de legitimă apărare a neamului tău 
împotriva unor neamuri acaparatoare, nu putem spune că 
păcătuieşti. Sfânta Scriptură îţi cere, este adevărat, ca aceluia 
ce te loveşte pe o parte a obrazului, să-i oferi şi cealaltă 
parte, iar celui ce-ţi ia haina să-i dai şi cămaşa. Dar tot Sfânta 
Scriptură ne spune că statul poartă sabie şi o poartă în cali- 
tate de „slujitor al lui Dumnezeu spre mânia celui ce face 
rău”, pentru menţinerea rânduielii pământeşti prin forță 
atâta vreme cât, nefiind toți oameni fără păcat, nu se poate 
ține rânduiala de bună voie. Conflicte şi războaie au fost şi 
când nu era atât de clară conştiinţa naţională. Astăzi statele 

sunt aproape toate şi aproape deplin naţionale. O naţiune 
poartă război împotriva alteia întrucât este organizată ca 
stat. lar membrul națiunii este îndatorat de voia lui Dumnezeu 
ca atunci când este ostaş al statului să lupte, oricât aceeaşi 
voie a lui Dumnezeu îi cere o atitudine exact contrară când 
e simplu particular. 

Dar putem merge şi mai departe. Dacă atunci când stai 
în slujba unei organizaţii supraindividuale, eşti îndatorat să 
lupți pentru apărarea ei, ca element al ordinii sociale, de ce 
nu ai avea aceeaşi îndatorire să lupți pentru apărarea unui 
neam, care este o construcție supraindividuală mai organică, 
cu rădăcini mai adânci în existență decât statul? Dacă în ca- 
litate de individ poți primi să mori mai curând cu câțiva ani, 
când Dumnezeu a lăsat şi aşa o viață extrem de scurtă pentru 
indivizi, nu pare aproape ca o datorie să ţii ca neamul să tră- 
iască mai mult decât tine, odată ce şi Dumnezeu a rânduit o 
viață cu mult mai lungă pe seama neamurilor? Neamurile 
cuprind milioane şi miliarde de indivizi şi numai venind toți 
la existenţă îşi arată mulțumitor faţa la lumină. Când lupţi 
pentru apărarea neamului, lupţi pentru multe fețe omeneşti 
pe care le vrea Dumnezeu să vină pe lume. 

Dar din punct de vedere al iubirii, ce este de preferat? 
Să asişti cum cel care a ajuns la o anumită superioritate de 
forță ucide lent pe cel pe care l-au slăbit o serie de împreju- 
rări nefericite? Iubirea îţi cere să fii îngăduitor cu fapta 
neamului ucigaş şi să nu faci nimic pentru salvarea victi- 
mei? Nu-ţi cere iubirea mai degrabă să pui mâna pe cel care-i 
deasupra, să-l arunci la o parte şi să ridici pe cel prăbuşit? 
E egoism acesta? Ar fi egoism cel mult când ai fi numai tu 
personal în primejdie, dar nu în cazul acesta, când şi cei din 
neamul tău au cel puţin tot atâta drept să trăiască cât şi cei 

de alt neam. Să fie un păcat să salvezi pe alţi oameni, când 
aceia sunt de un neam cu tine? Dacă ai drept şi chiar o înaltă 
obligație morală să fii cât se poate de conciliant atunci când 
se atentează la avutul şi chiar la viaţa ta, nu ai acelaşi drept 
când e în joc viața semenilor tăi? Există o singură împreju- 
rare când îți poți îndemna întregul neam să primească 
moartea: când prin aceasta trece mai repede la plinătatea 
vieţii. E cazul când neamul, ameninţat să-şi sacrifice cre- 
dinţa pentru a dobândi viața pământească, se salvează sa- 
crificând-o pe cea din urmă în favoarea credinţei şi a vieţii 
veşnice. Cred că există şi un naționalism capabil să-şi inter- 
preteze astfel iubirea de neam. Mi se pare că este tocmai tâ- 
nărul naționalism românesc. Şi atunci, unde este biologia, 
domnule Dragoş Protopopescu? 

Dar să fugi spre moarte din neglijență, din lenea de a 
face un efort, sau dintr-o iubire pe care am datora-o străinu- 
lui, chiar când ucide, tocmai pentru că-i străin, iar fratelui 
n-am datora-o nici când e pe cale să fie ucis, tocmai pentru 
că ne e frate, cred că nu mai este deloc o faptă plăcută lui 
Dumnezeu. 



























Studenţimea universitară 
în rândurile FOR-ului 


De la Cluj ne vine ştirea că toată studențimea din acel 
centru universitar s-a înscris în Frăția Ortodoxă Română, de- 
cisă să lupte pentru idealurile ei creştine şi naționale. 

Acest fapt, de o mare importanţă, vine să mărturisească 
şi el despre îmbucurătoarea schimbare la față a vremii pe 
care o trăim, despre revenirea intelectualității româneşti din 
rătăcitoarele ei pelerinaje pe drumurile pustii ducătoare la 
neant, la linia care suie drept din şi cu ogorul românesc spre 
cerul mântuirii şi măririi noastre. Criza de care am suferit 
noi mai mult decât oricare alt neam în timpurile aşa-zis mo- 
derne a fost o criză de cultură, o criză datorată greşitei noas- 
tre orientări culturale. Neam cu viață patriarhală până de 
curând, am avut nenorocirea să facem primii paşi în cultură 
într-o vreme în care aceasta străbătea etapa cea mai raționa- 
listă, mai materialistă şi mai individualistă. Primele rânduri 
de fii ai neamului care s-au putut ridica — prin împrejurările 
naționale în sfârşit favorabile — din orizontul restrâns al vieții 
de sat în planul superior al culturii, au nimerit în acest plan, 

în acest orizont mai larg, tocmai când prin el bătea vântul 
sec şi otrăvitor al celor mai dizolvante idei. Şi dacă acest vânt 
n-a putut fi prea păgubitor pentru neamurile care-şi câştiga- 
seră printr-o îndelungată obişnuinţă cu viaţa culturală o 
mare rezistenţă interioară, plăpândele noastre contingente 
inițiale s-au infectat din primul moment de boală, devenind 
agenți primejdioşi, purtători de microbii disoluției spirituale 
şi morale în societatea românească. 

Cu alte cuvinte, noi am luat primul contact cu o cultură 
de mari amplitudini, prin legătura noastră cu produsele in- 
telectuale franceze, într-o vreme când cultura franceză tre- 
cea prin faza ateistă şi amoralistă. De aceea, pe câtă vreme 
în viața poporului francez această etapă culturală n-a în- 
semnat decât un episod intelectual în filmul în continuă des- 
făşurare al istoriei unei culturi, la noi n-a rămas numai în 
domeniul teoretic, ca o oarecare teorie prin care se încearcă 
din altă parte explicaţia existenţei, ci a pătruns în inima 
noastră, a coborât din colțul minţii, care face teorii, în adân- 
cimile ființei noastre, determinându-ne întreaga compor- 
tare. Am devenit în fapt ateişti şi amoralişti, aşa cum n-au 
devenit francezii, măcar că formulau în cărți şi în conferinţe 
aceste teorii. 

Franţa îşi avea în urma ei o puternică tradiție de cul- 
tură, care formase în spiritul francez forța de rezistență îm- 
potriva ispitelor unei teorii trecătoare. Spiritul francez se 
putea juca cu acest cuţit, învârtindu-l cu eleganţă şi cu age- 
rime în vârful degetelor, scoțând din acest joc efecte de luciri 
orbitoare. Dar acest cuţit luat în mâini de un copil naiv şi 
nedibaci, care era sufletul românesc la prima ieşire din casa 
lui țărănească, era firesc să fie instrument de-a dreptul de 
sinucidere involuntară. 

Într-o situaţie şi mai imună față de microbii cu care 
operează spre răul altora, se află spiritul iudaic, care s-a 
consolidat în cei patru mii de ani de viaţă intelectuală în 
forme şi în concepţii fundamentale din care nu mai poate 
fi deviat. Aşa se explică de ce evreimea jonglează cu cele 
mai dizolvante idei sociale, care duc prăpădul în sânul tu- 
turor popoarelor care nu ridică dig de apărare împotriva 
lor, dar ei rămân neatinşi. Ei vehiculează microbul indivi- 
dualismului şi al internaționalismului rămânând cel mai 
solidar neam de pe lume, ei discreditează instituţia căsăto- 
riei şi a procreării legale de prunci, rămânând cei mai fa- 
milişti oameni, ei propagă necredința rămânând cei mai 
habotnici credincioşi. 

Ce se desprinde atunci din toate acestea?: că e cea mai 
mare nenorocire când un popor făcându-şi primii paşi în 
cultură, şi-i face într-una dizolvantă. În acea fază poporul 
respectiv trebuie să evite cu o grijă mai mare decât oricare 
altul orientarea spre o cultură ateistă şi amorală. Pentru o 
lungă perioadă de timp, cultura lui trebuie să stea pe ba- 
zele sănătoase ale credinţei şi ale marilor virtuţi, care sin- 
gure sunt în stare să susțină neamurile. E necesar ca să 
crească organic din ogorul virtuţilor sale. De-abia după ce 
tradiţia lui de cultură va fi ajuns la un stadiu de precizie şi 
de solidaritate neîndoielnică, el îşi poate permite luxul teo- 
riilor şi ipostazele care să fie tot atâtea salturi în stratosfera 
necunoscută, tot atâtea baloane de încercare — de simplă 
încercare — curioasă a unor terenuri necunoscute. Salturile 
sale nu vor însemna atunci o desfacere din legăturile unei 
tradiţii, o părăsire a păsării din mână pentru cea de pe 
gard, o dispreţuire şi o nimicire a casei pe care o ai, a vir- 
tuţilor care te-au susținut, pentru o casă pe care încă nu 

ştii dacă o vei putea ridica, pentru valori a căror soliditate 
încă nu e asigurată. 

Cu bucurie semnalăm că intelectualitatea românească 
şi-a dat seama de aceste porunci şi se întoarce acasă, înainte 
de a fi prea târziu. 

Se întoarce acasă de pe un drum greşit al culturii, pen- 
tru a pleca pe cel bun, pe cel al inimii noastre româneşti şi 
ortodoxe. 

Şi pilda celor mai bătrâni este urmată şi de studenții ti- 
neri. Increzători în sfatul smuls din experienţă al profesori- 
lor lor, nu mai vor să se lase şi ei ispitiți de lucioasele vicii 
ale unei culturi atee, ale unei mentalități emancipate de mi- 
nunatele legi ale vieţii noastre româneşti din trecut, ci de- 
clară că vor să participe intens „la apărarea şi cultivarea 
moravurilor creştine ortodoxe, în timpurile materialiste de 
azi, spre binele neamului” (Ziarele). 

Trebuie însă să ne dăm seama că această hotărâre a ti- 
neretului universitar impune Bisericii, în primul rând, şi 
celor ce l-au sfătuit spre acest pas marea îndatorire ca de 
aici înainte să dea acestui tineret de elită al neamului hrana 
pe care o cere. În conferinţe şi studii trebuie să li se rotun- 
jească concepția de viață creştină ortodoxă, armonizând cu 
ea toate cunoştinţele pe care le primesc la cursurile şi se- 
minariile universitare. Aceasta pe de o parte, iar pe de alta, 
Biserica e datoare să ofere acestui tineret posibilitățile şi 
chemările pentru o viață lăuntrică în Hristos. E necesar ca 
Biserica să destineze în Cluj un duhovnic de mari resurse 
intelectuale şi morale, care să fie părintele iubitor şi îndru- 
mător al studențimii noastre. Ba poate n-ar fi greu să se 
creeze în cadrul Facultăţii de Filosofie o catedră sau măcar 
o conferință pentru concepția religioasă a poporului 

român, care e cea creştin-ortodoxă. Dacă o universitate 
poate studia câte mărunţişuri exotice toate, n-are datoria 
să studieze în primul rând aspectele fizice şi spirituale ale 
neamului pentru care există şi care o susține? lar între 
aceste aspecte, latura religioasă n-are importanţă nici măcar 
cât rotacismul, bună oară? La Universitatea din Miinchen, 
în cadrul Facultăţii de Filosofie este o catedră de filosofie 
catolică — Bavaria având majoritatea populaţiei catolică. De 
ce nu s-ar putea să avem şi noi la Cluj o catedră de concep- 
ţie ortodoxă? 







Naționalismul sub aspect moral 
IIT 


Din toate acestea rezultă că familia, națiunea, statul, îm- 
preună cu atitudinea pozitivă faţă de ele şi cu mijloacele 
prin care ne manifestăm această atitudine pozitivă: căsătoria 
şi iubirea de familie, naționalismul şi loialitatea cetățenilor, 
sunt orânduiri mai presus de voia noastră, cărora trebuie să 
ne supunem şi care sunt absolut necesare pentru menţine- 
rea vieții. 

În rând cu ele trebuie să aşezăm afirmarea vieții indi- 
viduale şi mijlocul principal al acestei afirmări: hrana. Dacă 
sunt mai presus de voia oamenilor şi absolut necesare pen- 
tru menţinerea vieții, ele sunt de la Dumnezeu, creatorul şi 
conservatorul vieţii. DI Dragoş Protopopescu aşază în rând 
cu acestea: furtul, avortul, trişajul. E o eroare evidentă. Aces- 
tea nu sunt necesare pentru menţinerea vieții. E păcatul care 
desfigurează aceste instincte. 

În teologia germană actuală s-a creat termenul „Gottes 
Erhaltungsordnungen”, orânduirile dumnezeieşti de con- 
servare a lumii. El exprimă foarte potrivit ființa acestor legi 

ale vieţii, care conservă lumea împotriva puterilor distru- 
gătoare ale răului. 

Nu putem afirma sigur dacă aceste orânduiri au existat 
şi înainte de căderea în păcat. Cine poate reface, măcar în 
închipuire, tabloul vieții depline dinainte de căderea în 
păcat, sau cum ar fi rămas fără căderea în păcat? Este sigur 
că atitudinea pozitivă față de viață, afirmarea vieţii a existat 
însă fără adaosurile de egoism, de exclusivitate, venite din 
păcat. Şi a existat căsătoria. Foarte probabil că s-ar fi născut 
şi neamurile, ca varietăţi ale frumuseţii spirituale infinite, 
dar fără straturile de opacitate ale limbilor deosebite, aşe- 
zate între neamuri în urma păcatului, la turnul Babel. A 
existat hrana ca legătură vie a omului cu tot universul. Sta- 
tul nu s-ar fi născut singur, ca instituţie de forță împotriva 
răului. Dar acestea sunt probabilități. 

Ceea ce trebuie remarcat este că în starea actuală toate 
aceste orânduiri sunt datorii impuse nouă de Dumnezeu. 
Nu ca păcate. Căci ceea ce-i inevitabil nu poate fi păcat, 
chiar dacă ni s-ar fi impus pentru starea de cădere în păcat. 
Altfel, ar însemna că Dumnezeu ne sileşte să păcătuim. Faptele 
păcătoase ni le interzice Dumnezeu şi le putem evita, dar 
pe acestea nu, oricât le-ar confunda dl Dragoş Protopopescu 
sub acest raport. Dacă şi acestea ar fi păcate şi dacă Dumnezeu 
ne-ar sili să păcătuim, n-am mai purta nicio responsabilitate 
pentru păcate. Ele nu sunt păcate în esenţă, în principiu. E 
drept însă că pot deveni păcate, pot fi practicate păcătos. 
Mâncarea poate deveni lăcomie şi rafinament, căsătoria 
poate deveni prilej de pur senzualism, naționalismul, por- 
nire de ură şi poftă de hegemonie față de alte neamuri etc. 
Dar graiul nu e tot aşa? El nu e păcat în sine, dar poate fi în- 
trebuinţat păcătos. 

Toate orânduielile şi faptele naturale şi necesare pot fi 
implinite cu gând bun, cu inimă curată. În toate putem să 
ne comportăm cu suflet legat de Dumnezeu. Gândul ce-l 
punem în fapte, acesta este important: „Deci ori de mâncaţi, 
ori de beţi, ori altceva de faceți, toate spre slava lui Dumnezeu 
să le faceţi” (1 Corinteni 10, 31). 

Nu ne mântuim fugind de cele naturale, plutind în văz- 
duhul inacțiunii, sau al credinţei şi dragostei teoretice, ecu- 
menice, ci făptuind ceea ce ne impune locul, timpul şi 
aşezarea noastră în ciclurile de viaţă unde ne-a destinat Cel 
de sus. Nu ne mântuim fugind de căsătorie, căci atunci că- 
sătoria n-ar mai fi una din cele şapte Taine; nici fugind de 
mâncare, căci atunci nu ni s-ar fi dat Domnul ca mâncare 
de pâine şi vin. Nu ne mântuim uitând şi fugind de neamul 
în care ne-am născut, căci atunci şi lisus ar fi plecat din pri- 
mul moment de la evrei. 

DI Radu Dragnea crede că numai ieşind cu sufletul din 
ciclurile naturale ne mântuim. Dar omul este o ființă unitară 
în creştinism. Orice lucrează trebuie să lucreze nu numai cu 
trupul, ci cu tot sufletul. Nu poţi lucra pentru neam cu tru- 
pul, iar cu sufletul să zbori pe alte meleaguri. 

După Domnia Sa ne-am mântui teoretizând asupra ecu- 
menicității, sau scriind cărți, producând cultură (mai reliefat 
o spune dl Dragoş Protopopescu). Dar atunci, nu se mântu- 
iesc milioanele de plugari care-şi muncesc ogorul, cu sufletul 
nădăjduind spre Domnul? Se mântuiesc numai Petru Movilă 
sau dl Lucian Blaga, sau chiar dl Tudor Arghezi. 

DI Nae Ionescu împărtăşeşte cu dl Radu Dragnea 
ideea că trăirea în ciclurile naturale ale vieţii nu ne mântu- 
ieşte, că mântuirea este în funcție de trăirea în universa- 
lism. Dar întrucât consideră că ieşirea din aceste cicluri nu 

este posibilă, conclude că nici mântuirea nu este posibilă 
în veacul de acum, în istorie. Prin urmare, un fatalism şi 
pesimism absolut. Ortodoxia însăşi, fiind şi ea un ciclu li- 
mitat, o spiritualitate ce nu depăşeşte spiritualitatea neamu- 
lui, nici ea nu ne poate mântui. Dar atunci, de unde ştim că 
ne vom mântui măcar în veacul ce va fi? Pentru care motive 
unii se vor mântui şi alții nu? Atunci la ce mai este bună 
Ortodoxia? Pentru o funcţie pur național pământească? 
Gândirea dlui Nae Ionescu, oricât ar părea altfel, este total 
necreştină. Ea îndeamnă la cel mai deplin indiferentism 
moral. Cel puţin dacă ar susține că mântuirea o vom obţine 
în baza trăirii noastre în granițele ontologice ce ni le-a 
impus destinul, am şti ceva, am avea un criteriu de orien- 
tare. (Lasă că teza conform căreia ne mântuim numai în 
veacul ce va să vină, că nu începe de aici mântuirea noastră 
de păcate, îmbunătăţirea noastră, că istoria nu se resimte 
întru nimic de jertfa şi învierea Domnului, este dogma cla- 
sică şi fundamentală protestantă.) Atât în susţinerile dlui 
Nae Ionescu, cât şi ale dlui Dragoş Protopopescu se citeşte 
printre rânduri tendinţa de a înlătura din calea naționalis- 
mului românesc orice scrupul, orice preocupare de discer- 
nământ moral. 

Adevărul este că ne mântuim prin fapte (nu prin cul- 
tură ecumenică!) Iar faptele sunt cele pe care ni le deter- 
mină locul, timpul în care trăim şi constituția noastră 
naturală. 

E necesară însă o distincție. Nu faptele goale ne mân- 
tuiesc, ci întrucât sunt făcute cu credinţă (care însă fără fapte 
este moartă). Aceleaşi fapte, fără credință sau împotriva cre- 
dinţei, n-au nicio valoare pentru mântuire, sau sunt chiar 
păgubitoare mântuirii. 

Ne mântuim muncind la plug, în fabrică, la masa de 
scris, îngrijind de copii, slujind neamului şi statului, silindu-ne 
să ne cultivăm mintea şi să ne întreţinem viaţa. Însă toate 
acestea făcându-le cu credință. Săvârşindu-le fără credinţă, 
animalic (pur biologic!) sau diabolic, toate acestea ne pierd. 

Există prin urmare naționalism şi naționalism. Există 
un naționalism care poate fi o grea cădere în păcat. Dar 
există şi un naționalism pe care practicându-l nu ne pierdem 
mântuirea, chiar dacă nu ne mântuieşte chiar el propriu-zis, 
ci credinţa, spiritul creştin cu care îl infuzăm. 

Naționalismul, în sine luat, nici nu mântuieşte, nici nu 
pierde. Dar în practică, orice naționalism fie mântuieşte, fie 
pierde, după cum este sau nu este străbătut de credinţa creş- 
tină. 

Ortodoxia nu este un sector al vieţii detaşat de toate 
faptele şi condiţiile naturale ale omului. Ea nu este numai 
mers la biserică, sau numai cărturărie universalistă, sau sis- 
tem de sfere cristaline plutind pe deasupra valurilor vieţii, 
neatins de ele şi neintervenind în ele. Ea este forță ameste- 
cată în totalitatea faptelor şi situațiilor omeneşti, mântuind 
pe om nu întrucât îl scoate din ele, ci întrucât lucrează în ele 
după duhul ei. Nu neamul acoperă sectorul Ortodoxie ca 
pe ceva particular, ci Ortodoxia cea universală acoperă în 
întregime pe fiecare neam care-i aderă. 









Iresponsabilii” 


Ocupaţi cu probleme mult mai serioase şi mai actuale, 
n-am mai încrestat de mult manifestările morbide perma- 
nente ale Unirii blăjene, tribuna de educaţie a clerului uniat 
şi produsul de elită al creierului şi sufletului român infectat 
de catolicism. 

O facem acuma rezumativ, nu pentru că am fi găsit în 
ea ceva nou, demn de remarcat, ci numai pentru a nu se în- 
şela cumva cititorii noştri cu iluzia că Unirea nu mai înjură 
în fiecare săptămână pe toate cele patru pagini Biserica 
Ortodoxă şi neamul românesc. Ce alt lucru frumos şi mare 
ar putea alimenta şi preocupa măcar într-o săptămână pa- 
siunea coloniei de patări de la Biaj? Şi cum ar putea încăpea 
în micul lor creier vreo altă problemă, incendiat de gândul 
că există Ortodoxie? Sau cum ar putea articula limba lor, 
obişnuită numai cu sudalma la adresa Ortodoxiei, vreun alt 
cuvânt, vreo altă propoziție? Atitudinea violent şi vulgar 
negativă față de Ortodoxie e singura lor posibilitate şi ra- 
ţiune de-a fi, aşa cum existenţa binelui şi a adevărului e sin- 
gurul motiv care alimentează pasiunea negaţionistă a răului 
şi a minciunii. Uniaţia e tributară cu existenţa ei întru totul 

Ortodoxiei, precum furiosul Arie şi-a datorat trista celebri- 
tate faptului că într-adevăr Domnul S-a întrupat. Răul s-ar 
veşteji dacă n-ar fi frumuseţea binelui, care să trezească în 
el toată negația, toată invidia şi ura. 

Nu exagerăm nici cu o cirtă. O dovadă este faptul că nu 
ne-am ocupat de ei de nici două luni, iar ei nu contenesc o 
clipă cu injuriile cale mai triviale, de care s-ar ruşina până 
şi ultimul om în care mai este o scânteie de moralitate şi de 
conştiinţă. 

Cu „scârbă nietzscheeană” (deşi nu e deloc creştină), 
ne vorbeşte într-un număr recent (27 nov. 1937) de Biserica 
Ortodoxă care a adus neamul românesc „în halul duhovni- 
cesc în care se află tocmai din lipsa de activitate apostolică 
a aşa-zisei mame a neamului”, fără a ne explica clarisimii 
patări cum mai este posibil ca plini de-o astfel de scârbă să 
„exceleze în virtuţi şi credință”, să se roage pentru noi, pă- 
cătoşii de români ortodocşi, să ni se dea ca model ultrade- 
săvârşit de creştini. 

Noi ştim că există atei, oameni încărcaţi de cele mai 
scelerate păcate şi vicii, dar, când vine vorba să se ros- 
tească oral şi mai cu seamă în scris despre Biserică, se 
sfiesc să se rostească, dacă nu sunt cu totul pervertiţi, în 
felul în care se rostesc atât de „cucernicii” patări (asta după 
a lor laudă de sine, care ...). Noi credem că şi ei învaţă că 
Biserica e trupul Domnului şi lucrul cel mai sfânt de pe 
lume, şi chiar când mai greşesc oamenii din ea, aceasta nu 
atinge însăşi Biserica. Să vorbeşti aşa despre o Biserică, 
asta nu poate încăpea în mintea şi inima neamului român 
ortodox, chiar „în halul” în care se află. Dar vedem că e ca- 
pabil un patăr uniat deţinător al „întregii virtuți creşti- 
neşti”. (Poate că au şi ceva în plus peste desăvârşire; să 

sperăm că va avea parte şi smerenia noastră ortodoxă de 
acel surplus.) 

Să scrii apoi şi despre neamul tău în aşa chip cum 
scriu aceşti denaturați fii ai lui este semnul totalei irespon- 
sabilități. Ce se scrie în foile noastre mai citesc şi străinii, 
şi urmarea este că ne dispreţuiesc şi ne pregătesc pieirea. 
Şi se poate să dai tu străinilor astfel de mărturii despre 
neamul tău? 

Dar sunt ele adevărate? Este neamul nostru astăzi ne- 
amul cel mai decăzut, mai încărcat de păcate şi defecte? Ex- 
periem noi, sincer, sufletul poporului nostru ca fiind mai 
rău decât al naţiilor conlocuitoare? Parcă tot mereu spunem 
că nu poporul este rău şi păcătos, ci lumea politicianistă şi 
pătura intelectuală, care a lepădat credinţa şi virtuțile stră- 
moşeşti şi şi-a însuşit mentalitatea atee, materialistă şi fran- 
cmasonă a Apusului, în special a Franţei. Şi acesta este un 
adevăr. Dar Apusul în raza cărei confesiuni creştine a fost 
şi este? Nu a catolicismului? Dar atunci, de ce nu şi-a dovedit 
catolicismul sfătos şi arogant forţa lui împiedicând la neamu- 
rile apusene creşterea ateismului şi a francmasoneriei? 

Şi ce înseamnă afirmaţia că „mântuirea neamului ro- 
mânesc numai prin unirea cu Roma se va înfăptui”? Oare a 
ajuns neamul românesc în starea în care a ajuns Spania, sau 
Mexic, sau chiar Franţa? (Să observăm că niciuna din țările 
protestante din Apus n-a ajuns — nici măcar pentru o vreme 
— la ateismul total şi la comunism cum au ajuns toate țările 
catolice, inclusiv Italia, care nu s-a mântuit cu colaborarea 
catolicismului, ci împotriva lui). 

Neamul nostru n-a ajuns la acele stări de ultimă neno- 
rocire la care au ajuns neamurile catolice. Şi anumite rele 
actuale, care tot din Apusul de sub raza catolicismului au 

pătruns la noi, vor fi înlăturate prin forța tânără a neamului 
românesc, izbucnită şi alimentată din spiritualitatea orto- 
doxă. În mişcarea tânără de înviorare a neamului, Uniaţia 
n-are absolut nicio contribuţie. 

Acestea nu le spunem pentru patări, care n-au urechi 
pentru adevăr şi ochi pentru evidențe. Le spunem pur şi 
simplu din respect pentru adevăr. 






























Evanghelie şi viață” 


Luptele electorale actuale şi în general agitația politică 
la care iau parte şi mulți preoți, cu destulă pasiune, ne su- 
gerează o seamă de gânduri care încap bine în braţele titlu- 
lui acestui articol. 

Viaţa socială curge îndeobşte învolburată de patimi 
grele mai dur sau mai ocolit manifestate. Omul curat de pă- 
cate, purtat de iubire statornică față de toți semenii săi chiar 
şi atunci când îl duşmănesc, omul care prețuieşte ca forțe 
de îmbunătăţire a vieții exclusiv virtuțile creştine, ca: 
munca, persistenţa, cinstea, solidaritatea, seriozitatea mo- 
rală, credinţa, este o pasăre atât de rară şi acest fapt mărtu- 
riseşte şi el despre noblețea şi înălțimea virtuţilor creştine, 
pe care mulți le batjocoresc ca insuficiente, fără a fi încercat 
într-adevăr să se ridice spre ele şi să le practice. 

Dar faptul acesta aşa de obişnuit, oricât de întristător 
ar fi, nu este de natură să ne descurajeze atâta vreme cât 
oamenii recunosc că viaţa lor se desfăşoară pe o linie mult 
sub culmile imaculate ale vieţii cu adevărat creştine şi atâta 
vreme cât preoții ştiu că datoria elementară a misiunii lor 
e să arate mereu spre linia înaltă a vieții, trasată de Evan- 

ghelie, spre piscurile morale pierdute în azurul care ne 
cheamă şi care ne mustră aspru când nu ne silim să ne ri- 
dicăm spre el. 

Domnul nu ne va osândi pentru că n-am ajuns desăvâr- 
şirea, ci pentru că nu ne-am silit să ne ridicăm spre ea, pen- 
tru că n-am mai privit spre înălțimi, ci ne-am închipuit plini 
de orgoliu că nu mai este nimic mai sus de noi, că viaţa 
noastră aşa cum decurge e pe linia cea mai înaltă a creşti- 
nismului. 

Mai trist este când oamenii nu mai admit să li se spună 
că sunt cu mult sub linia cerută de Evanghelie, când se su- 
pără dacă li se arată că Evanghelia trasează o normă de viață 
până la care ei nu s-au ridicat, când nu mai admit adică să 
se propovăduiască Evanghelia decât dacă e arătată ca ceva 
care n-are de cerut nimic peste ceea ce au dat şi dau ei. 

Dar şi mai trist e când preoții înşişi încep să cugete aşa 
şi să se comporte aşa. Adică atunci când uită de poruncile 
integrale ale Evangheliei şi când nu mai vor să recunoască 
şi să propovăduiască din ea ceea ce ar fi mai sus decât 
ce-au putut şi ce pot anumiţi oameni să realizeze. E profund 
îngrijorător când auzi din gura unor preoți că X sau Y tre- 
buie omorât, uitând că preotul, căruia Domnul i-a încredin- 
țat misiunea să dovedească şi să mijlocească oamenilor 
iubirea Sa, trebuie să ierte şi pe cel mai mare scelerat dacă 
se căieşte; uitând că preotul iartă, în numele lui lisus Hris- 
tos, pe acela pe care statul îl execută, chiar atunci când îl 
execută. 

Preotul acela care se mânie când i se aduce aminte că 
Evanghelia nu este realizată deplin de anumiţi oameni şi că 
anume fapte ale acelor oameni nu sunt în spiritul ei, e ne- 
gaţia totală a preoţiei. 

Unii spun: dar de ce ar avea preotul mai multe scrupule 
morale decât mirenii, care şi ei sunt obligaţi să împlinească 
poruncile Evangheliei? 

În parte e justă această obiecțiune. Pe de-o parte, fiecare 
creştin este îndatorat să se silească să împlinească cât mai 
deplin poruncile Domnului, iar pe de alta, şi preotul are na- 
tură omenească şi deci cu toate silințele sale slăbiciunile 
omeneşti îl duc de multe ori la păcate ca şi pe ceilalți creş- 
tini, ba poate uneori un preot cu o natură foarte slabă păcă- 
tuieşte mai mult decât mulţi mireni creştini. 

Dar preotul are o obligaţie în plus faţă de ceilalți creş- 
tini: să propovăduiască învăţătura pe care ne-a adus-o Dom- 
nul, şi anume în forma neştirbită. Ceilalţi creştini au fiecare 
ocupaţia lor în societate. Preotul singur are prin excelență 
această funcție pe care i-a impus-o Domnul prin hirotonie, 
şi nu numai necesitatea de-a avea o carieră ca mijloc de trai: 
de-a învăța poporul voia Domnului, de-a propovădui învă- 
țătura Evangheliei pentru ca oamenii să ştie în ce direcție 
să-şi îndrepte sforțările lor pentru a trăi după voia lui Dum- 
nezeu, să ştie care e măsura după care trebuie să-şi întoc- 
mească viaţa. 

Pentru orice păcat va avea preotul iertare. Dar vai lui 
de nu va propovădui învățătura Domnului, pe care ne-a 
adus-o cu prețul jertfei grele a Întrupării şi a Răstignirii! 
Atunci, pentru ce mai este preot? Dacă adevărul evanghelic 
e realizat în întregime, cum crede acel preot, şi nu mai e ne- 
cesar, ba nici permis să se mai propovăduiască, atunci poate 
să abdice din preoţie. Sau atunci să îngropăm Evanghelia. 

Împotriva propriei sale persoane şi împotriva oricui 
preotul are datoria înfricoşată să propovăduiască adevărul 
evanghelic neştirbit, chiar dacă acesta i-ar aduce moartea. 


mea a 

Această datorie trebuie să şi-o împlinească spre binele du- 
hovnicesc al oamenilor, ca sufletul lor să fie continuu atent, 
continuu încordat, spre a depăşi starea şi făptuirea lor mo- 
rală actuală, alergând mereu spre o ţintă pe care preotul să 
o țină luminoasă, atrăgătoare sau mustrătoare, în faţa pri- 
virilor omeneşti. Spre ce vor mai tinde oamenii dacă sunt 
narcotizaţi cu iluzia că au realizat desăvârşirea? 

Şi apoi, slăbiciunile lor îi duc la destule păcate şi când 
ştiu că sunt în dezacord cu voia Domnului. Dacă îi mai li- 
niştim şi cu asigurarea că păcatul lor e în acord cu Evanghelia, 
unde vom ajunge? 

Evanghelia nu trebuie să o lăsăm înăbuşită prin nicio 
consideraţie, căci dacă o vom trăda noi, preoții, ea va iz- 
bucni prin gura altora, spre răul nostru, al neamului şi al 
Bisericii. 












Iisus Hristos, cel mai bun frate al nostru” 


Ce prăpăstii grozave despart pe om de om când nu e 
Hristos între ei! Le experiem, vai, şi noi, deşi purtăm numele 
de creştini şi afirmăm că noi credem în lisus Hristos. Dar cu 
cât mai mult trebuie să le fi experiat păgânii, înainte de co- 
borârea lui Dumnezeu între oameni! 

Omul e lup omului. Trăiesc împreună de multă vreme 
doi prieteni în cea mai dulce armonie, încât îți pare că nimic 
nu i-ar putea despărți. Dar ajunge o mică intrigă aruncată 
de un al treilea, ajunge o uşoară coliziune de interese, ca să 
izbucnească între ei, dintr-un adânc focar nebănuit, o ură 
care îi face să nu se mai poată suferi. 

Tot ce numim prietenie, iubire, armonie între oameni 
se întemeiază pe o comunitate de interese şi durează numai 
atâta vreme cât nu se ciocnesc aceste interese. Nu întâlneşti 
om care să iubească pe aproapele său pentru faptul că şi 
acela are un suflet, că este de aceeaşi origine şi constituție 
cu el, să-l socotească şi să-l prețuiască drept frate, indiferent 
de felul cum răspunde acela iubirii sale, chiar dacă răs- 
punde prin duşmănie, mândrie, dispreț. Nu întâlneşti iubi- 


* Telegraful Român, an LXXXV, nr. 52, 25 dec. 1937, pp. 1-2. Semnat: 

rea omului pentru om, iubirea care rezistă oricărui atentat 
la mândria, la interesul tău egoist. Nu privim pe oameni ca 
fraţi adică, prețuindu-i şi iubindu-i în sine, prin faptul că 
sunt frați, indiferent de comportarea lor față de noi. 

Singurul care s-a comportat şi se comportă față de noi 
ca fratele faţă de fraţi, fără niciun interes, cu o iubire care 
rezistă întregii noastre meschinării de care am fost şi suntem 
infectați, este Iisus Hristos. El ne este frate în înțelesul deplin 
al cuvântului. Tot ce se numeşte frăţie şi iubire între noi este 
o batjocură faţă de adevărata frăție şi iubire de care este în- 
suflețit El. 

Vor fi fost oamenii înainte de păcatul originar frați, dar 
după aceea n-au mai fost. Şi n-au mai putut să devină, cu 
proprie voinţă. Întâiul frate care s-a arătat în această situaţie 
a fost lisus Hristos, cum ne spune marele Apostol Pavel: „ca 
El să fie întâi născut între mulți frați” (Romani 8, 29). 

Ca să ni se arate ca frate şi ca să ne ajute să restabilim 
între noi frăția S-a făcut până şi om, suportând toate mize- 
riile vieții noastre, şi încă pe cele mai grele. 

Dumnezeu ca Atotputernic nu ne poate fi frate. Fratele 
trebuie să împlinească două condiţii: 1. să simtă cu adevă- 
rat durerile celor cărora vrea să le fie frate; 2. să-l vadă aceia 
în concret, cu față omenească, ce suferă pentru suferința lor 
şi tocmai prin aceasta le toarnă în suflete o dulce mângâ- 
iere; dară să simtă în el şi puterea de a-i sprijini, de a-i în- 
curaja prin autoritatea cu care le garantează un viitor 
scăpat de suferinţe. 

Nu vrem să facem aici o expunere completă şi sistema- 
tică a cauzelor care L-au făcut pe Fiul lui Dumnezeu să Se 
întrupeze. Dar fără îndoială că actul Lui este şi un act de 
frate, de sublimă frăție. Şi sub acest aspect îl contemplă şi 

Îl gustă în aceste rânduri inima noastră însetată de adevă- 
rata frăţie. 

Dumnezeu ca Atotputernic nu poate fi deci frate şi nu-L 
putem simți ca frate. Atotputernicia exclude suferința, care 
vine din răni, din neputinţe, iar maiestatea Lui nu ne per- 
mite să ne apropiem de El ca de un frate, ci să stăm înfrico- 
şaţi şi respectuoşi la distanţă, oricât ne-ar îndemna să ne 
apropiem. Există o distanţă între formele de existenţă, care-i 
mai mare cu mult decât distanța spaţială. Un împărat pă- 
mântesc simte suferinţele universal omeneşti fără a se co- 
bori şi ceilalți oameni se pot apropia, după oarecare 
exerciţii, de sufletul lui, dacă e binevoitor, căci dincolo de 
hainele strălucitoare, este aceeaşi mizerie omenească. Dar 
cum să te apropii de profunzimile nepătrunse ale gândirii 
şi de oceanul de putere infinită care este Dumnezeu? 

Se pune aici problema cutremurătoare a kenozei dum- 
nezeieşti, a dezbrăcării Fiului lui Dumnezeu de atotputer- 
nicia şi atotştiința Sa pentru a Se cobori la nivelul vieţii 
noastre pline de suferință. În teologie este mare dispută în 
jurul ei. 

Dar cred că ea poate fi înțeleasă puţin numai recunos- 
când voinţei dumnezeieşti o putere cum nu o are voința 
noastră, în raport nu numai cu lumea creată, ci şi cu Sine în- 
suşi. Puterea lui Dumnezeu nu e o forță ce se revarsă din El 
în mod natural, fără decizia şi filtrul voinței Sale. Căci, în 
acel caz, El n-ar mai fi persoană suverană peste manifestă- 
rile Sale, ci o forţă în desfăşurare oarbă, fatală şi identică. 
Avem experiența comună că şi noi oamenii stăpânim în 
parte prin voinţă mica putere ce-o avem, aşa încât nu facem 
uz de ea decât în măsura în care vrem, ştiind totuşi precis 
din unele cazuri câtă putere avem la dispoziţie. 

Unei anumite kenoze S-a supus Dumnezeu, voluntar, 
chiar şi la crearea lumii, rămânând în această stare tot tim- 
pul cât va fi lumea. Oricât de mare şi de minunată ar fi 
lumea, ea este totuşi un lucru infim şi extrem de fraged în 
comparaţie cu Dumnezeu. Dacă Dumnezeu ar manifesta în 
raporturile Sale cu ea toată puterea Sa, ar topi-o în fiecare 
clipă. Când umbli cu o insectă, trebuie să umbli foarte uşor, 
reținându-ți puterea naturală, dacă nu vrei s-o sfărâmi. 
Dumnezeu în adâncurile Sale, în Sine cum se zice, e atotpu- 
ternic, dar în raporturile cu lumea, ca Creator şi Proniator, 
Îşi pune anumite margini atotputerniciei Sale. Un filosof ge- 
nial în raporturile sale cu un copil nu poate face uz de pro- 
funzimea sa. 

Kenoza aceasta se accentuează uluitor prin Întrupare. 
Fiul lui Dumnezeu îşi restrânge puterea şi ştiinţa până la li- 
mitele puterii şi ştiinţei unui subiect omenesc. Tot voința Sa 
realizează această minune, care înfricoşează îngerii. Dacă 
sub raportul puterii apare în suferință, voinţa Sa realizează 
cel mai minunat triumf. Atotputernicia lui Dumnezeu e în- 
treagă în voința Sa de totdeauna. Din pumnul voinţei 
zboară atâta putere câtă îi dă drumul. Ca virtualitate, ca po- 
tență, şi în voința Cuvântului întrupat e aceeaşi putere dum- 
nezeiască de totdeauna. Dar întrucât de voinţa Lui s-a decis 
din momentul plecării din cer să nu facă uz de ea niciodată 
cât va fi pe pământ, până nu va fi din nou în sânul Tatălui, 
decât în limitele unei puteri omeneşti, El viețuieşte ca şi 
când n-ar avea atotputernicia. Întrucât nu se manifestă 
această atotputernicie, n-o vede nici măcar El; ştie doar din 
amintirea vieţii cereşti că a avut-o şi, prin deducție, cugetă 
că virtual o are, dar nu poate face uz de ea până nu va 
ajunge la Tatăl, în mediul puterii actuale dumnezeieşti. 

Aşa este şi cu atotştiința Sa. A nu mai vrea să ştii anu- 
mite lucruri are ca urmare de fapt, chiar pentru experienţa 
noastră uneori, a nu le mai şti, deşi ele nu dispar organic 
din fiinţa noastră, dar se aşterne peste ele prin voința noas- 
tră un văl de uitare, încât apare şi altora şi ne apare şi nouă 
că nu mai sunt în cadrul ființei noastre. 

Numai la reîntâlnirea cu lucrurile pe care le-am uitat vo- 
luntar cunoştinţa lor ni se trezeşte din adâncurile uitării, ceea 
ce s-a întâmplat şi cu Fiul la reîntoarcerea în sânul Tatălui. 

Iisus Hristos în drumul vieţii Sale pământeşti e ca un 
fiu de rege, care vrea să ducă pace şi alinare în sufletele su- 
puşilor tatălui său şi de aceea pleacă printre ei, însuşindu-şi 
condiţiile de viaţă ale lor, după ce s-a decis să renunţe la 
demnitatea şi puterea sa de fiu regesc până la întoarcerea 
în casa părintească. Fiul rege, dacă îşi va lua misiunea în se- 
rios, nu va mai primi în pelerinajele sale niciun gând că el 
are demnitate şi putere regească. Se va identifica atât de 
mult cu viața sa de acum, încât va uita că e altceva decât 
ceea ce e acum. Numai amintirea îi va spune că a fost odată 
fiu de rege. 

Cuvântul devenit om simte toate durerile şi necazurile 
noastre. Dar şi noi vedem că în sfârşit este cineva care ne iu- 
beşte cu adevărat ca un frate, în ciuda urâţeniei noastre mMo- 
rale. Şi vedem că acest frate este chiar Dumnezeu. În sfârşit 
vedem pe Dumnezeu. El nu mai este ascuns în norii abstrac- 
ției şi ai maiestății, încât să nu ne putem închipui cum este 
şi să ne fie frică să ne apropiem de El, să plângem în braţele 
Lui, să îndrăznim să-l arătăm mizeriile noastre mărunte. 
Dumnezeu are acum față de frate modest, mai modest ca 
noi. În faţa Lui ne recunoaştem necazurile noastre. El ne 
cheamă şi fața Lui ne face semn că înţelege totul. Vedem că 

ne este cel mai bun frate. Inima noastră în sfârşit a găsit 
omul înaintea căruia se poate destăinui. El ne cucereşte cu 
dragostea Sa, ne scoate din lanţurile înstrăinării de oameni, 
din mândrie, din egoism şi ură. Ne face buni prin adevărata 
bunătate ce ne-o arată. S-a coborât până la noi şi acum 
urcăm cu El la Tatăl. A aruncat puntea între Tatăl, de Care 
ne era frică şi de Care tot fugeam şi voiam să uităm, şi între 
noi, fiii rătăciți, care sufeream în rătăcire, dar persistam în 
ea pe de o parte dintr-o mândrie încăpățânată, pe de alta, 
din frică de Cel pe care-L supărasem. Fratele nostru cel mai 
bun ne-a scăpat şi a adus prin aceasta iarăşi zâmbetul pe 
fața îndurerată şi supărată a Tatălui Său, fapt de care-L 
durea şi pe El inima. A venit în lume şi pentru noi, dar şi 
pentru Tatăl. N-am putea şti pentru care a venit mai mult. 
A venit în durerile, în întunericul şi în moartea în care ne 
găseam, care sunt urmările înstrăinării noastre de casa pă- 
rintească, locul de lumină şi de fericire, şi ca atare pot fi po- 
trivite şi ca pedepse pentru faptele noastre, dar şi ca lanţuri 
ale celui rău. Şi le-a luat pe toate asupra Sa, înduioşind pe 
Tatăl prin atâta iubire şi jertfă pentru noi, şi biruind pe cel 
rău prin iubirea şi nevinovăția imensă cu care a primit, cum 
primeşte un foc incandescent ca să le topească, lanţurile de 
fier ale forței aceluia de-un moment. 

A împlinit Dreptatea Celui care a întemeiat-o ca fiind 
condiție de existență pentru toate, suferind pentru călcarea 
Rânduielii veşnice şi esenţiale a vieţii universale de către 
fraţii Săi, înlăturând şi din această parte orice piedică ce stă- 
tea în calea primirii fiilor neascultători în casa părintească. 

E fratele cel mai bun şi reîntemeietorul frăției între oa- 
meni. Numai întrucât îl avem pe El mijlocitor între noi 
putem regăsi frăția între noi. Orice frăţie între oameni se 

compune din oamenii respectivi, plus lisus Hristos. Unde 
suntem doi, dacă nu e şi Hristos, nu putem fi cu adevărat, 
din adâncuri şi durabil, frați. Unde nu e Hristos, nu e frăţie 
şi iubire, şi viceversa: unde e frăţie şi iubire, acolo este şi 
Hristos. Aşa încât se poate spune: Dumnezeu (ca Hristos) 
este iubire şi iubirea este Dumnezeu. Cine zice că experiază 
pe Dumnezeu — sau măcar că crede în El —, şi nu-i iubeşte 
pe semeni, indiferent că ne iubesc şi ei sau nu, mincinos 
este. lar cine-i iubeşte cu adevărat pe semeni, acela să ştie 
că e în Dumnezeu şi Dumnezeu în El. Acela este unul dintre 
fraţii pe care a reuşit Primul nostru Frate să-i creeze. 

Şi vai ce puţini frați sunt astăzi, între oameni! Mai ales 
în urma păgânismului pe care-l întreţine lupta politică! Ce 
puţini oameni sunt „în chipul Fiului lui Dumnezeu”. Ce za- 
darnic pare că S-a întrupat Fiul lui Dumnezeu! Dar ce mare 
este iubirea Lui, că totuşi S-a întrupat pentru a Se face frate 
acestor fiinţe, cărora aproape niciunul dintre noi, nevrednicii, 
nu le poate fi frate adevărat! 






























De anul nou' 


De câte ori se sfârşeşte un an şi începe un altul, ne sim- 
țim mânaţi de sufletul nostru să ne ridicăm din vâltoarea 
clipei şi să privim în ansamblu peste viață, peste rostul ei. 
Adică simţim cu toții un impuls filosofic, o sete adâncă de-a 
înţelege hieroglifa aceea care e viața noastră şi a lumii şi pe 
care o desemnăm treptat cu nervii şi pasiunile noastre. 

În învălmăşagul de sentimente care cerşesc vieţii o în- 
țelegere în prag de an nou, desprindem destul de lămurit 
fiorul unei temeri eshatologice. Fiecare sfârşit de an schi- 
țează magic sfârşitul din urmă; ultimele zile şi ultimele cea- 
suri ale anului vechi par o împuţinare de respirație, o 
alunecare fatală spre marginea de unde urmează căderea 
fulgerătoare în gol, în afundul fără timp al misterioasei 
morți. Fiecare sfârşit de an e ca un semnal al sfârşitului din 
urmă, ca o repetiție, de mai multe ori reluată, a actului de 
încheiere a vieţii istorice. Şi niciodată nu ne putem păstra 
calmul unor simpli privitori, ci ne simțim antrenați în acest 
mers al timpului spre sfârşitul lui sigur. 





* Telegraful Român, an LXXXVI, nr. 1, 2 ian. 1938, p. 1. Semnat: Dr. 
[). Stăniloae. 

Iar sfârşitul acesta simțim că este una cu ceasul marilor 
răspunderi. La capătul drumului ne aşteaptă Cel care are 
autoritatea să ceară socoteală de tot ce am făcut. Şi teama 
noastră de sfârşit se dublează prin teama de întrebările ce 
ni se vor pune. Sfârşitul vieții în timp nu ne-ar îngrijora atât 
de mult dacă ar echivala doar cu trecerea simplă într-o altă 
formă de existenţă, sau cu o topire a noastră în nimic. Ne 
înfricoşează pentru că vom fi siliți să ne recunoaştem tot tre- 
cutul ca al nostru, pentru că ne vom trezi cu el în braţe ca o 
povară, ca un stigmat pentru veşnicie. Cât trăim pe pământ 
mai putem uita de trecutul neplăcut, de faptele ratate şi ne- 
vrednice, ne mai putem înşela cu iluzia că ce-a trecut a tre- 
cut şi de acum începem o altă viață curată, onorabilă, 
neafectată de trecutul dezagreabil amintirii. 

Cât trăim pe pământ mai putem scăpa măcar prin ilu- 
zie de povara timpului ireversibil, oricât ar fi de paradoxal 
acest lucru. Dar în viața de dincolo de bara pământească 
vom simți cât de absolut ne domină retroactiv timpul pe- 
trecut aici. Abia atunci vom vedea ce însemnătate grozavă 
a avut fiecare moment de aici, cât de fatal şi de veşnic influ- 
ențează în bine sau în rău fiecare clipă a vieții omeneşti asu- 
pra conştiinţei, asupra stării noastre. 

Timpul însuşi, cu toate milioanele lui de clipe care ne-au 
fost hărăzite pentru a le trăi, va fi martorul decisiv care va 
determina judecata noastră şi sentinţa cu eficacitate veşnică. 
Orice clipă murdărită de gândirea şi făptuirea noastră va 
veni acuzându-ne şi aşezându-se chinuitor înaintea privirii 
noastre. Şi orice clipă lăsată goală prin absenţa sforțărilor 
noastre de a o umple cu un conţinut curat se va plânge că a 
fost dispreţuită, că i s-a ratat existența, că a fost creată za- 
darnic de Dumnezeu pentru noi. 

Nicio concepție despre lume nu dă atâta valoare fiecă- 
rei clipe precum creştinismul. Nu fugind din timp, fie prin 
stări de dolce faniente, fie prin extaze gratuite, ne mântuim, 
ci folosind în sensul nobil la maximum fiecare clipă. Timpul 
e ogorul pus la dispoziția noastră pentru a-l umple de roa- 
dele sforțărilor noastre frumoase. Nu arareori auzim pe câte 
cineva anulând printr-o vorbă toată magnifica strădanie a 
câte unei mari personalități sau justificându-şi lenea proprie 
cu reflexia că şi aşa totul trece şi fiecare om sfârşeşte mu- 
rind. Nimic nu e mai greşit. Ceea ce a realizat sau a făcut 
odată cineva nu mai trece, are ecou etern. 

Atrecut însă ocazia de a-ţi influenţa soarta eternă în bine, 
dacă n-ai folosit scurta clipă care a trecut. Să ne doară trecerea 
clipelor, nu să ne lase indiferenți. Să ne doară însă nu pentru 
simplul fapt că trec, ci pentru faptul că, aşa scurte şi ireversi- 
bile cum sunt, ne pecetluiesc pentru veşnicie soarta. 

De aceea, să nu privim dormitând trecerea clipelor, 
eventual bucurându-ne că trec, ci să stăm în calea lor înar- 
maţi cu toată trezvia minţii, folosind pe fiecare cât se poate 
mai bine în împrejurările date. Dictonul lui Horaţiu carpe 
diem nu are nicăieri o rezonanță mai gravă şi mai impera- 
tivă ca într-o conştiinţă de creştin. „Trăieşte momentul”, dar 
nu pentru a-i stoarce o plăcere pământească şi trecătoare, 
ci pentru a-l umple cu o nobilă faptă sau gând care va in- 
fluenţa veşnic soarta ta. „Trăieşte momentul”, căci are în- 
semnătate eternă. Există un oportunism creştin, cel mai 
presant, cel mai puternic argument. Nu lăsa clipa să treacă 
neobservată pe lângă tine, „nu fura timpul, că e păcat de 
Dumnezeu”. 

Nu nepăsare, dezinteresare şi dispreț de timp, de ac- 
tualitate ne recomandă creştinismul, ci atenţie la fiecare 

clipă, trăire în timp după voia lui Dumnezeu. Nu retragere 
din vârtejul vieţii actuale şi întoarcere de la problemele pe 
care ni le pune timpul cerându-ne răspuns prin gând şi 
faptă, ci îmbrăţişare a acestei vieți în duhul creştin, în con- 
ştiinţa că stăm sub ochiul poruncitor al lui Dumnezeu. 

Să intrăm în anul nou cu deviza: activism intens, prin 
gând şi faptă, căci activismul e ancora noastră în timp. Toc- 
mai în momentele când simțim mai mult trecerea timpului 
— acum cu ocazia sfârşitului de an —, în loc să ne lăsăm pradă 
scepticismului cuprins în întrebarea: la ce bun să te mai stră- 
duieşti când totul trece?, să ne încordăm voinţa la luptă, la 
lucru, căci trec clipele, nu ne-aşteaptă, şi cu fiecare diri ele 
ni se pecetluieşte soarta veşnică într-un fel sau altul. 








Elemente de morală creştină” 


Articolul meu „Naționalismul sub aspect moral”, pu- 
blicat în Gândirea de pe luna noiembrie, a fost întâmpinat în 
revista Predania anul |, nr. 12-13, cu câteva obiecţiuni din 
partea dlui G. Racoveanu. Dl G. Racoveanu a reuşit să se 
facă oarecum celebru printr-un scris în care ia în râs şi cari- 
caturizează sistematic viața noastră bisericească. 

Dar oricine ar fi omul şi oricât de neserioase i-ar fi 
obiecțiile, eu totuşi le voi discuta, deoarece socotesc că sunt 
şi cititori din aceia în care aceste obiecțiuni au stârnit oare- 
care nedumeriri, şi apoi, este o datorie să folosim orice prilej 
pentru a limpezi şi propovădui adevărul mântuitor. 

Prima obiecțiune pe care mi-o face domnul G. Racoveanu 
se referă la afirmaţia mea că „ceea ce-i inevitabil nu poate fi 
păcat, căci altfel ar însemna că Dumnezeu ne sileşte să pă- 
cătuim”. Împotriva ei mi-aduc can. 8 al Sfântului Vasile cel 
Mare, în care se spune că acela care aruncând cu piatră 
într-un pom sau într-un câine nimereşte într-un om şi-l 
omoară, deşi n-a omorât cu voie, el nu va avea să primească 
împărtăşania 10 ani. 


* Telegraful Român, an LXXXVI, nr. 4, 23 ian. 1938, pp. 1-3. Semnat: 
[). Stăniloae. 

La prima privire, obiecţia pare de neclătinat. Dar să o 
examinăm mai îndeaproape. Afirmația mea de mai sus face 
parte dintr-o legătură de ideea prin care arăt că funcţiile bio- 
logicului natural şi necesar, prin care se întreține viața ome- 
nească pe pământ, nu sunt păcate. Aşa sunt de pildă hrana şi 
căsătoria. Faţă de teza dlui Dragoş Protopopescu, că tot ce-i 
biologie e păcat şi nu e nicio deosebire între beție şi hrană, 
am arătat că ceea ce din biologie e universal necesar şi natural 
nu e păcat, căci altfel însuşi Dumnezeu, Care ni le-a pus ca 
inevitabile condiţii pentru conservarea vieţii, ne-ar sili să pă- 
cătuim. Biologicul, adică funcțiile esenţiale de conservare a 
vieţii pământeşti, nu e condamnat în creştinism, ca în mani- 
heism, sau sectarism, sau hinduism, ci transfigurat de spirit, 
îndumnezeit. Dumnezeu nu ne cere anularea trupului şi a 
funcțiunilor lui, căci aceasta ar echivala cu anularea vieții pă- 
mânteşti de Dumnezeu făcută, ci umplerea lor de lucrare cu- 


rată, de har dumnezeiesc, purificarea şi transfigurarea lor. | 


Trupul e sortit învierii şi vieţii veşnice, ca şi sufletul. 

Aceste idei le-am dezvoltat ca să întemeiez pe ele con- 
cluzia că şi iubirea de neam, chiar dacă ar fi numai biologie, 
cum spunea dl Dragoş Protopopescu, nu este păcat, ci faptă 
necesară bunei rânduieli a vieţii, prin urmare înseşi vieții. 

Când am afirmat că aceste funcții de biologie naturală 
şi necesară — prin urmare fapte inevitabile pentru menţinerea 
vieţii — nu sunt păcate, ştiam şi eu de can. 51 Apostolic, care 
spune chiar mai mult ca mine: 


„Dacă vreun episcop, sau prezbiter sau diacon şi oricine 
din catalogul ieraticesc se abține de nuntă şi de cărnuri şi de 
vin nu pentru înfrânare, ci din scârbă, uitând că toate sunt 
foarte bune şi că bărbat şi femeie a făcut Dumnezeu pe om, 

ci hulind ar bârfi făptura, ori să se îndrepteze, ori să se cate- 
risească şi să se lepede din Biserică. Asemenea şi laicul”!. 


Eu spusesem acelaşi lucru astfel: 


„Voința de a trăi şi luarea măsurilor pentru a trăi este 
necesară, adică nimeni nu se poate sustrage. Hrana, de 
pildă, ca activare a voinţei de a trăi e ceva inevitabil. Că- 
sătoria, ca activare a voinţei de a trăi a speciei, la fel. A le 
evita nu înseamnă numai a muri tu personal, ci înseamnă 
a te ridica împotriva unor rânduieli fundamentale, puse 
de Dumnezeu ca legi după care se desfăşoară viaţa etc.”. 


(N-am inserat însă canonul în articol, pentru că socotesc 
că interesul mirenilor noştri nu se câştigă cu reeditarea ne- 
tălmăcită pentru omul de azi a unor fraze al căror sens nu 
se mai sesizează uşor în urma prea marii obişnuinţe cu ele. 
Căci pe linia tradiţiei eşti nu numai când vorbeşti cu cuvin- 
tele ei, ci şi când ştii să te menţii în marginile stricte ale gân- 
dirii ei, tălmăcind totuşi această gândire potrivit cu 
vocabularul şi cu problemele omului de azi. Ba, mai mult, 
numai în cazul din urmă o poți introduce din nou în preo- 
cuparea omului de azi, o arăţi ca forță eternă, dinamică şi 
pururi actuală. Dar pentru a şti să tălmăceşti tradiţia îţi tre- 
buie o vastă cultură, de istorie bisericească, de istoria dog- 
melor, de patristică, o cunoaştere a tiparelor gândirii actuale. 
Nu-ţi ajunge să ai în buzunar colecţia celor câteva sute de 
canoane şi Molitvelnicul pentru a te erija în apărătorul Tradiţiei, 
citând câte un fragment izolat din ele, neadus în concordanță 
cu altele, aşa cum fac sectanţii cu Scriptura.) 









1 Colecţia dr. N. Milaş, Dr. N. Popovici, vol. 1, partea 1, p. 266. 

E clar că eu am întrebuințat cuvântul inevitabil în sen- 
sul de necesar vieții, de organic, de biologic, chiar dacă 
acest inevitabil se îndeplineşte cu voință. Cu voinţă te hră- 
neşti, dar e inevitabil să te hrăneşti dacă vrei să trăieşti. DI 
G. Racoveanu, ca să-mi răstoarne teza, aduce exemplul 
unei fapte care din întâmplare are un efect nenorocit. Altceva 
sunt însă faptele necesare, şi altceva cele din întâmplare. 
Grecul le zice primelor avaykaia, ulterior ek zunxnc. Se pot 
numi inevitabile şi unele, şi altele. Căci cuvântul inevitabil 
are mai multe înţelesuri. În legătura ideilor mele a fost 
clar sensul de: necesar. A fost vorba de fapte pe care trebuie 
să le faci. E un trebuie absolut, de caracter universal. 
De acestea am spus că nu pot fi păcate. E ciudat cum dl 
G. Racoveanu n-a înţeles de ce este vorba. Mi se pare că 
n-a vrut să înțeleagă. Trebuia, pentru salvarea maestrului 
Domniei Sale, să găsească numaidecât ceva reproşabil ar- 
ticolului meu în care i-am dezvăluit aberaţiile. Şi negăsind 
altceva, s-a legat de un cuvânt, pe care nu l-a luat în înțe- 
lesul ce i l-am dat în mod evident, ci în altul. Se poate răs- 
turna teza că ceea ce trebuie să facem în mod universal şi 
absolut, indiferent că facem cu voință sau nu, nu este 
păcat, cu exemplul unui păcat comis din întâmplare? Evi- 
dent că nu. Sunt două categorii de fapte cu totul străine. 
Dar folosind identitatea cuvântului inevitabil pentru am- 
bele categorii de fapte, dl G. Racoveanu a voit să facă o 
confuzie care să-l favorizeze. De la exemplul unei fapte 
care prin întâmplare este păcat, a lăsat impresia concluziei 
că şi faptele absolut necesare sunt păcătoase, pentru că se 
obişnuieşte atributul de inevitabil pentru ambele catego- 
rii. Dar n-a avut curajul s-o spună pe faţă. Deci o mistifi- 
care condamnabilă. 

a) 


Am putea socoti obiecția suficient lichidată. Dar întru- 
cât a vrut să lase impresia că din Tradiţia ortodoxă rezultă 
ca principiu general că şi faptele involuntare sunt păcate, să 
urmărim şi chestiunea aceasta, care, repetăm, este o che- 
stiune în sine. 

DI G. Racoveanu susține această teză prăpăstioasă ți- 
nându-se ca orbul de bâtă de canonul 8 al marelui Vasile. 
Noi îi vom prezenta şi alte canoane, unele chiar de la acelaşi 
Părinte, care declară faptele involuntare, silite, nepăcătoase: 
cum le armonizează dl G. Racoveanu? lată canonul 49 al 
acelui Sfânt: 


„Violurile întâmplate prin siluire să fie neînvinovăţite. 
Deci şi sclava, de se va silui de stăpânul ei, nu se învino- 
văţeşte”2. 


Molitvelnicul spune acelaşi lucru, arătând clar că acest 
lucru întâmplat cu voia este păcat, iar fără voie, în mod sil- 
nic, nu este păcat: 









„Roaba de o va sili stăpânul ei spre curvie nu este vino- 
vată, după canonul 49 al marelui Vasile, iară fiind cu voia ei 
să se canonească cu canonul curviei. Soborul din Calcedon." 









Din faptul că Molitvelnicul dispune că părinţii al căror 
copil a murit nebotezat „pentru nepurtarea de grijă” a lor, să 
nu se împărtăşească trei ani, „iar de va fi din lenea preotului, 


atunci al lui este păcatul”, rezultă că dacă pruncul a murit 














2 Colecţia dr. N. Milaş, Dr. N. Popovici, vol. I, partea |, p. 107. 
3 Molitoelnic, Sibiu, 1874, p. 517. 

nebotezat, cu toată grija părinţilor şi fără a putea fi preotul 
acuzat de lene, nu sunt vinovați nici părinţii, nici preotul“. 

Un alt canon al lui Vasile cel Mare (52) declară nevino- 
vată pe femeia care şi-a pierdut pruncul fără voia, şi nu din 
negrija ei, spre deosebire de cea care l-a pierdut cu voia sau 
din negrijă. 


„Ceea ce n-a purtat grijă în călătorie de fătul său şi deşi 
a avut putinţa să-l salveze, a întrelăsat (să facă acest lucru), 
ori socotind că astfel îşi va acoperi păcatul, ori având in- 
tenţia cu totul dobitocească şi neomenească, să se judece 
ca pentru ucidere; iar dacă nu a putut să poarte grijă (de 
fătul său) şi din cauza pustietății şi a lipsei celor necesare 
fătul a pierit, (în acest caz) mama să se ierte” (se pare că 
este vorba aici de pierderea copilului în momentele naşte- 
rii, sau după aceea). 


Mai citez următoarele dispoziţii ale Molitoelnicului, în 
care se face distincţie clară între o faptă săvârşită cu voia, 
fiind socotită atunci ca păcat, şi silit sau inconştient, când 
nu e socotită păcat: 


„În tinda bisericii, afară de vreme de nevoie, nimeni să nu în- 
drăznească a dormi, după canonul 38 al Sfântului Nichifor”. 

„De se va omori vreun om pe sine, nici să-l slujească, 
nici să-l îngroape la biserică, ci afară să fie lepădat ca un 
animal, fără numai de va fi fost îndrăcit sau ieşit din firea lui, 
după Timotei Alexandrinul, canonul al 14-lea” (p. 526). 
Mai vezi Can. Apost. 21, 54, 69. 





1 Molitvelnic, p. 517. 
5 Colecţia dr. N. Milaş, Dr. N. Popovici, vol. I, partea I, p. 109, 
Molitvelnic, p. 518. 

E drept însă că unele canoane, şi după ele şi Molitoelnicul, 
dispun să se canonească unele fapte care au un efect rău 
fără voia omului, deşi mai puţin ca aceleaşi fapte săvârşite 
cu voia. Acestea sunt: uciderea (can. 8 al lui Vasile cel 
Mare), lepădarea pruncului (spre deosebire de pierderea 
lui la naştere sau ulterior: „muierea de va pierde de nevoie, 
un an să nu se împărtăşească”, canonul Sf. Apostol, Molitvelnic, 
p. 318) şi anumite stări şi fapte care aduc o necurăţire lu- 
crurilor sfințite: femeia cât timp are scurgere de sânge n-are 
voie să se împărtăşească, nici să intre în biserică (Molitvelnic, 
p. 516), preotul căruia din rea întâmplare i s-au vărsat Sfin- 
tele Taine e oprit de la slujbă 6 luni, iar de-i cade steaua din 
mână, 8 zile, preotul de va visa ceva ruşinos nu va sluji în 
ziua aceea Liturghia. 

Cu alte cuvinte, cad sub canon două feluri de fapte in- 
voluntare: cele care au ca urmare moarte de om şi cele care 
necurățesc sau necinstesc lucrurile sfinte. 

Celelalte fapte involuntare, deşi au şi ele un efect rău, 
nu atrag nicio pedeapsă. 

Cum vom armoniza această aparentă contradicție? Căci 
aparentă trebuie să fie, odată ce vine de la aceiaşi oameni, 
şi încă sfinți? Vom generaliza dispoziția referitoare la unele, 
călcând dispoziţia clară referitoare la celelalte, cum a făcut 
dl G. Racoveanu luând în considerare numai can. 8 al lui 
Vasile cel Mare şi lansând principiul că toate faptele invo- 
luntare cu efect nenorocit sunt păcătoase? 

Nu ne facem astfel vinovaţi de călcarea Tradiţiei? Tra- 
diția nu o vom găsi luând un canon izolat şi făcând din dis- 
poziţia lui lege generală, aşa cum Sfânta Scriptură nu se 
tălmăceşte luând o frântură de frază din ea, fără context şi 
fără locurile paralele, şi generalizând-o. 

Dispoziţiile aparent contradictorii ale canoanelor se ar- 
monizează credem astfel: 

Comun tuturor faptelor amintite, atât celor reproşabile, 
cât şi celor ireproşabile, este absenţa voinţei sau a intenției 
la făptuirea lor. ar variat este obiectul, materia lor: unele au 
ca obiect distrugerea vieţii omeneşti, altele necinstirea lu- 
crurilor sfinte, altele pierderea fecioriei etc. 

După cea mai elementară logică se vede ce-a condus pe 
sfinţii legiuitori la varierea dispoziţiilor lor: nu ceea ce este 
comun, ci ceea ce este deosebit în ele. Dacă le-ar fi judecat 
după ceea ce este comun, după absenţa voinţei, le-ar fi ab- 
solvit sau condamnat pe toate, dar nu este cazul. Deci dacă 
pe unele le-au condamnat, aceasta se datorează nu faptului 
că sunt involuntare, ci faptului că au un cuprins de tot grav. 
Absența voinţei la o faptă este ceva ireproşabil, căci altfel 
sfinţii legiuitori le-ar fi condamnat pe toate. 

De altfel, sare în ochi că numai uciderea de om şi necu- 
rățirea celor sfinte este condamnată în faptele involuntare. 
Uciderea omului este lucrul cel mai îngrozitor, oprit de 
Dumnezeu mai mult. E o mare nenorocire pentru cineva 
când i se întâmplă chiar involuntar să omoare un om. Pro- 
babil că e o pedeapsă ce i se dă de Dumnezeu pentru cine 
ştie ce păcate mari. Aşijderea şi cu necurăţirea celor sfinte. 
Tocmai pentru că sunt faptele cele mai înfricoşate, omul tre- 
buie să-şi ia în mod deosebit toate măsurile de-a nu se vedea 
împovărat cu ele, nici prin cea mai mică neglijență. Să nu 
dea cu piatră în pom până nu e deplin asigurat că nu este şi 
nu poate trece pe acolo vreun om. 

Că aceasta este interpretarea cea justă se confirmă şi prin 
opinia canonistului dr. Nicodim Milaş, care întruneşte pe a 
lui Balsamon şi pe a celorlalți mari tălmăcitori ai canoanelor 

bisericeşti. Dr. Nicodim Milaş spune la can. 65 Apostolic, în 
care este vorba de uciderea involuntară săvârşită de preot: 


„Aici circumstanța decisivă pentru persoanele sfinţite 
este vărsarea de sânge omenesc, fără a se lua în considerare 
împrejurarea şi motivul care a provocat vărsarea de sânge, 
şi anume din cauză că vărsarea de sânge omenesc este în 
coliziune expresă cu slujba îndeplinită de preot etc.”$. 


Prin urmare, ca principiu rămâne tot cel vechi, căci în 
general faptele involuntare nu sunt vinovate. Atrag însă o 
oarecare pedeapsă cele care au ca efect uciderea de om sau 
necinstirea celor sfinte, o pedeapsă cu mult mai mică însă 
decât aceleaşi fapte săvârşite voluntar. Propriu-zis nu este 
o pedeapsă ca pentru o vină ceea ce se dă în aceste cazuri, 
ci mai mult o oprire a omului considerat necurățit prin 
aceste întâmplări de-a se apropia de Sfânta Împărtăşanie şi 
în general de cele sfinte. Căci este semnificativă oprirea fe- 
meii de a se împărtăşi pe un an dacă fătul i-a murit în pân- 
tece, dar nu este oprită dacă i-a murit îndată după naştere. 
E oprită când moartea s-a produs într-un loc mai intim fiin- 
ței ei, trupului ei. Moartea murdăreşte pe cel care are o parte 
chiar involuntară la săvârşirea ei. 
Necurăţit este şi preotul care involuntar a făcut ceva 
rău, întrucât s-a necurăţit în el calitatea sacramentală ce-o 
! are prin hirotonie, de aceea sunt atât de dese opririle lui de 
la sfintele slujbe. 
Principiul că în general faptele involuntare sunt ire- 
proşabile din punct de vedere moral e de altfel susținut 






* Colecţia dr. N. Milaş, Dr. N. Popovici, vol. I, partea I, p. 284. 

unanim de Sfinţii Părinţi, de mărturisirile ortodoxe şi de 
toate tratatele de morală creştină. Doar nu va fi greşit 
această unanimitate de mari autorități în tălmăcirea canoa- 
nelor, aşa încât să-i răstoarne pe toți dl G. Racoveanu. E 
aproape copilăresc să dăm atâta extensiune dovedirii unui 
adevăr elementar. Dar nu ne putem reține de-a aduce aici 
câteva mărturii în acest sens din Sf. loan Damaschin şi măr- 
turisirile ortodoxe. 

Sf. loan Damaschin, rezumătorul întregii predanii pa- 
tristice, dezvoltă doctrina despre virtuţi şi păcate în scurta 
scriere: De virtute et vitio?. 

Despre păcate zice: 


„Rădăcinile patimilor şi, ca să zic aşa, primele lor cauze 
sunt: iubirea de plăcere, iubirea de mărire şi iubirea de ar- 
gint, din care se naşte tot răul. Nu va săvârşi omul niciun 
păcat (Ovx ăuagrăve dă 0 ăvOguwnos ovdeuiav ăuagriav) 
de nu vor fi venit şi nu vor fi pus stăpânire pe el mai întâi 
aceşti trei uriaşi, cum zice prea înțeleptul între asceți 
Marcu: uitarea, negrija şi nebăgarea de seamă. Dar pe 
acestea le nasc plăcerea şi relaxarea, iubirea măririi şi a 
consideraţiei de la oameni. lar cauza primă a tuturor aces- 
tora, oarecum mama cea mai scelerată, este, cum s-a zis, 
iubirea de sine, adică iubirea nerațională a trupului şi grija 
pătimaşă de el”. 


Cum se vede, stările sufleteşti de uitare, negrijă, 
ușurătate, care îl fac pe om să păcătuiască în aparenţă invo- 
luntar şi fără să-şi dea seama, nu sunt ceva primordial în 


7 Migne, PG 95, 85-98. 
8 Col. 89. 

suflet, ci produse de patimile precise şi conştiente ale iubirii 
de plăcere, de mărire deşartă şi de argint, iar acestea, de pa- 
tima măririi de sine. Dacă din indolenţă şi negrijă face omul 
un rău şi e socotit vinovat, se are în vedere că starea aceasta 
de negrijă s-a produs din vina lui neluptând împotriva pa- 
timilor amintite. Că acele patimi sunt fenomene conştiente 
şi împotriva lor omul poate lupta ca să n-ajungă la starea de 
uşurătate sufletească ne-o spune tot Sf. loan Damaschin mai 
departe: 


„Pe lângă aceasta, trebuie ştiut că iubirea pătimaşă de 
plăcere este variată şi multiplă şi multe sunt plăcerile care 
înșeală sufletul când veghează cu gândul către Dumnezeu, 
şi nu este stăpânită de frica lui Dumnezeu şi de iubirea lui 
Hristos, preocupându-se de lucrarea virtuților”. 


Puțin mai departe, Sf. loan Damaschin ne dă şi o ma- 
gistrală analiză a etapelor pe care le parcurg, ispitele până 
ajung la realizarea lor ca păcate. Cele trei patimi, respectiv 
una, sunt prima etapă păcătoasă. Ele au însă antecedenţe de 
care nu mai suntem vinovaţi. Acestea sunt ispitirile din par- 
tea celor aşa zise „opt cugetări” îndemnătoare la păcat „prin 
care se săvârşeşte tot păcatul”!. 

În dogmaticile ortodoxe mai noi ele sunt involuntare, 
sau din concupiscenţa, cum îi zice teologia catolică, care este 
în subteranele firii noastre. 

După teologia catolică concupiscența aceasta a existat 
şi în omul dinainte de căderea în păcat; în teologia ortodoxă 

se afirmă mai mult contrariul. Ele sunt considerate ca slăbi- 
ciunile firii, care, chiar după ce-a fost scăpată de păcatul 
strămoşesc, păstrează încă abilitățile organismului recent 
ieşit din boală. Oricum ar fi ele, nu sunt socotite păcat până 
nu primesc adeziunea voinței!!. Dar după Sfinţii Părinţi re- 
zumaţi de loan Damaschin, ele par a fi cugetări prezentate 
minţii noastre din afară de noi, de diavolul. Deci după Pă- 
rinţi, firea noastră după botez nu mai are nici măcar aceste 
impulsuri spre păcat. Ca să recadă în păcat, trebuie ca 
voinţa să-şi dea adeziunea la aceste cugetări aduse de cel 
rău. Să dăm tot pasajul în care analizează etapele pe care 
evoluează aceste cugetări trimise nouă de la cel rău spre 
păcat: 


„Opt sunt cugetele care includ răul: cugetul lăcomiei, al 
curviei, al iubirii de argint, al mâniei, al întristării, al descu- 
rajării, al măririi deşarte şi al îngâmfării. Cugetele acestea a 
ne incomoda sau nu, nu stă în puterea noastră; dar a le re- 
zista sau nu, la mişcarea patimii, stă în puterea noastră. 

Altceva este atacul, altceva ezitarea, altceva lupta, alt- 
ceva patima, altceva aprobarea care este aproape de faptă 
şi asemănătoare ei, altceva actul şi altceva captivitatea. 

Atacul este sugerarea simplă ce ne vine din partea duş- 
manului, ca de pildă: « fă aceasta sau aceea! » Cum a fost 
în cazul Domnului: « Spune ca pietrele acestea să se facă 
pâine ». Aceasta, cum am spus, nu este în puterea noastră. 

Fzitarea este primirea sugestiei de la duşman şi preocu- 
parea cu ea şi convorbirea oarecum plăcută cu ea, înainte 
de-a alege, de-a ne decide. Iar patima este obişnuința pro- 
venită din ezitarea aceasta şi preocuparea continuă şi 
imaginaţia întreținută de acea sugestie. 





1 Vezi: Hr. Andrutsos, Dogmatica, pp. 344-345. 

Lupta este frământarea sufletului între a alunga acel 
cuget aducător de patimă sau a-l aproba, cum zice apos- 
tolul: «Trupul pofteşte împotriva duhului, iar duhul îm- 
potriva trupului. Unul se opune altuia» (Galateni 5, 17). lar 
captivitatea este răpirea violentă şi silită a inimii, tiranizată 
de anticiparea în gând a păcatului şi de îndelungata obiş- 
nuință cu el. Aprobarea este consimţirea spre patima suge- 
rată de respectivul cuget. lar actul este făptuirea cugetului 
pătimaş aprobat. 

Cine deci cugetă din primul moment potrivnic patimii, 
sau înlătură prin negare şi bărbăţie atacul, taie toate cele 
următoare.” 12 


Din acest pasaj urmează că nu există păcat până nu 
consimte la un cuget păcătos oarecare voința noastră. O 
mişcare, o faptă produsă fără a fi fost consultată nicidecum 
voința noastră nu este păcat. Este drept însă că odată ce 
voința a cedat cât de puţin, dacă nu prin aprobare directă, 
măcar prin ezitare, prin lipsă de opoziţie încordată, sugestia 
păcatului a prins putere, a devenit patimă şi omul este târât 
fără ca voința să mai poată rezista. Apoi, sunt păcate pe care 
le săvârşeşte omul cu o voinţă declarată, categorică, diabo- 
lică, de-a sfida pe Dumnezeu, de-a sfida legile morale, şi 
sunt păcate unde voinţa luptă şi nu luptă, vrea şi nu vrea, 
nu ia o atitudine definită, tranşantă. Vina este că n-a luptat 
fără tranzacţii, cu toată seriozitatea şi forța. Mai ales în pă- 
catele mici, cu gândul, cu cuvântul, cu fapta, de fiecare clipă, 
păsim acest fenomen de adormire, de relaxare, de laşitate a 
voinței. Ea nu vrea propriu-zis să se facă păcatul, dar nici 
nu-şi dă silința să fie trează, deci tot are parte de vină. 








12 Col. 93. 

Din aceste motive cerem în unele rugăciuni (cum este 
chiar una a Sf. loan Damaschin şi alta a Sf. Vasile cel Mare, 
ale căror opinii despre caracterul voluntar, exclusiv voluntar 
al păcatului, le-am văzut) ca Dumnezeu să ne ierte păcatele 
făcute „cu voie sau fără voie, cu ştiinţa sau cu neştiință” (din 
nebăgare de seamă, din negrijă). 

Mărturisirea ortodoxă a lui Petru Movilă la întrebarea 
XVI (partea III): Ce este păcatul?, răspunde: 


„Este o voinţă desfrânată a omului şi a diavolului, sau 
călcarea legii lui Dumnezeu, şi această călcare este o opu- 
nere, care se opune voinţei lui Dumnezeu şi vine şi din 
voinţa proprie a omului”. 


Iar la întrebarea XXVII (partea 1) se citează următoarele 
cuvinte ale Sf. Vasile cel Mare (din Comentariu la Isaia, cap. 14): 


„Prin voinţa şi alegerea sa proprie fiecare poate să de- 
vină fie o sămânță bună, fie contrariul”. 


lar mai departe: 


„Acest sfânt învăţător (Pavel) ne arată că deşi voința 
omului s-a corupt prin păcatul strămoşesc, cu toate acestea, 
şi acum stă în alegerea fiecăruia să fie bun şi fiu al lui Dum- 
nezeu. Aceasta stă cu totul în mâna şi puterea omului.” 


Dacă şi faptele involuntare ar fi păcate, cum ar sta 
aceasta în puterea omului? 

Sinodul din Ierusalim din 1672 combate pretinsa 
Mărturisire a lui Chiril Lucaris, cu mai multe locuri din pre- 
dicile aceluia, pe care, intercalându-le cu aprobare în pro- 

cesele sale verbale, le arată ca exprimând doctrina ortodoxă. 
Ele exprimă totodată teza opusă calvinismului predestina- 
țianist, pe care îl aduc la noi apărătorii predaniei ortodoxe, 
domnii Nae Ionescu şi G. Racoveanu. Cităm câteva locuri 
ca acestea: 


„Dacă omul n-ar avea libertate, ar fi sclav şi ar putea să 
aibă scuză pentru păcat, căci orice rău ar face, l-ar face fără 
voie. De aceea nu trebuie pedepsit pe nedrept”. 

„Omul făcând răul, nu-l face mecanic, decât o dată în 
zece-douăzeci de ani. Nici din întâmplare, căci întâmpla- 
rea nu e cu intenţie. lar păcatul se face cu intenţie (n d£ 
Apagria kară ngoBeow). Nu din fire, căci firea este bună 
de la Dumnezeu, nu de la Dumnezeu, căci nu eşti păcătos 
pentru că Dumnezeu vrea fărădelegea. Aşadar, este din 
alegerea ta liberă; iar alegerea nu s-ar activa de n-ar fi li- 
bertatea” (p. 364) 


Cred că sunt suficiente mărturiile adevăratei Tradiţii 
despre caracterul voluntar al păcatului. 

Aş vrea să mai insist asupra a două chestiuni. 

DI G. Racoveanu afirmă că suntem vinovaţi şi pentru 
faptele involuntare din pricina solidarităţii noastre cu 
Adam. Mare eroare. Noi prin botezul în care primim fruc- 
tele crucii am ieşit din solidaritatea în vină şi păcat cu 
Adam. Dacă am continua să fim legaţi în lanţurile solida- 
rității cu Adam, atunci am fi pe toată linia activităţii noas- 
tre: atunci nici faptele noastre bune n-ar avea nicio valoare 
pentru mântuire, aşa cum n-au cele ale oamenilor nebote- 
/ați. Peste toată activitatea noastră ar continua să planeze 


* Kimmel, Monumenta Fidei Eccl. Orientalis, lena 1850, p. 362. 

osânda care plana peste oameni înainte de jertfa aceea, 
care s-ar fi adus degeaba. Este învățătura elementară că 
prin botez se şterge în noi păcatul strămoşesc, ieşim din 
solidaritatea omenirii, a cărei soartă este determinată de 
primul Adam, ieşim din baia botezului ca om nou, care nu 
mai are nicio legătură cu cel vechi, nu mai trăim după pri- 
mul Adam, ci după Cel de-al doilea. Suntem împăcaţi cu 
Dumnezeu. Nu ni se mai impută de aici înainte decât pă- 
catele noastre, deci cele făcute de noi cu voia noastră. Cred 
că nu mai este nevoie să aduc locuri din Sfânta Scriptură 
şi Tradiţie pentru această învățătură elementară. Prin ce 
ne-am deosebi de cei nebotezaţi dacă ar avea mai departe 
vina lui Adam vreo influenţă în judecata ce-o rosteşte 
Dumnezeu asupra faptelor noastre? Vina lui Adam e 
scoasă cu totul din scenă la aprecierea de către Dumnezeu 
a faptelor noastre. 

Al doilea lucru asupra căruia vreau să insist puţin 
acum este următorul: 

Prin teoria că şi ceea ce-i inevitabil, involuntar poate fi 
păcat, se susține un fatalism periculos şi o adormire a res- 
ponsabilității morale. Omul are acum scuză pentru păcat: 
nu este responsabil, este fără voia lui, sau va spune: de păcat 
nu poți scăpa, căci nu stă în voia ta să-l eviţi. Dacă nu se sus- 
ţine în formă intransigentă principiul că orice păcat se da- 
torează vieții omeneşti şi deci se poate evita, şi deci dacă s-a 
săvârşit este vinovat pe drept, omul nu mai are ținuta im- 
placabilă în problemele morale. 

Cu puţină sofisticărie, va categorisi foarte uşor de ine- 
vitabile şi păcatele evitabile. Nu va mai avea conştiinţa 
trează, biciuită de imperativul: orice păcat se poate evita, 
evită-l! Trebuie să ştim că numai de noi depinde săvârşirea 

sau nu a păcatului. Aceasta ne sileşte la o încordată trezire, 
la o mare scrupulozitate şi responsabilitate. 

Ştim că este greu să evităm toate păcatele. Aproape ni- 
ciun om n-a realizat acest ideal, afară de Fecioara Maria. Dar 
de aici nu urmează că trebuie să punem vina pe Dumnezeu, 
sau pe Adam. Noi suntem de vină pentru că nu ne încordăm 
îndeajuns cugetul şi voința spre Dumnezeu. Dar chiar dacă 
nu putem ajunge la înălțimea țintei la care ni se porunceşte 
să ne ridicăm, este imens lucru dacă o ţinem măcar lumi- 
noasă înaintea privirilor, ca să ştim încotro să ne încordăm 
şi să ştim că n-am ajuns. Catastrofal este când pentru moti- 
vul că n-am ajuns din lene, decretăm că nici nu avem datoria 
să tindem spre ea, decretăm că nu există ceva mai sus de noi 
şi, pierzându-ne prin mlaştinile virtuţii actuale, ne închi- 
puim că am realizat tot ce suntem datori. Măcar ca mustrare 
să o vedem sus, în vârful spre care drumul e mai greu ca 
toate ascensiunile alpiniste. Şi tot va fi o forță pentru progre- 
sul nostru moral. Ne va ţine măcar unde suntem. Ca să nu 
ne rostogolim şi mai jos. Căci omul se împacă uşor cu gândul 
să fie ceva mai jos decât idealul ce şi-l fixează. 

Dar această teză favorabilă laxităţii, agnosticismului şi 
anarhismului moral, în care se amestecă şi predestinațianis- 
mul calvin şi platonismul care consideră lumea şi istoria 
născută din păcatul originar, prin urmare fiinţial şi fatal şi 
integral păcătoasă, teză susținută de dl Nae Ionescu şi acum 
de ucenicul care-i sare în apărare, va trebui s-o arătăm în 
toate consecinţele ei dezastruoase într-un articol aparte. 

Cu celelalte obiecţii ale dlui G. Racoveanu ne vom 
ocupa într-un număr viitor. 


























Elemente de morală creştină” 
II 


A doua propoziţie pe care o reproşează dl G. Racoveanu 
în articolul meu „Naționalismul sub aspect moral” este ur- 
mătoarea: 


„Atâta timp cât eşti în funcția de legitimă apărare pură a 
neamului tău împotriva unor neamuri acaparatoare, nu 
putem spune că păcătuieşti” (fiindcă „membrul națiunii este 
îndatorat de voia lui Dumnezeu ca atunci când este ostaş al 
statului să lupte, oricât aceeaşi voie a lui Dumnezeu îi cere 
o atitudine exact contrară când este simplu particular”). 


Cum se sileşte dl G. Racoveanu să răstoarne ideea din 
acest pasaj? Mai întâi prin canonul 55 al marelui Vasile, în 
care însă nu este vorba despre războiul unui stat sau al unui 
neam împotriva altuia, ci de omorârea tâlharilor, aşadar de 
un caz de legitimă apărare personală, pe care eu nu numai 
că n-am justificat-o în citatul de mai sus, ci chiar am decla- 
rat-o păcat, deşi s-ar mai putea discuta dacă nu cumva este 
îndreptățită în anumite împrejurări. 





* Telegraful Român, an LXXXVI, nr. 5, 30 ian. 1938, pp. 1-2. Semnat: 
D. Stăniloae. 


peer 

În al doilea rând, prin 


„hotărârea Soboarelor prin care cei ce vin de pe front, 
unde au ucis pentru apărarea neamului, sunt opriţi de la 
Impărtăşanie trei ani de zile ca nişte necurați cu mâinile”. 


Să vedem cum stă cu această pompoasă prezentată 
„hotărâre a Soboarelor”? 

De fapt, n-avem o hotărâre a Soboarelor prin care răz- 
boiul şi uciderea în război s-ar condamna (se înțelege războ- 
iul pentru ţară şi Hristos, de care am vorbit eu). Luând în 
considerare numai canoanele, avem în ele două pronunţări, 
una a lui Atanasie cel Mare, care declară că uciderea în război 
nu este păcat, ci chiar faptă vrednică de laudă, şi una a lui 
Vasile cel Mare, care sfătuieşte totuşi pe cei ce au ucis în război 
„să se rețină de la Împărtăşanie trei ani ca nişte necuraţi cu 
mâinile”. Să luăm aminte la forma de enunţare a acestor două 
atitudini: prima, categoric favorabilă, a doua ca părere, ca sfat, 
susținătorul ei declarând anume că nu poate lansa o judecată 
categorică defavorabilă uciderii în război, contrară celei „a 
Părinților”. Dacă ne închipuim aceste două atitudini ca două 
greutăți ce apasă în cele două talere ale unei cumpene, chiar 
în cazul când atitudinea lui Vasile cel Mare ar apăsa cu 
aceeaşi greutate categorică talerul ei, şi tot n-am avea sigur o 
condamnare a uciderii în război, pentru că atitudinea lui 
s-ar neutraliza cu a Sfântului Atanasie. Ce să mai spunem 
însă în cazul de față, când părerea Sf. Vasile cel Mare nu ne- 
utralizează declarația categorică a Sfântului Atanasie. 

Să cităm ambele pronunţări. 

Sf. Atanasie cel Mare spune în canonul I: 

„A ucide nu este îngăduit, dar în război a desființa pe 
vrăjmaşi este şi legiuit, şi vrednic de laudă”. 


Iar în canonul XIII al marelui Vasile se spune: 


„Părinţii noştri nu au socotit între ucideri pe cele din 
războaie; mi se pare că le dau iertare celor ce luptă pentru 
bunăcuviinţă şi pentru dreapta cinstire (de Dumnezeu). 
Dar poate că este bine a-i sfătui ca trei ani să se rețină de 
la împărtăşire ca nişte necuraţi cu mâinile.” 


Comentând acest canon, episcopul dr. Nicodim Milaş 
spune: 


„Precum observă atât Zonara, cât şi Valsamon în co- 
mentariile de la acest canon, se pare că niciunde nu s-ar fi 
uzat de acest sfat al lui Vasile, ci în această privinţă au ser- 
vit de cinosură cele spuse de Atanasie, precum şi cele men- 
ționate de Vasile la începutul canonului prezent. lar 
Valsamon menţionează şi pilda unor preoți care au parti- 
cipat la războaie şi prin urmare au ucis inamici, şi totuşi 
nu au fost privaţi de dreptul de-a săvârşi funcțiunile preo- 
țeşti, ci s-au învrednicit şi de laudă”!. 


Ca să fim drepți, Vasile cel Mare nu este singurul care 
manifestă o asemenea atitudine față de uciderile în război. 
În Biserica primară sunt câteva exemple de creştini care so- 
coteau calitatea lor de creştini incompatibilă cu serviciul mi- 
litar. Însă acestea sunt cazuri izolate. Alături de ei, existau 
soldaţi creştini în număr mare, iar Constantin cel Mare îşi 


1 Colecţia dr. N. Milaş, dr. N. Popovici, vol. II, partea II, pp. 68-69. 


TELEGRAFUL ROMÂN - 1938 211 


câştigă biruinţele sale contra lui Maxenţiu cu o armată de 
creştini?. Au fost şi câteva voci contrare serviciului militar, 
ca Origen, Tertulian după ce devine montanist (înainte nu), 
Lactanţiu şi autorul Canoanelor lui Ipolit. Alături de aceste 
voci, destul de dubioase de altfel, sunt însă alte voci mai 
multe şi cu o mare autoritate, fiind ale unor Părinţi ai Bise- 
ricii, care nu sunt contrare serviciului militar. Aşa, de pildă, 
Clement Romanul, Atanasie cel Mare, Fericitul Augustin, 
Maxim de Turim, Leon cel Mare. Fericitul Augustin, care spune: 


„Nu este permis a ucide oameni decât în cazul când ci- 
neva e soldat şi împlineşte o funcţie publică, adică atunci 
când nu face aceasta pentru sine, ci pentru alţii şi pentru 
stat, în virtutea puterii legitime pe care a primit-o”?. 


Iar în altă parte: 


„Dacă disciplina creştină ar respinge toate războaiele, 
ea ar fi sfătuit pe soldații care în Evanghelie cer un sfat 
pentru mântuire (convorbirea soldaţilor cu loan Botezătorul), 
să arunce armele şi să renunțe deplin la serviciul militar. 
Din contră, li s-a spus numai atât: feriţi-vă de violență şi 
de fraudă, mulțumiţi-vă cu solda voastră! Cerându-li-se 
să se îndestuleze cu solda lor, nu li s-a interzis de a lupta 
în războaie militare”. 


Chiar mai mult: în vreme ce niciun sinod n-a condam- 
nat războiul şi serviciul militar, sinodul din Arelate de la 


? Vezi: E. Vacandard, „La question du service militaire et les pre- 
miers chrâtiens”, în: Etudes de critique et d'histoire religieuse, Paris, 1910. 

5 Ep. 47, nr. 5, PL 33, 186. 

* Ep. 48, nr. 15, cf. Ep. 49, nr 4, PL 33, 885. 

314 dă pedeapsa cea mai grea a excomunicării soldaţilor 
care aruncă armele”. 

Să mai amintim că în practica ei multiseculară, Biserica 
binecuvântează întreprinderile militare ale statului şi se 
roagă pentru „biruinţa împăratului asupra vrăjmaşilor”, iar 
între sfinţii ei sunt şi o categorie de sfinți militari, cum este 
Sfântul Gheorghe, pe care cinstindu-i arată că nu i-a con- 
damnat pentru ocupaţia lor militară şi deci şi războinică (se 
prea poate ca figura aghiografică a Sfântului Gheorghe să 
fie mult deosebită de cea istorică, dar aceasta nu contează: 
fapt este că Biserica cinstind un sfânt pe care şi-l închipuie 
că a fost militar, dovedeşte că nu este potrivnică serviciului 
militar şi nu-l socoteşte incompatibil nici cu cea mai înaltă 
treaptă de viață creştină, cu sfințenia). 

Sfatul Sf. Vasile cel Mare (şi atunci poate şi celelalte ca- 
zuri de atitudine nefavorabilă față de serviciul militar) cred 
că se explică în sensul cum am explicat canonul ce se dă uci- 
derii involuntare sau întâmplătoare. Fără a fi vinovat pro- 
priu-zis, cel ce a ucis involuntar este considerat necurăţit 
oarecum fizic, nu în voinţa, nu în spiritul lui, şi de aceea e 
oprit de-a se atinge de cele sfinte, căci chiar necurăţia fizică 
este o piedică la apropierea de cele sfinte, dovadă că toate 
obiectele dedicate cultului trebuie sfințite. Explicația aceasta 
se pare că o confirmă semnificativul argument cu care-şi 
motivează Sf. Vasile cel Mare sfatul: 


„Să se rețină de la împărtăşire ca nişte necuraţi cu mâinile”. 





5 Vezi toate acestea în VACANDARD, „La question du service mili- 
taire...”, passim, în special p. 166 şi 158. 

Nu spune ca nişte vinovaţi, sau ca nişte necurați în 
general. 

Fără îndoială apoi că războiul nu este un fenomen de 
stare creştină ideală. El are loc numai într-o lume care este 
încă rea. Într-o lume ajunsă la idealul desăvârşirii morale, pe 
care o arată creştinismul continuu ca țintă supremă, războiul 
n-ar mai putea avea loc. Deci în sine războiul este ceva întris- 
tător, ca un fenomen care atestă încă prezenţa răului. Poate 
şi din acest motiv au luat unii creştini o atitudine potrivnică 
lui. Dar în concret, pentru stările de azi, războiul este ceva 
necesar, chiar când statul care-l poartă n-are nici o vină pen- 
tru el şi nu-l poartă din răutate. Este necesar pentru stăvilirea 
răului care nu se lasă totdeauna convertit în bine, prin bine. 
În abstract, războiul este condamnabil, în concret, nu poți 
condamna pe cutare şi cutare creştin că-şi face datoria de 
ostaş al țării. Dimpotrivă e de condamnat când refuză să-şi 
împlinească această datorie (îl poftesc pe dl G. Racoveanu să 
citească, dacă vrea să înțeleagă aceste lucruri, articolul meu 
din Gândirea din ianuarie 1937: „Cele două împărății”). 

Dar chiar dacă cele câteva voci ostile războiului din 
Biserica primară nu s-ar lăsa explicate în aceste două feluri 
şi ele ar trebui luate ca o condamnare în toată forma a răz- 
boiului, ce concluzie ar trebui să tragem? Că în general 
Tradiţia, respectiv Biserica Creştină, a condamnat războiul? 
Această concluzie evident nu o putem trage, când există şi 
voci contrare. Putem cel mult să zicem: Tradiţia creştină 
n-are o atitudine unitară în această chestiune. Biserica nu 
şi-a fixat învățătura în mod clar şi hotărât cu privire la răz- 
boi, precum în trecutul Bisericii au putut exista ambele fe- 
luri de păreri, aşa pot exista şi astăzi. Chestiunea este încă 
în faza discuţiei, până se va fixa Biserica. 

Şi atunci, cum vine dl G. Racoveanu cu mare emfază 
să condamne părerea mea, în numele Predaniei? Al cărei 
Predanii? 

Ceea ce susține Domnia Sa este o părere, care are de par- 
tea ei câteva voci din trecutul creştinismului, dar în niciun 
caz nu este învățătura categorică a Predaniei ortodoxe. 

Dar ceea ce am concis, am făcut numai din punct de ve- 
dere metodic. În realitate Predania şi atitudinea multisecu- 
lară a Bisericii ortodoxe se apleacă atât de greu spre ideea 
necondamnării războiului, încât celelalte voci sunt aproape 
cu totul copleşite. 


Atreia propoziţie pe care mi-o reproşează dl G. Racoveanu 
este: „Când lupţi pentru apărarea neamului, lupţi pentru 
multe fețe omeneşti pe care le vrea Dumnezeu să vină pe 
lume” (căci se întreabă autorul articolului: „să fie oare 
păcat să salvezi pe semeni când aceia sunt de un neam cu 
tine?”). 

Această idee mi-o combate di G. Racoveanu astfel: 


„Justificarea găsită de părintele D. Stăniloae: lupți pentru 
multe fețe omeneşti pe care le vrea Dumnezeu să vină pe lume, 
e debilă: lupți pentru multe feţe, pe care le vrea Dumnezeu, 
ucigând alte multe feţe, pe care de ce nu le-ar vrea şi pe 
ele Dumnezeu?” 


Observ mai întâi că, pe când primele două obiecţii dl 
G. Racoveanu şi le-a sprijinit pe un simulacru de tradiție 
ortodoxă, citând câte un crâmpei de canon, ultimele două 
nu mai au alt sprijin decât judecata personală a Domniei Sale. 

Prin urmare, aici nu ne mai aflăm în faţa unei Predanii, ci în 
fața unui om simplu cu părerile lui personale, care nu cre- 
deam să-şi închipuie că poate substitui Tradiţia bisericească. 

Şi mai facem o observaţie: odată ce s-a dovedit că 
Tradiţia bisericească nu condamnă războiul şi uciderea în 
război, această a treia obiecţie este de la sine lichidată. Pen- 
tru că aş fi putut zice simplu: când lupţi în război nu eşti 
condamnat ca păcătos. Am mai intercalat însă în această 
propoziție un argument: când lupţi în război pentru apă- 
rarea multor feţe omeneşti etc., nu eşti vinovat. Am lăsat să 
cadă o rază de lumină în plus peste legitimitatea dovedită 
a războiului de apărare. Prin urmare, dacă acest plus va sta, 
bine, dacă nu va sta, iarăşi bine; teza că lupta în război nu 
este un păcat este salvată prin răspunsul ce l-am dat la 
obiecția nr. 2. 

Dar să luăm în considerare şi obiecția pe care mi-o 
aduce dl G. Racoveanu împotriva acestui argument în plus. 

DI G. Racoveanu a scăpat din vedere cuvântul apărare 
din propoziția mea. Domnia Sa obiectează că luptând pen- 
tru apărarea multor fețe omeneşti, ucid altele, pe care tot aşa 
de mult le vrea Dumnezeu. Dar să punem cazul că n-aş 
lupta pentru apărarea fețelor omeneşti prezente şi viitoare 
ale neamului meu. Ce s-ar întâmpla?: ar fi desfiinţate şi 
oprite de a veni la existenţă toate, iar ale neamului acapara- 
tor ar veni toate la lumină. Pe când luptând se menţine un 
echilibru: nu se pierd prea multe nici din neamul meu, nici 
din neamul năvălitor. Din punct de vedere cantitativ, pier- 
derea va fi mai mică, iar calitativ, nu va fi niciuna. Căci dacă 
am lăsa un neam străin să ne desființeze neamul nostru, 
s-ar desființa un stil de viață etnică lăsat de Dumnezeu pen- 
tru mărirea înţelepciunii Sale care a făcut multe şi variate 

lucruri, pe când prin împiedicarea acestei desființări men- 
ținem ambele stiluri etnice în existență, adică atât neamul 
propriu, cât şi neamul năvălitor. 

Ce este mai conform cu creştinismul: să asişti pasiv 
cum năvălitorul ucide pe cei din preajma ta sau să sari în 
apărarea lor? Nu este o poruncă a altruismului creştin apă- 
rarea celor ameninţaţi? 

Sigur, această judecată este valabilă numai în cazul răz- 
boiului de apărare, când lupţi împotriva altuia nu ca să-l 
distrugi, ci numai până îl înlături de deasupra ta. Dar răz- 
boiul de apărare este singurul pe care-l admit principial în 
acord cu creştinismul. Dacă în practică este greu să distingi 
până unde şi întrucât un război este de apărare sau de cu- 
cerire, aceasta nu ne dispensează de datoria de-a ne sili să 
ne apropiem în practică cât mai mult de principiul fixat şi 
de-a ne strădui să înlăturăm un altfel de război. 

Şi apoi, chiar dacă, luptând pentru apărarea propriului 
neam, se ucid un număr de feţe străine, cine este de vină 
pentru aceasta? Cel care se apără? Nu cel care atacă? 

Sigur, nu este un fenomen ideal nici războiul de apă- 
rare, dar pentru înlăturarea altor rele mai mari, el este în 
împrejurările vieții pământeşti un instrument absolut nece- 
sar. Cine îl refuză se face vinovat de neopoziţie față de alte 
rele mai mari. 

De altfel, problema aceasta îşi află un răspuns concret 
în ceea ce priveşte atitudinea creştinismului în legătură cu 
cea dezbătută la obiecţia nr. 2. Răspunsul dat acolo este va- 
labil şi aici. 

În sfârşit, a patra idee pe care mi-o reproşează dl G. 
Racoveanu este aceea că iubirea universală se validează 
practic prin iubirea celor din jurul tău; ea nu poate însemna 
o alergare pe tot globul pământesc pentru a-i iubi numeric 
pe toți. Nu degeaba cere Sfânta Scriptură, oricât este în spi- 
ritul ei iubirea universală, iubirea aproapelui. Iubirea univer- 
sală înseamnă practic să iubeşti pe orice om care trăieşte în 
apropierea ta, să iubeşti pe omul concret, nu chipul abstract 
al lui, ceea ce înseamnă în realitate iubirea teoretică numai, 
sau lipsă de iubire. 

Am voit să arăt astfel că iubirea universală creştină în- 
țeleasă în acest mod, singurul posibil, nu este în opoziţie cu 
iubirea de neam, întrucât de fapt în jurul nostru trăiesc în 
normalitatea vieții şi în marea majoritate a cazurilor şi a cli- 
pelor vieţii cei de un neam cu noi. Am fost purtat de stră- 
duința de-a găsi şi de-a exemplifica armonia care trebuie să 
existe între creştinism şi o pornire atât de naturală (şi în vir- 
tualitatea ei atât de nobilă) cum este iubirea de neam. Tezele 
susținute în această discuţie coincideau în afirmarea incom- 
patibilității între creştinism şi iubirea de neam. Celor trei 
domni care susțineau această incompatibilitate le putea fi 
uşor ca în faţa unei astfel de situaţii să se declare pentru na- 
ționalism, nepăsându-le că prin aceasta calcă cu voia po- 
runca creştină. Dar pentru mine, preot, şi pentru orice preot 
şi creştin adevărat, nu este uşor. Cu ce inimă aş mai putea fi 
naționalist când ştiu că aceasta este un mare păcat, şi încă 
un păcat evitabil, căci un creştin nu poate admite păcate ine- 
vitabile. DI G. Racoveanu, deşi teolog, se vede că nu simte 
necesitatea de a vedea armonizate iubirea de neam şi 





218 CULTURĂ ŞI DUHOVNICIE 


creştinismul şi poate merge fără tulburare de inimă cu naţio- 
nalismul, chiar călcând voluntar poruncile creştinismului. 

Întrebare este: am reuşit prin ilustrarea de mai sus să 
evidenţiez puţin lipsa de opoziţie care este între iubirea de 
neam şi iubirea universală pe care o cere creştinismul? Eu 
cred că da. DI G. Racoveanu crede că nu, dar din Tradiţie 
nu-mi poate aduce niciun argument. Rămân să se cioc- 
nească judecăţile proprii, biruind cea mai tare. 

Ce opune dl G. Racoveanu judecății mele? Faptul că 
Domnia Sa are ca vecin de apartament la Bucureşti un 
evreu, iar ai Domniei Sale sunt departe, la Turnu-Severin, 
prin urmare evreul îi este față către față iar rudele îi sunt 
departe şi deci, după logica mea, ar trebui să iubească con- 
cret pe evreu iar pe cei de la Turnu-Severin sau de pe Valea 
Timocului, numai în duh. 

Obiecţia dlui Racoveanu este cât se poate de naivă. Ea 
nu se explică decât printr-un grozav spirit de şicană. Şi se 
poate respinge printr-o serie întreagă de considerații de 
dreaptă judecată. Mai întâi, apropierea nu o constituie numai 
minimalitatea distanței spaţiale, ci şi a altor distanţe, cum 
sunt graiul, înțelegerea dintre suflete pe baza rezonanţei 
identice în faţa vieții, a amintirilor comune, a structurii spi- 
rituale comune. Eşti departe spaţial de familie, şi totuşi sim- 
patizezi cu ea, simți durerile şi bucuriile ei fără comunicare 
prin simţurile obişnuite. Eu am vorbit despre ciclurile orga- 
nice ale vieţii, numind familia un astfel de ciclu şi neamul 
altul. În acestea trăieşti, acestea îţi sunt cele mai apropiate: 
organic, ontologic apropiate. Apropierea în spaţiu, sau prin 
văzul ochilor, este numai unul dintre elementele acestei 
apropieri organice. Poţi să treci printre oamenii unui oraş 
în fiecare zi, dar nu eşti apropiat de ei, nu le simţi durerile 

lor, însă simţi durerile celor de care te-ai despărțit spaţial 
pentru câtva timp. Nu zic că apropierea spaţială nu te obligă 
să-i ajuţi pe cei pe care îi vezi, în cazul când le vezi durerea. 
Dar nici tu nu le-o vezi (căci nu comunici cu ei prin toate 
simțurile sufleteşti) şi nici ei nu ţi-o arată decât în cazurile 
de creştere covârşitoare şi de izbucnire puternică a ei; şi-i 
ajuţi în acele momente. Să-mi spună cineva că este creştin 
necomportându-se astfel în cazurile acelea! Dar încolo, în 
curgerea obişnuită a vieţii, tu treci pe strada oraşului, ab- 
sorbit de gândul ce mai poţi face pentru ajutorarea alor tăi, 
pe care i-ai lăsat necăjiţi la Turnu-Severin, pe care-i vezi prin 
toate fibrele ființei tale, în modul cel mai concret. 

În al doilea rând, faptul că dl Racoveanu, şi astăzi încă 
destui români au față către faţă câte un evreu, sau mai 
mulți, este o situație anormală. Ea s-a creat prin lipsa de iu- 
bire practică a atâtora dintre noi pentru aproapele nostru. 
Neamurile cresc compact pe un teritoriu, sau în orice caz au 
tendința de-a se grupa compact. Situația aceasta anormală 
se poate îndrepta prin trezirea şi practicarea iubirii adevă- 
rate față de aproapele nostru. Nu-i nimic dacă va iubi dl 
Racoveanu, proporțional cu clipele în care are de lucru cu 
el, şi pe evreul Domniei Sale, împiedicându-l însă de-a în- 
treține acțiuni necinstite şi păcătoase. Să iubească tot pro- 
porţional şi pe românii cu care încă are de lucru, la slujbă, 
în resortul ei, în familie, în scris. Şi toţii românii să iubească 
pe cei apropiaţi lor cu toată puterea şi curăția sufletului, 
proporțional cu timpul cantitativ şi cu apropierea calitativă 
care-i ține ataşaţi de ei. Să fim siguri că viitorul neamului 
este garantat. 

Inţelegem că n-ar trebui să se coboare o discuţie de 
principii până la astfel de mărunte exemplificări. Dar când 

ai de discutat cu oameni care n-au alt scop decât să răstăl- 
măcească principiile, lucrarea aceasta este necesară. 
Desigur însă că şi aceste mărunte exemplificări pot fi răs- 
tălmăcite, când nu se ține seama de legătura lor cu princi- 
piile enunțate. 

Fără realitate în discuţii nu se poate ajunge niciodată la 
un acord. Nu există pe lume nimic constrângător față de o 
voinţă care are ca ţintă veşnică: opoziția cu orice preţ. 


mânnpaa i 






Incorigibil' 


Domnul G. Racoveanu ținând cu orice preţ să nu fie cel 
din urmă în discuţia recentă, nu găseşte altceva cu ce să în- 
tâmpine dovezile mele constrângătoare decât să reia cazul 
uciderii din întâmplare, presupus de Sfântul Vasile cel 
Mare, pe care-l întovărăşeşte de această dată cu o abundentă 
colecție de amabilităţi şi de interjecţii, care ar face gelos şi 
pe cel mai temerar tip al suburbiilor bucureştene. 

În vârtejul spiritualelor exhibiţii este silit totuşi să bată 
uşor în retragere, spunând de această dată nu, în general, 
că faptele involuntare cu efect rău sunt păcate, ci că unele 
din aceste fapte sunt considerate ca atare. „Nu toate fap- 
tele fără de voie sunt pedepsite”, „sunt fapte fără de voie 
pe care Biserica le socoteşte păcate”, spune de acestă dată 
marele nostru „teolog”!. Mi se pare că este o apreciabilă 
apropiere de punctul meu de vedere. (Amintesc că de 
„faptele inevitabile” de care am vorbit în articolul „Naţio- 
nalismul sub aspect moral” nu zice nici acum că sunt pă- 
cate. Prin urmare, acel articol este invulnerabil chiar 


* Telegraful Român, an LXXXVI, nr. 6, 6 febr. 1938, p. 4. Semnat: DS. 
1 Cuvântul, 31 ian. 1938. 

pentru zvârcolirile dlui G.R.) Dacă şi-ar da silinţa să răs- 
pundă la întrebarea mea (la care eu am răspuns): „De ce 
nu toate faptele involuntare cu efect rău sunt învinovățite 
de Biserică?”, cu siguranţă că ar adopta întru totul punctul 
meu de vedere. Chit că ar face-o printre alte preţioase pro- 
ducţii oborene. 





Şcoala ţărănească religioasă” 


Din inițiativa Frăției Ortodoxe Române, s-a ţinut în săp- 
tămâna aceasta, între 7 şi 13 febr., la Sibiu, al doilea curs de 
înviorare a credinţei strămoşeşti cu un anumit număr de 
credincioşi săteni din toate părţile arhiepiscopiei. 

Ideea a răsărit anul trecut, când s-a organizat, exact pe 
vremea aceasta, primul curs de acest fel. 

Să spunem mai întâi ceva despre felul cum a fost orga- 
nizat în anul trecut şi în anul acesta. Cursul este urmat de 
30-40 de săteni, întru cât se poate, aparţinători tuturor pro- 
topopiatelor. Oamenii care au fost anul trecut au lăsat în 
anul acesta pe alţii la rând. 

Ei sunt găzduiți la Academia Teologică, cu dormitul şi 
cu hrana. Tot la Academia Teologică se pune pentru acest 
curs la dispoziţie o sală unde înainte de amiază profesorii 
Academiei şi Şcolii Normale ţin oamenilor o serie de confe- 
rințe, în care este concentrat după posibilitate tot ce este 
principal în materie de credință ortodoxă şi de legătură a ei 
cu trecutul şi cu firea neamului. 

Se au în vedere în mod deosebit punctele mai atacate 





* Telegraful Român, an LXXXVI, nr. 7, 13 febr. 1938, p. 1. Semnat: D. 
Stăniloae. 

ale învăţăturii bisericeşti, deoarece scopul acestui curs este 
şi acela de-a înarma o seamă de credincioşi, cu accentuate 
înclinații religioase, pentru a fi de ajutor preotului în stră- 
duinţa lui de combatere a sectelor şi de apărare contra lor. 

Are vreo valoare acest curs? Noi credem că da. Desigur 
că deocamdată, fiind abia la început, nu putem vorbi pe 
bază de experienţă, dar sunt lucruri şi fapte de care ştii că 
trebuie să aibă un rezultat bun dacă se îndeplinesc cu sin- 
ceritate, cu entuziasm şi cu chibzuială. 

Ce efecte bune poate avea acest curs reluat an de an, 
aşa cum gândim? 

În primul rând el de fapt poate aduce o înviorare a cre- 
dinţei, şi anume a credinţei celei mai autentice ortodoxe. 
Dacă sunt trimişi la cursurile acestea oamenii cei mai treji, 
care pot prinde şi reține bogăţia de învățături ce li se dă, şi 
dacă mai au şi o fire comunicativă, ei pot servi de admirabili 
agenţi de răspândire ai acestor învățăminte. Ei sunt mai 
amestecați în mijlocul sătenilor, sunt în relații mai intime şi 
mai neîntrerupte cu ei, lucrurile pe care le aud, fiind noi 
pentru ei, fac o impresie mai puternică asupra lor decât asu- 
pra preotului, presându-i la comunicare. 

Cursul mai are avantajul că dă oarecum o supraprivire 
generală şi argumentată asupra întregii învățături biseri- 
ceşti, are aşadar un caracter catehetic. Oamenii cunoscând 
astfel mai sistematic, mai solid credinţa lor, îşi dau seama 
cum un punct din învățătura Bisericii se bazează pe alte 
puncte şi fiecare act bisericesc şi element de credinţă nu mai 
stă acum pentru mintea lor disparat şi fără un înţeles, ci 
toate se leagă într-un întreg şi toate au sensul lor. Devin ast- 
fel mai rezistenți în faţa atacurilor sectarilor, a căror metodă 
este să le pună mai întâi diferite întrebări despre rostul 

anumitor puncte de credinţă şi practică bisericească, între- 
bări pe care ei nu şi le-au pus înainte şi de aceea nu ştiu acum 
să dea niciun răspuns, născându-se îndată şi în sufletul lor în- 
doiala despre rostul cutărui sau cutărui element de credinţă. 

Este foarte recomandabil ca predica preotului să fie vie, 
smulsă din convingerea şi simţirea lui, dar nu este mai puţin 
adevărat că viaţa ei trebuie să crească dintr-o concepție clară 
şi puternic motivată, pe care să o comunice şi credincioşilor. 
Altfel, se bate apa în piuă într-un sentimentalism gol sau 
fără orizont, omul văzându-se silit să umple el acest gol cu 
idei de credinţă anapoda, sau lăsându-se dus de orice ispită 
sectară acolo unde se intenționează. 

Sentimentalismul gol dă omului convingerea că nu este 
nimic în credința ortodoxă care să o deosebească de alte cre- 
dințe. Sentimentalismul gol este o haină fără formă, care pri- 
meşte orice conţinut, ba chiar una care cere un conţinut şi, 
întrucât nu i se dă de preoții Bisericii, îl inventează credin- 
cioşii sau îl primesc de oriunde. 

Să ne dezobişnuim de a mai considera pe ţărani nişte 
copii care nu înţeleg şi nu se preocupă de nimic din ceea ce 
formează conţinutul credinţei şi, prin urmare, îi putem 
purta cu vorbe goale spuse pe ton sentimental. Mai ales în 
zilele noastre, când mintea lor este îmbogăţită pe toate te- 
renurile prin atâtea mijloace de propagare a cunoştinţelor, 
ei sunt mai treji, cu judecata mai vie, mai critică, mai dornică 
de conținut. 

Să răspundem acestei necesităţi şi să le dăm conţinutul 
credinţei creştine, să-i familiarizăm cât mai mult cu el. Căci 
pentru toți credincioşii este învățătura întreagă a lui lisus 
Hristos, nu numai pentru preoți. Preoţii o au pentru a o îm- 
părți credincioşilor, nu pentru a o încuia în ei înşişi. 

Nu vedeţi? Preoţii n-au ce propovădui poporului, se 
simt de atâtea ori în încurcătură, când este aşa de bogată şi 
de adâncă învățătura Domnului. Mai adâncă şi mai bogată 
decât tot ce-au putut inventa la un loc toate minţile oame- 
nilor învăţaţi, care sunt numai oameni. 

Un alt efect util pe care îl pot avea cursurile ţărăneşti re- 
ligioase este strângerea legăturii sufleteşti din tot cuprinsul 
eparhiei. Pentru credincioşii care vin la aceste cursuri centrul 
eparhial încetează de a mai fi o abstracţiune rece, o ceată de 
domni care dau porunci şi judecă conflictele bisericeşti. Cen- 
trul acesta e văzut ca ceea ce este: un izvor duhovnicesc, 
unde se păstrează învăţătura cea adevărată şi se dă întregii 
suflări din eparhie; o vatră unde este caldă grija pentru buna 
conducere spre mântuire a tuturor credincioşilor. Oamenii 
încep să simtă importanţa lui în conducerea vieţii lor sufle- 
teşti, încep să simtă mai bine firele ce-i leagă pe toți de acel 
centru, se simt mai solidari cu ei şi mai înfrățiţi cu cei ce țin 
de aceeaşi conducere arhierească. Se întăreşte astfel unitatea 
bisericească în cadrul eparhiei. Nu era greşit să simtă oame- 
nii mai mult unitatea lor județeană, decât pe cea eparhială, 
când conducerea judeţeană se îngrijeşte de unele lucruri pă- 
mânteşti ale lor, pe când conducerea eparhială, de sufletul 
lor întreg şi de viaţa cea fără de sfârşit? 

Desigur, nu putem garanta că aceste cursuri, aşa cum 
sunt acum organizate, vor realiza aceste deziderate într-o 
măsură apreciabilă. Ele poate au nevoie de perfecționare, 
dar această perfecționare nu se poate face înainte de a ob- 
serva care sunt defectele lor. Şi la observarea defectelor ne 
pot ajuta foarte mult preoții ai căror credincioşi se întorc de 
la aceste cursuri. 





Triumful Bisericii sârbeşti” 


Monitorul Oficial din Belgrad, apărut într-o ediţie spe- 
cială, publică un comunicat care arată că Sfântul Sinod, con- 
vocat în sesiune extraordinară, după ce a examinat proiectul 
de lege asupra concordatului între Regatul Ilugoslav şi Sfân- 
tul Scaun, semnat în ziua de 25 iul. 1935, crede de datoria 
sa să ceară guvernului un comunicat precis, care să afirme 
că proiectul de lege privitor la concordat a fost scos definitiv 
de la ordinea zilei şi abolit. 

Intr-o comunicare confidențială, adresată Sfântului 
Sinod în ziua de 1 febr. 1938, şeful guvernului, confirmând 
comunicarea precedentă, a declarat: 

Concordatul cu Sfântul Scaun nu va mai fi prezentat 
reprezentanţilor naţiunii pentru ratificare, iar guvernul 
regal, în toate regulamentele viitoare privind raporturile 
sale cu Sfântul Scaun şi în toate regulamentele privitoare la 
situația Bisericii Romano-Catolice în Regatul Iugoslav, va 
respecta în întregime şi va aplica principiul egalităţii garan- 
tat de constituţia Statului pentru toate confesiunile, legal re- 
cunoscute în Regatul lugoslav. 






* Telegraful Român, an LXXXVI, nr. 7, 13 febr. 1938, pp. 1-2. Nesemnat. 

Sfântul Sinod a hotărât, în unanimitate, că declaraţiile 
oficiale ale şefului Statului reprezintă garanții suficiente că 
concordatul este scos, eficace şi definitiv, de la ordinea zilei, 
este abolit şi nu va mai fi prezentat nici în Skupcină, nici în 
Senat pentru ratificare şi, astfel fiind, a luat act de comuni- 
carea guvernului. 

Astfel Biserica sârbă a obţinut o biruinţă definitivă, 
după ce guvernul voise să tempereze opoziția Sfântului 
Sinod fie prin presiuni, fie prin diferite ispite cu care încer- 
case să câştige pe unii episcopi. 





Datoria Bisericii în clipele de faţă” 


Desele schimbări petrecute la cârma ţării şi zbuciumul 
vieţii în cele două decenii de la război încoace pun țara şi 
pe conducătorii ei în faţa unui serios examen de conştiinţă. 

Fără îndoială, au fost greutăți şi împrejurări care au de- 
păşit puterile generaţiei de azi. Dar au fost moravuri şi pa- 
timi şi s-au săvârşit greşeli şi întrelăsări, care s-au răzbunat, 
ale căror urmări se văd, iar altele le vor suporta urmaşii. 

Era de aşteptat să avem o perioadă de tranziţie între 
epoca din trecut şi între viitorul la care aspiram, dar perioa- 
dele de tranziţie care se prelungesc prea mult sunt tot- 
deauna dezastruoase şi uneori fatale. 

În perioada de tranziţie lumea trăieşte din capitalul tre- 
cutului şi acest capital scade din zi în zi până la o irosire 
completă. 

In acest interval s-au produs însemnate achiziții mate- 
riale şi tehnice, foarte utile şi necesare. Dar ele numai atunci 
ar fi semne de progres, când le-ar corespunde şi un progres 
spiritual şi moral general. 

Măsura progresului unei ţări nu este luxul şi îmbuiba- 
rea procopsiţilor vieţii, ci bunăstarea materială şi morală şi 


* Telegraful Român, an LXXXVI, nr. 8, 20 febr. 1938, p. 1. Semnat: T$S. 

sănătatea celor de la sate, rezervorul de primenire al neamu- 
lui, şi mai ales circulaţia bunurilor spirituale sălăşluite în 
viaţa neamului întreg. Or, în cei 20 de ani ne-au năpădit țara 
toate plăgile posibile. 

Curente potrivnice religiei au luat cu asalt viața indivi- 
dului şi a comunităţii. Fără o ierarhie a valorilor şi fără o 
eroică conformare la acele valori, societatea este amenințată 
să-şi piardă echilibrul moral, orientarea sigură în viață să se 
prăbuşească în anarhie. 

Biserica se găseşte azi în fața unei mari răspunderi: să 
convertească neamul la Hristos, să întroneze stăpânirea lui 
Dumnezeu în viața fiilor săi. 

Glasul ei nu poate fi „glasul celui ce strigă în pustie”. 
Menirea ei nu este să stea după frontul vieţii, mulțumindu-se 
să ridice şi să îngrijească de toți naufragiaţii vieții. Menirea 
ei este să strămute prestolul la toate răspântiile vieţii. 

Religia este cea dintâi tovărăşie nobilă şi sacră, pe care 
omul o întâlneşte pe marea zbuciumată a vieţii. Ea este că- 
rarea de la leagăn şi până dincolo de mormânt. Pe această 
cărare întâlnim urmele lăsate de generaţiile trecute în cău- 
tarea adevărului. Religia nu este departe de om, când 
acesta se ridică mai presus de sine. Ea este totdeauna pre- 
zentă, când omul se întrece pe sine în consacrări suprapă- 
mânteşti. Religia deschide omului ferestre nebănuite, când 
sufletul descătuşat îşi ia zborul către sferele veşniciei. Reli- 
gia este alături de om, când acesta păşeşte pe tărâmuri 
înalte de regăsire, de cunoaştere de sine şi de înțelegere a 
misiunii sale. 

Ea stă de pază să-l lumineze pe om, să-l îndrume pe 
căile virtuţii şi-l ceartă când păcătuieşte. Îl iartă când se că- 
ieşte şi intră în ascultarea lui Dumnezeu. Religia posedă bu- 

nurile spirituale, roadele Duhului: binele, frumosul şi ade- 
vărul, care înalță neamurile şi le fac fericite. 

Avantajul bunurilor spirituale este că numai ele pot în- 
frăți pe oameni şi sunt nesfârşite, pe când bunurile mate- 
riale se sfârşesc şi ele produc conflicte, ură şi dezbinare. 

Cel mai mare serviciu ce ni-l asigură credinţa religioasă 
în viaţa de toate zilele este proclamarea suveranității veşnice 
a lui Dumnezeu, în mâna Căruia este depusă soarta noastră. 

Înaintaşii noştri au cunoscut binefacerile credinţei şi 
posedau secretele fericirii mai mult decât noi. Şi-au pus în- 
crederea şi nădejdea în Dumnezeu; au luptat şi au biruit. 

Aceeaşi încredere trebuie să o avem şi noi în zilele de 
azi. Şi pentru că există zăcăminte de credinţă, de idealism 
şi de jertfelnicie în neamul nostru, Biserica este datoare să 
le dezgroape şi să transforme aceste forţe într-o renaştere 
spirituală şi morală a neamului. 

Biserica a fost gata să-şi dea contribuția sa şi până acum 
la opera de consolidare a statului şi a instituţiilor lui. Dar 
multă lume s-a ferit de amestecul Bisericii în treburile pu- 
blice şi a socotit că rostul ei este să stea departe de apele tul- 
buri ale frământărilor publice, lăsând în grija partidelor 
politice întreaga răspundere pentru descurcarea probleme- 
lor Statului. 

Dincolo de hotare însă se petrec tragedii zguduitoare. 
Acolo unde religia şi Biserica au fost înlăturate din rostul 
lor, s-a înstăpânit anarhia, şi țări puternice altădată trec prin 
crizele cele mai tragice. 

Dacă este ca Biserica noastră să fie credincioasă misiu- 
nii sale, acum are prilejul să intre în acţiunea de salvare. Ea 
este chemată să-şi ațintească şi mai mult privirile la 
Dumnezeu şi la nevoile strigătoare ale neamului, să-şi lăr- 

gească orizonturile vieţii, să-şi mobilizeze energiile învio- 
rând credinţa, nădejdea şi dragostea, răvăşite pe urma atâ- 
tor decepții şi încercări. 
Credinţa, nădejdea şi iubirea sunt arme invincibile, şi 
neamul care se înarmează cu ele învinge orice vrăjmaş. 
Sus să avem inimile! 





Preoţimea în noile împrejurări” 


Joi, 24 febr. a.c. [1938], s-a votat aproape cu unanimitate 
noua Constituţie a României, proclamată de Maiestatea Sa 
Regele Carol al II-lea în 20 februarie. Prin ea viața publică şi de 
Stat îşi primeşte o nouă aşezare şi îndrumare, un nou cadru 
legal, care nădăjduim să vindece o seamă de rele care crescuseră 
prea mult într-un regim dominat de spiritul de divizare politică. 

Căci noua Constituţie s-a născut din dorinţa de a depo- 
litiza viaţa de Stat şi această voinţă străbate ca un fir roşu 
prin tot cuprinsul ei. Şi care român cu durere de viitorul 
țării şi al neamului nu doreşte să vadă odată dispărând dez- 
binările lăuntrice, cu tot cortegiul lor de vrajbă şi de lupte 
care ne irosesc zadarnic puterile; care român n-ar vrea să 
vadă întreg neamul muncind în unire şi solidaritate masivă 
spre ridicarea țării, spre întărirea proprie, pentru a scrie o 
pagină onorabilă în istoria universală? 

Unire, muncă, cinste, iată virtuțile care trebuie impuse 
în viața noastră națională, în opoziţie cu viciile contrare, 
care erau prea adeseori favorizate de partidele politice. 

Măsurile de depolitizare vizează, atât prin Constituţie, 
cât şi printr-un recent Decret-lege, şi pe membrii clerului. 


* Telegraful Român, an LXXXVI, nr. 9, 27 febr. 1938, p. 1. Nesemnat. 

Înţelese cum trebuie de preoțime — ca şi de organele de Stat 
—, aceste măsuri pot avea efecte binefăcătoare. Ele desigur 
că nu vor fi înțelese ca oprind pe preoţi de-a avea opinii so- 
ciale şi principii privitoare la buna organizare a Statului şi 
la justa orientare a spiritului public. Căci astfel de principii 
se cuprind şi derivă din Evanghelie, iar Evanghelia nu poate 
fi legată, nici înțeleasă numai ca rugăciune sau ca rit. Ea cu- 
prinde sfaturi pentru oameni cum să se comporte în viață 
pentru a face voia Tatălui. Preoțimea nu va interpreta deci 
măsurile cele noi ca o scoatere a ei din viața publică, în care 
prezenţa ei este totdeauna necesară pentru luminatele sfa- 
turi şi îndemnuri ce le poate da, fiind de cel mai mare folos 
statului în aspiraţiile sale spre progres, spre ordine, spre 
consolidare. Virtuţile sociale creştine pe care le propovădu- 
ieşte preoțimea nu pot fi socotite primejdioase şi subversive 
niciodată de un stat care ţine la principiile de temelie ale sta- 
telor care vor să trăiască şi să se întărească, asigurând în ace- 
laşi timp şi cetățenilor o cât mai mare dreptate şi bunăstare. 

Să nu creadă preoțimea că acum ea nu mai are voie să 
se intereseze de viața oficială şi publică a comunei, de îndru- 
marea credincioşilor în ceea ce priveşte latura cetățenească a 
vieţii lor; să nu creadă că ea are să se retragă acum în umbra 
paracliselor, singurul loc unde şi-ar putea deschide glasul, şi 
aceasta numai pentru a cânta ectenii şi a citi molitve. Mai 
mult ca oricând, astăzi este necesară din partea preotului o 
activitate de îndrumare a credincioşilor în sensul bun, pentru 
a-i face cetățeni devotați țării şi autorităților constituite, ro- 
mâni buni şi oameni de muncă, de cinste şi de pace. 

Dar dacă preoțimea este datoare de-a fi prezentă în 
viaţa socială şi de a propovădui un sistem de principii şi de 
virtuţi, nu este mai puţin adevărat că obiceiul de până 

acum, de a se încadra în disciplina diferitelor partide, a fost 
un rău care trebuia să înceteze. 

Nemaiaparţinând de aici înainte diferitelor cluburi po- 
litice, preoții vor deveni iarăşi părinții tuturor credincioşilor 
din parohie. Credincioşii din alte partide nu vor mai privi 
la preot ca la un adversar politic, şi nici sentimentele părin- 
teşti ale preotului față de ei nu vor mai fi stânjenite de faptul 
că aparțin altui partid. Câte motive de supărare şi de ten- 
siune între credincioşi nu vor dispărea! Preotul îşi va putea 
împlini de aici înainte o datorie elementară a misiunii sale: 
de-a domoli urile între cei ce se ceartă, de-a îndemna la 
pace, el însuşi stând la mijloc şi deasupra dezbinărilor, şi nu 
într-o tabără care luptă contra alteia. Cuvântul lui de arbi- 
tru, de părinte va avea autoritate şi va fi căutat, căci îl vor 
şti oamenii dezinteresați. 

Mai mult decât atât, ieşirea preotului din partidul po- 
litic va trebui să aibă ca urmare o intensificare a activităţii 
sale pastorale. Scutit de frământările şi de obligaţiile ce i le 
impune clubul, dobândind mai mult timp liber, preotul va 
trebui să-şi cheltuiască energiile şi pasiunea, de a activa şi 
de a însemna ceva în viața altora, pe terenul pastoral. Şi o 
activitate puternică pe acest teren îi va aduce nebănuite 
efecte şi o mare creştere de autoritate pe terenul vieții pu- 
blice şi politice. 

În general, pentru Biserică, ieşirea preoțimii din robia 
partidelor politice va însemna o creştere a puterii ei. O preo- 
ţime liberă de obligaţiile de club, nedivizată, va fi o preoțime 
tare, care-şi va putea impune prin solidaritatea ei, dedicată 
exclusiv idealurilor bisericeşti, punctul de vedere oricând va 
voi. Capacitatea de devotament pe care preoții nu o vor mai 
aservi de aici înainte diferitelor partide şi-o vor pune exclu- 

siv în slujba Bisericii, întărind-o pe aceasta şi întărindu-se pe 
sine nu pentru cine ştie ce veleități clericale, ci pentru a putea 
fi de un maximum de folos neamului, pe care preoțimea nu-l 
poate servi mai bine decât prin Biserică. 

De încheiere, ţinem să facem observaţia, pe marginea 
acestor noi orânduiri ale vieții publice, că orice lege numai 
atunci îşi poate realiza bunele ei intenţii când paralel cu ea 
există puteri capabile să lucreze la reforma sufletelor. Fără 
transformarea sufletelor — care nu se realizează prin legi — 
zadarnice sunt toate sforțările conducătorilor. Şi această re- 
formă a sufletelor nu o poate îndeplini decât Biserica. Din 
această axiomă să tragă concluziile care îi privesc atât con- 
ducătorii Statului, cât şi slujitorii Bisericii, preoții. 





Pericolul sectelor' 


Sectele sunt tot ce poate fi mai periculos pentru unita- 
tea neamului şi pentru viitorul lui. Ele macină pe încetul 
stânca masivă a românismului, pulverizându-l în fărâme 
care uşor vor putea fi măturate din existenţă de cel dintâi 
val de dinafară, sau vânturate în toate părţile de primul vânt 
mai energic. 

Ar trebui să vadă toți bărbaţii aşezaţi astăzi ca paznici 
ai destinelor acestui neam că este la mijloc în propaganda 
sectară mai mult decât o râvnă misionară dezinteresată. 
Prea şi-au concentrat toate sectele ca obiectiv central România, 
prea şi-au adunat toate puterile şi şi-au intensificat la maxi- 
mum activitatea pe teritoriul românesc, ca să nu se vadă aici 
o poruncă supremă şi ocultă în vederea unui scop conceput 
clar şi urmărit cu tenacitate. De altfel abundă dovezile des- 
pre legăturile care există între evreimea mondială şi secta- 
rism, a cărei propagandă o finanţează şi a cărei doctrină o 
influențează în mod vădit atât prin puternice infiltraţii de 
talmudism, cât şi prin dirijarea lui spre utopii sociale vecine 
cu comunismul. 





* Telegraful Român, an LXXXVI, nr. 10, 6 mart. 1938, p. 1. Semnat: 
LD. Stăniloae. 

De ce această dragoste specială pentru România? Oare 
nu este poporul nostru destul de încreştinat în sufletul lui? 
Oare nu lucrează Biserica Ortodoxă destul de viguros pen- 
tru satisfacerea setei religioase a acestui popor? 

Răspunsul nu poate fi decât acesta: ţara aceasta, bogată 
cum nu este alta, este vânată în mod special atât pentru va- 
loarea ei proprie, cât şi pentru faptul că poporul stăpânitor 
nu pare pregătit pentru a opune o rezistență prea serioasă. 

În viața economică, industrială, pentru care este mai 
puţin pregătit, locurile de conducere sunt deja în mâna stră- 
inilor. Rezistenţa cea mai puternică vine însă din coeziunea 
şi tăria vieţii religioase. Câtă vreme poporul nostru rămâne 
una sub raportul religios şi tare în credinţa lui, nu poate fi 
dislocat; el continuă să fie prezent, este drept în inferioritate 
economică şi în suferință, dar totuşi ca o permanenţă ame- 
ninţare pentru viitor şi ca o masă pe care n-o poţi împinge 
la o parte pentru a-i lua locul. 

Dacă ar fi mai puţin religios, duşmanii s-ar putea servi 
de microbul comunismului. Dar după repetate încercări, 
s-au convins că săgețile acestea nu ating sufletul românesc. 
De aceea au recurs la mierea elementului religios, în care 
este învăluit microbul descompunerii. Elementul religios 
găseşte un credit de favoare în sufletul românesc. Lui i se 
deschide sufletul poporului nostru cel mai uşor. Şi iată cum 
tocmai pentru că poporul nostru are o deosebită bucurie 
pentru hrana religioasă, tocmai fiindcă este deosebit de re- 
ligios, se întrebuințează împotriva lui momeala care-l atrage 
mai mult. Dar otrava sectarismului este şi cea care descom- 
pune un organism național mai grozav şi mai definitiv. Pen- 
tru că atinge ființa lui la cea mai mare adâncime. 
Dezmembrările politice, oricât sunt ele de dureroase, sunt 

trecătoare pentru că sunt de suprafață. Organismul naţional 
rămas unul îşi trage el cu vremea un membru sau altul de 
sub apăsarea unei opresiuni străine. Dezbinările produse 
de partidele politice, chiar şi atunci când acestea se deose- 
besc enorm în programe, sunt iarăşi trecătoare, pentru că 
ele vizează revendicări sociale şi materiale tot de suprafață, 
tot pentru lumea aceasta numai. Chiar vântul de nebunie al 
unei revoluții sociale trece fără să lase urme nevindecabile 
în urma lui. Poporul francez ieşit din revoluţia de la 1789 a 
rămas unul, poporul rus va ieşi unul din nebunia lui de azi. 

Dar dintr-o dezbinare religioasă anevoie se mai poate 
ieşi. lată dezbinarea uniată, care are aşa de puţine reliefuri 
vizibile pentru conştiinţa poporului. Ea totuşi persistă şi se 
adânceşte pe zi ce trece, amenințând să distanţeze spiritual 
tot mai mult pe fiii aceluiaşi neam. 

Dar dezbinările produse de secte vor fi cu mult mai 
adânci încă din primul moment. Nimic nu mai este comun 
între un ortodox şi un baptist. Lumile lor, nu numai cele reli- 
gioase, ci întreaga atitudine în fața vieții, sunt radical străine 
şi contradictorii. Şi când s-a introdus o religie într-o familie şi 
s-a moştenit, când ea a creat un stil şi o atmosferă proprie ace- 
lei familii, este un lucru supraomenesc să o mai scoţi de acolo. 

Dezbinările religioase nu mai trec. Sunt martore atâtea 
neamuri din apusul Europei, care dacă mai pot învinge di- 
ficultăţile continue ale acestei dezbinări, o datorează unui 
temperament mai calm şi unei firi mai sobre şi mai stăpânite 
ca a noastră. 

Unitatea prin religie a fost şi este unica noastră putere, 
unicul avantaj pe care ni l-a dăruit Dumnezeu, pe lângă atâ- 
tea alte dezavantaje externe şi interne. Nu ştiu ce ne-ar mai 
putea ține. 

Rugăm guvernul actual, care vrea să restabilească uni- 
tatea în cuget şi simţiri în mijlocul poporului nostru, să ia 
măsuri serioase pentru oprirea propagandei sectare. Este 
necesar mai ales să oprească orice tipăritură — fățişă sau ca- 
muflată — care alimentează efervescența sectară. Şi să con- 
fişte toate publicaţiile şi cărțile sectare care există acum, din 
orice loc. Să oprească orice predicator sau simplu sectar 
dintr-o anumită localitate de-a mai lua contact cu sectarii 
din altă localitate. Să oprească orice predicator străin de-a 
predica românilor şi, în general, orice legături între sectarii 
străini şi cei români. Un decret-lege care să oprească orice 
activitate sectară ar fi extrem de necesar. 







Mersul la biserică — obligaţie naţională” 


Recente decizii ministeriale: a Onor. Minister al Muncii 
(nr. 142.972 din 5 febr. 1938), a Onor. Minister de Interne (nr. 
141.628 din 3 febr. 1938), a Onor. Minister de Justiţie (nr. 
141.627 din 3 febr. 1938) şi a Onor. Minister de Industrie şi 
Comerţ, cuprind dispoziţii noi pentru reglementarea repau- 
sului duminical şi al sărbătorilor legale. 

Răul este totuşi numai în parte vindecat. Încetează munca, 
dar laşi pe om liber şi această libertate o întrebuințează spre 
dauna lui trupească şi sufletească. Un proverb spune că dia- 
volul iscodeşte ceva pentru omul fără nicio treabă. 

Arhiepiscopia de Alba-Iulia şi Sibiu a intervenit la gu- 
vern ca autoritățile civile şi militare să premeargă cu bun 
exemplu pentru toți cetățenii, respectând repausul dumini- 
cal şi să fie obligate a cerceta sfânta biserică. La ţară îndeo- 
sebi, cancelariile comunale să fie închise măcar în timpul 
Sfintei Liturghii, să înceteze licitaţiile şi încasările de impo- 
zite şi de dări, care stânjenesc pe credincioşi în ziua desti- 
nată rugăciunii şi reculegerii sufleteşti, şi să oblige pe 
funcționarii comunali a participa la sfânta slujbă în toate du- 





* Telegraful Român, an LXXXVI, nr. 10, 6 mart. 1938, p. 1. Semnat: 
|). Stăniloae. 

minicile şi sărbătorile, iar nu numai la doxologiile sărbăto- 
rilor naţionale. 

Ziarele din capitală informau zilele trecute că onorabilul 
guvern ar fi aprobat această cerere a Arhiepiscopiei noastre 
şi a dat prefecturilor judeţene ordin pentru observarea lor. 

România este o ţară creştină şi cu tradiţii ortodoxe ve- 
nerabile. Totuşi sunt necesare dispoziții categorice ca lumea 
să-şi aducă aminte că trăieşte într-o ţară creştină. 

Un dezastruos duh secularist ne-a copleşit de multă 
vreme. În duminici şi sărbători numai o infimă minoritate se 
mai ţine de pravilele tradiţiei creştine. Mulțimea nu mai do- 
vedeşte că este creştină. Un neopăgânism se arată şi la noi. 

Un străin de pe alte meleaguri, văzând ceea ce se pe- 
trece în duminici şi sărbători la ţară şi la oraşe, nu se mai 
simte ca într-o țară creştină. Istoria duminicii este plină de 
învățţăminte. S-au adus legi care au pierit. Impărăţii glo- 
rioase au dispărut, duminica a rămas în măreţia ei divină. 
Toată înverşunarea omenească s-a năpustit asupra ei să o 
distrugă. Nori întunecoşi întunecă cerul de multe ori, dar 
soarele îşi urmează cursul său şi după furtună luminează şi 
încălzeşte pământul. 

Duminica îşi are taina sa neprihănită şi neveştejită. Du- 
minica cea dintâi. 

Ce a fost prima Duminică după Paşti? 

Ea se deosebeşte de ziua de Paşti, când Apostolii erau 
laolaltă în ziua Învierii Domnului. 

Dar la opt zile, bărbaţii şi femeile erau întruniți cu 
duhul Zilei Domnului în inimile lor. O bucurie exuberantă 
se întipărea pe feţele lor şi erau transformați într-o societate 
nouă şi minunată a lui Dumnezeu. Ei îşi dădeau seama de 
rostul nou al vieţii. Ei doreau să împărtăşească lumii întregi 


TELEGRAFUL ROMÂN - 1938 243 


bucuria lor. Ei au adus în mijlocul lor şi pe scepticul Toma 
ca doar şi el să se învrednicească de viziunea lor. 

Pentru ce s-au întrunit laolaltă? 

Pentru că nimica nu-i putea opri. Era Ziua lor şi a Stă- 
pânului lor. Era ziua în care Domnul a înviat din morți. 

Era conştiinţa vie a legăturii lor cu Mântuitorul înviat. 
Duhul Zilei Domnului a rămas în lume, a pătruns misterios 
în construcţia civilizaţiei creştine, alcătuind cheagul şi se- 
cretul acestei civilizaţii. 

Împotriva acestui duh misterios s-au dat lupte dispe- 
rate, care s-au dovedit zadarnice. Creştinismul a luptat şi a 
biruit prin acest duh, care s-a extins în spațiu şi în timp. 

În prima duminică se găsea la întrunirea religioasă un 
suflet întunecat şi umilit, peste care lumina cea nouă trecea 
ca peste o piatră. Pe Toma alţii l-au îndemnat să vină. Aceia 
nu s-au simţit stingheriți de prezenţa lui fiindcă nu avea 
duhul închinătorilor, dar ei l-au adus şi pe Ioma, ca să-l 
ajute să primească şi el acest duh. 

În aceasta stă rolul Bisericii şi răspunderea închinători- 
lor: ca să aducă la Hristos pe cei ce nu s-au renăscut. Desigur, 
în decursul săptămânii aceleia, prietenii lui Toma vor fi în- 
cercat cu argumente să-l convingă de Învierea Domnului. Dar 
ceea ce argumentele n-au izbutit să facă a izbutit împreună 
închinarea credincioşilor. Hristos cere colaborarea oamenilor 
la opera mântuirii. Temelia adevărată a slujbei din Ziua Dom- 
nului trebuie să fie acea credinţă în prezența Domnului ne- 
văzut şi dorința de a-l aduce jertfă de laudă şi de mulțumire, 
care este cea mai bună pe care o avem în inimile noastre. 

Gloatele de închinători nu pot aduce o contribuție mai 
nobilă la viața neamului decât susținând obiceiul cercetării 
bisericii şi aducând pe toți fiii neamului la Sfântul Altar. 

Religia nu determină numai raportul omului cu Dum- 
nezeu, ci în măsura esenţială şi raportul cu de-aproapele, 
cu statul şi în aşezămintele publice. Corectitudinea lui nu 
este limitată la respectarea legilor Statului, ci la împlinirea 
legii divine. PE 

Duminica nu este pentru distracţii, ci pentru mântuirea 
sufletelor. De oameni renăscuțţi are trebuință neamul şi țara, 
iar Biserica nu are o dorință mai fierbinte decât aceea de a 
veni într-ajutorul tuturor fiilor săi, de a-i reîncreştina. E opera 
naţională cu care Biserica contribuie la întărirea statului şi pe 
care acesta este dator să o protejeze şi să o prețuiască. 

Preoţii noştri vor fi atenţi dacă autoritățile comunale de 
stat respectă ordinul ce li s-a dat pentru serbarea creşti- 
nească a duminicilor şi sărbătorilor. 





De ce trebuie să fie Biserica autonomă? 


Sunt adevăruri clare ca lumina soarelui care îşi au to- 
tuşi adversarii lor. Motivul nu este de crezut să fie atât ig- 
noranţa şi incapacitatea de înțelegere, cât anumite interese 
care nu pot duce casă bună cu lumina aspră şi necruțătoare 
pentru lucrările din întuneric. 

Un astfel de adevăr de evidenţă zdrobitoare este auto- 
nomia Bisericii. Ea decurge din ființa Bisericii. Propoziția: 
Biserica este autonomă este, cum am zice în termeni de lo- 
gică, o judecată analitică, iar Biserica neautonomă este o 
contradicție în adjecto, cuprinzând două idei care se bat cap 
în cap. 

Spunând că Biserica este autonomă afirmăm negativ 
adevărul elementar că Biserica nu este supusă niciunei au- 
torități din lume, că ea nu se conduce după legi şi norme 
impuse de o autoritate străină, iar pozitiv, că Biserica, având 
de cap pe Însuşi lisus Hristos Dumnezeu, este supusă 
numai Lui şi numai Duhului Sfânt prin Care Acela o con- 
duce. Normele de lucru, modalităţile de împlinire a misiunii 
ei între oameni, atât pe cele de caracter statornic şi general 
cât şi pe cele de caracter temporar şi local, şi le stabileşte sin- 





* Telegraful Român, an LXXXVI, nr. 12, 20 mart. 1938, p. 1. Nesemnat. 

gură, cu autoritatea pe care i-o dă calitatea ei de trup mistic 
al Domnului. 

lisus Hristos coborându-Se pe pământ ca primul şi cel 
mai important element al Bisericii, ca piatra ei cea din capul 
unghiului, ca recapitulatorul Bisericii şi izvorul din care 
creşte ea, n-a primit norme şi legi pentru activitatea Sa mân- 
tuitoare de la nicio instanţă lumească. Apostolii, împreună 
cu primele comunități creştine, nu au lucrat nici ei după nis- 
cai legi impuse de Stat. Şi chiar legiuirea atât de favorabilă 
Bisericii din Imperiul Bizantin nu însemna în principiul şi 
în intenţia ei altceva decât că Statul îşi însuşeşte ca ale sale 
legile pe care, în forma de canoane, şi le da însăşi Biserica 
prin organele ei: sinoadele. Se uită prea mult de către duş- 
manii autonomiei bisericeşti de la noi, care se leagă cu ig- 
noranţă şi orbeşte de pilda Bizanțului, că tocmai epoca 
bizantină din istoria Bisericii înregistrează cea mai regulată 
funcţionare a sinoadelor ca organe de legiferare în Biserică 
şi, ca urmare a acestei legiferări, din acea epocă avem toată 
bogata colecţie de canoane, tomuri, epistole patriarhale şi 
alte forme de legi bisericeşti. 

Nu se întreabă niciunul dintre cei ce combat autonomia, 
sprijiniți numai pe sistemul bizantin, de ce este o atât de re- 
gulată funcționare a sinoadelor şi atâta legiferare canonică, 
dacă dreptul de legiferare în viaţa Bisericii l-a avut Statul? 

Conştiinţa autonomiei, conştiinţa dreptului de legife- 
rare în chestiunile sale şi de autoconducere a avut-o Biserica 
şi în epoca bizantină. Desigur, împotriva acestei conştiinţe, 
manifestată principial, au fost atunci şi abuzuri din partea 
Statului. 

Aceste abuzuri nu vrem să le vedem reînnoite în Bise- 
rica noastră, oricât ar avea girul exemplului bizantin. Nu 


mie mi = 

vrem să lăsăm Biserica să fie robită de vreo instituţie lu- 
mească. N-o vrem împiedicată şi deviată în misiunea ei de 
niciuna din instituţiile al căror rost se limitează la orizontu- 
rile lumii acesteia. 

O Biserică pornită la lucru cu legi şi ordonanţe minis- 
teriale este fie o Biserică robită, fie, dacă aceasta se face cu 
voia ei, se află într-un mare păcat, abdicând de la demnita- 
tea ei, de care trebuie să fie geloasă, căci este demnitatea în- 
fricoşată a Fiului lui Dumnezeu care o umple cu puterea 
Lui. O Biserică pornită la mântuirea oamenilor cu ordo- 
nanțe ministeriale lucrează de frica ministerului, şi nu din 
dragostea patetică, înflăcărată şi spontană pentru lisus Hris- 
tos. O Biserică ce stă atentă la cancelariile unui departament 
ministerial, pentru a mai vedea ce are de făcut şi ce va mai 
fi cu problemele ei, este o Biserică în care s-a dus la fund 
credința că Hristos este în ea, şi nu în birourile cutărui mi- 
nister. Biserica aceea va fi o instituţie funcționarizată şi nu 
se va vedea răpită de niciun sfânt elan, la nicio acţiune care 
să cutremure sufletele. | 

Cei ce vor să lege Biserica de Minister sunt duşmanii 
ei, care o vor îngenuncheată nu în rugăciune, ci în slăbi- 
ciune, în incapacitate şi nedemnitate. O vor fărâmiţată în tot 
atâtea mii de părticele câți preoți sunt, căci ministerul nu 
ştie de o unitate mistică a Bisericii, ci de câteva mii de per- 
soane care ocupă funcţii bisericeşti şi care vor rezolva inte- 
resele lor, nu ale Bisericii, acolo, de la caz la caz, după om, 
după proptele şi după alte lumeşti considerații. 

Au apărut în ultimul timp unele semne care ar putea 
fi interpretate în sensul că se urmăreşte de către Statul nos- 
tru o ştirbire a autonomiei bisericeşti. Am constatat cu sur- 
prindere că în noua constituţie au fost omise articolele prin 

care se garanta, în cea din 1923, autonomia bisericească. 
Nădăjduim că această omisiune nu s-a făcut cu nicio inten- 
ție potrivnică autonomiei. De aceea am vrea să vedem că 
această omisiune nu are nicio urmare rea, ci, dimpotrivă, 
nu va întârzia ocazia în care se va confirma această nădejde 
a noastră. 

Am mai citit în zilele recente o informaţie că la Minis- 
terul Cultelor se lucrează la întocmirea unui decret-lege prin 
care se vor amâna alegerile pentru Adunările eparhiale 
„până la modificarea Legii de organizare bisericească”. Am 
vrea să nu dăm acestei notițe de ziar niciun caracter serios. 
Alegerile pentru Adunările eparhiale nu pot fi amânate 
decât de forurile competente bisericeşti. Dacă este interesul 
să fie amânate, organele de Stat au calea deschisă să roage 
forurile bisericeşti să amâne aceste alegeri. Şi se poate să în- 
tâmpine cea mai deplină înţelegere. Altfel, se încalcă un 
drept al Bisericii. Şi să se ştie că acest act nu va avea apro- 
barea ei. 

La fel de gravă este însă ştirea că s-ar intenționa la 
Ministerul Cultelor modificarea Legii de organizare biseri- 
cească. De aceea, nu vrem s-o credem. Este cu neputinţă. Şi 
aşteptăm ca viitorul să nu ne dezmintă credința noastră. 






t Octavian Goga" 


Sufletul mare al lui Octavian Goga, plin de toată lu- 
mina cerului românesc şi de toată frământarea fecundă a 
codrilor ardeleni, a părăsit viața pământească. 

Ne va fi negrăit de greu să ne deprindem fără magni- 
fica şi animatoarea lui prezenţă în cuprinsul vieţii noastre 
naționale, după ce ne-am obişnuit de un şir îndelungat de 
ani să-i auzim în toate momentele grele şi importante cu- 
vântul îndrumător şi răscolitor de energii şi să-i sorbim 
slova aprinsă de dorurile mari ale unui neam în suferință. 

S-a mutat de la noi profetul care a umplut o epocă de 
răspântie a românismului şi a hrănit sufletele generaţiei di- 
nainte şi de după război cu substanţa gândurilor şi a avân- 
tărilor sale. 

Sufletul românesc prin el s-a îmbogăţit, s-a precizat, şi-a 
întărit existența, iar zborul lui spre lumină şi spre putere a 
primit un avânt nou. 

Simţim acum că fără Octavian Goga spiritualitatea ro- 
mânească n-ar fi deplină, că fără zbuciumul lui i-ar lipsi re- 
liefuri de mare valoare şi importante cărări de orientare în 
viitor. 


* Telegraful Român, an LXXXVI, nr. 20, 15 mai 1938, p. 1. Semnat: DS. 

Şi el a reuşit să devină parte substanţială a spiritualității 
neamului prin faptul că opera lui este o expresie a adâncu- 
rilor sufletului românesc, o revelaţie de straturi profunde 
din acest suflet. 

Octavian Goga a izbutit un lucru minunat, pe care pu- 
ţini îl izbutesc: să fie poet şi luptător în aceeaşi vreme, în 
acelaşi cuvânt rostit de pe tribună către neam sau cântat în 
stihuri răscolitoare. 

Poezia lui este poezie într-adevăr, este încântare este- 
tică, este frumusețe îmbătătoare şi-şi va păstra acest caracter 
cât veacurile, dar este în acelaşi timp şi plâns şi protest, stri- 
găt care stârnește revoltă şi cheamă la luptă. Este poezie or- 
ganică, este expresia integrală a sufletului ardelean 
dinaintea unirii de la 1918. Ea vădeşte legătura organică, to- 
tală, a fiului de preot din Răşinari cu neamul lui. 

Ogorul, munca, credinţa, dragostea, sprinteneala de 
gând şi vorbă, toată viaţa ţăranului român, a invadat viu în 
această poezie şi s-a eternizat în forma sublimă a artei ne- 
pieritoare şi încântătoare. Şi numai pentru că această viaţă, 
cu toți fluturii şi privighetorile ei, era dominată de jalea asu- 
pririi, de melancolia răsuflării libere, a fost şi poezia lui 
Goga în acelaşi timp protest şi strigăt după libertate. 

Oricât de mare şi de veridic este Coşbuc, dar în poezia 
lui nu se oglindeşte atât de total şi deci de organic sufletul 
ardelean, aşa cum l-au precizat vremurile de suferință, ca 
în poezia lui Goga. Coşbuc a privit prea mult la o singură 
latură a vieţii satului ardelean, la idila de dragoste. 

Şi tocmai pentru că este o poezie totală, poezia lui Goga 
a realizat miracolul să fie şi o poezie de luptă. 

Prin poezia sa dinainte de război Octavian Goga a che- 
mat la lupta de dezrobire şi de unire un neam mucenic. 

După realizarea acestui vis, poetul nu şi-a socotit mi- 
siunea terminată, ci a pornit la o nouă luptă, în continui- 
tate organică cu cea de dinainte, purtată cu aceleaşi arme, 
de gând înalt şi cuvânt smuls din raiul frumuseţilor româ- 
neşti: la lupta de înstăpânire efectivă a românismului în 
ţara proprie. 

Continuu nou şi totuşi acelaşi în idei, dinamic şi într-aripat 
în cuvânt, a fost animatorul şi codificatorul unui nou îndrep- 
tar pentru generaţiile ce vor urma. 

Octavian Goga a fost un intelectual de rasă, atent con- 
tinuu la desfăşurarea ideilor, la prospeţimea problemelor în 
câmpul larg al civilizaţiei umane. Dar în acelaşi timp el s-a 
mişcat, a trăit, a cugetat, a iubit în funcţie de marea realitate 
care este neamul, cu toată viața lui de adâncimi spirituale 
şi de manifestări externe. Naţia cu credinţa ei strămoşească, 
cu bogăţia şi originalitatea ei a fost bolta care s-a arcuit uriaş 
şi total peste sufletul lui. Nimeni n-a văzut aşa de bine, aşa 
de nuanţat, de autentic şi din toate laturile etnicul românesc 
ca el. Dar l-a văzut continuu, cu o privire împrospătată de 
agilitatea unui spirit care citea şi se orienta în orizontul larg 
al culturii general-umane. 


„Ca figura miticului lanus aveam o faţă care privea 
înainte şi alta care se uita înapoi. Înainte era câmpul întins 
al civilizaţiei, înapoi era căsuţa noastră din deal, care ne 
vorbea în noapte.” 


Tensiunea aceasta de spirit superior în care mărturi- 
seşte că trăia ca student nu l-a părăsit niciodată. Aici stă se- 
cretul permanentei şi cuceritoarei lui noutăți în toate 
cuvântările şi în tot scrisul lui până în ultimele clipe. De 

aceea a putut să fie până la sfârşitul vieţii în acelaşi timp cel 
mai just şi mai fin interpret al sufletului românesc şi cel mai 
subţire intelectual şi mai la curent cu ideile dintre toţi oa- 
menii noştri politici. 

Ceea ce mai ţinem să remarcăm în cadrul acestor în- 
semnări pe marginea marelui geniu al lui O. Goga — căci a 
fost un geniu cum puţini a mai avut neamul nostru, iar în 
Ardeal cred că deține primul loc — este că toți marii creatori 
de valori culturale în Ardeal au fost până acum fii de preoți. 
Amintim culmile: Coşbuc, Goga, Lucian Blaga. Şi în al doi- 
lea rând trebuie recunoscut că mărimea acestor nume vine 
din veridicul românesc al operei lor, din faptul că viziunea 
lor nu face decât să capteze, în formele eterne ale artei, viaţa 
şi spiritualitatea naţiei noastre. Este atât de autentic româ- 
nească creaţia lor, încât ea parcă nu este decât o treaptă ceva 
mai urcată a creaţiei folclorice româneşti. În nicio altă pro- 
vincie creaţiile scriitoriceşti nu sunt atât de mult o creştere 
organică din folclor, sau din viața nației, dar după asemă- 
narea folclorului, ca la aceşti uriaşi ai scrisului ardelean. Pe 
când acelea sunt dominate de un subiectivism în care nu se 
răsfrânge prea deplin şi viu sufletul neamului, aceştia nu 
grăiesc de la ei, ci neamul grăieşte prin ei. 

Cum spune Goga: 


„Nu robul meu, de-a pururi pradă 
Ursitei maştere şi rele, 
Ci jalea unei lumi, părinte, 
Să plângă în lacrimile mele.” 


Este o identificare deplină între viața scumpă a neamu- 
lui şi sufletul lui. Acest lucru este plin de semnificație pen- 

tru legătura organică ce-a existat în trecut la noi între casa 
preoțească şi viața satului. 

Poate că astăzi nu mai este aşa. Începe şi în Ardeal să 
se întrepună straturi de răceală şi de opacitate între casa 
preoțească şi viața poporului. Şi va fi o mare pagubă atât 
pentru viitorul sufletesc al poporului, cât şi pentru cultura 
românească. De pe acuma se vede că produsele spirituale 
ale scriitorilor pierd din aderenţa lor organică cu folclorul, 
cu seva vie a satului. 

Fiii de preoți ar putea fi şi în viitor singura categorie 
socială din care ar putea răsări creatorii de valori spirituale 
original-româneşti. Fiii de plugari nu pot deveni creatori 
mari, lipsindu-le în epoca şcolară şi copilărească atâtea con- 
diții spirituale şi materiale de fecundă dezvoltare. Iar fiii 
altor intelectuali sunt prea departe de sufletul neamului şi 
le lipseşte înțelegerea şi stima pentru adâncurile religioase 
ale acestui suflet ca să poată să creeze altceva decât opere 
de ştiinţă sau artă mai mult sau mai puţin subiectivă. 

Opera lui Octavian Goga şi pilda lui să ne fie far lumi- 
nos şi putere sufletească în activitatea noastră, pe care s-o 
închinăm tot ca el, deplin şi până la sacrificiul suprem, ne- 
amului. 
































Increştinarea învățământului” 


Preasfinţitul episcop Nicolae Colan, ministrul Educaţiei 
Naţionale şi al Cultelor, a dat recent o circulară de mare im- 
portanță directorilor de şcoli secundare. O circulară aşa cum 
o putea concepe un episcop care, sub presiunea vremurilor, 
a ajuns la conducerea învățământului. Ea cuprinde toate re- 
comandările pe care sfânta instituție bisericească, posesoa- 
rea şi practicanta de veacuri a singurului sistem ireproşabil 
de pedagogie, are să le facă în materie de creştere a tinere- 
tului. Preasfinţitul episcop Colan arată prin această circu- 
lară că este conştient de semnificația simbolică a prezenţei 
sale în fruntea învățământului. Prin Preasfinţitul, însăşi pe- 
dagogia creştină a Bisericii este chemată la locul de onoare, 
întreg învățământul îi este pus la dispoziţie ca să arate acum 
ce poate face după ce toate sistemele încercate până azi au 
dat un deplorabil fiasco. 

Biserica este chemată nu numai în ajutor, ci este lăsată să 
lucreze aşa cum ştie ea în punctul cel mai important al vieții 
de stat: în educaţia tineretului, în activitatea de care depinde 
viitorul țării şi toată fizionomia vieții naționale. Prin încreşti- 





* Telegraful Român, an LXXXVI, nr. 21, 22 mai 1938, p. 1. Semnat: 
D. Stăniloae. 

narea postului de comandă şi de îndrumare al învățământu- 
lui, prin predarea lui în mâinile unui conducător al Bisericii, 
statul nostru se rupe curajos de erorile şi fluctuațiile pedago- 
gice de până acum, invitând Biserica să încreştineze acest în- 
vățământ până la ultima şcoală, până la ultimul dascăl. 

Este în acest fapt al statului nostru un pas revoluționar, 
un pas de temerară avangardă, dacă ne gândim că pentru a-l 
face a trebuit să se rupă de puternica influenţă şi pildă ce-o 
exercită prestigiul marilor state europene, neîncrezătoare în 
sistemul de pedagogie creştină. Statul român poate să fie — 
şi credem că va fi — prin pasul său înaintemergătorul unei 
alte lumi, în care idealurile creştine vor fi dezgropate din ui- 
tare şi părăsire şi aşezate la cârma vieţii, care altfel merge 
sigur la destrămare şi la crâncena catastrofă din urmă. 

Preasfinţitul episcop Colan, cuprinzând în toată am- 
ploarea şi însemnătatea de răspântie epocală motivele 
adânci ale chemării Preasfinţiei Sale în fruntea şcolilor, a în- 
ceput să răspundă din plin şi radical setei Statului nostru 
după creşterea creştină a tineretului. Circulara pe care a 
adresat-o directorilor de şcoli, departe de tonul vag al cir- 
cularelor din trecut, care cereau timid şi neorientat profeso- 
rimii să fie atentă puţin şi la educaţia tineretului, fixează 
curajos şi limpede ca temelie a întregului învățământ româ- 
nesc morala creştină: 


„activitatea şcolii să aibă ca ţintă educaţia naţională, 
aşezată pe temelia moralei creştine propovăduite de Bise- 


Ali 


rica noastră strămoşească”. 


În faţa sterilității sufleteşti şi sociale pe care a produs-o 
o şcoală mândră de multele cunoştinţe pe care le procura, 

dar indiferentă la educaţia sufletelor, se cerea în anii din 
urmă tot mai insistent o intensificare a grijii pentru educaţia 
tineretului. Nimeni însă nu era în stare să spună în ce constă 
acea educaţie şi cum se poate face. Nimeni nu era în stare 
să fixeze un ideal sigur, care să pună în mişcare sufletul ti- 
neresc şi să facă să crească puternic şi sănătos latenţele din 
el, întocmai ca un soare care dă căldură şi lumină. Se vorbea 
cel mult de educaţia în spirit naţionalist şi patriotic, de cre- 
dinţa în neam şi în valoarea muncii, fără să se observe că 
acestor idealuri le lipsea motivaţia suficientă de care se în- 
treabă imediat orice minte, chiar şi a copiilor. Naționalist 
durabil, patriot nebiruit, credincios în valoarea muncii şi a 
cinstei nu poţi deveni în cadrul unei concepții materialiste 
sau imanentiste despre lume. Dacă totul se sfârşeşte prin 
moarte, nici neamul, nici patria, nici munca, nici virtutea nu 
mai au decât o valoare iluzorie. 

Educaţia, adică oţelirea tânărului în credinţele şi virtu- 
ţile care îl vor face factor puternic şi sănătos în propăşirea 
ţării şi a comunităţii în care trăieşte, nu este posibilă decât 
„pe temelia moralei creştine”, în cadrul concepţiei de viață 
creştină. Educaţia fie este creştere în spirit creştin, fie nu me- 
rită acest nume, pentru că nu reuşeşte să fie educație. 

lată de ce salutăm, în recomandările metodice pe care 
le dă Preasfinţitului episcop Colan în vederea acestei edu- 
caţii, ca pe cea mai eficace măsură aceea de-a face din ora 
de religie centrul învățământului, în jurul căreia să gravi- 
teze, contribuind la strălucirea ei şi la prestigiul învățături- 
lor religioase, toate învățăturile ce se dau în celelalte ore. 


„Pentru aceasta trebuie însă ca profesorul de religie să 
fie ajutat în munca sa de către toți colegii săi. Nu vom reuşi 

să realizăm educaţia morală şi creştinească dacă la cele- 
lalte materii li se prezintă elevilor drept adevăruri acele 
teorii şi ipoteze ce sunt în contrazicere cu învățăturile Bi- 
sericii noastre şi care în realitate sunt numai încercări de-a 
explica fenomene şi taine ale naturii, de pe care ştiinţa nu 
a reuşit până acum să rupă vălul ce le ascunde simţurilor 
şi înțelegerii omului.” 


Aici, în conflictul ideologic şi de tendinţe între profe- 
sorul de Religie şi ceilalți, era punctul nevralgic, era vier- 
mele care rodea încet ca să surpe cu zgomot toată armătura 
creştină şi morală a sufletului tineretului. Nu numai prin ce 
nu făcea şcoala nu se împlinea un ideal de educație în ea, ci 
mai ales prin acest negativ pe care-l făcea. Nu prin indife- 
rența profesorilor în ceea ce trecea dincolo de materialul pe 
care-l predau şi-au pierdut atâţia tineri credința şi sprijinul 
unei vieți morale, ci prin pasiunea păcătoasă, prin plăcerea 
condamnabilă a unor profesori de-a înlătura din suflete 
„prejudecăţile” religioase, prin ura directă pe care o mani- 
festau față de religie şi de profesorul care o reprezenta. 

Preasfinţitul episcop Nicolae Colan dă şi alte îndem- 
nuri practice pentru încreştinarea şcolilor. Le publicăm în 
alt loc al foii. 

Va reuşi Preasfinţitul episcop Colan să realizeze uriaşa 
reformă pe care a întreprins-o? 

Cu siguranţă că da. Numai să pună în acţiunea înce- 
pută toată perseverenţa şi energia. Fără a-i cere asprime de 
inchizitor care condamnă rezultatele juste ale ştiinţei şi 
dreptul la libertatea moral folosită a spiritului omenesc — 
care ştim aprioric că nu pot veni în conflict cu religia —, îl 
rugăm să fie aspru cu aceia care numai din pasiunea de-a 
propovădui o concepție ateistă şi imorală, prin nimic întemeiată 

ştiinţific, fac în şcoală operă de distrugere. Îl rugăm să ur- 
mărească îndeaproape aplicarea întocmai a înțeleptelor în- 
drumări ce le-a dat. 

Desigur că mai sunt multe de făcut pentru încreştinarea 
deplină a şcolii. Ne gândim în special la încreştinarea cate- 
drelor de pedagogie de pe lângă universități sau la crearea 
pe lângă facultăţile de litere şi ştiinţe, din care pornesc pro- 
fesorii de mâine, a câte unei conferinţe de concepţia creştină, 
care să expună apologetic învățătura creştină. Biserica încă 
ar putea să facă mai mult în această privinţă intensificând 
studiul apologetic pentru profesorii de Religie. Ar fi de 
mare utilitate ca cei ce voiesc să devină profesori de Religie 
în licee să frecventeze un an într-un centru oarecare din țară 
exclusiv cursuri de apologetică. Sau să se instituie măcar 
nişte cursuri de vară de apologetică pentru viitorii şi actualii 
profesori de Religie. Ş 

Mai presus de toate, dorim Statului nostru să urmeze 
un lung timp în materie de învățământ pe calea pe care a 
apucat. Succesul va fi desigur neasemănat mai frumos decât 
cel obținut cu multele experienţe de până acum. 







Reorganizarea învățământului teologic” 


Am anunţat cititorilor noştri cu mare bucurie că în sfâr- 
şit academiilor noastre teologice li s-a recunoscut, printr-un 
Decret-Lege recent, dreptul să dea licenţă deplin echivalată 
cu cea a absolvenţilor facultăților de teologie. 

S-a dus împotriva acestei juste revendicări o luptă în- 
delungată din partea unor persoane care nu voiau să recu- 
noască niciun merit şi nicio valoare acestor academii. Dar 
până la sfârşit tot adevărul a biruit. Principiile sănătoase 
consfințite în Decretul-Lege din 18 mai a.c. [1938], erau sus- 
ținute de întregul Sfânt Sinod al Bisericii noastre, care ac- 
ceptase deplin sănătosul punct de vedere al Înaltpreasfinţiei 
Sale Mitropolitului nostru Nicolae. Adversarii academiilor, 
care nu voiau să audă de adevărul axiomatic că teologia este 
o funcţie a Bisericii, cel puţin în Ortodoxie, găseau aliați în 
Ministerul Educaţiei Naţionale şi în Parlament, unde se gă- 
seau fireşte totdeauna persoane care nu ştiau că nu poți 
exercita în creştinism funcţia învățătorească decât ca o 
slujbă a Bisericii. S-a întâmplat însă în timpul din urmă că 
Ministerul Educaţiei Naţionale s-a încreştinat din voia 





* Telegraful Român, an LXXXVI, nr. 23, 5 iun. 1938, p. 1. Semnat: D. 
Stăniloae. 

Maiestăţii Sale Regelui. Un ierarh al Bisericii, Preasfinţitul 
Nicolae Colan, a fost chemat să păstorească şi şcoala neamu- 
lui, aşa cum a fost în înțeleptul nostru trecut. Ca într-o epocă 
şaguniană reînviată, şcoala a încăput sub diriguire biseri- 
cească, iar Parlamentul miilor de opinii, care niciodată nu 
voiau să se pună de acord, a luat o mai îndelungată vacanţă. 
Astfel s-a putut înfăptui o lege sănătoasă, cerută de ființa 
Bisericii şi de interesele ei, iar inclusiv chiar de interesele bine 
pricepute ale neamului şi ale Statului. Când Statul caută pen- 
tru întreg învățământul său autoritatea şi competenţa Bisericii, 
se mai putea spune — cum din păcate s-a spus chiar de unii 
reprezentanți ai învățământului teologic superior — că Biserica 
nu este în stare să îndrume cum trebuie propovăduirea mai 
înaltă a înseşi doctrinei sale, sau formarea preoților săi? (Să 
nu insistăm asupra acestei blasfemii. Este îngrozitor să spui 
că o Biserică nu este în stare să formeze nici preoții ei. Cum 
mai poţi să crezi atunci că poate să convertească sufletele?). 
Prin Decretul-Lege de care vorbim, s-a consfințit princi- 
piul irefutabil că Biserica este autoritatea proprie în materie 
de învățământ teologic. Academiile sunt lăsate cu totul sub 
conducerea ierarhică, iar în rostul Facultăţilor Sfântului Sinod 
primeşte un însemnat rol prin aceea că un delegat al său pre- 
zidează consiliul şi comisiile care recrutează pe noii profesori. 
Academiile teologice, şcolile teologice ale Bisericii, res- 
pectiv absolvenţii lor, se vor bucura de aici înainte de pres- 
tigiu şi de drepturi egale cu facultățile. Acestea din urmă au 
în plus numai dreptul de-a acorda doctoratul. După docto- 
rat însă umblă puţini tineri. Numai cei deosebit de dotați, 
care sunt chemaţi în locurile de înaltă conducere a Bisericii 
şi în învățământul teologic superior. Era şi firesc să fie de 
mult aşa. Era nedreaptă inegalitatea de până acum între 

preoții diferitelor provincii şi nu era de natură să întărească 
frățietatea între preoți divizarea lor în două categorii, dintre 
care una se socotea superioară, iar cealaltă nedreptăţită şi 
umilită fără motiv, odată ce cu toții învățau acelaşi număr 
de ani şi aceleaşi lucruri. 

Faptul că viitorii absolvenţi ai academiilor teologice vor 
trebui să dea examenul de licenţă pe baza unei teze serioase, 
întocmită după consultarea unei bibliografii mai bogate, va 
aduce o intensificare a preocupărilor teologice în viaţa preo- 
țimii. Obişnuindu-se să dezvolte într-o expunere mai întinsă 
şi mai argumentată un subiect teologic şi să cerceteze în le- 
gătură cu el cât mai multe cărți, viitorii preoți nemaiavând 
teama debutului literar, vor folosi mai des în misiunea lor 
şi arma condeiului. Se vor îngriji astfel mai mult de sporirea 
bibliotecii. În general biblioteca, bogat înzestrată, pe lângă 
fiecare academie şi în alte centre bisericeşti, va deveni un 
loc cu mult mai frecventat şi o necesitate adânc simțită. 

Pentru aceste motive este necesar ca licenţa să nu se dea 
decât pe baza unor teze temeinic lucrate, şi nu pe baza unor 
simple examene orale. Rugăm Sfântul Sinod să țină seama 
de acest lucru în Regulamentul pe care-l va întocmi (şi 
dorim să-l vedem întocmit cât mai curând pentru a nu mai 
nedreptăţi noi serii de absolvenţi ai academiilor). Să nu pre- 
vadă numai pentru titlul de magistru lucrarea în scris. De 
altfel, ar fi de dorit ca examenul de magistru să aibă în viitor 
seriozitatea actualului examen de doctorat, iar cel de doc- 
torat să se înăsprească prin noi condiţii pentru a nu banaliza 
aceste titluri printr-o prea mare mulțime de purtători. Ma- 
giştrii şi doctorii să fie elitele, învățații teologiei, şi ca atare, 
nu pot fi pe toate cărările, cum sunt astăzi licențiații. Ar fi 
ridicol ca să vedem pe mai toţi absolvenţii facultăților şi aca- 

demiilor purtând titlul pompos de magistru. Desigur, la re- 
crutarea cateheților, a protopopilor este bine să fie avuţi 
întâi în vedere magiştrii, dar să nu fie lege că licenţiaţii n-au 
acces la aceste posturi, tocmai ca să nu se banalizeze titlul 
de magistru trebuind să şi-l dobândească prea mulți şi pen- 
tru a nu deprecia titlul de licenţiat în teologie, care are să se 
bucure de aceleaşi drepturi şi de aceeaşi cinste ca şi licenţa 
în alte ramuri ştiinţifice. Dacă un licenţiat în litere poate fi 
profesor secundar, n-ar fi bine ca un licențiat în teologie să 
nu poată avea această calitate. 

Mari avantaje pentru Biserică vor izvori din dreptul ce-l 
dă noul Decret-Lege fiecărei eparhii, de-a avea câte un liceu 
seminarial sau câte o şcoală normală sub conducerea sa, fie 
prin înființare din nou, fie prin transformarea vechilor semi- 
narii — acolo unde au existat de acestea — sau a vreunui liceu 
de stat din cuprinsul eparhiei. Prin această reformă Statul 
nostru predă o mare parte din învățământul secundar în grija 
Bisericii, recunoscându-i capacitatea de-a îndruma în spiritul 
cel mai sănătos formarea viitorilor intelectuali. Perspective 
din cele mai frumoase se deschid astfel pentru viitorul Bise- 
ricii. La orizont se iveşte o Românie mai creştină. Cu 18 şcoli 
secundare sub conducerea bisericească, plus cele vreo câteva 
ale Societăţii Femeilor Ortodoxe, cel puţin o treime din totalul 
acestor şcoli stă la dispoziția Bisericii pentru a creşte intelec- 
tualitatea viitoare a țării în duh creştin. Într-o vreme în care 
în Ardeal începea să se rărească falanga intelectualilor mireni, 
stâlpi ai Bisericii, această fericită reformă ne deschide zarea 
spre o nouă epocă de spiritualitate creştin-ortodoxă. 

Asupra Bisericii începe desigur încă din acest moment 
să apese un mare plus de răspundere. Ea va trebui să-şi con- 
ducă aceste şcoli în aşa fel, ca ele să dea cel mai bun rod. 

Dacă generaţiile viitoare vor manifesta un spirit indiferent 
față de creştinism, numai Biserica va fi de vină; nu va mai 
putea invoca nicio scuză. 

Cea mai mare grijă a Bisericii va trebui să se îndrepte 
spre recrutarea profesorilor. Şi credem că aceşti profesori 
numai atunci vor prezenta destule garanţii de pedagogi în 
spirit creştin, când vor fi aleşi dintre tinerii care, pe lângă 
studiile specialităţii lor, au trecut şi prin teologie. Biserica 
din Ardeal are în această materie experienţa şcolilor sale se- 
cundare confesionale, care au dat frumoase roade. 

Şi, peste toate, Biserica va trebui să se preocupe mai mult 
de formularea principiilor creştine de educaţie într-un sistem 
pedagogic adaptat sufletului contemporan, care are mai multe 
poveri şi alte porniri decât cel dinainte de război. Un sistem 
pedagogic clar, efectiv, unitar în toată țara, împodobit atât cu 
un prestigiu inerent lui, cât şi cu prestigiul unor impunători 
reprezentanți ai lui. Odată, s-a întors sporită în amploare vre- 
mea unui loan Popescu, Petru Şpan etc., este necesar să vedem 
apărând şi pe marii pedagogiei de stilul lor. Pentru că aceste 
şcoli vor trebui supravegheate şi îndrumate de aproape, nu 
numai ca să se predea în ele în mod conştiincios diferitele ma- 
terii, ci şi în spiritul unei pedagogii creştine. 

Epoca şaguniană reînvie, cu toate răspunderile ei pen- 
tru Biserică, de această dată nu numai în Ardeal, ci pe tot 
pământul românesc. Biserica neamului capătă de lucru cu 
mult mai mult ca până acum. A trecut timpul când de-abia 
găsea un moment liber în programul şcolii şi al vieţii ca să 
facă să răsune grăbită şi înghesuită predica ei. Peste grija 
restrânsă de partea strict religioasă a sufletelor, ea primeşte 
ogorul întins al creşterii integrale a tineretului, şi suntem si- 
guri că ea va şti să refacă încă o dată sufletul neamului. 





Ortodoxie şi Etnocraţie' 


Aşa se numeşte noul volum de eseuri pe care l-a publi- 
cat recent marele gânditor ortodox şi naționalist, dl profesor 
Nichifor Crainic. 

Este un volum tot atât de fermecător şi de greu de 
gânduri ca şi Puncte cardinale în haos, tipărit la scurte răs- 
timpuri în două ediţii. Continuând aceeaşi linie de arză- 
tor, dar creştin naționalism, pe care-l vrea impus în 
totalitatea manifestărilor noastre de viață, volumul acesta 
întregeşte pe cel dintâi atât prin precizările ce le aduce 
spiritualității româneşti în câteva studii în legătură cu Or- 
todoxia, cât şi prin sistemul de organizare a Statului 
Român pe care-l formulează. Marea noutate a volumului 
stă în special în partea din urmă în care, trăgându-se con- 
cluziile practice din naționalismul spiritual şi cultural din 
Puncte cardinale şi din prima parte a volumului de faţă, 
gânditorul de o logică şi impunătoare consecvență îşi ro- 
tunjeşte viziunea printr-un program politic de organizare 
a statului nostru potrivit cu specificul sufletului românesc 
şi cu nevoile lui. 





* Telegraful Român, an LXXXVI, nr. 24, 12 iun. 1938, p. 1. Semnat: 
D. Stăniloae. 

Trei mari idei domină în viziunea dlui profesor Nichifor 
Crainic: Ortodoxie, etnocraţie şi corporatism. În ele stă şi prin 
ele se apără autohtonismul naţiei româneşti, identitatea lui 
în timp şi omogenitatea în spaţiul moştenit de la strămoşi. 
Cu bogăţie de argumente, cu strălucire de talent literar, cu 
adâncime de mare analitic, aceste trei idei sunt opuse: ateis- 
mului sau laicismului antitradiționalist, democrației şi luptei 
de clasă. 

Ortodoxia face parte din măduva sufletului şi a culturii 
româneşti. Fără ea ne pierdem identitatea şi continuitatea spi- 
rituală în timp, ne pierdem ca neam aparte. Din Ortodoxie 
s-a alimentat, a crescut şi s-a definit sufleteşte neamul nostru, 
fără ca să epuizeze Ortodoxia. EI este legat de Ortodoxie în- 
trucât este legat de sine, de identitatea şi de trecutul său. 

Etnocraţia şi corporatismul sunt modalitățile practice 
de organizare a neamului nostru în stat. Numai un stat ast- 
fel organizat este în stare să slujească apărării neamului şi 
realizării aspirațiilor sale. Statul însuşi este necesar pentru 
o naţiune; fără el unei naţiuni îi lipseşte ceva, îi lipsesc bra- 
țele de executare uşoară a voinţei sale. Iar statul care ajută 
într-adevăr unei naţiuni să se împlinească este cel care se 
organizează potrivit cu spiritualitatea şi aspiraţiile acelei na- 
țiuni, căci „statul adevărat este organizarea dinamică a na- 
țiunii”. Statul trebuie să fie o creştere organică a națiunii, 
modul propriu de a se conduce unitar, de a-şi determina vii- 
torul. El nu trebuie croit după modele străine. 

Un stat român trebuie să se organizeze etnocratic şi corpo- 
rativ. Aşa corespunde spiritului românesc şi nevoilor noastre. 

Ce este etnocraţia şi ce este corporatismul? Din definiția 
ce le-o dă dl Nichifor Crainic, din prezentarea lor amplă, nu 
mai rămâne nicio îndoială că aceste două principii sunt sin- 











266 CULTURĂ ŞI DUHOVNICIE 


gure în stare să dea unui stat caracter național solid şi ar- 
monic. Problema aceasta este tratată cu o logică irezistibilă 
şi în formulări definitive mai ales în minunatul eseu „Spiri- 
tul autohton”. lată acolo o definiție a etnocraţiei: 


„Numim efnocrație voinţa politică a rasei autohtone de 
a face din stat expresia proprietăților ei şi organul misiunii 
ei în lume” (p. 188). 


Etnocraţia înseamnă aşadar că neamul stăpâneşte, şi nu 
altcineva. El stăpâneşte pământul patriei, industria, comer- 
ţul, funcţia culturală, administraţia statului. Două elemente 
se cuprind în această idee: 1. elementul naționalist, opus 
străinismului; 2. elementul totalitar, opus unei părți, fie aceea 
individ, sau clasă, sau partid. „Neamul românesc stăpâneşte” 
înseamnă, pe de o parte, că străinii n-au niciun drept de stă- 
pânire asupra bogățiilor patriei şi niciun drept de conducere 
a statului. Ei trăiesc aici ca oaspeţi, din generozitatea popu- 
laţiei autohtone. „Neamul românesc stăpâneşte” înseamnă, 
pe de altă parte, că neamul ca totalitate, ca şi comunitate 
este proprietarul şi dispunătorul asupra bogățiilor şi a Sta- 
tului Român, şi nu indivizii luaţi de sine, cu tendinţele lor 
egoiste şi centrifugale, nici clasele sau partidele politice dor- 
nice să acapareze la ele puterea asupra tuturor celorlalți 
membrii ai neamului. Prin etnocraţie se exclude atât demo- 
craţia, care nu face deosebire între neam şi neam şi dă preț 
indivizilor şi nu neamului ca întreg, cât şi marxismului tot 
atât de dizolvant. 


„Două mari neajunsuri ne-au pulverizat puterile şi au 
contribuit la eclipsa conştiinţei noastre: eroarea sociologică 
a teoriei claselor şi partidelor politice. Etnocraţia nu se 

poate întemeia pe teoria claselor şi nu se poate realiza prin 
mijlocul partidelor. Clase şi partide înseamnă război de ni- 
micire între părţile alcătuitoare ale națiunii.” 


Din etnocraţia astfel înțeleasă rezultă ca o consecință 
inevitabilă corporatismul. E singura ramificare a naţiunii care 
nu o sfâşie şi nu o dizolvă. Corporaţiile sunt multiplicitatea 
în unitate, sunt mădularele fireşti ale organismului unitar 
al neamului. Ele, departe de-a căuta interesele lor, servesc 
promovării întregului organic. Organizarea aceasta firească 
a oricărei societăți naționale are să fie şi baza organizării po- 
litice a statului. Prin corporatism neamul poate stăpâni pa- 
tria şi poate conduce statul ca totalitate armonică. Desigur, 
la noi, unde profesiile sunt grozav de împestrițate cu străini, 
în prealabil ele trebuie românizate, în proporție cu numărul 
românilor din țară. 

Ar rămâne încă două întrebări care aşteaptă răspuns. 
Există vreo legătură specială între etnocraţie corporativă şi 
Ortodoxie, prin urmare între spiritualitatea românească şi 
acest mod de organizare a statului, sau avem aici un sistem 
fundamentat mai mult pe necesitățile naturale generale ale 
vieții naţionale şi deci este valabil oriunde? 

Din cartea dlui profesor rezultă această legătură specială 
între Ortodoxie şi etnocraţie. Cele două cuvinte care for- 
mează titlul cărții nu stau numai într-o legătură de juxtapu- 
nere, ci într-una de intimă influențare. Etnocraţia derivă din 
solidarismul românesc de esenţă ortodoxă, spune autorul. 


„Spiritul ortodox este formula solidarității româneşti, 
fără ca solidaritatea românească să epuizeze spiritul orto- 
dox” (p. 171). 

Am putea ilustra legătura specifică de cauzalitate între 
Ortodoxie şi etnocraţie şi prin amintirea protestantismului 
care, dominat de individualism şi adversar Bisericii, n-ar 
putea inspira popoarelor care îi aderă formula etnocraţiei. 
In orice caz, i-am fi recunoscători dlui profesor Nichifor 
Crainic dacă i-ar dedica acestei probleme, a legăturii între 
Ortodoxie şi etnocrație, un studiu special. 

A doua întrebare care se ridică este: cum se va susține 
elanul naționalist creator, dinamic şi unitar într-un stat care 
parcă ar fi prea dominat de grijile gospodăreşti ale profesii- 
lor? Răspunsul îl dă dl profesor indirect în câteva eseuri care 
se ocupă cu problema educaţiei tineretului, în special în 
„Omul eroic”. După cât rezultă din importanţa ce-o dă edu- 
caţiei şi din postulatul ca educaţia să se facă în vederea rea- 
lizării unui om eroic în slujba idealurilor creştine şi 
naționaliste, funcția de animare şi de răscolire a elanurilor 
sufleteşti ar avea să o îndeplinească în noul stat atât şcoala, 
o şcoală pusă pe alte baze, cât şi un oficiu special al statului. 

Aşa încât sistemul este complet. Pornit din metafizic el 
coboară consecvent toate treptele, până la ultimele prelun- 
giri concrete ale vieții. Ca un nou platonism, cugetarea celui 
mai consecvent, mai limpede, mai amplu gânditor naţiona- 
list român stă în fața noastră şi a tuturor generaţiilor viitoare 
ca un îndreptar sigur, care are să ne scutească de orbecăiri 
şi de rătăciri în voinţa de-a ne organiza viața şi statul aşa 
cum ne-o cere firea. 

Puncte cardinale în haos şi Ortodoxie şi etnocrație formează 
un monument neamurilor şi arată neamului nostru un 
drum pe care nu va putea, până la sfârşit, să nu meargă. 





Funcţia culturală a preoțimii astăzi” 


Congresul „Oastei Domnului” din acest an, ținut la 
Sibiu în zilele Rusaliilor, s-a desfăşurat pe o linie de puter- 
nică trăire religioasă. Numărul mare de participanţi sosiți 
din toate colțurile țării, mulțimea de predici vibrante ce s-au 
rostit în cursul a trei zile aproape fără încetare, cele trei cu- 
vântări pe cât de luminoase tot pe atât de zguduitoare ținute 
de Înaltpreasfinţia Sa Mitropolitul Nicolae la sfârşitul Sfintei 
Liturghii din zilele Rusaliilor şi la adunarea generală a con- 
gresului au fost tot atâtea elemente de înălțare duhovni- 
cească şi de răscolire a sentimentului care leagă sufletul de 
Dumnezeu. 

Descrierea momentelor mai importante ale congresu- 
lui se face în altă parte. În aceste rânduri vom însemna câ- 
teva consideraţii pe marginea minunatelor fulgerări de 
gând pe care Înaltpreasfinţia Sa Mitropolitul Nicolae a lu- 
minat, în şedinţa intimă a sfatului „Oştii”, problema de în- 
semnătate atât de mare a funcţiei culturale a preoțimii în 
zilele noastre. Înaltpreasfinţia Sa a demonstrat că astăzi 
preoțimea nu şi-ar mai putea sprijini pe tradiție nepăsarea 










* Telegraful Român, an LXXXVI, nr. 25, 19 iun. 1938, p. 1. Semnat: 
D. Stăniloae. 

față de carte. Mai întâi, pentru că poporul nostru în trecut 
era în marea majoritate neştiutor de carte. Prin urmare, lip- 
sea condiția elementară pentru o activitate de răspândire 
a cărţii. Preotul era dispensat de la această obligaţie. În al 
doilea rând, pentru că pe atunci tiparul nu funcţiona atât 
de febril ca azi, iar foile erau extrem de rare. Şi pe deasu- 
pra, satele noastre erau ferite de propagandele primej- 
dioase de tot soiul, care atacă credința oamenilor fie direct, 
fie indirect. 

Împrejurările sunt astăzi radical schimbate şi preotul, 
factorul cel mai responsabil în apărarea credinţei poporului, 
trebuie să se folosească de arme noi, potrivite cu aceste îm- 
prejurări. 

Azi, sătenii ştiu să citească. Şi li se îmbie spre citit tot 
felul de cărţi şi de gazete cu o mare insistență. Chiar dacă 
acest material care li se îmbie spre citit n-ar avea un caracter 
potrivnic credinței noastre, pot preoții să lase ca în latura 
religioasă poporul să rămână la nivelul redus de odinioară, 
câtă vreme în celelalte laturi ale vieții ei fac progrese necon- 
tenite? Un suflet în care cultura religioasă nu se ţine la pas 
cu progresul culturii de celălalt fel, se aseamănă cu o țarină 
în care planta cea mai nobilă este copleşită de alte plante. 

Dar dacă în cărticelele şi foile ce li se pun în mână se 
cuprind — cum de fapt este cazul — de cele mai multe ori lu- 
cruri potrivnice credinţei, datoria preoţimii de-a neutraliza 
efectul lor stricăcios, prin cărticele şi foi care propagă şi 
apără dreapta credinţă, devine de tot imperioasă şi cu ne- 
putinţă de ocolit. 

Din mijloacele actuale de păstorire nu mai poate lipsi 
răspândirea asiduă a cărţii şi a foii bune. Credincioşii 
noştri au dobândit un simţ nou, un organ nou, prin care 

iau cunoştinţă de lume şi de tendinţele ei bune sau de lu- 
crurile rele: este citirea. Acest simţ nou nu poate fi lăsat an- 
gajat numai de propagandele nereligioase şi păgubitoare. 
Desigur că introducerea scrierilor în casa credinciosului 
trebuie făcută cu atâta inteligență şi cu atâta suflet, încât 
să nu pară deloc o molestare. Propaganda pentru o cărti- 
cică şi în special pentru o foaie trebuie să se prezinte îm- 
brăcată în cea mai deplină dezinteresare, însă trebuie pusă 
în ea atâta căldură şi stăruință încât să nu poată omul ră- 
mâne rece, ci să simtă un puternic imbold la procurarea ei. 
Prin acest fel de propagandă se realizează şi un alt bine: 
se deschid omului ochii sufleteşti asupra unor lucruri din 
carte, peste care de altfel ar trece fără să le observe farme- 
cul şi puterea. 

Trebuie să ne pătrundem de conştiinţa că creştinismul 
este cel mai important factor de cultură, că toate cunoştin- 
țele de altă natură primite de om, dacă nu întâlnesc în suflet 
o concepţie creştină în care să se încadreze, rămân frânturi 
neputincioase să dea omului o adâncime de judecată, o fi- 
losofie sănătoasă, o atitudine nobilă în viaţă, o rezistenţă în 
mijlocul oricăror împrejurări şi chiar în fața morţii. Cultura 
sufletească propriu-zisă o dă creştinismul. Căci celelalte cu- 
noştințe pot da cel mult o anumită tehnică pentru folosirea 
materiei, dar sufletul îl lasă gol, oscilant şi incapabil de-o 
anumită tărie în momentele pline de alte dificultăți decât 
cele strict materiale. 

Cultura aceasta a dat-o Biserica noastră în vremuri tre- 
cute. A dat-o prin mijloace modeste, dar suficiente pentru 
acele vremuri când din alte ramuri se dădea şi mai puţin 
sau chiar nimic. În acele vremuri cultura religioasă deținea 
un primat nu numai calitativ — ceea ce este inerent ei —, ci 

chiar cantitativ. În casele creştinilor nu ştiu dacă se întâlnea 
altă carte, dar se întâlneau sigur una sau mai multe reli- 
gioase: o psaltire, un ceaslov, un octoih. Chiar la cei care nu 
ştiau să citească. 

Primatul acesta chiar cantitativ trebuie menţinut sau 
restabilit şi pentru zilele de azi. Dar se înțelege că azi el nu 
mai poate fi menţinut numai cu acele 2-3 cărţi, pentru că în 
casa credinciosului au apărut cărți şi foi de altă natură în 
număr uneori destul de însemnat. Unde este o foaie nereli- 
gioasă, trebuie introdusă numaidecât şi una religioasă, chiar 
dacă ultima ar alunga-o pe cea dintâi. 

Aceleaşi lucruri sunt de spus şi despre propovăduirea 
verbală. Pe vremuri preotul se mai putea trage de la predică 
pentru că nu auzeau oamenii nici alte cuvântări. Astăzi însă, 
când aud atâtea discursuri culturale, economice, medicale 
- care toate au în comun dezinteresarea de partea religioasă, 
lăsând impresia că aceea este cea mai puțin importantă -, 
preotul trebuie să țină piept predicând la fiecare slujbă şi la 
alte ocazii. Nu se va putea plânge că-i lipsesc auditorii. Dacă 
va predica cu simţire religioasă, va trezi cel puţin la unii o 
uriaşă sete de cuvânt sfânt. 

Biserica, susținătoarea culturii într-o vreme când alții 
dormeau, nu poate face astăzi figura tristă a unei instituții 
obscurantiste, înapoiate. S-au trezit ceilalți şi au făcut pro- 
grese? Noi să fim şi mai treji, şi mai avansați ca ei. Avan- 
sați în râvnă, în agilitate, în metode propovăduitoare, căci 
obiectul lor ne rămân aceleaşi atotperfecte şi deci nes- 
chimbabile şi sigure, deplin sănătoase puteri şi adevăruri 
dumnezeieşti. 

Funcţia culturală a preoțimii este în mod covârşitor una 
cu funcţia ei spirituală. Ea zideşte în cultură sufletele întrucât 

le zideşte în duhul şi adevărul creştin. Când vorbim de 
marea funcţie culturală a preoțimii, nu înțelegem că ea este 
datoare să țină nenumărate conferinţe literare, economice, 
medicale, deşi le poate da şi acestora o atenţie de ordin se- 
cundar. Funcţia culturală a preoțimii este o nouă şi mare la- 
tură a pastoraţiei ei: răspândirea neobosită a cuvântului 
creştin prin grai şi scris. 












Cuvânt la încheierea anului şcolar 
în Academia Teologică” 


Cu sufletele în sărbătoare încheiem un nou an de stră- 
danie întru cunoaşterea lui Dumnezeu şi a căilor pe care do- 
reşte să umblăm în viață, un nou an de pregătire a celor ce 
Îi vor sluji ca preoți în mijlocul societății omeneşti. Senti- 
mentul care ne umple şi ne mulţumeşte sufletul în aceste 
momente nu este unul de uşurare, că am isprăvit lucrul şi 
de acum ne vom odihni câtăva vreme. Sunt şi activități care 
obosesc ființa omenească. Dar îndeletnicirea de a cunoaşte 
pe Dumnezeu, departe de-a fi una obositoare, este tot ce 
poate fi mai plăcut pe lume. Mintea în general niciodată nu 
oboseşte în căutarea acestei cunoaşteri şi este o mare fericire 
pentru om când descoperă un nou adevăr, un nou sens lu- 
crurilor. Cu atât mai fericit este omul când se ocupă de cu- 
noaşterea adevărului suprem, a adevărului viu şi care-l face 
viu. Dacă s-a făcut vrednic să i se descopere măcar puțin 
faţa lui Dumnezeu, nimic nu-l va mai putea dezlipi de la 
contemplarea lui. Departe de a simţi vreo oboseală în 
această contemplare, se va socoti cel mai nefericit atunci 

când va fi împiedicat de împrejurări defavorabile în această 
preocupare. 

Şi se va cunoaşte omul că i s-a descoperit puțin faţa 
adevărului suprem, a adevărului esenţial, adânc şi creator 
de viaţă, prin aceea că este cuprins de o puternică iubire față 
de El. De o iubire care, odată prezentă în suflet, susține focul 
dorinței după o tot mai deplină cunoaştere şi înmulțeşte 
această cunoaştere. 

N-am auzit niciodată vorbindu-se de o oboseală a iu- 
birii. Îl obosesc pe om ura, inactivitatea, frica, dar iubirea 
nu-l oboseşte niciodată. Pe mamă nu o oboseşte iubirea de 
copii. Dacă este vreo iubire care oboseşte, aceea nu este iu- 
bire adevărată, ci este amestecată cu multe ingrediente 
puţin morale. „Dragostea adevărată niciodată nu cade”, ne 
spune apostolul (1 Corinteni 13, 8). 

Drept aceea, îndeletnicirea cunoaşterii lui Dumnezeu 
fiind susținută de iubirea lui Dumnezeu niciodată nu ne 
poate obosi. Dacă cineva oboseşte în această sublimă ocu- 
paţie, dovedit este că n-are iubire pentru Dumnezeu. lar 
dacă n-are iubire, n-a cunoscut nimic. 

Acela într-adevăr a obosit chinuindu-şi mintea cu re- 
zumarea a mii şi sute de pagini care pentru el n-au decât o 
realitate exterioară. Acela răsuflă uşurat la sfârşitul anului 
şcolar, iar dacă a terminat de tot studiile, nu se va mai vedea 
luând în mână cartea decât cu mare silă. 

Dar eu cred, iubiți studenți, că niciunul dintre voi nu 
vă găsiți în situația aceasta sufletească tristă. Eu cred că prin 
strădania voastră în cursul anului şcolar, s-a aprins în sufle- 
tele voastre mai ales flacăra unei nestinse iubiri pentru lisus 
Hristos. Teologia pe care aţi învăţat-o cred că a făcut să ră- 
sară în sufletele voastre mândra floare a teofiliei. Altfel, teo- 

logia a rămas o sămânță aruncată pe pământ sterp şi se 
usucă pe încetul în mintea voastră. 

Teofilia este singura putere care vă va face preoți ade- 
văraţi; ea singură va deschide sufletele credincioşilor voştri 
ca să răsune în ele cuvintele şi faptele voastre. Teofilia este 
floarea care înmoaie ogorul sufletelor. Ea se comunică în 
mod tainic pe sub cuvintele şi faptele voastre şi leagă sufle- 
tele păstoriţilor de sufletul vostru, făcându-vi-le ascultă- 
toare şi devotate. Teofilia este în același timp antropofilie, 
este lumină bună în privirile îndreptate spre oameni, este 
cuvânt cald de încurajare şi mângâiere, este transformarea 
inimii tale în pâinea pe care o frângi şi dai spre ființă altora. 
Căci Iisus Hristos nu Se transformă numai pe Sine în pâine 
susținătoare şi vin întăritor al vieții noastre, ci ne transformă 
şi pe noi, preoții — prin flacăra teofiliei — într-o pâine şi într-un 
vin care dă tărie şi căldură, care scoate din oboseală, din ră- 
ceală, din nefericire viaţa semenilor noştri. 

Când veţi frânge în altar Trupul Domnului şi Sângele 
Lui spre a-l da credincioşilor spre întărire şi spre viață ne- 
trecătoare, să vă gândiţi că nu fără înțeles Se vrea Domnul 
închipuit prin voi, şi preoția Lui se comunică oamenilor şi 
se exercită prin preoţia voastră; să vă gândiţi că această 
orânduire vă angajează şi pe voi la o frângere, la o jertfire 
continuu repetată pentru creşterea sufletească a altora. Voi 
sunteți orânduiţi ca din voi să se nutrească alții, din lumina 
înțelepciunii voastre să ia lumină sufletul lor, din inima 
voastră să ia curaj şi căldură inima lor, din oboseala voastră 
până la moarte să crească frumoasă şi tânără viața lor du- 
hovnicească. 

Tineretul de azi vorbeşte mult de jertfă şi eu ştiu că voi 
sunteți capabili de ea. Dar să nu uitaţi că jertfa este din 

iubire, iar iubirea se arată nu numai în moartea pentru alții, 
ci în muncă încordată, iar munca voastră constă în a creşte, 
în a îndruma spre Hristos pe fiii neamului nostru spre a cu- 
geta şi a lucra aşa cum cere Evanghelia. 

„În lume necazuri veţi avea.” 

Chiar de veţi duce în ea o iubire mai arzătoare ca focul 
ce topeşte metalul, să nu credeți că veţi topi toate adversi- 
tățile. Dar oricâte neajunsuri veți întâlni, păstraţi-vă credinţa 
tare, şi iubirea voastră să nu se schimbe în nepăsare sau ură. 
Fiți bărbaţi în credinţa şi iubirea voastră. Creştinismul, şi cu 
deosebire preoţia, nu este moliciune. Sub înfăţişarea de 
calm şi de blândeţe, stă încordată o mare voinţă şi o virilă 
energie, care nu se lasă abătută din drumul ei, ci luptă ne- 
contenit să abată pe alții din drumul lor greşit. 

Să simtă şi să ştie lumea că are în faţa ei stâlpi luminoşi 
pe drumul drept al vieţii, care nu pot fi răsturnaţi, nici stinşi 
de nicio furtună. În mijlocul vârtejului ameţitor de schim- 
bări de opinii şi chemări, fiți puncte fixe după care să se 
orienteze şi să se reorganizeze lumea. Fiți personalități ce 
stau dârze pe poziția concepției creştine şi a sfinţeniei. Ca 
cel puţin dacă nu vă vor iubi toți, să vă respecte toți şi să nu 
poată trece peste voi. 

Lucrul acesta vă va fi uşor căci aveţi în altar şi în rugă- 
ciune un izvor de putere misterioasă; un izvor pe care nu-l 
poate vedea niciun duşman extern şi pe care nu vi-l poate 
confisca. 

Numai duşmanul intern al indolenţei, al răcelii reli- 
gioase vi-l poate seca, de nu veți lupta necurmat împotriva 
lui. „Nu vă temețţi de cei ce ucid trupul, iar sufletul nu pot 
să-l ucidă; temeți-vă mai curând de acela care poate şi su- 
fletul şi trupul să le piardă în gheenă” (Matei 10, 28). Cuvintele 










































































278 CULTURĂ ŞI DUHOVNICIE 


acestea se găsesc între acelea cu care a trimis Domnul pe 
ucenicii Săi la propovăduire. Vi le repet şi eu şi vă îndemn 
să meditați în fiecare zi din viața voastră măcar o dată asu- 
pra lor. 

Nu pot să închei acest cuvânt fără să semnalez marele 
act de dreptate ce s-a făcut academiilor teologice ortodoxe, 
deci şi academiei noastre, prin Decretul-Lege din 18 mai a.c. 
[1938], în baza căruia ele vor putea acorda în viitor absol- 
venţilor titlul de licenţă, cu valoare egală în faţa legilor sta- 
tului cu a titlurilor similare de la facultăți. 

Absolvenţii academiei noastre se vor putea bucura de 
aici înainte de prestigiu şi de drepturi sporite, şi aceasta le 
va fi un îndemn să-şi intensifice în timpul studiilor silințele 
spre o pregătire cât mai corespunzătoare. 

Pentru rezolvarea satisfăcătoare a acestei chestiuni tre- 
buie să mulțumim Înaltpreasfinţiei Sale Mitropolitului 
Nicolae, care a dus o luptă îndelungată pentru principiile 
din noul Decret-Lege, şi apoi Preasfinţitul Episcop Nicolae 
Colan care, după ce a dat acestei şcoli suflet din sufletul său 
ca dascăl şi rector al ei, acum, ca ministru, s-a înscris din 
nou în istoria ei prin legea pe care a adus-o. 

Mulţumind Înaltpreasfinţitului nostru Mitropolit 
Nicolae, care împreună cu Preaveneratul Consiliu Arhiepis- 
copal a acordat şcolii neprecupețitul sprijin şi ocrotirea pă- 
rintească în cursul anului, şi rugându-l să reverse înalta-i 
binecuvântare arhierească peste roadele muncii noastre şi 
peste tinerii care absolvă, încheiem acest an şcolar. 





Regulamentul sectelor* 


Încet, încet, Statul Român începe să se convingă despre 
pericolul pe care-l reprezintă sectele pentru siguranța sa şi 
să prindă tot mai mult curaj în atitudinea sa faţă de ele. 

Această evoluţie se realizează atât de încet deoarece gu- 
vernanții, chiar atunci când nu privesc cu indiferenţă la fă- 
râmițarea religiei poporului român şi prevăd inconvenientele 
ce vor rezulta de aici pentru tăria Statului, sunt pe de-o 
parte robii ideii libertății de conştiinţă în materie religioasă, 
iar pe de alta, se lasă prea mult timoraţi de răţoielile aro- 
gante ale diverşilor inspectori şi protectori de peste hotare 
ai acestor secte, care, pretinzând că au în spate anumite pu- 
teri din Europa şi de peste ocean, îşi iau aere de pedagogi 
şi mentori ai guvernelor româneşti. 

De aceea opinia publică românească, reprezentată în- 
deosebi pin ziarele sale, nu trebuie să obosească a îndemna 
pe guvernanți să afirme în faţa diverşilor mici dictatori de 
peste hotare demnitatea şi suveranitatea Statului, făcându-i 
să înțeleagă definitiv că chestiunile religioase ale poporului 
român se rezolvă exclusiv înăuntrul țării. Aşa au făcut 


* Telegraful Român, an LXXXVI, nr. 25, 19 iun. 1938, p. 1. Semnat: 

guvernele altor state, urmarea nefiind alta decât dispariția 
sectelor şi o sporire de prestigiu a acelor țări în fața lumii. 

Tot atât de necesar este apoi ca guvernanţii noştri să fie 
ajutaţi să se pătrundă de convingerea că principiul respec- 
tării libertăţii de conştiinţă nu obligă şi la respectarea liber- 
tății manifestărilor unei conştiinţe atunci când ele 
periclitează existenţa Statului. Statul nu poate să ştie ce-o fi 
în conştiinţa cuiva, prin urmare fixarea libertăţii ei într-o 
constituţie este un nou sens. Dar manifestările conştiinţei 
căzând în domeniul social, de ale cărei mişcări şi orientări 
depinde viața unui Stat, asupra lor Statul are să-şi spună cu- 
vântul, un cuvânt permisiv când ele nu-l periclitează, şi 
unul restrictiv când îl periclitează. Iar întrucât manifestările 
de obicei sunt corespondenţa justă a unei consecinţe, Statul 
are dreptul să ajute printr-o educaţie directă şi prin ajuto- 
rarea instituţiilor capabile de acest lucru la formarea unei 
conştiinţe care ajută la întărirea lui. 

Adevăratul creştinism nu a afirmat niciodată în istorie 
principiul libertăţii de conştiinţă împotriva Statului. 

Lupta directă împotriva Statului a fost şi este totdeauna 
apanajul sectelor. Numai ele au afirmat totdeauna că nu le in- 
teresează Statul şi că sunt chiar datoare să lupte împotriva lui, 
ca fiind de la diavol. Sectele nu numai că au afirmat şi afirmă 
totdeauna principiul libertăţii de conştiinţă în mod pozitiv, 
neinteresându-le faptul dacă ea contravine sau nu în cazuri 
concrete siguranței Statului, ci şi-au întors armele şi direct îm- 
potriva Statului, chiar când acesta le dădea deplină libertate. 

Creştinismul însă niciodată nu s-a dedat la manifestări 
ostile unui Stat pe motiv că libertatea de conştiinţă se cere 
exteriorizată întreagă, indiferent că prin aceasta se pericli- 
tează ființa acelui Stat. Creştinismul a trăit în state ostile lui, 

dar totdeauna şi-a afirmat loialitatea față de ele. Chiar în 
veacurile primare, de crâncenă persecuție din partea Statu- 
lui păgân, apologeţii nu s-au găsit niciodată în situație să 
scuze acțiuni de-ale creştinilor ostile Statului pe motiv că 
trebuie să asculte de conştiinţa lor, ci afirmau mândri că nu 
este nimic potrivnic Statului în manifestările creştine, că 
creştinii sunt cei mai buni şi mai loiali cetăţeni. 

Ei recunoşteau Statului dreptul să se apere împotriva 
manifestărilor care-l primejduiesc şi, implicit, dreptul de a-i 
pedepsi chiar şi pe creştini dacă s-ar dovedi că sunt cetăţeni 
neloiali, dar cereau să se facă în prealabil dovadă. 

Principiul respectării libertăţii de conştiinţă, indiferent 
că prin aceasta se prăbuşeşte Statul, l-au adus abia indivi- 
dualismul şi raționalismul superficial al Revoluţiei Franceze. 
Sus indivizii, jos statul, chiar dacă indivizii îşi vor frânge 
gâtul şi se vor omori între ei, în această orgie de libertate! 
Aceasta a fost deviza de la o vreme încoace. 

Atitudinea creştinilor din veacurile primare îi dă 
Statului învățătura: dacă se face într-adevăr dovada că o 
sectă religioasă îi primejduieşte siguranţa, el este în drept 
să ia măsuri împotriva ei. 

Noi nu vrem să producem în rândurile de față aceste 
dovezi. Ele s-au produs de atâtea ori şi osteneala se mai 
poate repeta pentru a convinge Statul nostru definitiv des- 
pre pericolul ce-l paşte din multiplicarea şi creşterea secte- 
lor. Dar vreme de pierdut nu mai este. Dacă nu are încă 
destule dovezi, să dispună adunarea lor, căci îl asigurăm că 
le va găsi cu prisosinţă, şi să procedeze la singura măsură 
salutară: interzicerea oricărei secte în România. 

Până atunci, semnalăm cu bucurie că noul Regulament 
al sectelor face un însemnat pas înainte spre această ţintă, 

Preasfinţitul Nicolae Colan, ministrul Cultelor, care a stabi- 
lit acest Regulament a înscris o nouă faptă de merit în fru- 
mosul registru al carierei Sale ministeriale. 

Prin acest Regulament se menţine decizia anterioară, 
de interzicere a tuturor sectelor în afară de cea a Baptiştilor, 
Creştinilor după Evanghelie şi a Adventiştilor. Celelalte 
secte nu pot face adunări şi nu pot tipări şi răspândi litera- 
tura lor. Ar fi de dorit însă ca să funcționeze în minister un 
mic birou, compus măcar dintr-un om perfect cunoscător al 
literaturii sectare, care să stabilească fiecare broşură cărei 
secte aparţine, căci de unde să ştie organele polițieneşti, şi 
de multe ori chiar preoții, că o anumită broşură care poartă 
poate chiar un titlu nereligios aparține unei secte interzise. 
Acestui birou i s-ar trimite de către cei ce le cad în mână 
orice broşură, de care se ştie că nu-i a Bisericii române, gă- 
sită pe la sectari sau pe la alți oameni, ca cercetând-o să dea 
ordine în consecinţă în toată țara. 

Cele trei secte admise, ca să poată funcţiona trebuie să-şi 
constituie asociaţii religioase locale — un fel de parohii —, 
constând din minimum 100 de familii aşezate toate într-o 
localitate, sau cel puţin 50, iar restul pe raza maximă a unui 
județ (un fel de parohie cu mai multe filii). Casa de rugă- 
ciuni nu poate să fie decât în centrul asociaţiei locale, unde 
trebuie să existe cel puţin 50 de familii din secta respectivă. 
Adunări religioase nu se pot face decât în centrul asociaţiei 
locale, în casa de rugăciuni. La membrii împrăştiaţi prin di- 
ferite localități, ce țin de acel centru, nu se pot aduna ceilalți 
pentru rugăciuni şi manifestări religioase. Predicatorii nu-şi 
pot exercita atribuţiile lor religioase decât în casa de rugă- 
ciuni a asociaţiei locale pentru care au fost instituiți. Măsura 
aceasta şi cu cea dinaintea ei sunt foarte bune. Prin ele un 

sectar, sau mai mulți dintr-o localitate rămân izolaţi. Nu se 
pot aduna nici între ei, nici predicatorul împreună cu mem- 
brii străini nu pot veni să-i adune la un loc în adunare reli- 
gioasă. Toţi preoţii din localităţile cu mai puţin de 50 de 
familii dintr-o sectă să fie atenţi că acei sectari n-au dreptul 
să se adune la rugăciune comună. Ei se pot duce doar la cen- 
trul asociației lor locale, care va fi cu siguranță la mari dis- 
tanțe, dat fiindcă 50 de familii dintr-o sectă nu se întâlnesc 
decât foarte rar în România. 

Desigur că diferiți sectari dintr-o localitate se vor vizita, 
chipurile pentru alte motive. Dar ei nu vor putea să ţină o 
adunare religioasă propriu-zisă. Nu vor putea să-şi propo- 
văduiască doctrina altor oameni pentru a-i câştiga, nu vor 
putea să spună vreun cuvânt rău despre vreun alt cult (de 
la aceasta sunt oprite toate cultele, dar uniaţii batjocoresc 
Ortodoxia pe toate căile, oral şi în scris. Cine-i opreşte?). 

Se permite totuşi să meargă în casele membrilor sectari 
din diferitele localităţi ale asociaţiei (art. 13). Ar fi fost bine 
să nu se permită acest lucru. Oamenii, nealimentați cu pre- 
dici noi, cu îndemnuri noi, decât atunci când pot face dru- 
mul lung şi costisitor la centrul asociaţiei locale, pe de altă 
parte cercetaţi continuu de preot, pot fi mai uşor rupți din 
mrejele ameţitoare ale sectei. 

Cucernicii preoți sunt rugați să citească şi să studieze 
amănunţit acest Regulament. Vor afla în el un mare ajutor 
în lupta cu sectarii. 

Regulamentul, ca un punct de tranziţie spre măsuri şi 
mai radicale, este foarte bun. Numai o întrebare: Cine va 
avea grijă de păzirea lui conştiincioasă? Organele poliție- 
neşti? Dar dacă nu se pricep totdeauna în aceste chestiuni, 
dar dacă n-au totdeauna bunăvoință? Ce măsuri se prevăd 

pentru astfel de cazuri? Legile sunt de obicei bune; aplicarea 
este defectuoasă. Se numesc acum tot felul de inspectori de 
control pentru gestiunile financiare. Nu sunt şi mai necesari 
câțiva pricepuți şi zeloşi inspectori de control pentru înlă- 
turarea tulburărilor şi neregulilor sufleteşti din mijlocul po- 
porului român? Cinci-şase oameni împărțiți pe regiuni, 
ajungând să cunoască exact situaţia sectelor în fiecare loca- 
litate din regiunea lor, având putere efectivă, fără să îngreu- 
neze bugetul Statului cu un salariu prea mare, ar asigura o 
maximă eficacitate acestui Regulament. La caz de nevoie, ar 
putea măcar eparhiile să delege câte unul din slujbaşii lor 
cu această lucrare, Statul având însă să-l prevadă şi din par- 
tea sa cu toată puterea şi autoritatea în aceste chestiuni. 







Pastoraţia în timpul verii” 


Sunt câteva instituţii care, în timpul verii, după zece 
luni de zilnică şi intensivă activitate, îşi suspendă sau înce- 
tează munca, pentru a da un moment de odihnă celor ce lu- 
crează în ele. 

Între acestea însă în niciun caz nu se poate număra şi 
Biserica. Ea este instituția care luptă cu păcatul şi, precum 
acela nu-şi conteneşte asalturile asupra omului nici în tim- 
pul odihnei lui trupeşti, Biserica nu-l poate lăsa niciodată 
singur şi suveran pe terenul neîncetat dezbătut. Desigur, şi 
preoții sunt oameni şi ca atare au trebuinţă din când în când, 
dacă au muncit istovitor, de odihnă trupească. Dar odihna 
aceasta ei nu şi-o pot lua într-un anumit sezon în masă, cum 
şi-o iau de pildă slujitorii şcolii. Ar fi o nenorocire dacă fie- 
care preot, lăsându-se contaminat de pilda dascălilor, şi-ar 
părăsi vara altarul, dezinteresându-se pentru două luni de 
mântuirea sufletească a credincioşilor. 

Este adevărat că vara credincioşii de la sate sunt cople- 
şiți de muncile agricole, iar cei de la orașe pleacă cu duiu- 
mul în localităţi balneare şi climaterice, şi faptul acesta ar 

putea oferi o aparentă justificare dorinței preotului de a-şi 
părăsi pentru o lună-două altarul. Este sezonul când credin- 
cioşii vin mai puţini la biserică, preocupaţi de alte griji! De 
ce n-am folosi acest timp pentru întărirea puterilor trupeşti, 
ca, atunci când vor scăpa de acele griji şi vor avea vreme 
mai multă pentru cele sufleteşti, să le putem satisface, fără 
să obosim, toate trebuinţele lor religioase? 

Acesta este argumentul care încurajează şi ispiteşte în 
cazul de care vorbim. 

De multe ori există convingerea sinceră că vara nu se 
poate face mai nimic pentru sufletul credincioşilor. De 
aceea, chiar dacă păstorul nu pleacă din parohie în acest 
timp, activitatea lui pastorală se împuţinează enorm, fie 
omorându-şi vremea cu lucruri mărunte şi neserioase, fie 
văzându-şi de interese cu totul personale. 

De aceea trebuie să ne întrebăm serios conştiinţa: oare 
este vara chiar atât de improprie activităţii pastorale? Oare 
ocupațiile omului din acest timp nu pot forma prilejuri şi 
momente de care să se poată încopcia cuvântul propovădui- 
tor şi sfătuitor al preotului? Oare grijile, muncile şi eventual 
distracţiile de vară ale omului sunt niscai mişcări sufleteşti 
închise şi ostile cu totul razelor de esență cerească pe care 
ar vrea să le strecoare preotul în inimile lor? 

Prezenţa preotului este oare un element atât de diso- 
nant în mijlocul oamenilor ce se află în toiul muncilor de 
vară? 

Cred că o astfel de disonanţă nu există decât poate în 
urma obişnuinţei, dar nu prin firea lucrurilor. Munca şi re- 
ligia nu sunt stări sufleteşti care se exclud. Şi sunt multe mo- 
mente de potrivite chiar în toiul cel mai mare al lucrului, 
numai să ştie preotul să le prindă. 


Ş 

lisus Hristos ne dă şi aici răspuns şi pildă. El întâmpină 
oamenii în exercițiul funcţiunii lor, strecurându-le un cu- 
vânt decisiv pentru soarta sufletului lor. Şi câştigă pe mulți 
apostoli pentru o viaţă de renunțare şi de jertfă tocmai în 
momente în care se aflau mai ocupați: unii cu pescuitul, alții 
la vamă. De câte ori nu va fi adunat în jurul Său pescarii de 
pe țărmul Ghenizaretului, rupându-i un moment de la 
munca lor pentru a le spune un cuvânt bun? De câte ori nu 
se va fi amestecat cu un sfat, cu o întrebare, cu un îndemn, 
în preocuparea uneia sau alteia dintre grupele de pescari, 
trecând pe lângă ei când îşi coseau mrejele, când se pregă- 
teau să le arunce în mare? 

lisus propovăduia pe colinele câmpiilor împodobite cu 
crini, desigur, nu numai sâmbăta (sâmbăta evreii nu ieşeau 
la câmp). De câte ori nu-și va fi adunat auditorul din sece- 
rătorii de pe ogoarele apropiate, din sătenii care treceau pe 
cale spre holdele lor sau spre sat? 

Cuvinte ca: 

„Nu vă îngrijiţi de ce veți mânca şi cu ce vă veţi îm- 
brăca, ci căutați la crinii câmpului şi la păsările cerului care 
nici nu seamănă, nici nu seceră” sau: „căutați mai întâi îm- 
părăţia lui Dumnezeu”, prea par să fi fost spuse către semă- 
nătorii şi secerătorii ce se adunau în jurul Lui când trec prin 
locurile pe unde munceau. 

Să enumerăm câteva momente concrete când se poate 
lua contact prelungit şi cu efecte bogate cu unii sau alţii din- 
tre credincioşi: 

Dimineaţa preotul se asociază la o familie sau la o grupă 
de săteni ce merg pe jos sau în car spre locul de muncă. Dru- 
mul durează o oră sau două, şi se macină în decursul lui în 
taifasuri sfătoase tot felul de gânduri, de planuri, de eveni- 














288 CULTURĂ ŞI DUHOVNICIE 


mente locale, de păreri despre oameni şi lume. Sau, din în- 
tâmplare, se poate nimeri cu o familie în care s-a cuibărit sec- 
tarismul în cursul drumului, care împrieteneşte pe oameni, 
poate opera în acele suflete o adevărată convertire. 

Acelaşi lucru îl poate face tot cu atâta efect seara, când 
se întorc oamenii de la lucru. Sunt cele mai bune prilejuri 


de pastoraţie individuală. Căci o primă condiție ca pastora- | 


ţia individuală să aibă efect este să efectueze în prealabil o 
deosebită apropiere sufletească (acesta este şi marele avan- 
taj al pastoraţiei individuale). Or, cine n-a experiat intimi- 
tatea, prietenia, înțelegerea ce se țese între doi drumeți care 
încep, în singurătatea lor, în urmărirea aceleiaşi ținte, să for- 
meze o mică comunitate? 

Gânduri, dureri şi aspirații intime, pe care nu le poți 
comunica altuia când îl întâlneşti, pe faţă, cu o expresie in- 
diferentă între alţii, i le mărturiseşti când îl ai aproape şi 
numai pe el. Te cunoaşte şi îl cunoşti într-un astfel de drum, 
te înțelege şi îl înţelegi. 

Ţi-ai deschis poarta unui suflet şi, de aici înainte nu vei 


avea decât să mențţii această intimitate prin repetarea aces- 


tor feluri de cazuri de întâlnire individuală. 

Pentru pastorația individuală prilejurile ce le-am indi- 
cat sunt cu mult mai potrivite ca vizitele la domiciliu, care 
au în ele ceva artificial şi îl ţin pe credincios tot timpul într-o 
stinghereală care face anevoioasă deschiderea şi apropierea 
sufletelor. 

Preotul are o holdă de secerat sau o livadă de cosit. 
Poate nu cu scop de a se procopsi, dar ca prilej de apropiere 
sufletească față de credincioşi, o va lucra cu oamenii săi, aju- 
tând şi el însuşi şi folosind ocazia aceasta pentru a învăţa şi 
a îndruma la multe lucruri bune pe cel cu care lucrează. 

Dar el va avea grijă să-şi lucreze locurile tot atunci când 
şi le lucrează vecinii, pe o rază cât mai întinsă. De pe locul 
său, el mai face câte o incursiune pe la vecini. La unul are 
să-i spună ceva, la altul, altceva. La vremea amiezii îi poate 
aduna pe cei din imediata apropiere să prânzească îm- 
preună. Adună apoi copiii de pe la vecini şi le arată ceva 
demn de reținut, le spune ceva din trecutul locului pe care 
se află, din trecutul satului, le dă ca pildă pe oamenii mun- 
citori şi cinstiți ai satului. Principalul este să şi-i apropie su- 
fleteşte pentru a-i avea astfel în timpul catehizării. 

Dar şi în sat este de lucru chiar şi vara. Acasă rămân bă- 
trânii, bolnavii şi copiii. Cei care au mai multă nevoie de iu- 
birea caldă a Bisericii şi cei prin care putem câştiga mai uşor 
inimile celorlalți credincioşi. Bolnavii se chinuie în singură- 
tate şi neajutorare deoarece toți ai casei i-au părăsit plecând 
la câmp. Acum este timpul în care vizita preotului vine ca 
un balsam. Iarna îi vizitează şi alţii. Acum sunt singuri şi 
descurajaţi. 

Iar copiii sărmanii suferă şi ei ziua întreagă lăsaţi de 
capul lor; cei mici sunt necăjiţi de cei mai mari, ultimii se 
învaţă reciproc la fel de fel de apucături ruşinoase. Am auzit 
că undeva un preot adună vara copiii din proprie inițiativă 
într-o grădină sau sală (poate la sine), ocrotindu-i şi învă- 
țându-i în acest timp, care altfel s-ar pierde degeaba, tot ce-i 
frumos şi folositor. O, dacă ar face aceasta măcar uneori fie- 
care preot, măcar şi numai câte un ceas pe zi! 

Dar în fiecare sat, în fiecare ţinut sunt alte şi alte feluri 
de munci care pot forma în diferite chipuri prilejuri de bine- 
cuvântată strădanie pastorală. Duhul iubitor şi râvnitor al pă- 
rintelui satului le va descoperi pe toate cu puţină atenţie, şi 
ele îl vor chema să le sfințească cu prezenţa lui vie şi activă. 









Problema răului la Fericitul Augustin” 


Sub direcţia Preasfinţitului Irineu Mihălcescu, arhie- 
reul-vicar al Sfintei Patriarhii, s-a inițiat la Bucureşti publi- 
carea unei serii de temeinice cărți teologice tratând teme din 
cele mai interesante. În această serie, numită Biblioteca 
Teologică, au apărut până acum: Interpretarea sociologică a re- 
ligiei şi a moralei de Emilian Vasilescu, Problema răului la Fericitul 
Augustin de Constantin C. Pavel şi Împăratul Justinian ] şi 
ereziile de Pr. V. Gh. Sibiescu. Toate sunt lucrări serioase, în- 
tocmite cu multă pricepere şi erudiție, pe baza unei vaste 
bibliografii. Toţi autorii sunt teologi tineri, cu frumoase stu- 
dii de specialitate la facultăţi din străinătate. 

Insistăm în aceste rânduri îndeosebi asupra cărții 
Problema răului la Fericitul Augustin, în care dl Constantin C. 
Pavel concentrează într-o expunere sistematică ideile mare- 
lui gânditor creştin asupra misterioasei şi tragicei realități a 
răului. Dureroasa prezenţă a răului în viață a format obiect 
de meditaţie pentru toți cugetătorii omenirii. Dar toate asal- 
turile minţii de a-şi arunca lumina ei cuceritoare asupra 
acestei crunte taine s-au dovedit neputincioase, deviind în 





* Telegraful Român, an LXXXVI, nr. 34, 21 iul. 1938, p. 1. Semnat: 
D. Stăniloae. 

explicaţii necorespunzătoare realității. Nu satisfac nici teo- 
riile dualiste, în sensul cărora răul îşi are izvorul său etern, 
substanţial, alături de izvorul etern al binelui, nici teoriile 
moniste, după care răul nu este decât o treaptă în evoluţia 
totului, care se desfăşoară ajungând la deplina dezvoltare 
abia la capătul procesului. Răul este simţit ca ceva ce nu tre- 
buie să fie, ca ceva ce trebuie condamnat, şi el nu se împu- 
ținează cu trecerea timpului. De asemenea, el nu stă într-o 
parte a ființei noastre, ci în centrul ei, el vine de acolo de 
unde vine şi binele. De el nu scapi mortificând trupul, căci 
există cât existăm noi, ca centru de gândire şi de acţiune. 
Nici teoria budistă, conform căreia răul stă în legătura cu 
viața, şi scăparea de el o dobândim prin omorârea tuturor 
simțirilor care ne leagă de viaţă, nu satisface. Viaţa nu poate 
fi decât dintr-un izvor pozitiv al ei, de la Creator, iar a nu 
mai simți nimic o fi echivalând cu lipsa răului, dar nu 
vedem aici nici prezenţa binelui. Simţirile pot fi şi curate. 
Nu în nepăsare şi nesimţire, în ceva negativ, într-o ostraci- 
zare a vieții, vedem idealul spre care trebuie să tindă omul, 
ci într-o iubire curată a semenilor săi şi a vieţii, care este din 
izvorul tuturor. 

Numai creştinismul a indicat just ființa şi originea rău- 
lui, fără să dea însă o explicație detaliată, ci numai una sche- 
matică, atât cât ne este suficientă pentru a şti cum putem şi 
scăpa de el. Răul n-a izvorât din om, ci omul şi l-a însuşit 
liber, sub o influenţă venită de la o ființă superioară, însă şi 
acea creatură a lui Dumnezeu, ieşită bună din mâna Lui şi 
devenită rea prin libertatea proprie. Răul nu este de la 
Dumnezeu, ci din voia liberă a creaturii, întâi a unei creaturi 
superioare omului, apoi şi a omului, influențat de aceea. 
Mai mult nu ne-a explicat Revelația. Poate pentru că nu voia 





292 CULTURĂ ŞI DUHOVNICIE 


să ne dea un sistem de gândire, ci să ne mântuiască. Sau 
poate pentru că realitatea răului este un mister pe care nu- 
] putem înţelege în abisul lui. Revelația ne-a indicat numai 
caracterul lui de mister şi ne-a abătut privirile de la expli- 
caţiile nepotrivite cu natura lui. Ne-a spus: nu acolo şi nici 
acolo stă izvorul răului, ci aici, în adâncul tainic al libertății, 
cu atât mai tainic cu cât este vorba la începutul răului de-o 
ființă superioară nouă, pe care n-o putem înţelege (Satana), 
în influența puternică dar nevăzută şi misterioasă a acelei 
fiinţe asupra omului şi în solidaritatea neînțeleasă încă de 
noi a geniului omenesc. 

Cum a fost posibilă însă ivirea răului prin libertate? 
Răspuns la acei mulți de ce?; de ce?; ai minţii care vrea să 
înţeleagă tot, nu ne-a dat Revelația. 

Fericitul Augustin a încercat să dea răspunsuri la aceste 
întrebări. Şi răspunsurile lui au rămas până azi în filosofia 
creştină, circulă în dogmatică şi în morală şi noi trăim în at- 
mosfera lor. Meritul dlui C. Pavel este că ni le prezintă în 
cadrul sistematic al gândirii lui Augustin. 

Posibilitatea răului, apărut prin libertate, stătea, după 
Augustin, în caracterul creat al făpturilor. Fiind create, adică 
scoase din nimic, nu puteau fi absolute, infinite în existență, 
întocmai ca Dumnezeu, ci stăteau pe o treaptă ontologică 
inferioară Lui, aveau deci latitudine de progres în existenţă, 
dar şi spre neantul din care au fost scoase. Fiind create, erau 
mutabile în sus şi în jos, numai Dumnezeu fiind neschim- 
babil. Libertatea a uzat de această posibilitate de schimbare 
şi le-a dus nu în sus, spre tot mai multă viaţă, spre Dumnezeu, 
ci în jos, spre neant. 

„Create înseamnă făcute din nimic; iar ceea ce vine din 
neant se împărtăşeşte nu numai din ființă, dar şi din nefi- 
ință. În orice creatură există, prin urmare, o lipsă originară. 
De aici vine necesitatea de schimbare şi sporire a fiinţei, 
pe care o observăm la orice creatură.” „Dar această infe- 
rioritate față de ființa Supremă nu constituie cauzalitatea 
răului, ci ne lămureşte numai asupra posibilității lui în 
lume” (p. 37). 


Răul este cauzat de libertate, dar este posibil prin pozi- 
ţia intermediară a făpturii, între existenţă şi neant, prin fap- 
tul că nu este existența absolută. Producerea răului constă 
într-o coborâre a făpturii de pe treapta de existenţă pe care 
se află, pe una mai jos, spre neant, o înmulţire a neantului 
şi o scădere a existenţei în ea. Răul nu este neființă, încetare 
totală de-a mai exista, căci ceea ce nu există deloc nu este 
nici rău, nici bine, ci o existență cariată de neant, o slăbi- 
ciune, o diminuare a existenței. 


„lar această corupţie nu este o substanţă, cum 
susțineau maniheii, ci o coborâre pe scara fiinţei [...]. 
Deficiența morală este o deficiență ontologică, pentru 
că: în quantum sumus, boni sumus, et in quantum mali 
sumus, în tantum etiam minus sumus” (p. 42). 


Concepţia aceasta despre rău nu se află numai la Fericitul 
Augustin, deşi el a sistematizat-o mai complet, şi nici nu 
este liberă cu totul de influențele neoplatonice. Pseudo 
Dionisie Areopagitul a preluat şi el cunoscuta imagine a 
neoplatonicilor, după care Dumnezeu este conceput ca un 
soare ontologic, din care se revarsă toată existenţa, într-o 
densitate tot mai diluată cu cât aceasta cade mai departe de 
focar. Binele şi răul nu sunt decât alte nume pentru această 

gradaţie ontologică. Cu cât existența este mai plină, deci mai 
aproape de Dumnezeu, cu atât ea se bucură mai mult de 
bine, şi cu cât este mai umbrită şi mai diluată de neant, cu 
atât este mai puţin bună. 

Fericitul Augustin a fost un mare cugetător, şi teoria lui 
domină până azi mai toată teologia. Şi totuşi, această iden- 
tificare a răului cu un minus ontologic nu satisface. Ea pare 
verificată de răul fizic, dar nu explică răul spiritual, păcatul, 
care este altceva sau, în orice caz, şi altceva decât un minus 
ontologic. 

Un minus ontologic ar fi o lâncezire a simțţirilor, a poftei 
de viaţă, o lipsă de interes față de toate, dar ura este o mare 
forță pozitivă în puterea ei, chiar dacă este orientată spre 
distrugere. Iubirea de sine este şi ea o aprigă şi neadormită 
zvâcnire de viață şi peste tot simțim răul în noi ca pe o forță 
uriaşă, împotriva căruia nu putem de multe ori opune mai 
nicio rezistență. Istoria şi societatea omenească cunosc for- 
ţele uriaşe ale atâtor rele care dacă s-ar fi pus în slujba bine- 
lui ar fi fost adevărate binecuvântări pentru omenire. 

Răul din noi ni se evidenţiază ca ceva pozitiv, şi în acest 
pozitiv trebuie prins el. 

Dacă răul ar fi tot una cu un minus de forță, diavolul 
ar trebui să fie mai slab ca noi, căci el este mai rău. Or atunci, 
de unde atâta zvârcolire şi atâta putere şi venin, încât tul- 
bură serios echilibrul lumii până la sfârşitul ei? Un om cu 
cât este mai rău ar trebui să fie mai slab, ori vedem că unul 
mai rău este mai tare decât unul mai puţin rău şi cu mult 
mai puternic decât unul indiferent. Se va spune că nu răul 
este tare, ci voința noastră de a i se opune este slabă. Dar in- 
tuiția internă ne arată că răul însuşi, privit în el însuşi, este 
o mare forță, iar voinţa este slabă tot din pricina puterii lui, 

sau pentru că el a slăbit-o. A recunoaşte că răul a avut putere 
să slăbească voinţa, înseamnă a-i recunoaşte puterea. Sigur 
că puterile puse în acțiune de rău sunt tot de la Dumnezeu. 
Răul lucrează cu uneltele dumnezeieşti: cu inteligența dată 
de Dumnezeu, cu organele date de El. Dar pe acestea le are 
şi un indiferent. De ce este el slab? Este, dincolo de aceste 
puteri date de Dumnezeu, ceva, un motor care le pune în 
maximă lucrare. 

Mai sunt şi alte dificultăți care arată că răspunsul la 
Fericitul Augustin se prezintă cu multe imperfecțiuni. 

Una dintre aceste dificultăți este următoarea: dacă răul 
este un minus în existenţa ce revine în baza creaţiei unei făp- 
turi, cum are să se explice primul păcat? Ca să-l fi făcut res- 
pectiva ființă trebuie să fi căzut deja în acel minus printr-un 
păcat anterior. Iar ca să fi săvârşit pe acest anterior, iarăşi a 
fost necesar de o cădere şi mai înainte în acel minus ontolo- 
gic. Şi aşa în infinit. 

Identificarea răului cu un minus ontologic duce şi la 
ideea că Dumnezeu putea mântui omenirea printr-un act 
de atotputernicie, iar moartea pe Cruce a Fiului Său apare 
ca un act care nu se impunea prin niciun fel de necesitate. 
Era de ajuns ca Dumnezeu să ridice făptura într-o zonă on- 
tologică superioară şi, eo ipso, s-ar fi făcut bună în totul, chiar 
şi în libertatea ei. 

Într-un număr viitor vom încerca să vedem dacă nu se 
poate arunca o rază de lumină în problema răului, fără a-l 
identifica cu un minus ontologic, ci ţinând cont de uriaşa 
lui forță pozitivă. 





Gânduri despre problema răului 


Despre posibilitatea răului se poate vorbi numai în le- 
gătură cu ființa lui. Dar este atât de greu să spui ce este răul 
în ființa sa. Se spune că răul stă în mândrie. Aceasta ar fi ră- 
dăcina tuturor celorlalte păcate. Dar sunt aspecte ale răului 
care nu pot fi reduse la mândrie. Aşa sunt îndeobşte diferi- 
tele patimi. Este, apoi, altceva mai adânc care te face să fii 
mândru, care te face să te bucuri de nenorocirea altuia, care 
te face să fii lacom, care te face să-ţi fie silă de oameni. Este 
uneori în noi o răutate care nu-şi evidenţiază niciun motiv, 
o dorinţă de-a face rău altora care nu se prezintă prin niciun 
argument justificată. Dostoievski a descris cu măiestrie acest 
caracter de aparenţă iraţională al răului, şi sub influenţa lui 
unii cugetători ruşi au declarat că răul este cu totul irațional, 
o noţiune de limită, ce nu mai poate fi descompusă în alte 
elemente, aşa cum o axiomă în matematici nu mai poate fi 
analizată. Atributul de răutate nu poate fi redus la altul. Este 
una din categoriile ultime şi ireductibile ale vieții noastre. 
Nu ştim ce este răul şi nu ştim de ce-l facem. Orice teodicee, 
orice încercare de a-l explica, de a-i motiva şi înțelege pre- 





* Telegraful Român, an LXXXVI, nr. 35, 28 aug, 1938, pp. 1-2. Semnat: 
D. Stăniloae. 

zenţa este condamnată dinainte la insucces! (este drept că 
Vâşeslavţev afirmă aici totala ignoranță referitor la sufe- 
rință, dar suferinţa stă în legătură cu răul). 

Dar nu putem rămâne la această teorie a absolutei ira- 
ționalități. Răul poate să se prezinte puterii noastre de in- 
tuiție limitată ca irațional. Noi poate că nu suntem în stare 
să vedem rădăcinile lui, dar în sine trebuie să aibă o moti- 
vaţie, căci o motivaţie este una cu un punct de plecare, în 
care este dată posibilitatea şi argumentul lui, pe când în 
absoluta lipsă de motivaţie este inclusă lipsa de început, 
lipsa a ceva anterior lui. Dacă răul are un început, trebuie 
să fi început din cauza a ceva anterior, trebuie să aibă o ex- 
plicaţie; numai dacă n-are niciun început nu are nici motiv. 
Motivul acesta poate să fie mai adânc decât puterea noas- 
tră de pătrundere şi deci răul poate să ne apară nouă ca 
irațional, dar în sine nu poate fi cu totul fără motiv, cu totul 
irațional. 

Că teza absolutei iraționalități a răului poate să ducă 
pe cineva la admiterea unui izvor supracreatural al lui, ne-o 
dovedeşte cazul filosofului rus N. Berdiaev, care concepe 
neantul din care Dumnezeu a creat lumea ca pe ceva pozitiv 
şi afirmă că libertatea din om este o proprietate a neantului 
şi răul comis de om este comis propriu-zis de această liber- 
tate suprapersonală şi eternă. Dumnezeu-Creatorul însuşi 
a răsărit din acest neant divin şi pozitiv, şi deci omul este în 
oarecare măsură frate cu Dumnezeu. Răul constă propriu-zis 
într-o luptă între cele două ramuri ale aceluiaşi izvor: 





1 Vezi: B. Vâşeslavţev, „Tragische Theodizee”, în: Orient und Occi- 
«lent, 1929, 1 Heft. 

Dumnezeu şi libertatea-neant, şi ea va dura o vreme oare- 
care, apoi va urma împăcarea?. 

Declarându-se împotriva lui Dumnezeu-Creatorul, li- 
bertatea meonică (cea din neant) refuză să consimtă la opera 
de creaţie a Lui şi tinde să se întoarcă spre neant, din care a 
ieşit. Dar neantul este ceva pozitiv. 


„Dumnezeu-Ireime naşte din abis, din Neantul divin şi 
se înfruntă cu libertatea acestui neant. El creează lumea şi 
omul din neant şi răspunsul pe care îl aşteaptă de la ei tre- 
buie să-l vină din profunzimea libertăţii. Acest răspuns a 
fost întâi un asentiment la creaţie, apoi o revoltă şi o ură 
contra lui Dumnezeu, adică o întoarcere la non-existența 
originară. Căci orice rebeliune contra lui Dumnezeu este 
o întoarcere la non-existenţă” (p. 42) 


Această idee, care scoate de sub răspundere persoanele 
omeneşti şi nu poate concepe mântuirea lor decât în bloc, re- 
duce răul la o iluzie, la un proces trecător în sânul totului. 

Ideea de neant, care preocupă persistent cugetarea 
celor ce au încercat să explice răul, credem că are o impor- 
tanță în originea lui. Dar alta decât i-o atribuie Fer. Augustin 
sau N. Berdiaev. 

Am văzut că în rău se manifestă o uriaşă forță pozitivă. 
N. Berdiaev a văzut aceasta şi de aceea a conceput neantul, 
izvorul liber al opoziţiei contra lui Dumnezeu, ca pe o rea- 
litate pozitivă. 


„Desfacerea de Dumnezeu presupune la creatură o 
mare elevaţie, o libertate şi o forță considerabilă” (p. 43) 


2 De la destination de l'homme, Paris, 1935, p. 39. 

Ca şi Augustin, vorbeşte şi N. Berdiaev de o cădere a răului 
spre neant, dar coborârea spre neant insuflă după el putere. 

Dar este absurd să concepi neantul ca pe o forță pozi- 
tivă care ar împrumuta putere răului. Orice putere vine de 
la Dumnezeu, deci şi puterea făpturii în rău. Contribuţia ne- 
antului la producerea răului este de natură indirectă. Făp- 
tura se teme de recădere în neexistență. Fiind creată, nu este 
infinită în puteri, este limitată. Simţind aceasta şi având des 
sentimentul împuţinării acestor puteri limitate, se teme că 
împuţinarea va merge până la dispariţie totală. Aceasta o 
face să se încordeze spre a-şi consolida cât mai deplin exis- 
tența. Obsedată de teama dispariţiei, când vede cât de slabă 
este şi cum slăbeşte, făptura trăieşte într-o încordare conti- 
nuă spre înmulţirea existenţei sale. Simte că, cu cât va avea 
mai multă existenţă, cu atât va fi mai asigurată contra dis- 
pariţiei, contra neantului. Dar pe orice treaptă de putere ar 
ajunge, atâta vreme cât nu are viaţă infinită, nu se simte des- 
tul de asigurată. Tot ce nu-i fără sfârşit se poate epuiza. Slă- 
biciunea, limitarea proprie şi-o simte şi atunci când vede că 
alții sunt mai tari. De aceea, vrea să fie mai sus ca toți cei 
mai tari. În dependenţa altora de sine, omul capătă impresia 
că este mai asigurat împotriva neantului, dar slăbiciunea sa 
îi apare îndată ce priveşte la alţii, care sunt mai tari. Astfel 
se explică lupta şi invidia împotriva celor mai tari, mândria 
față de cei mai mici. Mai mult îi evidenţiază slăbiciunea 
Dumnezeu Atotputernicul. El apare omului, lacom de sigu- 
ranță în existență, şi ca un veşnic pericol. Dacă poate face 
cu mine ce vrea, ce ştiu eu că nu mă va distruge într-un mo- 
ment sau altul! De amenințările naturii crede că va putea 
scăpa şi puterile ei crede că şi le va aservi toate. Dar de de- 
pendenţa de Dumnezeu poate oare scăpa? Mintea poate să-i 

arate că acest gând este absurd, dar lăcomia sa organică 
după infinită existenţă şi independenţă, după aşezarea în 
centrul existenţei, îl mână la acest absurd. Caută să se sus- 
tragă de sub puterea lui Dumnezeu, să nu-l împlinească po- 
runcile, iar de la o vreme caută să se iluzioneze chiar cu 
gândul că nu există Dumnezeu. Din teama de dispariție, 
omul vrea să posede şi să stăpânească toată existenţa, să fie 
el Dumnezeu, răsturnând pe unicul şi adevăratul Dumnezeu. 
Filosoful contemporan Heidegger a ajuns la concluzia că o 
structură fundamentală a omului este o teamă continuă, 
produsă de faptul că viaţa sa merge spre moarte. O teamă 
care la început nu-şi dă seama de cauza ei. 


„Dass es seinem Tod iiberantwortet ist, und dieser 
somit zum In-der-Welt-sein gehort, davon hat das Dasein 
zunăchst und zumeist kein ausdriickliches oder gar theo- 
retisches Wissen. Die Geworfenheit in den Tod enthiillt 
sich ihm urspriinglicher und eindringlicher in der Befind- 
lichkeit der Angst. Die Angst vor dem Tode ist Angst 
«vor» dem eigensten unbezuglichen und uniiberholbaren 
Seinkânnen. Das Wovor dieser Angst ist das In-der-Welt- 
sein-selbst. Das Worum dieser Angst ist das Seinkânnen 
des Daseins schlechthin.”? 


Nu este locul şi nu este nici necesar să spun că gândurile 
noastre nu au decât o apropiere aproximativă de acestea. 

In această fugă de starea condiționată, în această do- 
rinţă de-a fi Dumnezeu se află rădăcina tuturor felurilor de 
păcat. Mândria, invidia, ura, lenea (teama de-a obosi, de-a 
slăbi), minciuna (pentru a-şi salva interesele), lăcomia după 


3 Heidegger, Sein unde Zeit, Halle, 1935, p. 251. 

avuţie, ştiinţă, lux, glorie (putere şi nemurire de orice fel, cu 
orice preţ); chiar poftele nesăturate trupeşti (după mâncare, 
plăceri) se explică dintr-un elan după viaţă, ce ţine de con- 
stituția naturii create. 

Dacă citim atenți, cu acest gând a ispitit Satana pe pro- 
topărinţi în Paradis, din acest motiv s-a comis primul act de 
neascultare: „veţi fi ca Dumnezeu” (Facerea 3, 5), ca să iasă 
din starea condiționată, din starea de supunere. Cunoaşte- 
rea binelui şi a răului a amintit-o ispititorul în al doilea rând, 
ca esenţialul atribut al Dumnezeirii. Prin ea ieşim din starea 
de dependenţă şi de nesiguranţă; ştiind ce este bine şi ce 
este rău, ştii cum trebuie să trăieşti ca să-ți consolidezi exis- 
tenţa, ca să fii tare. Pofta Evei (a văzut că este bun la mân- 
care şi frumos pomul) este trezită, în al treilea rând, 
servindu-se ispititorul de elanul după viaţă al naturii tru- 
peşti. Avem deci o lăcomie pozitivă după existenţă, culmi- 
nând în dorinţa: de a fi „ca Dumnezeu”. 

Despre căderea lui Lucifer, a primului dintre îngeri, ia- 
răşi se spune că a căzut pentru că s-a răzvrătit împotriva lui 
Dumnezeu vrând să-L răstoarne. Păcatul lui stă în aceea că 
duşmăneşte pe Dumnezeu, concurând la locul Lui de stă- 
pânitor al lumii. De aici numele lui: Duşmanul, Satana. 

În această tendinţă înnăscută a făpturii, de întărire a 
propriei existenţe, stă forța pozitivă uriaşă a răului şi, în ace- 
laşi timp, aspectul său irațional, căci teama făpturii de neant 
şi încordarea ei spre tot mai multă existenţă nu este ceva dat 
de voia şi de rațiunea omenească, ci este pus la temeliile ei. 

Dar dacă Dumnezeu a pus în structura făpturii teama 
de nimic şi încordarea spre tot mai multă viață, oare nu 
facem din El cauza răului? Sau mai sunt faptele săvârşite din 
acest imbold păcate? La aceste întrebări răspundem că ten- 

dința spre mai multă viață nu este ceva rău. Dumnezeu în- 
suşi le-a spus primilor oameni: „Creşteţi şi vă înmulțiți şi 
umpleți pământul şi-l supuneţi” (Facerea 1, 28), poruncă reîn- 
noită şi către Noe după ieşirea din corabie. De aceea a venit 
şi lisus Hristos, ca lumea „viaţă să aibă, şi din belşug să aibă” 
(loan 10, 10). Dumnezeu n-a pus pe om prin creaţie pe cea 
mai înaltă treaptă de viaţă ca el să guste static din această 


plinătate, ci l-a înzestrat cu un neastâmpăr dinamic pentru | 


a merge singur mai departe în lărgirea şi mărirea conţinu- 


tului său de viață. Însă acest progres avea să-l facă omul nu ] 


împotriva lui Dumnezeu, ci cu El şi spre El. Chemarea din 
neexistenţă s-a făcut numai prin Dumnezeu. Progresul în 
existență avea să se facă prin colaborarea omului, dar nu fără 
Dumnezeu şi împotriva Lui. Dinamismul vital care se ma- 


nifestă în păcat este de la Dumnezeu. Cu el a izbucnit omul 
în existenţă şi prin el are să continue actul creației. El nu ! 


poate fi din altă parte, căci numai Dumnezeu este izvor de 
putere. Rău este în acest dinamism absenţa gândului la 


Dumnezeu. De aici, partea de măreție care se află incontes- | 


tabil şi în cele mai scelerate acțiuni şi în realizările unei civi- 
lizaţii fără Dumnezeu. Progresele tehnice ale lumii de azi, 
punerea în slujba omului a atâtor forțe ale naturii sunt lu- 
cruri care storc admiraţia, cu toate că sunt produsul unei 
strădanii fără Dumnezeu. Ele nu sunt în sine realizări păcă- 
toase. Atitudinea creştinului față de ele nu poate fi unilateral 
negativă. Invenţia avionului, a luminii electrice, a telefonului 
şi televiziunii nu sunt produse ale diavolului pentru a cu- 
funda lumea şi mai mult în păcat, ci ale elanului vital pus în 
om de Dumnezeu pentru consolidarea vieții sale. Creştinis- 
mul nu poate fi contrar elanului creator al omului. Smerenia 
nu poate însemna desconsiderarea minunatelor puteri ce 

sunt puse în noi şi renunţarea la desfăşurarea lor, renunțarea 
la muncă, cu toate puterile ce ne sunt date. 

Dar nu putem avea nici o atitudine cu totul pozitivă 
față de acest elan creator al omului şi față de rezultatele lui, 
deoarece ştim că lipsind Dumnezeu din el, s-a alterat, iar 
produsele lui fiind lipsite de armonie şi de justă utilizare, 
fac pe om mai mult să sufere decât să se bucure. În monstru 
admiri forța şi unele trăsături ce amintesc anumite armonii, 
dar deteşti îngrămădirea inestetică a forței. Aşa şi în chipul 
omului, care păstrează toate elementele date de Dumnezeu, 
dar în dezorganizare şi proastă întrebuințare, şi în realiză- 
rile lui, impunătoare în măreţia lor, dar triste în tulburarea 
şi nefericirea ce-o întrețin în viața omenească. 

Cum s-a dezorganizat omul interior, chipul lui Dumne- 
zeu în om? Prin aceea că omul a ieşit din ascultarea Lui şi 
s-a ridicat împotriva Lui. Dacă omul n-ar fi rămas să-şi con- 
solideze viaţa fără Dumnezeu, n-ar fi fost în el o atât de mare 
teamă de dispariţie, de moarte, de slăbire a existenţei. Ar fi 
ştiut că nimicul îl amenință numai într-o eventuală părăsire 
a lui Dumnezeu. Fiind cu Dumnezeu, ar fi avut în El sigu- 
ranța că oricât ar slăbi muncind, nimicul nu-l va înghiţi. Lip- 
sind această teamă, această nelinişte, având siguranţa în 
Dumnezeu, nu s-ar fi simţit avizat numai la puterile lui pen- 
tru a se menţine şi întări în existență. N-ar fi muncit cu dis- 
perare, n-ar fi lăcomit cu nesațiu la bunuri materiale pentru 
sine, ci pentru a colabora cu Dumnezeu la înfrumusețarea 
cosmosului, la uşurarea vieții tuturor. Fiind asigurat împo- 
triva neantului prin Dumnezeu, n-ar fi căutat să se suie tot 
mai sus printre semenii săi, ar fi lipsit lupta de dominație, 
vrajba, exterminările. Nu s-ar fi dezlănţuit prin colaborarea 
fanteziei nici poftele nesăturate şi deci s-ar fi mulțumit fie- 

care cu atât cât îi era necesar pentru viaţă. lubirea de viață 
sădită în firea omului s-ar fi manifestat în iubirea lui 
Dumnezeu, în străduința de a-L cunoaşte şi de a se apropia 
de EI, căci El ne asigură viaţa, în iubirea frumuseţilor uni- 
versului lui Dumnezeu şi gustarea bunătăţilor Lui, în munca 
de a le evidenția şi de a le face accesibile la fel tuturor. Ar 
spune poate unii că n-ar fi fost strădanie şi creație fără con- 
curenţă, fără marile ambiţii de-a fi mai mult şi de-a avea mai 
mult ca alţii. Dar ar fi creat omul din dragostea de Dumne- 
zeu şi de semenii săi şi pentru frumuseţe. Marile creaţii, chiar 
în starea de păcat, au mult din aceste nobile impulsuri. 

Cu alte cuvinte, omul ar fi trăit în armonie cu Dumnezeu, 
cu sine, cu semenii săi şi cu natura. Ar fi lipsit total egoismul 
în iubirea vieţii. N-ar fi căutat să fie el centrul lumii, ci un frate 
cu ceilalți oameni şi un fiu al lui Dumnezeu. Patima nu i-ar fi 
întunecat judecata şi vederea adâncilor taine ale vieții. 

Fără îndoială răul apare şi sub un al doilea aspect: ca 
slăbiciune a făpturii: bolile şi moartea în ordinea fizică şi 
slăbiciunea ce-o simte omul, chiar dacă nu este rău, de-a 
presta lucruri mari în favooarea aproapelui. Câţi şi de câte 
ori nu simţim că nu este suficient să nu urâm şi să nu păgu- 
bim pe alţii, ci este necesar să activăm intens, dintr-o mare 
iubire în folosul altora. În fenomenul acesta se manifestă un 
alt pol al existenţei omeneşti, opus celui care se încordează 
spre cât mai multă putere şi viață. În el îşi descoperă din 
nou prezența neantul din care suntem scoşi. Dar totuşi, nu 
ca forță pozitivă, cum spune Berdiaev, ci ca inerție, ca greu- 
tate ce ne trage în jos. 

De remarcat este că această inerție a neantului o simt 
mai puţin cei răi. Puterea lor lacomă de asccensiune nu se 
simte atenuată de slăbiciunea produsă de atracția neantului. 

Ea nu este propriu-zis răul, ci urmarea lui. Atâta timp 
cât în cuprinsul făpturii vuieşte patima pozitivă a răului, nu 
se simte această lâncezire a puterilor de viață. Ea este o ur- 
mare a răului în adevăratul înțeles al cuvântului. Ea vine pe 
urmă. După înălțarea semeaţă spre Dumnezeu, care este o 
maximă desfăşurare a puterilor vitale puse în noi de Creator, 
vine epuizarea datorată faptului că nu am luat pe Dumnezeu 
ca ajutător al întăririi noastre în existență. Dar întâi este 
înălțarea şi, cât durează ea, slăbiciunea nu se simte; ea se 
simte în raport invers proporțional cu puterea ce se mani- 
festă în înălțare. De aceea, răul este propriu-zis forță pozi- 
tivă; urmarea lui numai este prăbuşire în țărână. 

Unii pot să nu fie agitați de pornirile rele. Dar ei simt iner- 
ţia neantului, ca urmare a păcatului general omenesc. Răii cei 
mari, îngerii răzvrătiți, vor fi aduşi în starea de slăbiciune, de 
lâncezeală a puterilor lor, abia înaintea judecății din urmă. 

Dar fie că suntem încă în plină încordare a înălțării fără 
Dumnezeu, fie că simțim în toată tristeţea ei relaxarea pu- 
terii de viață, vindecarea noastră este numai la Dumnezeu. 
Un indiferent, un sceptic, un neputincios de-a face binele, 
chiar dacă nu face nici răul, nu este mai bun ca un rău. Ba 
poate că este mai rău cu acela. Pentru că nici el nu se încrede 
în Dumnezeu. Răul luptă să-şi întărească existența fără 
Dumnezeu; indiferentul este un descurajat. Ştie că nu poate 
face nimic singuzr, dar nu crede nici în ajutorul lui Dumne- 
zeu. Îşi închipuie că totul este pierdut. 

Şi răul şi indiferentul trebuie să se hotărască să pri- 
mească viața din mâna lui Dumnezeu, Stăpânul şi Ajutăto- 
rul nostru. Este ceea ce ne învață Răstignirea şi Învierea 
Domnului, care ne dau adevărata teodicee. Dar despre 
aceasta vom încerca poate să ne lămurim puțin în alt număr. 








Suflete rătăcite" 


Sfânta noastră Biserică, cucerită de elanul divin al mi- 
siunii sale în mijlocul neamului românesc, lucrează pozitiv 
în toate straturile societăţii la adâncirea credinţei, la alun- 
garea ideilor stricăcioase, la însănătoşirea vieţii morale şi, 
prin aceasta, la consolidarea statului nostru. Viața de azi ri- 
dică o mulțime de probleme şi reclamă în locuri şi împreju- 
rări nenumărate şi nespus de variate prezența plină de 
înțelepciune şi de duh curat slujitorilor ei, iar aceştia caută 
să răspundă fără preget la toate chemările. Multilateralitatea 
aceasta de preocupări pozitive, complexitatea şi adâncimea 
problemelor cărora, angajată din plin, caută să le facă faţă 
Biserica noastră, se răsfrânge ca ecou şi în presa noastră bi- 


sericească, firesc fiind ca aceasta să însoţească, cu îndemnu- 


rile ei, cu comentariile ei ce rectifică greşeli şi dă noi sugestii, 
activitatea slujitorilor altarului pe teren. a a cit 
Aşa fiind, fireşte că chestiunile secundare şi discuţiile 


pornite dintr-un otrăvit spirit negativist nu-şi pot găsi locul |] 


în presa noastră, absorbită cu totul de marile întrebări şi da- 
torii pozitive ale zilelor noastre. Ele vor umple permanent 
coloanele numai în acea presă în care nu există alt material 





* Telegraful Român, an LXXXVI, nr. 36, 4 sept. 1938, pp. 1-2. Nesemnat, 

de fapte care să-şi ceară urgent comentariul, unde nu se 
simte o răspundere în faţa multiplelor dureri ale societății 
actuale şi necesitatea unei vii activități pentru a le da leacul 
potrivit. 

Recordul acestui fel de presă bisericească îl bate moni- 
torul mitropoliei blăjene, Unirea, care, neavând ce scrie, are 
noroc cu existența şi cu făptuirea Bisericii Ortodoxe, a cărei 
acțiune o însoţeşte pe toate coloanele ei cu batjocuri, cu văi- 
căreli, cu pâri mincinoase, cu ameninţări, întocmai ca un 
copil, căruia lipsindu-i fantezia la joc nu face decât să pâ- 
rască continuu, plângând de ciudă, la mamă pe frăţiorul ab- 
sorbit în fericita preocupare de jocurile lui. 

Nu este număr din acest plângător şi înciudit ziar, chiar 
din timpul verii, care să nu se ocupe de ortodocşi, ba că sunt 
mai favorizați de stat, ba că sunt nenorociți dacă nu cred în 
papa, ba că nu sunt aşa de cuminţi ca redactorii Unirii, care 
uimesc lumea prin „telefon” etc. Când nu găsesc imediat un 
fapt nou la care să se repeadă avizi pentru a-i găsi ceva ce 
să se preteze la critică, recapitulează iarăşi şi iarăşi filmul 
vechi al împrejurărilor în care cred că Biserica Ortodoxă a 
fost tratată mai bine de Statul Român, ca Uniaţia. 

Este o situaţie demnă de toată compătimirea aceasta, în 
care se găseşte LInirea, şi ca ea (doar ea este un ecou, un te- 
lefon întru totul adecvat) tot statul-major al Uniaţiei, încălzit 
şi crescut sub aripile institutelor de propagandă din Vatican. 
Au venit de acolo în rolul unor păsări cu croncănit sinistru, 
care stau într-un picior, stingherite de înstrăinarea ce-o simt 
în jurul lor, nemulțumite de tot ce se face în țara pe care n-o 
mai înţeleg, visând, în disperarea lor, imposibilul: coborârea 
magică a împărăției vaticane pe plaiurile în care, aşa cum 
sunt în realitate, nu se mai simt mai bine. 

Să luăm un număr la întâmplare din această jalnică 
oglindă a Uniaţiei din România. Să luăm numărul din 20 au- 
gust şi să spicuim din articolul de fond, „Două măsuri „ale 
cărui subtitluri alarmate şi protestatare nu le mai cităm. 
Întâi se deşiră prelung plângerea că la sărbătorile naționale 
oficialitățile nu participă şi la serviciul divin din bisericile 
uniate. Jalba aceasta se termină într-o subit de belicoasă 
ameninţare: Bisericii uniate 


„nu-i rămâne decât să tragă concluzia spre care o îm- 
pinge autoritatea de stat: refuzul general de a mai parti- 
cipa oficial la serbările de la care este îndepărtată. Această 
hotărâre va trebui s-o ia fără amânare, ca să salveze, după 
atâta amânare, ceea ce mai poate din prestigiul şi din dem- 
nitatea sa, pusă la grea încercare.” 


Aşadar, iată Biserica Uniată anunțând că nu va mai face 
rugăciuni în zilele stabilite pentru a aduce laudă şi mulțu- 
mire lui Dumnezeu că ne-a ajutat să vedem Statul Român 
întregit, în zilele în care ne rugăm lui Dumnezeu să ă-l men- 
țină şi să-l întărească pe el şi pe şeful lui, pe regele țării. 

Amenințarea nu ne miră şi ştim că nu-i va fi greu Bise- 
ricii Uniate să o pună în practică; i-a dat în direcția aceasta 
obişnuită cazul de cea mai covârşitoare importanţă în istoria 
românească: încoronarea primului rege al tuturor români- 
lor. Se ştie că reprezentanții Bisericii Uniate n-au intrat 
atunci în biserică şi n-au vrut să ia parte la praznicul frățesc. 
Au rămas afară, de braţ cu ungurii. 

lar dacă mai este necesar să arătăm motivul just pentru 
care autoritățile de stat găsesc că nu pot participa la sărbă- 
torile naţionale şi la serviciul divin din bisericile uniate, iată-l: 
o sărbătoare naţională este un prilej în care cugetul trebuie 

să ni se înalțe în primul rând la ideea de unitate a statului. 
În cultul acestei idei trebuie să crească generațiile tinere. 
Ideea aceasta trebuie să-şi pună pecetea, prin practica sta- 
bilită, în sufletele tuturor. În acele zile trebuie să simțim mai 
mult ca oricând că statul nostru este unitar, prin priveliştea 
ce ne-o dau reprezentanții lui din fiecare localitate, strânşi 
umăr la umăr în fața aceluiaşi altar. Unitatea statului trebuie 
să se vădească şi să se concretizeze în aceste manifestări so- 
lemne. O oficialitate ce s-ar diviza pentru a participa la ser- 
viciul divin din două Biserici ar simboliza o sfâşiere a 
unității statului. Bine ar fi ca în aceste zile toți cetățenii țării 
dintr-o localitate să se strângă la un altar pentru a se simţi 
mai înfrățiți în dragostea de patria comună, dar dacă aceasta 
nu se poate realiza, să dăm voie măcar statului să-şi afirme 
prin oficialitățile sale unitatea. Un oficiant merge cu aceste 
ocazii la biserică nu în calitate de persoană particulară, ci 
reprezentând Statul, care nu poate fi purtat şi sfâşiat de 
bunul plac şi de înclinațiile personale ale unui oficiant, ci 
stă, cu unitatea sa, mai presus de persoane. 

Or, la care altar trebuie să se închine unitar Statul 
Român dacă nu la acela care este al zdrobitoarei majorități 
a neamului românesc, care l-a creat cu nenumărate jertfe şi-l 
susține cu sincera sa strădanie? Care altar a susținut şi sus- 
ține unitatea neamului românesc, ca bază a unității Statului 
Român, ca fundament de granit pe care s-a clădit această 
țară, dacă nu cel ortodox? Aşchia „uniată”, care s-a născut 
din tendinţa străinilor de a ne dezmembra, care prin sim- 
plul fapt al existenţei ei înseamnă o încercare de dislocare a 
unităţii naționale, poate pretinde cel mult o îngăduinţă, în 
niciun caz însă o încurajare, căci nu se poate pretinde unui 
stat să se surpe pe sine lucrând împotriva unității sale. 

Dar văicărerile uniate continuă şi nu ştii ce să deteşti în 
ele mai mult: ipocrizia sau lipsa de demnitate? Să cităm, ca 
să nu se creadă că inventăm: 


„Statul a fost foarte generos față de Biserica Ortodoxă. 
Începând cu reforma agrară şi până astăzi, i-a acordat 
mereu un tratament mai mult decât de favoare. I-a dat tot, 
dar absolut tot ce-a cerut şi a dorit. Aşa că nu prea ştim ce-ar 
mai avea astăzi de cerut. 

Mânăstirile ortodoxe au fost admirabil înzestrate. Fundaţia 
„Gojdu” i s-a restituit nu fără importante sacrificii din par- 
tea statului. Este vie încă în amintirea noastră şmecheria 
care a dat mitropoliei din Sibiu întreaga avere a fostei uni- 
versități săseşti, din care noi am pierdut, pur şi simplu, şi 
ceea ce a fost evident al nostru. În toate oraşele se ridică 
mărețe catedrale ortodoxe.” 


Este uluitor până unde se pot cobori aceste suflete stă- 
pânite de o patimă introdusă viclean în ele prin institutele 
propagandelor străine! Nici străinii de neam, nici francma- 
sonii nu s-ar lăsa poate atât de copleşiți de invidie şi de ură 
față de o Biserică românească, aceea care în sfârşit, după atâ- 
tea şi atâtea nedreptățiri şi împilări, primeşte oarecare re- 
parări de la un stat la a cărui creare a adus contribuţia cea 
mai însemnată. Măcar o decenţă de oameni, ieşiţi cât de cât 
din barbarie, ar trebui să-i oprească de la manifestarea unor 
atât de urâcioase sentimente. 

Chiar dacă ar fi adevărat că Biserica Ortodoxă Română 
a fost întrucâtva favorizată de Statul Român, şi tot n-ar tre- 
bui ca, după ce în trecut a fost atât de nedreptățită, tocmai 
din partea unor fraţi să se repete aceasta cu atâta patimă. Să 
se gândească măcar la străinii care totdeauna exploatează 
în favorul lor astfel de plângeri, răspândind în întreaga 

lume neadevărul că Statul Român aplică un regim foarte 
inegal cetățenilor săi şi institutelor lor. 

Nu este mult de când Unirea apăra averile uriaşe ale ca- 
tolicismului unguresc, dăruite lui pe vremuri de statul 
ungar, cu argumentul că proprietatea este sfântă, prin ur- 
mare marile danii făcute acelui cult de statul ungar s-au 
făcut cu toată dreptatea. lar acum, când Statul Român res- 
tituie Bisericii Ortodoxe — acestui oropsit şi prădat liman al 
sufletului românesc — (nu donează zeci şi sute de mii de ju- 
găre) câteva firimituri din ceea ce chiar el i-a luat pe ne- 
drept, cine se revoltă întâi şi întâi? Fraţii noştri! 

Ce a primit Biserica Ortodoxă prin reforma agrară? 
Danii de zeci şi sute de mii de jugăre, cum a primit de la sta- 
tul ungar şi cum le păstrează până azi eparhiile uniate şi ro- 
mano-catolice? A primit spre folosire (nu în proprietate) 
mici loturi parohiale, aşa cum a primit şi Biserica Uniată. Şi 
tare suntem siguri că mai mult a primit şi de această dată 
Biserica Uniată. 

„Mânăstirile au fost înzestrate admirabil!” Nu înzes- 
trate, ci repuse într-o minimă parte din vechile lor proprie- 
tăți, pe care statul le-a secularizat, căci față de mănăstirile 
româneşti avea atunci mai mult curaj de cum a dovedit de 
curând față de catolicismul unguresc din Ardeal, apărat şi 
de Unirea. Dacă s-a dat şi în Ardeal la 3-4 mănăstiri, pe cale 
de reînviere, câte un mic lot de pădure, de ce uită Uniaţia 
că aceste mănăstiri, făclii ale sufletului românesc, au fost dă- 
râmate şi jefuite de fostul stat habsburgic la cererea şi în fa- 
voarea Uniaţiei? Unele din aceste mânăstiri, cu proprietatea 
lor cu tot, au fost transformate cu forța în mănăstiri uniate. 
Unde este nedreptatea când redai în sfârşit celui jefuit ceva 
din ceea ce i-ai luat? 

„Fundaţia „Gojdu” i s-a restituit.” E grozavă în orbita ei 
patima uniată. Ce favoare este în faptul că i s-a restituit 
Bisericii Ortodoxe o fundaţie a ei, ţinută pe nedrept în se- 
chestru de statul unguresc. Ar fi vrut desigur Unirea să nu 
o mai cedeze guvernul din Budapesta. Că Statul Român a 
prestat oarecare sacrificii pentru această restituire, cine este 
de vină dacă n-a ştiut să folosească tot prestigiul lui pentru 
a obține fără niciun sacrificiu o fundaţie a unei instituții din 
cuprinsul său? 

N-a fost destul că guvernul din Budapesta a ținut 20 de 
ani această fundaţie în stăpânirea sa, păgubindu-se atâția 
tineri români de ajutoarele de studiu ce le-ar fi putut obține 
de la ea? Şi aceasta trebuie s-o accentuăm: Fundația „Gojdu” 
nu serveşte scopurilor bisericeşti, ci culturii generale româ- 
neşti, tinerilor români studioşi, lipsiţi de mijloace. Uniaţia 
este duşmana acestui tineret, este duşmana culturii româ- 
neşti când îşi arată invidia că Fundaţia „Gojdu” a fost scoasă 
de sub sechestrul unguresc şi redată destinaţiei sale (dar 
acordul încheiat încă n-a putut fi dus la îndeplinire din 
cauza tergiversării ungurilor). 

În chestia cu „Universitatea săsească” am mai răspuns 
în aceste coloane. Mitropolia din Blaj a primit recompensa 
în forma celor 1600 de jugăre ce i-au fost făcute cadou de 
statul român. Valoarea lor, de circa 50 milioane de lei, echi- 
valează cu prisosinţă, ținând seama de proporția numărului 
de credincioşi, cu singura danie ce s-a făcut Bisericii Orto- 
doxe din Ardeal din partea Statului. 

În sfârşit, chestiunea că se fac catedrale ortodoxe în 
toate oraşele din Ardeal? Şi aceasta vă doare? Şi mai spuneți 
că sunteţi buni români? Nu vă doare că în toate oraşele ar- 
delene se înalță masive turnurile catedralelor străine şi 

colegiile confesiunilor minoritare, zidite la vremea sa cu 
banii statului, ai statului unguresc, care se adunau mai ales 
din sudoarea bieților români, majoritari totdeauna la impo- 
zite şi la muncă, dar vă doare că, restabilindu-se puţin-puţin 
cumpăna dreptăţii, se clădesc acum, poate şi cu ajutoarele 
statului adunate tot de la români, şi biserici româneşti, ca 
semne ale prezenţei noastre în ele, pentru întărirea noastră 
în ele? 

Iată la ce se rezumă „favorurile” acordate de Statul 
Român Bisericii neamului. Dacă în acestea constă acel „tot, 
dar absolut tot ce a cerut”, apoi trebuie să recunoască Uniaţia 
că Biserica Ortodoxă a rămas până azi străină de poftele ma- 
teriale. N-a cerut nici măcar repararea deplină a nedreptă- 
ților din trecut, necum să se gândească să ceară ceea ce a 
cerut şi a obținut catolicismul şi Uniaţia în vremurile în care 
se practica într-adevăr favoarea: zeci şi sute de jugăre de pă- 
mânt, terenuri vaste şi corpuri de clădiri uriaşe în toate cen- 
trele oraşelor. Dacă ar citi un străin, care nu cunoaşte 
realitatea, afirmaţii ca aceea că Bisericii Ortodoxe i s-a dat 
„tot, dar absolut tot ce a cerut”, ar crede că în România preo- 
țimea ortodoxă nu mai poate de belşug, nu mai ştie ce să 
facă cu banii din salariile ei uriaşe, că bogăţiile Bisericii 
Ortodoxe se ridică aproape la nivelul fabulos al celor ale ca- 
tolicismului spaniol. Săraca preoțime ortodoxă! Cu cât este 
mai favorizată de Statul Român decât preoțimea uniată sau 
cea ungurească? Înoată şi azi în greutăți materiale, ca în 
toate vremurile trecute. Şi ca ea, toată Biserica Ortodoxă. 
Unde sunt palatele, unde sunt întreprinderile de presă, de 
editură, economice ale Bisericii Ortodoxe, care nu are cu ce 
tipări nici măcar Biblia pentru a o răspândi la un preț mai 
convenabil. 

Dar să întoarcem foaia şi să vedem şi ce nu a dat, după 
versiunea Unirii, Statul român Uniaţiei: 


„Avem şi acum o sumedenie de parohii neîmproprietărite.” 


Nu ştim câte va fi având Uniaţia, dar cu siguranţă noi 
avem mai multe. 

Din 698 de parohii din Arhiepiscopie, 200 au rămas 
total fără sesii şi numai 58 au primit sesii parohiale com- 
plete. În general, prin reforma agrară parohiile Arhiepisco- 
piei au rămas cu mai puţin pământ ca înainte cu 3277 de 
jugăre, fiind expropriate de 8775 de jugăre şi împroprietă- 
rite de-abia cu 5498 de jugăre. 

Tot atât de umflat este şi al doilea motiv pentru care se 
mai plâng; că nu capătă la oraşe terenuri pentru biserici. Noi 
cunoaştem oraşe cu populație uniată disparată, în care şi- 
au ridicat fără să fie nevoie, cu scopuri pur prozelitiste, bi- 
serici mari. Dar este neserios să transformi mici chestiuni 
locale şi incidentate în discuţii de principii. Însemnează să 
tragi lucrurile de păr. 

La atâta se reduce, oricâtă silinţă şi-ar da Unirea să pre- 
zinte lucrurile alarmant, mai puţina favoare de care s-ar bu- 
cura Uniaţia în fața Statului Român. 

Toată schelălăiala aceasta ipocrită nu reuşeşte decât să 
evidenţieze încă o dată micimea de suflet uniat, care nu 
alege metodele pentru a întări o păgubitoare disidenţă în 
sânul neamului, cu riscul oricăror rele pentru ţară. 







Biblia şi sufletul românesc” 


Cele dintâi traduceri din Sfânta Scriptură în româneşte 
datează dinainte de 1450. Deci părţi din Sfânta Carte au în- 
ceput să fie citite în limba română cam din acelaşi timp în 
care au început să îmbrace haina naţională la cele mai multe 
neamuri europene. În Apus traducerile acestea s-au făcut din 
opoziție faţă de Biserica Catolică de către diferiți reformatori. 
La noi s-au făcut chiar de către reprezentanţii Bisericii, de 
preoți şi mai târziu de episcopi, atunci când, încheindu-se o 
viață românească mai liniştită, oamenii au putut să se gân- 
dească la o astâmpărare mai din plin a setei lor religioase. 
Biserica Ortodoxă n-a luat în trecutul ei atitudine potrivnică 
traducerii Sfintei Scripturi în graiurile naționale. Dacă la noi 
nu s-au tradus totuşi părți din ea înainte de ce au făcut acest 
lucru în Apus reprezentanţii curentelor adversare Bisericii 
Catolice, faptul se datorează nu opoziţiei Bisericii, ci împre- 
jurărilor vitrege ale vieţii strămoşilor noştri, strâmtoraţi şi 
înghesuiți de năvălirile atâtor popoare, opriți atâta vreme să 
se adune, să se organizeze, să se reculeagă. 

Aceasta nu înseamnă însă că poporul nostru nu cunoş- 
tea înainte în general cuprinsul Sfintei Scripturi, care este 





* Telegraful Român, an LXXXVI, nr. 37, 11 sept. 1938, pp. 1-2. Sem- 

una cu cuprinsul creştinismului. Credincioşii îşi făceau ru- 
găciunile în româneşte, iar preotul le tălmăcea Evanghelia 
în graiul lor, cum scrie un preot sas pe la 1546 („românii nu 
citesc epistolele Sf. Pavel şi Evanghelia în limba lor, ci într- 
o limbă străină, slavona, pe care n-o înţeleg mirenii, ci le-o 
explică preotul lor”1). Fără să fi fost astfel formal tradusă, 
Sfânta Scriptură circula în rezumate şi în fragmente orale, 
modelând în duh creştin sufletul românesc, susținând uni- 


tatea lui şi dându-i elementele unei spiritualități pe care 


şi-o amplifica mai departe prin cugetarea proprie. 

Astfel, Biblia a format temelia spiritualității româneşti, 
baza culturii noastre, chiar într-un timp în care textul ei nu era 
scris în româneşte. Căci textul acesta, fie literal, fie rezumativ, 
era fixat în uzul lingvistic. La noi s-a petrecut acelaşi fenomen 
care s-a petrecut la începutul creştinismului cu textul unor 
Evanghelii: el circula în fraze şi povestiri orale aproape stereo- 
tipe, ca Sfânta Tradiţie, ca o repetare a predicilor Apostolilor, 
înainte de a-l aşterne în scris unul sau altul dintre evanghelişti. 
Precum creştinismul în general n-a început să existe numai din 
momentul în care acest text s-a fixat în scris, ci deodată cu pre- 
dica apostolilor despre viaţa şi opera lui lisus Hristos, aşa şi 
creştinismul românesc şi spiritualitatea creştină a neamului 
nostru, deci baza culturii lui, n-a aşteptat transpunerea în scris 
a textului românesc al Scripturii, ci s-a alimentat începând cu 
veacuri înainte din textul românesc nescris al ei. 

Parcă în istoria poporului nostru Providența a voit să 
ilustreze că un neam este creştin nu prin textul scris al Scrip- 
turii, ci prin propovăduirea lui, nu printr-o carte pe care o 


1 Ştefan METEŞ, Istoria Bisericii Române din Transilvania, vol. 1, p. 113. 

poți lua cu tine într-o izolare anarhică, ci prin ascultarea ade- 
vărului, care există mai înainte de-a se fixa în carte şi inde- 
pendent de ea, din gură de om viu, de la o societate de care 
eşti aşadar dependent şi căreia trebuie să-i fii mulțumitor că 
ţi-a ocazionat aflarea lui; de la o societate care a primit şi ea 
acest adevăr de la rândurile mai vechi de oameni; şi nu de 
la oricare societate, ci de la una care este organizată în aşa 
fel că poate păstra şi comunica un adevăr nescris în aceeaşi 
formă precisă cum a ieşit din gura apostolilor; de la o socie- 
tate care ştie că are datoria de-a nu schimba nimic din ade- 
vărul apostolic şi are şi o ceată de oameni încredinţați tocmai 
cu paza şi cu transmiterea exactă a acestui adevăr. Poporul 
nostru a fost aşadar creştin — şi încă ce creştin! — prin Biserică, 
adică nu prin textul scris al Bibliei, ci prin textul ei curgând 
viu, dar acelaşi, printre oamenii legaţi prin credinţa în Hris- 
tos întreolaltă şi cu toți ascendenții până la Apostoli. 

Se pune fals alternativa: este bine sau nu să cunoască 
poporul Scriptura? Nu există popor creştin, temeinic creştin, 
care să nu fi avut şi să nu aibă la baza vieţii lui Evanghelia. 
Şi nimeni nu poate fi potrivnic unei temeinice pătrunderi a 
Evangheliei în sufletul poporului. Se poate pune însă destul 
de serios întrebarea: Cum este mai bine? Să alimentezi po- 
porul cu textul scris al Evangheliei sau cu textul nescris? Şi 
cred ferm că puterea şi roadele propovăduirii nescrise a 
Evangheliei este superioară. Chiar dacă se dă şi textul scris, 
dacă nu se face în paralel şi o propovăduire intensivă a 
Evangheliei, care să copleşească contactul credinciosului cu 
Evanghelia scrisă, aceasta poate rămâne literă care nu-l în- 
viorează sau îl poate duce la anarhie. (Chiar protestanții şi 
sectarii, care răspândesc cu zel textul scris al Scripturii, fac 
în acelaşi timp cea mai intensivă propovăduire orală.) 

Dar şi alternativa referitoare la textul scris sau oral al 
Scripturii nu se mai poate pune azi decât teoretic. Practic 
nu se mai pune, pentru că, chiar să vrea autoritatea biseri- 


cească să nu mai circule Biblia scrisă, astăzi, în epoca exu- | 


berantă a tiparului, oprirea ei n-ar mai avea nicio eficacitate, 
De altfel, Biserica Ortodoxă niciodată n-a oprit citirea Scrip- 
turii de către popor. Dar dacă-i aşa, cu atât mai mult se cere 
propovăduirea orală a Scripturii. Chiar trebuie să existe un 
raport direct proporțional între citirea Scripturii de către 
popor şi propovăduirea ei orală de către Biserică, în speță 


de către preot. Unde se citeşte Scriptura mai mult, întrebă 


rile sunt şi ele mai multe, setea religioasă este mai mare, ne- 


liniştea metafizică este mai acută şi de aceea şi pericolul | 
rătăcirilor este iminent, amenințând continuu. Viaţa reli- | 


gioasă acolo este mai vibrantă, dar tocmai de aceea mai 
puţin asigurată de surprize neplăcute. Numai statica nu 
produce surprize. De aceea, propovăduitorul trebuie să 


crească paralel cu cititorul Scripturii în religiozitate vibrantă | 


şi în găsirea răspunsurilor la toate întrebările care se nasc, 


Propriu-zis trebuie să fie continuu într-o poziție avansată | 


faţă de credincios. 


Propovăduirea Sfintei Scripturi de către Biserică este 


superioară — de aceea ea trebuie să se facă totdeauna, fie că 


se citeşte sau nu Scriptura — şi ea poate fi şi suficientă, pe | 


când citirea Scripturii nu este suficientă pentru viaţa reli- 


gioasă; întâi pentru că numai ea trezeşte cu adevărat sufletul 
la viață creştină şi al doilea pentru că numai ea — făcută de | 


Biserică, accentuez — prezintă nu numai textul Scripturii, ci 


şi interpretarea lui cea justă, cea moştenită în Biserică de la 


Sfinţii Apostoli. Propovăduirea Scripturii de către Biserică 
acumulează în ea şi Sfânta Tradiţie, întreg adevărul creştin 

nealterat. Numai această propovăduire, când este vie, fe- 
reşte de rătăciri şi ține poporul strâns lângă Biserică. 

Poporul nostru a avut în tot trecutul său — chiar înainte 
de traducerile scrise — Sfânta Scriptură în viaţa sa. Este o afir- 
maţie insolentă aceea care se aude azi uneori, că poporul 
român a trebuit să aştepte pe agenţii sectelor şi curentelor re- 
ligioase de stil american ca să ia cunoştinţă de Sfânta Scrip- 
tură. Mai mult, poporul nostru a avut adevăratul înțeles al 
Scripturii, înţelesul moştenit prin succesiune neîntreruptă de 
la Apostoli, care au cunoscut mai bine şi în întregime gându- 
rile şi propovăduirea Domnului şi le-au predat, pe lângă ceea 
ce s-a fixat din ele în scris, urmaşilor lor şi aşa în continuare, 
ca lumină lămuritoare, ca comentariu sigur al părților scrise. 

Poporul nostru a fost întru adevăr, nu aceşti mărginiţi 
aroganțţi care pretind, certându-se şi întreolaltă, că ei cunosc 
mai bine pe Domnul — pe baza textului biblic — decât Apos- 
tolii care au trăit în preajma Lui. 

Dar în adevărul acesta întreg şi deci în creştinismul cu- 
viincios şi cu bună rânduială nu-l putem ține astăzi intensi- 
ficând propovăduirea orală. 

Biblia a jucat un rol uriaş, rolul primordial în formarea 
spirituală a poporului român, de la începuturile lui, nu 
numai din 1688, de când o avem întreagă tipărită în româ- 
neşte. Dar de atunci a început să joace unul şi mai mare. Şi 
va juca unul tot mai mare, fără întrerupere, în toată istoria 
viitoare a neamului nostru. Căci Scriptura, odată gustată de 
un popor, întreţine în sufletul lui o sete continuu neastâm- 
părată de-a cunoaşte pe Domnul, de-a se apropia de EI prin 
cunoaşterea Lui, prin cunoaşterea voii Lui. lar propovădui- 
rea Bisericii trebuie să țină pas cu această pururi nedeplin 
satisfăcută şi pururi în creştere sete spirituală. 























Cuvânt la deschiderea anului şcolar 
la Academia Teologică „Andreiană”” 


Cu voia şi cu ajutorul lui Dumnezeu începem un nou 
an de viață şi de pregătire duhovnicească în această vred- 
nică şi binecuvântată instituție şaguniană. Îi zic „un nou an 
de viaţă şi de pregătire duhovnicească”, şi nu „un nou an 
şcolar”, pentru că şcoala ce se face aici trebuie să se deose- 
bească total de ceea ce se înțelege curent prin cuvântul 
şcoală şi activitate şcolară. Aici se cresc preoți, iar preoții 
sunt oamenii Duhului, ai Duhului Sfânt. 

Fără a ne neglija grija adunării de cunoştinţe şi a culti- 
vării dreptei judecăţi, scopul acestei instituții depăşeşte 
aceste îndeletniciri. 

Aici se deprind tinerii mai presus de toate a vedea şi a 
cunoaşte pe Dumnezeu, a se apropia de El şi a trăi cu EI, a 
întări în interiorul lor contactul cu Dumnezeu, ceea ce 
cheamă viața duhovnicească. Pe calea aceasta, prin Dum- 
nezeu, prin contactul duhovnicesc cu EL, ei îşi câştigă o tărie 
în faţa vieţii, care întrece cu mult orice tărie câştigată prin 
sforțări şi destoinicii care au ca bază ideea că omul este avizat 





* Telegraful Român, an LXXXVI, nr. 39, 25 sept. 1938, pp. 2-3. Sem- 
nat: D. Stăniloae. 

numai la propriile sale puteri în consolidarea vieţii sale in- 
dividuale sau colective. 

lar când ei sunt cu adevărat tari duhovniceşte, tăria din 
ci se comunică şi în poporul pe care îl păstoresc, aducând 
sufletului național dintr-o latură nouă o întărire cu mult mai 
efectivă decât toate întăririle ce i se dau din exterior prin la- 
tura economică, igienică sau chiar educativă. 


lată cum vorbeşte apostolul despre tăria aceasta a 
Duhului: 


„În sfârşit, fraţilor, întăriţi-vă în Domnul şi întru puterea 
tăriei Lui. Îmbrăcaţi-vă cu toate armele lui Dumnezeu, ca 
să puteți sta împotriva uneltirilor diavolului. Căci lupta 
noastră nu este împotriva trupului şi a sângelui, ci împo- 
triva începătoriilor, împotriva stăpâniilor, împotriva stă- 
pânitorilor întunericului acestui veac, împotriva duhurilor 
răutății care sunt în văzduhuri. Pentru aceea, luaţi toate 
armele lui Dumnezeu, ca să puteți sta împotrivă în ziua 
cea rea şi, toate biruindu-le, să rămâneți în picioare. 

Stați deci tari, având mijlocul vostru încins cu adevărul 
şi îmbrăcându-vă cu platoşa dreptății, şi încălțați picioa- 
rele voastre, gata fiind pentru Evanghelia păcii. În toate 
luați pavăza credinţei, cu care veți putea să stingeţi toate 
săgețile cele arzătoare ale vicleanului. Luaţi şi coiful mân- 
tuirii şi sabia Duhului, care este cuvântul lui Dumnezeu. 
Faceţi în toată vremea, în Duhul, tot felul de rugăciuni şi 
de cereri, şi întru aceasta priveghind cu toată stăruința şi 
rugăciunea pentru toți sfinții” (Efeseni 6, 10-18). 


Necesitatea neapărată ca să creşteţi în Duhul lui 
Dumnezeu sau ca Duhul lui Dumnezeu să crească în voi o 
impune calitatea voastră viitoare de preoți. Căci specificul 
preotului față de ceilalți oameni îl formează duhovnicia lui. 

Preotul este aşezat în serviciul Duhului ca să facă să domine 
Duhul întâi în el, şi apoi şi în alții. Mai mult decât prin haină 
preotul trebuie să se deosebească de ceilalți oameni prin 
prezenţa Duhului în el. ie 

Ce înseamnă că preotul este un om care stă în serviciul 
Duhului? 


În primul rând, că preotul trebuie să fie preocupat de 


lucrurile spirituale, nu de cele lumeşti. Sfânta Scriptură 


spune despre arhiereu: „căci orice arhiereu, fiind luat dintre 
= 3 LE 
oameni, este pus pentru oameni spre cele către Dumnezeu 


(Evrei 5, 1). Aceasta este valabil şi pentru preot. 


Nu externul, temporalul, lumescul constituie obiectul 
misiunii sale, ci „cele ce sunt ale lui Dumnezeu” între oa- ! 


meni, intensificarea celor dumnezeieşti între ei. Sunt multe 
patimi, multe idealuri, multe lucruri care îşi au avocaţii lor 


între oameni, îndemnând pe oameni spre ele. Numai preo- ; 
tul este însă cel care pledează pentru Dumnezeu, cel care | 


descrie omului binefacerile legăturii cu Dumnezeu, îi ține 


omului deschis un geam spre cer şi prin aceasta face să 


crească în om credinţa în Dumnezeu, iubirea de El. Dacă se 
va face şi preotul un avocat al lucrurilor şi idealurilor lu- 


meşti, prin cuvânt sau faptă în faţa oamenilor, nu va juca ; 


decât un rol de anexă, întărind doar pledoaria altora. Popo- 
rul nu-l va mai distinge de alții şi nu-i va mai simți necesi- 
tatea ca preot. Dacă preotul nu-i va satisface setea de-a se 
prezenta ca trăind într-o altă sferă de existență decât cea a 
lumii, de a-i vorbi despre realități care nu aparțin lumii, va 
socoti că preotul nu îndeplineşte o lucrare pe care n-o mai 
îndeplineşte nimeni pe pământ şi va spune că se poate dis- 
pensa de el, căutându-şi astâmpărarea setei după Dumnezeu 
fără preot. 

Dar nu numai în conținutul pledoariei trebuie să se de- 
osebească preotul de toţi profesioniştii idealurilor pămân- 
teşti. Preotul fiind om duhovnicesc şi având să vorbească 
neîncetat despre mărimea şi bunătatea lui Dumnezeu oa- 
menilor, trebuie să o şi facă aceasta într-o manieră strict du- 
hovnicească, potrivită cu conţinutul propovăduirii. Modul 
de comportare, modul de argumentare, de vorbire al preo- 
tului să fie cu totul spiritual. Duhul este pentru preot nu 
numai un conţinut al propovăduirii, ci şi o metodă, un mij- 
loc. Nu prin mijloace economice, politice, logice, va întări 
preotul poporul în credința în Dumnezeu. Nu disprețuim 
aceste mijloace, dar pentru credinţă ele nu ajută cu nimic. 
Maniera lumească nu este în stare să convertească sufletele 
durabil, să nască în ele viața cea nouă a credinței. 

Din nenorocire, aceasta este marea bubă spirituală de 
care suferă adesea activitatea preoțească. Toată preoțimea 
este bine intenționată; toți preoții vor să ajute creştinismului 
să fie tot mai puternic, tot mai îmbrăţişat şi mai respectat. 
Dar cei mai mulți preoți cred că sufletele pot fi ținute în cre- 
dință prin mijloace de forță externă, prin presiunea ce-o 
exercită asupra oamenilor puterea politică, economică sau 
poziţia lui socială, autoritară. Dar chiar dacă au aceste mij- 
loace oarecare putere de-a reţine sufletele de la căderea din 
creştinism, ele nu pot înviora în ele credința, nu le pot da 
fiorul viu, înnoitor al întregii vieți morale. Nici chiar cu lo- 
pica n-ai făcut nimic pentru o înviorare a credinţei, nicide- 
cum pentru o întoarcere a sufletelor rătăcite în sectarism. 
Poţi chiar să cunoşti Scriptura foarte bine şi să argumentezi 

învăţătura ei cu o logică perfectă, şi totuşi nu va izbucni în 
sufletul sectarului convingerea în adevărul celor ce le susţii. 
Căci este vorba de o logică. Şi logica, chiar aplicată unui con- 

ținut de credinţă, deci creştină în intenţia ei, nu poate face 
nimic în materie de convingere religioasă. Ea rămâne exte- 
rioară chemării duhovniceşti a sufletului. Ea este din lumea 
aceasta, şi preotul care lucrează numai cu ea, să aibă cât de 
mult zel, este încă cu totul în afară de Duh, în afară de Dum- 
nezeu, şi poporul îl simte ca atare. 

Cu altă cheie se deschid sufletele; prin alt mijloc se 
prinde în ele cutremurător sămânţa credinţei vii, înnoitoare. 
Este cheia Duhului. Şi numai dacă este deschisă în noi acea 
cămară, dacă locuieşte în noi Duhul, se întinde şi la alții. 
Focul nu se aprinde decât prin foc. 

Dar care este calea prin care putem face ceva să avem 
în noi Duhul? Este calea care se întemeiază nu pe o încor- 
dare a noastră numai, ci pe împreunarea străduințelor noas- 
tre de desăvârşire cu o activă cerere a ajutorului lui 
Dumnezeu, cu rugăciunea asiduă, înviorată de cugetul pre- 
zenţei lui Dumnezeu în fața noastră. „Bateţi şi vi se va des- 
chide, cereţi şi vi se va da”, a spus lisus. 

Nu există mijloc de înduhovnicire ca rugăciunea. Cine 
nu se roagă nu are credință. Rugăciunea este inima credin- 
ței. Ea este mai principală în acest locaş de pregătire duhov- 
nicească decât orice altceva. Cine dintre voi, iubiți studenți, 


va ajunge să se roage din necesitate, cu bucurie, cum apucă 
înfometatul pâinea, cu convingerea că Dumnezeu îl vede, îl ! 
ascultă, cutremurat de această siguranţă, acela va fi adevă- | 


ratul preot. 
În rugăciune acela a aflat şi adevăratul mijloc de aprin- 
dere a convingerii în suflete. Dacă ai ajuns să ți se înmoaie 


înțepenirile obişnuinţelor şi prejudecăţilor lumeşti din su- ! 


flet, şi poţi cădea în rugăciune cu omul pe care-l vizitezi 
pentru a-l cuceri, cu siguranţă că l-ai convertit. 

Criza noastră religioasă de azi este o criză întreţinută 
de caracterul inadecvat al metodei pastorale practicate, mai 
precis o criză determinată de absenţa rugăciunii personale, 
nu ceremoniale, din pastorație. Când preoțimea va desco- 
peri rugăciunea personală ca metodă pastorală, va turna 
duhul personal şi în rugăciunea ceremonială, va pune în 
plină valoare uriaşa comoară duhovnicească a sfintelor 
noastre slujbe. Căci rugăciunea personală nu trebuie să fie 
numaidecât şi o compoziție personală, ci un duh viu, per- 
sonal, împreună aprins în marele sfeşnic al sfintelor slujbe, 
prefăcute într-un adevărat rug pe care arde parohia, adu- 
cându-se purificată lui Dumnezeu. 

Aceasta v-o pun la inimă, iubiţi studenţi. Studiaţi, dar 
mai ales rugaţi-vă, rugaţi-vă neîncetat! Rugaţi-vă pentru 
mântuirea voastră şi pentru mântuirea şi pacea lumii în 
aceste vremuri învolburate, când numai Dumnezeu mai 
poate ajuta. Numai aşa puteţi deveni acele mult aşteptate 
rânduri sfinte de preoţi, care să schimbe la faţă sufletul 
României. 

Aveţi între voi altar strălucitor de lumină ridicat de 
osârdia Înaltpreasfinţitului nostru Părinte. Aveţi toate uşu- 
rințele şi îndemnurile pentru grija de sufletul vostru. Să nu 
pierdeţi anul în zadar. Fiecare zi este scumpă. Pe fiecare să 
o răscumpărațţi din robia celui rău. 

Pornind la lucru, profesori şi studenţi, trimitem Înalt- 
preasfințitului nostru Mitropolit asigurarea că ne vom face 
cu râvnă datoria, conştienţi de importanta misiune ce-o îm- 
plinim în sânul sfintei noastre Biserici şi, prin ea, în slujba 
neamului. Rugând pe Dumnezeu să-Şi trimită ajutorul şi bi- 
necuvântarea Sa, anul academic 1938/1939 îl declar deschis. 






































Medicină şi credinţă” 


Cu ocazia congresului de psihiatrie, neurologie şi en- 
docrinologie ce a avut loc în zilele de 2-4 oct. la Sibiu, s-au 
ținut şi două conferinţe pentru publicul larg, foarte instruc- 
tive şi importante pentru problema raporturilor între medi- 
cină şi credință. Una dintre ele, cea a dlui Dr. Minea, 
titularul catedrei de psihiatrie şi neurologie de la Universi- 
tatea din Cluj, s-a ocupa direct cu această temă, iar cealaltă, 
a dlui dr. Parhon, profesor la Facultatea de Medicină din 
laşi, a mânat gândurile multor ascultători spre această pro- 
blemă prin felul cum a înţeles Domnia Sa să explice o serie 
de funcțiuni şi manifestări nervoase şi psihice. Conferinţa 
dlui dr. Minea a fost aproape ca un fel de replică la confe- 
rinţa dlui dr. Parhon, ţinută cu o zi înainte. 

Într-adevăr, deşi dl dr. Parhon a ţinut să menţioneze la 
începutul expunerii Domniei Sale despre „funcțiile endo- 
crine, psihice şi nervoase” că ceea ce va spune în cursul con- 
ferinței nu implică nicio atitudine față de problema 
ultimelor cauze, din felul cum a prezentat Domnia Sa legă- 
turile între secțiunile endocrine şi anumite funcţii sufletești 


* Telegraful Român, an LXXXVI, nr. 41, 9 oct. 1938, pp. 1-2. Semnat: 

s-a degajat totuşi impresia unei concepții prea mecanice, 
prea materialiste despre viața omenească. 

Glandele endocrine sunt nişte glande mici, care fabrică 
şi secretă anumite sucuri, anumite lichide în interiorul or- 
ganelor omeneşti, şi nu afară, ca alte glande. Importanţa lor 
a fost descoperită de curând în medicină, căci s-a constatat 
pe calea microscopului că starea omului şi anumite funcții 
ale vieţii lui se afectează de lichidul pe care-l varsă aceste 
glande. Buna funcționare a cugetării stă în legătură cu nor- 
mala funcționare a glandei tiroide, iar instinctul erotic şi cel 
matern la femeie sunt în funcție de secreția ce-o varsă în 
sânge o altă glandă, specific feminină. 

S-a mers însă prea departe în accentuarea importanţei 
acestor secreții produse de glandele endocrine. Mulți medici 
explică astăzi toată viața sufletească a omului prin ele. Chiar 
dl dr. Parhon a folosit în conferință termeni care lăsau im- 
presia că vorbitorul vede între aceste lichide şi funcțiile spi- 
rituale o cauzalitate directă, deplin suficientă. De câteva ori 
a folosit expresia: „originea instinctului cutare (matern) se 
află în secreția cutărei glande”. lar instinctul, la rândul său, 
„produce” poezia, dacă este un instinct erotic. 

Modul acesta de-a vorbi este absolut impropriu. E sigur 
că viața sufletească nu poate funcționa normal decât prin 
mijlocirea unui normal substrat material, care este întreținut 
şi alimentat de o serie multiplă de procese organice, adu- 
când fiecare ca o contribuţie proprie, un element material 
necesar în combinația complexă a acestui substrat. O des- 
completare a substanțelor ce intră în compoziţia creierului 
— substratul material al cugetării — în urma încetării vreunui 
mic organ de a-şi produce substanţa sa, desigur că va tul- 
bura şi împiedica funcția normală a cugetării. 

Dar de aici şi până a spune că lichidul tiroidal „pro- 
duce” cugetarea, sau în el este „originea” cugetării, este o 
distanță uriaşă. Afirmația că un lichid este cauza cugetării 
este în primul rând absurdă, este contrară legii logice a cau- 
zalității suficiente; lipseşte din ea orice evidenţă logică. lar 
în al doilea rând, în loc să aducă o contribuţie la lămurirea 
misteriosului raport între cugetare şi materie, îl întunecă şi 
mai mult. Este mai misterios, mai contrar minții, mai inac- 
ceptabil pentru cugetare să afirmi că un lichid produce cu- 
getarea decât să spui că el o condiționează numai, ea 
existând ca o lume aparte, spirituală. 

Când dl dr. Parhon spunea că instinctul este produs de 
un lichid fabricat de ovare, mi-a venit în minte întrebarea: 
de ce atunci uneori iubirea mamei nu este la fel față de toți 
copiii? Oare când priveşte la unul, glanda fabrică momen- 
tan un alt fel de lichid decât acela produs în momentul în 
care priveşte la alt copil? Chiar dacă ar fi aşa, concluzia 
n-ar putea fi decât aceea că şi sentimentele sau actele de 
voință afectează natura secreţiilor interne, iar în acest caz, 
ne putem întreba: sentimentul de mai puţină iubire al 
mamei de unde provine dacă nu din secreția care nu mai 
este acuma cauză, ci efect? Răspunsul nu poate fi altul decât 
că un sentiment se poate naşte şi din elemente de cunoaş- 
tere, recepționate prin contactul cu lumea. Mama a văzut la 
un fiu apucături rele, nerecunoştință, lipsă de milă, de iu- 
bire, şi aceste constatări au micşorat în ea sentimentul de 
dragoste maternă. 

Dar în general observăm la tot pasul că şi sentimentele, 
ideile, actele de voinţă, peste tot viața sufletească afectează 
organele trupeşti şi procesele din ele. Sentimentul de frică 
este produs în suflet de un element cognitiv primit prin 


TELEGRAFUL ROMÂN -— 1938 329 


contactul cu lumea din afară, şi odată ivit, produce pertur- 
bări grave în nervii şi în celelalte organe ale omului, uneori 
chiar mortale. Iubirea faţă de cineva se naşte şi atunci când 
iei cunoştinţă de iubirea lui față de tine, iar încrederea în el, 
după ce ai văzut că este în stare să satisfacă anumite dorințe 
şi trebuinţe ale tale. Dacă secrețiile ar produce sentimentele 
şi ideile, ele ar trebui să premeargă şi să decurgă, indiferent 
de oricare luare de contact cu obiectul cutare sau cutare. 

Faptul însă că adeseori stările sufleteşti afectează pe 
cele trupeşti, coroborat cu o consideraţie care va fi expusă 
în continuare ne arată că este mai plauzibilă, mai logică, mai 
conformă cu datele experienţei chiar, inversarea cauzalității 
materie-spirit. Şi aici am ajuns la conferința, atât de la curent 
cu starea actuală a ştiinţelor naturale, ţinută de dl dr. Minea. 

Domnia Sa a remarcat faptul că nici glanda endocrină, 
cea atât de mică şi nici chiar celula, care este şi mai mică, nu 
s-a dovedit la microscop să fie ultima cauză a funcționării 
normale sau anormale a ei. Cauzalitatea s-a constatat că stă 
şi mai departe. Şi s-a urmărit până la ultimele părticele vi- 
zibile la microscop. Dar nici în ele nu stă ultima cauză a stă- 
rii lor normale sau anormale. Cauza este dincolo şi de ele, 
dincolo de ultimul punct material. Este aici marea problemă 
a originii materiei, a esenței ei în ultima analiză. Dl dr. 
Minea a citat aici dintr-un savant profesor medic, care a 
spus că pentru noi „ultimul punct cognoscibil se prezintă 
plin de o putere care poate este viață sau voinţă”. 

Cu citate din marii fizicieni ai timpului, cum este cele- 
brul Plank şi alţii, dl dr. Minea a arătat că astăzi universul, 
şi cu atât mai mult viața omenească, nu mai este socotit con- 
dus de legi mecanice de fier, cauzalitatea de multe ori nu se 
aplică, se observă uneori un defect de cauzalitate. Chiar 

dacă în toate momentele îşi varsă o anumită glandă secreția 
ei în organism, efectele uneori nu se produc. 

Deci, cum mai poate fi socotită secreția glandei endo- 
crine ca ultimă şi absolută cauzalitate a vieţii sufleteşti? 

Admirabil a arătat dl dr. Minea că astăzi boala nu mai 
trebuie să fie considerată ca un „concept natural”, produsă 
de o cauză pur materială şi vindecabilă pe cale pur fizică, 
printr-o reparare materială. În boală se amestecă cauzalități 
morale şi în decursul ei angajează sufletul care, iarăşi, in- 
fluenţează boala, agravând-o sau uşurând-o. Medicul dacă 
vrea să poată vindeca trebuie să se pună într-un raport per- 
sonal, de la suflet la suflet, cu întreg omul, insuflându-i pu- 
tere sufletească prin credință şi prin dragoste şi să 
dezlănţuie astfel din sufletul bolnavului energiile tămădui- 
toare. De aceea medicii de azi nu pot vindeca atâția bolnavi, 
pe care îi vindecă contactul cu personalități şi împrejurări 
religioase (Lourdes, Maglavit etc.), pentru că nu vin cu cre- 
dinţa, nu iau contact sufletesc cu bolnavul, ci pun între ei şi 
bolnav instrumentele care măsoară numai ceea ce-i mate- 
rial, indică numai fenomenele fizice şi de multe ori nu arată 
măsura şi natura justă a bolii, sau uneori nu arată nimic, 
pentru că boala nu se poate măsura totdeauna. 

Medicina trebuie să-şi revină din ateismul ei, să se îm- 
bibe iarăşi de credinţă. lar preotului, când are credință 
multă, trebuie să i se recunoască puterea de-a ajuta, mai ales 
în bolile cu implicaţii psihice. Celebrul psihanalist Jung a 
declarat fățiş că lasă bucuros şi cu încredere o parte din tra- 
tamentul psihiatru unor preoți care sunt bine pregătiți. 

De încheiere, accentuăm că dl dr. Minea nu este un sin- 
guratic în lumea medicală şi ştiinţifică atunci când susține 
astfel de idei. Acesta este astăzi ultimul punct de vedere al 

ştiinţei. Domnia Sa a citat o serie de somități în materie. 
Ideile celebrului Alexis Carrel, din L'homme c'est l'inconnu, 
le cunoaşte iarăşi toată lumea. lar subsemnatul am auzit 
acum vreo câţiva ani pe învățatul profesor universitar de 
medicină, dr. Bumke, vorbind în disertația de inaugurare ca 
rector la Universitatea din Miinchen tocmai despre această 
criză a medicinii, de care a vorbit şi dl dr. Minea, criză pro- 
venită din faptul că omul este considerat numai ca trup ma- 
terial, iar boala, ca stând numai într-un organ, singurul cu 
care are de-a face medicul. Ca remediu, dr. Bumke preco- 
niza considerarea omului ca ființă care are şi suflet şi cerea 
medicului să se apropie de omul întreg, adică de persoana 
lui cu persoana proprie, orientându-se în îndrumările ce le 
dă după omul întreg; să nu privească numai la organul bol- 
nav şi să dea o rețetă identică pentru toți bolnavii de 
„aceeaşi boală”. 

Dlui dr. Minea, care se face la noi interpretul cuvântului 
de azi al ştiinţei şi vădeşte o înțelegere atât de largă şi de bine 
orientată față de aceste probleme, i se cuvin toate laudele. 





Noua organizare a breslelor” 


O lege recentă a fixat noile principii şi norme de aso- 
ciere ale lucrătorilor şi meseriaşilor de diferite categorii pro- 
fesionale. După declaraţiile dlui M. Ralea, ministrul muncii, 
trei sunt principiile cele noi ce stau la baza acestei legi: 1. 
concentrarea sindicală; 2. depolitizarea asociaţiilor profesio- 
nale; 3. Naţionalizarea lor. 

În spiritul primului principiu, nu se recunoaşte de aici 
înainte personalitate juridică decât unei singure asociaţii, 
pentru lucrătorii unei meserii pe ținut. Înainte se creau mai 
multe asociații pentru aceeaşi categorie de meseriaşi, supra- 
licitându-se în avantajele ce se promiteau celor ce se vor în- 
scrie în ele. Asociaţia recunoscută ca personalitate juridică 
se numeşte breaslă — legea a scos aceste termen din trecutul 
meseriilor româneşti — şi ea va avea ramificații în fiecare 
judeţ, iar breslele de aceeaşi categorie din ținuturi vor avea 
o uniune în capitală. 

Depolitizarea breslelor înseamnă interdicția de-a se car- 
tela cu partidele politice pentru a sta în slujba lor. Alegerea 
conducătorilor va trebui făcută nu dintre conducătorii fără 

profesie, ci din cele mai bune elemente care muncesc efectiv 
în cadrul profesiei lor. Organizațiile profesionale vor trebui 
să se ocupe cu problemele şi interesele profesionale ale 
membrilor lor. 

Iar prin naţionalizarea breslelor se înțelege oprirea lor 
de-a se ocupa cu „afilierea la organizații internaționale, de 
la care primeau adesea sugestii şi îndrumări”, şi încadrarea 
în solidaritatea națională şi în slujba intereselor naționale. 

Aceste trei principii sunt în spiritul timpului nostru şi 
din ele se inspiră organizaţiile muncitoreşti din cele mai 
multe țări. Adoptarea lor echivalează cu o depăşire a libe- 
ralismului individualist şi a marxismului internaţionalist şi 
dizolvant. 

În special trebuie salutat cu multă satisfacție principiul 
naţional în organizarea şi orientarea diferitelor categorii de 
muncitori. Numai cât ni se pare că termenul „naţional” este 
luat în noua lege nu în sensul etnic, ci în cel de cetăţenie. Şi 
credem că nu este suficient ca o breaslă să fie națională doar 
prin aceea că este independentă de organizațiile internațio- 
nale, ci şi prin membrii ei, care să fie români în proporție cu 
raportul dintre numărul românilor şi al străinilor în această 
țară. Trebuie mers aici până la ultima consecinţă a principiu- 
lui şi realizat postulatul just, formulat de dl Nichifor Crainic 
în „Programul statului etnocratic”. Numai atunci breasla va 
putea fi însuflețită de imperativul solidarității naționale, de 
o tendinţă centripetală în raport cu statul nostru. Înțelegem 
că problema aceasta nu poate fi rezolvată prin legea bresle- 
lor, care prescrie cum să se asocieze meseriaşii, ci printr-o 
serie de măsuri, urmărite cu tenacitate zeci de ani, prin care 
să se înmulțească însuşi numărul meseriaşilor români până 
la a ajunge proporţional cu cel al meseriaşilor străini. 


+ 

Cu speranţa că realizarea acestui mare deziderat națio- 
nal va fi urmărită sistematic, trebuie să accentuăm chiar şi 
numai enunțarea şi forma mai modestă de acum a princi- 
piului solidarității naţionale, introdus de noua lege în con- 
stituţia breslelor. 

Acest principiu va atenua în sufletul muncitorului şi al 
meseriaşului starea de suflet negativistă, produsă de micro- 
bul marxist. Muncitorul va fi îndrumat să nu mai aştepte bi- 
nele social ca un fruct al urii şi răsturnării oricărei ordini, ci 
ca un rezultat al colaborării frățeşti între toți factorii mun- 
citori ai naţiunii. Va fi îndrumat astfel spre o stare de suflet 
care este cu totul în acord cu spiritul creştin: frățietate şi 
muncă, spre un bine comun, spre o ajutorare reciprocă. 

Direcţia aceasta este atât de mult creştină şi este atât de 
cert că numai cu ajutorul virtuţilor creştine se poate urmări 
cu succes, încât ne mirăm de ce nu a folosit dl Ralea şi ter- 
menul „creştin” pentru etichetarea noilor principii ce stau 
la baza acestei legi. 

Ideea de clasă, exploatată de marxism, era o idee de 
ură, de repulsie între factorii societăţii; deci o idee anticreş- 
tină. Ea a crescut din sau paralel cu concepţia că viaţa este 
o luptă a unui ins sau a unui grup împotriva altuia. Viaţa 
era intuită în imaginea unei crâncene „lupte pentru exis- 
tenţă”, ca un război al tuturor contra tuturor. Creştinismul 
vorbeşte despre o solidaritate, despre o colaborare a facto- 
rilor din cosmos, care a creat o operă armonioasă, unitară a 
aceluiaşi Creator. Creştinismul propovăduieşte iubirea pen- 
tru toți, abnegaţia şi autosacrificarea propriei persoane pen- 
tru toți, chiar şi pentru cei răi. Realitatea ni se prezintă iarăşi, 
în aspectele fundamentale ale ei, nu ca război reciproc de 
exterminare, ci ca ajutorare reciprocă. lată familia, instituția 

fundamentală a vieții omeneşti: ea este dată pentru că omul 
nu s-ar putea ridica singur. În viaţa de toate zilele experiem 
mai mult ajutorarea reciprocă (prin şcoală, profesiuni, stat) 
decât lupta de exterminare reciprocă. Aceasta este umbra 
vieţii, nu ipostasul ei. Este stâlcirea adusă de păcat, nu însăşi 
fiinţa realității. 

Precum un om ce se conduce de sentimentul de ură şi 
de scopuri pur negativiste este un monstru, o apariţie anor- 
mală, la fel clasa care este străbătută de aceleaşi porniri este 
ceva monstruos. 

Fireşti şi reale sunt profesiile, categoriile de muncă. 
Marxismul a adus la profesie un element afectiv, ura, repul- 
sia faţă de alte profesii şi a creat astfel ideea de clasă. Dar 
precum pe un om nu-l numeşti după ceea ce-i negativ în el, 
ci după ceea ce reprezintă pozitiv, la fel, nicio categorie de 
oameni nu este just să o numeşti după ceea ce anumite îm- 
prejurări pot adăuga la ea negativ. 

Noua concepţie despre organizarea categoriilor mun- 
citoare caută să purifice acest adaos afectiv de ură din su- 
fletul lor şi prin aceasta înlătură termenul de clasă, 
rămânând la cel esenţial de profesie. 

Profesiile sunt pentru organismul social al națiunii ceea 
ce sunt diferitele stări harice în organismul mistic al Bisericii: 
mădulare cu funcții deosebite, care se întregesc unul pe 
altul, lucrând în favoarea întregului şi abia prin aceasta în 
favoarea lor. 

Într-un stat naţional adevărat (acesta însă trebuie să fie 
creştin), muncitorii de toate categoriile sunt pentru stat, dar 
şi statul pentru ei. Munca în toate formele ei trebuie să fie 
marele criteriu după care vor fi cetățenii cinstiți şi răsplătiți. 
Omul muncitor trebuie să ştie că dacă el munceşte pentru 

toți, la fel, toți muncesc pentru el. Unde însă unii doar mun- 
cesc, iar alții doar mănâncă, acolo este ceva putred, şi nu 
este nicio mirare când categoria muncitoare solidară cu 
neamul se transformă în clasă duşmană lui. 

Dar, pentru înlăturarea urii dintre grupurile de oameni 
şi pentru întărirea spiritului de muncă şi solidaritate între 
ele, este necesar, pe lângă naționalism, mult, mult creştinism. 


e e i aa La 


Pentru apărarea ţării” 


Am trecut în săptămânile de la sfârşitul lui septembrie 
prin stări sufleteşti pline de încordare şi de grijă de viitor, 
sub amenințarea spectrului războiului care stătea să se dez- 
lănţuie în fiecare clipă. Ca trezită subit de sub efectele unui 
narcotic, lumea românească — nu mai vorbim de cea din alte 
țări — a văzut deodată că războiul este posibil şi că este chiar 
iminent. Bărbaţi şi femei care cu o zi înainte întrebaţi despre 
posibilitatea războiului îţi răspunseseră negativ, cu o su- 
perbă nepăsare, a doua zi te întâmpinau cu fețele alarmate, 
căci evoluția evenimentelor se îndreaptă fulgerător spre 
clipa fatală a unei izbucniri ireparabile. 

Şi într-adevăr, dacă nu s-ar fi produs în momentele su- 
preme acele neaşteptate, aproape miraculoase intervenţii 
din partea primului ministru britanic, astăzi am fi în plină 
şi universală încleştare războinică. 

Omenirea a avut norocul cu un singur om. Dar dacă 
mâine, într-un moment identic de încordare, nu se va mai 
găsi într-un loc de mare autoritate un om cu asemenea dis- 
poziții şi hotărâri sufleteşti? Odată ce numai de un fir atât 
de subțire a atârnat salvarea păcii, trebuie să ne dăm seama 

că forțele ce mână din sânul omenirii lumea spre război sunt 
enorm de puternice şi în faţa lor nu putem aştepta să se ri- 
dice, la o nouă învolburare, decât cel mult iarăşi vreo pie- 
dică accidentală. Dar accidentalul şi eventualul sunt de 
natură să ne dea o asigurare suficientă că nu va fi război 
mâine sau poimâine. 

De aceea, trebuie să ne trezim de tot din naiva iluzie a 
anilor de după război, că viitorul va fi al unei păci perpetue; 
iluzia aceasta a putut răsări şi s-a putut nutri numai dintr- 
o insuficientă cunoaştere a realității sufletului omenesc, cu 
adâncul păcatului şi al răului din el, din ideea atotputerni- 
ciei rațiunii asupra acestui suflet, dintr-o negare a misterului 
dogmei creştine despre forţa uriaşă a răului, împotriva că- 
ruia nu se poate lupta decât cu ajutorul lui Dumnezeu. j 

Numai prin creştinism se pot împuţina războaiele în 
viitor, dar cine îţi dă siguranța că şi mâine şi poimâine şi în 
tot timpul viitor popoarele vor accepta să lupte cu ajutorul 
dumnezeiesc, când nici azi nu vor să ştie de acest ajutor nici 
chiar cei mai vajnici pacifişti. | 

Sunt, în privința războiului viitor, două adevăruri cu 
putere de axiomă: 1. fără creştinism va fi sigur război, cu 
oricât pacifism s-ar trâmbița; 2. numai prin creştinism se pot 
amâna şi împuţina războaiele, dar întrucât nu poți avea si- 
guranţa că sufletul popoarelor va fi creştin mâine (chiar 
dacă este azi), nu poţi avea în niciun fel siguranţa că nu va 
fi în viitor război. Dimpotrivă, din felul obişnuit al compor- 
tării sufletului omenesc, poți trage concluzia că război va fi 
cu siguranţă. 

Creştinismul nu este pesimist, ci realist. El nu trage, din 
ştiinţa sa despre profunda realitate a răului în om şi din si- 
guranţa că vor fi războaie, concluzia că este zadarnic să lupți 

contra lor. Căci dacă n-ar lupta contra lor, ar fi şi mai dese, 
şi mai crâncene. Chiar neprogresul în rău — dată fiind încli- 
nația naturii omeneşti — este un progres, ce se realizează 
numai cu o grozavă muncă de propovăduire. Chiar un pro- 
gres mai încet în rău este un succes, aşa cum chiar rostogo- 
lirea mai înceată a unui corp pe pantă repede este un succes. 
Creştinismul propovăduieşte cu tărie pacea şi poate ca ac- 
țiunea lui să realizeze un progres mai mare decât al nepro- 
gresului în rău, dar războiul tot rămâne ca un fapt de viitor 
sigur, dat fiind răul adânc din firea omenească. 

Vor fi războaie, pentru că vor fi păcate. Desăvârşirea 
deplină şi a tuturor nu se realizează pe această lume. Şi pre- 
cum siguranța că vor fi păcate nu echivalează pentru creş- 
tinism cu o împăcare cu ele sau cu o încetare a luptei contra 
lor, dar în orice caz ea impune anumite măsuri de precauţie 
împotriva efectelor prea stricăcioase ale lor, la fel siguranța 
că vor fi războaie nu înseamnă o împăcare cu ele, o justifi- 
care a lor, dar, pe lângă toată propovăduirea contra lor, creş- 
tinismul trebuie să admită luarea de măsuri de precauție 
contra lor. 

Din această poziție ideologică, ştiind că vor fi războaie, 
aprobăm şi chiar îndemnăm statul nostru să se înarmeze 
pentru apărarea eventualelor lovituri la care ar putea fi 
expus în viitorul război, care, judecând din datele actuali- 
tății, este probabil să nu întârzie prea mult. 

Nu suntem un neam cu ambiţii de cucerire. Nu le-am 
avut nici în trecut. Toate războaiele noastre au fost de apă- 
rare sau de cucerire a unei libertăţi pierdute. 

Dar pentru apărarea acestei libertăţi pe care ne-o ga- 
rantează actualele graniţe, care nu se întind decât până 
unde se găsesc români, trebuie să fim gata oricând, împo- 

triva oricărei pofte străine de a ne-o răpi. Poporul nostru 
s-a comportat şi se va comporta în această privință în cel 
mai perfect spirit creştin. 

Nu ştim ce s-a făcut până acum la noi în această direc- 
ție. Ştim numai că conducătorii statului nostru se expun 
unei grele răspunderi şi unei neiertate vinovății dacă nu fac 
totul ca viitorul război să nu ducă la sacrificarea în masă a 
sutelor de mii de vieți româneşti şi nu asigură apărarea 
demnă şi eficace a independenţei integrale a poporului 
român în statul român. 

Conducătorul spiritual al românismului ardelean, care 
ştie ce este robia şi are oroare de ea, a adresat în repetate 
rânduri în anii trecuţi serioase îndemnuri factorilor răspun- 
zători pentru destinele de viitor ale neamului nostru să nu 
neglijeze înzestrarea armatei, atât de importantă pentru asi- 
gurarea acestui viitor. 

O spunem acum şi prin această foaie: Faceţi totul pen- 
tru o perfectă înzestrare a armatei! Cereţi țării orice sacrificii 
şi vi le va consimţi cu dragă inimă! Dar toate să fie chiver- 
nisite cu maximă înțelepciune, cinste şi răspundere pentru 
ziua de mâine! 

Avem de altfel siguranța că azi are cine să împlinească 
strigătul acesta al sufletului românesc. Avem un rege con- 
ştient de ce ne trebuie, în grija de ţară şi în destoinicia căruia 
putem avea toată încrederea. 


Academiile teologice” 


A Preoțimea ardeleană a fost şi este pregătită rând pe 
rând în academiile teologice din centrele noastre eparhiale 
şi oricât de mulți duşmani au avut şi au aceste vechi şi glo- 
rioase instituții de învățământ, nimeni nu a îndrăznit să 
spună până astăzi că această preoţime este inferioară ca pre- 
gătire, ca destoinicie pastorală, ca vrednicie, preoțimii din 
celelalte părți de ţară. 

De aceea, lupta îndelungată a acestor instituții după 
război, de-a li se recunoaşte de statul român dreptul să dea 
licenţă absolvenţilor lor, pentru a scoate preoțimea arde- 
leană din situația umilitoare sub raport bugetar şi de pres- 
tigiu în care era ținută, față de preoțimea din restul țării, a 
fost o luptă deplin justificată, pentru cauza cea mai dreaptă. 

S-a arătat în această luptă că profesorii academiilor au 
aceeaşi pregătire ca şi cei de la facultăți, că studenții au la 
bază bacalaureatul, că numărul anilor de studii şi programa 
de învățământ este ca şi la facultăți. Singurul punct în care 
se deosebesc este că ele vor să rămână în legătură canonică 
cu Biserica, socotind că studiul teologic fiind propovăduirea 
cea mai înaltă a credinţei, intră exclusiv în competența 


* Telegraful Român, an LXXXVI, nr. 46, 13 nov. 1938, p. 1. Nesemnat. 

autorității bisericeşti. Şi, consecvente cu acest principiu, creş- 
teau pe viitorii preoți în internate sub oblăduirea Bisericii şi 
în atmosfera vieții bisericeşti. O deosebire care nu credem că 
poate fi considerată în dezavantajul academiilor teologice. 

Se aducea ca argument continuu faptul că sunt prea 
multe academii. Se uită însă că atât după numărul catedre- 
lor, cât şi după cel al absolvenţilor care ar fi avut să benefi- 
cieze de titlul de licenţiaţi, ele nu angajau la un loc atâtea 
cheltuieli din partea statului cât o oarecare facultate, ca cea 
de drept din Bucureşti, care are 64 de catedre şi conferinţe, 
pe când academiile teologice la un loc de abia au 30 de ca- 
tedre. Academiile acestea concentrate într-o singură facul- 
tate, n-ar necesita aşadar mai puţine cheltuieli. Dar este un 
interes practic de mare importanţă ca să existe câte un izvor 
de lumină şi de viață atât pentru preoțimea fiecărei eparhii, 
cât şi pentru oraşele ardelene nu destul de consolidate sub 
raportul național. Ele pot să fie socotite, sub raportul chel- 
tuielilor ce le necesită, ca o facultate (destul de mică şi 
aceea), repartizată în cinci centre ardelene. 

Lupta academiilor teologice fusese în sfârşit încunu- 
nată de succes prin Decretul-Lege din 10 mai 1938. Primi- 
seră acum dreptul să acorde absolvenţilor lor titlul de 
licenţă, şi un regulament votat de Sfântul Sinod avea să sta- 
bilească punerea în aplicare a acelui Decret-Lege. 

Dar iată că tocmai în ziua când Sfântul Sinod termina 
de votat Regulamentul în chestiune (în ziua de 2 noiembrie), 
apare în ziare o lege de „raţionalizare” a învățământului su- 
perior, prin care academiile teologice sunt puse iarăşi nu 
numai în starea dinainte, ci chiar în una inferioară. Departe 
de noi gândul de a nu recunoaşte că această lege are unele 
dispoziţii excelente, cum este aceea de-a reduce mai multe 

catedre identice, deosebite doar după nume şi create ad hominern, 
la una singură sau aceea de a destitui din învățământ pe 
profesorii care nu-şi ţin cu anii cursurile şi nu scriu în decurs 
de cinci ani nimic din specialitatea lor. 

Dar nu putem să nu observăm că academiilor teologice 
Ii s-a făcut o mare nedreptate. Ele sunt degradate în rândul 
şcolilor de muzică, bele-arte şi gimnastică, nemaifăcând 
parte din învățământul superior. Este o desconsiderare pe 
toată linia a învățământului teologic, care nu este socotit 
vrednic să stea în rând nici măcar cu învățământul comer- 
cial şi agronomic. Profesorii lor sunt declasaţi, de la nivelul 
de conferenţiari, iar studenţilor nu li se admite să devină 
elevi ai şcolilor normale superioare, pentru a ajunge profe- 
sori secundari. Academiei teologice din Sibiu, care avea 
de-abia opt catedre, deci nu păcătuia prin nicio inflaţie, i se 
taie două. Lovitura ce se dă prin această lege academiilor 
teologice este indirect mortală. Ele nu vor mai avea studenţi 
cu bacalaureat, odată ce nici şcolile cu care sunt asimilate 
nu se alimentează cu elevi bacalaureaţi. Iar nivelul intelec- 
tual al profesorilor va scădea în mod fatal, odată ce nu mai 
este pentru niciun tânăr valoros o ambiţie să se facă profesor 
la o academie teologică, dat fiind că nici sub raport de titlu, 
nici sub raport bugetar, postul acesta aproape că nu depă- 
şeşte pe al unui profesor secundar. 

Rubrica referitoare la academiile teologice din noua lege 
trebuie numaidecât modificată în sensul legii din 19 mai 1938. 

De altfel, nu este admisibil să se legifereze în materie 
de învățământ teologic fără şi chiar împotriva forurilor bi- 
sericeşti. Şi apoi, ce siguranţă mai avem în viitor referitor la 
situația academiilor teologice, dacă ne jucăm aşa, din lună 
în lună, cu schimbarea radicală a legilor ce le privesc? 





Cuvântul părintelui rector dr. D. Stăniloae, 
în catedrala din Sibiu, la aniversarea 
a două decenii de la unirea națională” 


Aniversăm azi 20 de ani de când, într-un entuziasm ex- 
traordinar, propriu numai epocalelor acte istorice săvârşite 
din conştiinţa şi cu voinţa maselor populare, Ardealul s-a 
unit pe veci cu Patria Mamă. S-a înfăptuit atunci visul 
scump al românismului de pe ambele laturi ale Carpaților, 
ideea care angaja toată simţirea şi preocupările sufletului 
românesc. S-a împlinit atunci sfânta dreptate pentru un 
neam însetat prea mult după ea. S-a pus capăt vremurilor 
de robie a unor părți de neam sub jugul nemilos al unor 
state străine, şi granițele ce s-au fixat în pacea care a urmat 
au fost pentru prima dată, în ce ne priveşte, granițele noas- 
tre naturale, drepte, graniţele etnice ale românismului. 

Istoria noastră abia la 1918 a ieşit din faza unei înde- 
lungate suferințe, neamul românesc de-abia atunci s-a vin- 
decat de ciuntirea sa, care îl ținea într-o stare de mare 
tânjire. De-abia de atunci am intrat pe calea vieții naționale 
întregi, normale, în sănătoasă dezvoltare, pe calea adevăra- 
tei împliniri a destinului nostru etnic. 





* Telegraful Român, an LXXXVI, nr. 49, 4 dec. 1938, p. 1. Nesemnat. 

Puterile româneşti, ținute înainte în amorțeală de lipsa 
condițiilor elementare ale libertăţii şi ale posibilităților ma- 
teriale, au crescut de atunci sub toate raporturile, impunând 
tuturor prin marile schimbări în bine ce le-au realizat în 
toate domeniile. Cine compară starea culturală, economică 
şi socială de azi a românismului şi peste tot a provinciilor 
alipite cu cea din 1918 este copleşit de marile progrese ce 
s-au realizat într-o vreme atât de scurtă, în ritmul energic şi 
rapid al unei tinere vitalități. 

Şi avântul acesta se află într-o tot mai robustă şi mai sis- 
tematizată încordare, susținut de un naționalism tot mai în- 
flăcărat şi de o credinţă nemărginită în ocrotirea şi ajutorul 
dumnezeiesc. Un destin măreț ne aşteaptă. Cultura româ- 
nească este pe cale să intre triumfal în universalitate, adu- 
când însuşirile minunate ale unei spiritualități profund 
creştine. Conştiinţa de putere, conştiinţa naționalistă a unei 
misiuni impunătoare, hotărâtoare în aceste părţi ale Europei, 
este în plină creştere în sufletul românesc şi nu va putea fi 
stinsă de nimic. 

Şi din acest avânt, la temelia căruia stă jertfa plină de 
credinţă a celor 800 000 de eroi şi a tuturor mucenicilor şi 
luptătorilor pentru o Românie mare şi puternică, din acest 
avânt, care el însuşi este străbătut de o mare credinţă şi de 
pasiunea nesfârşită pentru jertfa în favoarea neamului, mai 
poate crede cineva că ne va împiedica ciotul putred al pof- 
telor revizioniste, alimentate de foamea unei aristocrații un- 
gureşti, care nu se poate dezlipi de amintirea vremurilor de 
stăpânire medievală, în disprețul de om şi de naţiune? 

N-avem de redat niciun suflet românesc vechii robii şi 
nicio brazdă românească ambițiilor păcătoase şi nedrepte 
ale celor ce nu se pot obişnui să trăiască din ce-i al lor. 

Hotarele noastre încing numai trupul nației româneşti; 
de aceea ele sunt drepte şi sfinte şi nu vom permite nimănui 
să se atingă de ele! Nu mai permitem să fie batjocorită sfânta 
noastră dreptate şi viața unui neam care a suferit destul. 
Este prea înfricoşată amintirea cruntei robii ungureşti în su- 
fletul românesc, ca să nu se ridice cu hotărâre, cu dârzenie, 
gata să-şi verse sângele la cea mai mică încercare străină de 
a reduce acele vremuri. 

Hotărârea aceasta, întemeiată pe aceeaşi mare credință 
în Dumnezeu, Care a susținut neamul nostru în trecut şi 
l-a ajutat la realizarea idealului național, precum şi pe 
voinţa unei nezdruncinate solidarităţi în jurul Maiestăţii 
Sale Regelui Carol II, apărătorul şi întăritorul țării, ne dă 
puterea să vestim oricui: „Cu noi este Dumnezeu, înțelegeți, 
neamuri, şi vă plecaţi, căci cu noi este Dumnezeu”, acum şi 
totdeauna. Amin! 


Să înceteze pesimismul! 


Pesimismul este boala sufletească cea mai pustiitoare 
pentru individul sau pentru colectivitatea în care s-a cuibă- 
rit. El ofileşte puterile sufleteşti mai grozav precum ofileşte 
crivățul viaţa florilor. El paralizează voinţa de viaţă şi tur- 
teşte resorturile elanului sub povara de plumb a sentimen- 
tului descurajării. 

În planul spiritual, creşterea nu se face prin adaosuri 
cantitative ca în cel material, ci prin încredere, prin afirmare, 
prin sugestia că eşti în creştere. Cine vrea, poate! Voința în- 
mulțeşte puterea proprie şi împuţinează piedicile şi puterea 
adversarului. De aceea este atât de biruitoare credința fără 
şovăială. 

În aparenţă, voința produce din nimic. În realitatea as- 
cunsă însă, poate că orice încordare de voinţă, orice încre- 
dere ne pune în legătură cu izvoare misterioase de putere. 

Oricum ar fi, cu spiritul creşti, când vrei să creşti. Şi de 
aceea, orice împuținare, orice paralizare în puterile spiri- 
tuale se scontează în vina omului. 

Întâmpinăm astăzi atât de des conaţionali cu feţe de-o 
jalnică descurajare şi cu vorbe din care lipseşte orice încre- 


* Telegraful Român, an LXXXVI, nr. 51, 18 dec. 1938, p. 1. Semnat: DS. 

dere în viitorul neamului şi al statului nostru. În sufletul lor 
nu funcționează decât aparatul care înregistrează numai 
ceea ce-i rău, căruia-i dă o ireală amploare, transformândur-i 
astfel în alarmişti ce împrăştie în jurul lor miasme de neli- 
nişte, de neîncredere, de fatalistă aşteptare a nenorocirilor. 
Nu văd şi binele care se face, sau, dacă li se pare că nu este 
nimic bun, nu constaţi la ei frumoasa speranţă că va fi în vii- 
tor mai bine şi sfânta hotărâre de-a sta, în ce-i priveşte, dârzi 
şi luptători în calea eventualelor nenorociri care, după ei, 
vor veni sigur peste ţară. 

Lucrul acesta este cu atât mai condamnabil cu cât îl 
constaţi la oameni tineri. 

Înţelegem să fie omul serios, sa-şi dea seama de multele 
neajunsuri de care suferim ca neam şi de marile greutăţi ce 
stau în calea unui viitor aşa cum îl visăm. Înţelegem privirea 
gravă a omului care cu justa lui pătrundere a realităţilor, se 
află într-o poziţie superioară naivului nevârstnic sau super- 
ficial, care îşi închipuie că din doi timpi şi trei mişcări se pot 
înlătura toate neajunsurile din viața neamului nostru. Dar 
este profund condamnabil şi într-o situaţie la fel de super- 
ficială pesimistul, care renunţă la încordare, la încredere şi 
la voinţa de a lupta pentru neam până la ultima sa răsuflare, 
oricâte deziluzii personale ar încerca. 

Aşa cum faptul că în viaţa personală progresele morale 
sunt atât de mici, iar recăderile în starea de mai înainte atât 
de dese, nu trebuie să ne împiedice de a le urmări cu ne- 
obosite strădanii — căci însăşi această încordare este o da- 
torie şi un merit- aşa nici faptul că în viaţa neamului 
rezultatele scontate nu vin cu uşurinţă nu trebuie să ne des- 
curajeze în lupta necurmată cu care suntem datori în favoa- 
rea neamului. 

Niciodată nu trebuie să descurajăm nici în ceea ce pri- 
veşte ființa noastră individuală, nici în ce priveşte neamul 
nostru. Descurajarea este cel mai mare rău ce-l putem face 
neamului, căci ea ne paralizează puterile noastre şi ale celor 
din jurul nostru, în cercuri ce pot cuprinde la un moment 
dat tot neamul. 

Chiar dacă constatarea cea mai obiectivă ne-ar arăta că 
totul este rău, că perspectivele sunt tulburător de sumbre, 
concluzia ce trebuie s-o tragem nu-i permis să fie aceea a des- 
curajării, ci a încrederii şi a voinţei de luptă. Chiar în lanţuri 
un neam nu piere, atâta timp cât este în sufletul lui încrede- 
rea în ziua de mâine şi neîngenunchierea fatalistă sub soartă. 

Preoţimea noastră, care a văzut alte vremuri şi n-a pier- 
dut încrederea şi optimismul realist şi luptător, cu atât mai 
puţin va lăsa azi să se strecoare în sufletul ei şi al credincio- 
şilor noştri otrava pustiitoare a pesimismului, care amorțeşte 
pe om în aşteptarea pasivă a eventualităților nenorocite. 
Preoțimea va şti să susțină încrederea şi seninătatea în sufle- 
tul neamului, alungând cu cuvântul ei, izvorât din suflet să- 
nătos, pe întunecații agenți ai alarmismului defetist; 




















Întruparea iubirii dumnezeieşti' 


În peştera din Vifleem s-a petrecut acum aproape două 
mii de ani evenimentul care depăşeşte infinit de mult în în- 
semnătate tot ce s-a petrecut vreodată pe pământ în zbuciu- 
mata istorie a lumii. 

Copleşitor este filmul acestei istorii, care se scurge ne- 
întrerupt cu complexitatea, cu varietatea şi cu bogăţia nes- 
fârşită de motive, de fapte şi de pasiuni omeneşti. Dar toată 
această măreție şi complexitate de scene, de sentimente, de 
idei, de acţiuni mari şi mici se reduce cu toate acestea la un 
numitor comun, având ca izvor tainicele şi adâncile, dar to- 
tuşi omeneştile puteri din lumea creată. Istoria se reduce 
astfel la o desfăşurare a potențelor naturii omeneşti, sigur 
la o desfăşurare care în fiecare moment este hotărâtă de 
voințele omeneşti ce au posibilitatea să brodeze în forme 
nesfârşite dantela istoriei din puterile omeneşti ce le stau la 
dispoziţie. Sunt variate manifestările şi creaţiile istorice, 
sunt libere, dar toate se explică din natura creată a omului, 
din latenţele ei, întreagă se mişcă pe traseul închis de zidu- 
rile cu neputinţă de spart care sunt limitele firii omeneşti. 





* Telegraful Român, an LXXXVI, nr. 52, 25 dec. 1938, pp. 2-3. Semnat: 
D. Stăniloae. 

Nici istoria poporului ales în Vechiul Testament, înto- 
vărăşită şi influențată de revelația prin profeţi, n-a ieşit din 
această condiție a pur omenescului. Ea a avut doar avantajul 
să audă prin anumite organe alese graiul de după ziduri al 
lui Dumnezeu. Dar de o dărâmare a zidurilor, de o coborâre 
în matca ei a lui Dumnezeu nu s-a împărtăşit nici ea. Reve- 
laţia de acolo n-a fost o vedere a lui Dumnezeu, a celuilalt 
tărâm, ci o auzire numai, din auzire făcându-şi bărbaţii 
Vechiului Testament o închipuire a realităţilor ce aveau să 
vină odată din cer şi pe pământ. 

Moment nou, moment neexplicabil, neprovenit din is- 
toria omenească, coborât din cer în matca ei, dar şi cu cola- 
borarea ei — prin naştere din femeie —, a fost cu adevărat 
numai lisus Hristos. Numai prin lisus Hristos istoria a fost 
scoasă din monotonia ei, din linia prelungită continuu, dar 
mereu aceeaşi, avansând în noapte spre nicio țintă, vărsând 
fiecare rând de oameni la încheierea vieţii lor în alt întuneric 
şi mai gros, şi mai chinuitor, în şeolul Vechiului Testament, 
sau în infernul credințelor greco-romane. 

În Vechiul Testament Dumnezeu arăta de sus drumul, 
dar nu S-a coborât însuşi în caravana istoriei! Se arăta 
uneori, dar totdeauna ca unul ce este dincolo de istorie, ce 
nu vrea să se angajeze personal în ea. 

Formele în care Se arăta nu erau consistente, durabile, 
nu împărtăşeau soarta formelor coerente ce se nasc, trăiesc 
şi mor în dezvoltarea naturală istorică. 

Dumnezeu nu S-a îmbrăcat în Vechiul Testament într- 
o formă, într-o individualitate care să facă parte inte- 
grantă din istorie şi pe care s-o păstreze El definitiv, ci Îşi 
plăsmuia accidental o înfăţişare sau alta, ce nu era cres- 
cută din adâncul creaţiei, ca să arate că El însuşi nu se 

încetățeneşte printr-o individuațiune istorică reală, în cu- 
prinsul istoriei. 

Toate revelațiile lui Dumnezeu din Vechiul Testament 
rămâneau extraistorice, dochetiste. 

Oamenii din Vechiul Testament ştiau că există un 
Dumnezeu care poartă un mare interes lumii, dar nu ştiau, 
decât prin credinţa în profeţii, că interesul Lui pentru lume este 
chiar aşa de mare, încât să fie în stare să Se coboare real în ea, 
ca un mădular al ei, supunându-Se legilor ei, devenind ființă 
omenească tot atât de consistentă, de reală ca toate celelalte. 

Prin această unire a planului istoric cu cel ceresc, a vie- 
ţii omeneşti cu cea dumnezeiască, lisus Hristos a arătat că 
destinul omului după moarte întrece chiar cele mai opti- 
miste aşteptări omeneşti; întrece credinţa în prelungirea 
veşnică şi monotonă a vieţii omeneşti pe o linie paralelă, dar 
distantă de cea dumnezeiască. El ne-a arătat perspectiva 
unui urcuş neîncetat în nemărginitele ținuturi ale tainelor, 
ale frumuseţilor, ale bogățiilor vieții dumnezeieşti, capabile 
să satisfacă în veşnicie toate dorurile şi toate aspirațiile noi 
ale ființei omeneşti. 

În lisus Hristos s-a arătat realizată, deci dovedită, ținta 
spre care se mişcă istoria omenească, ce aşteaptă pe fiecare 
om dacă nu se opune să meargă spre această ţintă. lisus 
Hristos este torța ce luminează întreaga istorie, este „lumina 
lumii”. Noi avem cea mai sigură şi mai înălțătoare filosofie 
a istoriei: este lisus Hristos. În lumina pe care o aruncă El 
în urma Lui, peste toate veacurile până la sfârşitul lumii, cei 
ce cred în El nu orbecăiesc în întuneric, ci păşesc siguri, şti- 
ind ce au să facă şi ce-i aşteaptă. 

Aceste gânduri sunt şi un început de răspuns la între- 
barea dezbătută azi într-o anumită teologie: cum se poate 


ao 

ca un fapt istoric trecut, cum este existenţa lui lisus Hristos, 
cu moartea şi cu învierea Lui, să aibă putere mântuitoare în 
fiecare clipă ulterioară a timpului? 

Trecutul nu este cu desăvârşire trecut în credinţa creş- 
tină. El este şi prezent, nu numai prin pildă şi prin repercu- 
siunile ce le lasă în urma sa, ci mai ales prin aceea că 
subiectul omenesc care a trăit un anumit moment al timpu- 
lui rămâne în veci, păstrând acel moment în sine cu o efi- 
ciență netrecătoare. lisus Hristos, Care a trăit 33 de ani în 
istorie, este viu în veacul veacului; conținutul trăirii Lui, fap- 
tele Lui pentru oameni, cu motivaţia lor de adâncă iubire, 
tot ce-a simţit pentru oameni în acel scurt răstimp, locul ce 
l-a dat atunci omenirii în sufletul Său, puntea ce-a aruncat- 
o în acei ani de la Sine la oameni, nu se mai desființează din 
E]. El rămâne față de fiecare generaţie care apare pe pământ 
în aceeaşi apropiere, comunicându-i aceeaşi iubire prin firea 
Sa omenească, acelaşi har. A fost mult până a intrat în istorie, 
într-un anumit punct al desfăşurării ei. După aceea, chiar 
dacă a ieşit din ea, n-a mai ieşit cu totul din legătura cu ea, 
nu S-a mai repus în situaţia total transcendentă în care era 
înainte de întrupare, ci a rămas pe un plan de unde participă 
la ea în mod activ, precum ea participă la viața Lui (vezi 
Biserica lui Hristos). lisus Hristos odată ce-a fost, ca orice 
om, O postație istorică, rămâne contemporan cu toată istoria, 
trăieşte tot timpul ei, este intim întregului curs istoric. 

Aceasta nu înseamnă că ia ființelor omeneşti libertatea 
lor, că determină istoria aşa încât ea să nu mai fie decât ma- 
nifestarea şi desfăşurarea voinţei Lui. El nu este intim ei alt- 
fel de cum a fost intim răstimpului trăit pe pământ: apropiat 
fiinţelor omeneşti prin iubirea revărsată din El pe căi ome- 
neşti, uşor accesibil celor ce-L caută, gata de-a ajuta celor ce 

voiesc să-l primească ajutorul, dar nu forțând, nu silind pe 
oameni să lucreze după voia Lui. El rămâne față de toată is- 
toria miel smerit, apropiat, dar în stare de umilire, oferindu-Şi 
neîntrerupt jertfa slavei şi a măririi Sale, lucru pe care lumea 
nu-l vede, dar îl vede Tatăl. Renunţarea la slava Sa în văzul 
istoriei omeneşti, această jertfă continuă a Sa, lumea o socoteşte 
ca o depărtare a Lui, ca o lipsă de prezenţă a lui Dumnezeu 
şi, astfel, jertfa Lui devine pentru lume o scandelă, ce-o po- 
ticneşte din credinţă. 

Dar omul care crede vede aici cât de minunat se împacă 
în coexistenţa lor prezenţa lui Dumnezeu în istorie cu liber- 
tatea ființelor omeneşti. 

Iisus Hristos şi cât a trăit pe pământ n-a adus nicio silă 
nimănui. S-a ferit mai ales să îmbrace vreun rol de dregător 
public, ca să nu exercite nici cea mai mică silă asupra cuiva. 
El n-a tulburat astfel istoria în niciuna din aşezămintele ei 
de prestigiu şi de forță externă. El n-a voit să joace un rol 
public, creator de istorie, în sensul obişnuit. El a trăit jos, în 
zona neoficială a istoriei, apropiindu-Se de oameni, fără ni- 
ciun fel de rol public. 

Numai aşa se poate trăi omenescul autentic, numai aşa 
se poate pătrunde intim şi cald între oameni, numai aşa se 
poate trăi cu oamenii ca frate. Dacă-l trebuie lui lisus Hristos 
rol de poruncitor, de stăpân, rol oficial, îl putea avea în cer 
infinit mai magnific. Dar în acest rol nu se poate pătrunde 
la inimi, deşi le poate distruge sau îngenunchea. 

lisus Hristos a venit să trăiască cea mai plină viață ome- 
nească, care este şi cea mai nobilă: aceea a iubirii nerăsună- 
toare, dar care-i tot ce-i mai dulce pe lume. El a venit să 
comunice oamenilor prin cuvânt şi faptă omenească, intim 
omenească, prin cel mai potrivit cuvânt şi faptă omenească 

- cel neoficial —, iubirea Sa dumnezeiască. lisus Hristos este 
iubirea dumnezeiască simțită de El omeneşte: simțită adică 
în smerenie, în respect şi bucurie nețărmurită pentru om, în 
căutarea avidă a omului, a inimii lui; comunicată în graiul 
omenesc vibrând de căldură, de temere că nu va avea răs- 
puns, de slăbiciune izvorâtă din neputința omului de-a trăi 
fără iubirea altuia; şi arătată în faptă omenească, sublim de 
eroică în jertfirea pentru alții tocmai pentru că biata ființă 
omenească suportă atât de greu lipsurile şi chinurile unei 
astfel de jertfiri. 

Cine poate pătrunde adâncimile minunatei taine a unirii 
ipostatice? Rosturile ei şi feţele ei binecuvântate sunt nenu- 
mărate. Dacă medităm numai asupra faptului că ea este şi o 
coborâre la noi a iubirii dumnezeieşti în formă reală ome- 
nească, şi este destul ca să ne cutremure şi să ne copleşească. 

Este forma aceasta omenească de comunicare a iubirii 
dumnezeieşti o modalitate sublimă, adecvată acelei iubiri? 
lată o mare întrebare, care ar merita o serioasă meditaţie. 

Fă-ne, Doamne, vrednici să simțim iubirea Ta şi fericirea 
apropierii Tale! 












Cuvântul Părintelui rector dr. D. Stăniloae 
în cadrul concertului de colinde, difuzat 
în 18 decembrie ora 6 d.a. din catedrala din Sibiu' 


Suntem din nou în preajma măritei şi mântuitoarei 
Naşteri a Domnului. Sufletele noastre se îmbracă din nou 
în haina gândurilor curate şi a sentimentelor paşnice şi iu- 
bitoare, aşteptând cu extatică şi fericită înviorare momentul 
în care lumea pământească va retrăi iarăşi coborârea Fiului 
lui Dumnezeu în sânul naturii omeneşti. 

Evenimentul acesta, care întrece cu mult tot ce s-a pe- 
trecut în cursul istoriei omeneşti, depăşind istoria şi dându-i 
un sens, a fost semnalat de îngeri, în noaptea cea mai lumi- 
noasă din câte s-au pomenit, cu cântări de nesfârşită bucurie 
şi e aniversat de atunci în fiecare an în acelaşi duh, fiind 
anunţat de cântările colindelor, înfiripate de glasul nevino- 
vat al copiilor. 

Şi aceasta cu drept cuvânt, căci Naşterea Domnului 
este sărbătoarea bucuriei, a celei mai mari bucurii, fiindcă 
ea a adus nădejdea într-o lume care nu mai îndrăznea să 
nădăjduiască, şi ea aduce în fiecare an sentimentul de scă- 
pare, de uşurare, de încredere nouă, coborând în mijlocul 

nostru, al greutăților şi neajunsurilor noastre, pe Însuşi Fiul 
lui Dumnezeu. 

Când a mai cântat cerul cu atâta nestăpânită exube- 
ranţă ca în acea noapte, când mai cântă pământenii atât de 
neobosiţi, de fericiţi, din suflet curat, vibrând de speranţe şi 
de fericiri negrăite, ca în preajma Crăciunului? 

Bucurie, speranță, pace sfântă, totul învăluit într-un 
sentiment de misterioasă vrajă şi de mare curăţenie, iată ce 
emană din colinde, din ritmul lor tremurat, din timbrul lor 
copilăresc şi sfielnic, exprimând însăşi starea de suflet ce-o 
creează apropierea Naşterii Domnului. 

Colindând şi aşteptând Naşterea Pruncului dumneze- 
iesc al tuturor nădejdilor, ne simţim noi înşine născuţi din 
nou, ființe fragede şi proaspete, curate şi cu dor nou de 
viață, bune şi despovărate de toată povara greşelilor trecute 
şi a grijilor de viitor. 

Şi peste toate se întinde această vrajă suprafirească, țe- 
sută din pace, din speranţă, din bucurie, din curăţenie, 
această înfăţişare de întinerire. Peste natură şi peste lucruri, 
peste timp şi peste faptele noastre. Parcă totul este ca în 
prima zi după creaţie, parcă lumea s-a împărtăşit şi ea de 
naşterea din peştera Vifleemului, tot pasivul care o înne- 
grea, care o îmbătrânea, care o încovoia s-a şters. Toată pa- 
tima inferioară, tot rafinamentul produs de experienţa unui 
suflet îmbătrânit, tot ce-i secular şi searbăd în repetarea lui 
zilnică, tot ce pare înțelepciune omenească, şi care nu-i decât 
viclenia şi aroganţa aceleiaşi îmbătrâniri în rele, încetează 
sau se purifică. Trăim până la Naşterea Domnului într-un 
timp sfânt, ieşit din legăturile cu timpul comun, înecat în 
aerul îmbâcsit al necurățeniei spirituale. Trăim în timpul- 
veşnicie, în timpul-sărbătoare, îmbrăcaţi cu cerul, duhul lui 

Dumnezeu înfăşurat în toate, iar noi gustând tainic şi anti- 
cipat bucuriile spirituale cele viitoare. 

Această pauză de trepidație pământească, această 
pauză din trăirea în periferie, în înstrăinare de cer şi de noi, 
această înălțare din platitudine în zona purificărilor, înfră- 
gezirilor, întăririlor şi întineririlor sufleteşti, ne dă putere să 
purtăm cu altă vigoare, cu altă răbdare şi cu un mare idea- 
lism lupta vieţii în care trebuie să ne coborâm atât de re- 
pede. 

Omul care priveşte cu dragoste o clipă faţa lui lisus 
Hristos duce altă energie în vâltoarea unei vieţi care se 
anunţă tot mai plină de greutăţi. El simte că isus Hristos îl 
urmăreşte întărindu-l, încurajându-l. 

lisus Hristos vine între noi, adânc în noi, anunţat de 
graiul colindelor. Să-L primim cu iubire, să-L lăsăm să-Şi re- 
verse în sufletele noastre toate darurile şi puterile sale, căci 
prin ele se înnoieşte ființa noastră, se desfundă adâncimile 
ei, ni se pun la dispoziție comorile ei de putere, de inspira- 
ție, de forță transformatoare a lumii. 

Tot ce-i patimă şi dezbinare în noi şi între noi să înce- 
teze, căci lisus ne cere iubire nu numai față de El, ci şi față 
de fraţii noştri. Pacea înseamnă iubire între oameni, înceta- 
rea patimilor care împiedică marile şi adevăratele eforturi. 
Împăciuiți între noi ca frați de sânge şi de credinţă şi strânşi 
ca un singur trup şi ca un singur suflet în jurul Regelui nos- 
tru iubit, să ne deschidem în aceste sfinte sărbători inima 
pentru a primi în ea nețărmuritele puteri ale lui lisus Hristos, 
pe care să le folosim cu râvnă neîmpuţinată la întărirea 
scumpei noastre ţări. 

Iubirea pe care ne-o varsă în suflete Iisus Hristos să fie 
cel mai puternic cheag; de înfrățire şi de solidarizare între 

toți fiii neamului nostru, îngrijind ca niciunul să nu sufere, 
ajutând pe cei lipsiţi, întărind pe cei slabi, cei ce au împăr- 
tăşind şi celor ce n-au, pentru ca neamul întreg să se arate 
ca o familie în care domneşte cea mai mare iubire. 

Numai împlinind această mare poruncă creştină împli- 
nim în acelaşi timp urgentul postulat al naţionalismului. 

Drumul spre mărirea şi fericirea neamului nu este 
decât unul singur: cel creştin. lisus Hristos este calea fericirii 
individuale şi naţionale. Acum, când stă să bată la uşa inimii 
noastre, să-L primim cu florile celor mai alese simţiri şi cu 
declaraţiile sincere ale celor mai sfinte hotărâri. 




















Principii de renaştere naţională” 


Trăim un început de epocă nouă. De la cele mai adânci 
forme de gândire şi până la cele mai neînsemnate detalii de 
manifestare, societatea este pe cale să ia o înfăţişare nouă, să 
se organizeze altfel. Să ne bucurăm că suntem privilegiați de 
Dumnezeu să trăim într-un astfel de moment de trecere 
dintr-o formă de organizare a vieții sociale într-alta, întrucât 
în chipul acesta ne învrednicim de o importantă experienţă, 
de care nu se învrednicesc acele generaţii de oameni care îşi 
trăiesc viaţa într-o formă socială stabilizată dinainte de a se 
naşte ei şi durând până după moartea lor şi-şi închipuie astfel 
că tot aşa a fost de la facerea lumii. Noi ne putem face o icoană 
mai corespunzătoare despre dinamismul istoriei, despre trece- 
rea ei printr-o serie de încheieturi, despre rostul acestor 
schimbări, şi cu aceasta, chiar despre rostul istoriei. În forme 
sociale care durează prea mult, amorţeşte şi sufletul. Nu mai 
găseşte stimulente de înviorare, ci se automatizează în repe- 
tarea unor acte sociale cu care este de mult obişnuit. Trans- 
formările radicale ale formelor de viaţă socială, oricât vor fi 
fiind produsul unor mişcări sufleteşti, aduc şi ele la rândul 





* Telegraful Român, an LXXXVII, nr. 3, 15 ian. 1939, p. 3. Semnat: D. 
Stăniloae. 

lor o împrospătare a vieții sufleteşti, silind sufletul la mari în- 
cordări de adaptare în toate actele sale, de la cele de gândire 
până la cele de simplă salutare a aproapelui. 

N-ar putea să dureze istoria un timp atât de îndelungat 
fără aceste transformări. Generaţiile care ar urma ar fi tot mai 
anchilozate, prin moştenirea automatismului trecutului, ar 
fi tot mai incapabile să-şi împlinească înalta menire, de fiinţe 
chemate de Dumnezeu să trăiască pe piscuri de simţire 
proaspătă, de gândire nouă, de faptă creatoare idealistă. 

Are profundă dreptate teologul Carl Stange când scrie: 
„Este intenţia lui Dumnezeu să existe comunitate între oa- 
meni. Sensul istoriei omeneşti este deci ca viața în comuni- 
tate să vină la expresie în toate formele şi posibilitățile ei”!. 

Noi trecem acum de la forma individualistă, liberală, ra- 
ţionalistă, democrată a vieţii sociale, la cea național-solida- 
ristă, susținută, cum este şi firesc, nu de rațiunea care separă, 
ci de credinţa religioasă care uneşte. Va fi fost necesară la vre- 
mea ei şi forma individualistă liberală a vieţii, pentru a se 
pune în valoare marea însemnătate a omului. Şi cu siguranţă 
că şi în această formă de viaţă socială omul cu bune intenții, 
care şi-a conceput viața ca un mandat de la Dumnezeu, a 
găsit prilejuri să servească lui Dumnezeu şi binelui. 

Dar forma socială în care intrăm este fără îndoială, prin 
sine, superioară celei de până acum, cuprinzând în sine pen- 
tru om îndemnuri şi chiar porunci să servească lui Dumnezeu 
şi aproapelui, să trăiască pentru alții. 

Iată „Frontul Renaşterii Naţionale”, care este chemat să 
transforme radical viaţa noastră publică! Chiar cuvintele 


1 Carl STANGE, Das Ende aller Dinge, 1930, p. 120. 

„Front” şi „Renaştere” vorbesc despre o mentalitate nouă, 
solidaristă şi religioasă. Căci în front omul nu-şi mai urmă- 
reşte interesele sale, ci trăieşte exclusiv pentru biruința co- 
mună, iar renaşterea presupune credinţa într-un mister: în 
zăcăminte de forță ascunse, amorţite, nevăzute, care nu pot 
fi dezlănţuite decât prin credință, cum spune deviza tuturor 
noilor înjghebări ale acestui început de epocă nouă. 

Însăşi unicitatea „Frontului” pentru toată ţara este ia- 
răşi un semn al tendinței vremii noastre de a uni pe toți fiii 
neamului într-o familie. Înainte era tendinţa de fărâmițare. 
Fiecare voia să aibă o părere, un ideal deosebit. Astăzi toate 
deosebirile amuţesc, mai bine zis se topesc într-un ideal 
unic, esențial, acel al binelui neamului. Dar această amuţire 
a deosebirilor, căderea lor la proporţia reală a micimii pe 
care o reprezintă, nu ar fi posibilă dacă ar fi rămas rațiunea 
drept for de judecată şi nu s-ar fi ridicat în locul ei iubirea 
şi credinţa, puteri exclusiv religioase. 

Cei ce au iniţiat acest „Front al Renaşterii Naţionale” 
au fost prea bine conştienţi de temeiurile pe care trebuie să 
se sprijine, de valorile ce trebuie să le promoveze, de idea- 
lurile cărora trebuie să le servească, dacă vor să poată iz- 
bândi. De aceea au şi fixat, în „Regulamentul” ce i l-au dat, 
fiinţa şi rosturile lui astfel: 

„El urmăreşte înălțarea patriei prin întărirea ideii na- 
ționale şi a solidarității fiilor ei, întărirea familiei ca celulă 
socială, crearea unei vieți spirituale prin dezvoltarea credin- 
ței creştine şi a culturii autohtone, prin propăşirea materială, 
prin obligativitatea muncii”. 

Solidarism naţional, şi de aceea întărirea familiei, căci 
dacă nu-ți iubeşti familia, nu-ţi poţi iubi neamul care creşte 
din familie credință creştină ca bază a iubirii de familie şi 

de neam, ca putere ce te scoate din egoism; şi muncă pentru 
neam, care tot numai prin creştinism devine, din marfă târ- 
guită în tulburări şi nemulțumiri continue, misiune de la 
Dumnezeu în slujba aproapelui, complex de fapte izvorâte 
din credinţă! Acesta este programul „Frontului”, program 
sută la sută creştin. Creştinismul se dovedeşte din nou ca 
leac tămăduitor al tuturor crizelor sociale; conducerile de 
stat se întorc de la probarea tuturor roşcovelor, la sânul 
Bisericii, la lumina lui Hristos. Interdicţia pentru membri 
de-a face parte din francmasonerie şi din alte societăți se- 
crete, care trebuie să se aplice cu toată sinceritatea, porneşte 
din aceeaşi deziluzie a celor ce au aşteptat salvarea de la 
ideologii neputincioase şi aceeaşi încredere nouă în puterea 
creştinismului şi a naționalismului. 

„Frontul” ne înfăţişează un program creştin în forme 
sociale noi, în prilejuri de activitate nouă. 

Aceleaşi devize, aceleaşi idealuri de credință, de 
muncă, de solidaritate națională le aduc „Straja Ţării”, 
„Serviciul Social”, organizația premilitară, tot atâtea cadre 
sociale noi, toate, forme de legătură socială nouă, mai strânse, 
mai solidare, mai creştine. Pentru preot ele sunt tot prilejuri 
noi, sistematice, favorabile de-a se apropia de sufletul tine- 
retului, de sufletul intelectualilor, al poporului. Precum 
viața socială se desfăşura până acum la întâmplare, fără o 
organizare, fără o încadrare sistematică, aşa se desfăşura şi 
activitatea preotului. Acum preotul trebuie să-şi sincroni- 
zeze pasul cu cadența acestor organizații, cu programul sis- 
tematic al lor. Activitatea lui pastorală va trebui să se 
sistematizeze, luând caracterul unui program urmărit fără 
întrelăsări. Preotul trebuie acum să țină săptămânal cel puţin 
o predică în biserică, duminica, cel puțin una premilitarilor, 

cel puţin una străjerilor, în altă zi, cel puţin una la Serviciul 
Social, nemaiamintind de legăturile strânse în care trebuie 
să rămână statornic cu aceste organizații sfătuind, ajutând, 
înviorând. 

Preotul îşi va orândui de acum înainte timpul în pro- 
gram şi învăţătura sa creştină, căci nu se poate expune să 
repete aceleaşi lucruri în faţa ascultătorilor, ci trebuie să le 
dea pe rând toată învățătura creştină, potrivit cu vârsta lor 
şi în ritmul viu, dinamic şi practic în care curge şi trebuie să 
curgă viața acestor organizații. 

Să mulțumim lui Dumnezeu că organizarea vieții so- 
ciale aduce şi pentru preot necesitatea să-şi organizeze şi 
să-şi multiplice prilejurile de activitate pastorală. 





































Latinitate şi Ortodoxie” 


(1) 


Cu ocazia congresului FOR-ului de la Tg.-Mureş, dl 
Sextil Puşcariu a rostit una din acele cuvântări de clasică 
limpezime şi de justă şi adâncă viziune cu care ne-a obişnuit 
şi ne-a fermecat Domnia Sa la toate congresele anuale al 
FOR-ului. Reluând ideea scumpă Domniei Sale, că poporul 
nostru înfăţişează o sinteză între latinitate şi Ortodoxie, care 
dă sufletului românesc o originalitate şi un farmec unic, de 
această dată a pus în lumină valoarea acestei providenţiale 
urziri a românismului şi prin necesitatea simțită mai ales în 
timpurile noastre ca fiecare neam să se prezinte ca o notă 
diferenţială în melodia spiritualității umane: 


„Ceea ce creşte valoarea noastră în ochii străinătăţii, nu 
sunt azi formele exterioare ale unei civilizații importate în 
măsură mai mare decât o putem asimila, ci ceea ce ne di- 
ferenţiază de oricare alt popor din lume, aportul de origi- 
nalitate cu care intrăm în concertul popoarelor civilizate. 
Ortodoxia noastră este astăzi cel mai sigur criteriu de di- 
ferenţiere, căci noi suntem în lume singurul popor latin de 
credință ortodoxă. Această împerechere fericită de sânge 
latin cu alese însuşiri sufleteşti, venite de la Răsărit, ne dă 





* Telegraful Român, an LXXXVII, nr. 4, 22 ian. 1939, p. 1. Semnat: DS. 

acel complex de mari şi originale calități, care ridică va- 
loarea rasei noastre”. 


Ideea cuprinde atâta evidenţă reală şi logică, încât, ca 
s-o poată contesta cineva, trebuie să se dedea în argumente 
la cele mai bizare şi mai naive întortocheri. Şi lucrul acesta 
era fatal să-l facă monitorul blăjean, care fireşte că trebuie 
să lupte continuu cu evidenţele pentru a da o aparenţă de 
legitimitate existenţei Uniaţiei. 

Într-adevăr, iată cum încearcă Unirea să răpească din 
puterea constrângătoare a argumentării dlui Sextil Puşcariu: 

Întâi neagă că noi am avea sânge latin. Am avea numai 
„limbă latină; structura gândirii latine; spiritualitate ro- 
mână”. Prin aceasta „Unirea” ar vrea chipurile să spună că 
originalitatea noastră în concertul popoarelor latine este su- 
ficient de susţinută prin sângele nostru oriental şi nu mai 
avem nevoie de Ortodoxie ca criteriu de diferenţiere. Dar 
n-o spune apriat, pentru că se teme ca nu cumva să se în- 
toarcă argumentarea aceasta chiar împotriva sa, ridicându-se 
cineva să spună: dacă este necesar să fim diferenţiaţi în ca- 
drul popoarelor latine, iar această diferenţiere se poate în- 
temeia pe sângele nostru deosebit, atunci să arătăm de fapt 
această diferenţiere în domeniul vizibil, palpabil, al culturii, 
al concepției noastre; prin urmare, să ne ferim de-a avea 
forma de religie comună cu popoarele latine. 

Se tratează în mod precis numai despre necesitatea 
unei diferențieri vizibile, şi despre nimic altceva. Unirea n-a 
înțeles sau s-a făcut că nu înţelege şi a încercat printr-un mic 
sofism să deruteze pe cititori: a admis eventualitatea unei 
diferențieri de sânge între români şi celelalte popoare latine 
- ca să înşele cu o satisfacție platonică pe cei ce sunt convinşi 

despre necesitatea unei diferențieri —, dar îndată a făcut in- 
operantă această eventuală diferenţiere de sânge, adăugând 
că limba, gândirea şi toată spiritualitatea noastră sunt latine. 
Unirea respinge deci, în concluzie, necesitatea oricărei dife- 
rențieri a noastră în cadrul latinității. 

Este aceasta o răsturnare a teoriei dlui Sextil Puşcariu? 
Nicidecum. Pentru un asemenea rezultat trebuie argu- 
mente, iar Unirea n-aduce niciunul, ci afirmă, simplu că nu-i 
necesar să ne diferențiem. A! Ba da! Are un argument cu- 
prins implicit în afirmarea că „spiritualitatea noastră este 
română”, deci nu putem să ne diferențiem, chiar dacă sân- 
gele nu ne este roman!? Dar argumentul acesta, al neputin- 
ței de-a ne diferenția de latini, înseamnă o grosolană 
ignorare a realităţii de la care a pornit dl Sextil Puşcariu: 
Ortodoxia noastră, care este altceva decât catolicismul ce- 
lorlalte popoare latine. 

În rezumat, prima tentativă a Unirii de-a slăbi logica ar- 
gumentării bazate pe realitate a dlui Sextil Puşcariu constă 
într-o afirmare simplă, că nu este necesară diferenţierea, şi 
într-o afirmare a neputinței de-a ne diferenţia, nu numai tot 
atât de simplă, dar chiar potrivnică datelor masive ale rea- 
lităţii care ne arată diferenţiaţi. 

Dar ca şi când n-ar fi fost destul de slabă această opu- 
nere, monitorul blăjean se sileşte să şi-o slăbească şi mai 
mult. Căci adaugă în continuare: 


„Să ne lăsăm credinţa spre a întări rasa? Ne întrebăm 
însă care-i rasa noastră? Căci dacă avem sânge latin, apoi 
după toate teoriile de pe lume, suntem de rasă latină. Ar 
trebui deci să ne debarasăm de ceea ce este oriental şi 
străin în noi, spre a ne armoniza sufletul cu sângele”. 

De unde mai înainte Unirea declara că n-avem sânge 
latin („Sânge latin? Cât? Prea mult, cu siguranță nu.”) şi to- 
tuşi găsea că avem o spiritualitate integral romană, acum 
nu-i recunoaşte şi dlui Sextil Puşcariu dreptul să admită că 
sângele poate să fie de un fel, iar spiritualitatea de alt fel. Şi 
conchide că dacă sângele ne este latin, atunci şi catolicismul 
trebuie să ne fie latin. 

Aşadar, de unde înainte admitea că poate să existe o 
deosebire între sânge şi spiritualitate, acum n-o mai admite. 
lată cum îşi anulează prima tentativă de răsturnare a argu- 
mentării dlui Sextil Puşcariu, cu a doua. Cele rele se surpă 
prin ele înseşi! 

La urma urmelor, pe lângă care părere rămâne Unirea? 
Pe lângă aceea că pot coexista într-un popor un sânge şi o 
spiritualitate deosebite ca origine? În cazul acesta, n-are mo- 
tive să se opună dlui Sextil Puşcariu, nici drept să mai tot 
pledeze pentru ideea cuprinsă în a doua tentativă de răs- 
turnare a teoriei dlui Sextil Puşcariu: desfacerea de spiritua- 
litatea răsăriteană, deoarece suntem popor latin. 

Sau poate rămâne pe lângă a doua părere? Că sângele 
trebuie să dicteze şi spiritualitatea unui popor? Dar atunci, 
odată ce noi „cu siguranță” n-avem prea mult sânge latin, 
nu putem adopta catolicismul. 

Biata Unire nu se poate fixa pe lângă nicio părere. 
Amândouă sunt dezastruoase pentru ea. Şi atunci discută 
în vânt. Fără păreri, fără convingeri, fără busolă. 

Până acum se ştia că Uniaţia reprezintă o părere clară, 
indiferent că e justă sau nu: sânge latin, deci creştinism latin. 
Acesta era marele ei argument pentru catolicism. 

Acum nu mai are niciuna. Pentru a face numaidecât 
opoziţie dlui Sextil Puşcariu, a ieşit din rada unui liman 

sigur şi, neavând cârma niciunei convingeri, este purtată jal- 
nic în toate părţile. Ei, aşa se întâmplă când se încumetă un 
om prea nevoiaş să stea la discuţie cu „cei din Olimp”: 
pierde echilibrul, amețeşte şi ajunge într-o stare vrednică de 
toată mila, de se roagă lui Dumnezeu să-l scape cumva din 
beleaua în care singur s-a băgat. 

De fapt creştinească este numai concepția că „spiritua- 
litatea” (cel puţin cea religioasă) nu derivă din sânge, căci 
altfel creştinismul n-ar mai putea fi universal. Chiar pentru 
Unirea acesta este un motiv în plus să combată pe dl Sextil 
Puşcariu (care cică ar pune religia în slujba rasei, uitând 
biata că altceva este a pune religia în slujba rasei şi altceva 
a o deduce din rasă, şi că primul lucru într-un anumit înțeles 
nu-i chiar aşa de vrednic de combătut), dar nu un motiv 
destul de puternic să o facă să se decidă, între cele două 
ipostaze ale sale, pentru prima: sânge de un fel şi spiritua- 
litate de alt fel. 

DI Sextil Puşcariu, dimpotrivă, exprimă cu toată decizia 
punctul de vedere creştin, lăsând cu mult în urmă, în peivinţă 
justeţei creştine a cugetării, pe „hamletienii serenissimi” ai 
Unirii. La întrebarea, cu anumit ascuţiş, a aceluia: „În ce di- 
recţie credeţi că trebuie orientat sufletul românesc: spre ro- 
manitatea apuseană sau spre greco-slavismul oriental?”; dl 
Sextil Puşcariu răspundea: „Spre Dumnezeu, spre credința 
cea adevărată!” (citez din memorie). Frumoasă lecție pentru 
un canonic care uitase de criteriul evanghelic al orientării re- 
ligioase! Deci este fals şi deplasat aerul de mironosiţă cu care 
se smereşte Unirea: „căci credinţa este o convingere religioasă, 
asta pentru FOR n-are nicio importanţă!” 

DI Sextil Puşcariu şi tot FOR-ul presupun motivul reli- 
gios al păstrării Ortodoxiei, ca o temelie sigură şi indiscutabilă. 

Dar când pe lângă el, pentru Ortodoxie în viața românească 
omul învăţat mai găseşte şi alte motive, este cu atât mai 
bine, cu condiţia ca aceste noi motive să nu vină în contra- 
zicere cu motivul principal, că Ortodoxia este bună prin sine 
la orice popor, ca adevărul revelat. lar dl Sextil Puşcariu 
este, în formularea acestor altor motive, cu totul creştin, nu 
ca patării uniaţi care fac atâta zgomot cu un motiv păgân 
(„suntem rasă latină, deci să adoptăm catolicismul!”), pen- 
tru adoptarea catolicismului. 

Poate vom încerca într-un articol viitor să restrângem 
analiza la obiectul concret şi individual vizat de dl Sextil 
Puşcariu: latinitate şi Ortodoxie în cadrul românismului. 
Este un raport extrem de interesant, în care o privire atentă 
ar putea descoperi multe aspecte ale sufletului românesc 
şi un singur criteriu pentru atitudinea noastră faţă de ca- 
tolicism. 

Dar peste aceste discuţii de interes pur academic, ră- 
mâne în fața noastră marea şi nedezminţita realitate că po- 
porul nostru, cu mai mult sau mai puţin sânge latin, este 
ortodox. Dumnezeu l-a învrednicit cu lumina cea adevărată 
şi nefalsificată a lui Hristos, singură ducătoare la mântuire. 

Ortodoxia este atât de adânc înrădăcinată în fiinţa lui, 
încât toate încercările străine de-a o smulge din sufletul lui 
au rămas zadarnice, chiar dacă o mică parte din popor a 
putut fi, prin tot felul de cruzimi şi înşelăciuni, desfăcută 
formal de ascultarea ierarhică a Bisericii ortodoxe. 

Uniaţii nu sunt nici ei scoşi în ființa lor din dogma şi 
trăirea ortodoxă şi aceasta va face cu certitudine absolută 
ca, mai curând sau mai târziu, să revină „acasă”. 

Despre aceasta nu ne îndoim, cum nu ne îndoim de ră- 
săritul soarelui în fiecare dimineaţă. Vine ceasul acela, cu 

implacabilă certitudine. Episodul aparenţei, dar destul de 
stricăcioasei dezmembrări religioase a neamului nostru, va 
fi atunci o simplă amintire, ca atâtea altele din durerile tre- 
cute ale neamului acesta. 

Patării de azi, care se zvârcolesc caraghios să oprească 
marşul irezistibil al unui neam spre indestructibila lui în- 
chegare într-o desăvârşită unitate, vor fi şi ei nişte mici şi 
jalnice figuri disprețuite de istorie. 

Aşa să ajute Dumnezeu! 


Latinitate şi Ortodoxie" 
(II) 


Este un adevăr incontestabil că în neamul nostru se cu- 
prinde multă latinitate. În sânge, în limbă, în fire, nu con- 
tează. În limbă este doar vizibilă. (În spiritualitate în niciun 
caz nu, cum crede Unirea, pentru că din spiritualitatea noas- 
tră face parte esenţială Ortodoxia, a cărei prezenţă nu poate 
fi contestată). Avem în noi chiar atâta latinitate încât ne 
aflăm într-un mare pericol de-a ne pierde orice originalitate 
etnică, lăsându-ne ispitiţi de acest fond de latinitate să îm- 
prumutăm fără încetare cuvinte şi forme de viaţă de la unul 
din marile popoare latine. 

Acest fapt incontestabil l-a văzut dl Sextil Puşcariu. 
Dacă a spus odată că latinitatea noastră constă în sânge, 
aceasta nu trebuie luată în sensul precis al cuvântului, căci 
în aceeaşi cuvântare de la Tg. Mureş, Domnia Sa se îndo- 
ieşte dacă mai există rase pure în Europa şi declară că ne- 
amul nostru s-a format nu dintr-un sânge, ci în urma unor 
influențe climatice şi culturale care au dezvoltat un mă- 
nunchi de însuşiri specifice. 


„Dacă se poate discuta în ce măsură mai există rase 
pure în Europa bântuită de atâtea migrații, nimeni nu se 





* Telegraful Român, an LXXXVII, nr. 5, 29 ian. 1939, p. 1. Semnat: DS. 

îndoieşte că în anumite regiuni, sub anumite influenţe cli- 
matice şi culturale, anumite neamuri au dezvoltat un 
mănunchi de însuşiri, care în combinaţia lor dau un anu- 
mit caracter etnic.” 


DI Sextil Puşcariu a văzut în genere latinitatea noastră. 
Şi numai pentru a exprima mai pregnant ca un fapt accen- 
tuat, adânc, masiv, acest caracter al românismului, a spus 
că suntem prin sânge latini. Domnia Sa a văzut caracterul 
latin al nostru, dar şi pericolul ce ne paşte de-a ni se toci, 
tocmai din această pricină, reliefurile de popor cu o remar- 
cabilă originalitate. Anticipările triste ale acestui pericol le 
contemplăm de aproape un veac în aspectul jalnic şi cara- 
ghios ce-l prezentăm în multe privințe ca popor ce trăieşte 
din imitații. În faţa acestei alunecări trebuie să punem un 
stăvilar. În locul izvoarelor străine trebuie să ne regăsim un 
izvor propriu. Şi în ce altceva l-am găsi din ce avem propriu 
în cadrul popoarelor latine, decât în Ortodoxie? 

În zadar ne arată Unirea exemplul celorlalte popoare la- 
tine care deşi au aceeaşi formă de creştinism, nu s-au con- 
fundat întreolaltă. Mai întâi noi avem ambiția etnică de-a 
înfățişa în cadrul latinității o notă mai remarcabilă de origi- 
nalitate decât celelalte popoare latine, între care un nelatin 
foarte anevoie poate distinge deosebiri mai importante. Şi 
noi suntem privilegiați de istorie cu putinţa acestei origina- 
lităţi mai remarcabile datorită Ortodoxiei noastre. 

Iar în al doilea rând, soarta noastră, în cazul în care am 
adopta catolicismul părăsind şi ultimul izvor de inspiraţie 
etnică originală, nu s-ar putea compara nici pe departe cu 
aceea a celorlalte popoare latine. Acelea sunt popoare ce 
s-au dezvoltat din punct de vedere cultural sincronic, 


- 

aflându-se totdeauna aproape la acelaşi nivel de cultură. Ele 
n-au avut nevoie să se imite, iar catolicismul ca depozit cul- 
tural a fost creat prin contribuţia activă a fiecăruia, şi fiecare 
recunoaşte în el o parte născută din fiinţa proprie. Noi însă, 
ca unii ce suntem rămaşi, rămaşi într-un anumit înţeles, în 
acela că socotim numai cultura altora de adevărată cultură, 
iar pe a noastră o lepădăm!, în urmă am adoptat un catoli- 
cism dezvoltat până la epuizare numai de alții şi deodată 
cu el, nemaiexistând frâna Ortodoxiei, cultura adiacentă şi 
întreagă a unuia din popoarele latine. 

Adevărul acesta ne este confirmat de ceea ce vedem că 
s-a întâmplat până acum, chiar fără să fi abandonat Ortodoxia: 
am devenit mai francezi ca spaniolii de pildă. 

S-ar putea obiecta: bine, aşa va fi până ce ne vom fi în- 
suşit toată cultura actuală a unui popor latin. Dar pe urmă, 
vom păşi şi noi în rând cu ele, creând o cultură proprie pe 
baza celei împrumutate şi dezvoltând catolicismul mai de- 
parte într-o mlădiţă culturală românească. 

Speranţa aceasta nu este decât o iluzie naivă. Mergând 
pe urmele unui popor latin - şi nu pe o cale proprie —, ni- 
ciodată nu vom parveni să ne punem deplin la punct cu ce 
creează el, decât în cazul unei degenerări culturale a lui, şi 
atunci, de ce să asimilăm o cultură ce duce la degenerare? 
Până ce asimilăm noi ultimele noutăţi, el produce altele. Şi 
apoi, unde ar fi elementul sufletesc propriu cu care ameste- 
când cultura unui popor latin să dăm o sinteză specifică, 
odată ce ne-am rupe de orice tradiţie spirituală a noastră? 
De altfel, unde s-a mai pomenit popor care să-şi anuleze 
orice tradiție spirituală proprie, să-şi desființeze temeliile 
proprii ale dezvoltării sale culturale? O viaţă culturală ne-am 
începe-o cu totul din nou, fără temelii în trecut; este cu 

neputinţă. Dacă ar putea fi cugetată o asemenea cultură, ea 
s-ar întemeia propriu-zis pe premisele din care s-a dezvoltat 
cultura poporului de la care s-a făcut împrumutul, pe tre- 
cutul lui, pe experienţele lui, în cazul nostru: pe trecutul şi 
pe experiențele poporului francez. Dar poți asimila deplin 
trecutul altuia, îl poți iubi cu transfigurarea creatoare de cul- 
tură cu care îţi iubeşti trecutul tău? Poate rodi o cultură 
ce-a crescut din premise străine în spiritul poporului care a 
făcut împrumutul? Chiar dacă prin absurd ar rodi, aceste 
roade ar fi aproape egale cu acelea care rodesc mai departe 
în spiritul poporului de la care s-a făcut împrumutul, întru- 
cât o cultură împrumutată, dacă se impune cu exclusivitate 
în sufletul împrumutător, îl face pe acesta după chipul şi 
asemănarea sufletului care a rodit acea cultură. 

Ortodoxia ni se înfăţişează, mai ales în urma experien- 
țelor ultimului veac de aprigă imitație a Apusului, ca sin- 
gurul factor susținător şi creator de originalitate etnică în 
cadrul latinității. 

Poporul român se bucură, datorită sintezei dintre lati- 
nitate şi Ortodoxie, de privilegiul unui popor dotat cu în- 
suşiri spirituale şi cu o cultură unică, de un deosebit farmec. 

Aceasta se vede şi din aceea că tendințele moderne de 
a subția pecetea Ortodoxiei de pe latinitatea noastră, din 
limba noastră, din cultura noastră, ameninţă să alunge tot 
farmecul firii noastre. Ortodoxia reprezintă în firea noastră 
aburul mistic, senzaţia misterului. DI Lucian Blaga distinge 
(„Artă şi Valoare”, în: Gândirea, ian. 1939) în fiecare conşti- 
ință umană două moduri de-a „exista”: 


„existenţa eului gânditor în orizontul lumii date şi 
existenţa ca mister într-un orizont de mistere” (p. 31). 


e amet 

Cu cât un om este mai animalic, mai preocupat de con- 
servarea sa şi de condiţiile materiale ale conservării sale, 
predomină în el mai mult eul gânditor, raţional i s-ar putea 
zice şi analitic, şi cu cât este mai „om”, se simte existând ca 
un mister într-o mare de mister. 


„Omul există desigur şi în lumea dată şi pentru auto- 
conservare ca animalele, dar aceasta numai în măsura 
animalităţii sale; ca om, el există însă în orizontul mis- 
terelor şi este înzestrat cu destinul ce se desprinde ca un 
corolar din acest mod, cu destinul de a încerca revelarea 
misterelor” (p. 33). 


Fără a stărui să pecetluim cu epitetele dlui Lucian Blaga 
cele două forme de existență, fără îndoială că ele coexistă în 
fiecare om, şi anume în doză diferită. Dar dozajul acesta di- 
ferit se observă şi la popoare: unele se simt mai mult trăind 
în mister, altele mai mult în categoriile „pozitive” ale reali- 
tății. În firea românească Ortodoxia reprezintă polul mistic 
al existenţei, în vreme ce latinitatea, polul pozitivist, practic, 
raționalist, al preciziilor tăioase şi reci. 

Neamul nostru reprezintă existența de cel mai perfect 
echilibru bipolar, în vreme ce la toate celelalte neamuri echi- 
librul tensiunii este tulburat în favorul unuia sau altuia din- 
tre aceşti doi poli. Numai „raționalismul” românesc nu este 
raționalism secular, siguranță netulburată în paşii raţiunii, 
ci alternare de siguranţă în terenul de sub picioare şi de ful- 
gerătoare vedere că păşim pe valuri. Şi numai „misticismul” 
românesc nu este val ce cotropeşte lumina minţii şi respon- 
sabilitatea conştiinţei, ci privire trează, dar sfielnică în faţa 
misterului. Armonia firii româneşti este un echilibru de fie- 
care clipă pe muchia tăioasă între prăpastia „misticistă”. 

În graiul nostru avem de pildă pentru marea realitate 
a timpului nu numai termenul geometric şi fizic, de măsu- 
rare a lungimii şi a temperaturii, „timp”, cum este cazul la 
toate popoarele latine. Noi avem şi cuvântul „vreme“, de 
trăire sufletească a timpului. Cuvintele „vreme”, „vremel- 
nicie” n-au marginile înţelesului retezate în mod precis şi 
pozitivist, ci plutesc într-un abur, într-o atmosferă de înţe- 
lesuri, de sugestii producătoare de trăiri totale ale ființei 
noastre, nu numai de sensuri mintale. Aceste cuvinte sunt 
ferestrele firii noastre spre orizontul de mistere. Prin ele res- 
pirăm curatul aer „de afară”, de dincolo de închisoarea po- 
zitivistă. 

Am folosit numai un exemplu din domeniul lingvistic. 
N-am arătat cu pilde din ideile Ortodoxiei înseşi — compa- 
rate cu altele din catolicism — atmosfera de mister ce-o în- 
treţine Ortodoxia în viaţa românească, singură capabilă de 
acest lucru. 

Este sigur însă că o prea exclusivă rezemare a noastră 
pe împrumuturi de la popoarele latine şi o lăsare în uitare 
a factorului ce ne deosebeşte în cadrul latinității, ar fi pentru 
noi un mare pericol. 

Latinitatea este prin sine spirit pozitivist, ca şi catolicis- 
mul de altfel. La noi acest caracter ar fi şi mai accentuat, da- 
torită faptului că noi, întărindu-ne latinitatea prin 
împrumut, ceea ce împrumutăm nu are pentru noi şi un 
conţinut sufletesc, ci numai unul pozitivist. Noi, fără Orto- 
doxie, am prezenta latinitatea cea mai goală de suflet. 

Dar tema aceasta este prea vastă şi bogată în sugestii 
pentru a putea fi tratată suficient de mulțumitor în cadrul 
unui articol restrâns. Ea ar merita o atenţie deosebit de stă- 
ruitoare. S-ar cuveni privită şi din latura cealaltă: la niciun 

popor ortodox forma aceasta de creştinism nu dă o sinteză 
atât de interesantă şi de fermecătoare ca la cel român, dato- 
rită latinităţii lui. Şi la puţine alte popoare ortodoxe for- 
mează Ortodoxia în atât de mare măsură un element 
absolut necesar pentru diferenţierea lui, pentru salvarea ori- 
ginalităţii lui, ca la cel român. Încât trebuie să socotim ca o 
deosebită binecuvântare faptul că întrunim cele mai alese 
condiții pentru a crea o cultură de o originalitate bine reliefată. 











„Personalitate socială” 


În luminoasa expunere a principiilor „Serviciului so- 
cial”, făcută în şedinţa Comitetului central al Astrei în care 
s-a inaugurat solemn colaborarea acestor două instituții, dl 
prof. D. Gusti a formulat ca ideal al educaţiei, în ceea ce pri- 
veşte pe individ: formarea personalităţii sociale. 

Termenul acesta este cât se poate de nimerit pentru a 
exprima idealul de totdeauna al educaţiei creştine, concep- 
ţia creştinismului despre omul aşa cum trebuie să fie. 

Cum bine a accentuat dl prof. D. Gusti, formarea per- 
sonalității sociale este singura soluţie ce armonizează so- 
cialul cu individualul, cu salvarea şi promovarea 
amândurora. Câtă vreme individualismul anarhic (libera- 
lism, democraţie) destramă ordinea şi dreptatea socială şi 
aduce prin aceasta suferințe nesfârşite peste toți indivizii 
mai slab înzestrați, iar colectivismul de stat sau de clasă 
anulează şi sacrifică persoana, concepția personalității so- 
ciale preconizează o cât mai puternică dezvoltare a facul- 
tăților personale, dar nu în direcţie centrifugală, nu pentru 
scopuri egoiste, ci pentru crearea de valori morale şi mate- 
riale în favoarea obștii. O societate nu trebuie să se teamă 


* Telegraful Român, an LXXXVII, nr. 6, 5 febr. 1939, p. 1. Semnat: DS. 

de a avea personalități puternice, ca intelect, voință, simţire, 
pentru că numai unde există astfel de personalități se pro- 
duce o înălțare de suflet, o dinamizare generală, numai 
acolo nu este amorțeală şi decădere în formalism. Cu o con- 
diție însă: personalitatea să nu urmărească scopuri egoiste, 
ci să-şi conceapă viaţa ca o misiune în slujba societății. 

Se vădeşte şi aici că extremele se ating şi se înrudesc. 
Individualismul şi colectivismul, născute una din reacţie 
faţă de cealaltă, duc în definitiv la acelaşi rezultat: la se- 
cătuirea puterii şi a fericirii personale şi la dezechilibrul 
social. 

Constatăm aşadar şi în acest sector al vieţii o întoarcere 
spre creştinism, o recunoaştere târzie măcar a genialității 
concepției creştine. 

Întoarcerea aceasta în sectorul raporturilor dintre indi- 
vid şi societate este un fenomen ce se produce şi pe planul 
înalt filozofic. Filozofia contemporană, aşa zisă existenţială, 
a descoperit, ceea ce creştinismul a ştiut totdeauna, că sin- 
gularitatea eului nu este un fapt primordial şi normal, ci 
numai efectul bolnav al unui act păcătos: al închiderii sale 
de către un „tu”. De viaţa completă a eului, de constituția 
lui ţine legătura cu un „tu” egal întru toate cu sine însuşi. 
De altfel nici în cea mai exagerată singularitate eul nu se 
poate desface total de legăturile cu alți oameni; aceştia îl ur- 
măresc fără încetare, îi chinuiesc gândurile, îi biciuiesc am- 
biţiile. Este nefericit însă pentru că a transformat legăturile 
de iubire între el şi semeni — aşa cum trebuie să fie — în le- 
gături de concurență ambițioasă, de adversitate, pentru că 
vrea să se ridice peste ceilalți, să şi-i servească, să-i reducă 
la nivelul unor obiecte, în loc să-i primească aşa cum sunt, 
ființe de valoare egală, cărora numai servindu-le benevol 

poți fi fericit şi le poţi face să-ți servească cu aceeaşi bună- 
voinţă şi iubire. Ne arată de altfel şi constituția noastră de 
ființe vorbitoare, ce nu putem trăi fără să vorbim, fără să co- 
municăm altora sentimentele noastre, că esența noastră este 
relaţia între „eu” şi „tu”!. 

Creştinismul are chiar la baza sa, în persoana lui lisus 
Hristos, Care cu cât a fost mai mare ca personalitate cu atât 
S-a jertfit mai total pentru oameni, o pildă a personalităţii 
sociale, pe care membrii lui s-au silit să o imite în toate vea- 
curile. lar învăţătura creştină despre virtuțile morale ce tre- 
buie să şi le dobândească orice om: iubire, milă, muncă, 
smerenie, ne dă cea mai sublimă pedagogie în vederea for- 
mării personalității sociale. 

Ne pare bine că lumea se întoarce la concepţia creştină 
despre creşterea omului. Dar trebuie să i se spună de la în- 
ceput, pentru a o feri de alte osteneli sterile: nu există altă 
metodă pentru o astfel de creştere decât cea creştină, a întă- 
ririi omului în virtuțile aspre ale moralei creştine. Pentru ca 
să se ştie: omul este slăbit de un păcat strămoşesc până în 
adâncurile firii sale. De aceea nu uşor poți face din el o per- 
sonalitate socială, altruistă şi nobilă. Trebuie lucrat aici nu 
cu biete argumente terestre, oricât s-ar prezenta ele cu girul 
ştiinţei exacte, ci cu puterile credinţei, cu argumentele ei. 
Dacă n-ai reuşit să-l faci pe om credincios, să-l faci să ştie că 
nu numai viaţa lui pământească depinde de purtarea lui, ci 
şi cea veşnică — adică dacă nu l-ai convins despre existența 
vieţii de veci -, nicio putere şi niciun argument nu va fi în 
stare să-l facă să ia asupra sa oboselile, privaţiunile şi sfor- 





1 Vezi FE. EBNER, Das Wort und die geistigen Realităiten, Regensburg, 1921. 

țările, fără de care nu se pot dobândi şi păstra marile virtuți 
creştine. 

lată de ce „Serviciul social” pornind la lucru cu astfel 
de idealuri, înțelege, cum a spus dl profesor D. Gusti, să dea 
o atenţie covârşitoare credinţei. Şi iată de ce rolul preotului, 
mai mult decât al medicului şi al economistului, care nu pot 
da sufletului niciun dinamism, este în „Serviciul social” un 
rol de frunte. Cu ajutorul lui Dumnezeu şi cu o bună înţele- 
gere generală, el va trebui să aducă roadele aşteptate. 





„Credinţă şi muncă” 


A fost o bună inspiraţie aceea care a dat ca deviză noilor 
organizaţii de refacere a sufletului național cele două mari 
virtuți: credința şi munca. Propriu-zis ele formează un în- 
treg şi numai în împreunare se bucură fiecare din ele de ple- 
nitudinea de forță. Credinţa nu este credință deplină dacă 
nu este mânată, într-un avânt irezistibil, spre muncă, iar 
munca este lâncedă, obositoare, omorâtoare de suflet, fără 
spor şi necreatoare de valori care să dea o adevărată fericire 
oamenilor, dacă nu este din credinţă, ci din silă. 

Nu ştiu dacă s-a gândit sau nu formulatorul lozincii, 
dar în orice caz, măcar sub impulsul unei juste viziuni a rea- 
lităţii, a nimerit ca să fie în cel mai deplin acord cu dogma 
ortodoxă, care cere de la om pentru a se mântui nu altceva 
decât: credinţă şi muncă, având în vedere că faptele săvâr- 
şite nu numai răzleţ, ci continuu, constituie munca. 

Ar fi ispitit cineva să spună că credinţa de care vorbeşte 
deviza nu este credința în Dumnezeu, căci nu se vorbeşte 
de Dumnezeu în ea, ci numai despre: țară şi rege. Dar oricât 
s-ar închina aceste virtuți țării şi regelui, izvorul lor nu poate 
fi decât Dumnezeu. Cred şi muncesc pentru viitorul țării 


* Telegraful Român, an LXXXVII, nr. 8, 19 febr. 1939, p. 1. Semnat: DS. 

(sau şi pentru binele țării), dar o credinţă care nu-şi are iz- 
vorul în Dumnezeu este de ordin subiectiv, îmi închipui că 
viitorul țării depinde de credința mea, că ea produce țara 
tare a viitorului, şi nimic altceva. Este propriu-zis o încre- 
dere în mine, şi nimic altceva. Dar din ce se alimentează 
această încredere în mine? Din constatarea puterilor ce le 
am? Atunci n-ar mai fi credinţă, ci ştiinţă. Prin urmare, 
această încredere în mine nu se reazemă pe nimic. Este sus- 
pendată în vid. Sau îmi închipui că însăşi această încredere 
goală este în stare să creeze ca din nimic un viitor măreț 
pentru țară. 

Dacă, aşadar, credinţa de care vorbeşte deviza n-ar fi 
credinţă în Dumnezeu, ea ar fi fie o vorbă goală, emfatică, 
exprimând mai mult o ştiinţă (despre puterile noastre), fie 
o nebunească închipuire că actul credinţei ajunge prin sine, 
fără niciun ajutor dumnezeiesc, să creeze din nimic. Lasă 
că, în sensul din urmă, credinţa este tot o vorbă lipsită de 
conţinut, căci nimeni nu are tăria să creadă cu adevărat dacă 
nu crede în Dumnezeu. 

Credința cuprinsă în deviză nu poate fi deci decât cre- 
dința în Dumnezeu. Dacă nu s-a spus explicit în deviză, s-a 
spus şi se va mai spune aceasta chiar din partea locurilor 
oficioase. Şi dacă-i aşa, dacă există convingerea că fără cre- 
dință nu se poate asigura viitorul țării, este de dorit ca 
aceasta să se şi vadă în spiritul şi în viața amintitelor orga- 
nizaţii şi a membrilor lor. Pentru că de ne vom minţi pe noi 
înşine, neîmplinind prima condiţie a devizei şi izvorul celei 
de-a doua, nu va putea urma nici renaşterea națională. 

Dar să spunem un cuvânt mai detaliat şi despre muncă. 
Ea este o virtute capitală atunci când izvorăşte din credinţă. 
Ea este atunci asceză mântuitoare, este sudoare a crucii. În 

ea se cuprinde atunci şi credința. O astfel de muncă, pe 
lângă mântuirea individuală, creează o stare de armonie, de 
împăcare, de reciprocă preţuire între membrii societății. O 
astfel de muncă va cuprinde în ea şi iubirea de-aproapelui, 
şi sobrietatea vieţii, şi smerenia. Nu este munca singura vir- 
tute, dar munca din credinţă le concentrează în ea pe toate. 
Munca înțeleasă astfel este suprema virtute nu numai indi- 
viduală, ci şi socială, supremul merit şi criteriu de cinstire 
şi de răsplătire al omului. 

Problema muncii şi a muncitorilor este mai ales o pro- 
blemă de ordin religios-spiritual. Tulburările în jurul muncii 
nu pot înceta decât atunci când omul îşi concepe munca 
drept o datorie impusă nu de necesitățile materiale ale vie- 
ţii, ci de Dumnezeu şi aducându-i drept răsplată nu confor- 
tul material, ci mântuirea sufletului. 

Dar ca omul muncitor să-şi poată concepe munca astfel, 
se cere ca cei mai învățați să arate că cinstesc munca aşa, ca 
pe o valoare de înaltă semnificație. Să cinstească pe omul 
muncitor ca pe omul ce împlineşte un destin general şi de 
origine dumnezeiască. Şi să-şi ia şi ei asupra lor acest aspru 
dar înălțător şi universal destin omenesc. Cine munceşte nu 
numai că creează valori, ci se şi mântuieşte. Cine nu mun- 
ceşte nu numai că este un trântor, dar îşi şi bate joc de 
Dumnezeu, neîmplinindu-şi destinul de om. Cine nu mun- 
ceşte nu este vrednic de numele de om, ci este o ființă decă- 
zută, subomenească. 

Suprema cinste muncitorilor, supremul dispreţ leneşi- 
lor! Aceasta trebuie să fie atitudinea societăţii față de muncă 
pentru reabilitarea sufletului muncitorului, pentru împăca- 
rea lui, pentru alungarea veşnicei înăcreli din acest suflet, 
pentru ca să facem ca munca lui să-i fie într-adevăr spre 

mântuire. Marxismul când a turnat oţetul veşnicei înăcreli 
în sufletul muncitorilor, cel mai mare rău l-a făcut nu bur- 
ghezilor, ci muncitorilor înşişi, primejduindu-le mântuirea 
sufletului. 

Dar prețuirea muncii şi disprețul leneşilor trebuie să se 
arate în toate consecinţele ei. Bunurile materiale trebuie re- 
partizate numai celor ce muncesc — înțelegând orice fel de 
muncă - şi proporțional cu munca lor. Trântorii cu tantieme 
la zeci de consilii de administraţie sunt o sfidare a muncii 
sfințitoare şi a lui Dumnezeu. 

Este greu, desigur, să cobori pe pământ o dreptate per- 
fectă, urmând întru totul criteriul muncii. Dar aceasta nu în- 
seamnă că nu trebuie să ne străduim pentru împuţinarea 
nedreptăţii. 

Numai mână în mână cu aceasta poate merge refacerea 
sufletească a muncitorilor, reabilitarea în suprema cinste a 
muncii, creşterea avântului spre muncă. 

„Dorim o Biserică 


Când a apărut „Chemarea” celor doi mitropoliți ai 
Ardealului pentru adunarea de la Alba Iulia, toată lumea a 
văzut în această alăturare de iscălituri mai mult decât o ac- 
cidentală şi trecătoare asociere pentru sărbătorirea unui eve- 
niment național. A văzut anume arătarea la răsărit a clipei 
mult aşteptate în care se va pune capăt dezbinării religioase 
din sânul poporului român. Cu aceste gânduri şi comentarii 
s-a adunat mulțimea cea mare la Alba-lulia, fiecare cu sigu- 
ranţa că va fi martorul celui mai frumos şi mai înfrățitor mo- 
ment din istoria națională. 

Ba nişte plugari din cine ştie ce colț depărtat al Ardealului 
şi-au pus dorinţa şi pe placarda cu care au pornit spre 
Alba-lulia, simțind că la Alba-lulia numai atunci merg roma- 
nii, când trebuie să se înfrățească şi să alunge dintre ei oricare 
deosebire. Cu o simţire şi cu o vedere justă, neîncurcată de 
sofisticăriile cărților, ei au scris pe tabla lor, ca premise, ca ar- 
gumente zdrobitoare pentru dorinţa întregului popor: 

Avem un Dumnezeu! 

Suntem un neam! 

(Deci) Dorim o Biserică! 





* Telegraful Român, an LXXXVII, nr. 12, 19 mart. 1939, p. 2. Nesemnat. 

Aceasta-i judecata poporului. Şi ea se şoptea printre toți 
cei 50 000 de români adunaţi în piaţa din Alba-lulia, şi toți 
aşteptau cu încordare să se spună în sfârşit marele şi mult 
aşteptatul cuvânt de pe tribună. „De ce nu ne spun odată? 
Că doar de asta ne-au adunat!”. 

lar când profesorul O. Ghibu, trecând peste opreliştile 
programului, căci îl ardea la suflet porunca de foc de pe 
tabla amintită, s-a ridicat şi a spus cuvântul dorit, a fost o 
descătuşare de entuziasm cum nu s-a mai pomenit. 

Poporul vrea reunirea Bisericilor româneşti. Şi a prins 
şi curajul s-o ceară. Dacă de această dată a venit la Alba-Iulia 
numai o tablă sau două strigând această dorinţă, când se va 
mai face o adunare în oraşul vechii mitropolii al întregului 
Ardeai, porunca aceasta va fi scrisă pe toate tablele. 

Poporul nu înțelege motivele menţinerii dezbinării re- 
ligioase, căci el nu vede nicio dezbinare de credinţă; el simte 
tot aşa de una ca în tot trecutul său. Paria uniată nu ştie de 
1700 şi de toată povestea papistăşească, de care aude vor- 
bindu-se printre domni, nimic. 

Ei ştiu doar în fiecare sat că au apucat din părinţi să 
meargă la biserica din vale, şi nu la cea din deal ca alte fa- 
milii din sat, dar aceasta este dintr-o pură obişnuinţă cu dru- 
mul şi cu locul, nu din vreo deosebire de credinţă. Stau de 
aceea nedumeriţi şi dureros atinşi când văd certuri şi dis- 
cuții între cei doi preoți. 

Unitatea credinţei în poporul nostru este o dovadă 
zdrobitoare că încercarea de la 1700 n-a prins în suflete şi 
catolicismul a dat un fiasco deplin. Şi atunci, este drept să 
se întrebe acest popor, şi cu el toți oamenii de dreaptă jude- 
cată: la ce încăpățânarea aceasta de-a afirma o deosebire re- 
ligioasă care nu există de fapt? 

Dar să ne înțelegem: chiar dacă nu este nicio deosebire 
religioasă în popor, dezbinarea se poate menţine şi chiar 
adânci, întâi între intelectuali, apoi în popor. Căci dezbina- 
rea se poate baza chiar şi numai pe simplă încăpățânare de 
a nu sta în grup cu ceilalți, ci de-a forma un grup separat, 
în faţa celuilalt, şi de-a zice nu la orice da al celuilalt. 

Acum suntem în fața dezbinării şi certurilor între inte- 
lectuali. Cu timpul ele vor prinde în popor, aşa cum au tre- 
cut şi dezbinările politice de la domni în popor. Şi cum 
suntem un popor iubitor de contraziceri şi de certuri, va fi 
vai de ţara noastră când se va obişnui poporul cu ele. 

Tichie de mărgăritar ne trebuie nouă? Să ne aflăm şi 
noi, aşa, din lux sau din ambiția şi rătăcirea câtorva zeci de 
capete — cum totdeauna se află în sânul unui neam -— cu o 
problemă religioasă, cu o dezbinare religioasă? Aşa cum 
suntem acum, ne aflăm exact în situaţia lui Caţavencu, ob- 
sedat de ambiția „să avem şi noi faliții noştri”. 

Deocamdată la noi nu există decât în capul câtorva vic- 
time ale Propagandei din Vatican o deosebire religioasă. De 
la acest fapt să pornim la oprirea unei acțiuni menite să 
creeze la noi de fapt o dezbinare care ne va slăbi tot mai 
mult, amenințând existenţa şi dominaţia noastră într-o parte 
a ţării unde prezenţa atâtor minorităţi destoinice şi unitare 
sunt o continuă amenințare. 

Legenda umiflată a existenţei unui catolicism la o parte 
din poporul nostru trebuie aşezată în domeniul legendelor. 
Neamul nostru este întreg ortodox. Conducerea de stat 
n-are decât să constate acest lucru şi să se conformeze în 
consecinţă. Cine vrea să fie catolic n-are decât să fie, dar 
n-are dreptul să treneze după el, printr-o condamnabilă 
mascare de realitate, valuri mari de popor. Înşelăciunea este 

oprită pe toată linia de codul penal. Cu atât mai mult ar tre- 
bui să se fixeze interdicția ei pe teren religios. 

Unitatea religioasă formală nu se poate realiza decât pe 
baza unităţii religioase reale. Când mergi cu realitatea este 
uşor, lucrul merge de la sine. Ba, de la o vreme, realitatea 
chiar se impune. Căci ea nu se lasă niciodată prea mult stă- 
vilită sau înfofolită. 

Părintele dr. Sebastian Stanca de la Cluj vorbeşte într-un 
articol din revista Viitorul despre nu ştiu ce recunoaştere a 
papii ca primus inter pares, ca un patriarh egal cu ceilalți. Lu- 
crul nu este greşit din punct de vedere dogmatic, căci atunci 
când papa ar renunţa la aşa numitul primat de jurisdicție şi 
s-ar mulțumi să fie numai un patriarh egal cu ceilalți, ar ieşi 
din erezie şi toate dogmele stabilite de el personal de când 
se socoteşte infailibil ar cădea şi deci Biserica Ortodoxă l-ar 
putea primi atunci în comunitate, ca pe unul ce se căieşte 
de greşeala sa. 

Dar practic soluția propusă de părintele Sebastian 
Stanca este deocamdată inoperantă. Cu papa nu putem 
intra în legături nici noi şi nici el nu primeşte până nu re- 
nunţă la infailibilitate şi la pretenţia primatului de drept 
divin. Şi la aceasta nu se poate ajunge prin tratative cu uni- 
aţii noştri. Aceasta este problema capitală a catolicismului 
întreg. Va aduce Dumnezeu şi ziua aceea. Noi suntem siguri 
de ea. Ochii popoarelor catolice se vor deschide şi vor vedea 
absurditatea primatului papal. Dar noi nu putem aştepta cu 
lichidarea artificialei dezbinări uniate până atunci, fără a 
risca viitorul statului şi al neamului nostru. 

Aceasta se va lichida mult mai curând, depinde numai 
s-o vrem serios, fără a angaja în discuție nu ştiu ce mari pro- 
bleme dogmatice, de care existența Uniaţiei este cu totul străină. 





























Un cuget şi o simţire” 


Evenimentele recente de peste hotare au provocat o 
stare de maximă încordare în toată Europa. Urmările acestei 
încordări nu pot fi de nimeni prevăzute. De aceea popoarele 
se pregătesc să preîntâmpine cu cât mai multă vrednicie 
orice s-ar putea să aducă ziua de mâine. 

Țara noastră, atât de apropiată de locurile pe unde s-ar 
putea aprinde focul, dovedeşte în actualele împrejurări o 
deplină unitate şi stăpânire de sine. Şi e bine că este aşa. 
Căci nicio virtute nu este mai necesară astăzi ca unitatea 
desăvârşită între toţi fiii neamului, pentru a sta zid în faţa 
oricărei încercări grele. 

Am văzut dispărând o ţară din lipsa ei de unitate in- 
ternă. Nimic nu slăbeşte şi macină aşa de mult existența 
unui stat ca lipsa de coeziune între membrii lui. coeziunea 
indestructibilă întăreşte puterea de rezistenţă şi susţine ela- 
nul sufletesc şi încrezător în ziua de mâine. Unde nu-i uni- 
tate, unde unii varsă apa rece a criticii şi a scepticismului 
peste însuflețirea şi încrederea altora, puterile de rezistență 
şi avântul care înmulțeşte forța se paralizează. 

Când vin zile grele pentru ţară, se uită toate micile mo- 
tive de critică, inimile se topesc într-una singură, dragostea 


* Telegraful Român, an LXXXVII, nr. 13, 26 mart. 1939, p. 1. Nesemnat. 

de neam şi de libertate naţională covârşind totul. Înaltpreas- 
finţitul Mitropolitul nostru a vorbit la Alba-lulia de această 
unitate şi de necesitatea să trecem din starea de popor în 
aceea de naţiune. Niciodată nu e mai necesară această uni- 
tate ca azi. 

Cu ochii țintă la Comandantul pe care Dumnezeu ni 
l-a dat în aceste vremuri, la regele ţării, să aşteptăm porun- 
cile lui şi să le executăm fără întârziere, cu entuziasm şi cu 
convingerea că aportul de însufleţire şi de faptă al fiecăruia 
dintre noi contribuie enorm la salvarea țării. Fiecare, şi cu 
deosebire noi preoții, îndrumătorii de totdeauna ai sufletu- 
lui românesc şi susținătorii încrederii în el, să ne facem un 
centru din care să radieze curajul creator de energie, opti- 
mismul dătător de putere. 

Preoți, ridicaţi crucea sus, în ochii poporului, cu inimă 
bărbată şi cu înfăţişare de siguranţă în ziua de mâine! 

lubim pacea şi stăm calmi până nu vom fi siliți să ne 
apărăm. 

Dumnezeu să nu aducă acel moment. Dar de va fi să-l 
aducă, să-i facem faţă în strânsă unire cu entuziasm biruitor. 





























Din mormânt viață” 


Răstignirea ducând la înviere, moartea la viață, sufe- 
rinţa la fericire, plânsul la mângâ:iere, sărăcia la bogăţie, este 
unul din marile paradoxuri aparente ale creştinismului. 

Cum se poate ca moartea să ducă la viață? Cum se 
poate ca linia ce merge spre puţinătatea vieții în loc să 
ajungă, cum este legea minţii omeneşti, la un capăt echiva- 
lent cu sfârşitul vieţii, să pătrundă la un moment dat în pli- 
nătatea de viaţă şi fericire? Cum se face că ceea ce ni se pare 
nouă că coboară, în realitate urcă şi, viceversa, ceea ce urcă, 
în realitate coboară? Creştinismul ne învaţă că cine coboară 
în mormânt păşeşte spre înviere, şi cine se urcă în onorurile 
şi bunurile vieţii văzute, coboară. Desigur că este vorba de 
coborârea benevolă, fără proteste, de o coborâre care-şi păs- 
trează toată frumuseţea etică, sau este produsă tocmai de 
această frumusețe etică. În lumina creştinismului, mormân- 
tul este mai aproape de cer decât un scaun de onoare. Di- 
recţia cerului nu este în sus, spre acea parte către care 
aleargă oamenii de obicei în viața socială, ci în josul vieții. 

Într-un articol din această foaie din septembrie anul tre- 
cut, în care aproximam câteva gânduri despre problema 





* Telegraful Român, an LXXXVII, nr. 15, 9 apr. 1939, p. 2. Semnat: 
D. Stăniloae. 

răului, ajungeam la concluzia că răul vine dintr-o lăcomie 
neînfrânată a firii noastre actuale după viaţă, lăcomie ali- 
mentată de-o teamă neîncetată şi chinuitoare de împuţinare 
a vieţii noastre, de sleire şi sfârşire a ei. Aceasta este tot una 
cu o neîncredere în Dumnezeu, adevăratul izvor şi susțină- 
tor al vieţii. Ca şi când numai de noi ar depinde să ne con- 
servăm şi înmulțim viața, trăim într-o permanentă 
fierbinţeală de a ne consolida existența, într-o grijă bolnăvi- 
cioasă de a nu scădea. Şi-n vuietul acestei frământări şi în- 
cordări, nu observăm că suntem robii unei amarnice iluzii, 
că, în loc să ne întărim şi înmulţim viaţa, ne-o uzăm, ne-o 
slăbim şi, atunci când ni se pare că am dobândit lumea, în 
groapă ne sălăşluim. Într-o povestire rusească, mi se pare a 
lui Tolstoi, se concretizează admirabil acest adevăr în păţa- 
nia unui om care, lăsându-se ispitit de oferta cuiva (trimis 
de cel rău) de a lua în stăpânire atâta pământ cât va putea 
ocoli în timpul unei zile, a alergat atât de tare, lărgindu-şi 
mereu cercul ce voia să-l cuprindă, încât în ultimele clipe 
ale zilei a căzut mort, cu sângele ţâşnindu-i pe gură şi pe 
nas, la doi metri de punctul de unde plecase dimineața, cu 
mâinile întinse spre el. Şi povestirea se termină cu sentința 
că în realitate acelui om nu-i trebuiau decât acei doi metri 
pentru mormânt. 

Aceasta a fost urmarea păcatului strămoşesc: dezlăn- 
țuirea firii, a poftei ei nemăsurate după viaţă, ieşirea din 
frâna spiritului care ar fi guvernat-o rațional, din viziunea 
adevărului că Dumnezeu este în ultimă analiză asiguratorul 
vieții noastre. Dezlănţuirea aceasta a echivalat cu uitarea lui 
Dumnezeu a credinţei şi a nădejdii în EI, şi cu războiul tu- 
turor contra tuturor, fiecare văzând în celălalt o piedică şi 
un concurent în întărirea propriei vieți. 

Mântuirea de această stare nenorocită nu poate veni 
decât prin facerea drumului întors. Din alunecarea pe panta 
ce duce în prăbuşire nu este altă mântuire decât urcuşul spre 
culme. Din inundarea poftelor egoiste şi neînfrânate nu 
există altă ieşire decât prin retragerea lor în matca originară. 

Dacă păcatul este exaltarea, umflarea vieţii noastre pă- 
mânteşti, mântuirea nu poate fi decât în înfrânare, în asceză, 
înțeleasă în tot cuprinsul ei vast şi în toate aspectele ei: ab- 
negaţie, jertfă, sărăcie, suferință, moarte, care toate în- 
seamnă Cruce. 

Când ai de combătut o extremă, ca să obţii măcar tem- 
perarea ei, trebuie să opui cealaltă extremă. Fără îndoială că 
Dumnezeu vrea viața pământească, cu toate funcțiile care 
o întreţin în mod natural. Şi în starea primordială nu a cerut 
tăierea acestor funcţii. Dar odată ce omul a ajuns în stare de 
acută exaltare şi umflare a poftelor de viață, pentru a putea 
sta în calea lor, Dumnezeu ne cere o atitudine cu mult mai 
energică, mai combativă, mai radicală față de ele, un spirit 
cu mult mai accentuat ascetic decât s-a cerut poate în starea 
primordială. 

Dacă omul după păcat este dominat de ideea că viața 
şi-o poate susține numai prin sine, Dumnezeu îi cere să 
meargă atât de departe cu lepădarea de această iluzie şi cu 
lăsarea încrezătoare în seama lui Dumnezeu, încât să-şi dea 
chiar viaţa văzută pentru El, fără să se îndoiască o clipă că 
EI i-o va reda mai puternică, înviată şi înnoită. Abia când 
omul, în ciuda arătării simțurilor că viața lui încetează şi el 
nu va mai putea face nimic pentru sine, totuşi este de ferma 
convingere că Dumnezeu îl va învia, credinţa în atotputer- 
nicia lui Dumnezeu şi nădejdea în El îşi serbează triumful 
deplin şi starea de păcat este cu adevărat depăşită. 


iii 

Acest lucru ni l-a arătat lisus Hristos, Care a înaintat 
spre înviere prin Cruce, prin cruce şi mormânt. Prin aceasta 
El a descoperit lumii, care se zbătea în întuneric şi în tot felul 
de păreri neadevărate, contrazise de realităţi, o înţelegere a 
răului şi o cale a scăpării de el, cu alte cuvinte o teodicee, şi 
prin aceasta, o desluşire a sensului frământării acestei lumi 
şi a destinului adevărat omenesc. Acum ştim cum să privim 
răul, cum avem să acceptăm suferința şi mormântul, cu- 
noaştem marele ei rost pozitiv. 

Paradoxul creştin exprimat în primele rânduri ale aces- 
tui articol nu înseamnă în realitate decât afirmarea biruinţei 
lui Dumnezeu. Când spunem că prin moarte ajungem la în- 
viere, ne dăm la o parte cu pretenţiile noastre păcătoase că 
numai prin noi ne susţinem viața şi mărturisim că, dimpo- 
trivă, numai Dumnezeu este izvorul ei, înviind-o chiar când 
noi nu suntem în stare să ridicăm nici măcar un deget. 

De aceea este moartea treaptă spre adevărata viață şi 
smerenia pas spre cer — când în ele pulsează încrederea ne- 
țărmurită în Dumnezeu —, pentru că prin ele ne apropiem 
de Dumnezeu, apelăm iarăşi la El, venim din înstrăinarea 
încrederii în noi, de care s-a făcut vinovat fiul rătăcitor, cel 
dornic după autonomie, căruia nu-i convenea oblăduirea 
părintească. 

În multe feluri exprimă Sf. Scriptură acest tâlc al au- 
toimpuținării noastre pentru ca să creştem prin Dumnezeu. 
Mântuitorul spune: „Oricine voieşte să vină după Mine (nu 
numai pe pământ, ci şi în cer, la înviere), să se lepede de 
sine, să-şi ia crucea şi să-Mi urmeze Mie. Căci cine va voi 
să-şi scape sufletul îl va pierde, iar cine va pierde sufletul 
său pentru Mine şi pentru Evanghelie, acela îl va scăpa” 
(Marcu 8, 34-35). lar Apostolul Pavel dezvoltă aceste gânduri 

stăruitor în Epistola a Il-a către Corinteni spunând, în rezu- 
mat, „când sunt slab, atunci sunt tare” şi că se laudă „întru 
slăbiciunile” sale (2 Corinteni 12, 9-10). Creştinismul priveşte 
împuţinarea vieţii şi dispariția ei prin moarte nu ca o împu- 
ținare şi încetare de fapt, ci ca o ascundere a ei în Dumnezeu, 
ca o adâncire în intimitatea sânului părintesc al Lui. Apos- 
tolul Pavel spune: „Căci voi ați murit, şi viața voastră este 
ascunsă cu Hristos întru Dumnezeu. lar când Hristos, Care 
este viața voastră (deci nu noi suntem viața noastră), Se va 
arăta, atunci şi voi împreună cu El vă veți arăta întru slavă” 
(Coloseni 3, 3-4). 

Se discută adeseori între teologi, care este mai impor- 
tantă: crucea sau învierea lui Hristos? Este o discuție oțioasă 
şi inutilă, ba chiar primejdioasă când devine tendinţă reli- 
gioasă practică de-a accentua mai mult crucea sau mai mult 
învierea. Aceste două sunt un întreg, aşa cum vârful mun- 
telui şi panta ce duce spre vârf sunt un întreg, şi una fără 
alta nu se poate închipui, aşa cum arderea în cuptor şi pâi- 
nea coaptă nu se pot despărți. Învierea este rezultatul crucii. 
Alt drum spre înviere nu există. Crucea este pregătirea, 
mormântul este laboratorul necesar al învierii. Când ne bu- 
curăm de înviere, nu se poate să nu lăudăm crucea. Când 
ni se strânge inima la contemplarea sau la suportarea crucii, 
nu este permis să uităm că ea duce la înviere, căci dacă dez- 
nădăjduim sub apăsarea ei şi nu vedem dincolo de ea învie- 
rea, nu mai înviem, ca unii ce nu credem în atotputernicia 
şi bunătatea lui Dumnezeu. 

Bucuria Învierii este o bucurie gravă, nu uşuratică, 
odată ce ştim cum se ajunge la ea; durerea crucii este o du- 
rere transfigurată de bărbătească nădejde, când ştim că duce 
la înviere. 


























Există vreo legătură între Sociologia lui 
Durkheim şi Serviciul social?” 


(1) 


lată o întrebare care s-a pus în şedinţele Adunării Epar- 
hiale a arhiepiscopiei noastre, un distins membru al ei sus- 
ținând că există o astfel de legătură, şi ea este în favoarea 
Serviciului social, iar altul afirmând că nu-şi poate închipui 
ca să se fi acceptat vreo influență de la Durkheim asupra 
acestei importante orânduiri româneşti, căci Durkheim este 
evreu după origine şi ateist în concepțiile sale. 

Părerea mea a fost până la această discuţie, ca şi în de- 
cursul ei, că Serviciul social nu e afectat de vreo concepție so- 
ciologică, cu pretenţii de explicare într-un fel sau altul a 
formelor şi conţinuturilor religioase, morale, artistice, află- 
toare în viața şi în sufletul omenesc, ci este o simplă organi- 
zare şi sistematizare formală a activităţii de ridicare a satelor 
noastre. Căminul cultural nu este confiscat de nicio concep- 
ție de viaţă, ci este doar un loc şi un îndemn pentru munca 
de propagare a acelor idei şi sfaturi care ni se vor părea mai 
potrivite cu firea şi cu trebuinţele poporului nostru. 





* Telegraful Român, an LXXXVII, nr. 18, 30 apr. 1939, pp. 1-2. Semnat: 
D. Stăniloae. 

Dar discuția amintită m-a îndemnat să urmăresc che- 
stiunea aceasta mai îndeaproape. Căci despre Durkheim a 
început să se vorbească la noi nu numai de la o academică 
şi inofensivă catedră universitară, ci şi la prilejuri publice şi 
în legătură cu probleme şi nevoi concrete româneşti. De 
pildă, dl ministru Petre Andrei, pe care multă lume îl soco- 
teşte om foarte învăţat, nu uită în niciunul din discursurile 
sale ca ministru să citeze din Durkheim, invocându-l ca o 
mare autoritate, ceea ce poate avea ca urmare că şi alții vor 
începe să-l citeze. (Mai nou, dl Petre Andrei a citat din 
Durkheim teoria că la început societatea a fost condusă de 
mag, apoi de preot, iar acum urmează la rând omul de cul- 
tură, deci religia este o formă socială legată doar de o anu- 
mită fază din evoluţia societăţii.) 

Dar de ce ne-am feri de influenţa lui Durkheim asupra 
Serviciului social?, ar întreba unii oameni care nu cunosc teo- 
riile acestuia. Pentru că acest „fiu de rabin cu temperament 
benedictin”, cum îl defineşte sociologul Bougl6', mergând 
pe urmele lui Auguste Comte, a imprimat sociologiei un ca- 
racter declarat ateist. 

Sociologia poate să se păstreze în limitele oneste ale 
unei ştiinţe care observă diferitele feluri de societăţi, din 
diferite timpuri, cu manifestările lor, stabilind apropierile 
între ele, influenţele - totdeauna limitate şi complexe — ale 
diferiților factori, felul în care se poate influenţa în bine 
asupra unei societăți etc. Este ceea ce a întreprins şcoala 
dlui prof. Gusti prin monografiile sale scrupuloase şi 
obiective şi prin lucrarea echipelor Fundațiilor Regale. Dar 





1 Emilian VASILESCU, Interpretarea sociologică a religiei şi a moralei, 
Bucureşti, 1936, Ed. Cugetarea, p. 45. 

Durkheim a depăşit marginile impuse de ştiinţă şi a îm- 
pletit Sociologia atât de strâns cu anumite teorii filosofice, 
ateiste, încât azi cu mare greutate reuşesc unii sociologi să 
înlăture obişnuinţa că Sociologia nu se poate dispensa de 
astfel de teorii. 

O astfel de teorie metafizică este că tot ce este în sufletul 
omenesc se explică prin societate. Religia este produsă de 
societate, ca şi morala, dreptul, arta; societatea este un fel 
de Dumnezeu, un izvor misterios al tuturor. „Cette philo- 
sophie sociale professe l'atheisme puisqu'elle ramene ex- 
pressement la notion de la divinite ă celle de la soci€te”, zice 
marele sociolog francez Gaston Richard (Prefaţa la cartea ci- 
tată a dlui Em. Vasilescu). 


„Durkheim şi şcoala sa au luat ideea dominantă a lui 
August Comte, adică identitatea sociologiei cu a unei 
filosofii prime care prezintă societatea ca subiectul unic 
posibil şi chiar imaginabil al conştiinţei morale.”? 


Durkheim a făcut deci din sociologie: a. o ştiinţă foarte 
pretențioasă care vrea să explice şi să monopolizeze tot. 
Psihologia, morala, teologia, dreptul, arta, istoria nu mai au 
niciun rost, sau toate trebuie să se lase dominate şi invadate 
de sociologie şi de explicaţiile ei; b. tocmai pentru a putea 
explica totul din legile societăţii, el a făcut din sociologie o 
filosofie ateistă. 

Pentru a susține ideea că societatea cu legile ei este 
totul, Durkheim a formulat teoria că totemismul este cea 
mai veche religie, dar el nu înseamnă decât o îndumnezeire 










” E. VASILESCU, Interpretarea sociologică..., p. 45. 

a clanului, a grupului social. Esenţialul totemismului, care 
se întâlneşte la unele triburi din Australia, este că membrii 
unui clan se consideră înrudiţi între ei şi cu un anumit ani- 
mal, de exemplu un clan cu lupul, altul cu câinele etc.; mem- 
brii clanului poartă numele acestui animal şi au chipul lui 
ca emblemă pe corp, pe scuturi, pe case etc. Ei cred că este 
o forță comună, mana, atât în animalul respectiv, cât şi în ei. 

Durkheim în loc să derive ideea acestei forțe, mana, 
dintr-o credinţă în supranatural, spune că ea derivă de la 
emblemele şi simbolurile totemice. 


„Dumnezeul clanului, principiul totemic, nu este 
altceva decât clanul însuşi, dar ipostaziat şi reprezentat 
sub formă sensibilă de vegetal şi animal, sub formă de 
totem. 

Cum s-a produs această ipostaziere a societăţii, a clanului, 
pentru a fi adorat sub formă de totem? Australianul, ne 
explică Durkheim, îşi petrece o parte din viaţă în chip pri- 
vat, la munca lui, şi altă parte în adunări publice. Între 
viaţa lui privată şi cea colectivă este o mare deosebire. Pe 
cât de uniformă şi neînsemnată este viața particulară, pe 
atât de antrenantă este viaţa în adunările colective, în care 
întreaga ființă sufletească şi trupească a primitivului se 
găseşte într-o mare surescitare. În momentele de entuzi- 
asm colectiv, primitivul se simte galvanizat, forţele îi sunt 
mărite, i se pare că a devenit altcineva, că nu mai este el 
însuşi. Nu se poate deci ca, întorcându-se la viața sa 
privată, să nu păstreze în suflet amintirea acelor momente 
de depăşire de sine, momente ce-i apar ca o altă lume, o 
lume eterogenă față de aceea în care-şi duce el viața sa 

zilnică. Lumea aceea este lumea lucrurilor sacre, pe când 
ceastălaltă este lumea profană.”? 





3 E. VASILESCU, Interpretarea sociologică..., p. 8l. 

Astfel Durkheim ajunge să afirme: 


„Forţele în faţa cărora se închină credinciosul nu sunt 
simple energii fizice, aşa cum sunt ele date simţurilor şi 
imaginației, ci sunt forțe sociale”, sau: „Eu nu văd în di- 
vinitate decât societatea transfigurată şi gândită 
simbolic.”4 


In strânsa legătură cu teoria aceasta stă aceea că la pri- 
mitivi toate manifestările vieţii sociale se confundă cu reli- 
gia. lar religia fiind produsul şi îndumnezeirea societăţii, 
toate aspectele vieții colective îşi au izvorul în societate: mo- 
rala, dreptul, formele politice, ştiinţa, arta etc. 


„Religia, spune Durkheim, conţine în ea încă de la în- 
ceput, dar în stare confuză, toate elementele care disoci- 
indu-se, determinându-se, combinându-se în o mie de 
feluri cu ele înseşi, au dat naştere diferitelor manifestări 
ale vieţii colective. Din mituri şi legende au ieşit ştiinţa şi 
poezia; din ornamentica religioasă şi din ceremoniile cul- 
tului au venit artele plastice; dreptul şi morala s-au născut 
din practicile rituale.”5 


Acesta este motivul pentru care sociologii din şcoala lui 
Durkheim se ocupă atât de asiduu cu manifestările reli- 
gioase ale unor triburi, pe care le socotesc că stau la capătul 
inițial al dezvoltării omenirii. Ei au comparat mentalitatea 
aceasta a triburilor australiene cu a altor popoare, la care di- 
feritele activităţi sociale nu mai sunt atât de strâns îmbinate, 
şi afirmând că triburile acelea sunt la punctul inițial al evo- 








* E. VASILESCU, Interpretarea sociologică..., p. 70. 
5 E. VASILESCU, Interpretarea sociologică..., p. 30. 

luţiei societății, iar celelalte popoare, pe trepte mai înaintate 
ale dezvoltării, au pretins că este o lege socială ca valorile, 
activităţile sociale să se diferenţieze tot mai mult. 

Întâi s-au diferențiat activitățile economice de cele spi- 
rituale, apoi 


„s-au diferențiat, dintre valorile spirituale, cele cu caracter 
normativ: morala, dreptul şi politica... religia restrângându-şi 
din ce în ce mai mult domeniul la raporturile omului cu 
divinitatea”f. 


Precum se vede, Durkheim a dat sociologiei ca temelie, 
ca cheie a tuturor explicațiilor ei, ipoteza, dovedită astăzi a 
fi mincinoasă, a totemismului ca stare inițială a societăţii 
omeneşti. Şi multora li se pare că fără totemism nu poate 
exista sociologie. 

Ea a afectat în oarecare măsură şi manualul mai sus 
amintit al dlor D. Gusti şi T. Herseni, care prezintă sinteza 
simplificată a sociologiei dlui Gusti şi ajunge astfel să influ- 
enţeze într-un sens defavorabil sufletul fraged al elevilor de 
liceu. 

Este drept că teoria specifică totemismului este dată în 
acest manual numai într-un lung interval cu litere mici şi 
autorii nu declară fățiş că şi-o însuşesc, dar toate concluziile 
ce le-a tras Durkheim din acea teorie le aflăm în manual ca 
doctrină cardinală a autorilor. Ni se vorbeşte şi aici de „ori- 
ginea socială a valorilor omeneşti” (p. 199) şi ca argument 
(!) ni se dă afirmaţia că toate s-au cuprins la început nedife- 
rențiate în religie (care, dată fiind originea socială a tuturor 





< D. Gusri şi Traian HERSENI, Elemente de sociologie, *1937, p. 204. 

valorilor, nu-şi poate avea izvorul decât în societate), iar cu 
timpul s-au diferențiat treptat. 


„Valorile sociale aşa cum le cunoaştem astăzi: valori re- 
ligioase, economice, ştiinţifice, morale etc. nu se întâlnesc 
în toate treptele de dezvoltare ale vieții sociale, ci numai 
în cele mai înaintate. În societățile mai puţin dezvoltate, 
ele formează o singură realitate cu societatea întreagă, con- 
fundându-se una cu alta. Adică sunt nediferenţiate. Arta 
se confundă cu economia, dreptul cu morala etc. şi sunt 
de regulă cuprinse în forma de organizare religioasă a 
societății.” (p. 200) 


Despre religie se spune în manual: 


„Prin urmare, şi ca origine şi ca funcţie şi ca dezvoltare, 
religia este un fenomen social” (p. 211). 


Definiţia religiei este luată cuvânt de cuvânt de la 
Durkheim”. 


„Religia este un sistem unitar de credinţe şi practici re- 
ligioase relative la forțe supranaturale şi la lucrurile sacre 
legate de ele, credinţe şi practici care unesc în aceeaşi co- 
munitate morală, numită Biserică, pe toți cei ce aderă la 
ele.” (p. 210) 


Definiția din manual se deosebeşte de a lui Durkheim 
numai prin adaosul cuvintelor: forțe supranaturale, adaos 
într-adevăr foarte important, dat fiind că Durkheim nu-l ad- 










7 Vezi definiţia lui Durkheim la Em. VASILESCU, Interpretarea socio- 
logică..., p. 66. 

mitea, dar lăsat cu totul nevalorificat în contextul în care nu 
se stăruie decât asupra caracterului social al religiei, susți- 
nut ca şi la Durkheim prin insuficienta deosebire față de 
magie, care s-ar distinge de religie numai prin caracterul ei 
personal, secret, asocial. 

Linia concepţiei lui Durkheim duce, în ce priveşte mo- 
rala, la afirmarea că şi aceasta trebuie să se detaşeze, pe o 
treaptă socială superioară, de religie, devenind o morală au- 
tonomă, dedusă din legile evoluţiei sociale. Este morala laică 
pentru a cărei introducere în Franţa s-au făcut sforțări răsu- 
nătoare la sfârşitul secolului trecut şi la începutul celui actual, 
când s-a legiferat separarea Bisericii de Stat. În manualul de 
care ne ocupăm, ideea detaşării moralei de religie este for- 
mulată numai ca posibilitate, ca principiu, dar este admisă. 


„Am amintit la discuţia clanului totemic (prin urmare, 
iată că autorii manualului consideră primordialitatea 
totemismului ca fapt singur, ca izvor incontestabil al în- 
tregii teorii despre separarea valorilor, n.red.) că şi dreptul 
şi morala la origine sunt cuprinse în religie. Interdicţiile 
religioase, tabuurile, sunt cele dintâi reguli de conduită 
sancţionate în societate. Nici în zilele noastre diferenţierea 
nu este completă. Dacă dreptul s-a desprins de religie, în 
schimb morala este legată pentru multă vreme în chipul 
cel mai firesc de ea. Dreptul se poate impune singur prin 
constrângere organizată, prin forța de care dispune, 
morala desprinsă de religie, adică laică, presupune oameni 
atât de înaintați încât să-şi dea seama de necesitatea ei şi 
s-o asculte din convingere.” (p. 230) 


Realizarea acestei separări este în funcție de un anumit 
progres al oamenilor. Dar odată ce oamenii sunt încredințați 
că aceasta este o lege socială, nu vor socoti mulţi că este o 





metal 

chestie de demnitate de-a se socoti destul de înaintați pen- 
tru a nu mai sta cu activitatea lor morală sub tutela religiei? 
Mai ales că manualul acesta spune chiar elevilor: 


„Nu este om moral decât acela care acceptă din convin- 
gere legea morală şi şi-o impune singur. Voința morală este 
autonomă, ea îşi impune singură legea morală” (p. 233). 


Să fie oare vreo legătură între ideea aceasta şi faptul că 
prin Legea de raționalizare a învățământului superior din 
toamna trecută catedra de Teologie morală de la academiilor 
teologice a fost preschimbată în catedră de Filosofie morală? 
Dacă din pregătirea viitorilor preoţi poate lipsi morala creş- 
tină, cu atât mai uşor, se va zice, poate fi în licee înlocuită re- 
ligia cu un fel de educaţie morală, detaşată de religie. 

Morala este concepută în şcoala sociologică a lui 
Durkheim, evident, ca avându-şi norma ei în utilitatea so- 
cială. Conştiinţa nu este o scânteie divină cu care se naşte 
omul şi care-i porunceşte să facă binele chiar şi împotriva 
societăţii, ci ea este un produs al educaţiei de către societate. 
Binele şi răul nu sunt valori în sine, neschimbabile, ci bine 
se numeşte ceea ce slujeşte intereselor societății, iar rău, ceea 
ce le deserveşte. 


„lemeiul moralei nu se găseşte nici în individ, nici în 
Dumnezeu, ci în colectivitate, în societate [...]. Este deci 
Tău numai ceea ce condamnă societatea, şi este bine numai 
ceea ce izvorăşte din dragoste pentru ea”, 


spune dl Em. Vasilescu (pp. 141, 143), rezumând punc- 
tul de vedere al lui Durkheim. Iar în manualul mai sus po- 
menit citim: 

„Morala este deci socială atât ca origine, cât şi ca obiect 
şi funcţiune. Este socială ca origine, pentru că nu există 
morală fără caracterul de datorie, de conduită impusă. Da- 
toria nu poate veni însă decât de la societate, pentru că 
numai ea are puterea şi autoritatea să impună datorii”. 


În general morala este definită în manual astfel: 


„Ea cuprinde totalitatea regulilor de conduită impuse 
de societate ca o datorie pentru toți indivizii care o com- 
pun şi dorite pentru că reprezintă binele societății întregi” 
(p. 232). 


lar despre bine şi rău se spune: 


„Ce este bine şi ce este rău pentru o societate, ce este 
binele moral? Cu expresia cea mai simplă: tot ceea ce ar 
face cu neputinţă viața socială dacă ar fi generalizat la toți 
membrii societății este un rău [...]. Dimpotrivă, tot ce o 
întăreşte este un bine atât pentru ea, cât şi pentru indivizii 
care o compun” (p. 234). 


Repetăm, în manualul dlor Gusti şi Tr. Herseni nu se 
găseşte nicio expresie direct ostilă religiei. Dimpotrivă, 
foarte des se află dovezi de apreciere pentru ea, dar aceste 
dovezi prea au caracterul unor intercalări atenuante în linia 
unor principii cu care nu se îmbucă într-un tot armonios. În 
fiecare pagină principiul este mai tare decât dovezile for- 
male, nedezvoltate în alte principii, de apreciere pentru re- 
ligie. Principiile sociologice cardinale sunt de la Durkheim, 
deşi inima celor ce-au scris manualul se vede că este creştină 
şi luptă să tempereze aspectul prea fățiş anticreştin al unei 
concepții care probabil că se bucură încă de multă autoritate 

la unii sociologi de nu cutează să o înlăture radical din 
această ştiinţă. Ştim că dl Gusti este în stare să opereze 
această înlăturare şi poate numai ocupațiile sale multiple şi 
atât de fecunde în realizări de mare folos pentru viața ro- 
mânească l-au împiedicat până acum să întreprindă acest 
lucru. Dacă şi-ar găsi timp să înlăture radical concepţia lui 
Durkheim de la temelia sociologiei, aceasta n-ar pierde 
nimic. Dimpotrivă, numai ar câştiga. D. Gusti a dovedit câte 
orizonturi de muncă şi de înțelegere a realităților româneşti 
poate deschide sociologia fără să aibă nevoie să facă vreun 
uz de teoriile lui Durkheim. 

Despre falsitatea acestor teorii şi despre chestiunea 
dacă a străbătut vreo influenţă de-a lor în Legea Serviciului 
social, vom scrie într-un număr viitor. 
























Există vreo legătură între Sociologia lui 
Durkheim şi Serviciul social? 
(II) 


Ca să rezumăm cele scrise în articolul anterior, în ma- 
nualul de sociologie pentru cl. a VIII-a de liceu al dlor Gusti 
şi Herseni am identificat următoarele teorii ale lui Durkheim: 
1. Prima formă de religie în omenire este totemismul, iar 
acesta nu este altceva decât un produs al societății şi o în- 
dumnezeire a ei; 2. Totemismul se înfăţişează nu numai ca o 
religie, ci ca o formă de viaţă care cuprinde nediferenţiat 
toate manifestările sociale: morală, artă, drept, economie etc. 
Evoluţia omenirii duce însă la o detaşare treptată a diferite- 
lor activități omeneşti. Ultima care se va desface de religie 
este morala. Vom avea deci într-o formă mai progresată a so- 
cietății o morală rațională şi o religie redusă numai la cult; 
3. Conştiinţa, binele şi răul moral, nu sunt realități mai pre- 
sus de societate, ci sunt produse de ea şi în funcție de ea. 

Mai remarcăm acum încă următoarele teze durkhei- 
miste în manualul de care vorbim: 4. Prima unitate socială 
n-a fost familia, ci clanul. 





* Telegraful Român, an LXXXVII, nr. 19, 7 mai 1939, pp. 1-2. Semnat: 
D. Stăniloae. 


TELEGRAFUL ROMÂN — 1939 413 


„În formele primitive ale vieţii sociale, dintre care am 
amintit clanul, unitatea socială se confundă cu societatea 
întreagă. Clanul nu este diferențiat înăuntru, toți membrii 
lui compun aceeaşi unitate socială (a se observa tendinţa 
de atenuare sau de disimulare: în prima propoziţie se 
caută a se acoperi părerea exprimată fățiş în a doua, că cea 
dintâi unitate socială este clanul, n.red.) [...]. Cu dez- 
voltarea vieţii sociale, lucrurile se schimbă însă treptat. 
Unitatea socială primitivă se desface înlăuntru în mai 
multe unități componente. Clanurile se unesc între ele, dar 
se desfac înlăuntru în clase de vârstă (inițiați şi neiniţiaţi), 
de sexe (bărbaţi şi femei cu atribuţii diferite), în familii sta- 
tornice şi oficiale.” (pp. 271-272) 


Oricât se silesc autorii să atenueze prin felul de expri- 
mare teoria ce-o reprezintă, este clar că susțin aici teza că la 
început a fost o promiscuitate generală între sexe, căsătoria 
de grup, singura unitate socială fiind clanul, care abia mai 
târziu s-a diferențiat în familii (această teză o susține şi dl 
Petre Andrei, în cursul său de Sociologie!). Dar teoria pro- 
miscuităţii sexuale originare, lansată de L.H. Morgan la 1877, 
a primit lovitura de graţie din partea savantului de mare 
competenţă în acest domeniu E. Westmark, în monumentala 
sa operă asupra căsătoriei, History of Human Mariage. Astăzi 
etnologii, cercetătorii popoarelor primitive sunt unanimi în 
a recunoaşte că monogamia este prima formă de familie. Ma- 
rele savant Wilhelm Schmidt, care prin cercetările aprofun- 
date şi analizele ingenioase ale unui material etnologic uriaş 
a lămurit deplin care dintre triburile socotite primitive s-au 
menţinut în formele de viaţă cele mai vechi, a demonstrat 








1 1.G. SAVIN, Ființa şi originea religiei, Bucureşti, 1937, p. 168. 

definitiv că la început a fost monogamia - aşa cum se întâl- 
neşte şi azi la acele triburi — şi poligamia este o formă ulte- 
rioară, de decadenţă. Prin cercetările sale şi ale altor etnologi 
mai noi s-a constatat cu uimire că la Pigmeii din Africa 
Centrală, la cei din Ceylon, la Andamanesi, tot triburi dove- 
dite ca aflându-se în cea mai veche fază de cultură, domneşte 
monogamia. În Australia s-a stabilit că nu tribul Aranda din 
centrul Australiei, pe baza căruia şi-au formulat sociologii 
atei toate teoriile, prezintă cea mai veche formă de viaţă so- 
cială, ci Kurnai, la care este însă în uz monogamia. W. Schmidt 
aduce între mărturiile multor etnologi despre prioritatea fa- 
miliei? şi următoarele cuvinte ale lui R.H. Lowie: 


„Scurt, cu o singură excepție, a australienilor, treptele cele 
mai simple de cultură sunt lipsite de clan şi posedă familia, 
şi nici pentru Australia nu există nicio dovadă că clanul ar fi 
fost mai vechi ca familia care îl întovărăşeşte neschimbat”?. 


Teoria promiscuității primordiale a fost lansată ca o 
construcție mintală, fără întemeiere pe material doveditor, 
din prejudecățile masonice contra familiei. În felul acesta se 
urmărea să se dea o lovitură de moarte acestei instituții di- 
vine, fără de care nu poate exista societate şi moralitate so- 
cială. 5. Mai dăm din manualul pomenit un amănunt, care 
se încadrează în teoria generală pe care a împrumutat-o de 
la Durkheim şi de la alţi sociologi anticreştini şi neştiinţifici. 
Este un amănunt care serveşte autorilor la susținerea tezei 
că la început toate activităţile au fost amestecate cu religia, 


2 W. SCHMIDT, Der Ursprung der Gottesidee, vol. 1, p. 234. 
3R.H. LowIg, Primitive society, New-York, 1920, p. 152. 

dar în acelaşi timp ne revelează ca o dovadă în plus că prin 
religie ei nu înţeleg decât magia. Se afirmă în manual că arta 
a stat la început în strânsă legătură cu munca colectivă, cu 
lucrul efectuat în comun. 


„După cum a arătat Karl Biicher, orice muncă în colec- 
tivitate cere un ritm, o armonizare a mişcărilor, ca să 
obțină efectul dorit. Dacă împingem de pildă un car cu 
lemne sau cu fân, nu reuşim să-l urnim din loc decât dacă 
împingem deodată [...]. Pentru păstrarea ritmului însă oa- 
menii trebuie să comunice între ei prin strigăte tot ritmice. 
Chiar la noi, lucrătorii în gări, când descarcă butuci dintr-un 
vagon, apucă mai mulți câte unul şi legându-l strigă 
deodată: hei rup, ca să-i dea drumul în acelaşi timp. Deci 
ritmul comun dansului, poeziei şi muzicii a luat naştere 
din munca făcută în colectivitate”. 


Comică explicație! Parcă arta în ceea ce are ea specific 
ar consta în ritmuri care să disciplineze mişcările colective. 
Este mai multă artă de-o mie de ori într-o doină care nu dis- 
ciplinează şi nu mecanizează mişcări de grupuri, decât 
într-un marş. Dar contemplația, care este una cu inspirația 
creatoare de artă, ce are comun cu strigătele de hei rup? 

Este caraghioasă această forțare a notei numai ca să se 
demonstreze originea socială a artei. 

Scopul acestei teorii este şi acela de a se susține că men- 
talitatea oamenilor de la început era stăpânită total de 
magie, în virtutea căreia ei credeau că o muncă fizică nu-şi 
produce efectul atât prin lucrarea mâinilor, cât prin ritm. 
Teoria aceasta a formulat-o T.K. Preussf, care socotea pe 





* T.K. PREUSS, Der Ursprung der Religion und Kunst, 1904-1905. 

omul de la început atât de lipsit de judecata cauzală, încât 
nu era în stare să vadă că un lemn îl poate tăia şi fără ritm 
şi cântec, ci credea că ritmul şi cântecul provocau tăierea. 

W. Schmidt împrăştie această fantezie cu dovada că tri- 
burile care se prezintă ca păstrându-se în cea mai veche 
formă de viață nu săvârşesc jocuri şi cântece la adunarea 
fructelor şi la vânătoare. Un ritm a putut să se impună la 
munca în comun, dar când primitivii lucrează singular nu 
se observă aşa ceva. Iar dacă numai mişcările săvârşite de 
mai mulți în acelaşi timp se efectuează întovărăşite de un 
ritm, aceasta-i dovada că nu poate fi vorba la primitivi de 
credința că fără ritm şi cântec nu se poate obţine un rezultat 
în muncă. 

Munca s-a făcut totdeauna şi fără cântec, iar cântecul 
s-a manifestat totdeauna şi fără muncă. 

Asupra magiei ca religie primordială şi primitivă s-a 
insistat de vreo 40 de ani încoace şi se insistă şi azi enorm, 
pentru că prin ea s-ar înlătura originea şi ființa supranatu- 
rală a religiei. Pe magie se întemeiază şi totemismul. De 
aceea este necesar să ne oprim puţin la ea. Omul primitiv, 
după teoria magismului, impresionat şi înfiorat de natura 
înconjurătoare socotea că aceasta este, în unele lucruri mai 
mult, în altele mai puţin, îmbibată de o putere ciudată, ne- 
definită, căreia însă nu-i atribuia un caracter personal şi su- 
pranatural. Forţa aceasta ascunsă — căreia melanesienii îi zic 
mana, indienii americani orenda — poate fi stăpânită, depăr- 
tată sau adusă asupra oamenilor îndeosebi de anumite per- 
soane, de magi, vrăjitori. Credinţa aceasta explică de ce 
primitivii n-ar judeca asemenea omului de azi, ci altfel. 


5 W. SCHMIDT, Der Ursprung der Gottesidee, p. 527. 

Primitivul spune, chiar dacă a săvârşit el o lucrare, că nu el 
a săvârşit-o, ci cutare animal, sau cutare duşman sau prie- 
ten. lar dacă a fost omorât un anumit animal, crede că îi va 
veni moartea şi lui, deci el nu cugetă după legea cauzalității, 
a identităţii şi a contradicţiei, ci după cea „a participării”, şi 
aceasta din motivul că după el multe lucruri se confundă 
prin acea „fluiditate” comună din ele. 

Teoria aceasta a stabilit-o un alt evreu, elev al lui 
Durkheim, Levy-Bruhl. Ea încă este dată ca fapt cert în ma- 
nualul de care ne ocupăm. Ea urmăreşte să prezinte religia 
ca un fenomen ce ține de faza naivă, copilărească a omenirii. 
Astăzi, cu mentalitatea noastră logică, care nu mai vede 
cauze misterioase acolo unde nu sunt, ne-am trezit din ilu- 
zia religioasă. 

Teoria aceasta a prelogismului oamenilor de altădată a 
devenit foarte populară. Orice intelectual care se respectă 
trebuie să facă la noi uz de ea. De pildă, în nr. de pe aprilie 
a.c. [1939] al revistei tinereşti Eu şi Europa, care tocmai acum 
mi-a căzut în mână, într-un articol intitulat „Condiţia psi- 
hologică a creaţiei artistice populare”, dl prof. Al. Dima vo- 
ieşte să explice şi poezia populară românească din această 
mentalitate prelogică primitivă a poporului. 


„Există şi aici o logică, dar ea se dezvoltă după noua 
lege a participării, după care o simpatie universală leagă 
fenomenele între ele, le şterge graniţele, le asimilează 
reciproc, unul este totul, acelaşi obiect poate fi el însuşi, 
dar şi contrarul lui, o fluiditate, cum spunea Levy-Bruhl, 
cuprinde ființe şi lucruri, care de aceea se pot metamor- 
foza unele în altele fără a-şi schimba natura. Aceasta este 
psihologia primitivă care ar sta la baza creaţiei populare, 
ar fi factorul modelator al artei populare şi ca atare ele- 

mentul ei definitoriu esenţial. Conceptul nostru s-ar iden- 
tifica prin urmare — sub această perspectivă — cu conceptul 
artei primitive, ca şi cu aceea a copilului, care au aceleaşi 
caractere.” 


Îţi vine să zâmbeşti de asemenea afirmaţii spuse pe un 
ton atât de grav. Poporul nostru creează şi azi poezii popu- 
lare şi prelucrează poveşti. Cugetă el aşa cum spune dl 
Dima? Nu cugetă foarte treaz, ca orice intelectual pretențios, 
ba şi mai bine? Personificările fanteziei poetice îşi au altă 
explicaţie, una pur estetică, şi este naiv cine ia aceste perso- 
nificări cu adevărat drept persoane. 

De ce ţin spiritele necredincioase să identifice religia cu 
magia? Pentru că nu vor să ştie de un Dumnezeu personal. 
Ca magie o mai admit, pentru că în ea se vorbeşte de niscai 
forțe necunoscute încă, magnetice sau de altă natură, necu- 
noscute încă, şi e mai poetic aşa. Am văzut că în manualul 
de care ne ocupăm, religia este definită ca atitudine temă- 
toare faţă de anumite forţe (este drept, le zice supranaturale, 
dar forţe, nu persoană) şi lucruri sacre, în care se varsă acea 
forță. Dar aceasta-i magie. Manualul nu află nici el între re- 
ligie şi magie altă deosebire decât că religia este socială, iar 
magia nu este socială, deşi după teoria din el nu există nicio 
activitate care să nu fie produsă şi legată de societate: şi cum 
s-ar practica magia fără întâlnirea între oameni? De fapt de- 
osebirea aceasta este dată numai de formă. Manualul repre- 
zintă şi el teoria că religia este una cu magia, deci înfiorarea 
în fața unor forțe impersonale, naturale. 

Teoria magiei ca religie primordială am spus că îi tre- 
buie sociologiei ateiste franceze (interesant că teza aceasta 
are ca protagonişti celebri cinci evrei francezi: Solomon 

Reinach, Durkheim, Huber, Maus, Levy-Bruhl) şi pentru că 
pe ea îşi întemeiază afirmarea că totemismul este religia ini- 
țială. De fapt totemismul nu este decât o formă socială, în 
care se amestecă multă magie. Clanurile tribului Aranda din 
centrul Australiei sunt nişte formaţiuni de câteva familii. 
Fiecare clan îşi are animalul său, cu care poartă un nume 
comun şi pe care îl socotesc ca un fel de strămoş, în care văd 
ceva comun cu membrii clanului. Un membru al unui clan 
nu se poate căsători decât cu persoane din alt clan (exoga- 
mie). Copiii aparţin clanului mamei, poartă numele anima- 
lului de care ţine ea. Chipul animalului sau plantei 
respective este zugrăvit şi pe casele, pe emblemele clanului. 

Totemismul este explicat cu ajutorul magiei de către 
Durkheim. Ar fi aici o credinţă în puterea socială a clanului, 
ca forță misterioasă, care impune fiecărui membru o serie 
de obligaţii şi interdicții. 

Construcţia durkheimistă azi este total părăsită în 
lumea etnologilor. Totemismul nu mai este considerat de ni- 
meni ca prima religie şi nici ca o formă prin care ar fi trecut 
toate popoarele. EI a apărut numai în unele părți şi nu mai 
este azi socotit ca o religie, ci ca o organizare socială care 
şi-a luat în sprijin şi religia. Nu clanul a produs religia, ci 
clanul, ivit ulterior, a apelat şi la elementul religios preexis- 
tent, aşa cum statul caută să se sprijine şi pe religie. (O ex- 
punere şi o critică a totemismului ca religie primordială se 
află la 1.G. Savin, în Ființa şi originea religiei.) 

Marele teolog Wilhelm Schmidt a dovedit definitiv că 
totemismul nu se află la triburile cu cea mai veche formă de 
viață. Pigmeii nu-l au şi nici triburile Kurnai, Kuli din sudul 
Australiei. 

„Rezumând pot spune, zice W. Schmidt, că tocmai 
Kurnai, la care poziţia Fiinţei supreme a rămas liberă de 
orice mitologie, aparţin celui mai vechi strat al culturii 
negritice, care posedă căsătoria individuală cu exogamia 
locală, în care femeia are cea mai onorată stare, chiar 
participă în mare măsură la ceremoniile iniţierilor. Lipseşte 
totemismul căsătorial, ca şi scoaterea dinţilor, circumcizia 
şi subincizia la ceremoniile inițierilor. Prin toate acestea 
Kurnai stau în cea mai mare apropiere de popoarele de 
Pigmei, cele mai vechi popoare ale pământului” (p. 245) 


În general, W. Schmidt a dovedit că la cele mai vechi 
popoare nu exista nici animism (credinţa în spirite ce locu- 
iesc în obiecte), nici magism, nici clase de magi. Bolile nu 
erau socotite ca provenite toate din cauze misterioase, ci 
unele erau considerate ca efecte ale unor cauze naturale. 
Aşadar nu există o confuzie generală între medicină şi 
magie şi nici motiv de mentalitate „prelogică”. Oamenii cu- 
getau şi atunci şi logic şi mai puţin logic, ca şi azi. În magie, 
în „prelogism”, în practici de tatuări şi în tot felul de aberaţii 
au căzut ulterior (p. 386). 

Pe Durkheim, W. Schmidt îl înfruntă că susține un ma- 
gism învârtoşat, care nu vrea să ştie de noile rezultate ale 
ştiinţei etnologice. 

Pe la 1912, zice W. Schmidt: 


„teoria magistă începu a se dovedi ca neavând rădăcini 
adânci, fiind sortită să se usuce [...]. Ea începu să se 
învârtoşeze şi nu mai avea elasticitatea să primească con- 
fruntarea cu noile fapte şi teorii, şi sau să le învingă, sau 
să se acomodeze. În neputința ei recurse la mijlocul 
copilăresc de a-şi ascunde capul în nisip. Această carac- 
terizare se referă mai ales la şcoala sociologică franceză a 

lui Durkheim. Dar adversarii de care se apăra pur şi sim- 
plu necitându-i deveniră din toate laturile tot mai puter- 
nici în etnologie. Pe lângă toţi, această şcoală a trecut 
încăpăţânată cu o nonşalanţă care trebuia să fie suverană, 
dar care nu era în stare să ascundă nemulțumirea 
neputinței [...]. | 

Toate acestea ating în chip tipic opera şefului acestei 
şcoli, care sigur este socotită de ea ca cea mai înaltă 
prestație a ei: Les formes €lementaires de la vie religieuse 
(Paris, 1912). Nu există poate în toată literatura modernă 
de acest fel o carte care să fi recoltat atâtea laude, dar care 
să fi fost respinsă în tezele ei principale atât de general, ca 
această operă. 

S-a întrebat cum s-a putut întâmpla că în această carte 
nu numai că a fost apărată natura religioasă a totemismu- 
lui, ci a fost urcat până la originea oricărei religii, într-o 
vreme în care cercetarea ştiinţifică nega tot mai mult că 
totemismul are ceva cu religia.”€ 


lar de L. Levy-Bruhl, W. Schmidt spune: 


„Un exemplu limpede al acestui fel de neputinţă, de-a 
se orienta după noile cunoştinţe, oferă un alt membru al 
şcolii lui Durkheim, L. Levy-Bruhl, cu ambele sale opere: 
Les fonctions mentales dans les Soci&tâs inferieures (Paris 
1910) şi Le mentalite primitive (Paris 1922) [...]. Sunt două 
exagerări proprii întregii şcoli şi frecvente în această operă: 
1. se neglijează faptul că şi în civilizația noastră există stări 
prelogice în mulţime, în modă, în curentele timpului, în 
prejudecăţi, în superstiții etc.; 2. şi la aşa-numitele popoare 
din starea naturală, pe lângă cugetarea prelogică, există 
domenii vaste ale cugetării logice juste, a căror cercetare 
în orice caz a fost neglijată de anumiţi cercetători, pentru 








* W. SCHMIDT, Der Ursprung der Gottesidee, vol. 1, p. 579-580. 

că nu le socoteau destul de interesante. 

În sfârşit Levy-Bruhl neglijează atât într-o operă, cât şi 
în alta să studieze chestiunea dacă şi la primitivi dez- 
voltarea cugetării prelogice se află pe treptele mai vechi 
sau nu cumva de-abia pe cele de mai târziu. Deja rezul- 
tatele de până acum ale cercetării de istorie culturală lasă 
să apară cu siguranţă alternativa din urmă într-o mare 
măsură ca cea dreaptă.” „Limpul acestor cărți şi teorii, 
încheie W. Schmidt, a trecut.”? 


Marele, uimitorul rezultat al cercetărilor lui W. Schmidt 
şi ale altor etnologi, recunoscut azi aproape unanim în 
lumea ştiinţifică, este că cele mai vechi popoare cred într-o 
Fiinţă supremă, ale cărei însuşiri sunt aproape identice cu 
ale Dumnezeului creştin: omniştient, atotputernic, creator 
al tuturor, atotbun, drept, răsplătind pe oameni după fap- 
tele lor bune sau rele, ajutându-le când îl cheamă în rugă- 
ciunile lor şi de care nu poate dispune cum vrea tehnica 
magică. 

Dar despre concluziile ce rezultă din aceste uimitoare 
rezultate, care confirmă întru totul relaţiile cărții Facerii, 
concluzii care fac să se topească precum ceara de fața focu- 
lui toate temeliile ateiste, aprioric construite, ale unei socio- 
logii arierate şi vulgarizate în cercurile româneşti şcolare 
pentru promovarea anticreştinismului, vom scrie în alt 
număr. 





7W. SCHMIDT, Der Ursprung der Gottesidee, vol. 1, p. 582. 





„Slavă şi mărire” 


Sub acest titlu, distinsul preot şi profesor al Academiei 
de Muzică Religioasă din Bucureşti, Paraschiv Angelescu, 
adânc cunoscător al limbilor slave, care a îngrijit, îm- 
preună cu Preasfinţitul Arhiereu Irineu Mihălcescu, noua 
ediție a Liturghierului românesc, publică o savantă lucrare 
de filologie şi teologie liturgică în care arată de ce, spre de- 
osebire de uzul mai nou, n-a folosit în Liturghier numai 
cuvântul Mărire, ci şi pe cel de Slavă. Întemeiat pe textele 
vechilor ediţii greceşti şi slavoneşti ale cărților de slujbă, 
arată că şi acelea făceau totdeauna deosebire între cores- 
pondentele greceşti şi slavoneşti ale acestor cuvinte, între- 
buințându-le cu mare grijă şi nu de-a valma, căci şi 
înţelesul lor este diferit. Mărire şi corespondentul lui gre- 
cesc şi slavonesc are un înțeles de măreție, asemănător mă- 
ririlor din lume, pe când Slava şi echivalentul grecesc şi 
slavonesc este un atribut specific al lui Dumnezeu, de 
esență religioasă şi mistică. 

Nu vrem să ne pronunțăm în această chestiune, căci 
n-am făcut studii speciale asupra ei, deşi am avea câteva 
obiecții de făcut. Ea formează o problemă care rămâne să 








* Telegraful Român, an LXXXVII, nr. 20, 14 mai 1939, p. 4. Semnat: DS. 

fie încă dezbătută de cei ce-şi vor dedica o parte din timp 
pentru studiul special al ei. 

În orice caz argumentele bazate pe textele vechi sunt 
concludente şi lucrarea Părintelui Paraschiv Angelescu le 
pune în evidenţă cu multă erudiție şi cu severă metodă şti- 
inţifică. 





Există vreo legătură între Sociologia lui 
Durkheim şi Serviciul social? 
— religia, morala, magia —' 
(III) 


Toate tezele ateiste şi laiciste ale Sociologiei stil Dur- 
kheim zac astăzi prăbuşite în țărână pe urma celor mai noi 
rezultate ale etnologiei, prin care s-a dovedit că oamenii la 
început au avut credinţa într-un singur Dumnezeu atotpu- 
ternic, drept, bun, atotştiutor, creator al cerului şi al pămân- 
tului şi că prin urmare la început n-a fost nici magia, nici 
animismul, nici areligiozitatea sălbatică. 

Dar dacă în planul superior cu adevărat ştiinţific, tere- 
nul a fost curăţit de aceste necurăţii morale şi intelectuale, 
ele mai stăruie încă în straturile de jos ale unei pseudo-şti- 
inţe, aşa cum aerul încărcat cu miasme fiind mai greoi se 
lasă totdeauna jos, unde persistă cu o tenacitate uimitoare. 

Am trecut în revistă câteva din aceste teze de stil 
Durkheim, prăbuşite în țărână, într-un număr anterior. 

Azi să privim un moment la teza cea mai scumpă a 
acestei sociologii, la teza — mare vedetă. Este vorba de teoria 





* Telegraful Român, an LXXXVII, nr. 21, 21 mai 1939, p. 1. Semnat: 
D. Stăniloae. 

că la început toate îndeletnicirile omeneşti au fost în strânsă 
împletire cu religia, iar apoi, în baza unui proces firesc şi 
fatal, s-au emancipat una câte una şi acum este pe cale să se 
emancipeze, ca cea din urmă, şi morala. 

Lucrurile însă nu stau tocmai aşa. Între religie, înțeleasă 
ca credinţă într-una sau mai multe fiinţe personale, şi morală 
a existat totdeauna şi există şi azi o legătură atât de strânsă, 
încât nu se poate una fără alta. Morala a fost şi este în religie 
un derivat necesar. Şi morala a fost cu atât mai înaltă şi cu 
atât mai dependentă de religie, cu cât religia a fost mai cu- 
rată, atingând culmile supreme în monoteism. Ce zic teore- 
ticienii evoluției despre morala detaşată de religie, dată de 
faptul că în creştinism, care a apărut târziu în istorie, morala 
a fost şi este atât de esenţial legată de religie, spre deosebire 
de atâtea religii de dinainte, în care legătura era cu mult mai 
slabă şi morala destul de coborâtă? 

Legăturile moralei cu religia se văd şi din faptul că de- 
cadenţa moralei este un fenomen ce întovărăşeşte ca umbra 
decadenţa religiei, ca o dovadă că moralitatea nu se poate 
susține fără sprijinul religiei. lar slăbirea religiei a fost tot- 
deauna în istorie un aspect al unei decadenţe generale a cul- 
turii şi spiritualității omeneşti. Dacă se umblă azi după o 
eliberare a moralei de religie, rog să se mediteze puţin asu- 
pra acestor adevăruri evidente de istorie. 

Morala a fost foarte strâns legată de religie în faza pri- 
mordială a umanităţii. Toate faptele omului stăteau din 
punct de vedere moral (nu tehnic) sub judecata lui Dumnezeu. 
După fapte era judecat omul, ele îi dădeau un sentiment de 
mai strânsă legătură, sau de mai mare depărtare de El. Căci, 
într-adevăr, ce-ai şi face cu credinţa în Dumnezeu fără con- 
cluzia că El veghează asupra ordinei morale şi judecă fap- 


spa AN 

tele omeneşti? Chiar pentru ce-ar mai exista Dumnezeu? 
Ce Dumnezeu ar mai fi acela care este indiferent din punct 
de vedere moral? Dacă morala nu poate exista fără religie — 
ca o coroană de frunze fără sevă —, şi religia se usucă fără 
concluziile morale. Acestea două fac una. Numai cu intenții 
orientate spre ateism vor multe capete superficiale moderne 
să vadă în religie doar un fel de simţire vagă şi dubioasă a 
unui fel de comunitate de substanţă, cu o realitate vărsată 
în toate; aceasta este magie însă, şi nu religie şi mulți mo- 
derni spun pe faţă că înţeleg să fie îngăduitori cu magia, dar 
nu cu religia. 

Cum am spus, legăturile strânse ale religiei cu morala 
au început să slăbească pe măsură ce ideea de Dumnezeu 
personal s-a estompat în sufletul omenesc, apropiindu-se 
de magie, ca apoi să reapară în toată strălucirea pe acea 
treaptă de supremă reînălțare a spiritului omenesc şi de 
reînviere în toată plenitudinea a ideii de Dumnezeu perso- 
nal şi unic, care este creştinismul (când ideea de unitate a 
lui Dumnezeu slăbeşte şi omenirea coboară spre politeism, 
ideea de persoană plenitudinară a Lui se întunecă, trecând 
spre magie). 

Tocmai în totemismul cu pecete de magie, pe care îl 
dau teoreticienii primordialităţii lui ca dovadă de legătură 
strânsă între religie şi morală, morala este foarte coborâtă, 
cu mult mai coborâtă decât în fazele anterioare ale umani- 
tății şi într-o legătură cu mult mai laxă față de ceea ce am 
mai putea numi în el religie. Dovadă este faptul că în cultu- 
rile totemiste, ca în orice culturi predominate de magie, au 
un rol extraordinar vrăjitorii, magii dlui ministru Petre 
Andrei, rol pe care în culturile mai vechi nu-l au. Şi ce rost 
are vrăjitorul? Să silească forțele magice, impersonale, să 

satisfacă dorinţele clienţilor lor. Să silească, nu să se roage 
la ele. Cum s-ar şi ruga de altfel la forțe impersonale! Or, 
când sileşti aceste forțe să-ţi fie favorabile, nu mai poate fi 
vorba de morală. Favoarea lor nu o dobândeşti prin fapte 
morale, pe care ele să le judece liber şi să le aprecieze, ci 
printr-o anumită tehnică: joc, cântec, gest, sunet fără sens. 
Se exercită o misterioasă presiune fizică asupra acelor forţe 
- dovadă că sunt concepute ca realități fizice -, nu se adre- 
sează lor cereri, ca unor persoane, şi nu li se arată iubire şi 
ascultare ca unor ființe spirituale, conştiente, voluntare, 
drepte, mai puternice decât noi. Putem observa şi în viața 
poporului nostru că în sporadicele practici vrăjitoreşti lip- 
seşte total morala. Tocmai în ele este o eclipsă a criteriului 
moral, iar practicile acestea le săvârşesc tocmai ființele mai 
puțin morale, cu scopuri păcătoase, egoiste. 

Aşadar absenţa moralei şi a legăturii ei cu religia se ob- 
servă tocmai în magie şi în general pe treptele de decadență 
ale omului. 

Dar ce este cu legătura celorlalte îndeletniciri omeneşti 
cu religia? 

Fără îndoială, unde religia este puternică, ea îşi întinde 
bolta ei maternă peste toate îndeletnicirile omeneşti. În 
toate omul primeşte ajutor de la Dumnezeu. Dar legătura 
religiei cu aceste îndeletniciri, economice, medicale, politice 
etc. este de altă natură decât legătura ei cu morala. Morala 
derivă direct din religie şi stă sub judecata ei, economia nu. 
Ea îşi are legile ei fizice, de muncă. Plugul nu ară când te 
rogi, pe când o faptă de milostenie adevărată emană din 
credinţă. Nu religia, ci magia face pe aderenții ei să creadă 
de pildă că dănțuind se adună lemnele din pădure lângă 
foc; magia îi face să creadă că prin cântec emană din om o 

substanţă care se varsă în lemne, mânându-le cu o forță fi- 
zică spre foc. 

Avem aşadar următorul fenomen: în practicile magice 
— spunem practici magice, pentru că ele se întâlnesc parţial 
numai şi sporadic la orice popor, şi nu magie, pentru că nu 
există popor la care să nu aflăm alături, în proporţii mai 
mari sau mai mici, şi religia, care este cu totul altceva — 
există credinţa într-o legătură strânsă, substanţială, emana- 
tivă, între gestul magic şi alte îndeletniciri fizice, dar 
aproape nicio legătură între el şi morală. 

În religie, ca formă infinit superioară magiei, lucrurile 
stau invers: legătură strânsă, logică, derivativă — prin voinţa 
personală a credinciosului însă — între ea şi morală şi o le- 
gătură indirectă între ea şi celelalte îndeletniciri. Cum indi- 
rectă? Prin morală. Omul moral, care împlineşte prin fapte 
şi prin rugăciune voia lui Dumnezeu, primeşte ajutorul 
Aceluia în tot ceea ce face; nu un ajutor stors prin silă, teh- 
nic; ci dobândit prin mijloace spirituale, aşa cum se dobân- 
desc ajutorările reciproce între persoane. 

Aşa a fost în religia primordială, n-a mai fost aşa în de- 
cadenţa ulterioară, aşa a început să fie în creştinism, care 
doar nu va fi mai jos ca totemismul. 

Aşadar, a se slăbi cu semeţele teorii, pe cât de semeţe 
pe atât de ignorante, despre o treptată detaşare a îndeletni- 
cirilor omeneşti, inclusiv morala, de religie. Se poate vorbi 
despre o detaşare a moralei de religie, unde a slăbit cre- 
dinţa, unde se ivesc zările triste ale decadenței spirituale în 
general. Şi tot acolo încep să se împletească celelalte înde- 
letniciri omeneşti — nu şi morale însă — cu o inferioară şi ob- 
scură credință magică, ceea ce nu este cazul în religie. În 
această privință, epoca modernă este identică cu cele pe care 

le disprețuim ca primitive: omul crede şi azi că prin credința 
în sine, fie în el personal, fie în altă persoană de-a dreptul 
idolatrizată, poate schimba faţa lumii, fără să aibă nevoie 
de Dumnezeu. 

Să mai lungim aceste consideraţii? Cred că nu mai este 
necesar. 

Dar la chestiunea concretă a Serviciului social încă n-am 
ajuns. În numărul viitor vom spune câteva cuvinte numai 
despre ea. 







La coborârea Duhului Sfânt 


Ziua de Rusalii este ziua de întemeiere, ziua de naştere 
a Bisericii, ziua în care a început înnoirea lumii în Dumnezeu, 
fuziunea neamestecată a făpturii cu Creatorul. Toate înnoi- 
rile de după aceea, toate convertirile, toate darurile ce se pri- 
mesc de sus au o legătură cu acea zi binecuvântată, în care 
s-a restabilit contactul haric între cer şi pământ. 

Ziua Rusaliilor a fost ziua deschiderii ochilor duhovni- 
ceşti ai apostolilor ca să vadă că nu sunt singuri, ci cu 
Hristos-Dumnezeu, şi fiecare om care vede acest lucru s-a 
împărtăşit de darul Rusaliilor. Mare a fost ziua naşterii 
Domnului Iisus Hristos, dar ea s-a petrecut întru întunericul 
orbiei oamenilor. Lumina ei a strălucit întru întuneric. A tre- 
buit viața Lui de jertfă, culminând în răstignirea de pe 
Golgota, ca să ia întunericului suportul lui, care consta în 
supărarea dintre Dumnezeu şi oameni, în întoarcerea feței 
lui Dumnezeu de la oameni şi a feței acestora de la Dumnezeu. 
Norul care mai plutea pe cer după răstignirea Domnului nu 
mai avea consistență şi nu mai era alimentat din mari de- 
părtări şi adânci izvoare. Când Şi-a trimis Duhul Sfânt ra- 
zele Sale prin el, cerul s-a luminat de tot. 





* Telegraful Român, an LXXXVII, nr. 22, 28 mai 1939, p. 1. Semnat: DS. 

Duhul Sfânt a adus apostolilor în ziua Rusaliilor con- 
vingerea adâncă şi neclătinată în împreuna lor petrecere cu 
Hristos. Această convingere o aduce în orice suflet se sălă- 
şluieşte. Nu este aceasta un sentimentalism. Sau nu este 
numai sentimentalism. Sentimentalismul este o stare incon- 
sistentă şi trecătoare, neavând rădăcini adânci într-o con- 
vingere ce dă privirii reflexul înmărmuririi într-o obsedantă 
aţintire spre marile depărtări nefixate. Omul sentimental 
este omul-minge, ce sare dintr-o stare într-alta, de la o pre- 
ferință la alta. Când viaţa lui religioasă constă numai din 
atâta şi caută numai satisfacţii de acest ordin, greu va sta 
într-o credinţă, ci va colinda de la o sectă la alta, după cum 
găseşte acum aici, acum dincolo mediul şi omul care să ştie 
să-i pună în mişcare mai puternică sentimentalismul. 

Nu adevărul îl interesează pe el, ci satisfacția de ordin 
sentimental. Nu-l susține o axă adâncă, cu autoritate de ade- 
văr dumnezeiesc, ci este sedus, ca un dezrădăcinat, de orice 
meşter al frazei sentimentale şi al lacrimilor la comandă. 

Or, Duhul Sfânt este şi adevăr şi, numai pentru că este 
adevăr, este şi viață (deşi viața nu stă numai în sentimen- 
talism). 

Aceasta nu înseamnă însă că omul de convingeri reli- 
gioase adânci, statornice şi întemeiate mai presus de toate 
pe adevăr este un om rece. Nici acolo nu este cu adevărat 
Hristos şi Duhul Sfânt. 

Acela este un om cald, dar de-o căldură concentrată, 
arătată statornic în fapte, nesăltăreaţă. Este o viaţă ce merge 
pe o linie de aprige, dârze şi consistente convingeri, mani- 
festate în vibrante, adânc vibrante, hotărâte şi serioase cu- 
vinte şi fapte. Un om care se schimbă de la o zi la alta în 
intensitatea vieții sale, ca şi un om care schimbă la intervale 


aa e 


isa e 


TELEGRAFUL ROMÂN - 1939 433 


scurte convingerile religioase, un om a cărui viață nu este o 
linie şi un întreg unitar, vădind necontenita strădanie de 
a-şi aduce toată viaţa la o unitate dominată de Hristos, nu 
este un om cu adevărat religios, oricât de sentimental s-ar 
manifesta uneori la auzul unei predici bune. Accesele acestea 
de sentimentalism pot şi trebuie explicate din cauze foarte 
naturale, dar nu ca trezite de degetul de foc al Duhului Sfânt, 
care unde se aşază trebuie să lase rană şi durere durabilă. 

Cine a privit bine în sufletul poporului nostru şi în ma- 
nifestările lui religioase, cine i-a simţit acea dârză dar liniş- 
tită şi neţâfnoasă tenacitate în neschimbarea credinţei, pe 
care o prețuieşte nu pentru satisfacţii sentimentaliste, ci 
pentru convingeri manifestate în adânci, absorbite şi fixe 
priviri dincolo de lume, cu care stă în fața altarului şi urmă- 
reşte sfintele slujbe şi interpretează cuvintele preotului, 
acela a putut să-şi dea seama pe ce înaltă şi nezdruncinată 
poziţie religioasă stă acest popor şi de ce nu l-a putut mişca 
nimeni şi nimic de pe ea. 

Duhul Sfânt al Rusaliilor să dea preoţilor noştri aceste 
adâncimi hotărâte, absorbitoare, formatoare de caracter uni- 
tar religios şi de îndrăzneală pentru a birui lumea, chiar 
dacă această lume s-ar înfățişa cu toate armele de bogăţie, 
de forță, de ştiinţă, iar ei, împovăraţi de necazuri, de sărăcie 
şi de modestie. 


















436 CULTURĂ ŞI DUHOVNICIE 


Deocamdată, cum am spus, se observă un început de 
admirabilă capacitate şi familiaritate în valorificarea afectivă 
a tuturor dogmelor ortodoxe. Nădăjduim că nu peste mult 
timp vom vedea această preoțime — care, aşa silită cum este 
de ciocan şi nicovală, trebuie să caute să scoată apa din ceea 
ce aparent este piatră — ştiind să valorifice altfel şi sfintele 
slujbe, şi atunci vom putea fi siguri că orice mişcare reli- 
gioasă populară din sânul Bisericii noastre va fi deplin şi 
pasionant cucerită de realitatea mistică de pe altar. 

Dar siguranţa şi lărgimea de orizont vădită de preoți a 
manifestat-o la acest congres şi poporul. De unde alte dăți 
se observa la unii participanţi o anumită răceală, când se 
vorbea de legătura acestei mişcări cu religiozitatea tradițio- 
nală a poporului nostru, sau de Biserică, sau de interesul ce 
este dator să-l aibă un membru al mişcării față de pământul 
țării, la congresul actual întreaga asistență îşi arăta lărgimea 
de iubire şi de înțelegere — în opoziţie cu îngustimea şi izo- 
larea sectară — în aplauzele furtunoase cu care sublinia ase- 
menea pasaje din cuvântări. 

Aşa încât am putea socoti congresul Oastei Domnului 
din acest an ca începutul unei faze noi în istoria mişcării şi, 
prin aceasta, chiar în cea a vieţii noastre bisericeşti generale, 
care în sfârşit este pe cale de-a stabili — după oarecare di- 
bueli şi frământări — sinteza deplină între noile trebuințe de 
viață religioasă populară şi adevărul şi spiritul neschimbat 
al sfintei noastre Biserici. 





Există vreo legătură între Sociologia lui 
Durkheim şi Serviciul social?” 
(IV) 


După ce-am trecut în revistă tezele principale care stau 
la temelia sociologiei durkheimiste şi am văzut că, din ne- 
fericire, ele se regăsesc în manualul de sociologie pentru 
licee al dlor profesori D. Gusti şi Tr. Herseni, ne putem în- 
treba cu o îngrijorare pe deplin îndreptăţită: nu cumva dl 
profesor D. Gusti şi-a coborât sistemul de sociologie, atât de 
influenţat de teoriile lui Durkheim, şi în Serviciul social? 

Mânat de această îngrijorare, am comparat manualul 
de sociologie mai sus amintit cu Legea şi Regulamentul 
Serviciului social şi pot spune că am răsuflat uşurat negăsind 
nicăieri vreo urmă clară a stricăcioaselor teze durkheimiste. 
Este drept că dependenţa organizării Căminului cultural 
(inima Serviciului social) de manualul pomenit se observă cu 
uşurinţă. 

Manualul tratează elementele societății începând cu 
cele materiale şi sfârşind cu cele sufleteşti, iar în capitolul 
final, în care se schițează un plan al acţiunii culturale, se 





* Telegraful Român, an LXXXVII, nr. 24, 11 iun. 1939, pp. 1-2. Semnat: 
D. Stăniloae. 

construieşte, în acord cu ordinea problemelor din manual, 
următoarea schemă: 1. Cultura sănătăţii; 2. Cultura muncii; 
3. Cultura sufletească (moral-religioasă); 4. Cultura minţii 
(intelectuală). 

Exact în aceeaşi ordine se fixează şi problemele Cămi- 
nului cultural. El va avea în vedere dezvoltarea: 


„1. Culturii şi întăririi sănătăţii; 2. Culturii şi punerii în 
valoare a muncii; 3. Culturii minţii, sufletului şi conştiinţei 
naționale” (p. 90). 


Conform acestor îndatoriri, Căminul cultural va avea 
următoarele secții: 


„a. secţia culturii şi întăririi sănătăţii; b. secția culturii 
şi punerii în valoare a muncii; c. secția culturii minţii; d. 
secţia culturii sufletului” (p. 91). 


Dar altă legătură între manualul pomenit şi Serviciul 
social nu se poate constata. 

Trădează oare ordinea mai sus arătată a problemelor 
Căminului cultural o mentalitate influenţată în sens defa- 
vorabil religiei, mai ales că ea reproduce exact ordinea cu- 
prinsă ca o concluzie la sfârşitul unui manual a cărui 
concepție puțin măgulitoare despre religie am cunoscut-o? 

Cred că am exagera dacă am răspunde afirmativ. Tre- 
buie să privim Serviciul social ca o creaţie în sine, cercetând 
numai ceea ce se cuprinde în dispoziţiile lui, fără să-i cău- 
tăm numaidecât cu excesivă scrupulozitate şi temere legă- 
turile directe şi indirecte cu alte scrieri, chiar dacă sunt ale 
aceluiaşi autor. Întrucât autorul Serviciului social s-a ferit de 
a transpune în dispoziţiile lui teorii din alte cărți ale sale (de 

fapt nici nu se prea putea, căci o Lege de ordin cultural dă 
cadrele lucrării nu însuşi conținutul), trebuie să considerăm 
această grijă ca un element asigurător că n-a voit să imprime 
Serviciului social pecetea acelor teorii. Trebuie să interpretăm 
acest gest al dlui profesor D. Gusti aşa cum este dator să-l 
interpreteze acela care vrea să acorde toată încrederea unui 
om ce-a pornit la lucru afirmând cele mai bune intenții: 
Domnia Sa şi-a dat seama că este periculos să aşezi o acţiune 
atât de importantă ca aceea a ridicării satelor pe temelii atât 
de dubioase ca cele ale Sociologiei lui Durkheim. 

În orice caz, pentru o completă clarificare a situaţiei ar 
fi fost potrivit să se dea altă ordine problemelor Căminului 
cultural. Să nu se fi pus cele materiale pe primul loc, ci cele 
spirituale. 

Poate că autorul Legii n-a voit să exprime prin aceasta 
un primat al materialului, o dependenţă a spiritului de ma- 
terial, sau un rost de planul al doilea al spiritului. Concepţia 
aceasta, popularizată de marxism, a fost răsturnată şi teo- 
retic şi practic pe toată linia. Poate să se afle un ins sau un 
popor într-o foarte bună stare materială, şi totuşi efectele 
acestei bunăstări asupra spiritului şi deci în general asupra 
viitorului acelui ins sau popor să fie dezastruoase. 

Cum am spus însă, nu credem că această înşirare a va- 
lorilor în Legea Serviciului social să izvorască din vreo anu- 
mită intenţie a autorului acestei Legi. Şi tocmai de aceea ar 
fi fost bine ca să se pună în rândul întâi problema sufletului, 
arătându-se simbolic că şi autorul Legii Serviciului social 
crede în primatul spiritului asupra celor materiale. 

Am văzut din articolele precedente că religia nu este o 
preocupare sufletească desfăcută de celelalte preocupări 
omeneşti, ci ea are între toate îndeletnicirile de viaţă rolul 

excepțional de protectoare, de animatoare şi de determina- 
toare. Bine au făcut legiuitorii Serviciului social că au legat 
religia în mod special de partea sufletească a naturii ome- 
neşti, dar sufletul are rolul diriguitor al întregii vieți. Religia 
nu poate fi aruncată la un colţ lăturalnic, în penumbra vieții 
şi a preocupărilor omeneşti, de care să se apropie omul 
numai după ce-a terminat toate serviciile sale capitale în- 
chinate materiei; religia nu este pentru om numai o clipă de 
satisfacţii mistic-obscure, în care şi din care să nu ducă nicio 
amintire ca întărire şi lumină în lupta şi înnobilarea vieţii. 
Religia ca şi lăcaşul bisericii are, este drept, un loc şi un rol 
deosebit, excepțional, scos din rândul egalizator al îndelet- 
nicirilor pământeşti, dar locul acesta nu este unul de mar- 
gine, în afară de cercul vieţii, ci de centru. 

În legătură cu aceasta, notez în treacăt că afirmaţia ce 
se aude uneori că de aici înainte Căminul cultural va fi cen- 
trul satului, iar toate celelalte instituţii, ca: biserica, şcoala, 
primăria etc., vor fi numai ca nişte sateliți ce au să graviteze 
în jurul Căminului cultural, poate să fie corectă numai în ce 
priveşte raportul Căminului cultural cu celelalte instituţii, 
nu şi cu biserica. Aceasta reprezentând spiritualul, fiind 
locul de unde binecuvintează Dumnezeu întreg satul, cu 
toată munca, îndeletnicirile şi bunurile lui, are un rol central 
şi față de Căminul cultural. Satul, ca şi trupul omenesc, nu 
se poate orândui decât în jurul spiritualului ca centru. 

Este de observat că Legea Serviciului social desparte re- 
ligia chiar şi de cultura minţii, care are încă prioritate față 
de religie, în ordinea preocupărilor Căminului cultural. Este 
drept că religia nu este tot una cu logica, cu cultura minţii, 
dar cuprinde şi mintea şi are o legătură atât de strânsă cu 
ea încât la omul religios — şi aşa este întreg poporul nostru 

- practic ele nu se pot despărți. Omul religios aduce toată 
cultura sa în relație de subordonare cu religia. Dacă autorii 
Legii Serviciului social ar cugeta că ele se pot despărți practic, 
s-ar arăta influențați de sociologia durkheimistă a manua- 
lului analizat. 

Poate că autorii Legii Serviciului social s-au gândit 
numai la deosebirea teoretică între religie şi cultura minţii. 
Dar chiar dacă s-au gândit numai la atâta şi numai din acest 
motiv le-au pus ca două probleme deosebite între preocu- 
pările Căminului cultural, n-a fost potrivit că au aşezat întâi 
cultura minţii şi apoi a sufletului, atât pentru că relaţia reală 
între ele este inversă, cât şi pentru că această ordine dă im- 
presia că religia este ceva inferior minții. 

Ca să încheiem aceste observații, vom aminti că nu de- 
mult în programa şcolilor religia era pusă pe locul întâi, ară- 
tându-se respectul față de ea şi rolul ei atotdeterminant 
asupra tuturor preocupărilor omeneşti. A venit apoi obiceiul 
recent de a fi pusă pe la sfârşit, printre dexterități. 

În lumea satelor însă continuă dreapta prețuire a reli- 
giei ca prima îndatorire a omului. Azi însă constatăm că 
prin Serviciul social se va arăta, poate fără intenţie şi numai 
teoretic, nu şi practic, şi poporului că religia este lucrul cel 
mai din urmă. 

Şi aceasta nu este bine, nici educativ. De aceea, noi ne 
exprimăm dorinţa ca la o viitoare punere la punct a Legii 
Serviciului social să se inverseze ordinea problemelor Cămi- 
nului cultural. 

În general, afară de observaţiile referitoare la ordinea 
îndatoririlor Căminului cultural, nu se poate face niciun re- 
proş Legii Serviciului social din punct de vedere al concepției 
şi al bunului gând din care a pornit. Dimpotrivă, trebuie să 

recunoaştem că ea urmăreşte o vastă şi sistematică acțiune 
de ajutorare şi întărire a oropsitelor noastre sate şi a bietului 
țăran român, izvorul viitorului românesc. Este pornită 
dintr-o mare iubire de popor, este străbătută de o impresio- 
nantă voință idealistă. 

Numai un lucru trebuie accentuat: Legea este bună, dar 
întrucât cei ce vor conduce aplicarea şi interpretarea ei pe 
teren vor fi mai ales discipolii din şcoala sociologică a dlui 
Gusti, aceştia trebuie făcuţi atenţi să aibă o grijă excesivă ca 
să nu strecoare ceva din teoriile şi prejudecățile durkhei- 
miste, de care poate că unii sunt influenţaţi, în această apli- 
care. Precum s-a ferit dl profesor Gusti de un asemenea 
lucru la întocmirea Legii, nu ne îndoim că va veghea ca nici 
la aplicarea ei să nu ducă niciunul din elevii Domniei Sale 
astfel de teorii. 

Este necesar să se aibă în această privință ca îndreptar 
nu voința de a importa la sate tot felul de influenţe şi teorii 
străine, care ar anula originalitatea românească, ci voința 
de-a asculta de spiritualitatea lor tradițională şi de-a lucra 
pe linia ei. Aşa concepe Maiestatea Sa Regele Serviciul social 
şi cuvântul Său de profundă înţelepciune să fie de ordin 
pentru toți. lată acel cuvânt: 


„programul nostru este bazat în primul rând pe o 
dragoste nesfârşită către aceia cărora se adresează şi în al 
doilea rând pe aceea că noi nu venim cu buchea către ei, 


zl 


ci venim să învăţăm de la ei ceea ce ne trebuie nouă 





1Din discursul de la Congresul Căminelor culturale din 5 iunie a.c. [1939]. 


apara 





Cuvânt la încheierea anului şcolar 
în Academia Teologică „Andreiană”” 


Cu darul şi cu ajutorul Celui de sus, ne aflăm în 
preajma încheierii unui nou an de străduinţă închinată cu- 
noaşterii lui Dumnezeu şi pregătirii sufleteşti a viitorilor Lui 
preoți. Este al 128-lea an pe care îl încrestează la răbojul exis- 
tenţei sale trecute această instituție şi al 15-lea de când a fost 
ridicată la nivelul de Academie cu 4 ani de studii, prin înţe- 
lepciunea superioară a Înaltpreasfinţitului Mitropolit 
Nicolae şi prin râvna Sa de a da Bisericii preoți cât mai bine 
înzestrați cu toate armele Duhului, impuse de necesitățile 
timpurilor actuale. 

Ca să ne referim numai la aceşti 15 ani din urmă, putem 
afirma, fără să uităm de virtutea modestiei, că şcoala aceasta 
a înscris în decursul lor o linie de continuă înălțare în acti- 
vitatea ei teologică şi didactică, în seriozitatea educației şi 
în prestigiul de care se bucură în opinia întregii Biserici ro- 
mâneşti. Urcând necontenit, ea a atins în anul pe care îl în- 
cheiem o culme cărturărească impresionantă, care o va 
obliga să se menţină şi în viitor la altitudini identice. În acest 





* Telegraful Român, an LXXXVII, nr. 26, 25 iun. 1939, pp. 1-2. Semnat: 
Prot. D. Stăniloae (rector). 

singur an profesorii ei au dat la iveală 5 opere teologice im- 
punătoare atât sub raportul numărului de pagini, cât şi al 
calităţii lor înalte, în afară de alte scrieri mai mărunte şi de 
publicaţiile periodice pe care le redactează sau la care cola- 
borează. Din cele 5 opere amintite unele vor avea un rost 
hotărâtor în spiritualitatea românească şi sunt socotite ca 
rezolvări definitive a unor importante probleme din viața 
noastră bisericească. 

Academia teologică din Sibiu putem spune că are azi, 
prin activitatea ei publicistică urmărită în toată Biserica 
noastră cu cel mai viu interes, prin competenţa de multe ori 
decisivă cu care îşi spune cuvântul de câțiva ani încoace în 
toate problemele actuale bisericeşti şi româneşti —, un rol de 
frunte în direcţia vieţii bisericeşti şi în general a spirituali- 
tății neamului nostru. 

Dar forţele ei intelectuale, patronate şi concentrate în 
mănunchi unitar de Înaltpreasfințitul Mitropolit Nicolae, 
sunt tinere şi întineresc mereu. Lucrarea lor este de-abia la 
început. Alte opere sunt pe cale să iasă de sub tipar şi altele 
sunt în pregătire. Dumnezeu ne va ajuta să înălțăm aici, în 
Sibiul şagunian, unul din cele mai puternice, mai autentice 
şi mai luminoase faruri ale sufletului românesc. 


Iubiţi studenți, 


Vă duceţi acum în mijlocul poporului nostru, după ce 
aţi avut ocazia să vă adăpați aici cu convingeri întăritoare 
de suflet, după ce v-aţi umplut fiinţa cu lumina cea mai cu- 
rată, care singură este în stare să înfrumusețeze cu adevărat 
pe om şi să-l mântuiască, cu lumina lui Hristos. Aş vrea să 
vă duceți de aici caractere tari, zidite din granitul virtuților 
creştine, capabili să polarizați în jurul vostru tot poporul ca 


3 <a e 

în jurul unor oameni care ştiu ce vor şi încotro merg şi 
impun prin convingerea lor neşovăielnică. Conducători ai 
poporului nu pot fi decât aceia care sunt miruiți cu darul 
personalităţii, care, stăpâniți atotputernic de porunca neîn- 
treruptă a unei convingeri într-o misiune a lor, într-o datorie 
faţă de o realitate superioară, păşesc înaintea poporului şi 
cu un cuvânt de foc, dar şi cu consecvență şi cu bărbăție de 
atitudine, în general cu toate puterile sufleteşti potențate şi 
întărite peste nivelul comun. 

Un conducător trebuie să se impună prin mintea lui de- 
osebit de capabilă să distingă țintele şi căile ce trebuie alese 
şi sugerate poporului; prin puterea convingătoare a cuvân- 
tului său, pentru a fi în stare să exercite asupra conduşilor 
acea vrajă şi căldură irezistibilă care-i face să uite de toate 
obiecțiile, greutăţile şi rezervele lor; prin dezinteresarea şi 
jertfelnicia personală, ca să nu se poată nicicând pune la în- 
doială bunele lui intenţii; prin consecvenţa rectilinie a ati- 
tudinii sale, păstrând fidelitate neîncovoiată principiilor 
fundamentale cărora s-a decis să slujească; aceasta îl va 
aduce de multe ori în situaţia de-a fi părăsit chiar şi de prie- 
teni, de-a fi persecutat ca om incomod, dar el trebuie să per- 
severeze, cu curăţenie de suflet, fără ură personală față de 
cei de alte păreri, folosind practic cele mai blânde, mai po- 
trivite, dar totuşi cele mai morale mijloace pentru a-i scoate 
din duşmănia lor; conducătorului îi mai trebuie o mare, o 
nesfârşită iubire față de cei pe care vrea să-i conducă, chiar 
când unii din ei nu-l înțeleg, îi stau împotrivă sau îl urăsc. 
Fără iubire se va stinge focul cuceritor din el şi-şi va în- 
străina inimile tuturor. 

Toate aceste virtuți le poate da numai convingerea 
adâncă, totală, că stai întreg şi exclusiv în slujba unei reali- 

tăți superioare, că viaţa îţi este dată numai pentru acest 
lucru. Dar nu există nicio altă realitate superioară care să fie 
în stare să te cucerească printr-o convingere atât de totală, 
ca Dumnezeu. lar oamenii nu se vor lăsa nici ei conduşi cu 
deplină fericire şi cu elan decât de acela care vine să-i con- 
ducă în numele lui Dumnezeu. Căci omul numai pe 
Dumnezeu Îl recunoaşte ca stăpân deplin al existenţei sale, 
numai sub conducerea lui Dumnezeu şi a celor trimişi de 
EI se simte fericit. Numai Dumnezeu poate ieşi cu pretenţii 
totalitare în fața oamenilor, căci numai EI ştie unde-i duce 
şi-i poate duce cu adevărat la fericire durabilă, atât pămân- 
tească cât şi cerească. 

Dumnezeu, cu marea Lui putere şi autoritate, poate 
face personalități conducătoare şi oameni mai modeşti după 
însuşirile lor naturale, fie prin forţa cu care se aşază ca stă- 
pân peste conştiinţa lor, fie prin autoritatea cu care îi arată 
şi-i impune celor conduşi. 

Aşa încât preotul este prin firea misiunii sale sortit să 
fie conducătorul poporului, cel mai iubit, cel mai respectat 
conducător, cu atât mai respectat şi mai urmat cu cât con- 
ştiinţa lui este mai puternic robită de convingerea că stă în 
slujba Stăpânului Cerului şi al Pământului, că-L reprezintă 
pe El în faţa oamenilor. 


Iubiţi absolvenți, 


Păşiţi în mijlocul poporului cu această conştiinţă 
înălţată, că sunteți conducătorii lui, singurii lui conducă- 
tori care-l duceţi la ţintele din urmă ale vieţii sale, la ade- 
vărata lui fericire. Aşa vă consideră şi poporul. Şi vă va 
considera cu atât mai mult cu cât această conştiinţă de 

conducător, de păstor ce-şi pune sufletul pentru turmă, 
va fi mai vie în voi. Ceilalţi slujitori ai poporului sunt 
foarte utili şi pricepuţi profesionişti, care servesc uneia 
sau alteia din laturile pământeşti ale vieţii omului: ingi- 
nerul îi face drumurile, notarul hârtiile către autorităţi, 
medicul îi dă leacuri pentru răni. Aceştia sunt sfătuitorii 
competenţi ai poporului în ceea ce priveşte diferitele lu- 
cruri şi împrejurări externe ale vieţii în cursul ei scurt de 
aici. Singurul conducător al omului, al fiinţei lui din adânc, 
al subiectului, este preotul. Omul încredinţează multe din 
cele ce le are acestor sfătuitori să i le întocmească, chiar 
trupul şi-l încredinţează doctorilor sau copiii, învățători- 
lor pentru a-i învăţa scrisul, cititul şi talentele unei bune 
gospodăriri a vieţii acesteia; dar sufletul însuşi şi soarta 
sa netrecătoare, ca şi sufletul copiilor săi nu-l încredin- 
țează decât preotului, ca reprezentant al lui Dumnezeu. 
Preotul poartă cu un cuvânt cârma vieţii sufleteşti, răs- 
punderea destinului etern al poporului. Preotul are în 
grija sa centrul netrecător al ființei omeneşti. 

Deci să mergeţi în mijlocul poporului nu umiliţi, ca 
oameni de puţin folos, ca specialişti ai unor trebuinţe ex- 
terioare ale lui, ci ca conducători care veţi sta nu la mar- 
ginea vieții lui, ci în centru. Medicul va fi urmat şi ascultat 
numai în chestiuni de sănătate, învățătorul numai în che- 
stiuni de cunoştinţe utile pentru viața aceasta, voi ca 
preoţi veţi fi consultaţi şi ascultați cu seriozitate, cu fior 
adânc, cu sentiment de răspundere, în toate chestiunile 
vieții, căci toate au şi o atingere cu mântuirea sufletească, 
primejduind-o sau ajutând-o. Vă va întreba şi vă va as- 
culta cu ce stare de suflet trebuie să se comporte față de 
boala lui, cum are să interpreteze cunoştinţele ce i se dau 

în şcoală, cum are să se simtă în stare de bogăţie şi în stare 
de sărăcie şi, peste tot, preotul dă credința pozitivă şi 
tonul sufletesc care-l face pe om să folosească în bine tot 
ce-l învaţă diferiți sfătuitori şi îndrumători specialişti pen- 
tru viaţa lui în trup. Am putea spune, referindu-ne la o si- 
tuație modernă de mare utilitate, că preotul este inima şi 
centrul Serviciului social. 

Conştiinţa aceasta de conducători prin excelenţă ai po- 
porului să vă facă să păşiţi cu tărie de suflet şi cu siguranță, 
bizuiți pe importanţa excepţională şi neînlocuibilă a rolului 
vostru. Nu zic să vă facă această conştiinţă mândri, dispre- 
țuitori sau tirani. Ci să aveţi tăria şi siguranţa ce le are pă- 
rintele între copii. Autoritatea voastră să se manifeste cu 
iubire. Să pulseze siguranța în sfaturile ce le dați, chiar în 
mustrările ce le veţi adresa, dar o siguranță manifestată în 
maniera părintelui, nu a jandarmului. 

Conştiinţa rolului vostru de conducători să nu se înte- 
meieze pe calitățile voastre personale — deşi trebuie să le cul- 
tivați neîncetat şi pe acestea —, ci pe certitudinea că 
reprezentați pe Dumnezeu, că El este cu voi în toată clipa, 
întărind autoritatea voastră, şi că prin conducerea voastră 
se validează conducerea lui Dumnezeu. 

Fiecare dintre voi să aibă ca lozincă şi ca gând sigur în 
orice moment: 


„Dumnezeu este cu mine, cu preoția mea!”. 


* 
Sunt întruniți la această bucurie a şcolii noastre şi ab- 


solvenţii de acum 10 ani ai ei. Au venit să-şi împrospăteze 
împreună amintirile timpului de studiu, ale acelui timp de 


rama 

frumos curaj şi idealism în care s-a făurit în sufletele lor ela- 
nul cu care au pornit în misiunea de cucerire a societății pe 
seama lui lisus Hristos. Îşi arată prin aceasta dragostea şi 
recunoştinţa față de instituția care le-a dat şi pregătire, şi în- 
suflețire pentru lucrarea lor. Cu duioşie de Alma Mater, 
şcoala noastră îi salută şi-i îmbrăţişează, urându-le ca din 
această întâlnire cu ea să li se reaprindă în inimi din nou 
elanul şi curajul idealist de acum 10 ani, pe care să-l întă- 
rească cu robusteţea bărbăţiei şi experienţei câştigate în 
aceşti ani de lucrare. Cu vie mulțumire constată că acest 
rând de absolvenţi al ei a dovedit multă vrednicie şi destoi- 
nicie în timpul ce s-a scurs de atunci încoace, unii dintre ei 
câştigându-şi frumoase merite pe teren şcolar şi cărturăresc, 
iar doi dintre ei ajungând să facă parte din corpul didactic 
actual al Academiei noastre. 

Şi acum gândul meu se îndreaptă către Înaltpreasfinţi- 
tul Părinte, ocrotitorul şi îndrumătorul prevăzător, luminat 
şi iubitor al acestei şcoli, pe care împrejurări superioare 
l-au împiedicat să ia parte la această serbare. Am spus mai 
la începutul acestui cuvânt că nădăjduim ca academia noas- 
tră teologică să devină unul din cele mai luminoase focare 
de cultură spirituală românească. 

Pentru aceasta însă avem nevoie şi mai departe de în- 
demnul încurajator, de ajutorarea părintească şi de condu- 
cerea pricepută, lămuritoare de ţinte şi deschizătoare de 
orizonturi largi, a Înaltpreasfinţiei Sale. Înaltpreasfinţia Sa 
a ctitorit această şcoală în forma ei actuală, i-a înălțat aspi- 
rațiile şi posibilitățile. Ea simte, ca întreaga preoțime a 
Arhiepiscopiei, care a trecut prin această şcoală avându-l ca 
profesor şi apoi ca Arhipăstor şi Cârmaciu înțelept al acti- 
vităţii ei pastorale, că are şi mai departe neapărată trebuință 

de îndrumarea Înaltpreasfinției Sale. De aceea, asociindu-se 
preoțimii din Arhiepiscopie, cu aceeaşi adâncă iubire şi căl- 
dură, îl roagă să continue a rămâne lângă ea, cu toate che- 
mările stăruitoare ce se fac de-a se duce dintre noi. 
Mulţumind Înaltpreasfinţiei Sale pentru solicitudinea 
ce ne-a arătat-o, împreună cu Preavenerabilul Consiliu 
Arhiepiscopal, anul academic 1938-1939 îl declar închis. 








„Educaţia religioasă şi morală 
în primul rând” 


Am reprodus într-un număr anterior al foii noastre un 
pasaj dintr-o cuvântare mai nouă a dlui ministru al Educaţiei 
Naţionale, Petre Andrei, rostită la Radio cu scopul de-a lămuri 
principiile noii Legi a învățământului primar. Pasajul arăta ne- 
cesitatea absolută a creşterii religioase şi morale a tineretului, 
culminând în propoziția pusă în fruntea acestor rânduri. 

Cititorii ştiu că ziarul acesta este un ziar închinat cu 
desăvârşire concepției creştine de viață, pe care o apără şi o 
propovăduieşte cu toată consecvența şi sinceritatea, fără a 
căuta la față de om, nici pentru a adula din teamă, nici pen- 
tru a bârfi din aversiune. 

Lipsit de orice prejudecăţi de ordin personal, ziarul 
n-are prieteni, nici duşmani, ci notează cu bucurie manifes- 
tările de concepție creştină şi cu tristeţe pe cele ce nu se în- 
cadrează în această linie, indiferent de unde ar veni. 

Aşa se explică faptul că după ce ne-am arătat, mai de- 
unăzi, nedumerirea față de anumite cuvinte ale dlui minis- 
tru Petre Andrei, azi putem fără nicio piedică interioară să 
remarcăm cu toată lauda cuvintele de rară înţelepciune 





* Telegraful Român, an LXXXVII, nr. 29, 16 iul. 1939, p. 1. Semnat: 
D. Stăniloae. 

spuse tot de Domnia Sa, ca o justă apreciere a primordialei 
valori a educației creştine. 

Ne-am exprimat la o ocazie anterioară grija că sunt azi 
în locuri de mare autoritate tendințe de-a prezenta morala 
ca putând exista şi fără religie. Cu mare uşurare de suflet 
putem constata, din cuvintele domnului ministru Petre 
Andrei, că Domnia Sa judecă în această privinţă ca şi noi şi 
ca şi Biserica creştină, că morala fără credinţă este lipsită de 
suport, iar religia nu este o preocupare sufletească lipsită 
de consecințe morale. „Trebuie să existe însă şi un suport 
moral, o credinţă care să justifice activitatea şi jertfa care se 
cere tuturor”, declară dl ministru Petre Andrei cu multă 
dreptate şi spre deplina noastră satisfacție sufletească. 
Într-adevăr, nimic nu poate „justifica” pretenţiile cu care se 
adresează societatea şi statul individului, de-a se jertfi pen- 
tru ele, dacă nu există în sufletul aceluia „credința” că mai 
presus de societate şi de stat există o putere personală care 
înregistrează jertfa lui cu mulțumire şi o va încununa cu răs- 
plată veşnică. Societatea şi statul nu pot constitui în ochii 
omului, în realitatea existenţei lor şi a aprecierilor lor, ca şi 
în neputința lor de a reda omului după moarte o veşnică 
existență conştientă, un suport rezistent, un motiv serios, O 
autoritate atotconvingătoare, o „justificare“ suficientă pen- 
tru făptuirea altruistă a omului. 

Cât va fi omul om, adică ființă ce nu se poate menţine 
în existenţă şi ferici veşnic prin sine, fiinţă cu dor nestins 
după veşnicie, dar incapabilă să şi-o dea singur, iar, pe de 
altă parte, ființă cu mărginiri morale, adică atâta vreme cât 
omul nu va fi Dumnezeu, morala va avea în religie cel mai 
puternic, ba chiar singurul suport. 

Cu adevărat moral este numai omul religios, vrea să ne 

spună dl ministru Petre Andrei în cuvintele citate, ca şi în 
cele următoare: 


„Copiii trebuie să înveţe a trăi odată cu fiorul credinţei 
religioase, maximele morale care se degajează din religie”. 


Prin aceste cuvinte dl ministru Petre Andrei se dove- 
deşte contrar teoriilor că religia nu implică în sine o morală, 
ci ea este o magie obscură. Religia, dacă este orientare a 
omului după voia unui Dumnezeu personal, are ca faţă în- 
toarsă spre oameni şi spre lume în mod necesar o atitudine 
şi o concepție morale. Religia şi morala sunt un întreg, sunt 
două feţe ale aceleiaşi medalii. 

În sfârşit, n-avem putere cât am vrea să punem în ac- 
centuarea cuvântului de ordin general, pregnant, just şi cu- 
prinzător, cât o maximă, al dlui ministru Petre Andrei: 


„educaţia morală înainte de toate”. 


Aceasta formează temelia de granit pe care se zideşte 
omul, cu toate preocupările, cunoştinţele şi îndatoririle lui. 
Ea dă caracterul, fără de care toată clădirea sufletească, min- 
tală şi profesională a omului se destramă la cea mai mică su- 
flare externă, oricât ar arăta de complicată şi de strălucitoare. 

Este bine că acest mare adevăr este sesizat şi formulat cu 
luciditate şi pregnanţă de însuşi ministrul care are în răspun- 
derea sa buna îndrumare a educaţiei viitoarelor generaţii. 

Este ceea ce cerem şi noi fără încetare. 

Singurul lucru pe care îl mai dorim este ca această lo- 
zincă să fie urmărită cu tenacitate, în toate împrejurările 
concrete şi accidentale ale şcolii, prin programe, prin inspec- 
ţii, prin pilda tuturor celor ce vin în legătură cu copiii. 





Saul din Tars" 


Sub acest titlu Părintele diacon dr. Grigorie T. Marcu, 
profesor la Academia Teologică „Andreiană”, a tipărit re- 
cent în „Seria Teologică” o scânteietoare biografie a Apos- 
tolului Pavel din epoca de dinainte de convertire. 

Cartea aceasta, de 126 pagini cu note cu tot, se citeşte 
dintr-o răsuflare şi la sfârşit nu te poţi descurca uşor de în- 
trebarea, cum a fost posibil ca atâta erudiție — câtă este con- 
densată în ea şi care l-a ajutat pe autor ca, pornind de la 
câteva date din Noul Testament, să facă să învie o lume în- 
treagă, bogată în pitoresc şi în împrejurări concrete să se 
transforme în viziune unitară, în zbor uşor şi înalt, în des- 
criere vioaie şi povestire cuceritoare? 

Taina nu poate fi înțeleasă decât aşa, că autorul a trăit 
mult cu subiectul tratat, a asimilat pe îndelete şi cu dragoste 
tot ce se referă la el, s-a cufundat tot mai intim în lumea 
Apostolului Pavel, în viața şi preocupările lui. Acesta este 
un element de înțelegere al frumoasei lucrări. Iar al doilea 
este talentul de scriitor al Părintelui profesor dr. Grigorie T. 
Marcu. Căci talentul de scriitor nu înseamnă numai o vir- 
tuozitate exterioară de a lega frumos cuvintele, ci o nuanțată 





* Telegraful Român, an LXXXVII, nt. 29, 16 iul. 1939, p. 3. Semnat: DS. 

sensibilitate şi înțelegere interioară a situaţiilor, a persoane- 
lor, a problemelor ce le descrii, o mare şi obsedantă capaci- 
tate de meditaţie, de pătrundere şi intuire a lumii. Scriitorul 
este un cugetător cu inima, cu întreagă fiinţa lui. 

Părintele dr. Gr.T. Marcu a reuşit prin rarele virtuţi de 
strădanie şi de talent ale cucerniciei sale să ne dea o capti- 
vantă descriere a vieții, a caracterului, a ideilor lui Saul din 
Tars. Ceea ce ne-a dat este o perlă a literaturii biografice 
creştine, un model ce va trebui să facă şcoală. 

Un astfel de scris ne trebuie, dacă vrem ca idealurile 
să pătrundă în cercurile largi ale societăţii, pentru a se lua 
la piept cu ideile răspândite de o literatură necreştină. 
Numai cu savantismul uscat, care maschează un suflet 
sărac de avânturi nobile şi lipsit de talent, nu facem decât 
să batem apa în piuă în colţurile „talmudice” ale disputelor 
între teologi. 

Toate felicitările pentru autor. A scris o carte care pre- 
zintă într-o înfăţişare fermecătoare, simpatică, pe marele 
apostol al neamurilor. Dorim ca acest început să fie urmat 
de alte biografii asemănătoare. 








ÎPS Patriarh Nicodim 
şi şcolile de formare a preoţilor” 


Ceremonia învestiturii şi a instalării Înaltpreasfințitului 
Patriarh Nicodim a ocazionat rostirea unor memorabile cu- 
vinte şi confirmarea unor scumpe adevăruri atât din partea 
Maiestăţii Sale Regelui, cât şi din cea a noului Patriarh. 

Atât şeful politic, cât şi cel spiritual al României au ţinut 
în primul rând să recunoască solemn, în expresii care vor 
rămâne, fuziunea intimă între credinţa ortodoxă şi sufletul 
românesc, între Biserica dreptmăritoare a Răsăritului şi fi- 
inţa românismului. 


„La noi, românii, Biserica şi națiunea este tot una”, a 
spus Maiestatea Sa; „Tradiţia noastră istorică, care a con- 
fundat în decursul vremurilor națiunea cu Biserica, este o 
probă (care) arată ce rol covârşitor are credința în dez- 
voltarea României - rol covârşitor, deci şi o răspundere 
covârşitoare.” 


Aceste formulări noi ale unor adevăruri evidente do- 
vedesc cât de mult a pătruns Maiestatea Sa cu mintea, cu 
spiritul, cu iubirea Sa augustă chintesenţa realităților noas- 

tre specifice. Ele pot fi o lecţie pentru atâţia intelectuali care, 
deşi români nu au o înţelegere pentru valoarea credinţei în 
dezvoltarea neamului, pentru locul de frunte ce-l deţine 
Ortodoxia în autohtonismul nostru, pentru caracterul ac- 
centuat religios, spre deosebire de alte popoare. 

Să sperăm că aceste cuvinte ale Maiestăţii Sale vor face 
pe mulți să mediteze mai adânc la aceste adevăruri şi să-şi 
revizuiască mentalitatea importată de-a gata din cine ştie ce 
cartiere mai mult sau mai puţin culturale ale unor oraşe cos- 
mopolite. 

Acelaşi adevăr l-a accentuat şi Înaltpreasfinţitul Patriarh 
Nicodim spunând că „viaţa politică şi viața religioasă a po- 
porului român sunt contopite”. Şi aceasta pentru că „popo- 
rul român este de la naştere creştin, născut fiind cam odată 
cu creştinismul”. 

Subliniind interpenetrarea strânsă între Biserică şi viața 
de fiecare zi a poporului român, participarea Bisericii, ca o 
„parte vie a națiunii”, la toate problemele individuale şi co- 
lective ale sufletului românesc, Înaltpreasfinţitul Patriarh 
n-a făcut totuşi greşeala să recunoască statului dreptul de se- 
cularizare a unuia sau altuia dintre sectoarele activităţii bi- 
sericeşti. Precum sufletul este prezent în fiecare părticică a 
trupului, fără ca să înceteze de-a fi suflet, fără a deveni ma- 
terial, tot aşa Biserica trebuie să fie prezentă în toate clipele 
şi în toate preocupările vieții poporului şi statului român, iar 
„credința trebuie să intre — după cuvântul Maiestăţii Sale — 
în viaţa de toate zilele, trebuie să facă parte din reflexele na- 
turale ale fiecăruia”, dar prin aceasta nu va avea să uite că 
este Biserică, nu va avea să-şi piardă caracterul ei de institu- 
ție mântuitoare, amestecată în lume, dar deosebită de lume, 
propovăduind adevărul lui Hristos şi neuitând de El. 

Soarele sau mai bine zis lumina lui formează o unitate 
cu văzduhul, dar nu încetează de-a fi soare nu devine văz- 
duh, căci atunci, de unde ar mai avea forță să lumineze? 
Biserica formează un întreg cu viața poporului şi a statului, 
dar nu încetează de-a fi Biserică, de-a fi centru deosebit de 
lucrare în mijlocul neamului, căci altfel, de unde ar mai 
primi neamul mântuire? 

Biserica formează un întreg cu națiunea, dar statul nu-şi 
poate deduce de aici dreptul de a seculariza vreuna sau alta 
din loturile vieţii bisericeşti. Înaltpreasfinţitul Patriarh a 
făcut admirabil această distincţie. 

Trebuie să remarcăm mai ales justețea unei observații 
noi a Înaltpreasfinţiei Sale: 


„Dependenţa de stat a şcolilor pentru creşterea clerului 
este un aspect al secularizării la care s-a dedat statul român 
în secolul trecut, imitând exemplul unor state în care 
împrejurările erau cu totul deosebite de cele de la noi”. 

„Statul însă, când a secularizat averile Bisericii, a secu- 
larizat şi şcolile bisericeşti [...]. Şi iată, de vreo 80 de ani se 
ocupă statul cu şcoala bisericească, şi rezultatele nu plac 
astăzi multora şi nici chiar statului.” 


Această observaţie justă a Înaltpreasfinţitului Patriarh 
Nicodim cade ca o pleasnă de bici usturătoare peste neos- 
tenita agitaţie a celor ce susțin principiul eretic că şcoala 
de creştere a preoţilor n-are nimic de-a face cu autoritatea 
Bisericii. 

Înaltpreasfințitul Nicodim a pecetluit cu numele ade- 
vărat o situaţie care a făcut atâta rău Bisericii şi nu ne în- 
doim că începând de la această necruțătoare rostire, făcută 
de la locul cel mai înalt al Bisericii, problema a intrat în faza 

rezolvării definitive. Cererea Înaltpreasfinţiei Sale ca şcolile 
pentru formarea preoților să treacă în grija Bisericii va trebui 
să fie cât mai curând împlinită. 

Maiestatea Sa Regele I-a dat dreptate Patriarhului 
Nicodim, când I-a recunoscut ca îndreptățită dorința 


„de-a veghea cu deosebită atenţie la pregătirea preoților”. 


Dreptul acesta l-a recunoscut Maiestatea Sa tuturor ie- 
rarhilor, spunând în continuare: 


„Către pregătirea lor (a preoţilor) trebuie să se îndrepte 
grija de căpetenie a conducătorilor eparhiilor”. 


Desigur că Maiestatea Sa a înțeles aici că episcopii epar- 
hiali trebuie să aibă drepturi importante asupra şcolilor 
eparhiale de creştere a preoţilor (seminarii şi academii teo- 
logice), căci altfel, cum ar putea să-şi exercite grija lor în 
această materie? 

Suntem convinşi că după asemenea manifestări de 
voinţă, atât din partea Maiestăţii Sale, cât şi a Înaltprea- 
sfințitului Patriarh, nu va mai întârzia organizarea pe baze 
juste a învățământului teologic. Nu ne putem închipui că 
s-ar mai putea repeta şi în viitor legiferări asupra învăţă- 
mântului teologic cu nesocotirea totală a drepturilor Bisericii, 
aşa cum s-a întâmplat în nov. 1938, prin legea de raționali- 
zare a învățământului superior, care înlătură cu desăvârşire 
autoritatea Bisericii asupra academiilor teologice. 

Este vorba ca în toamnă să se întocmească o lege spe- 
cială a învățământului teologic. Avem toate motivele să cre- 
dem că ea va ţine seamă de principiul enunțat de Maiestatea 
Sa Regele şi de Înaltpreasfinția Sa Patriarhul țării. 



























































Pregătire sufletească” 


Lumea trăieşte de-o jumătate de an într-o neîncetată în- 
cordare sufletească față de amenințarea războiului ce stă să 
se dezlănţuie în fiecare zi. Toate neamurile se pregătesc în 
vederea crâncenei încleştări, unele pentru a cuceri, altele 
pentru a apăra ceea ce au. Concentrările şi manevrele au de- 
venit un fapt continuu. Toţi stau gata în preajma hotarelor. 

Trăim într-o pace, care nu mai este pace, fără a fi încă 
război, trăim, cum se zice, într-o pace-război sau într-un răz- 
boi alb. 

Țara noastră, care n-are nicio tendinţă de cuceriri şi nu 
stăpâneşte nicio palmă de pământ care nu i-ar aparține 
după cea mai sfântă dreptate, a trebuit să se pregătească şi 
ea, pentru apărarea de poftele făţişe ale unor vecini. 

Şi suntem nespuşi de bucuroşi să vedem că s-a făcut 
foarte mult pentru buna înzestrare a armatei noastre. Cui 
nu-i tresare inima de mândrie şi de încredere când vede lun- 
gile coloane de tancuri străbătând şoselele țării, urmate de 
nesfârşitele camioane cu soldaţi, când vede trenurile trans- 
portând tunuri noi şi când aude de la cei ce au fost la con- 
centrare că avem arme din belşug? 

Inima noastră românească nu este o inimă crudă, care 
să găsească o plăcere în vărsarea sângelui omenesc şi în sfă- 
râmarea atâtor cămine liniştite, pentru a da dovadă lumii 
de cine ştie ce eroism cuceritor. Dar aceeaşi inimă româ- 
nească va face să grăiască înverşunat gurile de tun când va 
trebui oprit în loc asaltul străinilor aduşi de pornirea de-a 
pustii şi neferici căminele noastre. 

Cele vreo 6 luni de când trebuie să stea de veghe cu pri- 
virea spre hotare, departe de-a obosi această inimă româ- 
nească, au oţelit-o şi au obişnuit-o să gândească cu calm la 
toate eventualele greutăţi şi sforțări cărora ar trebui să le 
facă faţă. 

Pe tot întinsul pământului răsună lozincile şi marşurile 
unui tineret, care dau grai credinței pentru ţară şi rege. Un 
neam întreg este în picioare, treaz, dinamizat pentru muncă 
şi luptă. 

Neamul se pregăteşte tot mai mult pentru a trăi zile 
eroice. Preoțimea trebuie să fie factorul de frunte în această 
răscolire de energii, în această înălțare a sufletului la nivelul 
unor vremi care nu mai permit o viață de toropeală, de ce- 
nuşie scurgere prin zile. 

Numai preoțimea poate da adâncire şi strălucire trans- 
figuratoare vieții de energie şi de luptă a unui neam. Pentru 
ca aceasta să nu fie o simplă încordare de vitalitate, o pură 
manifestare a instinctului de conservare în viața după trup, 
trebuie să fie pusă pe temelia credinței că nu suntem pe 
lume, ca neam aparte, numai pentru a umple un spaţiu şi 
un timp, ci pentru a ne câştiga în acest spaţiu şi timp o fru- 
musețe spirituală şi o vrednicie morală cu care să ne înfăţi- 
şăm înaintea lui Dumnezeu şi cu care să strălucim în viața 
cea fără sfârşit. 

Noi suntem trimişi în timp de un Domn mai presus de 
timp. lar timpul este înşiruire de situații țesute din condiții 
şi probleme în mijlocul cărora suntem aruncaţi pentru a ne 
dovedi, în felul cum ştim să le corespundem, cum ştim să 
le valorificăm, vrednicia sau ticăloşia noastră. 

Pe noi ne-a trimis Dumnezeu în timpuri deosebit de 
grele şi de complicate. Tocmai de aceea în ele ne putem oțeli 
într-un mod excepțional, dacă nu ne înfricăm de ele, ci ni le 
însuşim, comportându-ne în mijlocul lor cu vrednicie, cu 
răbdare, cu eroism, cu tărie de suflet. Înaltpreasfinția Sa Mi- 
tropolitul nostru Nicolae a spus la inaugurarea primei şcoli 
de echipieri ai Serviciului social de la Sibiu un cuvânt plin de 
adâncă înţelepciune creştinească: 


„Dacă Dumnezeu m-ar ridica deasupra timpului acesta 
şi mi-ar arăta toată înşiruirea vremurilor, dându-mi voie 
să aleg timpul în care vreau să trăiesc, eu I-aş răspunde că 
aleg timpul în care trăiesc acum de fapt”. 


Dacă Dumnezeu ne-a aşezat în acest timp, pentru care 
am şi fost constituiți fiind determinaţi de înaintaşii noştri, 
trebuie să ne lipim atât de desăvârşit de el şi de problemele 
lui, de oamenii lui şi ai spaţiului în care ne aflăm, încât să 
fim convinşi că numai răspunzând nevoilor lui ne putem 
mântui. Fiecare om se mântuieşte în locul în care l-a pus 
Dumnezeu, aplicând acolo porunca dragostei creştine şi vir- 
tuţile cerute de Dumnezeu. Fără a fi una cu scurgerea tim- 
pului — căci omul este un eu mai presus de timp —, fiecare 
om îşi are timpul lui, de care nu trebuie să fugă nici în alte 
părţi, nici în izolarea nepăsătoare. Cât de greu ar fi timpul 
în care trăieşte cineva, să şi-l ia ca pe al său şi să răspundă, în 


TELEGRAFUL ROMÂN - 1939 463 


sensul virtuților creştine, nevoilor şi problemelor lui. Cu cât 
va răspunde mai din plin, mai cu curaj, mai fără rezervă 
acestor probleme, cu atât se va face mai vrednic de mân- 
tuire. 

Timpul nostru ne cere mare curaj, mare eroism, multă 
capacitate de muncă şi poate multă suferință. Să nu aştep- 
tăm ce poate să aducă ziua de mâine, cu teamă. Ci să fim 
hotărâți să primim, ca din mâna lui Dumnezeu, tot ce ar 
putea să vină asupra noastră. Nu pasivi, ci eroici. Nu nepă- 
sători, omorând în noi simţirea în sensul budist, ci cu vie 
participare la tot ce va veni. 

Energiei naționale care se înflăcărează pe zi ce trece, 
preoțimea îi va da nu numai o „legătură cu pământul”, ci 
una cu un izvor şi mai adânc decât vitalitatea pământească. 
Căci numai de va fi o energie creştină, un eroism sfânt, va 
putea dura mai mult decât cele mai durabile lucruri pămân- 
teşti şi energii omeneşti. 

Preoțimii îi revine rolul principal în pregătirea suflete- 
lor pentru vremurile de azi şi de mâine. Să pornească cu 
toată puterea la această lucrare. 



























Amenințarea războiului” 


Încordarea raporturilor internaţionale a ajuns în săptă- 
mâna care se încheie la un grad suprem. Un şir de ţări au 
decretat mobilizarea generală, s-au întrerupt comunicațiile 
feroviare, aeronautice şi telefonice între mai multe state şi 
s-au luat toate măsurile pentru reglementarea unei serii în- 
tregi de activități în caz de război. 

Cu sufletul la gură au urmărit milioanele de oameni şti- 
rile de radio care lăsau de fiecare dată impresia că în câteva 
ceasuri se va decide de va fi pace sau război, că situaţia este 
atât de încordată, încât nu se mai poate socoti cu zilele tim- 
pul până ce se va ajunge la un deznodământ sau altul. 

Câte rugăciuni nu s-au înălțat în aceste zile critice la cer, 
fie în taina sufletelor, ca nişte scurte dar adânci suspine, fie 
cu graiul şi în genunchi, în fața icoanelor sau pe lespedea 
sfintelor lăcaşuri! 


„Doamne, dă pace! Doamne, luminează şi înseninează 
sufletele care au la dispoziţia lor înfricoşata şi plina de 
răspundere putere să dezlănţuie măcelul universal sau nu! 
Intervino, Doamne, cu puterea Ta şi ridică sufletul lor mai 

presus de orice patimă, fă-i să-şi vadă marea răspundere 
şi să se înfricoşeze şi forțează-i să se decidă la pace!”. 


Cu aceste gânduri s-au înălțat bietele ființe omeneşti 
înaintea Tronului dumnezeiesc şi poate că niciodată rugă- 
ciunea lor n-a fost mai fierbinte şi nu le-a angajat mai total 
adâncurile. 

Şi într-adevăr, ce-ar putea ajuta mai efectiv omenirii bol- 
nave de atâtea patimi, neputincioasă să se stăpânească, or- 
bită de egoismele individuale şi naționale, decât rugăciunea? 

Prin rugăciune ar îndupleca pe Dumnezeu să influen- 
țeze mai vârtos asupra sufletelor împietrite, prin rugăciune 
s-ar înmuia sufletele celor ce au recurs la ea. lar dacă ar face 
şi cei mai învârtoşați efortul binecuvântat să-şi îndrepte cu- 
getul la Dumnezeu, într-o sinceră cerere a ajutorului Lui, 
războiul ar fi cu siguranţă înlăturat. 

Dar chiar dacă incapacitatea oamenilor de a recurge la 
Dumnezeu şi patimile lor ar aduce războiul, să fim convinşi 
că rugăciunea stăruitoare şi cu credință adâncă ajută celor 
ce o fac să suporte cu bărbăţie necazurile lui şi să se com- 
porte cu vrednicie în împrejurările create de el. Rugăciunea 
şi credinţa vie ne deschid ochii sufletului ca să vedem şi să 
folosim războiul ca un prilej de întărire a noastră în virtuțile 
plăcute lui Dumnezeu, ca să vedem şi în el un cuptor în care 
se lămureşte aurul ființei noastre, un stadion plin de obsta- 
cole pentru a ne antrena sufleteşte. 

Creştinul nu caută şi nu doreşte suferințele şi nenoro- 
cirile în viață, mai ales cu caracter general, ci mai degrabă 
se roagă lui Dumnezeu ca ele să nu vină. Dar dacă ele totuşi 
vin, creştinul nu se prăbuşeşte descurajat, ci le suportă cu 
bărbăţie, rugându-se în acelaşi timp pentru depărtarea lor. 

Dacă ar căuta suferința, s-ar sili poate să o şi producă, ar sti- 
mula indirect la producerea ei, şi în orice caz l-ar socoti bi- 
necuvântat de Dumnezeu pe cel ce a produs-o. În felul 
acesta, fie ar fi cu mult mai multă suferinţă în lume, fie, dacă 
toți ar dori-o numai, dar niciunul n-ar contribui în niciun 
fel la producerea ei, ar dispărea din lume, ceea ce n-ar con- 
veni unor creştini stăpâniți de ideea că suferinţa este instru- 
ment indispensabil al mântuirii. 

În fapt, fără a căuta suferinţa, ea este destulă în lume şi 
se produce neîncetat, dată fiind imperfecțiunea naturii ome- 
neşti. Suferinţa (şi lupta) este atât de continuă şi de concres- 
cută cu viața noastră pământească, încât nu ne putem 
închipui această viaţă fără ea, este un element ireductibil al 
ei, un component de bază, o „situaţie de limită”, cum îi 
spune filosoful Karl Jaspers. Nu poți străbate dincolo de su- 
ferință şi de luptă ca să găseşti acolo o viață fără aceste atri- 
bute. Poţi da la o parte o suferință sau alta din cursul vieţii, 
dar nu poți şterge de pe ea suferința în genere. 


„În viaţa noastră nu vedem îndărătul situațiilor de 
limită nimic. Ele sunt ca un perete, de care ne izbim şi ne 
oprim” (Existenzerhellung, p. 203). 


Viaţa însăşi este o luptă, un război împreunat cu sufe- 
rință. Un război cu natura pentru câştigarea pâinii zilnice în 
sudoarea feţei, un război cu societatea pentru a nu îngenun- 
chea sub opiniile ei nu totdeauna mântuitoare, un război 
pentru luminarea proprie, un război cu patimile şi pentru 
desăvârşirea morală. Războiul propriu-zis nu face decât să 
ne mărească greutăţile vieții personale şi să ne întețească si- 
linţele şi sforțările pentru a le învinge. Moartea care ne poate 

veni prin război, nu este nici ea o noutate. Moartea aşteaptă 
oricum pe orice om. Ceea ce pare că aduce calitativ deosebit 
războiul pentru sufletul creştin este că îl face autor direct al 
nenorocirii şi morţii altora. Dar ca luptător în război, cel ce 
produce nenorocirea nu mai este omul ca personalitate mo- 
rală. Personalitatea omului este înghițită într-o forță, i-am 
zice supraomenească, dacă acest cuvânt n-ar exprima o po- 
tenţare a umanului. Aşa, îi zicem mai bine extraomenească. 
Este o forță asemenea celor naturale. Desigur că cine a dorit 
războiul şi s-a silit să-l producă şi simte o plăcere să ucidă, 
îşi păstrează în el toată responsabilitatea. 

Înţelepciunea lui Dumnezeu se arată magnifică în fap- 
tul că a orânduit lucrurile astfel, încât suferinţa şi lupta, care 
sunt condiţiile permanente ale existenței noastre după că- 
dere, pot fi un mediu şi un mijloc admirabil pentru desăvâr- 
şirea omului. Nu Dumnezeu produce răul, ci El numai îl 
îngăduie, iar odată produs, întocmeşte lucrurile astfel încât 
să poată fi folosit ca resort de pe care sufletul se poate sălta 
spre desăvârşire. 

Deci să rugăm pe Dumnezeu să depărteze spectrul 
sumbru al războiului, cu cortegiul nesfârşit al înfricoşatelor 
lui greutăți şi consecințe. Dar dacă va fi să vie, să rugăm pe 
Dumnezeu să ne dea putere să-l suportăm cu vitejie, cu 
inimă neînfricată, să-l putem vedea aşa cum îl vrea 
Dumnezeu, odată ce s-a produs: ca prilej de întărire şi de 
purificare a noastră. Şi aşa să putem binecuvânta pe 
Dumnezeu, de-o fi pace, pentru milostivirea Sa, de-o fi răz- 
boi, pentru orânduirea lucrurilor în aşa fel ca el să ne fie su- 
fletelor de folos. 


Războiul a început” 


Sorţul a căzut. Europa este iarăşi teatrul unui război 
care va nimici nenumărate vieți omeneşti, va pustii şi dis- 
truge sate şi oraşe şi va ține milioane de oameni sub apăsa- 
rea groazei şi sub zăbranicul tristeții. De vineri 1 septembrie 
armatele germane înaintează pe teritoriul polonez, iar 
avioanele Reichului seamănă moartea prin oraşele până ieri 
paşnice şi înfloritoare. Duminică în 3 septembrie s-a produs 
declaraţia de război a Angliei şi Franţei către Germania, în 
urma refuzului acesteia de-a împlini cererea ultimativă a 
celor două puteri de a-şi retrage trupele din Polonia. 

De acum înainte vom afla zilnic la radio şi din ziare co- 
municatele funeste de pe fronturile de luptă, cu numărul 
bombardamentelor şi victimelor lor, cu numărul morţilor şi 
al răniților. Dacă s-ar putea înregistra în cifre şi jalea pe care 
o lasă fiecare zi de război în atâtea suflete! 

Dar atitudinea noastră în fața împrejurărilor crunte ce 
se desfăşoară nu se va epuiza întreagă în regretul că nu s- 
au putut evita, în suspine pentru ceea ce, din nefericire, are 
de suferit atâta parte din omenire. Nici chiar în cazul când, 


* Telegraful Român, an LXXXVII, nr. 37, 10 sept. 1939, p. 1. Semnat: 

Doamne fereşte, ar trebui să fim supuşi şi noi la asemenea 
aspre încercări. 

Mila, durerea şi regretul pentru greutăţile şi loviturile 
zdrobitoare ce au să le îndure atâţia oameni trebuie să fie 
numai un pol al atitudinii. El nu trebuie să omoare în noi 
capacitatea de-a ne insufla curaj, nouă şi altora, pentru a su- 
porta mai cu înlesnire toate. 

Înaltpreasfințitul Mitropolit Nicolae a întrunit în pri- 
mele zile după dezlănţuirea acestui război preoțimea din 
Sibiu, dându-i sfaturi şi îndrumări prea înțelepte despre 
modul cum trebuie să se comporte în aceste împrejurări în 
mijlocul poporului credincios, pentru a-i da mângâiere şi 
tărie sufletească de-a face față cu răbdare, cu credință şi cu 
bărbăţie vremurilor ce ni le-a trimis Dumnezeu. 

Simţim o datorie imperioasă să comunicăm câte ceva 
din ele mai departe, ca pe-o căldură bună, ca pe un tonic pe 
care folosindu-l preoţii vor de multă îmbărbătare sufletelor 
şi le vor face să se bucure de binefacerile înseninătoare ale 
mângâierilor spirituale. 

Intâi sfătuia Inaltpreasfinţia Sa pe preoți cum au să în- 
tâmpine pe credincioşi, cu ce față şi cu ce fel de vorbe. Nu 
se cade preotului să facă față alarmantă şi deprimată când 
se întâlneşte cu cineva, dar nici față uşuratică, nepăsătoare. 
Faţa preotului să exprime un cuget pătruns de seriozitatea 
împrejurărilor ce le trăim, dar şi o neîncovoiată încredere 
în ajutorul lui Dumnezeu şi în forţele de viaţă ale neamu- 
lui nostru. Seriozitatea în fața evenimentelor - privite fără 
ocoliş, fără optimism facil — va atrage şi sufletul convorbi- 
rilor celor mai nepăsători în adâncimea liniştită şi gravă a 
interiorului lor, într-o confruntare fecundă cu ei înşişi, într-o 
intuiție revelatoare a prezenţei lui Dumnezeu şi a rostului 

mai înalt al vieţii lor. Într-adevăr, împrejurările în care 
toate bunurile vieții pământeşti şi ea însăşi apar în tot efe- 
merul, în toată fragilitatea lor, frângându-se ca o jucărie 
făcută din abur şi iluzie, sunt cele mai proprii să facă pe 
om să vadă cât de greşit este să se lege în mod absolut de 
ele, să-şi pună toată nădejdea şi să aştepte toată fericirea 
de la ele, să nu mai vadă nimic dincolo de ele. Sunt împre- 
jurările care fac transparente toate densitățile lumii aces- 
teia, omul putând transcende acum cu vederea dincolo de 
ele, la Dumnezeu. | j 

Împrejurările de supremă criză a tuturor valorilor pă- 
mânteşti sunt timpul cel mai prielnic al fulgerărilor spirituale, 
la lumina cărora vedem că numai cu voia lui Dumnezeu se 
țin acestea, căci în sinea lor n-au nicio consistență. 

Şi dacă prin Dumnezeu se țin ele în timpuri liniştite, 
s-avem încredere că puterea lui Dumnezeu poate opri când 
vrea cutremurul. 

Deci seriozitate luminată de încredere neşovăielnică în 
Dumnezeu, bărbăţie sobră şi bună în acelaşi timp, nu des- 
pletire şi fugă înspăimântată, nici veselie inconştientă, să ex- 
prime faţa, pasul şi cuvântul preotului. Să insufle prin 
comportarea lui de bărbat siguranţă şi încredere, iar unde 
este cazul, acestea să se căptuşească prin mângâierea bună, 
caldă şi zâmbitoare. 

Preotul să informeze le diferite ocazii (după Sfânta 
Liturghie, la Căminul cultural) pe credincioşi, dar numai cu 
ceea ce este verificat, să nu se facă ecoul tuturor zvonurilor 
fanteziste şi alarmante, iar informaţiile comunicate să le in- 
terpreteze în aşa fel, ca oamenii să nu plece descurajaţi, ci 
să primească noi puteri de nădejde şi mai ales să vadă şi mai 
limpede mâna lui Dumnezeu. Omul vine la Dumnezeu nu 

pe o cale desfăcută de problemele şi necazurile vieţii con- 
crete, ci numai prin ele. Ele sunt drumul. Şi drumul fiecărui 
timp şi al fiecărui om este altul. Preotul trebuie numai să 
arunce peste ele o lumină care să le arate caracterul de drum 
spre Dumnezeu. Şi cu cât sunt mai aspre nevoile şi mărăci- 
nii vieții, cu atât pot fi un drum mai bun spre Dumnezeu. 
De aceea, caută pe om în ele, interpretează-i-le pe ele, pă- 
şeşte cu el prin ele. Omul este mai deschis sufleteşte când 
este târât prin ghimpuşul lor. 

Dar dacă orice prilej de nelinişte şi de greutate este un 
mediu prin care apropiindu-se de om, îl putem ridica spre 
Dumnezeu, cu atât mai mult pot fi un astfel de mediu îm- 
prejurările de război, când preotul se poate folosi de curio- 
zitatea vitală a omului de-a afla ce mai este nou, pentru ca, 
dându-i-le, să i le învăluie cu înţelesuri de credință. 

Preotul nu are să fugă de-a vorbi cu oamenii despre 
ceea ce este mai curent, mai important pentru interesul lor, 
pentru ca prin vehiculul format de aceste lucruri, care merg 
până în inima lor, să transporte acolo şi duhul credinţei. 

Şi ce preocupare şi grijă frământă azi mai mult sufletul 
omenesc decât cea a războiului? 

Împrejurările actuale impun mai mult ca oricând vizitele 
pastorale. In fiecare zi are prilej preotul să viziteze 10-15 fa- 
milii, pentru a duce un cuvânt bun de mângâiere, de întărire. 
Sunt atâtea case în care este plecat feciorul, sau soţul, sau pă- 
rintele la concentrare. Cuvântul dătător de nădejde al preo- 
tului poate duce acolo nespus de multă uşurare. 

Pe cei ce trebuie să plece la concentrare, preotul este 
bine să-i mărturisească şi împărtăşească şi chiar să-i întovă- 
răşească până la gară, sau până în oraşul de garnizoană, 
dacă este aproape. 

Necesar ar fi ca niciunul să nu plece fără o cărticică de 
rugăciuni în sân, sau fără o altă cărticică cu hrană religioasă. 

Predica trebuie să fie în împrejurările actuale mai vi- 
brantă de simţire, mai dătătoare de nădejde, mai mângâie- 
toare prin evidenţierea prezenţei lui Dumnezeu. Slujbele şi 
rugăciunile trebuie să gâlgâie de lacrimile lăuntrice ce curg 
prin ele. Să nu uităm că numai Biserica îi este poporului în 
astfel de vremuri întărire şi mângâiere. 

Acestea sunt numai o parte din îndemnurile date preo- 
țimii de Înaltpreasfinţitul nostru Mitropolit Nicolae. 





Alte îndatoriri pastorale 
impuse de împrejurările actuale" 


Continuăm a împărtăşi alte îndrumări date de 
Înaltpreasfințitul Mitropolit Nicolae cu ocazia unei recente 
consfătuiri cu preoțimea din Sibiu. 

În vremuri ca cele ale noastre, când din atâtea familii cu 
copii numeroşi şi cu mijloace materiale modeste, tatăl este 
dus la concentrare, lipsurile de tot felul strâmtorează şi chi- 
nuie o mulțime de case. Şi deodată cu lipsurile se cuibăreşte 
în suflete drojdia acră a tuturor sentimentelor de nemulțu- 
mire, îmbolnăvind spiritual pentru totdeauna atâtea biete 
fiinţe omeneşti. Preotul este îndatorat prin misiunea sa de 
părinte al sufletelor, de slujitor al mântuirii lor, să lupte cu 
mizeria din casele păstoriților săi, pentru a-i păstra sănătoşi 
sufleteşte. Dacă nu se poate aştepta ca el să ajute totdeauna 
prin sacrificii băneşti personale, i se poate cere ca să caute 
alte mijloace prin care se poate atenua mizeria dintr-o casă 
sau alta: ca, de pildă, prin intervenţii de plasare a unuia din 
copii în vreun serviciu în sat ori în altă parte, sau prin sti- 
mularea la acţiuni caritative a Reuniunii de femei ori a 


* Telegraful Român, an LXXXVII, nr. 38, 16 sept. 1939, p. 1. Semnat: 

străjerilor. La această operă căminul cultural poate cointe- 
resa şi însufleţi autoritățile comunale. 

O grijă deosebită trebuie să aibă preotul de tineret în 
asemenea vremuri. Tatăl fiind plecat, iar mama mai puţin 
ascultată, copiii, cu deosebire cei mai mari, sunt în pericolul 
de a deprinde tot felul de obiceiuri şi de porniri slabe. Stră- 
jeria şi premilităria oferă, din fericire, în aceste împrejurări, 
prilejuri şi medii admirabile pentru buna şi serioasa educa- 
ție şi supraveghere a tinerilor. Preotul se va folosi de amân- 
două pentru a ţine tineretul pe calea cea dreaptă, dar nici 
una, nici alta nu se pot ocupa tot timpul de tineri. Mai 
rămân destule ocazii când preotul poate şi este dator să se 
apropie de ei, cu sfat şi cu îndemn bun. Faţă de pornirile 
uşuratice pe care le va surprinde la ei, le va aminti insistent 
şi cu seriozitate de tatăl lor, care este dus departe şi 
Dumnezeu ştie cu câte greutăți luptă şi ce-l aşteaptă în vii- 
tor; de mama lor, care se jertfeşte cu purtarea întregii gos- 
podării şi cu hrănirea atâtor guri. Le va înteţi astfel dragostea 
şi mila de părinții lor. Şi cine îşi înfrăgezeşte şi sensibilizează 
sufletul în dragostea pentru părinții săi, uşor se înalță la sen- 
timente bune față de toţi oamenii. Dumnezeu ne urcă trep- 
tat la culmile îmbunătățirii şi ale dragostei de oameni. 

Vremurile de război sau de ameninţare a războiului 
sunt cele mai favorabile răspândirii sectelor. Experienţa 
aceasta ne-a dat-o cu prisosință războiul trecut. Cauza tre- 
buie căutată întâi în starea sufletească deosebită în care se 
află oamenii în astfel de timpuri. Dărâmarea sau perspectiva 
dărâmării tuturor bunurilor şi valorilor lumeşti, în care îşi 
pun oamenii nădejdea în vremuri liniştite, îi ajută pe mulți 
să descopere pe Dumnezeu, să-şi ia refugiul suprem la El. 
Inima lor, nemaifiind cuirasată de blindajul siguranţelor 


TELEGRAFUL ROMÂN - 1939 475 


lumeşti, palpită cu o deosebită sensibilitate la cuvintele care 
îi dau cu încredere asigurarea unei alte temelii, pe care n-o 
mai poate surpa nicio furtună exterioară. Şi sectarul se apro- 
pie de sufletul înfricat, naufragiat, cu o înfăţişare de sigu- 
ranță, de nezdruncinată şi înfocată certitudine despre 
prezența şi lucrarea lui Dumnezeu în apropierea fiecărui su- 
flet. Sectarul cucereşte în astfel de timpuri de continuă clă- 
tinare a tuturor bazelor vieții, prin pasul, prin cuvântul lui, 
prin atitudinea concentrat-religioasă, prin convingerea în 
care este absorbită şi pe care o manifestă sută la sută ființa 
lui. Aduce o intransigenţă şi o atitudine de contrast absolut 
față de nesiguranța, de vârtejul, de temerea în care este cu- 
prins bietul suflet omenesc, atât de neputincios în asemenea 
surpări de teren dacă nu şi-a găsit un sprijin mai presus de 
tot ce-i pământesc. 

Preotul poate că înfăţişează, în persoana, în cuvântul şi 
în manifestările sale, într-o formă mai diluată elementul re- 
ligios, într-o formă care nu mai contrastează absolut cu va- 
lorile pe care le prețuieşte omul în viața lui pământească. 
Firea lui intelectuală şi de fiu devotat al națiunii îl îndeamnă 
să facă legături între religie şi bunurile şi judecăţile dobân- 
dite prin eforturile minții omeneşti; el caută să dea o justifi- 
care cu lumină religioasă şi valorile naționale, sau 
economice. Preotul include prea multe elemente, poate nu 
antireligioase, dar extrareligioase în cuvântul şi în aprecie- 
rile lui, şi atunci sufletele cărora zguduirile războiului le-au 
deschis o foamete uriaşă după ceva absolut, deosebit de tot 
ce-i pământesc, nu mai găsesc satisfacție în prezenţa, cuvân- 
tul şi atitudinea diluat-religioasă a preotului. 

La acest fapt trebuie să fie preotul atent. Fără a-i cere 
să nesocotească total valorile care susțin viața pământească 

a omului într-un echilibru şi într-o ordine care-i fac posibilă 
dezvoltarea spirituală, credem totuşi că în vremuri de neli- 
nişte ca cele actuale prin el să grăiască factorul religios în 
accente mai vibrante şi mai puţin amestecate cu alte ele- 
mente. Sunt oameni cu care şi sunt momente în care el poate 
discuta despre valorile şi îndatoririle naţionale, morale, eco- 
nomice, cu chibzuinţă echilibrată, cu judecată calmă. Dar să 
facă tot mai dese momentele în care să dea glas exclusiv în- 
flăcăratei şi neclintitei credinţe în Dumnezeu şi rugăciunii 
calde către El. 

Fără duh profetic în manifestări şi cuvinte în vremuri 
ca cele de azi multe suflete vor fi furate de secte. Orice preot 
a văzut cum vorbeşte un sectar. Să vorbească şi el la fel (nu 
este vorba de conţinut, ci de accentul intransigent, dens-re- 
ligios, de absolută şi absorbitoare certitudine), sau şi mai 
impresionant. Desigur că felul de vorbire convertitoare nu 
şi-l poate potrivi omul la comandă, prin încordare de voință 
momentană. Asupra conştiinţei lui trebuie să fi pus stăpâ- 
nire cu putere copleşitoare certitudinea religioasă, degetul 
arzător al lui Dumnezeu. Dar Dumnezeu Îşi pune degetul 
Său pe orice conştiinţă care I se roagă mult, Îl doreşte mult. 

Multe cuceriri pot face sectarii între soldați, în cazărmi, 
pe zonă, în tranşee. Sunt atâtea momente libere în viaţa sol- 
datului, cum nu are în gospodăria proprie sau a părinților 
săi. În astfel de momente, fie că este singur, fie că este cu alți 
doi-trei camarazi, aşa cum se află el, cu sufletul înmuiat de 
dorul casei, de temerea necunoscutului de mâine, cu tot 
felul de gânduri preocupate cu predilecție de probleme me- 
tafizic-religioase, dacă se apropie de el vreun camarad sec- 
tar şi-i grăieşte azi aşa, mâine tot aşa, în felul în care am spus 
că vorbesc sectarii, uşor se pierde. 


TELEGRAFUL ROMÂN - 1939 477 


Preoţii militari şi concentrați au aici o mare problemă. 
Bine ar fi ca ei să nu stea numai între ofițeri şi să-şi reducă 
activitatea numai la sfeştanii, ci să fie părinții apropiaţi ai 
soldaților. 

Cum a spus Înaltpreasfințitul Mitropolit Nicolae: în vre- 
muri ca cele de față, preotul trebuie să fie slujitorul neoste- 
nit, plin de râvnă caldă şi iubitoare, al tuturor. Să se frângă 
ca o pâine bună, cu sârg şi cu atenţie pentru fiecare. Să se 
uite în toate părțile, să alerge în toate părţile, unde este che- 
mat şi unde nu este chemat, să întrebe de dureri şi să mân- 
gâie, să vadă lipsurile şi să inventeze un mijloc de ajutor. 
Nu este vremea de-a urmări acum o singură operă, masivă, 
căreia să i se dedice toate gândurile şi ostenelile, ci este vre- 
mea care cere preotului să se răspândească aşa, ca o ploaie 
binefăcătoare pretutindeni, făcându-se tuturor toate. 




























































































Cuvânt la începutul anului şcolar 
în Academia Teologică „Andreiană”” 


Acest an şcolar îl începem în împrejurări extrem de cri- 
tice pentru o bună parte din Europa. Cele mai mari state ale 
ei sunt angajate în hora sinistră a războiului pustiitor de ci- 
vilizaţie şi secerător de vieți omeneşti. Pe deasupra a sute 
de localităţi, liniştite până acum două săptămâni, trec zilnic 
avioanele de bombardament, lăsând în urma lor cămine dis- 
truse, părinţi, copii şi fraţi ucişi sau răniți. 

Când ne gândim la toate acestea, simțim că trebuie să 
mulțumim cu atât mai mult lui Dumnezeu pentru pacea de 
care din milostivirea Sa ne putem bucura. Simțim în aceste 
împrejurări mai adânc decât oricând că este un adevărat dar 
dumnezeiesc putinţa ce ne este dată, de-a începe un nou an 
de activitate paşnică şi spirituală, închinată nu războiului 
de distrugere, ci luptei de desăvârşire sufletească prin stu- 
diu, prin credinţă, prin rugăciune şi prin disciplinarea fiinţei 
noastre potrivit cu cerințele înaltelor virtuţi creştineşti. 

Dar dacă vedem mai lămurit că este dar al lui Dumnezeu 
timpul de pace ce ni-l lasă liber pentru înzestrarea ființei 


* Telegraful Român, an LXXXVII, nr. 39, 24 sept. 1939, p. 2. Semnat: 
D. Stăniloae. 

noastre cu armele duhului, se cuvine să ne dăm seama cu 
atât mai mult şi de răspunderea de-a nu cheltui acest timp 
fără câştig, de-a nu batjocori cu nepăsarea şi uşurătatea 
noastră milostivirea lui Dumnezeu, căci atunci cu mult mai 
greu va fi răspunsul ce va trebui să-l dăm odată în faţa oa- 
menilor şi în faţa Sa. 

Dacă Dumnezeu nu ne-a lăsat şi pe noi să ajungem în 
circumstanţele aspre şi dureroase ale războiului, să nu so- 
cotim că aceasta înseamnă o dispensare a noastră de la com- 
portarea cu cea mai deplină seriozitate în faţa fiecărei clipe 
pe care o trăim. 

Fiecare popor trebuie să treacă prin timpuri de grea în- 
cercare, şi situațiile de azi poartă în sânul lor atâta nesigu- 
ranţă, încât nu putem spune cu certitudine că acele timpuri 
sunt foarte departe de clipa actuală. Trebuie să fim pregătiți 
sufleteşte oricând pentru tot ce poate fi mai greu, pentru 
cele mai crâncene încercări. Trebuie să ne desăvârşim 
această pregătire în toate privinţele. 

Voi aici aveţi chemarea să vă străduiți mai cu seamă 
pentru pregătirea sufletească, întâi a voastră, iubiţi studenți, 
şi prin voi a poporului nostru. 

Trebuie să păşiţi în această instituţie şi în acest an şcolar 
întovărăşiți de sentimentul că cu fiecare din voi se va înălța 
sau se va slăbi edificiul sufletesc al poporului nostru. Dacă 
veți fi preoți cu suflet dogoritor de credinţă, cu minte lumi- 
nată şi echilibrată, cu voință energică în urmărirea binelui 
obştesc şi în păstrarea propriei vieți pe linia dreaptă a celei 
mai ireproşabile seriozități morale, viitorul poporului nos- 
tru este asigurat. 

Şi în trecut şi azi popoare tari, rezistente la asprimile 
istoriei şi victorioase sunt acelea la care preoții se bucură de 

o înaltă autoritate, pe care desigur că şi-o menţin în primul 
rând prin deosebita lor putere şi destoinicie personală, prin 
munca lor fără preget, prin apropierea de popor şi prin im- 
presia covârşitoare ce o lasă asupra lui. 

O preoţime decăzută aduce totdeauna după ea o deca- 
dență generală. Nicio altă stare de oameni nu poate înlocui 
în viața popoarelor pe preoți. Esenţial, popoarele se ridică 
şi decad prin preoți, înțelegând prin aceştia în sens larg pe 
propovăduitorii religiei. Celelalte profesii fac o lucrare 
auxiliară, îndreptată asupra laturii economice şi organiza- 
torice a relaţiilor sociale. Dar cum vigoarea popoarelor vine 
din suflet, iar asupra adâncului ultim al sufletului pot in- 
fluența numai preoții, dacă aceştia nu se află ca personali- 
tăți, ca pregătire la înălțimea corespunzătoare acestei mari 
opere, toate activitățile şi formele publice din stat se golesc 
de suflet şi de credinţă, devenind simple îndeletniciri exte- 
rioare şi obositoare. 

lată de ce fiecare preot sau tânăr care se pregăteşte pen- 
tru preoţie trebuie să-şi reînnoiască neîncetat sentimentul 
că asupra lui apasă cea mai grea răspundere nu numai pen- 
tru mântuirea veşnică a sufletelor ce le are sau le va avea în 
grijă, ci şi pentru viitorul întregului neam, căci pentru fie- 
care trebuie să-şi spună că, dacă ceilalţi preoți sunt slabi, 
este şi din vina mea, fiindcă nu emană din mine pildă şi pu- 
tere care să-i ajute să se ridice. Cine nu are în faţa răului ge- 
neral sentimentul acut al responsabilităţii sale pentru 
existenţa lui, nu are nicio sensibilitate morală. Cu atât mai 
mult trebuie să aibă preotul acest sentiment de responsabi- 
litate, cu cât el este prin misiune îndatorat la lupta necur- 
mată pentru împuţinarea răului, adică pentru întărirea 
spirituală. 





TELEGRAFUL ROMÂN - 1939 481 


Trebuie să faceţi exerciții de acum de-a vă adânci tot 
mai mult acest sentiment de responsabilitate. Faceţi-vă vie 
în conştiinţă următoarea imagine, care exprimă o mare rea- 
litate: voi staţi de acum şi veţi sta toată viaţa sub privirea 
cercetătoare şi neîntreruptă a lui Dumnezeu şi a oamenilor. 
De la voi aşteaptă şi Dumnezeu, şi oamenii lucrarea mân- 
tuitoare a lor. Pe voi vă mustră şi vă va mustra în veci şi 
Dumnezeu, şi oamenii dacă se vor pierde. Căci voi aveţi o 
parte principală la mântuirea sau pierderea lor. 

Sentimentul celei mai mari răspunderi, care trebuie să 
apese în mod special asupra celui ce a cerut să se pună în 
slujba mântuirii sufletelor, să vă imprime asupra tuturor 
gândurilor şi mişcărilor o pecete de seriozitate. 

Gândurile uşuratice, pierderea vremii în vorbe fără 
folos duhovnicesc, zăbovirea cu gândul la imagini care 
aprind poftele, dorinţele după distracții vătămătoare sufle- 
tului, să le socotiți ca tot atâtea poveri care vă îngreunează 
înălțarea la starea de adevărată şi folositoare preoţie. 

Cine vrea să ajungă adevărat conducător de oameni, 
conducător nu prin oficiu, ci prin forța sufletească ce cuce- 
reşte inimile şi le face să se supună cu fericire, acela trebuie 
să ajungă întâi stăpân pe sine însuşi. Un omuleț purtat de 
patimi în toate părţile, fără stăruinţă neîntreruptă pe lângă 
lucrarea şi idealul lui, uşor de ispitit de orice incident cu po- 
sibilități de plăceri uşoare, nu va fi în stare să inspire niciun 
respect şi nu va transpira din el o convingere adâncă, capa- 
bilă să pună stăpânire şi pe alţii. Numai în stâncă se adă- 
postesc vietățile în timpuri de furtună, nu în arborii 
plăpânzi. Cine nu-i stăpânit de o adâncă şi necurmată cre- 
dinţă, care-i dă statornicie şi râvnă neîncetată în urmărirea 
poruncilor ei, nu va putea avea cu ce stăpâni nici pe alţii. 

Statornicia, vigoarea nescăzută şi seriozitatea în urmă- 
rirea unor ținte nobile formează ceea ce se cheamă caracter. 

Unii cred că el poate fi dobândit numai prin încordarea 
voinței omeneşti şi se poate afla şi la oamenii necredincioşi. 

Nu discut dacă este posibil sau nu asemenea lucru. 
Sigur este că treapta cea mai înaltă pe scara caracterelor o 
formează caracterul religios, căci certitudinea pe care se în- 
temeiază el este cea mai adâncă, mai nezdruncinată şi mai 
capabilă să dea omului puterea de rezistență şi de luptă ne- 
curmată. 

Spre dobândirea caracterului religios să vă bizuiţi, iu- 
biţi studenți, aceasta este cea mai puternică bărbăţie. 

Dar precum orice tărie bărbătească se câştigă prin an- 
trenament, aşa şi bărbăţia religioasă cere necontenite exer- 
ciții pentru învingerea a tot ce-i slăbiciune în noi şi pentru 
întărirea voinţei. Un mijloc de frunte în această exercitare 
este rugăciunea. 

Rugaţi-vă, examinaţi-vă firea şi întăriți-vă voința spre 
cele bune cu ajutorul lui Dumnezeu. 


„Răscumpăraţi vremea, căci zilele sunt grele.” 


Luptaţi de scoateţi fiecare ceas de sub robia celui care 
ne îndeamnă în uşurătate şi la pierderea vremii în păcat. 
Precum împărăţia lui Dumnezeu trebuie cucerită printr-un 
război neîncetat al voinţei noastre, aşa şi timpul trebuie să-l 
cucerim clipă cu clipă, căci cel rău stă să ni-l fure neîncetat. 
Şi mântuirea nu ne-o putem câştiga, decât într-un timp re- 
cucerit, curăţit de murdăriile celui rău. Cine-şi lasă timpul 
furat, deodată cu timpul este furat şi el de stăpânul lumii 
acesteia. Treziţi-vă în fiecare clipă la datoria voastră. 

Mulțumind Înaltpreasfințitului Mitropolit Nicolae pen- 
tru dragostea şi grija ce ne-o poartă tuturor şi rugându-l să 
primească pentru aceasta recunoştinţa noastră profundă şi 
asigurarea că ne vom da cu toții silințele în opera însemnată 
ce suntem chemați să o realizăm, păşim cu ajutorul lui 
Dumnezeu în anul academic 1939-1940. 

















Solidaritate națională” 


Din întâmplarea dureroasă care ne-a zguduit sufletul 
la sfârşitul săptămânii trecute, trebuie să învăţăm şi mai 
mult că avem datoria să fim solidari, că unirea deplină între 
toți românii este porunca cea mai imperativă a împrejurări- 
lor actuale. Prea ne-am criticat unii pe alţii ani de-a rândul, 
prea am dus la exagerare duşmănia între noi. Astăzi vedem 
cum acest duh de învrăjbire a orbit atât de mult unele biete 
minţi de adolescenţi, încât la pornirea lor de răzbunare nu 
le-a mai păsat că actul lor poate să aducă prăpădul peste în- 
treg neamul. 

Spiritul nenorocit de critică exagerată şi exclusivă a fost 
o calamitate. Pentru mulţi nimic ce făcea stăpânirea nu era 
bun. Duşi pe lunecuşul criticii negative, întindeau peste 
toate un aspect sumbru: totul era aşa de rău, întreg neamul 
se afla într-o aşa de mare suferință şi strâmtoare, încât nu 
mai exista nicio speranţă şi niciun temei de încredere în vii- 
tor. Era un dezastru sufletesc să stai să asculți un sfert de 
ceas la asemenea oameni. Te despărțeai descurajat, cu un 
sentiment de crepuscul fatal, cu resorturile vieții frânte. Se 





* Telegraful Român, an LXXXVII, nr. 40, 1 oct. 1939, p. 1. Semnat: 
D. Stăniloae. 

dădeau aceşti oameni perfect de bine informați în toate pri- 
vinţele şi cu siguranța lor te smulgeau din rezervele tale, 
deşi ai experiat de multe ori că informaţiile lor sunt con- 
struite puțin şi de ei înşişi sau de cei de la care le-au primit. 

Îţi trebuie un puternic efort şi un apel la cea mai calmă 
judecată şi la cele mai sănătoase rezerve de optimism ca să 
împrăştii pe urmă vălul de vrajă rea care ţi s-a aruncat pe 
ochii sufletului. 

Dar trebuie să ne gândim că sunt bieţi adolescenți, fără 
experiența exagerărilor în gura unor oameni pe care îi res- 
pectă, fără putinţa rectificărilor prin propria cunoaştere şi 
înțelegere a lucrurilor, adolescenţi cu firea uşor de aprins, 
care nu pot avea calmul unei judecăți moderatoare şi capa- 
bilă de a descoperi şi stabili nuanţe, ci văd lucrurile în mare, 
pornesc înfierbântaţi într-o parte sau alta, condamnă total 
sau proslăvesc total o persoană sau o stare de lucruri. Nu 
este deci de mirare dacă unii dintre ei cad victime atmosfe- 
rei păcătoase de critică oarbă şi exagerată, care subzista 
până ieri şi care poate mai subzistă şi azi. 

Această boală sufletească a societății româneşti trebuie 
combătută cu toată puterea, în primul rând printr-o auto- 
disciplină personală. Trebuie să dispară pentru totdeauna 
ultimele resturi ale ei, dacă mai există. Fiecare trebuie să-şi 
pună frâu gurii, să nu dea niciun verdict despre un lucru 
sau despre o persoană de ordin public până nu este precis 
informat, dar şi atunci, până nu a luat în considerare în toate 
cauzele şi în tot ansamblul, până nu a înţeles bine acțiunea 
respectivă a acelei persoane. 

Aceasta o vom putea face numai dacă vom înălța în 
suprema cinste şi cult o virtute care se opune spiritului de 
critică: iubirea nesfârşită de neam, încrederea în el, solida- 

ritatea între toți fiii neamului. Cine îşi iubeşte neamul cu 
adevărat, acela nu va urî, nu va critica, nu va lovi în niciu- 
nul din exemplarele naţiunii sale, ci, dacă acel exemplar 
într-adevăr nu este la înălțimea cerinţelor, va căuta să-l în- 
drepte cu cuvântul, cu dragostea, va căuta însă să-l şi în- 
țeleagă, să vadă şi laturile bune care pot decurge din 
lucrarea lui. 

Îndreptarea cea mai mare ce o poți aduce în viața na- 
ţională este să faci tu mai bine şi prin frumuseţea pildei tale 
şi prin căldura cuvântului tău să lărgeşti cercul celor care 
fac mai bine. 

Tăria popoarelor a stat totdeauna şi stă în solidaritatea 
lor, în cheagul dintre membrii lor. Să luăm pildă de la anu- 
mite neamuri din continentul nostru, care sunt astăzi atât 
de tari pentru că sunt însuflețite de o solidaritate impună- 
toare, de o disciplină de fier, de o încadrare totală a fiecărui 
ins în acţiunile pornite de cei ce au conducerea. Azi mai 
mult ca oricând unirea face puterea. Fără unirea deplină, di- 
namică, în cuget, în simţiri şi fapte, niciun neam nu poate 
rezista valurilor uriaşe ale istoriei actuale, care stau să mă- 
ture tot ce-i slab din existență. Să ne iubim unii pe alții toți 
românii, căci numai în această iubire stă mântuirea fiecăruia 
dintre noi şi a noastră a tuturor ca neam. Toate diferendele 
de concepții, toate deosebirile întemeiate pe vechile împăr- 
țiri în partide, pe resentimente personale, pe antecedenţe de 
orice fel, să le socotim lucruri caraghios de mici pe lângă 
ceea ce trebuie să formeze datoria şi grija cea mare a tuturor: 
apărarea independenţei şi existenței naționale. Cât de rău 
mi s-ar părea fratele meu român, este fratele mei şi este mai 
bun de mii de ori decât unul străin. Cât de vrednice de cri- 
tică mi s-ar părea stările din țara mea, sunt infinit mai bune 

decât cele pe care le-aş avea ca român când mi-aş pierde in- 
dependenţa, când țara mea n-ar mai fi liberă. 

Ceea ce ne trebuie azi mai mult decât orice este dragos- 
tea, dragoste, dragoste pentru fraţii cei de-un neam. Dacă 
ne trebuie o predică naţională azi, este predica dragostei 
între noi. Credinţa şi munca pentru țară şi rege este bine că 
se propovăduiesc mult astăzi, dar temelia lor este dragostea 
de neam. Aceasta ar trebui să se introducă în lozincile noas- 
tre, în educația tineretului, în convorbirile şi practica noastră 
zilnică. O dragoste concretă, către tot românul cu care con- 
viețuiesc şi cu care am de lucru. Nu o dragoste abstractă, 
care afirmă iubirea de neam, dar urăşte şi loveşte pe fraţii 
de-un sânge, cu care ajunge în oarecare relații. 

In fratele meu mă aflu eu însumi. Urându-l pe el şi ex- 
terminându-l pe el, mă extermin pe mine însumi, cel puţin 
într-o anumită măsură. Prin ură nu se poate zidi nimic, cu 
atât mai puţin o unitate şi o putere naţională. Puterea şi con- 
ştiinţa națională atâta cât o avem azi, libertatea şi bunurile 
de care ne bucurăm actual sunt rodul iubirii înfocate de 
neam a unor mari fii ai lui din trecut. Iar slăbiciunile şi ne- 
ajunsurile de care suferim sunt produsul urilor şi al neînţe- 
legerilor dintre români. Cine vrea să întărească conştiinţa 
națională şi să sporească forțele neamului, alimentând astfel 
spiritul de jertfă al generaţiilor ce vor veni, să-şi iubească 
neamul ca marii noştri înaintaşi. Numai numele iubitorilor 
de neam rămâne în amintirea urmaşilor împodobit de bine- 
cuvântările lor. Cei ce-au trăit numai prin pasiunea răzbu- 
nărilor, cei care n-au fost în stare să treacă peste 
resentimentele şi ranchiunele personale, cei care nu s-au 
putut ridica la îmbrăţişarea neamului întreg în concretiză- 
rile lui individuale şi în existenţa lui de-a lungul veacurilor 

viitoare, aceia, în loc de-a fi contribuit cu ceva la întărirea 
puterilor de viaţă ale naţiunii, la ridicarea conştiinţei ei şi la 
înmulțirea patrimoniului românesc, s-au făcut vinovaţi 
de-a fi slăbit şi destrămat puterile de existenţă ale naţiei, 
prin acțiuni nesăbuite. 

Dogma fundamentală a naționalismului este dragostea 
de neam şi acțiunea pozitivă izvorâtă din ea. 


„Orice împărăție care se va împerechea întru sine, nu 
va sta.” 


Să ne facem fiecare preot, ca şi fiecare român cu du- 
rere de neam, o misiune din propovăduirea consecventă, 
nedescurajată şi nescăzută a acestei puteri, singura de 
viață dătătoare. 





Politică şi religie" 


Nicicând politicul n-a exercitat o influenţă atât de pu- 
ternică în viața omului ca în timpul de azi. Popoare întregi 
hălăduiau în timpurile mai vechi în forme tihnite şi neschim- 
bate de viaţă, nefiind conturbate cu veacurile de factori is- 
torici noi, de tălăzuiri care să pună în mişcare mase vaste 
de omenire şi care să schimbe radical stările de lucru moş- 
tenite din timpuri imemorabile. Azi nu numai că nu se mai 
găsesc popoare care să se poată bucura de asemenea linişte, 
dar nu se mai găsesc nici măcar indivizi, oricât de retras 
le-ar fi locul în care se află şi oricât de modest rolul social. 
Politicul este azi ca o schimbare continuă de climat, care îşi 
arată imediat influenţa asupra oricărei ființe. El angajează 
azi totalitatea făpturilor omeneşti şi este de un dinamism 
neostenit şi de un radicalism neîndurat în intenţiile de care 
este purtat față de stările anterioare. 

Politicul este, ca să prindem într-un rezumat caracterele 
lui contemporane, în gradul maxim universal, dinamic şi 
radical. El este totalitar şi fanatic, pretinzând să angajeze pe 
om în întregimea gândurilor şi posibilităţilor sale şi nead- 
mițând rezerve sau deosebiri de vederi. 


* Telegraful Român, an LXXXVII, nr. 41, 8 oct. 1939, p. 1. Semnat: 
D. Stăniloae. 

Toate acestea îi dau o notă de violență, de la care nu este 
decât un pas până la război. Violenţa şi războiul se propovă- 
duiesc şi se practică azi fățiş şi cu mândrie. Azi cei ce le prac- 
tică nu mai caută nicio scuză pentru ele, ci le afirmă ca 
doctrină, ca dovadă de superioritate şi de drept de stăpânire. 

Se spune astăzi că în violenţa dusă până la război şi în 
voința de a stăpâni asupra altora se manifestează bărbăția 
inşilor şi a popoarelor, adevăratul sens al existenței şi drep- 
tul de-a fi. Numai acestea ar crea istoria, numai prin ele 
viața s-ar ridica pe culmile înalte ale demnității omeneşti. 

Dacă dăm însă la o parte vălul țesut de asemenea cu- 
vinte pretenţioase, fața politicului de azi ni se descoperă ca 
o concretizare şi ca o acumulare a tot ce-i patimă ome- 
nească. 

Creştinul, care vorbeşte despre mântuirea lumii numai 
pentru că afirmă originea ei în actul creator al lui Dumnezeu, 
nu disprețuieşte nici politica şi nici istoria, ca factori deter- 
minați în bună măsură de puterile şi de aspiraţiile fireşti 
ale omului. Dar el concepe politica şi istoria într-un sens 
mai înalt şi mai nobil de cum este moda să fie înțelese aces- 
tea azi. 

Politica, în înțelesul care cinsteşte cu adevărat pe cel 
care o face, este strădania de-a asigura, prin întrebuințarea 
morală a tuturor puterilor proprii şi ale concetăţenilor, exis- 
tența trainică a statului şi cât mai bune condiţii pentru viața 
pământească a poporului. Politica este gospodărire a vieții 
pământeşti colective, care ca şi gospodărirea vieții particu- 
lare nu este deloc necesar să uzeze de ceea ce-i imoral şi să 
stea în contradicţie cu religia care, pe arena vieții pământeşti 
asigurată în bună parte de politică, pregăteşte sufletul pen- 
tru viața cea veşnică. Politica, în sensul nobil al cuvântului, 

ca grijă de soarta colectivităţii în care eşti aşezat, face parte 
din morală şi poate fi chiar cea mai înaltă parte din morală 
dacă nu depăşeşte o clipă legile morale în acţiunea ei. 

Se spune că o politică întru totul morală nu mai este po- 
litică şi nu este în stare să apere şi să întărească un stat şi un 
popor. Dar această judecată vine numai prin faptul că nu 
s-a încercat şi nu se încearcă niciodată şi nicăieri o asemenea 
politică, nu din alt motiv, ci numai pentru că oamenii care 
fac politică, neavând destulă tărie, nu se pot desface de 
practica unor metode imorale în activitatea lor. Dacă s-ar în- 
cerca într-un stat un timp mai îndelungat o politică deplin 
morală, cu siguranţă că acel stat ar face progrese uimitoare 
în întărirea lui. Căci morala nu cere bunăoară unui stat să 
nu se înarmeze pentru apărare, să nu dorească o continuă 
înălțare a cetăţenilor săi, o continuă întrecere cu alte state şi 
popoare. Dar îi cere ca toate acestea să le năzuiască prin 
munca şi prin sobrietatea conducătorilor şi a întregului 
popor. 

Cine ar putea spune că un popor trăind după cea mai 
severă îndrumare creştină n-ar putea ajunge un popor tare, 
biruind toate obstacolele şi scăpând de parazitismul oricărei 
nații ce-l primejduieşte? 

O astfel de politică n-ar fi deloc dezagreabilă şi pericu- 
Joasă pentru ordinea lumii, chiar dacă ar fi universală, chiar 
dacă ar aranja şi ar influenţa pe toți cetăţenii de la mic la 
mare. lar dinamismul şi radicalismul înţeles ca scrupulozi- 
tate morală n-ar face decât să-i sporească eficacitatea ei bi- 
necuvântată. Locul violenței şi al fanatismului l-ar deține 
într-o asemenea politică voinţa încordată în urmărirea ţelu- 
rilor bune şi în convingerea a cât mai mulți despre bunele 
intenţii şi despre superioritatea metodelor ei. La război nu 

s-ar recurge decât în cazuri de legitimă apărare sau pentru 
repararea unor prea evidente şi obiectiv recunoscute şi ne- 
întemeiate nedreptăți seculare, după epuizarea tuturor ce- 
lorlalte mijloace de a le înlătura. 

Numai o astfel de politică şi-ar putea legitima un oare- 
care totalitarism, o angajare deplină a tuturor puterilor su- 
fleteşti şi fizice ale insului, căci o desăvârşită aservire a 
insului în slujba celor mai ireproşabile acţiuni şi scopuri mo- 
rale nu-i va fi spre stricăciune nici lui personal, ci-l va ajuta 
să-şi desăvârşească, în gradul cel mai înalt, chipul de om şi 
să-şi împlinească adevărata destinaţie, care nu este numai 
materială, ci şi spirituală, nu este numai pământească, ci mai 
ales cerească. Numai două condiţii i s-ar cere acestui totali- 
tarism, inspirat de cea mai severă şi mai înaltă moralitate, 
ca să fie justificat de creştinism, ca să realizeze idea totalita- 
rismului în sensul cel mai nobil şi cel mai moral: 1. să câştige 
omul, în totalitatea lui de trup şi suflet, prin intermediul li- 
bertăţii lui, prin convingere, ceea ce de altfel afirmă că în- 
deplineşte totalitarismul modern, fără ca prin aceasta să 
împlinească celelalte condiţii; 2. să nu excludă ca unii sau 
alții din cetăţenii cărora le este impus, să-şi interpreteze 
obligaţiile care îi absorb total ca o slujbă nu numai în favoa- 
rea obştii din stat, ci şi ca o slujbă către Dumnezeu. Prin ur- 
mare, totalitarismul politic să nu impună şi o singură 
interpretare a eforturilor, pe care le poate cere să fie în în- 
tregime puse în slujba statului şi a naţiunii, să nu fie şi un 
totalitarism de interpretare cu alte cuvinte, ci numai de 
muncă, de strădanie, sufletească şi fizică. 

O astfel de politică totalitară nu împiedică pe om de la 
mântuire, ci este tocmai cale spre mântuire, ştiut fiind că la 
Dumnezeu nu ajungem ocolind faptele şi îndatoririle noastre 

către oameni, ci prin acestea, dar aşa, ca să nu uităm că nu 
acestea sau altceva creat sunt scopul ultim, ci Dumnezeu. 
Să nu uităm că la capătul lor este Dumnezeu. Să lucrăm ne- 
încetat pentru aproapele, dar să lucrăm gândind neîncetat 
că aşa ne apropiem de Dumnezeu. 

Numai aşa politicul se poate încadra în religios. 

Se va spune: dar o astfel de politică, chiar dacă ar fi în 
stare să asigure şi să întărească existenţa statelor şi a popoa- 
relor, este un lucru ideal şi niciodată nu va fi practicată de 
oameni. De aceea este în zadar să mai vorbim despre ea. 

Dar nu este deloc în zadar. Privirea la această imagine 
a politicii cu adevărat morale, ne spune măcar un lucru: că 
politica ce se face de fapt nu este morală, sau nu deplin mo- 
rală. Cel puţin îi taie pretenţia politicii de fapt de-a pretinde 
că este morală şi deci exemplară de sub judecata creştină, 
ba chiar chemată să oblige pe creştini de a se conforma întru 
totul ei. 

La lumina politicii aşa cum trebuie să fie, vedem poli- 
tica reală cu scăderile ei monstruoase şi, ca şi creştini, ne 
putem feri de a practica în forma ei actuală sau de a ne în- 
cadra şi sufleteşte în lozincile şi metodele ei. Tot pe această 
comparaţie, a ce este cu ce trebuie să fie, creştinismul îşi în- 
temeiază motivul de-a se socoti mai presus de politică, nu 
mai prejos de ea, şi de-a lupta pentru înălțarea ei. Căci chiar 
dacă nu vom putea înălța politica reală până la imaginea ei 
ideală, nu este mai puțin adevărat că străduința de-a o apro- 
pia de ea este necesară, căci altfel se rostogoleşte într-o tot 
mai înfricoşată sălbăticie şi imoralitate, care nu numai că nu 
va crea istorie, ci va aduce haosul total în viața omenească. 

















Timpuri de încercare” 


Războiul şi ameninţarea lui a cuprins ca un prelungit 
cutremur continentul european. Tot ce-a construit omul, tot 
ce-a format temelie de nădejde şi de siguranţă pentru el, in- 
clusiv viaţa lui pe pământ, îi apar aşa cum sunt în realitate: 
lucruri fragile, nesigure, jucării uşor de sfărâmat de vântul 
care se cheamă război. Un Sf. Părinte spune undeva că 
Dumnezeu te loveşte câteodată în ceea ce ţi-e mai scump pe 
lume, în ceea ce forma cea mai mare mândrie şi nădejde a 
ta, îţi ia uneori şi ultimul stâlp sau ultima podea de care te 
sprijineai, pentru ca în felul acesta să vezi că nu-i îngăduit 
să-ți pui nădejde tare în altceva decât în Dumnezeu. Numai 
când ai îndrăzneala să renunţi de la orice sprijin, de la orice 
punte creată, iubirea şi credinţa ta se îndreaptă nevămuite 
spre Dumnezeu. Numai atunci vezi că singur Dumnezeu îţi 
poate fi cu adevărat mână tare şi sprijinitor puternic. 

Acesta este rostul încercărilor: să-ți arate fragilitatea şi 
neputinţa lucrurilor pământeşti. Prin aceasta Dumnezeu îţi 
deschide ochii, până îți mai poate fi aceasta de folos, să nu 
crezi prea mult în ajutorul lor. Ar fi cu adevărat trist să ne 

arate Dumnezeu neputinţa lucrurilor pământeşti de-abia la 
judecata Sa. În milostivirea Sa, ne arată de acum aceste lu- 
cruri pământeşti — de multe ori cu aparenţe atât de durabile 
- în lumina în care ne vor apărea ele la socoteala din urmă. 

Orice încercare aspră, şi cu deosebire războiul, vine 
asupra omului ca un adevărat cutremur, atât prin faptul că 
surpă într-o clipă cu huruit puternic lucruri socotite până 
atunci masive şi trainice, cât şi pentru că ne ameţeşte prin 
rapiditatea cu care ne-a pus într-altă situaţie, şi încă într-una 
în care ni se pare că nu ne mai putem sprijini de nimic şi ne 
cufundăm în neant. 

Pentru cine n-ar credinţă cutremurul ţine cât durează 
şi încercarea sau războiul. Cel ce crede îşi găseşte însă re- 
pede un sprijin mai puternic, care nu mai poate fi surpat de 
nimic: pe Dumnezeu. Ba pentru cel ce şi-a întărit credința 
prin silințele de mai înainte, nici prima lovitură a războiului 
nu vine ca un cutremur atât de înfricoşat. 

Nu toate situaţiile în care ne este dat să trăim pe pământ 
sunt aduse de Dumnezeu, sau numai de Dumnezeu. Dar în- 
țelepciunea dumnezeiască a orânduit astfel condiţiile vieții 
pământeşti, încât oricare şi oricum ar fi ele, pot servi omului 
de mijloc prin care să cunoască pe Dumnezeu, să se apropie 
de El, să se pregătească pentru viaţa cea de dincolo. Serafim 
da Sarov, marele sfânt rus din veacul al 18-lea, compară viața 
pământească cu un timp în care se pot face neîncetat vânzări 
de bunuri din lumea aceasta şi cumpărări de bunuri viitoare. 
Este un timp care poate fi folosit pentru o înţeleaptă negus- 
torie, pentru un schimb precaut necontenit. 

Precum orice negustor isteț caută să schimbe mereu bu- 
nurile mai puțin sigure, mai greu de conservat, în bunuri 
mai trainice, aşa va căuta omul înțelept să transforme fără 

încetare lucruri trecătoare din lumea aceasta în valuta pu- 
ternică a bunurilor veşnice. Cu câte un obiect de mică im- 
portanță şi trecător, cu câte o monedă de puţină valoare, 
date săracilor, cumpărăm bunuri spirituale de care ne vom 
bucura în veci. Pe munca unor ani puţin, care poate nu este 
în stare prin sine să ridice o casă mai încăpătoare şi care să 
dureze două sute de ani, ne cumpărăm lăcaş etern, înzestrat 
cu podoabe cum nu se găsesc pe lumea aceasta. 

Cu lucruri mici şi stricăcioase, cu sforțări care prin ele 
nu pot crea un fir de păr, Dumnezeu a orânduit să putem 
dobândi conforturi şi capitaluri nesfârşite, bunuri care să ne 
facă cu adevărat şi pe veci fericiți. Dumnezeu a binevoit să 
facă cu noi un târg, în care noi să dăm atât de puţin, iar El 
atât de mult. Un târg în care se manifestă cu prisosință gra- 
ţia şi bunătatea lui Dumnezeu. El valorifică la un preţ atât 
de mare lucruri care în sine sunt atât de neînsemnate. Viaţa 
noastră într-un trup atât de fragil, eforturile noastre atât de 
liliputanice, privite de sus şi după efectele lor naturale, anii 
noştri de viață atât de puţini, toate acestea sunt prețuite de 
Dumnezeu într-un mod atât de generos, încât sunt puse în 
cumpănă cu valorile absolute, dumnezeieşti şi veşnice. 

Toate gândurile, faptele, intenţiile noastre bune sunt în 
acelaşi timp atât de mici, şi totuşi uriaş de mari. Sunt numai 
mici pentru necredincios, care nu admite un Dumnezeu 
care să le amplifice şi să le coteze cu valuta forte a cerului. 
Dar sunt mari prin voia şi orânduiala lui Dumnezeu, Care 
le schimbă cu bunurile spirituale de-o valoare ce întrece tot 
ce-i pe lume. 

În toate situaţiile în care suntem aşezaţi putem face 
această neguţătorie întemeiată pe mila şi pe harul lui 
Dumnezeu. În timpurile bune putem da muncă şi omenie 

pentru cele cereşti, în timpurile grele mai putem da şi răb- 
dare şi suferinţă, şi mai multă ajutorare a aproapelui. Chiar 
în timpurile grele avem mai multe lucruri trecătoare şi îm- 
prejurări mai favorabile cu care ne putem câştiga comoară 
în cer. În astfel de timpuri vedem mai limpede că lucrurile 
lumii acesteia nu sunt un capital durabil, şi deci este bine 
să ne grăbim a le schimba pentru capitalul ceresc. Vedem 
astăzi mai bine cât de şubrede, cât de trecătoare, cât de slabe 
şi de fără valoare intrinsecă sunt aceste lucruri, inclusiv 
viața noastră pământească. Deci vedem mai uşor că nu este 
bine să ne legăm de ele ca de bunurile definitive, căci dacă 
vor pieri, cu ce vom rămâne? 

Credinţa creştină în Dumnezeu ne descoperă o altă va- 
loare a lor: aceea de marfă de schimb, de lucruri cu care 
putem cumpăra bunuri de valoare uriaşă. Cu conţinutul şi 
cu fapta fiecărei clipe pământeşti ce ne-o dă Dumnezeu, să 
facem neîncetat cumpărare de bunuri ce nu trec. Valoarea 
mare de schimb şi exclusiv de schimb, a clipelor vieţii noas- 
tre, să nu ne înşele cumva să credem că este bine să ținem 
deocamdată această marfă aşteptând un timp, când o vom 
putea schimba şi mai avantajos. Conţinutul şi posibilitățile 
noastre din orice clipă poartă în aşa măsură caracterul ex- 
clusiv al unei mărfi de schimb, că preţul ce se dă pe ea este 
cu atât mai mare cu cât se schimbă mai repede. Acest carac- 
ter se mai arată şi în aceea că orice conţinut şi putință a cli- 
pei, dacă n-am schimbat-o la timp, am pierdut-o, ni s-a dus 
din mână. 

Am avut adineauri ocazia să ajut un sărac, şi nu l-am 
ajutat, cu gând că mai am vreme; cine ştie dacă voi mai avea 
posibilităţile în viitor şi, chiar de voi avea, o clipă dintre ce- 
lelalte am pierdut-o, capitalul meu în cer va fi mai mic. 

Să nu ne speriem că trecem prin vremuri grele şi să nu 
aşteptăm încordați, nefăcând nimic, timpuri mai bune pen- 
tru activitatea noastră. Timpul acesta, şi numai acesta este 
al nostru. De va trece, dintr-al nostru va trece, din capitalul 
pământesc ce ne este pus la dispoziție pentru a-l pres- 
chimba în capital ceresc. Să folosim, adică să cheltuim cu lă- 
comie, cu scumpătate fiecare clipă. Să socotim că acesta ne 
este timpul cel mai scump. 

Să ne rugăm fiecare să vină timpuri mai bune pentru 
oameni. Dar pentru mine, să socotesc că acesta este timpul 
cel mai bun, clipele cele mai bogate în posibilități. 





Programul „Frontului Renaşterii Naţionale”” 


Ziua de 16 oct., în care toată ţara a sărbătorit cu mare 
entuziasm aniversarea celor 46 de ani ai iubitului nostru Su- 
veran, ne-a adus un dar de-o importanţă covârşitoare pen- 
tru destinul viitor al neamului nostru. 

Maiestatea Sa Regele, întocmai ca un părinte în mijlocul 
familiei sale, foloseşte orice mijloc în care ţara îi arată iubi- 
rea şi devotamentul ei, pentru a-i răspunde la aceste senti- 
mente cu un nou dar, ca astfel bucuria țării să aibă un îndoit 
motiv: atât pe acela că îndrumătorul ei este înzestrat de 
Dumnezeu cu sănătate şi cu înțelepciune, cât şi pe acela că 
la factorii ei de progres, s-a adăugat, prin neostenita căutare 
şi silință a Regelui sărbătorit, unul nou. 

„Frontul Renaşterii Naţionale” a venit acum un an ca un 
val de înnoire spirituală a atmosferei publice din țara noastră, 
ca un val de împrospătare pornit din mintea şi inima re- 
gească, încălzite de iubirea nesfârşită pentru țara aceasta. 
Peste rănile produse de dezbinările politice anterioare, peste 
descurajarea lăsată de incapacitatea partidelor politice, peste 
pustiul neroditor produs de vântul uscăcios al egoismelor de 

tot felul, mişcarea „Frontului Renaşterii Naţionale” s-a revăr- 
sat vindecătoare, aducătoare de avânt proaspăt, de înmugu- 
rire a întregului pasaj etnic şi social al țării noastre. 

La început mişcarea a pornit purtată de câteva lozinci, 
pe cât de dinamice, pe atât de largi, căci ceea ce trebuie 
prima dată era restabilirea câtorva valori, câtorva principii 
fundamentale de orientare în terenul pustiit de luptele an- 
terioare. Trebuia accentuată unitatea românească, ceea ce s-a 
făcut prin încadrarea tuturor într-un singur front. Trebuia 
accentuată strângerea tuturor în jurul ideii de Rege şi Națiune, 
valorile fundamentale al oricărui naționalism adevărat. 
Trebuiau în sfârşit accentuate virtuțile fundamentale ale ori- 
cărei serviri, virtuțile unui naționalism manifestat prin 
faptă: credință şi muncă. 

Acum, după ce valul s-a pornit şi energiile s-au dez- 
morțţit şi s-au totalizat în voința uriaşă de înfăptuiri a Fron- 
tului, era momentul ca cele câteva principii fundamentale 
să capete un comentariu, o dezvoltare, un regulament; şi 
cele 10 puncte ale programului Frontului răspunzând, cum 
nu se poate mai bine, atât necesității de precizare a unui 
program de activitate în slujba ţării, cât şi sufletelor româ- 
neşti. Ele sunt cea mai minunată codificare a aspirațiilor şi 
trebuințelor neamului nostru. Au fost pe la noi multe par- 
tide politice, dar toate veneau cu programe copiate de prin 
cine ştie ce țări cu alte realităţi sociale, căutând să violenteze 
situațiile de la noi ca să le adapteze programelor importate. 

Programul Frontului este programul sufletului româ- 
nesc şi al trebuinţelor noastre. Este programul care nu face 
altceva decât să adune oftaturile noastre prea îndelungate. 

Citind acest program nu ştii la ce punct să te opreşti 
mai mult pentru a-i scoate în relief importanţa. Şi este între 

toate punctele o astfel de legătură organică, încât fiecare 
duce la celelalte şi niciunul nu poate fi fără celelalte. Se vede 
că ele au crescut dintr-o viziune completă a realității orga- 
nice care este nația noastră. 

Primele două puncte proclamă importanţa regelui şi a 
statului. Amândouă sunt în concepţia şi ordinea româ- 
nească absolut necesare. Noi nu putem concepe pe unul fără 
altul. La noi statul fără rege nu se poate menţine. Alte doua 
puncte, punctul 3 şi punctul 9, vorbesc despre demnitatea 
națională şi despre solidaritatea românească, proclamând 
primatul națiunii în preocupările regelui şi ale statului nos- 
tru. Binele, progresul naţiunii este scopul şi rațiunea de-a fi 
a statului, națiunii îi serveşte regele, pentru neam muncim 
şi credem toţi în Dumnezeu. 

Punctele care trădează însă şi în detalii o perfectă şi ui- 
mitoare înțelegere a ființei româneşti şi a adevăratului na- 
ționalism sunt 5 şi 6, în care se vorbeşte despre „respectul 
şi ocrotirea familiei” şi despre „crearea unei vieţi spirituale 
prin dezvoltarea credinţei creştine”. 

Punctul din urmă l-am mai întâlnit, este drept, şi în alte 
programe, dar cel referitor la familie este cu totul nou, ma- 
nifestând într-un domeniu concret foarte important spiritul 
creştin şi atât de românesc şi de favorabil românismului din 
care s-a inspirat. 

Noi am cerut adeseori ca familia să fie ajutată, căci 
numai ea promovează viitorul fizic şi moral al naţiei, câtă 
vreme individul necăsătorit reprezintă o adevărată pacoste, 
prin cinismul, prin egoismul şi prin sterilitatea lui. lar fami- 
lia întruneşte însuşirile adevăratei familii numai când are 
copii, căci altfel este o asociere meschină de egoisme, tot atât 
de nefastă ca şi celibatul laic. Statul partidelor cu tendințe 

laice şi liberaliste de până acum n-a dat soțului căsătorit şi 
cu copii niciun avantaj față de celibatar, în schimbul grelelor 
sarcini cărora avea să le facă acesta față. Salariile erau la fel, 
ajutoarele pentru copii erau derizorii, în plus statul pro- 
mova relaxarea legăturii familiale prin funcționarizarea fe- 
meii şi prin codificarea permisiunii avortului. 

Programul „Frontului Renaşterii Naţionale” promite 
pentru prima dată tot sprijinul familiei. Dumnezeu să ajute 
la realizarea acestui binecuvântat gând. 

Alte puncte din program se ocupă cu cinstirea muncii 
şi cu promovarea elitelor, adică a elementelor muncitoare şi 
capabile. Ce puncte admirabile de dreptate socială! 

Dar sunt atâtea lucruri minunate în programul „Frontului 
Renaşterii Naţionale”, încât va trebui să mai revenim asupra 
lor. Acest program trebuie să ne fie şi el un îndemn de-a ne 
încadra cu entuziasm în mişcarea Frontului şi de a-i da tot 
sprijinul nostru sincer şi neprecupețit. 





Statele Unite ale Europei?" 


Un ziarist din capitală a pomenit recent de această idee, 
ca de o dorinţă ce ar avea să pună treptat stăpânire pe su- 
flete, pentru ca la sfârşitul războiului să servească drept idee 
conducătoare la noua organizare a Europei. Ziaristul pleca 
de la constatarea că războaiele sunt astăzi atât de costisi- 
toare, încât numai statele mari pot să le facă față, cele mici 
fiind în neputinţă absolută a-şi procura armamentul uriaş 
care să le facă în stare să reziste agresiunii şi să-şi salveze 
independența. Numai încadrarea tuturor statelor europene 
într-un singur organism politic ar înlătura posibilitatea răz- 
boaielor în viitor şi epuizarea popoarelor în cheltuielile fără 
margini pentru înarmare. 

Formula a fost lansată prima dată pe la 1928 de Cuden- 
hove-Kalergi, un cunoscut francmason vienez. 

Dar ideea este, în generalitatea ei, în înțelesul nu atât 
de organizație unitară a Europei, ci de înfrățire între oa- 
meni, de origine creştină. Unitatea cât mai strânsă şi mai ar- 
monioasă între oameni face parte integrantă din orice vis 
frumos închinat fericirii viitoare a omenirii. Nimeni nu-şi 

poate cugeta paradisul, fie că-l crede realizabil pe pământ, 
fie că-l amână pentru viaţa de dincolo de moarte, fără să 
vadă în el, ca un lucru dintre cele mai esenţiale, frăția intimă 
dintre oameni, pacea, îngăduința, armonia, lipsa dezbină- 
rilor, a certelor şi luptelor. Ideea este cât se poate de nobilă 
şi de creştină. Şi ca tot ce este nobil şi creştin, ca tot ce poate 
contribui la uşurarea greutăților vieţii omeneşti, ea trebuie 
să formeze o ţintă scumpă de urmărit pentru strădaniile tu- 
turor oamenilor de bine, chiar dacă, cugetând lucid, ne dăm 
seama că nu va putea fi niciodată înfăptuită integral atâta 
vreme cât trăim pe pământ. Un creştin bun, tot ce aşteaptă 
de la viaţa viitoare, urmăreşte să obțină măcar ca o arvună 
încă din viața aceasta. 

Acesta este motivul pentru care ideea unei oarecare or- 
ganizări suprastatale a Europei este susținută şi de lumea 
creştină anglicană. De pildă, arhiepiscopul de York a decla- 
rat de curând că „lumea trebuie să aleagă între suveranita- 
tea naţională şi securitatea colectivă. Acţiunea colectivă 
contra unui agresor, pe care Liga Naţiunilor n-a fost destul 
de puternică s-o iniţieze, implică o înfrângere a suveranității 
naționale”. Arhiepiscopul numit vorbeşte de-o „Uniune fe- 
derală” a Europei, care să se dezvolte de la o schemă gene- 
rală la o organizaţie tot mai detaliată (The Church Times, 27 
oct. 1939). 

Dar noi am vrea să atragem atenţia asupra faptului că 
pe cât de idealist este creştinul, pe atât este şi de realist. Ca 
şi lisus Hristos, Care pe de o parte cere oamenilor să fie 
desăvârşiți ca Tatăl din ceruri, iar pe de alta profețeşte că 
timpurile din urmă vor fi mai triste sub raportul credinței 
şi al armoniei între oameni ca cele dinainte de ele, aşa şi 
creştinul, oricât de însuflețit propovăduieşte idealurile ar- 

moniei sociale, îşi dă seama că ele nu se pot realiza atât de 
uşor, că sunt necesare pentru înfăptuirea lor câteva condiţii 
prealabile foarte importante şi care, după toate probabilită- 
țile, nu vor fi niciodată împlinite. 

De pildă, pentru realizarea organizaţiei Statelor Unite 
ale Europei este necesară în prealabil o profundă încreştinare 
a sufletelor. Europa are în Liga Naţiunilor o experienţă re- 
centă că, prin simple paragrafe statutare sau pe frății susţi- 
nute de alte idei decât cele creştine, nu se pot întemeia o 
unitate şi o pace durabilă între popoarele europene. Demonul 
din sufletul individual omenesc îşi arată puterea şi în mani- 
festările sentimentelor de grup, deviindu-le şi exagerându-le. 
Sentimentul național devine, sub inspirația şi influența egois- 
mului şi mândriei omeneşti, o patimă exclusivistă, imperia- 
listă, o dorinţă de îngenunchiere a neamurilor străine. Cine 
garantează că în Statele Unite ale Europei cele câteva po- 
poare mari, dacă nu se vor ciocni între ele în lupta pentru 
supremație, nu vor căuta să înlăture de la orice drepturi reale 
popoarele mici, nu vor căuta să le atragă cât mai mult în 
sfera lor de influenţă, nu le vor împiedica în orice mişcare 
de afirmare a lor? 

Statele Unite ale Americii nu pot servi de model care 
să arate că este posibilă o astfel de organizare şi în Europa, 
pentru că la temelia lor stă o premisă de unitate, care nu cre- 
dem că ar fi acceptată de popoarele europene: Statele Unite 
ale Americii au la bază o singură limbă, cea engleză. 

Cetăţenii ei s-au contopit sau se contopesc neîncetat 
într-un singur popor, de limbă engleză, datorită faptului că 
elementul etnic englezesc a predominat de la început. 

Exemplul Statelor Unite ale Americii, departe de a ne 
vorbi de posibilitatea înființării unor State Unite ale Europei 

cu salvarea diferitelor popoare în etnicitatea lor, ne demons- 
trează tocmai contrariul: nu se pot înființa State Unite fără 
perspectiva de periclitare a diferitelor popoare, mai ales a 
celor mici. Numai într-un caz s-ar putea: când o forță mo- 
rală uriaşă lucrând în sufletul fiecărui popor l-ar opri de la 
tendința de-a se extinde spiritual, juridic, economic şi geo- 
grafic în paguba altor popoare mai mici. Dar această forță 
numai prin propovăduirea creştină se poate sălăşlui în su- 
flete, şi nici prin aceasta deplin. 

De aceea, întâi trebuie să se pornească ofensiva de în- 
creştinare adâncă a popoarelor. Şi numai în măsura în care 
aceasta, fiind extraordinar de puternică, de durabilă şi aju- 
tată de toți factorii buni şi cu autoritate ai omenirii, reali- 
zează progrese, se poate păşi pe urma ei în crearea treptată 
şi precaută a unor forme juridice prin care să se facă posibilă 
o mai strânsă unitate între diferitele state. 

Căci altceva este propovăduirea, şi altceva este organi- 
zarea. Poţi să propovăduieşti cele mai frumoase idealuri, 
dar nu poți păşi la organizarea în vederea stărilor ce le pro- 
povăduieşti, decât cu mare precauție, ţinând seamă nu de 
idealurile ce le propovăduieşti oamenilor, ci de cât şi-au în- 
suşit din ele trainic în sufletul lor. Este o naivitate şi un mare 
pericol să creezi organizaţie nu pe baza a ceea ce este omul 
acum, ci pe baza a ce visezi tu că trebuie să fie. În curând 
realitatea se răzbună şi te mătură cu organizaţie cu tot, adu- 
când pe urmă un sentiment de mare descurajare. 

Propovăduirea trebuie să fie idealistă, organizarea, rea- 
listă. Propovăduitorul trebuie să creadă mult în om, în pu- 
tinţa de înfăptuire a celor mai frumoase idealuri, căci numai 
aşa poate încălzi pe oameni ca aceştia să se apropie măcar 
puţin de ele; organizatorul trebuie să țină seama de realita- 

tea de acum şi din viitorul apropiat. Unul trebuie să se spri- 
jine pe celălalt. Organizatorul, dacă nu cere ajutorul propo- 
văduitorului, nu va face niciun progres în perfecționarea 
raporturilor vieții omeneşti. Propovăduitorul, dacă nu este 
urmat de organizator, nu va vedea trăinicindu-se nimic din 
stările sufleteşti mai bune, pe care a reuşit să le producă. 

De câte ori propovăduitorul vrea să ia locul organiza- 
torului, organizând societatea după principiile avansate ale 
idealurilor sale, sau organizatorul substituie pe propovă- 
duitor făcând acelaşi lucru, se violentează realitatea, 
creându-se organizări utopice, care totdeauna produc tul- 
burări şi haos îndelungat în suflete şi în societate. 

Pentru că precizarea formelor juridice ale unor mai 
bune raporturi sociale intră în competenţa organizatorului, 
propovăduitorul, vorbind oamenilor de idealurile mai în- 
depărtate, se va feri să precizeze prea mult forma juridică 
în care se vor cristaliza. Cu alte cuvinte, creştinismul va în- 
demna popoarele în general la mai multă frăție, dar nu va 
preciza că urmăreşte realizarea organizaţiei juridice a 
Statelor Unite ale Europei, de pildă, decât atunci când ome- 
nirea s-ar dovedi sufleteşte suficient de pregătită pentru ase- 
menea lucru. 

Să sperăm că omenirea, învățată de experienţa celor do- 
uăzeci de ani dintre războiul mondial şi cel actual, nu va re- 
peta aceeaşi greşeală, de-a crea vreun suprastat european, 
fără chemarea în ajutor a creştinismului, factorul de cea mai 
mare importanță când se lucrează pentru apropierea şi 
pacea între oameni. 

























O carte de filosofie creştină” 


O carte apărută de curând în editura Fundației pentru 
Literatură şi Artă „Regele Carol II” şi care m-a atras în primul 
moment prin titlul ei, Ontologia umană şi cunoaşterea, mi-a 
produs o înaltă şi neaşteptată satisfacție atât prin concepția 
aproape în întregime creştină, cât şi prin originalitate remar- 
cabilă şi adevărat filosofică vădită de autor în exprimarea, 
lărgirea şi argumentarea ei. Autorul se numeşte Petru P. 
Ionescu şi faptul că scrierea a apărut între „operele premiate 
ale scriitorilor tineri” ne dă o indicație asupra vârstei lui. 

Încă din introducere autorul ne spune: 


„Am renunţat să ne mai sprijinim pe torii vechi ca 
evoluționismul, adaptaţionismul, mutaţionismul, precum 
şi la toate cosmogoniile cu care am fost obişnuiţi. În locul 
tuturor acestora am întrebuințat un concept nou: creația”. 


Şi întrebându-se „unde este cheia de boltă a acestui 
sens ontologic al lumii”, răspunde prin conceptul de „destin 
creştin al lumii”. Pentru Domnia Sa acest concept nu este o 
descoperire teologică, ci o „constatare metafizică”, la care îl 





* Telegraful Român, an LXXXVII, nr. 48, 26 nov. 1939, p. 1. Semnat: 
D. Stăniloae. 

obligă „sensul moral al lumii conducând către un scop final, 
de categorie creştină”. 

Atacând într-un prim capitol problema originii specii- 
lor, după o uimitor de sprintenă şi de erudită critică a evo- 
luționismului şi mutaţionismului darwinist, ajunge la 
concluzia că fiecare specie a fost creată deosebit, avându-şi 
fiecare destinul ei de oarecare dezvoltare şi apoi de entropie 
prin degenerare şi dispariţie. Pentru exprimarea acestei con- 
cepții împrumută teoria nouă din fizică a lui Planck, numită 
teoria cuantelor, potrivit căreia energia, ultimul element la 
care se reduce pentru ştiinţa omenească materia, nu este 
ceva continuu, ci constă din fascicole separate între ele nu- 
mite cuante („cuantă fizică, o emisie bruscă, un pachet for- 
mând un sistem în sine”). Precum există cuante în fizică, aşa 
există cuante în biologie, cuante biotice. Fiecare specie este 
o cuantă biotică. 


„Explicarea evoluționist-transformistă nu mai satisface. 
În schimb nu s-a încercat până acum o explicare biologică 
în salturi. Nu întâlnim nicăieri specii care apar, şi nici 
tranziţii de la o specie la alta. Tranziţiile, printr-o ciudată 
hotărâre a naturii, sunt numai închipuite, şi atunci viziunea 
- poate revoluţionară — pe care o propunem este cu totul 
alta. Natura inventează planuri de organizare de detalii. 
Face apoi din ele un mănunchi, un sistem închis şi care îşi 
este, pentru un anumit rost de viață biologică, suficient 
sieşi. Odată aici, ea lasă tipul creat să se dezvolte — pe 
aceeaşi linie — la infinit. Îi dă, pentru aceasta, ereditatea, 
adică mecanismul fixității în timp. Dar îi lasă şi destinul 
entropic. Pe un alt plan, reluând elemente vechi, creează 
un alt sistem de suficiență biotică (ceea ce ni se pare a fi în 
fond specia). Şi aşa la indefinit. Totdeauna cu latitudinea 
de-a regresa, de-a pieri sau de a se menţine identică cu 

sieşi. Niciodată însă nu libertatea de a se transforma şi de 
a evolua în altă formă diferită prea esenţial. Permite vari- 
etatea în sânul speciei, dar când din două specii prea 
diferite apare un urmaş, este un hibrid căruia îi ia dreptul 
de a avea urmaşi. Aşadar, în loc de viziunea unei filiere 
prin infinitesimale, suntem constrânşi să admitem o viz- 
iune de creații, fie succesive, fie chiar simultane, prin 
cuante de structură biotică” (pp. 29-30). 


In cadrul acestei viziuni 


„omul se prezintă, atât în structură cât şi funcțional 
drept o entitate, o izbucnire cuantică unică în natură şi 
independentă de orice alte forme” (p. 34). 


Dacă natura nu este în stare să producă nimic printr-o 
dezvoltare din sine, ci toate elementele ei vin din afară de 
ea, singura explicaţie care rămâne posibilă este creaţia. Şi 
întreg universul apare să fi fost creat odată, căci nimic nu 
ne arată că se continuă creația, că apar forme noi. 

Dintre toate formele create, omul se distinge în chip ra- 
dical. Pe când toate celelalte se dezvoltă în cadrul unor legi 
rigide, strâmte, într-o repetare monotonă, numai omul are 
pe plan spiritual putinţa unei dezvoltări neîncetate, fără a 
ieşi totuşi din cadrul ființial al speciei om. 


„Pe unele le-a oprit (Creatorul) şi a instituit în sânul lor 
legi rigide, care nu permit căderea poruncilor de limită, 
altora le-a dat însă putinţa de a depăşi condiţia lor 
ontologică. Este poziţia favorizată în care nu se află decât 
omul. El poate continua opera de creaţie fie prin acțiune (şi 
atunci avem aspectul faber), fie prin gândire şi contemplaţie 
(şi avem atunci aspectul sapiens)” (p. 43). 

Cugetarea dlui Petru P. Ionescu este atât de total creş- 
tină, fiind în acelaşi timp perfect logică şi impresionant de 
erudită şi de scânteietoare, încât găseşte evidente şi dog- 
mele mai puțin reliefate în cugetarea filosofică creştină. 

Pornind de la faptul că un creator de talia lui Dumnezeu 
a trebuit să cugete un plan perfect al creației, Domnia Sa de- 
duce că în acest plan au trebuit să intre şi îngerii. 


„Dar dacă planul creaţiei este perfect, actul de gândire 
care l-a gândit nu a putut să escamoteze nicio formă a 
posibilului, ci toate trebuie să se afle în el. Poziţia unei 
fiinţe în absolut, dincolo de spaţiu şi de timp, este o nece- 
sitate de gândire tocmai prin faptul că poate fi gândită cu 
necesitate, ca umplând golurile unui registru de multiple 
potenţe. Există deci un intermediar ontologic în planul 
creaţiei între om şi un ens spirituale şi acest intermediar 
este angelicusi.” (p. 46) 


Precum în cadrul material este posibilă o scară de fiinţe, 
aşa este posibilă şi în planul spiritual pur. lar necesitatea de 
plan, de simetrie, impun realizarea treptelor posibile de 
existenţe imateriale, inferioare Creatorului. 

Interesant este modul cum demonstrează dl Petre P. 
Ionescu că Dumnezeu, deşi a gândit creaţia în bloc şi atem- 
poral, totuşi a creat-o discursiv, adică în răspândire, dechilin, 
cum zice poporul. 


„Unicul neputând să gândească discursiv, a creat dis- 
cursiv aceea ce gândise în bloc tocmai pentru a produce o 
diferenţiere ontologică între sine şi creaţia sa”. 


Dar a pune dechilin lucrurile gândite în bloc (Allein- 
heit) înseamnă a le pune în spaţiu. Deci Dumnezeu a creat 

condiția spaţiului, adică materialitatea lucrurilor, şi cu 
aceasta şi timpul. 


„De-abia de la actul creaţiei încolo, timpul izbucneşte 
ca o necesitate ce se afla intenționat în matricea Unicului. 
Şi cu el, spaţiul şi materia discursivizată”. 


Scrupulozitatea creştină a autorului îl face să sublinieze 
după cele anterioare că ideea sa despre creație nu este afec- 
tată întru nimic de emanaționism. 


„Să notăm că o asemenea înţelegere a creaţiei nu are 
nimic cu emanaţia. Emanaţia ar sărăci sursa. Pentru că 
emanaţie implică decurgere cantitativă. Creaţia nu este 
niciun prea plin al sursei, nici nu implică un sens cantitativ 
al sursei. Creaţia este intenţie şi gândire. Unicul gândeşte 
creaţia, o are prealabil în intenţie, o afirmă. Ea izbucneşte 
din el ca o exigenţă logică. Primatul logic stă deci la baza 
creației, constituind unul din aspectele cele mai categorice 
ale raționalului; sau, cu o formulare care ne-ar apropia 
oarecum de limbajul hegelian, logicul absoarbe ontologicul; 
sau, pentru a merge şi mai departe, realitatea finală ni se 
pare a fi o contopire esenţială între logic şi ontologic. On- 
tologicul este un aspect inversat al logicului. lar esența 
Unicului constă tocmai în această contopire dintre Logos 
şi Fiinţă” (pp. 48-49). 


Lăsând la o parte ultimele consideraţii, puțin cam exa- 
gerate în favoarea logicului (Dumnezeu nu este idee logică, 
ci realitate atât de plină, cum nu ne putem închipui, şi toc- 
mai prin acest fapt poate să creeze din nimic prin simpla 
gândire şi afirmare), reținem că dl Petre P. lonescu este şi 
aici în deplin acord cu concepția Genezei, care ne spune că 

„Dumnezeu a zis — adică a afirmat — şi s-a făcut”, nedând 
nimic din Sine, ci toate producându-se din nimic, prin 
voința Lui de-a se produce. 

Celelalte idei din lanţul concepţiei dlui Petre P. lonescu 
le vom urmări poate într-un articol viitor, căci ele sunt, în 
linii generale, tot atât de surprinzător creştine şi de antre- 
nante la lectură ca şi cele expuse până aici. 








„Armistițiul tuturor patimilor” 


DI Gh. Tătărescu, noul preşedinte al Consiliului de 
Miniştri, a adresat țării un manifest care cuprinde în acelaşi 
timp un program de guvernare şi un apel la solidaritatea 
tuturor. La program nu este în căderea noastră să mai adău- 
găm ceva. Iar realizarea lui atârnă de silințele guvernului şi 
de împrejurările ce le va permite Dumnezeu. Dar apelul la 
solidaritate ni se adresează tuturor fiilor ţării; realizarea 
acestui mare şi important postulat, de care depinde în pri- 
mul rând viitorul neamului, stă în puterea fiecăruia din noi 
în parte, în voinţa de a-l înfăptui şi de a-l propovădui. De 
aceea, datori suntem cu toții să medităm asupra lui, să-i 
adâncim înţelesul ca să-l putem adânci cât mai mult în ființa 
noastră; datori suntem să ni-l amintim cât mai des nouă în- 
şine şi altora, reliefându-i stăruitor importanţa lui absolută 
pentru vremurile ce le trăim. 

DI preşedinte al Consiliului a scos din suflet accente 
emoționante vorbind despre necesitatea necondiționată a 
înfrățirii noastre în timpurile actualei crize. În niciun mani- 
fest guvernamental, în nicio cuvântare adresată vreodată de 


* Telegraful Român, an LXXXVII, nr. 49, 3 dec. 1939, p. 1. Semnat: 
D. Stăniloae. 

cineva naţiunii nu s-a vorbit atât de stăruitor, din adâncul 
inimii, despre trebuința de a ne strânge rândurile, de a lăsa 
dezbinările, ca în manifestul de față. Chemările apelului au 
o pregnanţă, un relief şi o plasticitate clasică, dovadă că au 
izbucnit dintr-o lucidă şi impresionantă viziune a realității. 
„Reclam până la sfârşitul crizei internaţionale un ar- 
mistițiu al tuturor patimilor”, a spus dl prim-ministru. 


„Să dispară din mijlocul nostru gâlcevile mărunte şi 
pălăvrăgeala ațâțătoare, mai primejdioasă uneori decât 
chiar actele de răzvrătire. Semănătorii de ură să aştepte alt 
anotimp şi otrăvitorii de suflete să şomeze pentru câtăva 
vreme, aşteptând timpuri mai liniştite. Armata nu trebuie 
să fie lovită pe la spate de sfâşieri lăuntrice. Înapoia fron- 
tului de la fruntarii trebuie să se ridice frontul intern al 
solidarității româneşti, izvor de putere pentru stăpânirea 
tuturor dificultăţilor şi a tuturor amenințărilor. 

Strajă gurii, barieră patimilor, pornire numai pentru 
muncă - iată poruncile de care trebuie să asculte toate 
conştiințele româneşti. Dorul de unire să ne însenineze su- 
fletele: unire, unire sacră în jurul regelui, astăzi mai mult 
ca oricând, pavăză de apărare împotriva tuturor forțelor 
care s-ar putea coaliza pentru a sfărâma unitatea neamului 
nostru şi integritatea fruntariilor eterne ale ţării.” 


Două lucruri cere în special dl prim-ministru: să înce- 
teze pălăvrăgeala sterilă şi negativistă şi să întărim în noi 
virtutea solidarității naționale. 

Are dreptate dl prim-ministru când afirmă că nu există 
lucru mai primejdios decât isteria şoaptelor criticastre. Nu 
există oameni mai nesimpatici, cu o mentalitate mai bolnă- 
vicioasă, cu o comportare mai condamnabilă, nu există fi- 
ințe mai primejdioase pentru rânduiala şi binele unei 

societăți sau instituţii, decât acelea care nu pot scoate din 
sufletul lor decât cuvânt sceptic de critică; sunt fiinţe fără 
de credinţă, care văd numai negru, pun vina tot pe alţii pen- 
tru incapacitatea proprie, nu pot nădăjdui într-un mai bine 
produs de strădania altora, ba chiar nu vor să se realizeze 
un bine dacă sunt alții la lucru. Sunt fiinţe pe care le-a îm- 
bolnăvit hipertrofia eului, ajuns uneori din pricina împre- 
jurărilor, dar mai adeseori din incapacitate proprie, în 
imposibilitate de a-şi etala pretinsa superioritate. Astfel de 
oameni merg până acolo cu orbia patimii lor, încât nu se je- 
nează să dorească rău chiar neamului lor, numai pentru a 
se dovedi că fără ei nu se poate face nimic. 

Dumnezeu să păzească un popor de o astfel de plagă! 
Nu există duşmani mai mari, racilă mai înfricoşată, boală 
mai cruntă pentru existența unui neam decât febra şoapte- 
lor de critică, cu şi fără motiv serios. 

Oricine poate să dea mărturie că omul serios, cu o con- 
ştiinţă adâncită de sentimentul datoriei sale — datorie care 
se proiectează în proporții şi mai mari în sufletul credincios 
—, nu-şi pierde vremea criticând, ci foloseşte fiecare clipă 
muncind, construind, dând pildă despre adevăratul chip 
cum se pot îmbunătăţi condiţiile naționale şi sociale. 

Nu ne-a dat Dumnezeu să avem raiul pe pământ nici 
acum şi nici în viitor. De aceea să nu cârtim veşnic cu privi- 
rea obsedată de imaginea desăvârşirii sociale, care niciodată 
nu va putea fi coborâtă pe pământ. Ci să ne încordăm fie- 
care puterile în sfera noastră personală de viață, ca să înles- 
nim producerea unei stări puţin, puţin mai bune. Cine se 
încordează cu fapta spre mai bine va vedea ce greu şi ce di- 
luat poate înfăptui mai binele, ce grozave sunt poverile im- 
perfecțiunii care îl trag la pământ şi pe el, şi relațiile în care 

se află! Şi atunci nu va mai critica aşa de uşor nici pe cei ce 
au conducerea de Stat, cu complicatele forțe ce se ciocnesc, 
ce stau în calea bunelor năzuinţe, sau izbucnesc în altă 
formă după orice nouă realizare legislativă sau administra- 
tivă de care se părea că depinde deplina fericire a tuturor. 

Să ne pătrundem de adevărul că niciodată nu se va 
putea realiza binele perfect în Stat şi pe pământ şi de aceea, 
ca şi creştini, să mutăm atenţia noastră spre o virtute pe care 
o cunoşteau părinţii şi am uitat-o noi şi pe care o cunosc 
toate popoarele serioase: să avem mai multă îngăduință 
între noi, să privim mai puţin la supărările cotidiene şi la 
micile noastre conflicte şi mai mult la ceea ce ne este necesar 
pentru a ne menţine, pentru a progresa cu adevărat, prin 
fortificarea şi adâncirea caracterului nostru sufletesc. 

Mai presus de toate, să fie unire între noi, cum este la 
toate popoarele, oricâte prilejuri de nemulțumire şi de con- 
flicte ar fi şi la ele. Unire şi muncă serioasă, tăcută, aşteptând 
fiecare în primul rând de la silințele sale mulțumirea, mai 
binele şi mântuirea. 

Aceasta este datoria noastră, a celor ce nu avem rol de 
conducere în Stat. lar datoria autorităţii de Stat este de a gu- 
verna cu dreptate, în spirit de pace şi cu dragoste pentru toți 
fiii ţării, ferindu-se de-a face unora viața amară prin bănu- 
ieli şi persecuții neîntemeiate. De sus şi până jos să ne iubim 
unii pe alţii şi să muncim pentru ţară. Este ceea ce a promis 
de altfel atât prim-ministrul, cât şi ministrul justiţiei, care a 
spus că „dreptatea trebuie să fie corectivul autorității”. 





O mare cuvântare regală despre Biserică” 


Cu ocazia investirii mitropoliților Moldovei şi Olteniei, 
Maiestatea Sa Regele a rostit o cuvântare de precizări hotă- 
râtoare în ce priveşte valoarea uriaşă pe care a avut-o, o are 
şi o va avea Biserica Ortodoxă în viaţa neamului nostru, 
după concepţia luminatului nostru Suveran. Cum spune 
ziarul România, 


„Cu osebire acuma, în aceste împrejurări de tragică în- 
grijorare, cuvintele acestea răspicate vor fi auzite de toți 
aceia care au urechi de auzit şi vor fi crezute de toți aceia 
care au o inimă de crezut”. 


Totdeauna, Maiestatea Sa a gândit despre Biserică ast- 
fel, dându-şi prea adeseori gândurile pe faţă ca să fie încu- 
rajare pentru slujitorii Bisericii şi avertisment pentru 
mentalitățile superficiale care vorbeau în termeni dezono- 
ranţi despre Ortodoxie şi îşi închipuiau că a sosit vremea să 
se dea la o parte credinţa străbună din viața românească. 
Cum zice acelaşi ziar: 


* Telegraful Român, an LXXXVII, nr. 51, 17 dec. 1939, p. 2. Semnat: 
D. Stăniloae. 

„Prin îndemnurile regeşti, Biserica românească a izbutit 
să înfrângă piedicile grele ce i-au stat în cale, să înlăture o 
anumită mentalitate vulgară ce părea că se generalizează 
şi să întărească duhul creştin acolo unde el era slăbit de 
vrăjmăşii primejdioase”. 


Toate cuvântările despre Biserică ale Maiestăţii Sale au 
dat în chip categoric convingerea că Suveranul nostru este 
un sprijinitor hotărât şi un înțelegător profund al ei. Cuvin- 
tele Suveranului vădeau totdeauna atâta sinceritate directă, 
atâta căldură şi atâta familiaritate cu problemele spirituale 
de ordin religios-bisericesc, încât descopereau un suflet care 
iubeşte şi se preocupă în intimitatea inimii de realităţile şi 
misiunea Bisericii. Ce stângace sunt cuvintele oamenilor po- 
litici şi chiar ale multor slujitori bisericeşti în această materie 
- când vor să aprecieze Biserica — în comparaţie cu clasicele 
şi substanţialele formulări ale Maiestăţii Sale care merg di- 
rect la inima chiar a celor mai consumaţi teologi. 

Dar cuvântarea recentă a Maiestăţii Sale le-a întrecut 
pe toate prin stăruința şi prin accentul apăsat cu care a zu- 
grăvit legăturile Bisericii Ortodoxe cu neamul românesc şi 
necesitatea ei indispensabilă pentru menținerea acestui 
neam, prin orizontul amplu în care a plasat problema, pri- 
vită ca axa existenţei noastre naționale. 

În impresionanta reculegere, Maiestatea Sa îşi ridică la 
începutul cuvântării inima către Dumnezeu, rugându-L 
să-Şi dea ajutorul Său întru apărarea țării. Întocmai ca voie- 
vozi cu suflete de preoți, Maiestatea Sa nu se sfieşte să-Şi ri- 
dice de pe Tronul țării ochii către Tatăl ceresc, într-o 
rugăciune publică, silind pe toți demnitarii şi curtenii să 
şoptească împreună ruga către Părintele tuturor milostivirilor. 

„Domnul Dumnezeul nostru vrea încă odată să arate că 
unitatea noastră națională este plăcută Lui şi că din 
înălțimea înțelepciunii Sale o binecuvântează şi o întăreşte 
ca să fie neînfrântă. 

Către El în orice clipă să ni se îndrepte gândurile şi 
mulțumirile noastre, rugându-ne să ne întărească şi mai 
puternic braţul ca să apărăm neştirbit moştenirea 
strămoşilor noştri.” 


Adevărul că Regele este chezăşuitorul continuității în 
viața unui popor, păzindu-l de cei ce-l ispitesc spre aventu- 
rile destrămătoare ale ruperii de trecut, nu şi-ar putea găsi 
o confirmare mai strălucită ca în atitudinea de mai sus, în 
care Regele parcă este un evlavios voievod reînviat. 

Dar Regele îşi coboară ochii de la cer la nevoile şi 
strâmtorările țării şi cu intuiție de profet aprig în râvna către 
Dumnezeu şi neam, fulgeră adevăruri de care vai de nu se 
va ţine seama. Toate sunt bune şi de folos în viaţa unui 
neam, dar amar va fi de el de nu-şi va păstra credința. Ea 
este tăria neamurilor, ea este temelia lor. Nouă ne-o spune 
un întreg trecut şi ne-o spun atâtea nume de locuri şi de oa- 
meni pe care credința le-a îmbrăcat în nimb suprafiresc. Ne-o 
spune de pildă Oituzul: 


„Simbol al rezistenței noastre, dar şi pildă vie a tăriei pe 
care o dă credinţa, credinţa făuritoare tuturor îndurărilor 
şi a tuturor rezistențelor. Un popor, care în ascendenţa sa 
îşi pierde credinţa a şi intrat pe calea pieirii, iată de ce în 
opera de consolidare națională întărirea acestei puteri de 
a rămâne stâncă, în fața tuturor valurilor vremii, este una 
din marile sarcini ale Bisericii”. 


Regelui Carol II va trebui să i se atribuie, între alte mari 
idei şi inițiative pe aceea de-a fi introdus cu o tenacitate ui- 

mitoare în vocabularul lozincilor vieţii noastre de stat, la loc 
de frunte, cuvântul credință. Credinţă şi iar credinţă este lu- 
crul pe care îl cere neîncetat Regele nostru şi pe care au în- 
ceput să-l ceară şi oamenii politici. Este un mare rezultat 
obținut de Maiestatea Sa într-un mediu politic care față de 
credință nu prea avea opinii care s-o onoreze. 

Cuvintele spuse şi de această dată au evidenţa şi preg- 
nanţa unor adevăruri de temelie şi vor trebui imprimate pe 
frontispiciul nu atât al bisericilor, cât al Parlamentului, al 
ministerelor, al universităților, ca niciun demnitar şi intelec- 
tual român să nu se mai abată de la ele. 

Azi ca şi în trecut se cere o mare grijă pentru credință. 


„Până şi ultima oaie rătăcită şi ultimul fiu risipitor tre- 
buie readus la căminul încălzitor de suflete al Bisericii.” 


Statul trebuie să se sprijine pe Biserică, precum Biserica 
trebuie să se sprijine pe Stat. Aşa a fost în tot trecutul nostru 
şi aceasta a fost condiţia care ne-a menținut. Şi azi dacă 
Statul va ajuta din toată inima Biserica în misiune, iar aceasta 
va propovădui neîncetat iubirea de neam şi virtutea patrio- 
tismului luminat, vor înflori amândouă. Interesele românis- 
mului se confundă în ţara noastră cu interesele Bisericii şi 
viceversa. Nu poate fi progres al neamului nostru fără 
Ortodoxie. Să amuțească toții falşii profeți care declamau 
anii trecuți că a venit timpul în care românismul şi Ortodoxia 
trebuie să se despartă. 


„Eu cer, a spus Maiestatea Sa, Biserica vie nu numai ca 
o formulă morală abstractă, ci ca o parte însemnată a vieții 
de toate zilele a poporului român. Oare în tot trecutul nos- 
tru nu se împletea aşa de puternic noțiunea de Patrie şi 

noțiunea de Biserică încât noţiunea de creştin se confunda 
cu noțiunea de român? Interesele României au fost tot- 
deauna interesele Bisericii, apărarea țării era apărarea 
credinţei, înălțarea religiei era şi înălțarea patriei [...]. Toate 
interesele României şi ale neamului românesc sunt şi in- 
teresele Bisericii. Biserica apărând România şi românismul 
apărându-o pe ea însăşi.” 


Căci din ființa românismului face parte organică şi pe- 
remptorie Ortodoxia. 

Este aici toată doctrina naționalistă a Ortodoxiei pe care 
Maiestatea Sa o cunoaşte în chip perfect. Maiestatea Sa nu 
cere o activitate bisericească indiferentă (abstractă) sub raport 
național, ci o aplicare la realitățile naționale concrete a pro- 
povăduirii ei morale. „Biserica vie ca formulă abstractă” este 
caracteristica tuturor celorlalte confesiuni şi culte din lume şi 
din România, niciuna neavând un interes şi o dragoste spe- 
cială pentru ceea ce-i românesc. Dar tocmai de aceea niciuna 
nu se poate bucura de cinstea să fie socotită indispensabilă 
pentru existența românismului. Precum lor le este indiferent 
— sau chiar nesimpatic românismul — aşa sunt şi ele indife- 
rente — sau chiar primejdioase — românismului. 

Din premisele acestea de absolută necesitate pentru ro- 
mânism a credinţei strămoşeşti, Maiestatea Sa derivă cu 
drept cuvânt un şir de îndemnuri stăruitoare pentru sluji- 
torii Bisericii ca să-şi întețească râvna apostolică. 


„Puterea Bisericii se judecă după puterea de iradiere şi 
de convingere sufletească a slujitorilor ei.” 


Pe Înaltpreasfințitul Mitropolit Irineu îl îndeamnă ca 
precum Moise a spintecat cu toiagul stânca dând apă popo- 


De rai 


e 


TELEGRAFUL ROMÂN — 1939 523 


rului însetat, aşa şi Înaltpreasfinția Sa să spintece cu cârja 
vlădicească „norii întunecați” şi să răspândească în sufletele 
însetate „lumina binefăcătoare a credinţei adevărate a unei 
Biserici vii, a unei Biserici, care pe zi ce trece, trebuie să se 
apropie de sufletele fiilor ei”. 

Ridicându-şi privirile însă şi mai sus de orizontul țării, 
Maiestatea Sa vrea să vadă Biserica românească devenind 
cea mai puternică şi mai luminată dintre toate Bisericile 
Ortodoxe. Un vis de nobilă mândrie naţională şi ecumenică 
în acelaşi timp. Să devină cea mai luminată spre binele 
Ortodoxiei întregi. 


„Ajută cu puterile Tale şi cu harul pe care Domnul 
Dumnezeul nostru trebuie să-l reverse asupra alesului său 
- ajută ca Biserica naţională română să fie cea mai 
luminoasă, cea mai puternică, nu numai cea mai mare din- 
tre Bisericile Ortodoxe.” 


Dumnezeu să asculte ruga Regelui nostru, iar pe El 
să-l însemne cu nimbul marilor împărați şi voievozi, luptă- 
tori şi ocrotitori ai dreptei credințe. Ajută-i Doamne ca prin 
Ortodoxie să ridice neamul nostru la cea mai înaltă treaptă 
de strălucire şi de putere. 





Mântuire' 


Fiinţa omenească este continuu preocupată de griji. 
Prin grijă ea se întreabă despre modul cum va trece peste o 
piedică sau alta aşezată înaintea ei într-o împrejurare vii- 
toare sau mai depărtată, prin grijă se întreabă cum îşi va sa- 
tisface necesităţile vitale de mâine şi de poimâine. Grijile 
sunt întrebări în care este angajată întreaga ființă, viaţa ei 
pe pământ, condițiile materiale şi sociale ale continuării ei. 
La o grijă s-a răspuns deplin numai după ce a trecut mo- 
mentul satisfacerii ei. Dar unele griji, cum este cea a asigu- 
rării condiţiilor materiale ale vieții nu sunt satisfăcute 
definitiv niciodată. În general nu există răstimp mai înde- 
lungat din viață fără grijă. Dacă este câte un moment în care 
se uită de griji, acela este cu totul excepţional. Grija numai 
a adormit, dar n-a dispărut. 

Grija este intenționalitatea fiinţei noastre lansată înainte, 
spre viitor. Cum nu poate trăi fără a fi aplecată spre viitor, 
aşa nu poate trăi fără grijă. 

In acest element esenţial al structurii omeneşti, se arată 
caracterul ei temporal. Timpul este parte constitutivă din ea. 
Ea nu trăieşte în prezent, plenar, toate posibilitățile sale, 





* Telegraful Român, an LXXXVII, nr. 52, 25 dec. 1939, pp. 2-3. Semnat: 
D. Stăniloae. 


TELEGRAFUL ROMÂN - 1939 525 


nepăsătoare de viitor. Nu este o ființă statică. Ci în cuprinsu- 
rile ei nedefinite este o continuă tensiune, când o posibilitate 
când alta din aceste cuprinsuri punând-o întreagă în mişcare, 
rostogolind-o înainte. Nu o mai interesează ceea ce a făcut 
acum, satisfacția dobândită în acest moment, manifestarea 
actuală a unei porniri din lăuntru, ci interesul se întinde 
înainte. Timpul constă în tensiunea ființei noastre spre trăirea 
mai departe, tensiune oglindită în conştiinţă. De-am trăi 
numai o clipă, am trăi temporar, cu conştiinţa viitorului, 
deosebit de prezent. Anticipăm timpul ca viitor pentru că fi- 
ința noastră anticipează în grijă mersul ei, obstacolele, nece- 
sitățile ei. ÎI contemplăm ca trecut în mişcarea realizată până 
acum de ființa noastră, în satisfacerile sau eşecurile ei. Pre- 
zentul este mişcarea ființei noastre în momentul infinitezimal 
al realizării. Dar deoarece actul realizării apare ca trecut până 
ce îţi dai seama de el, îndată ce căutăm să sesizăm conştient 
clipa prezentă, ea aparţine trecutului. Conştiinţa totdeauna 
rămâne în urma prezentului. Prezentul ne apare doar ca tre- 
cutul cel mai recent, pe care îl trăim ca o satisfacere când el a 
adus o lichidare norocoasă a unei griji şi ca mare durere când 
este o lichidare cum nu ne convine. Satisfacţia şi nemulțumi- 
rea foarte vii în acest prezent, care este trecutul cel mai recent, 
devin tot mai şterse pe măsură ce acea clipă alunecă spre tre- 
cutul depărtat, sau, mai bine zis, noi ne depărtăm de ea. 

O deplină satisfacție sau o deplină durere nu putem 
avea în clipa prezentă, de actul realizării, nu numai pentru 
motivul că atunci când îl sesizăm cu conştiinţa este deja tre- 
cut, ci şi pentru că această clipă este umbrită de aripa viito- 
rului, de grijile ce-şi aşteaptă scadenţa în viitor, şi de aripa 
trecutului, de conştiinţa că nimic nu durează, că totul este 
înghiţit de ura acestui necruţător balaur care este trecutul. 

Clipa prezentă nu-şi are o existență detaşată, închisă în sine, 
ci este cu o fereastră deschisă spre trecut şi cu alta spre vii- 
tor. Gustarea clipei prezente este întretăiată de împunsătu- 
rile grijilor şi de evidenţa alunecării ei din actualitate. 

Dar alunecarea în trecut se produce din cauza mişcării 
fiinţei noastre înainte, mişcare anticipată de griji. Omorâto- 
rul prezentului este viitorul, el împinge clipa prezentă în 
trecut. Trăirea noastră este copleşită de viitor. Lui îi suntem 
închinați în măsură covârşitoare. Simţirea clipei prezente şi 
contemplarea trecutului pălesc sub fața obsedantă a viito- 
rului. Nouăzeci la sută din frământarea noastră se datorează 
obsesiei pe care neîncetat o imprimă conştiinţei noastre vii- 
torul. Aproape fiecare clipă prezentă ne este ocupată de gri- 
jile viitorului. Nici pe departe nu ne ocupă trecutul 
conştiinţa cât ne-o ocupă viitorul. 

Prezentul ne apare ca fiind determinat în funcţie de vii- 
tor, ca „încă nu” al celor ce le aşteptăm să se realizeze. Clipa 
prezentă de cele mai multe ori este o puternică tensiune 
spre viitor, o nereţinută încordare înainte. 

Ar fi greşit însă să atribuim neliniştea noastră simplului 
fapt că suntem obsedaţi de viitor, că nu suntem fiinţe trăind 
din contemplaţia trecutului. Nenorocirea noastră ar fi cu 
mult mai mare dacă n-am mai avea posibilitatea viitorului, 
ci am fi legaţi de privirea stării noastre trecute sau prezente, 
definitive. Viitorul este şi speranță pentru noi. Şi este şi spe- 
ranţă pentru că nu suntem ființe desăvârşite, ci tindem spre 
desăvârşire. Dacă am fi legaţi de prezent sau de trecut, ar 


trebui să ne contemplăm continuu cu scârbă nedesăvârşirea. 


şi eşecurile noastre. 
Grija este forța dinamică a neîncetatei autodepăşiri. pe 
care o realizează ființa noastră. Este o lege fundamentală a 

noastră să ne transcendem în fiecare clipă. Este expresia di- 
namismului fiinţei noastre. Ne transcendem nu numai în 
revenirea la eul nostru intim din țesătura de lucruri şi de 
fapte externe, prin străfulgerări care ne luminează adâncul, 
cum zice K. Jaspers în Existenzerhellung, ci şi în trecerea de 
la o grijă satisfăcută la urmărirea alteia. 

Dacă s-ar limita această neîntreruptă fugărire împinte- 
nată de griji numai la procurarea zi de zi a celor necesare 
traiului, ea s-ar mai putea interpreta ca o simplă lege a in- 
stinctului de conservare. 

Dar fuga după altceva şi nemulțumirea cu ceea ce am 
realizat odată este cu mult mai generală şi mai neîntreruptă, 
ca să nu vedem manifestându-se în ea o caracteristică mult 
mai adâncă şi mai necondiționată a ființei noastre: căutarea 
desăvârşirii. 

Chiar oameni care au asigurate din plin condiţiile mate- 
riale ale vieţii lor, chiar oameni care nu mai dau niciun preț 
pe ele, mulțumindu-se cu foarte puțin, stau sub porunca ne- 
încetatei autodepăşiri. Dacă ar fi aceasta numai o lege biolo- 
gică, de ce nu s-ar încetini alergarea după altceva, cu ivirea 
bătrâneţii? Obiectivele grijilor se pot schimba, dar grijile în- 
sele, tensiunea spre viitor nu se depărtează niciodată de la om. 

Porunca autodepăşirii se deosebeşte de altfel, chiar şi 
în succesiunea grijilor pentru cele materiale, de o simplă 
manifestare a instinctului de conservare, prin aceea că 
aceste griji în succesiunea lor nu au acelaşi obiectiv, nu sunt 
o simplă repetare automată, ci omul se îngrijeşte de ceva tot 
mai bun, satisfacțiile materiale vechi nu-l mai mulțumesc. 

Nemulțumirea, neliniştea funciară şi continuă a omului 
în starea realizată, întinderea neîncetată înainte prin moto- 
rul grijii, arată că omul nu este o ființă desăvârşită, împli- 

nită, dar o lege neînduplecată îl impune să tindă spre 
desăvârşire, şi aceasta nu stă nici în afară de om ca o ţintă 
externă, dar nici în om ca un germene ce s-ar putea dezvolta 
într-o trăire izolată de cele din afară, inclusiv timpul, ci ne 
cheamă ca o stare viitoare a ființei noastre, regăsite la capă- 
tul din urmă al mişcării ei, prin obstacolele, urcuşurile şi 
conținuturile pline de interes şi de atracţie, care constituie 
timpul fiecăruia din noi. Omul este o ființă care tinde să se 
desăvârşească în timp. Nu în sensul că aşteaptă numaidecât 
să ajungă la desăvârşire în timpul ce-l are la dispoziţie, ci că 
acest timp îl foloseşte pentru a tinde spre desăvârşire. 

Dar, deşi niciun om nu este mulțumit şi nu poate sta 
vreodată durabil în starea prezentă şi fiecare este silit să tindă 
spre ceva mai bun în viitor, totuşi nu toți parcurg acest drum 
de continuă depăşire a prezentului, adică a stării actuale, stă- 
pâniți de acelaşi ideal al desăvârşirii. Unii urmăresc numai o 
desăvârşire a plăcerilor trupeşti, alergând după o hrană mai 
bună, mai îmbelşugată şi mai pe mult timp asigurată, sau 
după o perfecționare a celorlalte satisfacţii de ordin material. 
Alţii aleargă după o desăvârşire a situaţiei lor de oameni res- 
pectați, ascultați şi lăudaţi în societate, a situației lor de domni 
cu putere de stăpânire peste alții. Alţii iarăşi se străduiesc 
după o desăvârşire a cunoaşterii, iar mai puțini după reali- 
zarea unui fel de viață întemeiat pe anumite principii etice. 
Toţi aşteaptă fericirea de la desăvârşirea după care năzuiesc, 
de la comoara spre care tind şi de care-şi leagă sufletul. 

Dar toate aceste categorii de oameni trăiesc într-un ori- 
zont limitat. Conştiinţa lor nu se poate întinde sau nu se 
gândeşte să se întindă decât până la capătul vieţii pămân- 
teşti, necontând câtuşi de puţin cu posibilitatea unei conti- 
nuări a vieții şi după moarte. Dar acest fapt îi ține într-o 

contradicție permanentă, într-o absurditate a cărei evidenţă 
te miri cum le poate scăpa. Ei cred puternic şi năzuiesc se- 
rios să ajungă la desăvârşire şi la o fericire, la o stare în care 
să fie deplin şi pentru totdeauna mulțumiți. Desigur, 
aceasta nu este o credință teoretică, ci una mai adâncă, ce le 
angajează şi le susține în mişcarea de autodepăşire întreaga 
ființă. O credinţă ce se afirmă chiar împotriva consideraţiilor 
şi ştiinţei empirice şi mintale. Şi tocmai aici este contradicția: 
cunoaşterea empirică mintală, cunoaşterea obiectivă le arată 
că nu ajunge niciun om, care-şi pune nădejdea în astfel de 
obiective, la o desăvârşire a bucuriilor în viața pământească. 
Din contradicția aceasta permanentă ar putea ieşi fie renun- 
țând la credinţa în desăvârşire, la imboldul acesta al auto- 
depăşirii, fie încrezându-se în simţirea că desăvârşirea 
aceasta tot poate fi ajunsă pe un alt plan de existență. Numai 
această simţire, aproape ca o certitudine încăpățânată, dă o 
justificare credinţei în desăvârşire, numai ea apare, la o pri- 
vire critică şi iluminată, ca suport al imboldului spre auto- 
depăşire, ca element de asigurare a înseşi vieții pământeşti. 
Cine nu se învredniceşte de această simţire, şi totuşi nu se 
poate suporta într-o permanentă contradicţie absurdă, acela 
îşi vede nimicită credinţa în desăvârşire şi cu aceasta chiar 
şi resorturile vieţii, ajungând o epavă sau chiar recurgând 
la actul de suprem dezgust al sinuciderii. 

Din cele spuse rezultă că sunt trei feluri de oameni, 
din punctul de vedere al atitudinii fundamentale în fața 
existenţei: 

Cei ce trăiesc în întunericul unui orizont limitat, într-o 
absurditate permanentă, fără să fie chinuiți de ea, gustând 
bucuria trecătoarelor momente şi sperând totul de la alte 
momente viitoare. 

Cei ce, dându-şi seama nu numai mintal, ci şi printr-o 
permanentă intuiţie a întregii lor ființe, că nu vor putea 
ajunge niciodată pe pământ la o desăvârşită şi netrecătoare 
stare de mulțumire, simt totuşi că pot să ajungă odată la ea. 

Pentru aceştia este pusă acut problema mântuirii. Ea se 
constituie psihologic din două elemente: pe de-o parte din 
nemulțumirea nu numai cu fiecare clipă prezentă în parte, ci 
cu totalitatea vieții pământeşti în ansamblu. Iar pe de altă 
parte dintr-o imprecisă, dar tenace simţire că există totuşi un- 
deva o scăpare de nesatisfăcătoarea realitate a acestei vieți, 
precum şi o modalitate de-a ajunge la ea. Există, cu alte cu- 
vinte, putinţa unei mântuiri, dar rămâne de căutat cum poate 
fi dobândită. Aceste două elemente se pot separa numai cu 
reflexia, în realitate fiind inseparabile. În aceeaşi simţire 
adâncă şi nevindecabilă a nemulțumirii, a insatisfacției cu to- 
talitatea acestei vieți, se cuprinde, dacă ea nu este o boală 
mortală a sufletului, şi tendința nedefinită după ceva mai pre- 
sus de toată această viaţă, tendința împreunată cu credința 
că există acel ceva mai presus de toate, care poate mântui pe 
om. Apare, cu un cuvânt, în conştiinţa omului necesitatea mân- 
tuirii. Stăruie asupra faptului că în simţirea necesității mân- 
tuirii se cuprinde şi credința în posibilitatea ei, în existența a 
ceva care mântuieşte şi a unui drum care duce spre starea de 
mântuire. Necesitatea mântuirii nu apare numai ca o nemul- 
țumire cu totalitatea vieţii şi ca o tânjire după scăpare, după 
altceva. Dacă n-ar fi dată în tânjirea după altceva, şi credința 
că acel altceva există undeva şi cumva, sufletul n-ar mai avea 
nici măcar puterea tânjirii după el, ci s-ar afla într-o absoluţă 
descurajare, într-o incapacitate de-a mai ţine la viață. Când 
şi-a făcut apariţia întrebarea chinuitoare după mântuire, în 
om s-a creat începutul care face posibilă însăşi mântuirea lui. 


Pt dp 

Este şi oa treia categorie de oameni, reprezentată prin 
acei puţini la care nemulțumirea cu relativitatea întregii 
vieți pământeşti nu cuprinde în acelaşi timp o tendinţă de 
depăşire a ei în siguranţa şi dorința vagă dar tenace a unei 
desăvârşiri posibile pe alt plan de existenţă. La temelia 
existenţei acestora a început să roadă o boală gravă, care-i 
duce nu numai la moartea pământească, ci la o diminuare 
înfricoşată a însuşi izvorului adânc din care se nutreşte 
orice fel de existenţă a lor. Pot fi oameni care să nu se simtă 
legaţi de nimic în viața pământească, dar să simtă gâlgâind 
puternic forța pozitivă de-a fi din adâncul lor. Aceştia iu- 
besc alt fel de existență. Dar cei roşi de boala nemulțumirii 
pur şi simplu nu mai au în general nicio vlagă de-a fi. Este 
cea mai chinuitoare stare. Şi omul o simte ca vină, deoa- 
rece este produsă şi pe nesimţite întărită prin succesive în- 
trelăsări de-a voi. Izvorul vieţii noastre, dragostea de-a fi, 
creşte prin voirile noastre. Trebuie să crezi că de voinţa ta 
depinde să-ți sporească izvorul de viață. Este aici un adânc 
şi impenetrabil mister, care ne apare plin de toată contra- 
zicerea: actul de-a voi nu se poate produce fără a fi un 
izvor care, ca ultimă subiectivitate transcendentă nouă, îl 
produce; şi totuşi, dacă nu voieşti tu, nu eşti. Şi pe măsură 
ce voieşti mai mult, eşti mai mult. Maximul pe care îl 
putem spune privind acest mister este că existența noastră 
este produsă prin colaborarea a ceva mai presus de noi şi 
a eului nostru. Există mai înainte de colaborarea noastră o 
temelie a existenței noastre, dar fără actul nostru de voinţă 
nu existăm decât ca virtualitate. Şi încă ceva: la început, 
până n-am ajuns să reflectăm asupra valorilor noastre, vir- 
tualitatea susține o vitalitate pământească, care ni se dă- 
ruieşte tot de undeva mai sus de noi, ca o primă de credit, 

ca în mediul ei să putem ajunge la starea de trezvie în care 
ne vom decide de vrem sau nu să fim. Ca izvor de exis- 
tență în adânc nu suntem, precum am spus, până nu ne 
voim noi înşine, decât în virtualitate. Când ajungem la pu- 
tința de-a voi, decidem dacă acest germene al existenţei se 
dezvoltă şi creşte sau se închirceşte. Dezvoltarea lui se 
poate face şi dacă în acelaşi timp înfrânăm vitalitatea ex- 
ternă, dar închircirea lui este urmată totdeauna şi de o ofi- 
lire a vitalității externe. Până nu a ajuns omul la 
capacitatea de a decide prin reflexie, în el se află o virtua- 
litate plină de posibilități; după aceea, dacă n-a voit, ea nu 
mai este virtualitate cu posibilități, ci coajă din care s-a 
scurs pentru totdeauna viața. Vitalitatea ca dat de sus se 
mai zbate câtva timp în noi în fenomenul grijii, dar dacă 
nu colaborăm prin voia noastră, ne cuprinde marasmul, 
motorul grijii nu mai funcţionează, devenim cadavre vii. 
De ce unii vor să fie — fie în pământesc, fie în depăşirea 
lui — iar alții nu? Aici este marele mister al libertății ome- 
neşti. Unii vor pentru că vor, alții nu vor pentru că nu vor. 
Nu se poate căuta o cauză dincolo de libertatea omului. Nu 
putem spune că lui Dumnezeu se datorează voirea unora şi 
întrelăsarea altora, ca în predestinațianismul absolut. În 
orice caz, toți pot vrea, dar pentru a voi se cere încordare. 
Încordarea este cu mult mai puternică şi este pornită dintr-o 
conştiinţă mai larg văzătoare, în voirea care transcende 
viața pur pământească, decât în voirea mânată de poftele 
vitalității biologice şi limitată ca orizont, dedicată cu totul 
vieții de pe pământ. : 
În absurditate şi contradicție se află şi cel ce nu vrea să 
fie, căci ei îşi închid ochii de la evidenta chemare spre desăvâr- 
şire ce ne-o face impulsul vital al neîntreruptei depăşiri. 

Rezumând, grija, intenționalitatea neodihnită spre vii- 
tor a ființei noastre, caracterul ei temporal, necesitatea con- 
tinuă de autodepăşire exprimă faptul că ființa noastră este 
făcută pentru desăvârşire, pentru mântuire, că mântuirea 
este forța care întreține toată mişcarea făpturii omeneşti, că 
numai ea dă sens vieții noastre, că ea este motivul organic, 
entelechia existenței omeneşti şi dacă nu poate fi ajunsă în 
timp - şi este firesc ca să nu fie ajunsă în timp, căci timpul 
înseamnă tensiune spre viitor, deci nedesăvârşire —, trebuie 
să ne aştepte, pentru a ne împlini prin ea, într-o existență 
de dincolo de timp. 

Viaţa noastră tinde spre ceva ultim, adică spre ceva 
desăvârşit. Şi până nu-l află, nu este mulțumită cu rezultatul 
niciunei clipe. 


a Volta ala 


„Este ființial vieții să depăşească clipa.” „Chiar în cele 
mai mari dureri, sau în bucuriile aproape extatice nu 
putem să ne oprim. Criza oricărei clipe, a oricărei 
experienţe este clipa următoare. Realitatea ultimă pentru 
noi este totdeauna mai încolo.”! 


Numai în apropierea deplină de izvorul desăvârşirii ne 
găsim liniştea şi mântuirea. lar aceasta este Dumnezeu, 
Care a trimis pe Fiul Său pe pământ ca să ne facă să gustăm 
anticipat puţin din fericirea apropierii de Dumnezeu, pen- 
tru a ne întări hotărârea ca spre El să ne îndrumăm viaţa, 
pentru a ne ajuta să păşim în înaintarea noastră spre ade- 
vărata ţintă a mântuirii. 


aliate în 





1 Martin DIETRICH, Theologische Ontologie im modernen Anglikanismus, 
1936, p.110. 














În pragul anului 1940" 


Încheiem un an zbuciumat şi începem altul care, deşi 
plin de taină în detaliile lui, în linii mari tot zbuciumat va 
fi. În astfel de condiţii nu speranţa ne va fi sentimentul do- 
minant în actuala trecere într-un nou an, precum nici teme- 
rea, deşi acestea niciodată nu pot fi eliminate total din 
sufletul omenesc. N-avem drept să fim prea plini de spe- 
ranță, căci aceasta ar fi grea nesocotire a realității şi ne-ar 
tempera sârguința de a sta treji şi de a ne pregăti, dar n-avem 
nici dreptul de a ne teme, mai ales în calitatea noastră de 
creştini, căci ce poate veni atât de greu ca să nu putem su- 
porta, când ştim că viața aceasta este şi aşa trecătoare? 

Starea de suflet cu care avem să întâmpinăm noul an 
este voința neclintită şi chiar senină de a înfrunta orice ne-ar 
aduce noul an, de a purta cu bărbăţie orice greutăți, de a co- 
respunde îndatoririlor active sau pasive din orice clipă. 

Speranţa creştină are ca obiect fericirile celeilalte vieți, 
nu ale celei pământeşti. Dar speranţa aceasta n-are drept de 
existență decât în funcţie de voinţa noastră de a ne comporta 
în viața pământească după regula voită de Dumnezeu. Deci 





* Telegraful Român, an LXXXVIII, nr. 1, 1 ian. 1940, p. 1. Semnat: D. 
Stăniloae. 

asupra vieții pământeşti până la limita ei privim şi ne aple- 
căm cu voinţă, şi nu atât cu speranță. Ea este obiectul voin- 
ței, nu motiv al speranţei. Căci chiar dacă împrejurările 
istorice nu depind în prea mare măsură de noi, comportarea 
proprie depinde de voia noastră, nu de alți factori. De voia 
noastră şi de harul Lui, Dumnezeu fără voia noastră nu ne 
poate ajuta. 

Precum n-avem dreptul să sperăm de la împrejurările 
vieții pământeşti prea mult, aşa n-avem dreptul să ne 
temem decât doar de noi înşine, să ne temem că nu vom voi, 
că nu ne vom încorda în împlinirea datoriilor noastre. De 
noi depinde fericirea noastră viitoare şi de noi nefericirea 
noastră. Prin voia noastră vine viaţa şi moartea noastră. „Nu 
vă temeţi de cei ce ucid trupul, iar sufletul nu pot să-l ucidă; 
temeți-vă mai curând de acela care poate şi sufletul şi trupul 
să le piardă în gheenă” (Matei 10, 28). 

Deci putem spune că principal este nu ce va aduce anul 
cel nou, ci ce vom face, cum ne vom comporta în împrejură- 
rile ce ni le va aduce anul care începe. 

În această judecată se cuprind deodată o nesocotire a 
ceea ce constituie viața mea în timp, dar şi o grozav de înaltă 
preţuire. O nesocotesc în pretenţia ei de a fi în sine totul. 
Privită sub acest ipostas, viața noastră în timp şi viața lumii 
ne este o adevărată piedică spre mântuire. Când aşteptăm 
totul de la ea, sau când în afară de ea nu mai aşteptăm nimic, 
ea este nenorocirea noastră. Dar valoarea ei creşte uriaş 
când o raportez la viaţa viitoare în legătură cu Dumnezeu. 
Fiecare clipă pe care o trăiesc raportând-o la Dumnezeu îşi 
amplifică importanţa ei enorm. Căci prin fiecare asemenea 
clipă se determină caracterul veşniciei mele viitoare. Şi cum 
clipa mea este împletită cu evenimentele largi istorice, este 

perspectivă şi bază de privire şi de acțiune pornită din eul 
meu asupra întâmplărilor exterioare, totul capătă impor- 
tanță covârşitoare. Dacă le las să treacă fără a le raporta în 
chip activ la planul ceresc, nici clipele vieţii mele, nici eve- 
nimentele istorice nu au pentru mine nicio însemnătate, ba 
dimpotrivă, toate îmi vor fi spre pagubă veşnică, toate vor 
veni să mă judece la marea socoteală de la sfârşit. 

Şi cum prin faptele mele, prin voința mea fac raportarea 
fiecărei clipe proprii şi a fiecărei întâmplări exterioare la 
viaţa viitoare, se înțelege pentru ce este important nu ce se 
întâmplă în jurul meu, ci cum mă comport, care este atitu- 
dinea voinţei mele față de ansamblul vieţii. Voinţei mele 
i-a dat Dumnezeu privilegiul — care este în acelaşi timp o 
cutremurătoare răspundere - să valorifice pentru mine ca- 
drul istoric al vieţii mele, să-i lărgească puterea şi semnifi- 
cația departe, peste limitele timpului meu. Veşnicia mea 
mi-o fac din timpul meu. Nu retrăgându-mă din activarea 
în timp ajung în veşnicie, precum nu ocolind pe lisus Hristos 
în trup omenesc mă apropii de Dumnezeu. Prin orice clipă 
şi prin orice timp poți intra, ca printr-o pâlnie care îşi lăr- 
geşte tubul, în veşnicie. 

Nicio concepţie nu dă timpului atâta valoare precum 
concepția creştină. Concepţiile mistic-extatice — de pildă re- 
ligiile hinduse — cu fuga lor de timp nu dau niciun preț şi 
nicio consistență lumii istorice. Concepţiile hedoniste şi 
pragmatice, oricât s-ar părea altfel, nu văd nici ele în timpul 
vieții unui om mai mult decât atât, ceea ce este dezolant de 
puţin. 

Creştinismul vede timpul în toată realitatea lui, dar îl 
prețuieşte cu mult mai mult decât este, văzându-l cum îşi 
amplifică fiecare clipă în viața veşnică. 

Cum se face că are viața noastră în timp valoare veş- 
nică? Ce afinități posibile are ea cu veşnicia, pentru a le păs- 
tra în veşnicie sau pentru a determina prin ele veşnicia? 

Evanghelia ne spune că motivele care vor aduce unora 
viața veşnică vor fi faptele lor de iubire către semeni, săvâr- 
şite în conştiinţa raportării lor la lisus Hristos. 

În baza acestei învățături a Evangheliei putem spune 
că viața veşnică întemeindu-se pe fericirea comunității, 
omul trebuie să se pregătească încă de aici. Viaţa în timp 
este cadrul în care facem sufletul să se manifeste, să comu- 
nice cu alții, să-i ajute, să-i iubească, să-i miluiască, este ca- 
drul în care eul se deschide spre exterior, înfloreşte din 
virtualităţile sale, îşi câştigă calitatea de a fi deschis, de a fi 
în comuniune, cadrul în care s-a exteriorizat într-o bogăţie 
de culori, de splendori morale, de fapte, care sunt ca tot atâ- 
tea crengi înverzite ale unui trunchi. Un astfel de suflet se 
duce în viaţa viitoare cu această obişnuinţă de a fi deschis 
în comuniune şi cu nenumăratele raze morale ale manifes- 
tărilor ființei sale, care sunt tot atâtea braţe prin care se îm- 
brăţişează în comuniune cu celelalte. 

Acela însă care în cursul vieții pământeşti s-a zăvorât 
în sine, n-a trăit aşadar în realitatea timpului, nu s-a exte- 
riorizat în fiecare clipă într-o manifestare generoasă, n-a iz- 
bucnit în timp şi timpul în el, acela nu se va putea bucura 
de fericirea comuniunii în viaţa viitoare, căci duce cu sine 
obişnuinţa închiderii în sine, care se învârtoşează tot mai 
mult pe măsură ce trece, deci ia un caracter definitiv şi în- 
vârtoşat în viaţa cea de veci. Acela nu-şi va vedea sufletul 
desfăşurat în splendorile faptelor de pe pământ, nu va avea 
ce contempla nici la sine, nici la alţii, căci toate ale lui au 
avut o direcţie de trăire introvertită. 


eine eri 


piei 

A trăi în timp înseamnă a fi cu privirea spre îndatoririle 
sociale ale fiecărei clipe, a privi spre semenii tăi şi a te ma- 
nifesta către ei în fapte de iubire. Numai trăirea în timp îţi 
deschide deci porțile veşnice. 

Şi cu cât sunt greutăţile unui timp mai mari, cu atât fap- 
tele noastre de iubire sunt mai bine-venite, iar producerea 
lor vădeşte o mai puternică deschidere a sufletului nostru, 
potrivit căreia şi fericirea ce vom fi în stare s-o gustăm în 
viaţa de veci va fi mai mare. 

Nu ştim ce ne va aduce anul care vine, dar în mod sigur 
putem face din el o treaptă spre Dumnezeu. 








„Să ne rugăm celui Atotputernic” 


9 SA 


Fără îndoială că Regele Carol II al României este o per- 
sonalitate care dă regalității un stil nou, adecvat realităților 
sociale şi psihologice de astăzi. În istoria instituţiei monar- 
hice, prin Maiestatea Sa Regele Carol II începe o nouă epocă. 
Noile forme de activitate şi manifestare regală, iniţiate de 
Suveranul nostru şi care trezesc atâta mulțumire sinceră şi 
se generalizează îndată, vădesc, într-o împreunare fericită, 
mult curaj, multă inimă şi o înțelepciune fără pereche. 

Este mult curaj şi multă voinţă în orice ieşire din cadrul 
atitudinilor obişnuite, mai ales când acestea par a avea o 
consacrare mistică, aşa cum este cazul cu atitudinile şi ma- 
nifestările regale. Dar dacă ieşirea aceasta din formele obiş- 
nuite ar vădi numai curaj, ar fi lipsită de seriozitate, ar 
inspira neîncredere, ar descoperi un simplu gust de aven- 
tură, de înnoire periculoasă pentru continuarea spirituală a 
unui neam. Când astfel de manifestări de curaj au la temelia 
lor şi o caldă mişcare de inimă, valoarea lor creşte enorm 
trezind o mare iubire în sufletele supuşilor. Dar calitate 
desăvârşită şi putere creatoare de stil câştigă aceste acte abia 





* Telegraful Român, an LXXXVIII, nr. 2, 7 ian. 1940, p. 1. Semnat: 
D. Stăniloae. 

când ele sunt şi fructul unei judecăţi chibzuite, care merge 
în sâmburele lucrurilor, când înnoirea este în spiritul tradi- 
ției şi se împacă perfect cu demnitatea reală a regalității, ma- 
nifestarea ei, nouă în formă, nefiind decât o consacrare a 
unor virtuţi de cea mai înaltă nobleţe. 

Aceste însuşiri le are fapta Maiestăţii Sale de a se cobori 
în ziua de Crăciun şi de Anul Nou în mijlocul ostaşilor, de 
a se înfrăți cu cei mai umili, dar în fapt cei mai vrednici copii 
ai neamului şi ai lui Dumnezeu. E nouă această faptă, dar 
noutatea ei stă tocmai în descoperirea şi reactualizarea tra- 
diției noastre creştineşti şi în înviorarea semnificației acestei 
sărbători, care nu aniversează vreun act de izolare în como- 
ditățile şi în ghiftuiala egoistă — cum a devenit pentru cei 
mai mulţi această sărbătoare — ci, actul celei mai uimitoare 
coborâri din strălucirea cerească în mijlocul necazurilor 
omeneşti. 

Regele nostru a dat în acest an o nouă pecete sărbători- 
lor Crăciunului, dar această nouă pecete nu este decât o res- 
taurare a lor în duhul genuin. Regalitatea ni s-a făcut astfel 
factorul de restaurare a creştinătăţii faptice a sărbătorilor. 
Maiestatea Sa Regele a arătat păturii conducătoare felul cum 
trebuie să serbeze de aici înainte sărbătorile şi cum să prac- 
tice datinile creştineşti. I-a arătat că ceea ce a rămas pentru 
ea doar nume şi formă simplă trebuie umplut de conţinutul 
viu originar. Maiestatea Sa Regele este propovăduitorul cu 
fapta al creştinismului în mijlocul poporului Său. 

Viaţa noastră, mai ales a păturii intelectuale în multe 
privinţe înstrăinată, va avea să se resimtă de pilda Maiestății 
Sale, care străbate prin spuma neserioasă a stratului intelec- 
tual la fundamentul permanent, serios şi adânc al sufletului 
popular. 

Maiestatea Sa este în această direcţie deplin lucid şi în- 
noitor până la capăt. Ducându-se între ostaşi şi mâncând 
din blidul lor, n-a făcut-o cu gândul — atât de obişnuit — că 
foloseşte un simplu prilej formal de odihnă şi de hrănire 
mai bună în mijlocul mai multora. Maiestatea Sa între sol- 
daţi a stăruit în gândul că zilele acestea sunt zile religioase, 
zile în care trebuie să ne ridicăm cu sufletul în rugăciune 
spre Dumnezeu. 

Este un lucru ciudat şi semnificativ, pe care cred că l-au 
observat mulți: pe câtă vreme în cuvântările miniştrilor tri- 
mişi în aceste sărbători în mijlocul soldaţilor nu se face po- 
menire de lisus Hristos sau de Dumnezeu, Maiestatea Sa 
adresează în toate cuvântările rugi către Atotputernicul. 

La Constanţa, în ziua de Anul Nou, de pildă, Maiesta- 
tea Sa spune, cu un aer de poruncă parcă: 


„Cu toţii să ne rugăm Celui de sus, ca să strălucească 
cât mai repede asupra omenirii razele binecuvântate ale 
păcii şi ale bunei înţelegeri între oameni şi popoare”. 


Iar în urarea adresată poporului în noaptea de Anul 
Nou, la fel: 


„Să ne rugăm deci celui Atotputernic să ne dăruiască » 
nouă şi lumii întregi pacea şi buna înţelegere între 
popoare”. 


Cu profunzimea unui suflet serios, Maiestatea Sa îşi dă 
seama că pacea nu se poate restabili şi menține fără ajutorul 
lui Dumnezeu. Unde sunt numai oameni, sunt numai pa- 
timi care se ciocnesc inevitabil, oricât se învăluie pentru un 
timp în mânuşile formelor juridice şi diplomatice. 


că 

Dacă putem îndrăzni să sperăm pacea pentru anul care 
începe, aceasta o putem face numai punându-ne nădejdea 
în Dumnezeu şi rugându-L să ne-o acorde. 

În acest gând Maiestatea Sa a atins iarăşi sufletul po- 
porului nostru, care se roagă la unison cu Suveranul său 
prea iubit: dă-ne, Doamne, pace! 








Incinerare" 


Am subliniat în numărul trecut al ziarului valoarea ma- 
nifestărilor creştine ale Maiestăţii Sale Regelui cu ocazia săr- 
bătorilor, pe care a ținut să le petreacă în mijlocul ostaşilor, 
identificat cu ei şi cu întregul popor în cinstirea datinilor şi 
a credințelor creştineşti. Este sigur că o asemenea faptă, ve- 
nită de la cel mai înalt loc, are o influență binefăcătoare ex- 
traordinară asupra credinţei poporului, a cărei întărire este 
mai necesară azi ca oricând, după pilda definitivă şi minu- 
nată ce ne-o dă un popor minuscul care, ajutat de această 
credință, este în stare să înfrângă un imperiu colos lipsit de 
credință. 

Scriind acel articol, ne arătam credința că pilda Maies- 
tății Sale de cinstire a creştinismului poporului nostru va fi 
urmată de aici înainte, la început măcar de ruşine, iar mai 
târziu din convingere, de toţi reprezentanţii păturii noastre 
conducătoare, care la lumina gestului regal vor sesiza în 
sfârşit avertismentele serioase ale timpurilor. 

Dar iată, n-au trecut bine sărbătorile, şi Maiestatea Sa 
n-a apucat să încheie de tot pilduitorul Său pelerinaj de săr- 





* Telegraful Român, an LXXXVIII, nr. 3, 14 ian. 1940, pp. 1-2. Semnat: 
D. Stăniloae. 


mmm rm 





TELEGRAFUL ROMÂN -— 1940 547 


bători, că înalte cercuri intelectuale şi conducătoare din ca- 
pitală, nesocotind pilda regală şi credința poporului, dă țării 
un spectacol pe cât de neserios şi de penibil, pe atât de pri- 
mejdios mai ales în zilele de azi. 

Un fost ministru şi profesor universitar, Trancu-laşi, 
murind, a lăsat să fie incinerat, fiind întovărăşit la cremato- 
riu de numeroşi foşti şi actuali miniştri, de profesori univer- 
sitari şi de o mare mulțime de intelectuali şi de studenți. 
S-au ţinut cu ocazia aceasta cuvântări, scoțându-se în relief 
personalitatea celui ce avea să fie peste câteva minute mis- 
tuit de flăcări, o companie de feciori români, îmbrăcaţi în 
haina militară pentru o altă misiune, cu mult mai sfântă, a 
dat onorul. 

Câte suflete mai naive, impresionate de asemenea 
vorbe şi de asemenea cinstiri, nu vor fi rămas cu hotărârea 
să urmeze şi ele la moarte pilda unei asemenea „personali- 
tăți”? Şi, mai ales, ce vor fi zis în sufletul lor atâția oameni 
din popor despre credința domnilor noştri şi ce concluzii 
vor fi tras pentru necesitatea lor de a mai crede? 

Să te laşi incinerat, când Biserica osândeşte acest lucru 
şi când nu-ți acordă, prin preoții ei legiuiţi, asistenţa şi ru- 
găciunile ei, echivalează cu o nesocotire a Bisericii şi deci şi 
a creştinismului. 

Nici în Vechiul Testament, nici în cel Nou, nici în istoria 
creştinismului nu se practică şi deci nu se aprobă incinera- 
rea. Ea nu se conciliază cu consideraţia ce-o dă creştinismul 
trupului omenesc. Trupul este, în credinţa creştină, chipul 
sufletului şi este creat de Dumnezeu printr-un act de atenţie 
deosebită. El nu este o închisoare regretabilă a sufletului, ci 
organul prin care acesta se manifestă, imprimând asupra 
lui pecetea caracterului său. Trupul face atât de mult parte 

din fiinţa omului, încât viața veşnică, cea deplină, va fi tot 
în trupul pe care l-am avut. Trupul acesta omenesc se bu- 
cură de atâta cinstire în ochii lui Dumnezeu, încât Fiul Său 
Şi l-a făcut trup propriu şi stă cu el în vecii vecilor pe tronul 
dumnezeiesc. 

Cum spune Berdiaev undeva, fața omenească îndeo- 
sebi este asemenea unei taine, o minunată fuziune de ma- 
terie şi spiritualitate. Când priveşti în ochii omului, vezi 
înțelesuri şi sentimente, nu materie. Trupul este materie 
transfigurată şi spiritualizată. Spiritul omenesc n-are altă 
posibilitate de a-şi arăta splendorile sale, puterile creatoare, 
decât prin trup. Numai prin trup ne îmbogățim sufletul, 
chiar cu adevărul şi cu harul dumnezeiesc, şi numai prin 
trup comunicăm altora ideile şi sentimentele noastre. 

Creştinismul nu disprețuieşte trupul, nu-l schimono- 
seşte şi nu caută să-l omoare, ci se sileşte să-i descopere ade- 
vărata frumuseţe, făcându-l organ al nobleţei spirituale, al 
harului şi îndumnezeirii. 

Cu câtă venerație şi duioşie înconjoară cei apropiați ai 
mortului trupul lui! Ce înălțime de suflet transpiră din 
această intimitate şi curățenie de simțiri, în care se manifestă 
şi mai departe legăturile între cel plecat şi cei rămaşi! | 

S-ar putea obiecta: bine, înțelegem toată valoarea tru- 
pului şi toate cinstirile ce i se dau atâta timp cât este sufletul 
în el. Dar după ce este părăsit de suflet, de ce să-i mai dăm 
vreo considerație? 

Pentru multe din motivele de ordin mai înalt religios 
pe care le-am amintit, dar şi pentru următoarele: 

Pe faţa celui dispărut rămân imprimate caracterele su- 
fletului şi după ce a murit. Când priveşti la ea, nu poți să 
nu ai impresia că cel mort trăieşte, că faţa lui continuă să 

aibă un sens, să exprime un caracter, un ansamblu de senti- 
mente, aceleaşi pe care le-a exprimat cât era viu. Cum să 
arunc în foc aceste sensuri, cum să ard o față care continuă 
să-mi exprime ceea ce mi-a exprimat o viață întreagă? Cum 
să dau focului o imagine scumpă, un vas în care a palpitat 
un suflet ce mi-a fost drag şi respectat? Prețuieşti o haină 
veche, un obiect de care te-ai servit odată tu sau cei apro- 
piați; cum să nu preţuieşti trupul care a cuprins tot sufletul 
şi toată viaţa celui scump? 

Nu este mai bine apoi pentru sufletul meu să rămână 
cu impresia că cel mort a plecat numai, decât să-mi produc 
pe cale silită senzaţia distrugerii lui? Nu corespunde mai 
bine credinţei creştine această impresie de plecare a celui 
răposat, decât senzația dură de distrugere? 

Când este ars în fața mea şi mi se dă la urmă un pumn 
de cenuşă, mi-am produs tocmai această senzaţie de defini- 
tivă distrugere, pe când, dacă i-am acoperit faţa cu giulgiul 
pământului, rămân în adâncurile sufletului cu un sentiment 
că numai cel mort a plecat într-o altă lume, în care continuă 
să trăiască, că numai el doarme; doarme în relaţie cu noi, 
căci cu o față interioară este întors spre o altă viață mai fru- 
moasă. 

Porunca dumnezeiască de a nu ucide are apoi referință 
şi față de trup. Nimic din ce este omul n-avem voie să uci- 
dem, ci să lăsăm să sfârşească prin aceeaşi voie dumneze- 
iască — pe cale naturală — prin care s-a şi creat. Precum 
n-avem voie să ucidem sufletul, aşa n-avem voie să distru- 
gem trupul, ci să lăsăm legea naturală să-şi urmeze cursul 
ei după plecarea sufletului. 

Arderea este actul în care se manifestă cel mai mare dis- 
preţ al omului pentru ceva. Tocmai de aceea el nu arde nimic, 

decât doar mărăcinii. Mai arde lemne ca să se încălzească, po- 
trivit tot unei legi a firii. Deci o ardere cu un folos pozitiv. Dar 
pentru ce să arzi trupul omenesc? Trebuie să-l disprețuim atât 
de grozav? Sau aduce aceasta un folos întreținerii noastre? 
Sau este aceasta potrivit cu legea firească a vieții? 

În arderea trupului se manifestă pur şi simplu instinc- 
tul păcătos şi absurd de a destrăma credinţa creştină. Ea 
arată o totală necredință în Dumnezeu şi în demnitatea 
omului, făcut după chipul lui Dumnezeu. Ea descoperă un 
suflet pustiu de orice credinţă, găsind în cenuşă şi în praf 
simbolul cel mai nimerit al pustiului din el. Căci actele noas- 
tre au şi funcția de a simboliza credinţele noastre. Cine res- 
pectă trupul, chiar mort, îşi simbolizează prin aceasta 
credinţa în veşnicia lui, iar cine lasă să i se ardă trupul arată 
că nu crede în nimic. 

Necredinţa desigur că este o chestiune care interesează 
Biserica. Este datoria acesteia să se silească să aducă, cum a 
spus recent Maiestatea Sa, toate oile rătăcite la sânul ei. Dar 
când această necredinţă se dedă la manifestări publice ca 
cea de care vorbim, credem că are de spus un cuvânt şi sta- 
tul prin guvernul lui legiuit, dacă ţine ca să nu se întindă 
necredinţa în sânul poporului. 

A fost şi la căpătâiul lui Trancu-laşi, ca la alți incinerați, 
un „preot” care a citit rugăciuni. Noi ştim că acel preot este 
depus de Sf. Sinod. lar în baza legilor în vigoare statul tre- 
buie să oprească un preot depus de a parodia slujbele bise- 
riceşti. Este o ocrotire şi un ajutor minim care trebuie 
acordat Bisericii. Statul recunoaşte manifestarea numai a 
anumitor culte. Cărui cult aparţine acel „preot”? 

Încheind, ne exprimăm credința fermă că de aici înainte 
nu se vor mai întâmpla cazuri ca acestea. Viaţa publică a 

întregii pături intelectuale este pe cale să fie încadrată tot 
mai perfect în cadrele şi în spiritul „Frontului Renaşterii 
Naţionale”, iar această organizaţie ştim că propovăduieşte 
cu ardoare înviorarea credinţei creştine şi întoarcerea la da- 
tinile şi la spiritualitatea poporului nostru. Domnul ministru 
al Frontului, Constantin Giurescu, este un om cu convingeri 
româneşti hotărâte şi este înzestrat cu o cugetare coerentă. 
Mai presus de tot, ştim că Maiestatea Sa îndrumă energic 
viața statului spre o tot mai deplină contopire a spiritului 
lui cu spiritul autohton. 

În asemenea condiții suntem siguri că într-o bună zi, 
nu prea depărtată, vom citi în Monitorul Oficial decretul de 
desființare a crematoriului, cuptor de trupuri omeneşti şi 
loc de sfidare a credinţei româneşti. Cine vrea să se ardă 
s-o facă acasă la el, cu uşile zăvorâte. Sufletul poporului nos- 
tru n-are nevoie de asemenea spectacole. 








Idealul naţional permanent” 


(1) 


În timpul sărbătorilor Crăciunului am primit vizita 
unui intelectual român care se sileşte, printr-o revistă pro- 
prie şi prin cărți voluminoase publicate la dese intervale, să 
lămurească un ideal permanent şi de toți acceptat pentru 
strădaniile neamului nostru, convins că fără un asemenea 
ideal, care să ne unifice şi să ne ţină întinse sforțările, nu 
vom putea realiza nimic remarcabil în istoria noastră vii- 
toare. Spunea că în strădania sa are nevoie de concursul cât 
mai multora şi mă invita şi pe mine să-mi dau modesta con- 
tribuție pentru a face ecou silințelor sale. 

I-am spus că o fac bucuros, numai să ne punem de 
acord asupra a ceea ce ar putea să formeze acel ideal per- 
manent, de care avem într-adevăr nevoie după ce idealul, 
legat de împrejurări precise, al întregirii naţionale s-a înfăp- 
tuit. L-am rugat deci să-mi precizeze care este acel ideal 
după Domnia Sa, deoarece din revista şi din cărțile ce le-a 
publicat nu m-am prea putut lămuri. Din ceea ce mi-a spus 
am înţeles în sfârşit că Domnia Sa gândeşte că acest ideal ar 


* Telegraful Român, an LXXXVIII, nr. 4, 21 ian. 1940, pp. 1-2. Semnat: 
D. Stăniloae. 

trebui să fie lupta pentru românitatea noastră, atât în poli- 
tica internă, cât şi în cea externă. 

I-am arătat atunci mai multe din nedumeririle mele, 
care găseau insuficient acest ideal. 

Voi încerca acum să le dau o articulație mai sistematică 
şi să schițez ceea ce, după părerea mea, trebuie să constituie 
într-adevăr idealul nostru național permanent. 

Ştiinţa a redus multiplicitatea entităţilor din natură la 
câteva clase, între care există o anumită legătură, jos de tot 
este lumea atomică a celor nouăzeci şi ceva de elemente. În 
interiorul atomului există o mişcare circulară a electronilor 
în jurul protonului, care se efectuează — cum a constatat fi- 
zica mai nouă, în special prin teoria cuantelor — după legi 
cu totul deosebite de cele din lumea mare, formulate de 
Newton. Şi în atomul fiecărui element este un alt fel de miş- 
care celulară. 

Atomii din diferite elemente constituie, prin unire între 
ei, moleculele, adică unităţile ultime ale diferitelor materii: 
apă, aer, carbon, sare etc. Ce s-a petrecut aici? Mişcările ca- 
racteristice din interiorul atomilor componenți s-au modi- 
ficat? Nu, căci atunci înşişi atomii respectivi şi-ar fi pierdut 
existenţa. Fără să se modifice deci în interiorul lor, în legea 
fiinţei lor, au fost adunaţi şi ridicaţi într-o unitate supe- 
rioară, a cărei lege de viaţă este totuşi alta decât cea a ato- 
milor componenți. În molecula unei materii există deci 
deodată felurile de mişcări particulare ale părților compo- 
nente şi felul de mişcare superior al întregului. A apărut aici 
un nou principiu de unitate şi o nouă lege de viaţă. Principiul 
cel nou de unitate dictează legea cea mai înaltă de viaţă din 
noua formă de entitate. Această entitate nu este nici numai 
o colecție de părți componente, căci atunci n-ar exista pe 

deasupra lor ca o individualitate unitară cu o lege supe- 
rioară de viață, dar nu este nici un întreg nediferenţiat, ci 
are caracterul unui organism, adică este şi multiplicitate, 
dar şi unitate. 

O clasă mai înaltă de entităţi, cu o mai mare bogăţie de 
părți componente, este organismul vegetal. În el sunt adu- 
nate şi înălțate într-o unitate superioară o mulțime variată 
de celule, care constau din moleculele mai multor materii, 
acestea fiind la rândul lor unităţi ce cuprind mai multe fe- 
luri de atomi. Deci avem aici o clădire cu patru etaje. Varia- 
tele mişcări din mulțimea felurită a atomilor rămân 
netulburate, de asemenea originalitatea de viață a diferitelor 
categorii de molecule, netulburate funcționează şi îşi păs- 
trează originalitatea lor şi diferitele feluri de celule. Dar 
legea de viaţă a întregului este alta decât a tuturor felurilor 
de părți componente. Este o lege superioară tuturor, este 
legea cea mai înaltă din noul organism, care este expresia 
nu a uneia sau a altei părți componente, ci a întregului, a in- 
dividualității organismului, care nu este o simplă adunare 
de părți. 

Ce-a făcut ca o înlănţuire de molecule să dea o celulă, 
deci o unitate nouă şi o nouă lege de viață? Numai molecu- 
lele componente n-o pot explica. A intervenit aici un factor 
nou de creaţie, care a sintetizat părțile creând condiţii trans- 
formate de viaţă, altele decât cele proprii ale părţilor. 

Acelaşi lucru se petrece cu regnul animalelor, unde 
complexitatea este şi mai mare. lar pe o treaptă mai înaltă 
stă omul, în care în complexitatea constituției animalice tro- 
nează, ca un principiu superior de unitate, spiritul. Legea 
de viață cea mai înaltă a omului nu este mişcarea intraato- 
mică — în acest caz n-ar fi nicio unitate în viaţa lui —, nici di- 

feritele mişcări moleculare sau celulare, nici variatele funcţii 
fiziologice şi instincte animalice, ci este o lege care se bol- 
teşte deasupra tuturor, se foloseşte de toate, dar le şi trans- 
cende: este mişcarea spre un ideal unitar potrivit spiritului.! 

Cred că această lege generală, ce stăpâneşte toate făp- 
turile, domină şi lumea entităților şi a sintezelor biologic 
spirituale care sunt națiunile. 

Neamul românesc este o sinteză biologic-spirituală a 
mai multor părți care au intrat în compoziţia lui. Cele prin- 
cipale sunt: elementul dac, elementul latin şi creştinismul 
ortodox (lasă că elementul latin n-a fost chiar latin după 
sânge, ştiut fiind că o mare parte din colonişti au fost aduşi 
din provinciile Asiei Mici). 

Dar este o sinteză nouă, o individualitate proprie, cu un 
principiu de unitate deosebit de toate părțile componente. 
Legea cea mai înaltă de viaţă a neamului nostru, legea care 
îl exprimă ca ceea ce este el în chip propriu, este aceea pe 
care o trăieşte ca întreg, nu care este proprie vreuneia din 
părţile lui. Caracteristicile elementelor componente sunt 
străbătute de un timbru nou, unitar, de timbrul individuali- 
tății noi, care este românitatea. Deci putem spune că legea cea 
mai înaltă de viață a neamului nostru este românitatea. 

O individualitate care nu trăieşte după legea care o ex- 
primă ca întreg, ca individualitate respectivă, ci lasă să fie 
copleşită această lege de legea de viaţă a vreunui element 
component, a vreunei unități subsumate, merge, fireşte, 
spre disoluţie. Precum omul care nu mai trăieşte după legea 





1 Am folosit pentru această schemă impunătoarea carte a teologului 
anglican Lionel Spencer THORNTON, The Incarnate Lord, Londra, 1928, 
unde viziunea aceasta a universului este prezentată pe larg. 

spiritului care este legea supremă a omului ca întreg, a omu- 
lui ca om, ci dă preponderență pornirilor vreunei părți com- 
ponente subalterne, promovează o hipertrofie unilaterală a 
pornirilor acelei părți şi cade în complexe psihologice care 
duc spre dezintegrarea individualității sale adevărate?, la 
fel neamul care permite dezvoltarea exagerată a caracteris- 
ticei vreunui element component al său este periclitat să-şi 
piardă individualitatea, nu numai prin faptul că nu o mai 
activează ca atare, ci şi prin faptul că, permiţând acelui ele- 
ment o dezvoltare exagerată, produce reacţia tot exagerată 
a altor elemente şi peste tot se produce un dezechilibru, o 
tulburare a sintezei şi a fizionomiei sale precizate. 

De aceea, socotim naive toate lozincile care cer, unele 
să trăim după legea elementului dacic din noi, altele după 
a celui roman, să promovăm fie substratul dacic, fie supra- 
structura romană. Judecata logică şi bunul simţ comun, ca 
şi poruncile realităţii, cer să trăim după legea individuali- 
tăţii noastre naționale, adică româneşte. Nu romanitatea, nu 
dacismul, ci românitatea cu tot ce cuprinde ea, aceasta este 
legea cea mai înaltă prin care ne menţinem şi ne împlinim 
misiunea noastră. Idealul nostru, exprimat în linii mari, este 
ca al oricărei entități: să ne menţinem şi să ne desfăşurăm 
în toată plenitudinea însuşirile românității, nu ale romanității 
noastre. Se cade însă să precizăm şi mai bine acest ideal, 
ceea ce vom face în alt număr. 


? Lionel Spencer THORNTON, The Incarnate Lord, p. 63. 


amatoare rr 






Idealul național permanent 
(UI) 


Am sfârşit articolul din numărul trecut, purtând acelaşi 
titlu ca şi acesta, cu concluzia generală că idealul nostru ca 
neam nu poate fi altul decât apărarea şi promovarea a aceea 
ce constituie individualitatea noastră etnică: a românității. 

Dacă procesul de naştere a unor individualităţi perso- 
nale şi etnice noi, prin sintetizarea unor elemente anterioare 
şi prin apariţia unor noi principii de unitate, este opera lui 
Dumnezeu - cum desigur că este —, atunci noi nu avem voie 
să destrămăm aceste entități şi să dăm înapoi un proces rea- 
lizat cu voia lui Dumnezeu. A destrăma individualitatea et- 
nică a neamului meu este cam acelaşi lucru cu a-mi destrăma 
individualitatea personală, este aproape un act de ucidere. 

Şi aceasta se poate întâmpla fie prin promovarea ten- 
dințelor biologice din organismul naţional, pe primul plan, 
fie prin promovarea unei note parţiale din întregul unitar, 
care formează spiritualitatea etnică. 

Dar se cade să precizăm, cum putem promova indivi- 
dualitatea etnică a românismului? 





* Telegraful Român, an LXXXVIII, nr. 5, 28 ian. 1940, p. 1. Semnat: 
D. Stăniloae. 

Privind clasele de entități naturale, vedem că fiecare 
există pentru o clasă superioară, pentru a se înălța pe teme- 
lia ei etajul uneia mai înalte. Toate clasele inferioare — atom, 
moleculă, celulă, vegetal, animal — au un sens raportat la o 
direcție ascendentă şi în acelaşi timp transcendentă, pentru 
că fiecare este făcută pentru o clasă de entități superioare, 
dar acestea nu pot fi produse de cele inferioare. Toate ser- 
vesc ca bază de viață pentru spiritul omenesc. 

Este acum spiritul omenesc o entitate în care nu se mai 
manifestă nicio relație cu un plan superior? Este o entitate 
care trăieşte din sine şi pentru sine, cu ferestrele închise 
spre o ordine superioară? Experienţa — care este cea mai 
directă pe care o putem face ca oameni — ne spune tocmai 
contrariul. Spiritul omenesc — mintea, voința, năzuința — 
este tot ceea ce poate fi mai pornit spre o comunicare cu o 
ordine superioară. Spiritul omenesc nu poate renunţa, 
decât cu preţul vieţii sale, la cunoaşterea adevărului, la au- 
todepăşirea continuă spre o stare morală superioară. Şi 
omul nu se mulţumeşte cu un adevăr relativ şi cu valori 
morale trecătoare. El tinde după adevărul absolut, care 
este pentru toate timpurile şi pentru toți oamenii adevăr, 
după o desăvârşire morală, care să fie recunoscută ca atare 
în toate timpurile şi de toți oamenii. El năzuieşte, cu alte 
cuvinte, după o ordine spirituală eternă. Şi năzuința 
aceasta nu este în funcţie de voinţa lui, de arbitrarul lui. 
Este un impuls mai puternic decât voința. Fiinţa lui este 
aşa făcută. Şi cine a făcut-o aşa, roabă a ordinii eterne, dacă 
nu însăşi acea ordine? Ordinea aceea exercită o forță de 
atracţie asupra ființei omeneşti, şi-a înfipt cârligele în ființa 
noastră, prin impulsul nostru după adevăr, prin conştiinţa 
morală care ne domină. Dacă mergem în direcţia în care 

ne atrage ne simțim bine şi progresăm, dacă nu, sângerăm 
şi ne destrămăm. 

Faptul că şi omul — cea mai înaltă entitate pământească 
- este făcut pentru a fi în relaţie cu ceva superior lui nu în- 
seamnă că ființa lui stă, după asemănarea claselor infe- 
rioare, la temelia unor noi individualități superioare lui. 
Scopul ordinii eterne, care a creat şi a orânduit lumea, a fost 
ca s-o întocmească astfel, încât să poată apărea în ea un vârf, 
o față personală şi spirituală, cu care să comunice ca şi cu 
reprezentanta întregii lumi create. Această față a lumii, cu 
care poate comunica ordinea eternă, este omul. Ţinta întoc- 
mirii lumii a fost persoana creată vizibilă, omul. 

Omul este destinat însă să se dezvolte ca om, prin comu- 
niunea cu ordinea eternă, până la asemănarea cât mai deplină 
cu această ordine; înaintea lui stă perspectiva unui progres 
spiritual ale cărui limite nici nu ni le putem închipui. 

Ordinea aceasta a apărut ca sistem de valori de sine stă- 
tătoare numai rațiunii filosofice din timpurile anterioare. 
Creştinismului ca şi oricărei religii, ele i-au apărut ca atri- 
bute şi ca manifestări ale unei persoane absolute. Astăzi se 
apropie de acest punct de vedere şi filosofia. Dacă ținta uni- 
versului creat este apariția omului ca persoană, numai 
această calitate dând putinţa comunicării cu ordinea eternă, 
se înțelege că acea ordine trebuie să aibă şi ea un caracter 
personal. Realizările culminante ale unui autor, nu cele in- 
ferioare, sunt acelea care exprimă mai adevărat fiinţa lui. lar 
realizarea culminantă în ordinea creaţiei este persoana. 

Se mai poate observa încă un lucru: cu cât ne ridicăm pe 
scara entităților create, cu cât ne apropiem de treapta pe care 
stă persoana omenească, vedem validându-se tot mai mult 
principiul individualităţii, al deosebirii dintre diferiții indivizi. 

Atomii unui element, moleculele unei materii sunt strict iden- 
tice; indivizii unei specii vegetale nu mai prezintă aceeaşi uni- 
formitate, dar totuşi legea de viață a speciei este atotputernică; 
cam acelaşi lucru se petrece în lumea animalică. În clasa per- 
soanelor omeneşti însă individul nu mai este dominat exclu- 
siv de instinctele speciei, ci urmează un drum în bună parte 
ales de sine în chip liber. Drumul acesta este o rezultantă a in- 
dividualității sale libere, dar de o anumită originalitate şi a or- 
dinii eterne; este rezultanta felului său propriu de relație şi de 
colaborare cu acea ordine. Relaţia cu ordinea eternă constă în 
a descifra pretențiile ei — aceasta este cunoaşterea — şi a răs- 
punde acestor pretenţii prin realizările de ordin social, moral, 
politic, artistic etc. Prin relaţia aceasta se încorporează conti- 
nuu câte ceva din ordinea eternă în persoana omenească şi în 
ordinea lumii create, prin mijlocirea acestui instrument, a 
acestui canal care este persoana omenească. 

Şi întrucât nu există persoană omenească, sau grup în- 
rudit de persoane omeneşti — neamul —, prin care să se poată 
încorpora această ordine în multiplicitatea nesfârşită a as- 
pectelor ei, este dată mulțimea de individualități personale 
şi etnice, pentru ca fiecare să încorporeze în sine, după 
structura şi după posibilitățile proprii, într-un anumit fel, 
acea ordine, corespunzător cu unul din nenumăratele posi- 
bilități şi aspecte cuprinse în ea. 

Precum fiecare ins creşte în spirit, în însemnătate, prin 
relație pozitivă, prin înaintare spre plenitudine spirituală, 
pe acea rază a ordinii eterne care-i este adecvată ființei lui, 
tot aşa şi neamurile cresc în puteri prin acel fel de comuni- 
care activă cu ordinea eternă care le este proprie lor, care le 
este indicată de ființa lor originală ca întreg, care formează 
legea cea mai înaltă a individualităţii lor etnice. 


———.—— 


= cea a e 

Din acestea rezultă că idealul permanent al neamului 
nostru este creşterea sa spirituală — aceasta presupune 
desigur şi o bază corespunzătoare de existenţă fizică — 
printr-un fel de relaţie cu ordinea valorilor eterne, determi- 
nat de individualitatea sa etnică, de românism; printr-o 
comuniune românească cu Dumnezeu. 

Care este însă modul românesc de comuniune cu ordi- 
nea spirituală transcendentă? Aceasta ne-o spune istoria şi 
ne-o spune viața actuală a poporului nostru: este Ortodoxia. 

Desigur că şi aici sunt necesare câteva precizări. Ortodoxia 
este ochiul prin care priveşte românul spre cer şi plin de lu- 
mina de acolo şi-l întoarce spre lume, conducându-se după 
el în atitudinile şi paşii săi. Şi noi ştim că ea este singurul 
ochi corect, sănătos. Dar ochiul este al unei individualități 
etnice determinate, al unei unități sintetizate din mai multe 
elemente constitutive. Sau ochiul însuşi este, pe lângă apa- 
ratul constituit după legile universale ale opticii, şi o materie 
şi o simbioză sufletească individuală. Românul întreţine co- 
muniunea cu ordinea eternă prin Ortodoxie, dar româneşte. 
Ortodoxia se află aici într-o anumită sinteză, care nu 
strâmbă Ortodoxia din punct de vedere formal, aşa cum 
materialul şi simbioza sufletească în care este îmbrăcat apa- 
ratul optic al ochiului nu strâmbă legile optice generale 
după care funcționează. 

Desigur că în teorie este greu să înțelegem cum este cu 
putință această interpenetrare a Ortodoxiei cu românismul, 
fără ca vreuna să sufere. Dar viaţa bimilenară a neamului 
ne arată că în practică lucrul este întru totul cu putință. 

Deşi în practică mijlocul prin care întreţine neamul nos- 
tru comunitatea cu ordinea spirituală eternă este întregul 
contopit: Ortodoxie-românism, teoretic se poate spune că o 





562 CULTURĂ ŞI DUHOVNICIE 


întreține prin Ortodoxie, căci românismul este implicat în 
calitatea subiectului Ortodoxiei şi românismul însuşi este 
străbătut de Ortodoxie. 

Ortodoxia are o funcţie esenţială şi chiar capitală în 
viața românismului. Idealul naţional permanent al neamu- 
lui nostru nu poate fi conceput decât în legătură cu ea. 

Mulţi din cei ce gândesc eronat că idealul nostru de 
viaţă trebuie să fie latinitatea nici nu bagă de seamă când 
anumite ființe pururi la pândă le strecoară, sub căldura 
ocrotitoare a convingerii lor naive şi neprevăzătoare, oul de 
cuc al planurilor de catolicizare a neamului nostru. 

Aşa s-a întâmplat de curând cu arhicunoscutul pândar 
la drumul drept şi firesc al neamului nostru, cu Părintele dr. 
Ilie Dăianu, care şi-a plasat o astfel de chemare, potrivnică 
firii neamului românesc, într-o revistă căreia numai rău îi 
poate face prin asemenea acte. Articolaşul, petecit dintr-o 
serie de răstălmăciri ale unor cuvinte clare rostite de orto- 
docşi şi din câteva judecăţi întortocheate, a fost scos de 
autor şi în broşurică aparte şi se intitulează: „Unificarea 
Romană a Bisericilor româneşti”. 

Mă mir cum nu-şi dau seama aceşti oameni că este o 
adevărată pierdere de vreme să se ocupe cu asemenea lu- 
cruri. Şi se mai aşază, pe deasupra, şi într-o ipostază comică. 


Lia 


4 A er 







Prin ce se promovează conştiinţa naţională?" 


Înaltpreasfinţitul Mitropolit Nicolae a făcut în aduna- 
rea de la Alba-lulia, din 27 febr. 1939, o distincţie justă între 
popor şi națiune. De popor a spus că este „un neam de oa- 
meni cu origine, cu limbă, cu însuşiri speciale comune”, „o 
unitate naturală”. Națiune devine un popor de-abia când 
s-a format în el şi „o unitate de conştiinţă”, când fiecare 
membru al lui „trăieşte prin conştiinţa desăvârşită a națio- 
nalităţii sale”. 


„Un popor a ajuns o națiune când fiecare membru al ei 
se simte în conştiinţa sa trăind prin ea şi pentru ea, ca o 
mlădiță care datorează totul tulpinii care-i dă seva, viaţa 
şi însuşirile.” 


Rezumând adevărul cuprins în această dreaptă jude- 
cată a Inaltpreasfinţiei Sale, vom spune: un popor ajunge la 
treapta de naţiune în măsura în care se adânceşte în mem- 
brii lui conştiinţa națională; cu cât este mai precizată şi mai 
adânc înrădăcinată în membrii săi conştiinţa naţională, cu 
atât are mai mult din caracterul de naţiune. 





* Telegraful Român, an LXXXVIII, nr. 6, 4 febr. 1940, p. 1. Semnat: 
D. Stăniloae. 

De unde urmează că factorii de care depinde adâncirea 
conştiinţei naționale sunt în acelaşi timp factorii care con- 
diționează reliefarea caracterului de națiune al unui popor. 

Nu este locul să arătăm aici de când au început să 
apară manifestările unei conştiinţe naţionale româneşti, 
deci ale caracterului de naţiune al poporului nostru. 
Ajunge să amintim că pe timpul cronicarilor ele erau foarte 
frecvente. Ceea ce este mai important, în această legătură 
de idei, este că procesul acesta nu se termină, după părerea 
noastră, niciodată. Conştiinţa naţională în membrii unui 
neam nu ajunge niciodată la o limită de la care să nu mai 
poată progresa. Ataşamentul la neamul propriu - ceea ce 
dă o naţiune - poate atinge continuu alte şi alte profun- 
zimi. Manifestările de azi ale conştiinţei naţionale la unele 
neamuri din Europa - cu toate acele devieri nesănătoase — 
ne-au arătat că există zone pe care încă nu le-a atins con- 
ştiinţa națională. Ataşamentul la naţiune are înaintea sa un 
ideal pierdut în zările depărtate, confundându-se cu idea- 
lul desăvârşirii morale. 

Este de remarcat totuşi că timpul de după întregirea 
noastră naţională a fost şi este de o deosebită fecunditate în 
adâncirea conştiinţei naționale, în parcurgerea distanței de 
la starea de popor la aceea de naţiune în istoria neamului 
nostru. A fost chiar şi este un timp decisiv în această pri- 
vinţă. Înaltpreasfinţitul Nicolae a intuit admirabil de just şi 
în acest punct. 

Totuşi procesul nu se va termina deplin niciodată. 

Atât pentru a ilustra această afirmație, cât şi pentru a 
înainta mai departe spre scopurile acestui articol, este ne- 
cesar să facem o scurtă analiză a fenomenului zis conştiinţa 
națională. 

Conştiinţa naţională are trei elemente componente: 

1. conştiinţa de sine, conştiinţa că exişti şi acționezi ca 
insul cutare; 

2. conştiinţa că aparţii unui neam şi că ai anumite de- 
terminante naționale; 

3. sentimentul de răspundere faţă de cei de-un neam 
cu tine, sentimentul datoriei de a-i ajuta în chip deosebit, de 
a te jertfi pentru ei, de a servi lor. 

Congştiinţa națională nu este numai o ştiinţă teoretică 
în forul interior, că aparţin unei naţiuni, că sunt colorat 
de-o anumită etnicitate. O astfel de conştiinţă nu este ade- 
vărată conştiinţă, precum conştiinţa pur şi simplu, dacă 
nu este străbătută de elementul răspunderii către cineva, 
este doar o ruină a conştiinţei. Conştiinţa este frică şi cu- 
tremur, este sentimentul că eşti pentru o misiune, că ai o 
răspundere. 

Dacă conştiinţa națională este răspundere morală față 
de cei de-un neam cu tine, cred că oricine este de acord că 
acest sentiment niciodată nu poate atinge limita din urmă, 
precum nici eficienţa lui în ceea ce priveşte comportarea 
membrilor naţiunii. 

Dar din faptul că conştiinţa naţională este străbătută de 
sentimentul răspunderii, scoatem şi lumina care să ne arate 
prin ce anume factor poate fi întărită ea. 

Filosofia contemporană a descoperit un important sec- 
tor al realității în persoana a doua, în relaţia persoanei întâi 
cu a doua. A descoperit că numai faptului că eu mă aflu în 

fața ta îi datorez conştiinţa de mine. Eu n-aş rosti acest cu- 
vânt dacă nu m-aş afla în relaţie cu tine. „Eu devin eu numai 
în contact cu tine” (Ich werbe am Du), spune Martin Buber 
în cartea Ich und Du. 

Aceasta, cu siguranță, nu atât întrucât conştiinţa de 
mine este o ştiinţă teoretică a mea despre mine, ci întrucât 
această conştiinţă este în aceeaşi clipă răspundere față de 
tine. Când cineva preface toate persoanele în lucruri asupra 
cărora dispune cu suveranitate, socotind că el este pe poziţia 
cea mai înaltă şi toate sunt pentru el, iar pe el nu-l judecă şi 
nu-l trage nimeni la răspundere, conştiinţa ce mai rămâne 
în el este o mortăciune, care nici nu-i descoperă adâncurile 
sale de taină, nici nu-l îmboldeşte să se autodepăşească în 
ordinea morală. 

Conştiinţa este frică în fața conştiinţei, sentiment că eşti 
supus ei, dar poate fi asemenea frică numai când ai frică şi 
de alții, din afară de tine: că nu ţi-ai îndeplinit datoriile față 
de ei. 

Prin urmare conştiinţa ta creşte, se adânceşte când iei 
în serios celelalte persoane, răspunderea faţă de ele. 

Dar acum facem un pas mai departe: cine mai ia în se- 
rios celelalte persoane dacă nu crede că datoriile față de ele 
îi sunt impuse de Dumnezeu? Celelalte persoane, patima 
mea egoistă de dominație uşor le transformă în obiecte la 
dispoziția mea, în obiecte cu care am de luptat poate şi de 
care voi fi eventual biruit, dar tot ca de nişte elemente ale 
naturii, față de care nu poate fi vorba de răspundere, deci 
de conştiinţă. 

Celelalte persoane le iei în serios numai când conşti- 
inţa ta, deci răspunderea ta, creşte înaintea unei alte per- 
soane cu mult superioare: înaintea lui Dumnezeu. Numai 
în relație cu Dumnezeu ţi se adânceşte cu adevărat conşti- 
inţa de tine, cu responsabilitatea ei, conştiinţă care se ma- 
nifestă apoi ca atare şi față de semenii noştri. Misticii 
ortodocşi spun că sufletul se vede pe sine, se cunoaşte pe 

sine numai când se umple de lumina dumnezeiască. De 
fapt numai în faţa lui Dumnezeu îţi dai seama de ceea ce 
eşti şi de misiunea ce o ai. Cităm în acest sens şi următoa- 
rele cuvinte dintr-un teolog german, comentator al lui 
Soren Kierkegaard: 


„Cu cât va fi mai conştient omul de raportul său cu 
Dumnezeu, cu atât mai mult va fi o persoană. Conştiinţa 
raportului cu Dumnezeu şi conştiinţa eului cresc simultan 
şi proporţional”!. 


Are însă vreo importanţă trezirea, prin relația cu 
Dumnezeu, a conştiinţei de sine şi a sentimentului de răs- 
pundere față de semeni, pe plan naţional? Evident că are. 
Semenii noştri, în concepția iubitoare de natural a Ortodoxiei, 
sunt în chip firesc mai cu seamă conaţionalii noştri. Ei for- 
mează familia, rudele, legăturile noastre cotidiene. Neamu- 
rile sunt comunităţile lăsate de Dumnezeu, în care trăieşte 
în chip natural orice om. Este un ciclu de existență mai apro- 
piat de orice om, fără ca să se excludă legăturile cu ciclul 
mai larg al umanităţii. 

Numai credința în Dumnezeu întăreşte spiritul de 
slujbă, de muncă şi de jertfă în favorul comunităţii naturale 
în care trăieşte omul, în favoarea neamului. Lipsa de cre- 
dință în Dumnezeu, dizolvând în general sentimentul de 
răspundere față de semeni, dizolvă în primul rând senti- 
mentul de răspundere față de semeni, dizolvă în primul 
rând sentimentul de răspundere față de neam, conştiinţa 





1 MEHRPOHL, Verzweiflung als metaphysiches Phânomen und die 
Philosophie Soren Kierkegaard, Wiurzburg, 1934, pp. 53-58, apud Grigorie 
PorA, Existenţă şi adevăr la Soren Kierkegaard, Tip. Arhid. Sibiu, 1940, p. 96. 

națională rămânând cel mult o ştiinţă interioară, teoretică 
despre apartenenţa la cutare grup. Cheagul de iubire şi de 
sacrificiu între membrii națiunii nu-l poate întreține decât 
credinţa în Dumnezeu. Orice grupare etnică s-a ridicat de 
la starea de popor la starea de naţiune prin credinţa în 
Dumnezeu. Dovadă că mai înainte de-a avea un stat — ex- 
presie a naţiunii — neamurile au avut religie. Dar, iarăşi, 
orice națiune poate decădea, când pierde credința în 
Dumnezeu, nu numai în starea de popor, ci într-o disoluţie 
care o pune în primejdie de dispariție. Religia înalță un 
popor şi-l conduce până la nivelul în care îşi poate crea un 
stat. Statul naţional este un fiu al religiei. Dar să nu creadă 
statul că, odată apărut în existența unui neam, se poate lipsi 
de religie. El singur nu este în stare să susțină un neam la 
nivelul la care l-a ridicat religia. Rămas singur, toată opera 
realizată prin lucrarea religiei se prăbuşeşte. Religia trebuie 
menţinută mai departe în acelaşi rol de cinste. Numai astfel 
neamul poate continua să se închege tot mai deplin ca na- 
ţiune, ca forță sufletească, mereu în creştere. 

Cele scrise în acest articol se încadrează în ideea dez- 
voltată în articolele anterioare, ca un aspect al ei. Precum în 
general destinul individual şi etnic nu se poate împlini 
decât în comuniune cu ordinea eternă, la fel conştiinţa na- 
ţională nu se poate lămuri şi adânci decât tot numai prin re- 
laţie cu acea ordine. 








Sfânta Treime şi viaţa socială” 


(ID) 


Sfânta Treime este dogma de temelie a creştinismului, 
este realitatea fundamentală a existenţei. Creştinismul a va- 
lorificat însă prea puţin această piatră unghiulară a concep- 
ției sale în viaţa concretă. 

Şi totuşi fără Sfânta Treime nimic nu se poate explica 
din creştinism. Nici venirea lui lisus Hristos pe pământ, nici 
opera îndeplinită de El, nici viaţa creştină mai înaltă care se 
reduce în mare parte la lucrarea Duhului Sfânt. lisus Hristos 
stă în fiecare clipă a vieţii Sale pământeşti cu faţa către oa- 
meni, dar şi către Tatăl, a Cărui voie a venit s-o facă. 

Ceea ce am vrea să arătăm în acest articol este nu că 
Tatăl sau Fiul, sau Duhul Sfânt luaţi câte unul au mare în- 
semnătate în viața omenească, ci în solidaritate, ca Sfânta 
Treime nedespărțită. 

Suntem îndreptăţiți să afirmăm cu tărie că Sfânta 
Treime, ca solidaritate nedespărţită a persoanelor divine, nu 
este o realitate în cer fără eficienţă asupra vieții omeneşti, ci 
că în ea se cuprinde modelul şi puterea pentru singura or- 
ganizare dreaptă şi firească a vieţii sociale. 





* Telegraful Român, an LXXXVIII, nr. 8, 18 febr. 1940, p. 2. Semnat: 
D. Stăniloae. 

Afirmarea aceasta, pe care o puteam face şi numai la 
sfârşitul articolului, o vom sprijini prin cele ce urmează. 

Cum am mai avut ocazia să spunem şi în alte dăți, as- 
tăzi este bun câştigat şi pentru filosofie — nu pentru filosofii 
înapoiaţi, ci pentru cei cu ochii deschişi la profunzimile vie- 
ţii spirituale — că Dumnezeu nu poate fi decât persoană. 
Numai persoana este liberă, conştientă, subiect stăpân pe 
actele sale şi un obiect stăpânit de legea necesară a unei dez- 
voltări şi manifestări uniforme. Dumnezeu nu este sub- 
stanţă, nu este principiu, şi nu este lege, căci acestea sunt 
forţe şi realități cu desfăşurare automată, neliberă. Dumnezeu 
este persoană, alegând cu suveranitate ce vrea să facă, 
desigur, o persoană atotputernică, absolută. 

La definitiva stabilire a acestui adevăr a contribuit şi 
faptul că Dumnezeu nu poate fi conceput lipsit de iubire. O 
ființă fără iubire nu are o situație morală demnă de admirat. 
lar iubirea implică libertate. Principiul, legea care se desfă- 
şoară automat şi necesar nu poate cunoaşte iubirea, căci de 
ar cunoaşte-o şi n-ar putea lucra potrivit cu ea, ar simţi în 
mod tragic neputința proprie. 

Unde este iubire, trebuie să fie persoană, însă şi din alt 
motiv. lubirea nu poate exista decât între cel puțin două per- 
soane. Iubirea de sine nu este iubire propriu-zis. Nici iubi- 
rea față de un lucru. Prin iubire faci pe cineva egal cu tine 
însuți. lată aşadar că însuşirea iubirii în Dumnezeu ne face 
să admitem nu numai că Dumnezeu este persoană, ci chiar 
că sunt mai multe persoane divine. Dacă această însuşire 
este eternă în Dumnezeu, eternă trebuie să fie şi pluriper- 
sonalitatea. Şi iubirea în Dumnezeu trebuie să fie din veci, 
căci dacă am admite că este numai de la crearea lumii — de 
când Şi-a făcut un obiect al iubirii Sale —, ar trebui să admitem 


i ied ai 





TELEGRAFUL ROMÂN — 1940 571 


că cea mai însemnată însuşire a Sa a câştigat-o ulterior, că 
în Dumnezeu există o creştere, sau n-am găsi o explicaţie a 
creației, căci pentru care motiv ar fi creat Dumnezeu lumea 
dacă n-ar fi avut iubire? 

Fără Sfânta Treime nu putem înțelege creația lumii, sau 
creația lumii ne duce în mod necesar la dogma Sfintei 
Treimi. 

Dar nu numai faptul că Dumnezeu este iubire curată 
ne arată că sunt mai multe persoane divine, ci însuşi faptul 
că este peste tot persoană, adică libertate conştientă. Căci a 
fi persoană, adică libertate, înseamnă a fi deschis către altă 
persoană față de care să întrebuințezi libertatea; înseamnă 
a te oglindi în altă persoană, în a te bucura cu ea şi de ea. 
Cu cât eşti mai singur, cu cât eşti mai închis în tine, cu atât 
îți scade viaţa, avântul, mulțumirea, cu atât devii mai uscat, 
mai sec, mai nefericit, căzut ca într-o „boală de moarte”. 
Dacă suntem creaţi de Dumnezeu, trebuie să se arate şi aici, 
în trebuința noastră de a sta în comuniune cu alte persoane, 
o parte din chipul lui Dumnezeu. Necesitatea noastră după 
comuniune trebuie să reflecte o rânduială de temelie a exis- 
tenței, comuniunea din Dumnezeu; faptul că putem fi per- 
soane numai în această comuniune trebuie să arate că şi la 
Dumnezeu este comuniune interpersonală. 

Prin urmare persoană, iubire, intercomunicare perso- 
nală sunt trei elemente ale aceleiaşi realități. Una fără alta 
nu poate exista. Persoana creşte în măsura în care creşte în 
ea iubirea, adică comuniunea cu altele. Persoana desăvârşită 
este acolo unde există iubire şi comuniune desăvârşită. Cu 
cât este mai mare unitatea între persoane, cu atât sunt mai 
desăvârşite persoanele. Şi aceasta are loc la Dumnezeu. De 
aceea dogma subliniază la Dumnezeu tot atât de puternic 

unitatea — o unitate cum nu se poate realiza între oameni — 
şi personalitatea, o treime de personalități săvârşite, de- 
pline, cum nu se află pe pământ. Un Dumnezeu în care nu 
sunt mai multe persoane este un Dumnezeu fără iubire, dar 
şi fără caracter personal. Este un principiu, o lege, iar fiindcă 
mai există şi o lume, iar această lume nu a putut-o crea liber 
- nefiind persoană —, ea a emanat din el. Un Dumnezeu care 
nu e în mai multe persoane este un Dumnezeu panteist. 

O anumită concepţie croită de filosofi după chipul în- 
deletnicirii lor voia să vadă în timpurile trecute fericirea de 
care Se bucură Dumnezeu în Sine şi înainte de crearea lumii, 
într-un fel de contemplaţie filosofică despre Sine. Dumnezeu 
era un filosof singuratic, preocupat de propria Sa cunoaş- 
tere. Şi îndeletnicirea aceasta forma idealul suprem şi pentru 
om. Maxima Odi profanum vulgum et arceo era considerată 
ca indicând o stare de supremă înălțime spirituală, închide- 
rea în lumea interioară a unor speculații disprețuitoare de 
realitate, a unor speculaţii care ele cuprind adevărata reali- 
tate, era socotită drept capătul din urmă al desăvârşirii, al 
personalității. 

Dar iată că azi concepţia aceasta este aruncată peste 
bord. Dogma Sf. Treimi, care apărea drept un non-sens min- 
ţii filosofice, este recunoscută ca cuprinzând un adevăr de 
temelie, atât de firesc, atât de simplu, atât de evident, pe 
care însă mintea omenească, orbită de păcatul egoismului, 
nu numai că nu l-a descoperit ea singură, ci nici nu l-a putut 
înţelege multă vreme. 

Fericirea lui Dumnezeu nu stă într-o contemplaţie a 
propriului eu, ci în ceea ce constă peste tot fericirea, în co- 
muniunea interpersonală, în bucuria de altul, în mulțumi- 
rea de a fi cu altul. Dumnezeu nu se plictisea înainte de a fi 

lumea; nici n-a avut nevoie de ea pentru a câştiga fericirea 
comuniunii, ci ea s-a produs tocmai din voința lui Dumnezeu 
de-a face ca şi o altă categorie de existenţe să experieze fe- 
ricirea de care Se bucura El din veci, de-a crea şi alte su- 
biecte ale fericirii prin comuniune, prin comuniune cu Sine 
şi între ele. 

Căci în dragoste şi comuniune este totul: credinţă, feri- 
cire, mântuire, moralitate, personalitate. Fără comuniune 
toate acestea sunt teorii, şi ființa este bolnavă de moarte, 
ceea ce vom dezvolta în alt număr al ziarului. 

Terminăm această primă parte a articolului citând câ- 
teva rânduri din marele teolog anglican Ch. Gore: 


„Nu este o bucurie să credem că ultima realitate este nu 
o unitate monotonă, ci o unitate care conţine în sine o co- 
munitate de persoane, o unitate care nu poate fi niciodată 
realizată atât de deplin între persoanele omeneşti, dar 
care, în acelaşi timp, ne asigură că personalitatea şi viaţa 
personală implică esenţial comunitatea? În om personali- 
tatea creşte din comunitate şi implică totdeauna comuni- 
tatea. Ideea personalităţii ca fiind prin sine individ şi eu 
(the idea of personality as primarily individual and fun- 
damentally selfish) am învăţat că este falsă. Numai în co- 
munitate începem să ne realizăm pe noi înşine şi, cu cât 
ne dăruim mai larg în comunitate, cu atât ne realizăm mai 
mult pe noi înşine. Şi este o bucurie să vedem temeiul 
acestei legi în Ființa Supremă. Pentru că acolo existența 
este comunitate. În Dumnezeu nu este unitatea mai întâi 


şi apoi multiplicitatea, sau mai întâi multiplicitatea şi apoi 

unitatea”. 











1 Charles GoRE, Belief in Christ, London, 1922, p. 253. 


Sfânta Treime şi viața socială” 
(I) 


Dacă realitatea ultimă ce stă la temelia întregii existențe 
este o comuniune cum nu se poate mai intimă între mai 
multe persoane, dacă ea ne arată astfel că personalitatea şi 
comunitatea nu se exclud, ci dimpotrivă se promovează re- 
ciproc, atunci desigur că şi omul, creat după chipul lui 
Dumnezeu, numai străduindu-se în direcţia unei astfel de 
organizări a relaţiilor sociale, va găsi mulțumire şi va vedea 
împuţinându-se tulburările şi crizele grave care întrețin o 
febră atât de cumplită în societate. 

Mintea omenească, cu judecata ei unilaterală şi păti- 
maşă, n-a fost până acum în stare să găsească adevărata di- 
recţie a organizării vieții sociale. Dimpotrivă cu cât a primit 
un rol mai important în diriguirea vieții sociale, cu atât a pro- 
dus mai mult rău. În epoca patriarhală, când viaţa socială se 
desfăşura după legi mai fireşti, neiscodite de minţi de doc- 
trinari, nu era atâta nefericire şi dezechilibru în relaţiile so- 
ciale dintre oameni. Exista o solidaritate în sânul poporului, 
care însă nu mergea până la înăbuşirea vieţii personale. 





* Telegraful Român, an LXXXVIII, nr. 9, 24 febr. 1940, p. 1. Semnat: 
D. Stăniloae. 

Au venit însă doctrinarii, care au dus omenirea întâi pe 
panta liberalismului individualist şi egoist. Afirmând drep- 
turile nelimitate ale insului, lipsa lui de obligaţii față de se- 
meni, s-a dezlănţuit o luptă sălbatică între indivizi, care a 
făcut din unii beneficiari victorioşi ai tuturor celor care tră- 
iesc în huzur, iar din cei mai mulți, mai slab înzestrați sau 
mai defavorizaţi de împrejurări, victime nenorocite. O filo- 
sofie individualistă, care vedea în eu realitatea ultimă, care 
credea că eul este la origine şi produce totul, că eul poate 
exista şi, ca să se dezvolte de alte euri egale cu sine, a încu- 
rajat această dezvoltare socială. 

Nedreptăţile s-au îngrămădit însă peste măsură în mij- 
locul unei societăți conduse de astfel de principii. Oropsiţii 
nu mai puteau suporta situația aceasta. Ura lor şi o cuge- 
tare vehiculată de ură şi de aceeaşi unilateralitate ome- 
nească a imaginat o organizare socială care greşea prin 
căderea în cealaltă extremitate: individul nu trebuie să fie 
liber, ci înlănțuit, dominat în chip absolut de masă! Nu ne 
trebuie personalități, căci acestea sunt egoiste, nu se soli- 
darizează cu suferințele mulțimii, cu aspiraţiile ei, ci o dis- 
preţuiesc şi îşi făuresc prin destoinicia lor situaţii care 
înfăţişează nedreptăţi sociale. Acesta este comunismul, şi 
acesta este un anumit totalitarism pus în slujba aspirațiilor 
pur pământeşti. 

Se vor menţine aceste forme sociale mai mult decât cele 
liberaliste? Cu siguranță nu, căci aspiraţia după libertate a 
omului este o forță care întrece orice putere de pe lume. Li- 
bertatea este calitatea fundamentală, este atributul esenţial 
al omului, fără de care nu poate trăi. Omenirea îşi va căuta 
o altă formă de viață socială. Ar fi însă o nenorocire ca acea 
formă să fie o reluare a individualismului. Precum ar fi o 

nenorocire ca istoria de azi înainte să nu fie decât o trecere 
de la o extremă la alta şi o frământare fără sfârşit în ele. 

Societatea de mâine îşi va putea găsi o anumită linişte 
numai organizându-se după modelul vieții Celui care ne 
este în toate privințele modelul adevăratei noastre ființe 
omeneşti. Mintea omenească va trebui să admită că viața 
socială, ca viaţă între oameni, este cu mult mai misterioasă 
decât să-i poată indica ea forma de existență, reducând-o 
simplist fie la indivizi izolaţi, fie la o masă care ea este totul. 

Forma sănătoasă a vieţii sociale va fi o împăcare între 
drepturile libertății personale şi drepturile colectivităţii. Dar 
acest lucru nu se va putea face pe baza unor rețete fixate de 
rațiune, cu o drămăluire a ceea ce trebuie să aibă individul 
şi a ceea ce trebuie să se recunoască colectivității. O astfel 
de stare socială va duce sigur când la liberalism, când la co- 
munism. 

Ceea ce poate armoniza real personalitatea cu colecti- 
vitatea sunt iubirea şi preocuparea de idealurile spirituale 
înţelese în sensul moral-creştinesc. Căci numai insul în care 
este iubire dacă este liber nu va folosi libertatea spre scopuri 
egoiste, spre ruperea din solidaritatea colectivităţii, ci în 
slujba ei. Singură iubirea leagă pe un ins de semenii săi, ră- 
mânând în acelaşi timp liber. Şi insul îşi dă seama că liber- 
tatea singură nu-i suficientă pentru a-i promova 
personalitatea, ci pentru acest scop îi mai este necesară şi 
iubirea față de semenii săi. 

Ceea ce a lipsit din formele de viaţa socială preconizate 
de doctrinarii liberalismului şi ai comunismului, şi aplicate 
în diferitele țări, a fost tocmai iubirea. Căci altfel, n-au spus 
lucruri rele nici unii, nici alţii. Liberalismul ar fi fost siste- 
mul perfect dacă se menţiona necesitatea iubirii în sânul 


TELEGRAFUL ROMÂN - 1940 577 


unei astfel de societăţi. Şi comunismul, la fel, dacă îşi înte- 
meia existenţa sa tot pe iubire. Iubirea le-ar fi făcut să fie 
unul ca altul. 

Dar iubirea este ceva misterios, dincolo de sfătoşeniile 
minţii omeneşti şi a omului politic, care pretinde că n-are ne- 
voie de nicio putere mai înaltă pentru a ferici societatea, ci 
numai de mintea sa şi de o anumită tehnică de organizare. 

Ce va trebui deci făcut în viitor? Să lăsăm societatea în 
voia sorții şi să ne mulțumim cu toții să propovăduim iubi- 
rea între oameni? Am cere prea mult, desigur. Ceea ce tre- 
buie să facă conducătorii popoarelor de pretutindeni, 
intelectualii, oamenii politici etc. este să stabilească un regim 
social şi politic care să concilieze, printr-o mai mult sau mai 
puțin perfectă repartizare, drepturile persoanei şi drepturile 
comunității. lar mai departe să recunoască cu toții necesita- 
tea iubirii pentru spiritualizarea acestei concilieri şi consoli- 
darea ei şi să o promoveze prin viaţa, prin cuvântul şi prin 
scrisul lor. Lucrul acesta a început să se facă în țara noastră 
ca nicăieri altundeva. Şi aşa şi trebuie, căci fără o convertire 
serioasă şi radicală a păturilor superioare ale societăţii la 
creştinism şi la valorile lui, între care se află la loc de frunte 
iubirea, societatea omenească nu-şi poate găsi echilibrul şi 
sănătatea. Sfânta Treime este modelul după care trebuie să 
se organizeze viața între oameni, dar Sfânta Treime este viață 
în iubire. Nu poți lua ca model relaţiile dintre Persoanele 
Sfintei Treimi dacă nu iei ca model ceea ce le însuflețeşte: iu- 
birea întreolaltă. Nu poți adânci în tine şi în relaţiile tale so- 
ciale chipul dumnezeiesc printr-o cunoaştere teoretică a lui 
şi printr-un plan de lucru stabilit numai pe baza minţii. Ca 
să-ți apropii făptura de Dumnezeu, trebuie mai ales să-L rogi 
să-ți dea şi ție puterea iubirii care este în El. Creştinismul nu 

este simplă colecție de doctrine pentru diferitele ramuri ale 
vieții pământeşti, pe care să le poți împrumuta şi aplica la 
trebuinţă fără nicio greutate. 

Aplicarea doctrinelor creştinismului este în funcție de 
iubire, de credinţă. Mintea laică nu poate face nimic cu doc- 
trinele creştine. Ele nu dau roade decât celui ce le seamănă 
cu credinţă în inimi pregătite de credinţă. Credinţa şi iubi- 
rea sunt cheia, sunt acel „Sesam, deschide-te”, care face ca 
creştinismul să-şi desfacă comorile, pe care laicul nici nu le 
bănuieşte. 

Va şti omenirea de mâine să valorifice creştinismul pen- 
tru a ieşi din zbuciumul social? 

De asta depinde soarta ei. 







Ortodoxia şi viaţa socială” 


Dacă creştinismul îndeobşte ne indică direcţia şi ne dă 
puterea spre singura organizare sănătoasă a vieții sociale, 
cu atât mai mult o face aceasta Ortodoxia, forma nealterată 
a creştinismului. 

Protestantismul a tras cele mai puține învățăminte din 
dogma Sfintei Treimi pentru viața omului în societate. In- 
dividualismul protestant, afirmând că omul îşi câştigă mân- 
tuirea stând izolat în faţa lui Dumnezeu, este în directă 
contradicție cu porunca iubirii şi a comuniunii indicată de 
Sfânta Treime. 

La catolicism devierea de la calea dreaptă a duhului 
creştin în această privință apare mai puţin vizibilă. De 
aceea, trebuie să stăruim puțin mai mult întru reliefarea su- 
periorității Ortodoxiei față de el în acest punct. 

Ortodoxia vădeşte rămânerea ei pe linia indicată de 
Sfânta Treime în forma de conducere a Bisericii. Biserica 
ortodoxă are în fruntea ei comunitatea episcopilor, adunaţi 
în sinod, sau stăruind în solidaritate, în frățească şi duhov- 
nicească legătură. Cu cât este mai strânsă legătura între episcopi, 





* Telegraful Român, an LXXXVIII, nr. 10, 3 mart. 1940, p. 1. Semnat: 
D. Stăniloae. 

fără a se micşora importanța unora dintre ei de către alţii, 
sau a tuturor prin totalitate, cu atât este mai multă viață du- 
hovnicească în Biserică. Ortodoxia arată astfel că în Biserică 
funcția de conducător nu există în formă pură, ci în împletire 
cu frăția, condiționată de comunitate, transfigurată de dato- 
ria dragostei şi limitată de faptul că singur nu eşti nimic, ci 
numai în comuniune cu alţii. Biserica n-are pe nimeni în 
sânul ei care să fie mai mare pur şi simplu. Ci calitatea 
aceasta de „mai mare” este oarecum neutralizată de faptul 
că unul este mai mare numai în egalitate şi frăție cu alții. 

Funcţia de mai mare şi dorința după ea ascund în ele 
cel mai mare pericol de păcat pentru om. A fi mai mare, pur 
şi simplu, este însuşi păcatul realizat. Aceasta înseamnă a fi 
redus pe toți ceilalți la un nivel inferior şi, prin aceasta, a te 
fi scos din mediul iubirii, căci iubire, când n-ai pe nimeni 
egal cu tine, nu poţi avea. Nici Dumnezeu nu S-a scos pe 
Sine din mediul iubirii, căci nu este o persoană singură la 
nivelul dumnezeiesc, ci trei la acelaşi nivel. A avea şi a ad- 
mite pe alții la nivel egal cu tine este condiția elementară a 
iubirii. Şi numai constituit astfel esenţial în iubire, eşti apoi 
capabil de iubire şi față de alții mai mici. Cine funciarmente 
este plasat în afară de mediul iubirii nu poate avea iubire, 
prin simplul fapt că se apleacă spre cei mai mici, fără a-şi 
părăsi nivelul său de singurătate superioară. La cei mai mici 
te poți cobori ca să ţi-i faci egali numai dacă eşti obişnuit să 
ai egali cu tine, numai când şi locul de unde te cobori este 
tot o comuniune. Atunci poți vedea în cel de mai jos unul 
după chipul celui de mai sus, cu care eşti în comunicare. Cel 
de mai jos este ridicat în circuitul de comunicare al celor de 
sus. Aşa a făcut Dumnezeu cu oamenii: i-a ridicat în circui- 
tul de iubire şi de comunicare al Sfintei Treimi. 

Este învățătură creştină că Duhul Sfânt este aceea din- 
tre persoanele dumnezeieşti care Se coboară mai intim în 
noi. Atât de intim, încât devine ca un fel de subiect în locul 
nostru, lăsându-ne totuşi conştiinţa că noi suntem subiect. 
Când iubim pe Tatăl cu iubire fiască, Duhul Sfânt este cel 
ce strigă din inimile noastre „Avva, Părinte!”. 

Prin Duhul Sfânt suntem în stare să credem că lisus 
este Dumnezeu şi să-L iubim. Duhul Sfânt iubeşte din noi 
pe Fiul lui Dumnezeu, adică noi îl iubim, iar Fiul ne iu- 
beşte pe noi iubind în noi pe Duhul Sfânt. Iar Fiul este om 
ca noi, este un Tu al nostru, ca orice om. Prin aceasta ne-a 
arătat în general valoarea omului, semnificația oricărui tu 
omenesc. Prin fiecare om, când îl privim cu credinţă în 
Hristos, privim pe lisus. Şi oamenii credincioşi, cuceriţi 
de comuniunea iubirii, se raportează cu iubire la Tatăl cel 
nevăzut, dar puterea cu care iubesc pe Tatăl este de la 
Duhul Sfânt şi de la Fiul. lată cum în relaţiile de iubire 
dintre oameni se exercită însăşi iubirea dintre Persoanele 
Sfintei Treimi. 

lar ierarhia sinodală este şi ea, în relaţiile ei, chip al 
Sfintei Treimi. 

De asemenea, ea se face model al felului de relaţii între 
ceilalți membri ai Bisericii şi, peste tot, acest fel de condu- 
cere a Bisericii este o pildă pentru stat şi pentru oameni, un 
ideal, ca şi o mustrare. 

Şi statul, şi societatea omenească îşi spun în fața mode- 
lului de conducere şi de comuniune bisericească: iată cum 
ar trebui să fim şi cum nu suntem. În felul acesta Biserica, 
cu felul ei de organizare şi de viaţă în iubire, exercită o in- 
fluenţă necontenit transfiguratoare asupra organizaţiei de 
stat şi asupra societății omeneşti. 

Ce ne oferă în schimb catolicismul? O conducere abso- 
lutistă unipersonală. Ea s-a depărtat de pilda ce-o dă Sfânta 
Treime, face imposibilă legătura de iubire între conducerea 
Bisericii şi credincioşi şi nu poate servi ca model pentru re- 
laţiile credincioşilor între ei, ca şi pentru stat şi societate în- 
deobşte. Dacă a fi superior, înseamnă a fi singur şi mai 
presus de toţi, care credincios nu-şi va face o ispită din 
aceasta? Numai cei inferiori sau egali cu ei înşişi trebuie să 
trăiască în comuniune, îşi va zice credinciosul. 

Desigur, pentru o disciplină exterioară, pentru o or- 
dine întemeiată pe frică şi pe lege, absolutismul uniperso- 
nal poate avea avantaje. Fereşte de surprizele unei libertăți 
inspirate rău. De aceea, statul trebuie să fie organizat astfel 
ca în vârful scării să fie unul singur conducător. Dar Biserica 
nu este stat. Biserica nu poate renunţa la înfăţişarea iubi- 
rii în forma ei de organizare preferând iubirii disciplina 
forțată. Cine va mai exercita atunci asupra statului puterea 
spirituală, care să-l facă să-şi transfigureze în fiecare clipă 
forța prin iubire, fără a renunţa total la forță? Şi cine va 
mai arăta societății omeneşti că drumul spre forma ideală 
a relaţiilor din sânul ei nu este individualismul, nici co- 
munismul, ci comuniunea în iubire, dacă Biserica, dându-şi 
o conducere unipersonală, arată sus un individualism 
dus la extrem, iar jos o masă supusă şi neliberă de cre- 
dincioşi? 

Biserica nu se poate face ca lumea, chiar dacă lumea 
ar ispiti-o cu avantaje aparente. Ea trebuie să rămână în- 
văţătoarea lumii şi propovăduitoarea Revelaţiei chiar prin 
fiinţa ei. 

Biserica trebuie să fie şi în ierarhia, şi în colectivitatea 
credincioşilor corp mistic în care este încorporată însăşi 


- 


i 
i 

Sfânta Treime. Este o grozavă erezie să secularizezi corpul 
mistic al Domului şi al Duhului Sfânt, prin teza că numai o 
persoană, în singularitatea ei, stă în legătură cu Domnul şi 
numai ea primeşte comunicarea adevărului. 

Ortodoxia este singura înfăţişare autentică a cerului pe 
pământ. 











Ortodoxia, lumina lumii 
şi inima neamului nostru' 


Toţi gânditorii noştri care s-au îndeletnicit, în timpurile 
recente, cu scrutarea sufletului românesc au descoperit două 
lucruri de mare importanţă: întâi, că acest suflet, acolo unde 
nu este tulburat de influenţe străine, este o comoară unică de 
virtuţi, de însuşiri, de armonii, şi al doilea, că există o coinci- 
dență uimitoare între aceste calități şi Ortodoxie, că sufletul 
românesc este o plasticizare, o întrupare minunată a duhului 
Ortodoxiei, o coborâre în concret a adevărului ortodox. 

De aceea iubim noi atât de mult Ortodoxia: pentru că 
iubim sufletul neamului nostru, pentru că ne recunoaştem 
în ea tot ce este mai adânc şi mai bun în noi, pentru că aspi- 
rațiile şi idealurile ei au devenit aspiraţiile şi idealurile noas- 
tre. Dacă orice om şi orice popor când trăieşte pentru o 
misiune, şi nu numai pentru ca să consume bunuri mate- 
riale, este purtătorul unei idei, apoi neamul nostru este pur- 
tătorul prin excelenţă al Ortodoxiei. 

Dar iubim Ortodoxia şi pentru un alt motiv, mai obiectiv. 
Atât din pătrunderea Ortodoxiei în sine, cât şi din experiența 





* Telegraful Român, an LXXXVIII, nr. 10, 3 mart. 1940, p. 1. Semnat: 
D. Stăniloae. 

ei ca spiritualitate românească, a crescut în sufletul nostru 
de români înaltă până peste noi şi adâncă până dincolo de 
noi şi masivă cum nu sunt tot betonul şi tot fierul de pe 
lume la un loc, convingerea că Ortodoxia este descoperirea 
desăvârşită a adevărului şi a dragostei dumnezeieşti; că ea 
este drumul drept pentru viaţa sufletului nostru atât spre 
împodobirea cu toată virtutea, cât şi spre mântuirea cea de 
peste veac; că ea este comuniunea cea mai caldă, cea mai fa- 
miliară cu Părintele ceresc; că în ea se află ca într-o comoară 
fără margine tot binele, toată frumusețea, tot adevărul, toată 
fericirea, câtă poate să există, deci în ea trebuie să ne adân- 
cim, în ea trebuie să căutăm toată lumina, calea şi viața, şi 
nicăieri altundeva. 

Ortodoxia, cum o arată şi numele, este credință 
dreaptă, este vedere dreaptă, prin ea slava şi voia dumne- 
zeiască ni se arată aşa cum sunt. De aceea, Ortodoxia este şi 
suflet drept, deschis, cinstit, preocupat mai presus de toate 
de adevăr, de lumea cerească şi de intenția dumnezeiască, 
aşa cum sunt. Ortodoxia nu ocoleşte şi nu mistifică adevărul 
şi sufletul ortodox — deci şi cel românesc —, nu umblă cu pla- 
nuri şi cu combinații piezişe, cu rezerve mintale, cu dispreţ 
pentru adevăr, de dragul altor bunuri mai lumeşti. Ortodoxia 
nu sacrifică adevărul pentru avantaje pământeşti, pentru 
stăpânire lumească, pentru forță seculară. Ea nu urmăreşte 
extensia în spaţiu prin sacrificarea adevărului; ea este întâi 
de toate „dreaptă credință” şi adevăr, şi abia prin adevăr 
este universală, nu viceversa. 

Ortodoxia a păstrat cu ardoare descoperirea dumneze- 
iască şi stă cu neclintire pe lângă voia lui Dumnezeu. Ea nu 
a părăsit această voie luându-se după toate pretenţiile minţii 
şi ale ambiţiei omeneşti. Ea n-a schimbat mărirea lui 

Dumnezeu cu mărirea oamenilor, care nu poate mântui. 
Ortodoxia învață pe om să fie smerit, să nu creadă lucruri 
grozave despre sine, să aştepte ajutorul şi mântuirea de la 
dragostea lui Dumnezeu, şi nu de la indulgențe omeneşti. 

Ortodoxia este smerită ca Domnul lisus Hristos, este 
dreaptă şi sinceră, este interiorizată în rugăciune, căci prin 
ea întâlnim pe Tatăl ceresc în orice loc, şi nu prin călătorii 
în cutare punct precis al spaţiului. Ea este iubire liberă de 
oameni prin fapte sincere, şi nu disciplină forțată sub lege, 
nici amabilitate diplomatică. 

Ortodoxia este har dumnezeiesc, adică prezență fami- 
liară a lui lisus printre noi, transfigurându-se viața, adân- 
cindu-i înțelesul, dându-ne răbdare şi curaj în mijlocul 
neajunsurilor într-o măsură în care nu ne-ar putea da, dacă 
ar lipsi Hristos, niciun om, oricât ar pretinde că îl înlocuieşte 
exact. În Ortodoxie nu se interpune nimeni şi nimic între 
lisus şi oameni, între cer şi pământ. 

Ortodoxia ne-a păstrat nu numai adevărul lui Hristos 
printre noi, ci şi pe Hristos însuşi. Ortodoxia singură întreține 
în centrul devoţiunii omeneşti pe lisus Hristos, dar nu în izo- 
lare individualistă, ci în comuniune, în Biserică, în conside- 
rarea oricărui credincios ca un frate mai mic al lui Hristos. 

Datorită Ortodoxiei neamul nostru n-a fost singur în 
lunga sa istorie în care n-a avut niciun ajutor de la oameni, 
ci a fost cu Iisus Hristos, şi ajutat de EI toate le-a biruit. Au 
fost în schimb alte neamuri puternic încrezute în oameni ce 
se dădeau asemenea lui Hristos, care nu şi-au putut menţine 
existenţa lor ca stat. 

Ortodoxia fiind vedere dreaptă a voinței dumnezeieşti 
şi a posibilităților şi țintelor omeneşti şi comuniune neinter- 
mediată cu isus Hristos, este şi viață dreaptă, blândețe şi 

sfinţenie. Iar când trebuie să fie eroism, este eroismul cel 
mai dezinteresat, mai curat, mai lipsit de cruzime şi de poftă 
de stăpânire. Oportunismul, cinismul politic este străin de 
sufletul crescut în Ortodoxie. 

Ortodoxia fiind însuşi Dumnezeu cu noi şi tot darul 
Său cel desăvârşit, este singura mântuitoare. Noi simțim 
aceasta, intuim aceasta în arvuna mântuirii ce-a dat-o în ini- 
mile noastre. Siguri pe mântuirea ce-o vom avea prin 
Ortodoxie, nouă, ca români, nu ne pasă de nimic din ce ni 
se poate întâmpla în lumea aceasta, ca greutăţi, ca lupte, ca 
lovituri. Toate le suportăm cu seninătate, cu fruntea lumi- 
nată de vederea cu duhul a fericirii de dincolo de zare. 

Şi în conştiinţa acestor supreme daruri ce le avem prin 
Ortodoxie, suntem cuprinşi ca neam de o nesfârşită recu- 
noştință față de ea, că ne-a păstrat adevărul lui Hristos ne- 
alterat, ca şi comuniunea cu El, că n-a făcut deşartă 
întruparea Lui. Şi avem o mare mângâiere simțind că, fiind 
în Ortodoxie, stăm pe piedestalul cel mai înalt al creştină- 
tății, neînecat de patimi şi sfătoşenii omeneşti. Pe un piedes- 
tal de pe care nu încetăm să înălțăm lumina cea adevărată 
pentru toate neamurile căzute din Ortodoxie, din calea cea 
dreaptă a strădaniilor omeneşti, cu convingerea că odată şi 
odată adevărul tot va birui. 








În Postul Mare" 


Postul este unul din aşezămintele de sminteală pentru 
omul modern, care toate vrea să le măsoare cu biata sa ra- 
țiune atât de puţin cuprinzătoare şi înțelegătoare. 


„De ce să postesc zice omul de azi. Judecând raţional 
nu văd niciun motiv puternic care să mă îndemne la post 
şi nici Dumnezeu nu poate să găsească vreo plăcere în pos- 
tul meu! A, da, dacă-mi spune medicul că m-am prea 
îngrăşat sau mi s-au prea obosit organele cu mâncăruri 
grele şi-mi recomandă un răstimp de regim mai uşor, o 
fac, dar aici văd un motiv plauzibil: sănătatea trupului! 
Dar cum poate să ajute postul spiritul meu, sau cum poate 
să placă lui Dumnezeu, aceasta n-o înţeleg şi nici nu poate 
constitui pentru mine un motiv de post!”. 


Şi iată cum omul modern, pentru care medicul este o 
mare autoritate, îşi mai impune uneori restricţii alimentare, 
dar din motive strict pământeşti, nu religioase, deci restricții 
care n-au câtuşi de puţin caracterul de post. Crezând că a 
scăpat de sub puterea lui Dumnezeu, că este absolut liber 
în ceea ce face, se vede silit să împlinească chiar ceea ce îi 





* Telegraful Român, an LXXXVIII, nr. 12, 17 mart. 1940, p. 1. Semnat: 

cere Dumnezeu, însă fără roadele binecuvântate ce le-ar 
avea când ar recunoaşte deschis puterea dumnezeiască. 
Crezând că s-a emancipat de Dumnezeu, şi-a făcut din tru- 
pul său autoritate dumnezeiască, fără să-şi dea bietul seama 
că prin rânduiala aceasta pusă în trup, de a nu se putea ghif- 
tui neîncetat, Însuşi Dumnezeu îl stăpâneşte, dar îl stăpâ- 
neşte fără voia lui şi fără folos pentru el. Cine nu se închină 
lui Dumnezeu se închină în mod necesar unui idol. Omul 
are iluzia că este liber, dar nu este liber. Şi în ultima analiză 
tot sub puterea lui Dumnezeu se află, însă acum Dumnezeu 
nu i Se mai arată ca față personală, iubitoare, ci ca lege 
oarbă, fatală, pedepsitoare. Cine nu vrea să ştie de faţa lui 
Dumnezeu, acela este lăsat pe mâna legilor de aramă ale 
vieţii de care izbindu-se, se sparge în mii de bucăţi, sau dacă 
le îndeplineşte numai de dragul lor, nu va avea nicio plată. 

Adevăratul post este act religios, deci faptă săvârşită 
pentru Dumnezeu cel personal, faptă de smerită ascultare a 
voinţei Tatălui din cer, nu economie dirijată a vieții trupeşti 
după legile biologice. Adevăratul post este act de relație per- 
sonală între om şi Dumnezeu, este act de cult, act de mărire 
şi de iubire a lui Dumnezeu. În actul postului nu sunt eu cu 
mine însumi, cu rațiunea mea şi cu legile biologice sub care 
stă trupul meu. Actul postului nu stă în rând cu gimnastica 
de dimineaţă, cu plimbarea de după-amiază, cu recreerea de 
peste vară, cu aerisirea camerei şi cu celelalte acte de igienă. 
El nu este un tribut plătit trupului, un act de închinare cărnii, 
o metodă de prelungire a vieții trupeşti. 

Necredinciosul care posteşte este un sarcolatru, în locul 
lui Dumnezeu a urcat pe soclul cultului său trupul propriu. 
Ceea ce de altfel este o absurditate, căci trupul nu durează 
etern, chiar dacă îi poți prelungi prin astfel de metode exis- 

tenţa cu câţiva ani. Şi apoi, ce zeu este acesta care are nevoie 
de îngrijire atât de atentă ca să nu se uzeze prea repede? 
Oricare zeu făcut de om, evitând pe adevăratul 
Dumnezeu, este un zeu al iluziilor, un zeu al minciunii, şi omul 
respectiv trăieşte într-o grosolană minciună şi autoînşelăciune. 
Dar de ce să vrea Dumnezeu postul nostru? De ce este 
postul un act de preamărire a lui Dumnezeu? Pentru că este 
un act de dezumflare a propriului egoism crescut prin pofte 
spirituale şi trupeşti în aşa măsură, încât nu mai încape ni- 
meni de noi, nici chiar Dumnezeu, dându-ne iluzia şi trăind 
astfel, de parcă numai persoana noastră ar exista şi de ea ar 
depinde totul. Omul suferă de o buhăială monstruoasă a 
eului, căci nu este o adevărată creştere, ci o umflare bolnă- 
vicioasă, care vrea să se întindă peste toți şi peste toate. Ea 
este produsă prin convergenţa tuturor păcatelor, este mani- 
festarea lucrării tuturor microbilor spirituali sălăşluiți în eul 
nostru. Postul este antidotul împotriva acestei patologice ex- 
tensii a poftelor, care dă microbilor cel mai admirabil teren 
de întărire şi de înmulțire, punând definitiv stăpânire pe 
voința noastră şi ducând-o la moarte. Postul este secarea me- 
diului care favorizează microbii păcatelor. El este adunarea 
smerită a eului în marginile importanţei sale fireşti. Se spune 
de câte un om că nu mai vede nimic de nas, fie că este prea 
mare fie că-l ține prea sus. Omul mândru şi sclav al poftelor 
nu mai vede în realitate nici cerul, nici pământul, de faptul 
că în fața ochilor spiritului a crescut carnea bolnavă a hiper- 
trofiei sale. Se vede peste tot numai pe sine. Trebuie deci tă- 
iată orice excrescenţă bolnavă, ca ochii sufleteşti eliberați să 
poată privi iarăşi pe Dumnezeu, iar pe sine să se vadă în pro- 
porțiile reale atât de modeste ale unei făpturi ce există din 
îngăduinţa Făcătorului cerului şi al pământului. Omul care 

posteşte face posibilă restabilirea justei sale relaţii cu 
Dumnezeu, în locul căruia prea uşor se pune pe sine însuşi. 

Se spune uneori, mai ales de oameni care vor să pe- 
treacă şi în post, pretextând că adună bani pentru săraci, 
că principal este caritatea, şi nu postul. Să fii bun şi darnic 
cu alții, aceasta o cere Dumnezeu, nu să te opreşti de la pe- 
treceri. 

Dar postul şi caritatea stau de regulă în cea mai orga- 
nică legătură. Omul petrecerilor, al împlinirii tuturor pof- 
telor, cu cât le satisface pe acestea mai mult, cu atât ele 
cresc mai tare. Oricât ar goni omul să le satisfacă, ele tot- 
deauna i-apucă înainte. Şi aşa se continuă până la sfârşitul 
vieţii. lar satisfacerea poftelor mereu crescânde, pofte de 
avere, de lux, de mâncare, de onoruri, cere tot mai mult; 
omul este tot mai lacom, îi este tot mai teamă că nu-i va 
ajunge ceea ce are pentru trebuinţele sale şi se face tot mai 
lacom şi mai zgârcit față de alţii. Este ştiut că de obicei nu 
bogaţii săvârşesc faptele de milostenie, ci cei cu mijloace 
mai modeste. 

Cine nu-i în stare să se înfrâneze nu-i în stare nici de 
caritate. Şi apoi, caritatea săvârşită fără credinţă în Dumnezeu 
şi fără sobrietatea vieţii, chiar dacă ajută pentru moment 
trupul unui sărac, nu-i ajută şi sufletul. Dimpotrivă, strică- 
ciunea ce-o produce în societate este înmiit mai mare decât 
acel neînsemnat ajutor dat doar ca un tribut pentru a i se da 
posibilitatea să petreacă. 

Postul trebuie să fie, se înțelege, total: sufletesc şi tru- 
pesc, ca un reflux voluntar al apelor egoismului nostru. 

Dar prea mult se spune în timpul nostru, ca un fel de 
dispreţ pentru postul trupesc, sau ca o sustragere de sub 
datoria lui: postul sufletesc este principalul, nu cel trupesc! 

N-are niciun rost postul trupesc dacă nu împlineşti cutare 
şi cutare condiţii! Şi aceste pretenţioase lecţii se dau ca un 
fel de intimidare şi chiar ca o sminteală pentru umilul om 
care vrea să împlinească porunca bisericească a postului. 


„Degeaba posteşti, parcă i-ar spune, cu zâmbet de 
compătimire, convorbitorul, dacă nu eşti în stare să te reții 
de la gânduri rele şi de la cuvinte de bârfeală! Mai mult 
fac eu care, deşi nu postesc, uite, am puterea să nu vorbesc 
de rău pe nimeni şi sunt mai reținut în toate gândurile.” 


Faptul că este necesar să postim şi cu sufletul, nu tre- 
buie să ne facă a amâna postul cu trupul până la cine ştie ce 
desăvârşire sufletească. 

Postul cu trupul este el însuşi un act de caracter spiri- 
tual. Este o încordare a voinţei şi o realizare a domniei spi- 
ritului asupra trupului. Şi fiind închinat lui Dumnezeu, ține 
sufletul omului în mod special cu gândul la Dumnezeu. 
Fără a-ţi da seama, postul cu trupul exercită o puternică in- 
fluenţă asupra sufletului, asupra căruia are multe efecte bi- 
nefăcătoare. 

În concepția creştină, în special ortodoxă, sufletul şi tru- 
pul nu-şi trăiesc viaţa izolat, ci în influențare reciprocă. Pre- 
cum prin suflet poţi înrâuri asupra trupului, aşa şi 
viceversa. O anumită poziţie a trupului produce o anumită 
stare în suflet. Sufletul şi trupul se află ca într-un cerc, în- 
râurirea trecând de la unul la altul. 

Cine nu simte că cel care vorbeşte atât de frumos des- 
pre postul spiritul nu-i în stare de obicei să facă sforțarea 
serioasă a postului trupesc? Ce ştiu eu ce ai în suflet? 
Poate înfrânarea ta în gânduri şi cuvinte este mai mult 

dintr-o precauţie egoistă decât dintr-o iubire a lui Dumnezeu! 
Arată-mi puterea credinţei tale în fapte palpabile. Pos- 
teşte cu trupul, dar posteşte cu sinceritate şi din duh de 
ascultare de Dumnezeu. Sileşte-te, alături de acest post, 
şi pentru smerenia interiorului tău. lar Dumnezeu, Care 
vede sinceritatea silințelor tale, dar şi neputinţa ta, va în- 
tregi multul care lipseşte până la împlinirea ideală a datoriei. 











„Nostalgia Paradisului” 


Acesta este titlul celei mai noi cărți a marelui poet şi 
gânditor Nichifor Crainic. În ea este dezbătută şi luminată 
din toate laturile problema culturii şi a artei în concepția 
creştină. Şi cum cultura şi arta reprezintă creaţiile cele mai 
înalte ale geniului uman, ba constituie, după opinia celor 
mai mulți gânditori, însuşi rostul, însăşi misiunea omenirii 
pe pământ, cartea dlui prof. Nichifor Crainic, aducând ceea 
ce constituie titlul celei mai mari mândrii omeneşti înaintea 
scaunului de judecată al doctrinei creştine, face în acelaşi 
timp o operă de filosofie, de încadrare şi lămurire a rosturi- 
lor omeneşti în lumina unei viziuni de ansamblu, dar şi una 
de apologetică a religiei, în special a religiei creştin-orto- 
doxe. În această carte ni se arată ce crede creştinismul des- 
pre cultură, dar, la lumina poziţiei ce o ia creştinismul față 
de cultură, putem afla mai lămurit ce trebuie să gândim des- 
pre creştinism. 

Este o carte de îndrumare a tinerei noastre culturi, dar 
şi una de aducere a creştinismului în relație cu problemele 
cele mai importante ale timpului, acele care răsar din rolul 


* Telegraful Român, an LXXXVIII, nr. 13, 24 mart. 1940, p. 1. Semnat: 
D. Stăniloae. 

capital care se atribuie culturii în destinul omenesc. În fața 
primejdioasei înstrăinări dintre aceste două principale func- 
ţii ale spiritului omenesc, înstrăinare care va fi fatală atât 
amândurora, cât şi omenirii în ansamblul ei, dl Nichifor 
Crainic vrea să le apropie. Şi o face aceasta în singurul mod 
firesc şi sănătos: prin explicarea culturii şi a artei din religie 
şi la lumina religiei, nu invers, prin derivarea religiei din 
cultură. 

În noianul de idei, de argumente, de explicări, de-a lun- 
gul cărora se desfăşoară firul roşu al cărții, tendinţa autoru- 
lui de-a prezenta sensul culturii în funcţie de religie, 
crescând din aceleaşi izvoare transcendente şi necesități su- 
fleteşti, cu ajutorul aceloraşi puteri spirituale şi spre aceleaşi 
ţinte finale, care sunt prezente şi în religie, putem desprinde 
ca idei de temelie, ca focare de lumină deosebit de bogată, 
în special trei: modul teandric, sensul teologic al frumosului şi 
nostalgia paradisului. Sunt cele trei coloane principale pe care 
se sprijină maiestuoasa arhitectură a ideologiei cărții, cu bo- 
găţia ei impresionantă de forme, de părţi, de armonii prin 
care trece un singur sens. 

Ideea despre modul teandric este o dezvoltare autentic 
creştină şi cu deosebire ortodoxă a învățăturii despre unirea 
strânsă a firilor şi a lucrărilor dumnezeieşti şi omeneşti în 
persoana lui lisus Hristos în aşa fel, că tot ce făcea El făcea 
cu amândouă felurile de lucrări. Dogma Providenţei ne în- 
vaţă iarăşi că există o strânsă colaborare între principiul 
divin şi cel creat în tot ce se întâmplă şi în tot ce face omul. 

În baza acestora, dl prof. Nichifor Crainic formulează 
ideea unui mod teandric în sensul larg, al unei colaborări 
divino-umane în toate străduinţele bune ale omului, şi deci 
cu deosebire în eforturile geniilor creatoare de cultură, cele 

mai înalte culmi ale umanității naturale. DI Nichifor Crainic 
ştie însă să facă o distincţie între modul teandric aşa cum se 
validează pe terenul creştin, în special în viaţa şi faptele sfin- 
ților, şi aşa cum se efectuează în afara creştinismului, în lu- 
crarea spiritului marilor reprezentanţi ai omenirii. Există un 
mod teandric în cadrul natural şi unul în cel supranatural. 
Dar nu este mai puțin adevărat că între ele este o legătură 
şi că, prin urmare, cultura este produsă de aceleaşi puteri: 
ale omului creat de Dumnezeu şi ale lui Dumnezeu care-Şi 
dă ajutorul. 


„Astfel, ideea teandrică, în accepțiunea ei generală, ne 
pune în faţă geniul ca vestitor sau ca profet natural al unei 
ordini de perfecționare superioară lumii noastre, 
simbolizată în plăsmuirile lui; precum în accepțiunea ei 
specific creştină, aceeaşi idee teandrică ne pune în față pe 
sfânt, în a cărui perfecțiune morală contemplăm un semn 
al perfecțiunii veşnice.” 


Privind deci modul teandric sub un anume aspect, acel 
al funcţiei sale de revelare a măririi şi perfecțiunii dumne- 
zeieşti, în geniu el îşi află încorporarea cea mai înaltă în 
slujba revelaţiei naturale, iar în sfânt, aceeaşi culminantă în- 
corporare în slujba revelaţiei supranaturale. Cultura şi arta 
fac parte astfel, ca o treaptă subalternă, din procesul de re- 
velare a lui Dumnezeu prin oameni, având deci o funcţie 
religioasă. 

În câteva eseuri care formează cuprinsul părții întâi a 
cărții, dl Nichifor Crainic ilustrează acest raport, al culturii 
față de religie, arătând apropierea ce-a existat între ele în 
timpurile vechi, apropiere care azi, din nefericire şi împo- 
triva firii lucrurilor, începe să dispară. 


rasar 

Cum se împacă însă rostul revelațional al artei cu ființa 
ei, care constă în descoperirea şi în realizarea frumosului? 

La această întrebare ne răspunde dl Nichifor Crainic 
prin ideea despre sensul teologic al frumosului, care for- 
mează temelia părții a doua a cărții. Frumosul nu este un 
călător rătăcitor prin lume, fără origine şi fără ţintă, dez- 
legat de orice relaţii, el îşi are originea în Dumnezeu; şi 
cine realizează frumosul cu adevărat, descoperă un reflex 
al slavei dumnezeieşti. DI Nichifor Crainic este cel dintâi 
dintre teologii români şi poate printre puţinii din lume 
care reliefează însuşirea de frumos al lui Dumnezeu, ac- 
tualizând şi dezvoltând şi dând o aplicare originală prin 
aceasta unei idei a lui Dionisie Areopagitul. Frumuseţea 
lui Dumnezeu se oglindeşte şi în creaţia Lui, în formele su- 
blime şi fermecătoare ale Universului şi, frumuseţea 
aceasta este Sofia creată, care reflectă Sofia necreată, slava 
eternă a lui Dumnezeu. 

Arta întreagă, când este adevărată artă, redând frumo- 
sul natural şi imaginativ, de origine dumnezeiască, reve- 
lează ceva din Dumnezeu şi apropie sufletul de El. 

Sunt minunate paginile dlui Nichifor Crainic în care 
arată legăturile ce există între însuşirea frumuseţii lui 
Dumnezeu, a luminii şi a iubirii. Frumuseţea este lumină şi 
Dumnezeu este frumos şi este luminat pentru că este plin 
de iubire. Frumuseţea atrage pentru că răspândeşte iubire 
şi trezeşte iubire. Iar harul nu este decât iubirea şi lumina 
lui Dumnezeu, căci ca lumină ÎL văd sfinţii. În Dumnezeu 
frumusețea, lumina, harul şi iubirea sunt una, şi de aceea o 
teologie estetică nu este străină de o teologie a mântuirii. 
Eseul „Sensul teologic al frumosului” expune scânteietor, 
la măsura lucrurilor de care se ocupă, aceste minunate idei. 

În sfârşit, a treia idee de temelie pe care se înalță con- 
cepția dlui Nichifor Crainic despre raportul culturii cu reli- 
gia este aceea a nostalgiei paradisului. Ea se referă la trebuința 
adânc omenească din care creşte cultura şi la finalitatea ei. 
Dacă primele două idei de temelie explică arta din perspec- 
tiva transcendentă, din intenția dumnezeiască ce-şi face din 
geniu şi artist un instrument şi un colaborator al revelării 
Sale, a treia idee întregeşte această interpretare a culturii şi 
a artei, din perspectiva imanentă, ca o tendință a omului 
spre transcendent. 

Omul căzut din legătura cu Dumnezeu a căzut din co- 
muniunea cu frumusețea şi cu fericirea absolută. Comuniu- 
nea aceasta din care a căzut este paradisul primordial. 
Universul însuşi tras de om după sine şi-a pierdut mult din 
frumuseţea originală, reflex al slavei dumnezeieşti, ca să nu 
mai vorbim de sufletul omenesc şi de relaţiile dintre oameni. 

Arta este un efort neostenit al omului de a reface într-o 
lume a visului măcar acea comuniune, acea frumusețe, acel 
paradis. Pentru că este zugrăvit doar cu imaginația, paradi- 
sul artei este numai un paradis posibil, nu cel real. Doar 
strădania aceasta demonstrează nu mai puţin o necesitate 
reală a omului, o tendinţă structurală a lui, fiind astfel o con- 
firmare a adevărului religios. În religie omul se străduieşte 
cu fapta, în concretul real, pentru apropierea de paradis. În 
artă se străduieşte cu imaginaţia. Desigur că prin religie 
omul se apropie în mod real, deşi foarte încet, de paradis şi 
de Dumnezeu, pe când în artă, în mod imaginar. Dar arta 
încălzeşte şi ea eforturile credinciosului prin plasticizarea 
în forme cuceritoare a frumuseţilor spre care se sileşte. 

Am redat extrem de schematic conținutul acestei mari 
cărţi, în care se bolteşte atotcuprinzător cea mai dreaptă şi 

cea mai completă viziune românească despre lume şi om în 
duhul creştin ortodox. Cartea aceasta ar trebui să fie, dacă 
cultura românească a păstrat încă puteri de sănătate în ea, 
evanghelia îndrumătoare a ei. Ortodoxia are în ea un cate- 
hism în fața vremurilor de azi, care stau sub semnul şi sub 
domnia de mare prestigiu a culturii. Ortodoxia are o carte 
care demonstrează lumii contemporane valenţele ei de con- 
cepție totalitară, azi ca şi ieri. 

DI Nichifor Crainic a urcat o nouă treaptă pe piedesta- 
lul care-l înalță sus de tot, ca pe cel mai de seamă reprezen- 
tant ideologic al Ortodoxiei în relație cu viața spirituală a 
lumii contemporane. 









Din înfăptuirile episcopului dr. 
Nicolae Popovici” 


Într-unul din numerele recente ale Gândirii, dl Nichifor 
Crainic dădea glas uimirii şi admiraţiei ce i-au trezit-o bo- 
gatele înfăptuiri ale Preasfinţiei Sale episcopului Oradiei dr. 
Nicolae Popovici, care nu are nici patru ani de când este aşe- 
zat de Dumnezeu la conducerea acelei eparhii de graniţă. 
Invitat să ţin o conferinţă în Oradea în Duminica Ortodoxiei 
am putut vedea în timpul scurt cât am rămas acolo câteva 
din aceste înfăptuiri în oraşul de reşedinţă şi am rămas pu- 
ternic impresionat de ceea ce mi-a fost dat să constat. 

În centrul oraşului un mare cvartal de case, care uşor 
poate fi azi prețuit la cca. 30 milioane de lei, a intrat grație 
dibăciei şi bărbăţiei acestui tânăr şi energic ierarh în stăpâ- 
nirea episcopiei, jumătate din el venind de-a dreptul din 
mâna unei congregaţii de surori catolice, cărora nu le-a fost 
uşor să-şi vadă o parte din bunuri trecând, fără să le silească 
nimeni, ci în târg liber, în posesia românilor ortodocşi. 
Înapoia acestui cvartal, un mare parc aşteaptă înălțarea unei 
măreţe catedrale ortodoxe a Oradiei. 





* Telegraful Român, an LXXXVIII, nr. 13, 24 mart. 1940, p. 3. 
Semnat: DS. 

O altă casă într-o stradă principală cu un front de peste 
70 de metri, un loc uriaş pe care Preasfinţia Sa plănuieşte ri- 
dicarea unui internat de băieţi, alte vreo 15 locuri de case, 
trei biserici, alte case şi alte locuri de case, până când nu le 
mai poți ţine minte, sunt tot atâtea bunuri dobândite pe 
seama episcopiei, în abia trei ani şi ceva de păstorire, ca o 
bază materială sigură pentru activitatea spirituală a Bisericii 
în acea parte de țară. Realizările acestea se înscriu ca o mare 
sforțare spre românizarea unui oraş care era prea mult în 
stăpânirea minorităților. 

Din cele trei biserici noi, zidite în Oradea, una se ridică 
în curtea frumoasă cu un parc în amfiteatru, a spitalului pu- 
blic. Este o biserică frumoasă, în zvelt stil bizantin, aşezată 
astfel încât aproape toți bolnavii pot urmări, dacă nu pot ieşi 
în curte, din camere, de la geam, procesiunile în jurul ei. 

O altă biserică dintre acestea este aşezată în cimitir. 
Aceasta este zidită, împodobită şi înzestrată în întregime — 
totul se ridică la 1 800 000 de lei — de inspectorul-şef veteri- 
nar, dr. Haşaş, a cărui inimă a ştiut să o câştige Preasfinţitul 
Episcop. 

Oa treia, ridicată până la cupolă, este aşezată în cartie- 
rul ceferist, pe seama lumii muncitoreşti. 

N-am putut să văd înfăptuirile din afara Oradiei, din 
largul eparhiei. Între ele ştiu că ţine un loc de frunte inter- 
natul de fete din însemnatul centru şcolar al Beiuşului, unde 
activează într-o direcție ce nu ne poate lăsa indiferenți o 
congregaţie de surori catolice, pe lângă liceul uniat de fete 
din localitate. 

Cu aceeaşi bărbăţie şi însuflețire tinerească lucrează 
acest ierarh, plecat din Academia noastră teologică, pe teren 
pastoral şi cultural. Înconjurându-se cu un corp tânăr şi 

entuziast de profesori şi de consilieri, împestriţat şi cu câ- 
teva elemente de bun sfat de vârstă mai înaintată, Preasfinţia 
Sa răspândeşte zi de zi cuvântul de îndemn şi adierea pri- 
măvăratică de înnoire sufletească şi pastorală peste întinde- 
rea eparhiei. Se ştie că a reuşit să ducă la biruință deplină 
lupta cu marea plagă a concubinajului, atât de extinsă în 
acele părți. Pururi neadormit, Preasfinţia Sa pregăteşte 
acum o mare acțiune pe teren social în acele locuri unde 
sunt multe lipsuri de ordin material, precum şi o acţiune cât 
se poate mai vie pentru reîntoarcerea sufletelor rătăcite de 
propaganda sectară. Şi înfăptuirile de până acum ne dau 
dreptul să aşteptăm cu cele mai mari nădejdi roadele acti- 
vităţii viitoare a vrednicului şi talentatului ierarh. 


= cent 







Căinţa creştină” 


Postul Paştilor este timpul dedicat înfrânării şi căinţei, 
este timpul în care lupta noastră cu tendințele pofticioase 
spre noi păcate trebuie să fie deosebit de viguroasă, iar 
amintirea păcatelor săvârşite şi regretul pentru ele, deosebit 
de intensive. 

Regretul pentru păcatele trecute, ca şi pentru acelea pe 
care cu toate silințele noastre de a nu mai păcătui continuăm 
să le săvârşim, nu este un act mintal, teoretic, ci o profundă 
şi continuă durere, zguduire, nemulțumire, o rană ce ne chi- 
nuie cu înțepăturile ei întreaga ființă. El nu este o liniştită 
privire în noi înşine, o rece înşirare a erorilor şi a defectelor 
noastre la rubrica pasivului, pentru ca, în urma acestui mi- 
nuțios şi sistematic inventar a ce este bun şi ce este rău în 
noi, să luăm hotărâri cuminţi şi chibzuite de îndreptare. 
Aceasta este o lucrare a unui om înţelept, dar nu a unui om 
religios, este lucrarea unui om care nu simte trebuința să 
ceară ajutorul lui Dumnezeu în dirijarea vieţii sale şi cu si- 
guranţă că practic nu crede în Dumnezeu, nu simte exis- 
tența Lui. Căința nu este tot una cu aşa numita concentrare, 


* Telegraful Român, an LXXXVIII, nr. 14, 31 mart. 1940, p. 1. Semnat: 
D. Stăniloae. 

sau analizare a sufletului propriu, cu „cunoaşterea de sine 
însuşi”, cu coborârea în adâncurile ființei proprii. Actul 
acesta este ceva prea liniştit, prea metodic şi în el omul se 
încuie prea mult şi cu prea mare satisfacție în sine însuşi. 
Căinţa sau pocăinţa creştină este împreunată cu durere, este 
plâns, este străpungere a inimii, este o întristare nemărgi- 
nită. Ea nu este numărătoare sistematică a erorilor, ci o în- 
volburare generală de durere, care te cuprinde întreg. Sfinţii 
Părinţi o descriu în cuvinte în care se vădesc cele mai cutre- 
murătoare emoţii de durere ale sufletului. Căința adevărată 
dă lacrimi abundente, care formează o adevărată baie. Şi în 
ea simți într-o măsură extraordinară insuficiența ta şi lipsa 
ajutorului de la o ființă care să fie în stare, ca niciunul din 
oameni, să te sprijine şi să te întărească. Eşti cu totul departe 
în adevărata căință de închipuirea că te poţi îndrepta prin 
tine singur, că poţi ieşi din această stare de nemulțumire şi 
de neputinţă prin puterile tale. 

Adevărata pocăință nu o poate avea decât un suflet care 
simte că răul ce l-a săvârşit a lovit în inima unei persoane 
scumpe, pe care o iubeşte. Căinţa este frângerea sufletului 
în fața acelei persoane, sau cu gândul la ea. Căinţa este ex- 
plicabilă numai din relaţia între persoană şi persoană, căci 
numai răul prin care şti că ai lovit în altul îți poate da acele 
împunsături şi tulburări de suflet, care fac căinţa ta foc şi la- 
crimi, care nu-ți dau linişte până ce n-ai obținut iertarea de 
la el. 

Să ne dăm silința să gândim că prin orice rău am săvâr- 
şit cu voia noastră am îndurerat nu numai o anumită per- 
soană cu care suntem în relaţie, ci şi pe Dumnezeu, într-un 
chip cu totul asemănător cu acela cu care am îndurerat acea 
persoană. Căința noastră față de Dumnezeu trebuie să fie 

asemănătoare cu căința pe care un suflet fraged o simte față 
de cei pe care i-a rănit prin faptele sale. 

Mişcarea de căinţă a sufletului nostru trebuie să fie pur- 
tată de conştiinţa vie că lui Dumnezeu i-am păcătuit, că Lui 
i se adresează căința noastră. Căinţa creştină nu este minu- 
țioasă scrutare a interiorului, ci arzătoare privire a sufletului 
spre Dumnezeu, chinuiți de nemulțumirea că L-am lovit. 
Sigur că aceasta nu înseamnă că sufletul care se căieşte astfel 
vede mai puţin păcatele sale, decât filosoful ce îşi autoana- 
lizează „erorile” sau „defectele” sale. Când te doare inima 
pentru relele ce le-ai făcut altora, acestea îți sunt prezente 
în conştiinţă mai vii şi chiar mai amplificate de cum le-ai să- 
vârşit poate. 

Numai pentru că pocăinţa este căutare vie a restabilirii 
relației personale cu Dumnezeu, dorință arzătoare după ier- 
tarea Lui, după un zâmbet de bunăvoință din partea Lui, 
aduce ea înnoirea sufletului, ştergerea petelor păcatului de 
pe el, înfrăgezirea şi întinderea ființei noastre de parcă am 
începe de la început viaţa. 

Este o întrebare necontenită ce şi-o pun teologii şi filosofii: 
Cum se poate şterge ceva ce s-a întâmplat din cartea istoriei 
şi cum se poate scoate o faptă săvârşită din complexul fac- 
torilor ce determină mersul viitor al vieții unui om? 

Cine a experiat vreodată o adevărată iertare de la o per- 
soană căreia i-a greşit, cine a simţit binefacerea mângâierilor 
şi liniştirilor ce i le dăruieşte acea persoană, cu întinerirea 
ce i-o procură, cu noua poftă de viață ce i-o dă, de parcă 
nimic nu s-ar fi întâmplat, de parcă toată descurajarea şi de- 
presia lui ar fi fost topite ca o rouă de raza soarelui, acela îşi 
dă puţin seama de întinerirea şi de înnoirea cu mult mai ra- 
dicală ce ne-o dă iertarea lui Dumnezeu. 

Desigur că numai cine a fost zguduit de o căinţă totală 
poate simți deplinătatea acelei înnoiri, acelei ştergeri 
desăvârşite de păcate din partea lui Dumnezeu. Cu cât 
căința este mai vie, mai puternică, cu atât simți mai mult 
bucuria şi iertarea de pe urma ei. Din scrisul sfinţilor simțim 
că atât pocăinţa, cât şi harul iertării erau pentru ei expe- 
riențe cu mult mai adânci, mai puternice decât sunt pentru 
noi, cei de azi. Numirile acestea descriu realități copleşi- 
toare, cu mult mai profunde de cum suntem noi în stare să 
ne dăm seama. Creştinismul nostru este prea de suprafață, 
prea redus doar la numirile realităților însele. De aici vin 
neajunsurile societății omeneşti, care par a nu-şi mai găsi 
leacul. Până nu vom deveni din nou creştini prin trăirea 
adâncă şi sinceră a realităților pe care le tot numim doar, nu 
vom găsi leac omeniei şi omenirii bolnave. 






In legătură cu armonizarea salariilor 


Guvernul actual urmărind aşezarea statului pe teme- 
iuri mai drepte, mai sănătoase şi mai raţionale, a luat în 
acest sens o serie de măsuri care sunt de mult aşteptate. 

În cadrul acestui plan a numit o comisie care va studia 
şi rezolva problema ierarhizării funcţiilor publice şi a armo- 
nizării salariilor. O lege statornică va fixa şi va asigura un 
loc precis şi un salariu corespunzător fiecărei categorii în ta- 
bela generală a salariaților, încât nu vor mai putea fi argu- 
mentate sau micşorate după bunul plac salariile unei sau 
altei categorii de slujbaşi, prin scoaterea ei din locul precis 
în care se află în ierarhia generală. 

Preoţimea are motive speciale să se bucure de anunţa- 
rea acestei legi, căci ea a fost supusă în tot timpul de după 
război tratamentului celui mai discreționar în ceea ce pri- 
veşte salarizarea. Cât timp salariile au tot crescut, între 1921 
şi 1929, preoților li s-au acordat întotdeauna sporurile de 
scumpete cele mai modeste, iar de la 1930, când începe 
marea criză financiară, salariul lor a fost supus la patru 
curbe, pe când al celorlalţi slujbaşi, numai la două. Este 









* Telegraful Român, an LXXXVIII, nr. 15, 7 apr. 1940, p. 1. Semnat: 
D. Stăniloae. 

adevărat că guvernul trecut al dlui Tătărescu a înlăturat cele 
două curbe în plus de pe salariul preoțimii, dar el a rămas 
cu toate acestea nu numai expus la buna dispoziţie şi la 
aprecierile diferiților miniştri de finanţe şi de culte ce se pe- 
rindă, ci şi la un nivel extrem de scăzut față de salariile ce- 
lorlalți funcționari şi față de munca ce o prestează preoții şi 
de greutăţile cărora trebuie să le facă față. 

Dacă o lege de armonizare a salariilor este aşteptată cu 
nerăbdare de preoțime, ea n-ar putea fi întâmpinată cu bu- 
curie decât în cazul că ar pune capăt situaţiei nedrepte şi 
grele în care a fost ținută această categorie esenţială în exis- 
tența neamului, care este preoțimea. Căci în caz că legea 
care se anunţă ar consfinţi şi ar definitiva inegalitatea de 
acum, ea ar crea o situaţie cu mult mai grea decât cea de 
până acum, luând, pentru multă vreme, orice nădejde de 
zile mai bune din sufletul preoțimii. 

Este necesar să se asigure preoțimii posibilităţile unei 
existențe demne şi nestânjenite la tot pasul de noianul gri- 
jilor. Numai aşa se poate dedica cu trup şi suflet misiunii 
sale, care nu este numai a sa, ci este misiunea principală a 
statului nostru: ridicarea satului, ridicarea poporului sub 
toate raporturile. 

Experiențele de până acum ar trebui să înveţe factorii 
noştri de stat că numai sub egida preotului se poate susține 
realist, stăruitor, cu autoritate morală, acţiunea de ridicare 
a satului. Unde este preotul prezent, poporul vede — şi vede 
drept — garanţie de seriozitate; preotul cunoaşte ca nimeni 
altul realitatea multiplă şi nuanţată a satului, cu piedicile ce 
stau în calea progresului lui, cu posibilitățile ce le ascunde, 
cu metodele pe care imponderabilele sufleteşti ale satului 
le admit. Preotul îmbracă oricare acţiune din sat în vraja 

unei seriozități şi importanţe care angajează răspunderea 
adâncă şi tot ce este mai bun în oameni. 

Să i se creeze preotului condiţiile unei existențe demne 
şi pentru a se susţine prestigiul lui în fața poporului, căci 
dacă scade prestigiul preotului, scade însăşi puterea credin- 
ței şi a moralității. De ce să nu fie salarizat preotul la acelaşi 
nivel ca agronomul, sau medicul, sau oricare alt slujbaş cu 
studii universitare aşezat în mediul rural? Munca lui nu este 
mai puțină şi nici mai de disprețuit. Veniturile de la epitrahil 
sunt în cele mai multe părți ale țării inexistente, ba în tim- 
purile actuale ameninţă cu dispariția aproape pretutindeni. 
lar situația morală a preotului este de aşa natură, că el tre- 
buie să ajute în mod special pe nenorociţi, să fie mai darnic 
cu orfanii şi cu cei săraci. Apoi, dacă un alt slujbaş îşi pre- 
tinde diurna sa, lucrul pare cât se poate de firesc, dar preo- 
tul, când aduce aminte de ceea ce-i competinte, este taxat 
de lacom, face figură rea, căci de la preot poporul aşteaptă 
o desăvârşită dezinteresare de cele materiale. Şi faptul 
acesta face pe atâţia preoți să se jeneze de a mai aminti de 
răsplata muncii lor, deşi lipsurile materiale ale familiei fac 
să le sângereze dureros sufletul. De câte ori nu trebuie preo- 
tul să dea de la el, în cazuri de mizerie, sau spre procurarea 
celor necesare în biserică, la slujbe! Câte renunțări, câte sa- 
crificii dureroase nu se consumă în sufletul lor, zi de zi, de 
care nici măcar nu pot vorbi, căci nu este frumos pentru un 
preot să se laude cu ceea ce face el! 

Vor fi fiind şi preoți care au venituri parohiale bune, 
dar sunt extrem de puţini. Atât de puţini, încât pot fi consi- 
deraţi excepții. Şi pentru câteva excepţii nu pot fi judecați 
şi bănuiți şi lăsaţi în suferință marea majoritate, căci fiecare 
categorie de slujbaşi îşi are excepţiile ei. 

Neamul nostru de la preoţi numai a câştigat. La noi nu 
se poate vorbi de o preoțime care s-ar fi îmbogăţit pe seama 
poporului. Preoțimea română a fost totdeauna săracă; o ca- 
tegorie de mucenici şi de apostoli, care a dat tot neamului 
ei, neavând în schimb decât suferinţă şi lipsuri. Nici azi ea 
nu râvneşte după bogății şi după situaţii privilegiate, de la 
înălțimea cărora să sfideze sărăcia poporului. Ea cere numai 
strictul necesar pentru susținerea familiilor lor, ea cere 
numai să nu fie disprețuită printr-o aşezare într-o situație 
mult inferioară celorlalți slujbaşi ai neamului. Ea cere să fie 
tratată ca toți; nu mai bine, dar nici mai rău. 






Mărturisirea păcatelor” 


Ne apropiem de Patimile şi Învierea Domnului. Este 
timpul cel mai potrivit să ne aducem aminte că toate aces- 
tea s-au făcut din pricina păcatelor noastre. Trebuie să pri- 
vim sfâşietoarele Patimi ale Domnului nu ca întâmplări ce 
nu ne privesc, ci să ne simțim adânc vinovaţi pentru ele. 
Fiecare scuipat în fața lui isus este şi din noi pornit, fiecare 
batjocură este rostită şi de gura noastră, fiecare spin înfipt 
în fruntea Lui şi fiecare piron bătut în trupul Său cel nepri- 
hănit sunt şi fapte ale noastre, ale inconştienţei, ale uşură- 
tăţii, ale ticăloşiei noastre. Căci întrucât, dacă am fi fost 
contemporani cu E], sau dacă El ar trăi azi, am fi lucrat sau 
am lucra la fel cu cei ce L-au chinuit, cei ce au săvârşit ase- 
menea cruzimi au lucrat şi în numele nostru, şi al tuturor 
oamenilor. Şi ca o dovadă că ne-am comporta ca cei din vre- 
mea lui lisus — dacă am fi puşi şi noi în fața Lui fără să ştim 
despre El atâtea lucruri dintr-o istorie de două mii de ani — 
este răul din noi, egoismul, mândria, lăcomia, deşi ne-am 
făcut părtaşi de atâtea haruri decurgând din Patimile şi 
Învierea Domnului. 





* Telegraful Român, an LXXXVIII, nr. 16, 14 apr. 1940, pp. 1-2. Semnat: 
D. Stăniloae. 











612 CULTURĂ ŞI DUHOVNICIE 


Când ni se pun înaintea privirii sufleteşti Patimile 
Domnului — ca în acest timp-, trebuie să ne simțim vinovați 
atât pentru păcatele săvârşite de contemporanii lui lisus — 
care ne-au reprezentat şi pe noi —, cât şi pentru păcatele 
noastre actuale, prin care arătăm ce-am fi fost în stare să 
facem fără harurile ce ni le-a dobândit lisus Hristos şi fără 
istoria creştinismului cea de două mii de ani. 

Spre Domnul cel răstignit nu putem înălța privirea 
decât gândindu-ne cu durere la vina noastră, la păcatele 
noastre. Numai aşa răstignirea Lui ne va putea fi spre mân- 
tuire. Dacă fiecare din noi am participat la răstignirea Lui, 
numai rugându-ne de iertare arătăm că nu vrem să-L răs- 
tignim mai departe. Tot cel ce nu se căieşte de ceea ce a făcut 
continuă să lovească cuie în Domnul. Sigur, chiar dacă ne 
căim, n-am exclus cu totul viitoarele noastre păcate, viitoa- 
rele loviri ale Domnului. Dar prin căință îi dăm câte o mică 
pauză în durerea ce-o simte pentru şi din pricina noastră, Îi 
dăm câte o mângâiere. Cel ce nu se căieşte însă peste tot, În 
ţine pe Domnul în continuă suferință. 

Biserica noastră învaţă că Euharistia are şi caracter de 
jertfă, nu numai de taină. Adică Domnul este prezent în ea 
şi pentru a Se aduce ca trup ce se frânge şi ca sânge ce se 
varsă lui Dumnezeu Tatăl. Şi numai pentru că este întâi 
jertfă ce ne obține iertarea de la Tatăl, ne este apoi şi taină, 
adică dar ce ni se dă, ce ni se întoarce de la Tatăl. 

Nu cunoaştem sensul mai adânc al acestei jertfe ce se 
continuă până la sfârşitul veacurilor. Ştim însă că este în 
strânsă legătură cu jertfa de pe Golgota şi că este jertfă ade- 
vărată. Sensul ei în general trebuie să fie o suferință neînţe- 
leasă a Domnului ce continuă să o suporte pentru noi. O 
suferință pentru păcatele noastre, continuăm să le săvârşim 

(şi care sunt tot atâtea semne că am fi în stare să-L răstignim 
mai departe), şi mai ales suferința pentru acei pe care îi vede 
că nu vor să primească folosul jertfei Sale de pe Golgota, că 
o fac zadarnică pentru ei. 

Marele Pascal spunea: 


„JEsus sera en agonie jusqu'ă la fin du monde: il ne faut 
pas dormir perdant ce temps-lă”!. 


Să nu săvârşim şi noi acest lucru îngrozitor, care constă 
în a nu da victimei noastre o clipă de mângâiere prin faptul 
că ne căim de ce facem, de ce-am făcut. Când lovim pe un 
semen al nostru cu cruzime şi continuu, ceea ce-l doare mai 
mult decât loviturile fizice este faptul că vede cât îl urâm, 
cât îl duşmănim. Dacă ne-ar vedea la un moment dat recu- 
legându-ne la suflet şi prăbuşindu-ne sub puterea regretu- 
lui şi rugându-l să ne ierte, i-am produce o alinare, încât ar 
uita de orice durere. 

Să ne gândim că Domnul îndurerat ne cere acum recu- 
noaşterea păcatelor noastre. Şi această recunoaştere Îi face 
cea mai mare bucurie. 

Dar recunoaşterea deplină înseamnă mărturisirea lor. 
Când recunoaşterea este numai în fața cugetului propriu, 
nu este mărturisire. Abia când este în fața altuia, este măr- 
turisire. 

Domnul ne cere mărturisire pentru a ne da seama că El 
nu este una cu eul nostru, nu este adâncul sau cugetul nos- 
tru. În acest caz, mărturisirea păcatelor nu ne-ar cere o sa- 
crificare a mândriei, a acestei rădăcini a tuturor păcatelor. 


! Blaise PASCAL, Mystere de Jesus, s.L., s.a. 






co Ba, 

O mărturisire ce ne-am face-o nouă înşine (care nu este măr- 
turisire propriu-zis) ar fi o afundare şi mai adâncă a noastră 
în glodul păcatelor, a egocentrismului. Întâlnirea cu Dumnezeu 
se realizează numai prin ieşirea din noi înşine, din închisoa- 
rea eului în care ne încuie mândria. 

Mândria omului l-a făcut şi pe Dumnezeu parte a fiin- 
ţei sale: „eu însumi sunt Dumnezeu”, şi-a zis omul. Prin 
aceasta şi-a legitimat puternic închiderea în sine, ieşirea din 
relația de iubire cu altul. Drumul spre ieşirea din carapacea 
egocentrismului, a mândriei, spre altul, care este totdeauna 
afară de eul nostru, drumul spre iubirea altuia duce prin 
smerenie, prin încetarea de-a mai face din eul nostru centrul 
existenţei noastre şi al tuturor. 

Dumnezeu este în afară de eul nostru, este altceva decât 
acest eu. Şi noi avem nevoie să simțim că atârnăm de 
Dumnezeu ca de altceva decât de eul nostru şi că în faţa Lui, 
ca persoană deosebită la noi, trebuie să facem actul de sme- 
renie, de mărturisire, ca o indicație că nu ne ferim de-a 
atârna fericirea noastră de cineva care nu suntem noi înşine. 

De aceea a orânduit Domnul lisus Hristos să facem 
mărturisirea în fața unei persoane omeneşti exterioare nouă: 
ea realizează toate momentele care ne fac să ne depăşim pe 
noi, să ne dăm seama că Dumnezeu nu este una cu noi, ci 
cineva care ni se opune ca judecător, să călcăm pe mândria 
noastră şi să ieşim într-un act de smerenie spre El şi spre se- 
menii noştri, împlinind prima condiţie a iubirii, pe care însă 
nu ne-o dăm noi, ci ne-o dăruieşte Dumnezeu atunci când 
arătăm prin smerenia mărturisirii voinţa de a ajunge în re- 
laţia de iubire cu cei ce sunt alții decât noi înşine. 

Mărturisirea este cel mai bărbătesc act de ieşire din închi- 
soarea egocentrică în care ne închide mândria; este intervenția 

cea mai energică şi de aceea cea mai eficace împotriva aces- 
tei boli de moarte; este fierul roşu pus de noi înşine cu curaj 
pe rana care ne ameninţă cu fatalul deznodământ. 

În mărturisire întâlnim pe Domnul lisus Hristos, deşi 
ne mărturisim preotului. Dacă în general numai în ieşirea 
din noi înşine, în relația de iubire adevărată față de un om 
sau altul, întâlnim pe Dumnezeu -— Care este prin excelență 
acel Tu al fiecărui om, de Care atârnă fiecare şi Care ni s-a 
făcut şi om spre a ne arăta cât de mult trebuie să-L conce- 
pem după asemănarea unei persoane omeneşti care ne în- 
tâmpină- cu atât mai mult se întâmplă aceasta printr-o 
persoană trimisă anume spre a ne primi mărturisirea, de 
Domnul lisus Hristos, calificată de El însuşi spre acest scop, 
prin harul hirotoniei. 

Când privim la fața preotului şi ne mărturisim, fața lui 
arată în chip tainic fața nevăzută a lui lisus Hristos. Noi, în 
acele momente, ne punem, privind la preot, în contact per- 
sonal nemijlocit cu Iisus Hristos. Nu fără sens prescrie rân- 
duiala bisericească să se aşeze preotul, când primeşte 
mărturisirea, înaintea icoanei lui lisus Hristos. 

Catolicismul a golit taina mărturisirii de adevăratul ei 
înțeles, când a ascuns fața preotului după scândurile unei 
căsulii. Credinciosul nu mai vede pe nimeni; i se redă iluzia 
că este singur, că nu se umileşte în vederea cuiva din afară, 
i se menajează mândria, deci chintesența păcatelor. 

Contactul personal de la față la față — numai acesta este 
adevărat contact personal, spiritual, prin care omul este scos 
cu adevărat din sine; comunicarea de simțţiri, de efluvii, pe 
alte căi, este un fenomen inferior, de domeniul naturii, ani- 
malităţii, care nu scoate pe om din sine — cel pe care a ținut 
lisus Hristos să-l stabilească drept mediu al mântuirii, a fost 

înlăturat. Catolicismul l-a înlăturat şi prin faptul că soco- 
teşte posibile iertările la distanţă, prin poştă, şi în masă, prin 
aşa-zisele indulgenţe papale. 

Creştinismul, care a restabilit înaltul şi veridicul adevăr, 
că mântuirea este o chestiune de raport intim personal, a 
fost coborât de catolicism în rândul religiilor mitice precreş- 
tine, care considerau mântuirea un efect al mişcării forţelor 
naturale, impersonale, destrămând persoana sub lucrarea 
acestor forțe, socotite ca singurele realități adevărate. 

Ortodoxia a păstrat creştinismul în învățăturile şi orân- 
duielile stabilite în timpurile apostolice, care au trăit cea mai 
intensivă şi mai veridică viață creştină, căci amintirea lui 
Hristos era proaspătă. Catolicismul a schimbat ceea ce ne-au 
dat acele timpuri de profundă experienţă a vieții cu Hristos, 
prin învățături şi practici construite de mintea teologilor din 
veacurile Evului Mediu, când fireşte că experienţa lui Hristos 
şi amintirea Lui şi viața creştină deveniseră mult mai spă- 
lăcite. Catolicismul a modificat ceea ce a experiat viața reli- 
gioasă cea mai autentică, prin ceea ce, în lipsa ei, postula ca 
logic mintea umană în epoca scolastică. De aceea azi con- 
strucţiile dogmatice scolastice pârâie în toate încheieturile 
şi însuşi catolicismul se jenează să le mai susțină. 







Hristos cel înviat 
şi viaţa noastră pământească” 


Nu există o credinţă care să dea atâta temei de bucurie 
şi atâta împlinire concepţiei despre lume ca aceea în Învierea 
lui lisus Hristos. Credinţa aceasta dă singură atâta rost şi 
mângâiere vieţii noastre pământeşti, cât n-ar putea să-i dea 
niciun sistem filosofic. Dacă a înviat Hristos, şi noi cei ce 
credem în El, vom învia. Viaţa de aici nu este ultima reali- 
tate şi deci nu este înecată în întunecimea lipsei de rost, de 
sens şi de gust. Fără învierea Domnului lumea aceasta ar fi 
pentru oricare dintre oameni un gest ratat al unui zeu ne- 
putincios, un lucru fad şi înşelător. În zadar ar avea poate 
un sens pentru creator. Dacă n-are pentru orice spirit înțe- 
legător, dacă toate celelalte ființe spirituale create se vor pră- 
buşi după această tulburată şi fragmentată existență în 
nimic, aceasta n-ar putea însemna altceva decât că zeul a 
voit el ceva, dar n-a fost în stare să ducă prin realizare lucrul 
până la capăt, sau şi-a bătut joc de aceste biete ființe. 

Hristos a înviat! Acest strigăt este lumina care spintecă 
întunericul vieţii noastre pământeşti, este raza care face din 





* Telegraful Român, an LXXXVIII, nr. 18, 28 apr. 1940, p. 2. Semnat: 
D. Stăniloae. 

ea altceva decât o orbecăială învăluită în caraghioase pre- 
tenții şi iluzii. 

Învierea lui Hristos dă, oricât s-ar părea de paradoxal, 
un preţ acestei vieți. Ştim acum nu numai spre ce direcție 
ne mişcăm, ci şi că drumul spre înviere duce numai prin 
viața aceasta, printr-o anume trăire a vieţii acesteia. Un 
drum îngust şi ostenitor dacă nu duce spre nimic n-are nicio 
valoare; este vrednic de tot disprețul. Dar dacă este singurul 
drum spre cetatea-miracol, spre locul cel mai frumos din 
câte există, el capătă un preţ nemărginit. Ostenelile la care 
te expui călcându-l se uşurează prin siguranţa bucuriei ce 
te-aşteaptă la capătul lui. Hristos cel înviat, prin însuşi fap- 
tul că a înviat, ne dă tărie în mijlocul greutăților vieții, dă 
păşirii noastre printre ele bărbăţie, strecoară din forța Sa de 
atracție o mare energie în sufletele noastre. Este ca un punct 
de mare forță magnetică atractivă. 

Dar Hristos cel înviat ajută vieţii noastre şi în alt fel 
decât prin fluturarea de la distanţă a strălucirii în care fiind 
aşezat ne aşteaptă şi pe noi. 

El este, într-un anumit chip, tainic cu noi. „Şi iată, Eu 
cu voi sunt în toate zilele, până la sfârşitul veacului”, a spus 
apostolilor după înviere. Este naiv şi eronat să se creadă că 
Hristos Se află într-un plan de realitate cu totul deasupra 
celui al nostru. Nu este în chip văzut printre noi, ca obiectele 
lumii. Dar este pentru ochii, pentru simţirea duhovnicească 
a celui ce crede. 

Nu este prezent pentru ochii fizici, pentru că timpul 
acestei vieți ne este lăsat pentru a ne decide fiecare liber pen- 
tru sau contra lui Hristos. Dacă S-ar dezvălui în măreţia şi 
strălucirea Sa proprie, ar sili pe oricine să admită că este 
Dumnezeu şi că a înviat. Dar o admitere de silă nu mai este 

credință, nu mai este hotărâre voită, cu tot curajul pe care-l 
implică un asemenea act. Numai după ce toți oamenii vor fi 
venit la existenţă, şi se va fi decis fiecare să creadă sau nu că 
Hristos este Dumnezeu şi a înviat, va putea veni în străluci- 
rea vizibilă, pentru a face judecată. Atunci, cei ce-au crezut 
în El şi L-au dorit se vor bucura că li s-a împlinit dorința, iar 
cei ce n-au crezut se vor convinge şi ei, însă spre marea lor 
nefericire şi remuşcare. Însăşi arătarea lui lisus va fi o jude- 
cată, va fi o coborâre de bucurie negrăită asupra celor ce-au 
căzut, şi de durere şi regret asupra celor ce n-au crezut. 

Dar prezenţa lui Hristos este un fapt tot atât de cert 
pentru cei ce cred şi în decursul actualei vieţi. De ce numai 
pentru cei ce cred? Gânditorul francez Gabriel Marcel spune 
odată: 


„A iubi o ființă înseamnă a-i spune: tu, tu nu vei muri”!. 


Sigur că pe Hristos nu-L face cineva, prin credința şi 
prin iubirea sa, viu sau mort. Dar fără credinţă şi fără iubire, 
nu-L poți sesiza ca fiind viu, înviat, în preajma ta. Câte ființe 
personale nu le transformăm noi în obiecte fără suflet prin 
lipsa de atenţie şi de iubire cu care trecem pe alături de ele! 

Dar cuvintele lui Gabriel Marcel le putem gândi şi ca 
aplicându-se lui Hristos ca subiect. Lui Hristos Care a venit 
şi are în Sine, sau în Tatăl cu Care este de o ființă, puterea 
de a învia şi de a fi viu, nu-l dăm noi viaţă prin iubirea noas- 
tră — nu-l dăm viaţă ca să aibă în Sine, dar Îi dăm viaţa cea 
pentru noi —, dar unui om experiem de atâtea ori că-i înmulțim 
viaţa prin iubirea ce i-o acordăm, precum ne-o înmulțeşte 


1 Gabriel MARCEL, Etre et Avoir, Paris, 1935, p. 137. 








620 CULTURĂ ŞI DUHOVNICIE 


şi el nouă prin iubirea lui. Aici este o icoană care ne arată 
că, cu atât mai mult îi dă lisus Hristos viaţă aceluia pe care 
îl iubeşte. Apariția şi menţinerea oricărui om în viață este 
un act al iubirii lui Dumnezeu Creatorul. lar viaţa cea ade- 
vărată, cea scăpată de sincopele, de tenebrele şi viermii pă- 
catului, ne-o dă tuturor încă până ce suntem pe pământ, 
lisus Hristos. Ne-o dă prin iubirea Sa prin care ne priveşte 
în parte pe fiecare dintre noi. Dar iubire numai dintr-o parte 
nu se poate. Numai răspunzând cu credinţa, cu iubirea 
noastră, iubirea lui lisus Hristos ne poate învia şi ne poate 
ține vii. „Eu sunt învierea şi viața; cel ce crede în Mine, chiar 
dacă va muri, va trăi” (loan 11, 25). 

lisus Hristos S-a ridicat, desigur, prin Învierea şi Înălțarea 
Sa într-o zonă de existenţă scoasă de sub chipurile şi neajun- 
surile vieții pământeşti. Totuşi nu trebuie să înțelegem acest 
punct de credinţă în sensul unei complete încetări de a mai 
participa la viaţa noastră pământească. Înălțarea înseamnă, 
sub acest raport, numai că pe pământ a terminat tot ce putea 
face pentru mântuirea noastră şi că ne-a dobândit toate con- 
dițiile ce ne sunt de trebuinţă pentru a ne mântui. 

Dar, pe de altă parte, El a rămas printre noi spre a ne 
ajuta să ne însuşim mântuirea, să ne-o lucrăm zi de zi. El 
este conducătorul acțiunii de însuşire a mântuirii, acţiune 
ce va dura până la sfârşitul lumii în tot locul unde se află 
un om căruia i se predică despre El. 

Şi ca unul ce conduce cu un suprem interes lucrarea 
mântuirii noastre, lisus Hristos participă în chip intim la 
toată viața fiecăruia dintre noi. În special nu se poate să ră- 
mână indiferent atunci când unul sau altul dintre noi îi re- 
fuzăm dragostea, care vrea să ne facă vii, să ne mântuiască. 
Una din caracteristicile esenţiale ale iubirii este că suferă 

când cel iubit merge spre nenorocire. Chiar că sunt cazuri 
când iubirea trebuie să sufere şi, suferind, salvează pe cel ce 
altfel s-ar pierde. Şi iubirea lui lisus pentru oameni, dat fiind 
că aceştia sunt de regulă aplecaţi spre pierzanie, este în mod 
necesar una care a suferit în timpul vieţii Sale pământeşti şi 
- întrucât pericolul de a se pierde persistă pentru aproape 
fiecare om cât trăieşte pe pământ — suferă mai departe. În 
această capacitate de suferinţă se arată adâncimea fără mar- 
gini a iubirii. Şi această suferinţă a iubirii face minuni pen- 
tru mântuirea oamenilor. Să ne amintim de noi înşine sau 
de alţii, cum, acolo unde nimic nu mai putea ajuta la o în- 
dreptare, o mare suferinţă din iubire a înduioşat atât de pu- 
ternic, încât a adus îmbunătăţirea. 

Suferinţa aceasta a iubirii pentru îndreptarea, pentru 
mântuirea cuiva, dacă nu cuprinde tot ce înțelegem prin 
jertfă, este în orice act de sacrificiu de sine. 

Cu iubire încurajatoare, cu dăruire de putere, cu bucurie 
pentru orice pas bun al nostru ne însoţeşte Iisus cel înviat; 
dar şi cu adumbrire de tristețe atunci când ne vede căzând 
şi persistând în rău. Printr-una, ca şi prin alta, ne ajută, ne 
mână înainte pe drumul greu şi suitor al desăvârşirii. 

Biserica ne vorbeşte de o rugăciune a lui lisus pentru 
noi către Tatăl, de o liturghie săvârşită de lisus ca arhiereu, 
de o liturghie care are ca sâmbure de focjertfa Sa pentru noi 
şi care se prelungeşte văzut în liturghia din biserici, care se 
centrează în jurul aceleiaşi jertfe ce-o aduce isus în cer. 

În ce-o fi constând propriu-zis ființa acestei jertfe, nu 
putem pricepe. Vom şti numai după ieşirea din această 
viață. Dar credem că ea ne vorbeşte şi de realitatea unei anu- 
mite dureri cereşti pentru noi. O suferință care este în cer, 
şi totuşi nu departe de noi, căci cerul şi altarul se fac una în 

actul de aducere a jertfei. Altarul este forma văzută a ceru- 
lui. Este o durere acolo, în lisus, dar ne este dedicată nouă, 
ne învăluie pe noi. Prin ea lisus trăieşte cu noi şi ne ridică la 
El după ce El S-a coborât prin această durere la noi. Este 
jertfa pe care ne-o aduce şi de care împărtăşindu-ne, ne 
unim cu El. 

Din jertfa aceasta, din suferinţa aceasta se alimentează 
puterea noastră, din ea ne împărtăşim şi ne înduioşăm. Ea 
este cheagul prin care devenim una cu Hristos, Care ne iu- 
beşte, aşa cum, analogic, lăsând să pătrundă în noi durerea 
cuiva pentru noi, aceasta ne înfrățeşte, ne înmoaie graniţele 
despărțitoare, încât devenim o unitate în dualitate. 

Hristos cel înviat este cu noi atât de aproape, cum nici 
că se poate închipui. Din înviere creşte, prin credinţă, viața 
cea de veci în noi, dar creşte în bătaia vânturilor acestei vieți, 
consumându-ne şi sfârtecându-ne eul cel văzut în arşița şi 
sub grindina timpului în care trăim. În atitudinea bărbă- 
tească față de ele, în înfruntarea lor îşi dă expresie colabo- 
rarea noastră cu puterea lui Hristos, credința noastră ca 
răspuns la iubirea Lui. 











Cosmologia domnului Lucian Blaga' 


(ID) 


DI Lucian Blaga este un cugetător de mare rezistenţă şi 
originalitate, înzestrat pe deasupra şi cu un uimitor dar de 
scriitor. Utilizând aceste mari însuşiri într-un efort susținut, 
a reuşit să rotunjească un sistem filosofic care, sub raportul 
înlănțuirii consecvente, este unic în cultura românească, iar 
ca noutate se poate înscrie în şirul celor mai interesante în- 
cercări metafizice ale întregii culturi universale. 

Faptul că dl Lucian Blaga a apărut pe arena scrisului 
cu plăsmuiri din care iradia o atmosferă de mister specific 
vieţii româneşti, ne-a făcut pe toți să aşteptăm în viitoarele 
desfăşurări de gând ale Domniei Sale o pătrundere şi o lu- 
minare a unor regiuni vecine cu credinţa creştină, care for- 
mează alimentul spiritual esenţial al poporului nostru. 

lar când, mai târziu, deasupra arhitecturii filosofice 
abia începute, dar cu direcţiile oarecum precizate, a răsărit, 
în Cenzura transcendentă, soarele dominator al Marelui Anonim, 
am crezut că, în trăsături mari, construcţia filosofică a dlui 
Lucian Blaga s-a fixat definitiv în apropiere de lumina 
creştinismului. 





* Telegraful Român, an LXXXVIII, nr. 21, 19 mai 1940, pp. 1-2. Semnat: 
D. Stăniloae. 

Erau unele elemente în filosofia de până acum care, 
raportate la adevărurile de temelie ale creştinismului, tre- 
zeau nedumeriri. Prea era conceput egoist acel Mare 
Anonim, care retează toate avânturile de cunoaştere şi de 
înălțare ale omului; prea venea în contradicție această 
idee cu învățătura creştină esențială despre mântuirea 
omului prin coborârea lui Dumnezeu pe pământ şi în co- 
muniune intimă şi veşnică cu oamenii prin Întrupare. 
Peste tot prea era neglijat factorul persoană, cu libertatea, 
cu păcatul, cu comuniunea de iubire a sa, şi prea se ex- 
plicau toate pe calea unui automatism susținut de forțe 
impersonale, mitice. 

Dar ne închipuiam că toate aceste părți vor putea primi 
încă un înţeles adecvat creştinismului, dacă viitoarele pre- 


cizări ale sistemului vor rotunji în mare o viziune care să nu 


facă opoziție. 

De aceea, am citit cu o legitimă curiozitate noua carte a 
dlui Lucian Blaga, intitulată Diferenţialele divine, în care auto- 
rul ridică deasupra sistemului său cupola, prezentându-ne 
teoria despre originea lumii şi despre fiinţa ei. 

Vom înfăţişa întâi ideile de temelie ale cărții în chip 
obiectiv, pentru ca cititorii să cugete singuri întrucât cosmo- 
logia dlui Lucian Blaga mai lasă deschisă putinţa de a apro- 
pia, printr-o oarecare interpretare, sistemul Domniei Sale 
de doctrina creştină. 

Piatra unghiulară a cosmologiei dlui Lucian Blaga este 
teza că Marele Anonim, având o putere ce întrece copleşitor 
toată puterea din lume, se poate reproduce ad indefinitum, 
fără a se istovi. Cel mai înalt rezultat al Fiinţei originare nu 
poate fi decât să dea existență unor Fiinţe întru totul egale 
cu sine, şi aceasta în număr nelimitat. 

Dar Marele Anonim se fereşte de a descătuşa aceste po- 
sibilități ale sale, ca să nu se ivească centre multiple cu exis- 
tența autonomă, ceea ce ar echivala cu o adevărată anarhie. 

Purtat de grija egoistă de a-şi salva poziţia de centru 
unic al tuturor, Marele Anonim îşi reţine posibilitățile ma- 
jore de înfăptuire şi lasă libertate de realizare numai celor 
mai modeste. Lumea nu este deci rezultatul unui act pozitiv 
al lui Dumnezeu, ci al unui act negativ, de abstinenţă, de si- 
lință de a nu da naştere unor existenţe egale cu sine. 


„Voința Marelui Anonim, ca efort, nu este îndreptată 
spre creaţie, ci are ca obiectiv tocmai prevenirea unei prea 
mari amplori generatoare” (p. 31). 


Aşa încât faptul că s-a născut lumea este o dovadă că 
nu există mai multe persoane în Dumnezeu, că Tatăl nu s-a 
decis pentru generarea unor chipuri egale cu sine, căci în 
acest caz nu s-ar fi putut opri (?) numai la două persoane 
egale cu El. 

Lumea nu este creată de Dumnezeu din nimic, ci este 
un fel de emanațţie, de reproducere a Lui. 


„Actele creatoare ale Marelui Anonim nu sunt nici acte 
creatoare din nimic, nici acte aplicate asupra unui material 
dat. Actele Marelui Anonim se numesc mai mult impro- 
priu acte creatoare, căci ele sunt în esenţă acte reproductive” 


(p. 30). 


Este drept că în alte locuri dl Lucian Blaga declară că 
nici cuvântul reproducere nu este potrivit pentru a imagina 
modul de provenire a lumii din Dumnezeu, aşa cum nu este 
potrivit nici un alt cuvânt şi nici o altă imagine din câmpul 

empiric. Dar principal este că dl Lucian Blaga cugetă ele- 
mentele lumii ca repetând exact substanța Marelui Anonim, 
însă nu prin apariţie din nimic, ci ca rezultat al unei emisiuni 
din El. 

Marele Anonim este un „Iot divin”, de o complexitate 
de structură şi de o bogăţie de substanță cum nici nu ne 
putem închipui. Reproducerea ar însemna o înmulțire la in- 
finit a acestui „Tot divin”. Evitând însă reproducerea ple- 
nară, face să se reproducă numai regiunile mai periferice 
ale lui, nu şi cele mai nucleare. Astfel lumea este repetiţie a 
unor părți mai secundare din „Totul divin”. Deci lumea este 
într-o privinţă din substanța dumnezeiască, dar în altă pri- 
vinţă este o substanţă ciuntită, o divinitate denaturată. 


„Orice act creator (numai impropriu numit astfel) al 
Marelui Anonim este, precum am afirmat, sub specia 
posibilităţii, un act de procreare globală a sa, dar, sub spe- 
cia realizării, orice asemenea act este, din înalte rațiuni 
centraliste, înadins sugrumat la maximum. Disanalogia 
dintre Marele Anonim şi orice rezultat direct sau indirect 
al actelor creatoare este copleşitoare şi iremediabilă, față de 
care asemănarea rămâne în umbră şi în orice caz, 
neglijabilă. De aceea, se pare că rostul omului este cu totul 
altul decât de a căuta să se facă asemenea aceluia care în 
prealabil s-a îngrijit să-l mutileze şi care prin toate 
măsurile preventive luate tinde tocmai la conservarea dis- 
analogiei” (p. 34). 


Dacă ne imaginăm „lotul divin” ca un cerc sau ca o 
sferă, lumea este o repetiţie a părților lui mai din margine. 
Însă Marele Anonim merge mai departe cu precauţiile 
sale. El se teme chiar şi de o repetare parţială a sa, ca nu 
cumva aceasta să aibă în sine destul „potenţial autarhic”, 

suficientă capacitate de existență autonomă. De aceea, nu 
lasă să se repete acele părți marginale ale sale, decât într-o 
formă ultra-fărâmițată. Şi astfel, ceea ce provine direct 
din „Totul divin” sunt nişte entități minime sub raportul 
substanţei şi al structurii lor. DI Lucian Blaga le numeşte 
diferențiale divine. 


„Oricare din aceste diferenţiale divine este un minim 
substanţial, purtător al unei structuri egale cu un segment 
absolut simplu al structurii divine. Diferenţiala divină 
fiind însă un minim substanţial, ea nu poate să fie decât 
purtătoarea unei structuri virtuale. Sub unghi substanțial, 
diferențialele divine permit să fie imaginate simbolic ca o 
serie de puncte [...]” (p. 36). 


Ele sunt mai mici decât atomii. Sunt atât de mici, încât 
nici nu pot fi constatate cu niciun fel de aparat. Ele cuprind 
o structură mai mult ca virtualitate. Întrucât „Totul divin” 
şi-a fărâmiţat în astfel de sâmburi regiuni întinse ale ființei 
sale, diferenţialele acestea se deosebesc între ele după locul 
mai apropiat sau mai depărtat de centru pe care l-au avut 
în „Lotul divin”. Este o deosebire în structura ce o cuprind 
virtual. Adică ele sunt eterogene. Altfel sunt diferenţialele 
din care se compune materia, altfel cele din care se compune 
viaţa, altfel cele din care se compune psihicul. Însă, întrucât 
Marele Anonim îşi reproduce neîncetat aceste regiuni ale fi- 
inţei sale, fiecare categorie de diferenţiale izvorăşte conti- 
nuu din el. Deci la baza lucrurilor, răspândite peste tot, stau 
nenumărate diferenţiale eterogene şi omogene. 

Diferenţialele sunt singurele entități provenite direct 
din Marele Anonim. Toate individuaţiunile lumii, începând 
de la atom şi până la om, nu mai sunt o creaţie directă a lui, 

ci una indirectă, adică un rezultat al diferitelor agregări, in- 
tegrări ale acestor diferenţiale, proces în care Marele Anonim 
nu mai are niciun rol. 

De ce nu a produs direct Marele Anonim individuaţiu- 
nile din lume? Pentru că orice provine din Dumnezeu direct 
are o existență indestructibilă, spune dl Lucian Blaga, şi 
Marele Anonim s-a temut de ivirea unor entități mai com- 
plexe care să aibă caracter de indestructibilitate. Şi orice in- 
dividualitate este o entitate mai complexă, cu mai mari 
posibilități. Marele Anonim a acceptat ca singurele entități 
indestructibile să fie aceste diferenţiale, iar toate individua- 
țiunile să-şi datoreze existența agregării acestora, ca să se şi 
destrame continuu, după cum se dezagregă diferenţialele. 
Astfel, tot ce este în lume, afară de diferenţiale, este într-o 
continuă trecere, naştere şi moarte. Aceasta este soarta şi a 
fiecărei conştiinţe individuale. De o nemurire a sufletului 
omenesc nu se poate vorbi. 


„Ceea ce rămâne după moartea individuală, cât 
priveşte conştiinţa, sunt aceste secrete diferenţiale psihice, 
spirituale, eterogene, dar nu conştiinţa şi nici un pretins 
suflet individual, ca factor total şi indivizibil, care ar fi fost în 
posesia conştiinţei, sau poate chiar identic cu ea” (p. 167). 


Rămân deci numai diferenţialele care, formând alte 
agregate, dau prin aceasta naştere altor suflete. 

Marele Anonim nu poate aduce aşadar la existenţă in- 
dividuaţiuni, pentru că: 


„privind lucrurile pur speculativ suntem siliți a crede 
că orice făptură sau ființă de oarecare masivitate şi com- 
plexitate, fiind realizată direct, printr-un act indivizibil al 

Marelui Anonim, s-ar constitui în aspecte ce ar face-o de 
temut. O asemenea făptură sau ființă ar trebui să fie o 
existență absolut închegată în sine însăşi, indestructibilă, 
singulară, de proporții superlative sau chiar cosmice [...]. 
Orice asemenea ființă, fiind deplin închegată în sine, 
indestructibilă şi crescută ca un aluat prea harnic, ar fi 
suficientă sieşi într-o măsură de nestăpânit. Un potenţial 
autarhic prea accentuat ar fi un permanent izvor de 
anarhie sau de tendinţe excentrice” (p. 47). 


Asemenea individuaţiuni fiind repetarea unor bucăţi 
mai mari din „lotul divin”, acesta nu va lăsa să vină la o 
existenţă în afară de sine conținuturile sale decât fărâmițate 
la maximum. 

Cum se integrează acum aceste boabe infime din divi- 
nitate ca să dea naştere lucrurilor şi ființelor din lume? 

Aici dl Lucian Blaga îşi imaginează o foarte complicată 
şi ingenioasă maşinărie, pornind de la individuaţiunile cele 
mai simple, care sunt cristalele. Mai întâi diferenţialele di- 
vine se integrează în aşa-zisele unități formative. Nici acestea 
nu sunt experimentabile, fiind dincolo de orice mijloc de se- 
sizare. Ele sunt la baza atomilor şi moleculelor. O substanță 
chimică este compusă în întregime din unitățile formative 
specifice ei. Când începe procesul de cristalizare a acelei 
substanţe, o anumită unitate formativă biruieşte asupra ce- 
lorlalte, aservindu-şi toate energiile lor. O unitate formativă 
este o entitate mai complexă decât diferenţialele şi comple- 
Xitatea ei variază cu complexitatea individuaţiunii căreia îi 
stă la bază. În unitatea formativă care produce cristalul este 
un factor diriguitor şi o energie pe care o întrebuințează. 
Când într-o substanţă pusă în condiţiile de a cristaliza în- 
vinge o unitate formativă, factorul ei diriguitor suspendă 

activitatea factorilor diriguitori ai tuturor celorlalte unități 
formative, iar energiile lor le ia în slujba sa, dând el direcția 
cristalizării. Dacă cristalul este zdrobit, factorii diriguitori 
ai celorlalte unități formative îşi recâştigă libertatea şi ener- 
giile ce le-au fost răpite şi, ca urmare a acestui fapt, sub- 
stanța respectivă poate cristaliza sub conducerea unei alte 
unități formative. 

Mai complicat este procesul de formare a individuațiu- 
nilor în lumea organică. Unităţile formative sunt aici mai 
complexe, fiind compuse şi din mai multe feluri de diferen- 
țiale. Un factor principal al lor este acela care înmulțeşte din 
unitatea formativă biruitoare celulele în care sunt aşezate 
unitățile formative. Un al doilea factor este acela care taie 
din unităţile formative, produse pe rând, câte un element 
din factorul lor diriguitor. Factorul diriguitor al unității for- 
mative care pune în mişcare procesul formării unui orga- 
nism are în sine prefigurate toate organele şi formele 
organismului. Dar prima celulă produsă de ea pentru un 
organ parțial nu mai are în unitatea ei formativă, ca factor 
diriguitor, decât forma acelui organ. 

Această teorie, într-adevăr originală, îi permite dlui 
Lucian Blaga să explice atât teleologia cu care creşte orice 
individuațiune, cât şi aşa numitele de Domnia Sa „parafina- 
lisme”, adică, de pildă, apariția monstruoasă la unele orga- 
nisme a mai multor organe decât sunt necesare. În principiu, 
organul respectiv se potriveşte pentru organismul în che- 
stiune, dar nu se potriveşte apariţia lui în număr dublu. 

Diferenţialele se integrează între ele în baza înclinaţiei 
ce o au una față de alta prin faptul că au fost tăiate din ace- 
laşi „Tot divin”. Ele îşi sunt complementare. De obicei se in- 
tegrează diferenţialele care se potrivesc mai bine întreolaltă 


dacă el este o înfiripare a determinismului finalist. 

şi atunci dau făpturile cele mai finaliste. Dar nu dictează tot- 
deauna principiul celei mai perfecte potriviri, ci sunt alte in- 
fluenţe, pot să se integreze şi diferenţiale între care există 
numai o suficientă sau o minimă potrivire, dând tipuri de 
făpturi, sau indivizi, cu anumite scăderi. 

Procesele acestea de integrare, care îi oferă dlui Lucian 
Blaga şi temeiul pentru o acceptare a transformismului spe- 
ciilor (la un moment dat, când împrejurările o cer, la unita- 
tea formativă a individuaţiunii unei specii se integrează o 
nouă diferențială, dând primul exemplar al unei noi specii) 
sunt conduse exclusiv de complementarismul dintre dife- 
rențiale şi de influențele mediului. Aşa se explică şi finalis- 
mul ființelor din lume şi reciproca potrivire între părţile şi 
componentele cosmosului. Marele Anonim nu intervine în 
niciun fel în această creaţie indirectă a lumii. 

DI Lucian Blaga susține cu tărie finalismul împotriva 
teoriei mecaniciste. Dar ar fi greşit să ne închipuim că fina- 
litatea diferitelor individuațiuni ar fi produsul unei voințe. 
Lucrurile şi ființele, chiar şi persoanele omeneşti, sunt or- 
ganizate în vederea unui scop într-un mod oarecum auto- 
mat. Totul se desfăşoară după legi şi influenţe care exclud 
voința, ca într-o vastă maşinărie. Viaţa omenească decurge 
şi ea atunci automat. 


„Principii, precum acela al fanatismului căderii, al 
libertăţii, al materiei etc. limitează de fapt pe dinafară di- 
vinitatea, şi multiplică inoportun şi împotriva postulatelor 
proprii inteligenţei, elementele explicative” (p. 156). 






De un păcat din partea omului nu mai poate fi vorba, 








| 

În această legătură trebuie să remarcăm aspectul para- 
doxal sub care este conceput omul în sistemul dlui Lucian 
Blaga. Omul este pe de o parte o ființă ce trăieşte în orizon- 
tul misterului şi pentru revelarea lui, aflându-se astfel pe 
poziţia cea mai înaintată către Marele Anonim. Aceasta se 
explică din faptul că spiritul lui este compus din diferenţia- 
lele tăiate din regiunea cea mai apropiată de centru a 
„Totului divin”. Pe de altă parte însă, tocmai aceasta îl face 
pe Marele Anonim să se teamă de om, ca acesta să nu se facă 
asemenea lui. De aceea a luat măsuri ca omul să nu se poată 
desăvârşi întru cunoaştere şi putere. Actul prin care frâ- 
nează Marele Anonim cunoaşterea omului este „cenzura 
transcendentă”, iar cel prin care zădărniceşte în parte reve- 
larea misterelor este „înfrânarea transcendentă”. Mijlocul 
de care se serveşte Marele Anonim sunt aşa-zisele categorii 
stilistice din subconştientul omului, sub forţa cărora omul 
este silit să strâmbe şi să îngusteze tot ce ar putea cunoaşte 
şi revela, pe măsura acestor tipare. Chiar mijloacele lui de 
cunoaştere şi de expresie sunt o piedică în calea lui. 

Omul se află deci într-o situaţie contradictorie. Natura 
divină superioară diferențialelor din care este compus îl îm- 
pinge spre Dumnezeu, aceasta fiind în acelaşi timp o ten- 
dință de a se aşeza în locul lui, dar teama lui Dumnezeu îl 
respinge de fiecare dată în jos. Istoria, cadrul şi expresia vie- 
ţii omeneşti sunt deci un joc al Marelui Anonim, având ca 
victimă biata ființă omenească. Un joc care persistă din frica 
Marelui Anonim. O problemă morală nu se pune pentru 
om. Noţiuni ca păcatul față de Marele Anonim, ca iubirea, 
ca venerația nu au niciun rost în sistemul dlui Lucian Blaga. 
De tendinţa de a lua locul lui Dumnezeu, care stă în natura 
diferenţialelor divine din care este făcut omul, acesta nu 

trebuie să se ruşineze. lar frâna care îl reţine de la ridicarea 
pe această treaptă trebuie să-l facă pe om foarte nemulțumit 
de Marele Anonim. Totul trebuie privit deci ca o luptă a 
omului cu Dumnezeu, în care este mereu înfrânt. 

Dar nu vrem să anticipăm în acest număr considerațiile 
noastre de ordin creştin asupra acestei filosofii, deoarece 
avem de gând să dăm acestora grai într-un număr viitor. 

Cităm încă de încheiere câteva rânduri care lămuresc 
concepția despre istorie a dlui Lucian Blaga: 


„În ordinea metafizică şi a finalismelor existenţei în gen- 
eral, istoria este acest fel de a trăi şi de a crea al omului ca 
ființă primejdioasă pentru Marele Anonim, şi permanenta 
respingere a lui din partea Marelui Anonim prin 
dispoziţiile preventive, pe care odată pentru totdeauna 
acesta le-a luat”. „Destinul omului este de a trăi statornic 
în această ofensivă zădărnicită totdeauna prin chiar mijloacele 
ei (stilistice). Istoria este prin fiecare clipă a ei această 
existență de mari intenţii, care se frânge în ea însăşi, căci 
singurele mijloace de realizare, ce-i stau la dispoziţie, se 
întorc necurmat împotriva ei. Istoria nu are un scop, un 
terminus, spre care ar năzui şi care ar fi la capătul ei un- 
deva în viitor” (pp. 188-189). 














Cosmologia domnului Lucian Blaga' 
(II) 


Nu intenționăm să supunem în aceste rânduri unei cri- 
tici amănunțite şi temeinice cosmologia dlui Lucian Blaga. 
Cadrul unui articol de ziar nu este potrivit pentru asemenea 
scop. 

Poate că însă nici nu este necesar acest lucru. Sunt idei 
şi afirmaţii care poartă pe fruntea lor atât de vizibil semnele 
şubrezeniei, încât ajung doar câteva indicaţii, câteva relie- 
fări, ca cei ce urmăresc operaţia să vadă cu mult mai mult. 

Pe noi ne interesează de altfel în primul rând nu incon- 
sistenţa ideilor de temelie ale acestei cosmologii, ci raportul 
lor cu învățăturile creştinismului. 

În general este de constatat că filosofia dlui Lucian 
Blaga, aşa cum se dezvăluie acum în liniile ei de temelie, 
este o filosofie a lucrurilor şi a forțelor impersonale (eine 
Philosophie der Sachen), cu toate că promitea în începuturile 
ei să fie o filosofie a misterului ființei personale şi cu toate 
că a adus importante contribuţii pentru luminarea unor 
stări de conştiinţă. 





* Telegraful Român, an LXXXVIII, nr. 22, 26 mai 1940, p. 1. Semnat: 
D. Stăniloae. 

DI Lucian Blaga explică acum bazele realităţii într-un 
chip cu totul intelectualist şi obiectivist, cu o rațiune deta- 
şată de trăirea totală şi de atmosfera de mister, privind 
dintr-o poziție de înălțime suverană realitatea pe care o taie 
şi o combină asemenea unei cantități şi a unor obiecte. 
Domnia Sa tratează lumea şi geneza ei ca un spectator. 


„Cu cât tratăm lumea mai mult ca un spectacol, cu atât ea 
trebuie să devină în chip necesar metafizic neinteligibilă.”! 


Nu avem să insistăm asupra faptului că în felul acesta 
dl Lucian Blaga destramă misterul prin rațiune la încheie- 
turile principale ale sistemului Domniei Sale şi nici asupra 
contradicţiei în care ajunge în modul acesta cu ideea, atât 
de capitală a Domniei Sale, că omul nu poate cunoaşte rea- 
litatea care este un mister impenetrabil şi că toate explica- 
țiile lui sunt răstălmăciri, devieri şi desfigurări ale acestui 
mister. Numai într-un caz ar fi consecventă cu sine însăşi fi- 
losofia dlui Lucian Blaga: când ar prezenta şi această cos- 
mologie, inclusiv concepția despre Marele Anonim, drept o 
asemenea răstălmăcire, deci ca un joc gratuit al rațiunii, 
întovărăşit de siguranţa filosofului că realitatea nu este în 
niciun caz aşa cum o prezintă. 

Dar vrem să revenim puţin asupra remarcii pe care am 
făcut-o că filosofia dlui Lucian Blaga este o filosofie care re- 
duce totul la lucruri, la obiecte. Acest caracter o arată ca 
fiind o filosofie înapoiată, rămasă în urma problematicii 
contemporane a gândirii filosofice. Filosofia de după răz- 
boiul mondial, urmând unor străfulgerări sporadice ale 


! Gabriel MARCEL, Etre et Avoir, s.]., s.a., p. 22. 

cugetării de mai înainte, şi-a concentrat atenţia fermecată în 
fața misterului central şi adevărat al existenței, în fața tainei 
ireductibile la obiect a persoanei, realitatea ei impunându-se 
aproape ca o descoperire şi ca o revoluţie copernicană 
gândirii filosofice. Se vorbea şi mai înainte de persoană, la 
Descartes, la Kant, la Fichte, la Hegel, dar aceasta se reducea 
la ei doar la un eu raţional, la o raţiune-subiect, fiind deci 
identică cu rațiunea universală, cu un fel de putere imper- 
sonală generală. 

Azi persoana este o taină minunată, dar nu mai puţin 
trăită, constatată. Ea este o realitate mai adâncă, mai puțin 
definibilă decât rațiunea şi decât forțele şi categoriile sub- 
conştiente. Ea este libertate, este păcat şi responsabilitate, 
este trebuință după iubire şi mântuire, ea nu poate fi cu- 
prinsă de rațiune, ci rațiunea este în cuprinsul ei şi sub pu- 
terea acestor dureri şi tensiuni. Dar marea noutate a 
filosofiei contemporane este că a descoperit persoana între 
persoane, raporturile între eu-tu, în care intelectul nu mai 
are rolul de stăpânitor ce ia în posesie o lume de obiecte şi 
peste tot nu mai poate înțelege nimic dacă este desfăcut din 
îmbrăcămintea iubirii şi a altor însuşiri ale persoanei, cărora 
intelectul le este numai slugă, nu stăpân. Partea cea mai mi- 
nunată din lume, de care ne dăm seama că atârnă şi este pe- 
cetluit câmpul obiectelor, nu se înţelege cu rațiunea, ci cu 
acele însuşiri profund personale de toate zilele pe care le 
disprețuieşte atâta filosofia de şcoală. Numai în raportările 
noastre cu celelalte persoane rațiunea îşi află limitarea prin 
realitate. Altfel, nimic nu-i stă în cale să-şi croiască lumea ei 
de proporţii infinite, sau lumile ei, căci în orice zi ea poate 
construi o altă concepție şi fiecare om este cu concepțiile 
sale. Obiectele, bietele, se lasă interpretate, încadrate în 

sistemul samavolnic şi jucăuş al raţiunii, în aceste lumi de 
vis, de minciună, în aceste opere luciferice care, pe cât sunt 
de orgolioase, tot pe atât sunt de inconsistente, prăbuşindu-se 
la cea dintâi ciocnire cu realitatea persoanelor, care nu se 
lasă încadrate în ele, destrămându-se aşa cum se evaporă 
visurile şi planurile făcute în stările de insomnie, pe întune- 
ric, când apare lumina zilei. 

De Lucifer se spune în Biblie că este tatăl minciunii, căci 
el cel dintâi şi-a închipuit bietul, în mintea lui incendiată şi 
împintenită de orgoliu, că poate să se aşeze în locul lui 
Dumnezeu construind planuri, care se topesc mereu în fața 
Atotputernicului şi a realităţii, aşa cum este. Robi ai min- 
ciunii, purtați de acelaşi izvor al orgoliului, arhitect de con- 
strucții inconsistente, sunt şi toți acei oameni adepţi ai 
luciferismului. 

Cum am spus, persoana este singurul obstacol şi mar- 
tor tare al realităţii. Ea ne reduce la ceea ce suntem. Dar ea 
ne dă şi siguranţa despre realitatea lumii obiectelor şi, până 
la un punct, criteriul despre felul cum avem să le privim pe 
acestea. 

lată ce spune Feuerbach, care în această privință a 
văzut just şi este un premergător al filosofiei contemporane: 


„Certitudinea despre existenţa altor lucruri [...] este 
pentru mine mijlocită prin certitudinea despre existența 
altor oameni afară de mine”?, 


sau cu cuvintele lui Lovith: 










2 Karl LOvITH, Das Individuum în der Rolle des Mitmenschen, Miinchen, 
1928, p. 41. 

„în iubire şi în simţirile cotidiene stă adevărata dovadă 
a realităţii a ceea ce este afară de mine” (p. 9). 


Dar dacă persoana este o realitate infinit superioară față 
de lucruri şi de substanţe, dacă ea este şi față de mine nu 
obiect supus, ci factor egal şi în anumită privință supraor- 
donat, dacă ea îmi dă siguranţa despre lumea reală şi ex- 
ternă, nu avem aici toate indiciile că Dumnezeu nu trebuie 
conceput ca lucru sau substanţă, ci ca persoană şi deci ra- 
țiunea nu-L poate încadra în categoriile obiectelor pe care 
le muştruluim cum ne place, poruncindu-le cum să fie şi 
cum să nu fie, de parcă noi am fi creatorii lor? 

Tot ce întâlnim ca element superior în persoana ome- 
nească trebuie să le gândim ca aflându-se în Dumnezeu în 
proporție neînchipuit mai grandioase. El este persoană şi 
deci nu-L putem cuprinde în tiparele rațiunii, ci trebuie să 
ne apropiem de El şi să înțelegem ceva din El, aşa cum ne 
apropiem de persoanele omeneşti: prin iubire, prin inima 
deschisă a întregii noastre ființe. El nu este atârnător de noi, 
ci mai degrabă noi suntem atârnători de El. Şi El ne dă, pe 
calea misterioasă, dar nu mai puţin sigură, a revelației na- 
turale şi supranaturale, siguranța despre realitatea lumii şi 
despre modul acestei realități. 

Dacă Dumnezeu este persoană, şi încă cu o putere ce 
depăşeşte neînchipuit de mult pe a tuturor făpturilor, nu 
văd niciun motiv serios, chiar de ordin logic, care să-i limi- 
teze puterea de realizare numai la categoria reproducere. 
Dimpotrivă, dacă este atât de puternic, şi dacă chiar şi crea- 
tura înfăptuieşte în mai multe feluri, este mai logic să ad- 
mitem că poate şi crea din nimic. Crearea din nimic este una 
dintre cele mai însemnate probe ale puterii Sale covârşitoare 

şi în acelaşi timp scoate înfăptuirile divine de sub stigmatul 
monotoniei. 

Lipsită de caracter plauzibil este şi ideea că Marele 
Anonim, dacă decide să se reproducă, nu o poate face decât 
la infinit şi că în general orice repetare egală a lui este un 
pericol pentru centralismul lui. 

Ideea aceasta arată că dl Lucian Blaga concepe pe 
Dumnezeu lipsit de două însuşiri fundamentale pentru o 
persoană: de voinţă şi de iubire, ca să nu mai vorbim de 
această ciudată restrângere prin rațiune a posibilităților di- 
vine, care trebuie să fie neasemănat de multe. lar o realitate 
lipsită de voinţă şi de iubire este orice numai persoană nu. 
Iubirea în special este un criteriu după care se măsoară gra- 
dul de dezvoltare, de perfecțiune al unei persoane. Cu cât 
este mai puțin lipsit de iubire cineva, cu atât este mai mult 
purtat de impulsuri şi de griji nestăpânite, ca o victimă im- 
personală şi involuntară a lor. Prin iubire creştem în spirit, 
înțelegem pe alții şi ne înţelegem pe noi înşine, iubirea este 
fericirea, iar iubirea este comuniune. Dumnezeu fiind iu- 
bire în mod esenţial, deci veşnic, este din veci în comu- 
niune. Nu este un eu închis în sine, căutând ieşire din 
această stare. Dumnezeu este din veci în mai multe per- 
soane, printr-un fel de reproducere, este adevărat, dar nu 
concepută după modul omenesc, ca ceva ce se petrece în 
timp, ci într-un chip cu mult superior, superior chiar tutu- 
ror imaginaţiilor unor filosofi care pretind să spună lucruri 
mai înalte decât creştinismul. Dar chiar această reprodu- 
cere a lui Dumnezeu nu este ieşită de sub puterea voinţei 
dumnezeieşti. Şi atunci, de ce n-ar avea voinţa Lui putere 
să limiteze reproducerile la un anumit număr? lar iubirea 
între persoanele dumnezeieşti le face să evite orice egocen- 

trism, care este un element de caracter atât de inferior, chiar 
în experiența omenească. 

Pe de altă parte, dl Lucian Blaga, afirmând că la început 
Marele Anonim a fost singur, gândind mereu pe ce cale să 
apuce, introduce şi timpul în viața divinității, ceea ce 
creează dificultăți enorme, pe care nu este necesar să le mai 
indicăm. 

Dumnezeu are astfel toate felurile de comuniuni: atât 
cu persoane egale cu sine, între care este o înţelegere de- 
plină şi o iubire divină, cât şi cu persoane create, subordo- 
nate, de o putere de înţelegere şi de iubire mai restrânsă, 
însă suficientă ca să le facă fericite. 

În ceea ce priveşte crearea lumii, două lucruri ies în evi- 
denţă din premisa logică a caracterului personal al lui Dum- 
nezeu — dar de-o logică ce ține seama de copleşitoarele 
realități trăite de fiecare din noi —: că Dumnezeu a voit să 
creeze persoane, şi le-a creat din iubire pentru a sta în co- 
muniune cu ele. 

Dar, întrucât expunerea a luat o întindere mai mare 
decât voiam, amânăm restul pentru un alt număr. 


Cosmologia domnului Lucian Blaga' 
(III) 


Însăşi mintea ne spune că lui Dumnezeu nu-l putem 
atribui însuşiri şi acte care să-l prezinte ca pe o ființă infe- 
rioară, supusă slăbiciunilor şi fatalităților. 

Un astfel de act l-am atribui dacă am considera lumea 
ca un produs silit al Său, ca o ieşire necesară din alternativa: 
reproducere totală sau reproducere sugrumată la minimum. 

Singurul mod de înființare a lumii potrivit cu ideea de 
Dumnezeu este producerea ei liberă, suverană, deci nu din 
fiinţa Sa, ci din nimic, şi crearea ei nu din capriciu, nici din 
vreo silă sau frică, ci din iubire, din voinţa de-a face şi alte 
feluri de ființe părtaşe de fericirea existenţei în comuniune 
cu Sine. 

Ciudată idee de Dumnezeu este aceea care şi-l imagi- 
nează ca pe o ființă ce luptă să nu se producă alături cu el 
vreo altă realitate, şi împotriva acestei strădanii tot curge 
din El un complex de entități micşorate, împotriva cărora 
se războieşte apoi tot timpul - până când? — să nu-l răs- 
toarne de pe tron. Avem aici imaginea unui Dumnezeu ne- 





* Telegraful Român, an LXXXVIII, nr. 23, 2 iun. 1940, pp. 1-2. Semnat: 
D. Stăniloae. 

putincios — o idee imposibilă, ce se surpă însăşi pe sine — 
care se luptă, încruntat şi îngrijorat, cu posibilitățile sale şi 
cu lumea. 

Ce inferioară şi inconsistentă este ideea aceasta despre 
Dumnezeu, față de cea creştină, potrivit căreia Dumnezeu 
creează senin, de bunăvoie, cu un scop frumos, o lume de 
persoane, cu un scop frumos, o lume de persoane libere şi 
conştiente cu care, departe de a-l fi teamă de ele, voieşte să 
stea în comuniune şi Se bucură când le vede progresând 
spre El şi făcându-se astfel în stare să primească noi şi noi 
daruri spirituale din bogăţia lui fără de margini. 

Ce scop are lumea în concepţia dlui Lucian Blaga? 
Niciunul. Totul este o zădărnicie fără sfârşit, un efort tanta- 
lic ce nu duce la nicio ţintă. 

În special sentimente ca iubirea către Dumnezeu, vene- 
rarea Lui sunt cu totul deplasate. Singura legitimaţie o are 
orgoliul intelectului după dl Lucian Blaga, deşi nu înţele- 
gem ce bază mai poate avea acest orgoliu când omul este 
conştient că poarta adevăratei cunoaşteri este definitiv în- 
chisă, iar soarta fiecăruia este destrămarea în diferenţialele 
componente după scurta viață personală. 

DI Lucian Blaga pune totuşi mare preț pe creaţiile spi- 
rituale şi în general istorice ale omenirii. Dar aceste creaţii 
ar fi cu neputinţă fără credinţa în nemurirea personală şi în 
Dumnezeu, fără elementul religios de iubire a lui Dumnezeu. 
Epocile istorice în care slăbesc credinţa şi iubirea, ataşamentul 
pozitiv, sentimentul de comuniune personală cu Dumnezeu, 
nu au alt rol decât să ducă la năruire, la descompunere ceea 
ce au creat epocile străbătute de credință. Nu orgoliul inte- 
lectual creează ceea ce e mare în istorie, ceea ce dă succesiu- 
nii omeneşti în timp caracterul de istorie, ci elementul mai 

adânc al ataşamentului religios la Dumnezeu. Orgoliul in- 
telectual fără această credință de esenţă religioasă este un 
factor dizolvant. 

Şi atunci, cum se explică această persistență prezentă a 
iubirii de Dumnezeu în sufletul omenesc şi faptul că numai 
aceasta întreține viața omenească pe pământ şi creează tot 
ce este nobil în istorie? De ce numai aceasta împrumută efi- 
cacitate pozitivă intelectului, care, lăsat de sine, dă tot- 
deauna rezultate negative? 

DI Lucian Blaga a eliminat pur şi simplu din câmpul 
Domniei Sale de observaţie acest element major al existenței. 
Dar el nu poate fi eliminat real, şi el cere o explicaţie. Iar ex- 
plicaţia nu poate fi alta decât că el îşi are sursa în Dumnezeu, 
că pe temelia lui a creat şi susține Dumnezeu lumea. 

Există în om trebuinţa după o comuniune cu Dumnezeu 
şi dacă aşa este făcut omul, putem afirma că această comu- 
niune este şi posibilă şi chiar reală în anumită măsură. lar 
această comuniune este căutată pentru dobândirea vieții 
eterne şi prin urmare, şi aceasta trebuie să fie posibilă şi reală. 

DI Lucian Blaga afirmă că nu există o continuitate a 
conştiinţei după moartea trupească. Dar afirmarea nu poate 
fi întemeiată decât pe aprecierea intelectuală, care se măr- 
gineşte la fenomene externe. Internul nostru ne spune altceva. 
Şi n-avem dreptul să neglijăm indicaţiile ce ni le dă expe- 
rienţa internă într-o chestiune care nu priveşte materia, ci 
spiritul. 

DI Lucian Blaga declară că sufletul nu durează după 
moarte pentru că el nu este o unitate indestructibilă, ci un 
conglomerat de diferenţiale divine. Experienţa internă, 
adică conştiinţa, ne spune contrariul. Noi facem o distinc- 
ție clară între conținuturile compuse ale sufletului şi 

ipostasul lui simplu, permanent, neschimbător. Dacă şi 
subiectul sufletesc ar fi compus, ar trebui să o simțim 
aceasta. De ce să construim cu mintea o teorie potrivnică 
indicaţiilor realităţii, aşa cum a experiat-o omenirea din 
toate timpurile? 

DI Lucian Blaga susține această bizarerie pentru a feri 
pe Marele Anonim de rivalizarea sufletului. Dar am văzut 
că Dumnezeu nu poate fi conceput ca o ființă atât de slabă 
şi de fricoasă. Dacă sufletul este creat, şi nu emanat din 
Marele Anonim, în mod necesar este mai mic, şi cel ce l-a 
creat l-ar putea şi distruge dacă ar vedea că devine primej- 
dios pentru existenţa sa. 

Dar dacă Dumnezeu, persoană fiind, are ca scop prin- 
cipal crearea de persoane cu care să stea în comuniune, şi 
nu bucățele impersonale, este sigur că le-a destinat unei 
vieți eterne, căci în psihologia comuniunii se cuprinde ten- 
dința de a fi în veci cu persoana iubită. Iubirea lui Dumnezeu 
face pe om ființă eternă. 

DI Lucian Blaga concepe sufletul după analogia entită- 
ților materiale, care însă sunt compuse din diferențiale. Este 
drept că ţine să sublinieze că diferenţialele din care este 
compus sufletul sunt mai dinspre centrul Marelui Anonim, 
nu chiar de la margine, ca cele materiale, dar deosebirea este 
numai de grad, nu de calitate. Căci desigur că dl Lucian 
Blaga trebuie să-şi imagineze „Totul divin” ca un întreg uni- 
tar. Bucățelele fărâmițate ale acestui „Tot divin” nu pot fi 
decât gradual diferite. 

De altfel, se vede şi din felul cum concepe sufletul, că 
nu-l distinge calitativ de entitățile cantitative. Căci numai 
cantitățile se pot compune şi descompune. Sufletul dlui 
Lucian Blaga apoi n-are libertate, fiind lipsit astfel de cea 

mai profundă taină a spiritului, care-l deosebeşte radical de 
tot ce este cantitate şi proces mecanic. 

DI Lucian Blaga este un adept al lui Democrit şi în spe- 
cial al atomismului materialist, care considera lumea cu tot 
ce este în ea ca un produs, prin agregare şi dezagregare, al 
părticelelor de materie ce stau la baza tuturor şi care nu se 
mai pot diviza, pe care le numea atomi şi cărora le atribuia 
anumite legi ce dirijau, împreună cu întâmplarea, tot vastul 
şi complicatul proces al lumii. 

Atomii dlui Lucian Blaga sunt diferenţialele divine, cu 
legile pe care a căutat să şi le închipuie şi să le expună în 
cartea de care ne ocupăm. Desigur că diferenţialele Domniei 
Sale sunt atomi în sensul etimologic şi statornic al cuvântu- 
lui, însă nu mai puţin material-cantitativ, de părticele ce nu 
se mai pot diviza, şi nu în sensul limitat şi istorie a cuvân- 
tului, care se referă la părticelele ultime ale elementelor chi- 
mice, considerate indivizibile până de curând, când s-a 
constatat că se compun din protoni şi electroni, care se pot 
desface din legătura ce-i uneşte. 

Concepţia dlui Lucian Blaga este un atomism rectificat 
la lumina noilor rezultate ale chimiei. 

Nu vrem să reliefăm mai în amănunt scăderile acestui 
sistem, uluitoare când ne gândim că vin de la un cugetător 
pe care l-am admirat şi noi, cu toată lumea românească, 
pentru minunatele revelații ale sufletului românesc ce ni 
le-a dăruit în operele anterioare. 

Am voit să arătăm în special cât de depărtat este acest 
sistem de învăţăturile creştine. Ne doare că a trebuit să 
facem această constatare. Priveam la dl Lucian Blaga nu ca 
la un gânditor care va repeta, în forme uşor rectificate, ar- 
hicunoscutele sisteme văduvite de taină şi de adâncime, ci 

pe descoperitul unor adevăruri de temelie ale vieții, aşa cum 
le cuprinde nedezvoltat viziunea creştin-ortodoxă. 

Avem convingerea, câştigată prin cinstită scrutare a sis- 
temelor filosofice, că nu există viziune despre lume şi viață 
care să cuprindă în schemele ei — guri mărginite doar la su- 
prafaţă — atâta abis de adevăr real, ca creştinismul. Orice fi- 
losof care şi-a închegat sistemul în afară de indicaţiile 
creştine s-a limitat, s-a precizat, s-a banalizat îndată: cititorii 
i-au constatat fără întârziere marginile, caracterul fad şi şu- 
bred de biată producţie omenească. Numai ancorat în sche- 
mele creştine un filosof este nou fără încetare şi ceea ce 
spune nu este plat şi mărginit. 

Aici este taina adâncimii insondabile şi a veşnicei nou- 
tăți a unui Pascal, Dostoievski, Kirkegaard, Kant (în filosofia 
morală). 

Este o mare durere pentru noi că dl Lucian Blaga a ză- 
dărnicit posibilitatea ca creştinismul, şi în special Ortodoxia 
românească, să poată arăta până la capăt în Domnia Sa un 
exponent al lor, un luminător al unor taine fermecătoare ale 
lor. Pierderea este simţitoare şi pentru neam, şi pentru 
Ortodoxie, dar mai mare este pentru dl Lucian Blaga, a 
cărui filosofie ar fi putut fi transmisă din veac în veac în le- 
gătură cu ele. 

În ipostaza în care s-a dezvăluit acum, nici neamul, nici 
Ortodoxia nu-l mai pot urma, căci nu se mai recunosc în ea. 

Să sperăm totuşi că se va întoarce. Istoria cugetării ome- 
neşti mai cunoaşte asemenea întoarceri vificatoare şi mân- 
tuitoare. 







Concertul Reuniunii „Gh. Dima” 


În seara de 25 mai a avut loc în sala teatrului orăşe- 
nesc din Sibiu primul concert al Reuniunii române de mu- 
zică „G. Dima”, reînviată. Această Reuniune, întemeiată la 
1878 şi condusă la început mulţi ani de Gheorghe Dima, 
marele creator pe terenul muzicii române, iar mai apoi de 
talentaţii profesori Augustin Bena, lonel Crişan şi Nicolae 
Oancea, a activat neîntrerupt vreme de 55 de ani, încunu- 
nându-se de glorie şi constituind un puternic factor de în- 
frățire națională şi o înaltă şcoală de cultivare a muzicii 
româneşti. 

Din nefericire, la scurtă vreme după plecarea profeso- 
rului Nicolae Oancea la Bucureşti, nemaiexistând un dirijor 
care să-şi lege sufletul de ea, Reuniunea a trebuit să-şi sus- 
pende activitatea. Lipsa ei a fost resimțită în aceşti câțiva ani 
ca un mare gol de societatea românească a Sibiului. Publicul 
românesc simțea o durere că trebuie să vadă cum unul din 
frumoasele ei aşezăminte de artă națională şi de înfrățire, 
care a contribuit într-o însemnată măsură la întărirea con- 
ştiinţei româneşti şi a puterii de rezistenţă şi de străbatere 
în vremuri de asuprire şi care era atât de necesar şi în aceşti 

ani, a fost lăsat să dispară datorită lipsei de înţelegere şi de 
idealism a timpurilor noi. 

Dorinţa de a vedea reînviată vechea Reuniune a devenit 
atât de puternică, încât în momentul în care Sibiul a avut 
posibilitatea să dea acestei Reuniuni un dirijor priceput şi 
zelos, s-a pornit o mişcare generală de conştiinţă care a dus 
la noua ei organizare. Trebuie să subliniem însemnătatea 
ce-a avut-o în această reînviere actualul primar al munici- 
piului, dr. S. Pop, un mare iubitor de muzică românească şi 
religioasă, un profund înţelegător al bunelor noastre tradiții. 
Domnia Sa a sesizat dorința generală şi a încurajat-o asigu- 
rând că va da tot sprijinul moral şi material Reuniunii ce se 
va reînfiinţa. 

Aşa am văzut reînviind glorioasa Reuniune în primă- 
vara anului 1939 sub preşedinţia dlui primar dr. Sever Pop 
care s-a dovedit de fapt un entuziast sprijinitor al ei. Dom- 
nul primar a avut în stăruința Domniei Sale, pe lângă con- 
cursul altor factori, un îndemn statornic şi de mare 
eficacitate în solicitudinea Înaltpreasfinţiei Sale Mitropolitul 
Nicolae, care şi-a concretizat încurajarea şi prin gestul con- 
cret al unui ajutor de 10 000 de lei, acordaţi încă înainte de 
reorganizarea definitivă a Reuniunii. 

Nădejdea de viață în Reuniunea reînviată le-a fost întă- 
rită oamenilor în mod special de încrederea ce-o aveau în 
acela pe care-l destinaseră în cuget să fie dirijorul ei: este 
vorba de tânărul, dar talentatul şi strădalnicul profesor al 
Academiei Teologice, Petru Gherman, dotat de Dumnezeu 
şi cu voce excepțională şi cu o pricepere câştigată în timpul 
studiilor la Academia Regală de Muzică din Bucureşti, unde 
a studiat ca bursier al Înaltpreasfinției Sale Mitropolitului 
Nicolae. 

Nădejdile care s-au pus în tânărul profesor şi-au primit 
o confirmare copleşitoare în cel dintâi concert al Reuniunii 
reînviate în seara de 25 mai. A fost o seară memorabilă pen- 
tru muzica națională şi pentru reapropierea şi reînălțarea 
sufletelor româneşti. 

Concertul fiind dedicat neuitatului întemeietor al 
Reuniunii, de la a cărui moarte s-au împlinit 15 ani, progra- 
mul lui a constat în întregime din compoziţii de-ale lui 
Gheorghe Dima, afară de un impresionant „Hristos a înviat!”, 
compoziţie a actualului dirijor. 

Dar el a avut în acelaşi timp un accentuat caracter națio- 
nal, deoarece toate piesele alese din opera lui G. Dima sunt, 
fie în inspirația lor melodică, fie în conţinutul ideilor, străbă- 
tute de marea iubire de neam a renumitului compozitor. 

S-au executat în prima parte a concertului bucăţile: 
„Sfânt”, „În tot pământul”, „Sărmană frunză”, „Primăvara”, 
„Fântână cu trei izvoare”, toate pentru cor. În partea a doua 
dna Lia Pop, mult apreciata cântăreață a Operei din Cluj, a 
cântat ca solistă bucăţile: „Jelui-m-aş şi n-am cui”, „Sub fe- 
reastra mândrei mele” şi „Mândruliță de demult”. Iar în 
partea a treia s-au executat de către cor şi orchestră gran- 
dioasele „Cantata” şi „Mama lui Ştefan cel Mare”, cea dintâi 
cu contribuţia solistului tenor, dl Teodor Gabor, iar a doua 
cu a artiştilor de la Opera din Cluj, dna Lia Pop şi dl Gogu 
Simionescu. 

Străduinţa dirijorului şi sensibilitatea sa muzicală a reu- 
şit să scoată la iveală toate comorile de armonie şi de simţire 
concentrate în aceste compoziții. Cele 180 de voci erau, sub 
bagheta expresivă a dirijorului un râu muzical unitar, cu bo- 
găţia şi varietatea lui perfect armonizată, aici înaintând ma- 
iestuos, aici alergând pasionat, aici ridicându-şi în slavă sub 

puterea unui sentiment grandios, aici adunându-se într-un 
murmur aproape şoptit, ca vrăjit de adulmecarea unei taine. 

Publicul şi-a simţit inima muindu-i-se de atmosfera ne- 
lămurită de tristeţe şi duioşie pe care o răspândeau acordu- 
rile în care se descria destinul frunzei îngălbenite de toamnă; 
parcă fiecare corist scotea dintr-o rană a inimii accentele 
acestui prohod al vieţii. Întreaga sală a trăit veridic umani- 
tatea sinceră a sentimentului din „Fântâna cu trei izvoare”. 
Firul melodiei pornea din substraturile trecutului nostru; ne 
regăseam şi trăiam iar viața noastră cea adevărată. 

Iar de „Cantata” şi de „Mama lui Ştefan cel Mare” ce 
să spunem? A fost ceva copleşitor. „Cantata” simboliza 
voinţa irezistibilă, vastă, uriaşă şi totuşi calmă, a unui neam 
care îşi zideşte templul înălțării şi eliberării sale prin cultură. 
În ea era concentrată păşirea implacabilă a unui trecut ho- 
tărât spre zilele de libertate ale prezentului. 

Conducătorul corului a trezit toată admiraţia publicului 
pentru priceperea şi forța sufletească pe care le-a dovedit reu- 
şind să dezlănțuie dar şi să domine amploarea şi complexi- 
tatea armonică a acestei opere magistrale a lui Gh. Dima. 

„Mama lui Ştefan cel Mare”, compoziţia în care expre- 
sia muzicală se potriveşte de minune cu măreţia conținutu- 
lui, a făcut mulți ochi din sală să zdrobească între gene 
boabele acelea care curăţă sufletele şi vădesc puternica emo- 
ție în care au fost transpuse. 

Seara aceasta a venit ca un adevărat şi mare dar pentru 
stările de suflet în care ne aflăm în aceste timpuri. 

Mult a mângâiat privirea şi mândria românească a pu- 
blicului splendoarea de costume naționale în care au fost 
îmbrăcate doamnele şi domnişoarele din cor. Era o grădină 
de rai, era o lume de zâne; într-adevăr costumul femeii 

române întruneşte toate frumuseţile şi armoniile pe care 
imaginaţia poporului şi le închipuie ca împodobind zânele 
basmelor lui. Păcat că în ultimii ani nu mai vedem îmbrăcați 
în costumul naţional doamnele şi copiii de şcoală nici măcar 
la sărbătorile naționale. A fost un act de bărbătesc şi puter- 
nic sentiment național acela pe care l-au avut conducătorii 
Reuniunii de a reînvia această datină. 

De-ar avea alte neamuri de la noi asemenea costum, 
cum l-ar mai purta chiar zilnic pe străzile oraşelor. 

Un public extrem de numeros şi de select, în frunte cu 
Înaltpreasfinţia Sa Mitropolitul Nicolae, cu dl general G. 
Leventi, comandantul Corpului 7 de Armată, cu dl col. D. 
Tocineanu, prefectul județului, şi cu dl dr. Sever Pop, pri- 
marul municipiului, a participat la acest concert şi şi-a um- 
plut sufletul de mângâ:ierile lui. 

Urăm Reuniunii „G. Dima” şi talentatului ei dirijor să 
meargă înainte pe acest drum frumos, pe care suntem siguri 
că se vor bucura de tot mai mari succese! 





























Douăzeci de ani de Arhipăstorire. 
Inchinare Arhipăstorului nostru” 


Se împlinesc azi, în marea sărbătoare a Pogorârii 
Duhului Sfânt, douăzeci de ani de când cârma vieţii sufle- 
teşti a poporului român din Ardeal este purtată cu înțelep- 
ciune unanim admirată şi cu o impunătoare bărbăţie de 
Înaltpreasfinţitul Mitropolit Nicolae. 

Sufletele tuturor românilor ortodocşi din Arhiepiscopie 
şi din Mitropolia Ardealului sunt copleşite de o bucurie săr- 
bătorească şi de o negrăită recunoştinţă față de Arhipăstorul 
şi Părintele lor, când privind înapoi văd marele progres spi- 
ritual realizat în acest timp şi îşi amintesc de atâtea mari iz- 
bânzi şi cinstiri pe care Biserica le-a repurtat grație marelui 
lor Mitropolit. 

Nu fără o voie mai înaltă s-a nimerit ca instalarea 
Înaltpreasfințitului Mitropolit Nicolae şi deci şi aniversarea 
acestei instalări să se producă în sărbătoarea care comemo- 
rează revărsarea darurilor Duhului Sfânt peste apostoli şi 
peste primii oameni transformați în Biserica lui Dumnezeu. 
Ziua aceasta începătoare de viață nouă de sus, de epocă 

nouă, ziua aceasta în care s-a pornit marele vânt de înnoire 
a lumii şi care este nu numai plină de o lumină deosebită, 
ci şi de o mişcare, de o înfiorare, de o cutremurare a renaş- 
terii tuturor, s-a potrivit să fie în Anul Domnului 1920 şi o 
zi începătoare de viață nouă pentru sufletul românesc din 
Mitropolia Ardealului. 

Nu vrem să scădem cu nimic măreţia timpurilor di- 
nainte de începerea arhipăstoririi Înaltpreasfinţiei Sale. Ele 
ne impun, chiar sub raport religios, prin tenacitatea şi deci 
prin adâncimea de convingere cu care era legat poporul 
nostru de credinţa lui strămoşească, de adevărul genuin al 
Ortodoxiei, păstrat în comuniune cu patriarhii Răsăritului. 
Era în credinţa lor o grandoare care se arăta şi în temeiurile 
ei limpezi, dar profunde, precum şi în seriozitatea şi armo- 
nia vieţii practice înălțate pe adâncimile ei. 

Dar nu este mai puțin adevărat că intrarea poporului 
nostru în era de viață ce se deschidea cu sfârşitul războiului 
şi cu unirea politică a tuturor românilor a adus o clătinare 
profundă a cadrelor lui de viață anterioară, o lărgire de ori- 
zonturi, o mutare pe un plan spiritual expus unor complexe 
încrucişări de vânturi ideologice. Începea o epocă nouă în 
viața poporului nostru. Şi ca de obicei în astfel de momente 
de răscruce, toate coordonatele vieții naționale de până 
atunci erau aduse sub un semn de întrebare, înaintea unei 
conştiinţe, pătrunsă de noi timpuri, în faţa căreia aveau să-şi 
probeze viabilitatea în noile condiţii de viaţă şi să-şi pună 
pasul în acord cu noul ritm de viaţă. 

Atâtea preocupări, care nu aveau decât un rol modest 
în viața poporului nostru dinainte de snul 1918, au căpătat 
o mare amploare, solicitând atenţia şi sufletul poporului într-o 
măsură vecină cu exclusivitatea. Statul, cu tot vastul lui 

registru de probleme politice, economice, culturale, începea 
să capteze până la copleşire interesul poporului. Ridicaţi pe 
podişul unei vieţi istorice, intrați în curentul mondial de 
idei, de influențe, o mulțime de doctrine filosofice şi reli- 
gioase şi-au făcut apariţia, bătându-şi toba reclamei, anga- 
jând cu arme ce luceau de prestigiul Apusului o luptă pe 
viață şi pe moarte cu temeiurile spiritualității româneşti, 
masive dar lipsite de sprinteneala mişcărilor şi de o armură 
potrivită cu noii adversari. 

În faţa noilor preocupări de viață națională ce se înălțau 
ca munții amenințând să ascundă orizontul şi putinţa de 
respirație pentru latura religioasă, trebuia să se înalțe şi 
aceasta la nivelul lor, pentru a salva armonia sufletului ro- 
mânesc, pentru a vărsa lumina spiritualului peste amplifi- 
catele preocupări politice şi economice ale unui neam ajuns 
la libertate. lar pentru frângerea elanului ofensiv al concep- 
țiilor străine şi dizolvante, trebuia să se învioreze duhul de 
luptă, de propagandă, de cucerire şi să se făurească armă- 
tura necesară a credinţei strămoşeşti. 

Trebuia, cu un cuvânt, ca preocuparea religioasă a su- 
fletului românesc să fie amplificată cel puţin la măsura în 
care s-au amplificat celelalte preocupări, să fie înviorată, să 
se pună ca o problemă deosebită şi importantă, să fie scoasă 
din starea de indistincție în care trăise până atunci la un loc 
cu tot complexul, de altfel destul de simplu, de neproble- 
matic al vieții naţionale. 

Providența dumnezeiască a dat neamului nostru în la- 
tura bisericească a vieţii sale, la acest început de epocă 
nouă ce ne impunea şi o caldă accentuare a elementului 
religios, pe omul cel mai potrivit, pe singurul care era în 
măsură să răspundă acestui imperativ. Acest om este 

Înaltpreasfinţitul Mitropolit Nicolae, omul nou al unei 
epoci româneşti noi. 

Dacă privim strădania de două decade a 
Înaltpreasfinţiei Sale în slujba Bisericii cu intenţia de a găsi 
firul roşu care o străbate, nervul care o însuflețeşte, nu ne 
este greu să constatăm că el constă în voinţa de a ridica cât 
mai la suprafață problema înnoirii sufleteşti prin religie, de 
a înviora cât mai mult marea forţă a religiei, în slujba căreia 
se găseşte Biserica şi preoțimea. Înaltpreasfinția Sa a venit 
cu programul de a desfăşura uriaşele latenţe ce se găsesc în 
Biserica strămoşească şi în Evanghelia lui Hristos, de a pune 
în lumină vie pe lisus Hristos în fața oamenilor, de a trezi şi 
dilata dorul de viaţă în comuniune cu Dumnezeu, ce se gă- 
seşte, strâmtorat, în sufletul fiecărui om. 

Înaltpreasfinţia Sa a descoperit societăţii româneşti con- 
temporane dimensiuni noi ale religiei, valențe de mângâ- 
iere, de lămurire a rostului în viață, de înălțare a 
personalităţii şi a neamului; a dat religiei şi Bisericii un pres- 
tigiu nou, o justificare supra-suficientă unor generaţii care, 
ispitite de noutăţile şi de larma vremii, erau pe cale de a 
pierde total înțelegerea pentru creştinism. 

Înaltpreasfinţia Sa a scos lucrarea Bisericii şi a religiei 
din forma potrivită cu o epocă trecută, pentru a o transpune 
în forma cerută de epoca actuală. 

Fără a părăsi nimic din tezaurul sfânt al Revelaţiei şi al 
Tradiţiei, din mijloacele harice de mântuire, Biserica şi-a 
adaptat lucrul la ritmul nou, şi-a înzestrat arsenalul cu armele 
moderne, s-a apropiat de psihologia, de preocupările şi de 
cunoştinţele omului contemporan, a dat vioiciune, sprinte- 
neală, avânt, căldură, bogăţie de metode activităţii sale. Cer- 
titudinile vechi confruntându-se cu fanatismele moderne 

s-au înflăcărat din adânc şi şi-au câştigat dintr-o mai atentă 
privire în temeiurile proprii noi evidențe, noi avânturi, înnoi- 
rea şi dinamizarea lucrării au crescut în cea mai mare parte 
din adâncurile proprii, dar prilejuite de noile situații. 

Ca un general care înflăcărează necontenit pe soldaţii 
săi la luptă, stând în fruntea lor, aşa a fost între preoții Săi 
în toți aceşti douăzeci de ani Înaltpreasfinția Sa Mitropolitul 
Nicolae. Veşnic neobosit, neepuizat, continuu având cuvânt 
de îmbărbătare pe buze, cu o uluitoare credință în roadele 
luptei pe care o susţine, nedescurajat niciun moment de pu- 
ţina putere şi de căderile unora sau altora dintre ostaşii Săi, 
de îndârjirea rezistentă şi chiar de anumite victorii ale ad- 
versarului, cei ce au fost aproape de Înaltpreasfinția Sa — şi 
toți preoții au fost de multe ori aproape de comandantul lor 
- poartă în suflet cu uimire impresia unei vitalități spirituale 
cum n-au mai întâlnit. 

Neuitând de niciunul din sectoarele frontului, prezent 
aproape în fiecare moment în toate părțile, Înaltpreasfinţia 
Sa a făcut să se reverse asupra tuturor păturilor sociale vi- 
braţia puternică a credinţei religioase. Pentru popor a mânat 
în lupta de înviorare mişcarea Oastea Domnului, pe tineret 
l-a chemat în Societatea „Sf. Gheorghe”, rândurile intelectua- 
lilor mireni le-a strâns şi le-a înfiorat de duhul credinţei în 
cadrul Frăției Ortodoxe Române. 

Activitatea preoțimii a primit — în faţa unei societăți is- 
pitite de alte forme de viaţă decât cele creştine — accentul şi 
ardoarea misionară. Cuvântul şi scrisul religios, străbătute 
de focul aprig al apostolatului şi întemeinicite pe o cultură 
serioasă, s-a luat la luptă biruitoare în toate colțurile pămân- 
tului românesc cu indiferența, cu duhul ateu, cu ideologiile 
religioase vehiculate de agenturi străine. 

Creştinismul nostru ortodox a intrat într-o fază de vi- 
guros avânt, de încrezătoare amplificare a puterilor sale, ți- 
nute până acum într-o stare nedezvoltată. 

Pilda şi chipul Înaltpreasfinţitului Mitropolit Nicolae 
sunt steagul, sunt simbolul acestei Ortodoxii luptătoare, vi- 
brante şi incandescente. 

Cuvântul Său, fluviu larg, maiestuos, de rezonanță ma- 
sivă, ce vrea să cuprindă totul, răpind sufletele în entuzias- 
mul cel mai sfânt, deschide drum triumfător credinței 
strămoşeşti, strânge rândurile, înalță prestigiul Bisericii şi 
constituie pildă de urmat de către toți preoții ei. În acest cu- 
vânt se răzbună toate umilirile trecutului şi prind grai toate 
dorurile sfinte după strălucire spirituală, toată încrederea 
în sine a creştinătăţii noastre româneşti. Nu se poate să nu 
simţi, ca român ortodox, oricine ai fi, o mare satisfacţie su- 
fletească după o cuvântare a Înaltpreasfinţiei Sale. Glasul 
cu adâncimi, inflexiuni, cu masivităţi şi spaţialități largi, de 
bucium, al Înaltpreasfinţiei Sale, este, după expresia fericită 
a dlui profesor Nichifor Crainic, însuşi „glasul Ortodoxiei 
noastre”, al puterilor uriaşe ale ei. 

Câte biruinţe pe seama Bisericii n-a repurtat acest glas! 

EI este susținut de prestanţa unei înfățişări impună- 
toare şi atrăgătoare în acelaşi timp, este o sinteză de putere 
copleşitoare şi de blândeţe, de voinţă neclintită şi de gândire 
înaltă, de profunzime şi de limpezime, de seriozitate şi de 
seninătate. Este o concretizare de elită a spiritului românesc, 
care a înfruntat vremurile prin forță ce n-a decăzut în uşu- 
rătate. Un echilibru perfect, pus în slujba unei conştiinţe de- 
plin identificate cu creştinismul, arzând ascuns şi continuu 
de dorul de a face cât mai mult pentru credința şi neamul 
propriu, o putere uriaşă dar nuanţată, o minte limpede dar 

complexă şi o voință neobosită, activând neîncetat pentru 
înstăpânirea lui Hristos în inimile româneşti. 

Acestea sunt în linii simple, opera şi omul către care se 
îndreaptă azi toată iubirea, recunoştinţa şi admirația popo- 
rului ortodox din Ardeal, şi chiar din România întreagă. 

Fără acest om nu ne-am putea bucura de această operă 
şi ne este teamă să ne gândim unde am fi azi. Aşa însă, 
putem privi cu linişte viitorul activităţii Bisericii noastre. Ea 
este îndrumată pe calea cea bună. 

Mulţumim lui Dumnezeu din adâncul sufletelor noas- 
tre că ni l-a dăruit pe Înaltpreasfinția Sa tocmai la momentul 
necesar şi-L rugăm să ni-l țină încă mulți ani în deplină să- 
nătate, ca să continue şi să consolideze marea operă înfăp- 
tuită până acum, spre lauda lui Dumnezeu şi spre întărirea 
şi mântuirea neamului. 







Ardealul frânt în două! 


Plâng românii de pretutindeni, bărbaţi, femei şi copii, 
la sate şi la oraşe. Ochii lor se umezesc la răstimpuri dese şi 
inima îi doare cumplit în fața crudei realități pe care a creat-o 
arbitrajul de la Viena. 

Ardealul a fost rupt în două, ca un obiect neînsuflețit, 
şi jumătate a fost predat din nou asupritorilor de până ieri, 
iar jumătate a fost lăsat să se zbuciume de dorul, de tre- 
buința organică după cealaltă parte. A fost tratat ca o enti- 
tate fizică, pe când el este un întreg sufletesc, un trup viu, 
un membru unitar al familiei româneşti. 

Precum România nu poate trăi fără Ardeal, căci din 
înălțimile lui îi curg izvoarele de viață, de împrospătare, 
aşa Ardealul nu poate trăi decât în integritatea lui indes- 
tructibilă. Fraţii noştri din nordul Ardealului îşi sporeau 
puterile de afirmare românească prin transfuziile de dina- 
mism ce le veneau de la noi cei din sud, iar ardelenii din 
sud îşi simțeau conştiinţa rostului lor românesc dilatându-se 
când ştiau că în spatele lor stau compacte şi întinse până 
sub poalele Carpaţilor nordici rândurile românismului 





* Telegraful Român, an LXXXVIII, nr. 37-38, 8 sept. 1940, p. 3. 
Semnat: DS. 

ardelean. Fraţii noştri din nord vor tânji îngrozitor după 
noi, se vor simţi ca nişte orfani, iar noi ne vom simţi mai 
pustii fără de ei. Ei vor fi precum copiii smulşi din casa pă- 
rintească, din atmosfera ei caldă şi ocrotitoare, iar la noi va 
fi ca într-o casă cu membrii răniți, mai puţin animată, mai 
tristă, mai rece. Şi întregul neam va resimți minusul de ani- 
maţie voioasă şi creatoare care se revărsa de aici, de peste 
crestele Carpaţilor. 

De aceea, nu ne vom putea împăca nicicând în sufletul 
nostru cu această nefirească ciuntire şi înlănțuire a vieții na- 
ționale. Rezultatul arbitrajului de la Viena ne doare nu 
numai pentru suferințele şi greutăţile sub care vor geme 
scumpii noştri frați predaţi unei țări străine, ci şi pentru 
strâmtoarea în care este aruncat întregul nostru neam. 

Secuii din Ardeal erau rupți în mod firesc şi de mii de 
ani de unguri. Maghiarimea nu putea simți ca o amputare 
organică şi ca o stare nenaturală viața desfăcută de ei. 
Românii din nordul Ardealului sunt însă parte intimă din 
trupul nostru, o coastă a acestui trup, stând în contact zilnic 
cu frații lor mai din sud şi fiind prin aceasta întru totul ca ei. 

Tocmai de aceea nu înţelegem cum s-a putut socoti că 
400 000 de secui, despărțiți organic de masa ungurească, 
trebuie alipiţi la Ungaria, iar 1 300 000 de români, dovediţi 
de aşezarea firească a lucrurilor ca parte integrantă a româ- 
nismului, pot fi rupți de la sânul unui neam. 

Este o lovitură în însăşi ființa neamului, o lovitură îm- 
potriva putinţelor lui de viață şi de dezvoltare. Nu este o 
stare momentană şi un sentimentalism trecător durerea ce 
ne zguduie acum, ci o resimţire statornică a unei ciuntiri, a 
unei îngustări a ființei noastre celei mai intime, individuale 
şi naţionale. 

Starea în care se găseşte acum neamul nostru este o 
stare anormală, imposibil de suportat în chip liniştit. În mod 
organic, firesc, chiar fără de voia noastră vom tinde după 
întregire, atât noi, cei rămaşi în libertate, cât şi frații noştri, 
predaţi unei stăpâniri străine. 

Se vor ridica din adâncurile ființei noastre naționale — 
şi aceasta se vede de pe acum - forțe uriaşe, ce se dăduseră 
la fund în anii de după întregire. Acestor forțe nimic nu le 
va putea sta în cale. Prin ele vom lupta, vom munci, vom 
dori arzător, ne vom jertfi, pentru a ajunge cu un ceas mai 
devreme la mărita zi a dreptăţii noastre, care este şi pe plan 
obiectiv dreptatea cea adevărată şi a lui Dumnezeu. 

Desigur că ni se cere şi o încordare extraordinară a 
voinţei pentru a sta la înălțimea marelui dor şi ideal naţional 
care ne va arde sufletul de azi înainte. Va trebui să fim mai 
serioşi, mai pătrunşi de sobrele virtuţi ale creştinismului, 
mai devotați binelui obştesc, mai înfrăţiți între noi, mai per- 
sistenți în acțiunile noastre. Va fi necesar să ne lepădăm de 
uşurătatea moravurilor, de poftele neserioase şi egoiste, de 
spiritul moale al improvizaţiei şi al lipsei de perseverenţă, 
de vorbăria negândită şi iresponsabilă. Trebuie să dobân- 
dim trăsături de masivitate, de hotărâre, de tenacitate, de 
monumentalitate în caracterul şi faptele noastre. Să turnăm 
mai mult beton în firea noastră, să fim mai grei când stăm, 
când păşim, când vorbim şi lucrăm. Să ne asemănăm mun- 
ților Carpaţi, în neclintirea şi masivitatea lor real impună- 
toare, şi vijeliilor de pe vârfurile lor, în acţiunile pornite. Să 
părăsim acomodarea noastră cu mlaştinile şi cu moliciunile 
căldurii din şesuri. Tot ce clădim în ordine fizică sau spiri- 


tuală să fie monument masiv, să fie operă de perfecțiune şi 
de răbdare. 

Să cultivăm în sufletul nostru icoanele lui Horia, Cloşca 
şi Crişan şi pe cea a lui Avram lancu, a acelor țărani de cre- 
mene, care nu ştiau de fleacurile şi de mofturile care satisfac 
o lume uşuratică, zisă intelectuală, şi destramă tot ce este 
caracter, morală, cinste şi muncă. Simpli şi masivi ca ei, stă- 
pâniţi până la rădăcini de o singură şi încruntată convingere 
şi aspirație, dârji ca ei, înţelepţi şi gata de orice jertfă ca ei, 
acestea să fie trăsăturile chipului românesc care trebuie să 
prindă ființă dominatoare în caracterul nostru de mâine. 

Să fie puşi la stâlpul infamiei, scuipați şi disprețuiți, nu 
onoraţi ca azi, furii banului public, uşuraticii tuturor deşer- 
tăciunilor luxului şi petrecerilor, leneşii şi „deştepții” ce fug 
de greutățile vieţii. 

Trebuie să concepem sever viața, aşa cum o concep ţă- 
ranii noştri cei buni, ca o aspră dar sfântă datorie, de a purta 
sincer cât mai multe greutăţi, ca o datorie de a ne căli în ea 
firea, de a o face rezistentă, căci numai dacă este de cremene 
înfruntă viaţa de aici şi durează în viața de dincolo. 

Şi atunci, Dumnezeu ne va ajuta să vedem din nou în- 
vierea neamului nostru întru o mai strălucită şi o mai dura- 
bilă mărire. 


n mea ea 







Creştinism şi naționalism” 


Problema aceasta este continuu actuală în timpurile 
noastre şi, ca orice problemă mare, de profunde taine şi as- 
pecte spirituale, nicicând nu se poate spune că a fost deplin 
elucidată. 

După cum pot fi azi două feluri de oameni, ea se pune 
în forma a două întrebări. Creştinismul se întreabă: Pot eu, 
în calitatea mea de creştin care nu se joacă cu obligațiile față 
de lisus Hristos şi cu problema mântuirii sufleteşti, să fiu în 
acelaşi timp naționalist, să-mi iubesc neamul cu înfocare şi 
să lupt neîncetat pentru apărarea şi înălțarea lui? 

Naționalismul, care poate nu este încă şi creştin, este şi 
el dator să se întrebe: Are oare într-adevăr naționalismul 
meu nevoie de creştinism? Este necesar oare creştinismul în 
cadrul concepţiei mele naţionaliste, ca un factor indispen- 
sabil pentru ridicarea neamului, care este ținta strădaniei şi 
a vieţii mele? 

A fost una din însemnatele descoperiri ale timpului 
nostru răspunsul pozitiv la amândouă aceste întrebări. Şi 
este aproape sigur că descoperirea aceasta va deveni tot mai 





* Telegraful Român, an LXXXVIII, nr. 40, 29 sept. 1940, pp. 1-2. Semnat: 
D. Stăniloae. 

luminoasă în epoca ce-şi face începutul în istoria româ- 
nească. Creştinismul de mai înainte nu descoperise, teoretic, 
calea spre naționalism, şi nici naționalismul — care el însuşi 
este un fenomen mai nou —, calea spre creştinism. Numai 
Ortodoxia în organizarea sa după sistemul autocefaliilor, 
indica virtualități pentru înțelegerea națiunii, câtă vreme ca- 
tolicismul, cu organizarea centralistă, internațională, şi pro- 
testantismul, cu individualismul său anarhic, îşi manifestau 
răspicat tendinţele antinaționale. 

Astăzi protestantismul face paşi uriaşi de apropiere de 
naţiune şi, cu aceasta, de părăsire a drumului greşit ce l-a 
parcurs până acum. Catolicismul stă mai în rezervă, dar 
nu-şi va putea menţine poziția aceasta multă vreme. 

Apropierea creştinismului de națiune a fost uşurată şi 
de filosofia mai nouă, care a descoperit că realitatea cea mai 
înaltă nu este cea a obiectelor, ci cea omenească, iar aceasta 
nu se poate găsi normal şi cu posibilități de plenitudine decât 
în comuniunea dintre persoane. Aceasta este natura, iar creş- 
tinismul nu face decât să-şi toarne harul în această natură, ca 
s-o refacă, s-o desăvârşească. Creştinismul este perfecționarea 
relaţiei naturale dintre om şi om, desăvârşirea comuniunii, 
desăvârşirea dragostei, sau legătura desăvârşirii. De aici nu 
este decât un pas până la a spune: cea mai naturală dintre re- 
laţii, dintre manifestările necesare naturii, este comuniunea 
cu cei apropiaţi, care au în toate cazurile fireşti aceeaşi limbă, 
aceeaşi istorie, aceleaşi aspirații, acelaşi destin. Naţiunile sunt 
comunități de destin, comunităţile cele mai temeinice, mai 
statornice, înfăşurate prin mai multe fire de legătură, deosebit 
de profunde, faţă de alte feluri de comunități cu mult mai tre- 
cătoare, mai superficiale. Creştinismul nu a venit să se opună 
tendinţelor celor mai fireşti de comuniune, concretizărilor 

celor mai profunde ale acestor tendinţe, n-a venit să înăbuşe 
natura, să o facă să caute alte forme de comuniune, mai puțin 
fireşti, ci să intensifice, să înalțe, să desăvârşească formele na- 
turale ale relaţiilor omeneşti. 

Comuniunea este chiar o condiţie fundamentală a mân- 
tuirii. Nu poți împlini voia lui Dumnezeu, nu poţi exercita 
faptele creştineşti, nu poți afla şi experia pe Dumnezeu 
chiar, decât în cadrul comuniunii. Aceasta se colorează şi se 
umple totdeauna de alt conținut, după cum credinţele celor 
ce o întrețin sunt altele. Dar în afară de ea nu se poate trăi 
religia. lar comuniunea cea mai firească, cea mai de temelie 
este aceea între membrii aceleiaşi naţiuni. În mod necesar 
ea trebuie folosită pentru trăirea în cadrul ei a conținutului 
religios. Un creştin este fericit de țesătura de ocazii ce i-o 
oferă apartenenţa la comunitatea naţională, pentru a-şi trăi 
în ea conținuturile religioase. Întrucât este om legat de un 
spațiu, împletit prin limbă, prin istorie, cu un grup naţional, 
el nu se poate izola de acel grup, pentru a stabili altă comu- 
niune, căci pentru aceasta ar trebui să fugă din țara unde 
s-a născut, unde l-a destinat Dumnezeu să trăiască. 

Credinţa creştină este pentru credincios un impuls spre 
afirmarea comuniunii naționale, spre iubirea mai presus de 
fire a celor cu care firea l-a aşezat în relaţii fundamentale de 
viață. Creştinismul răzbate în mod necesar spre naționalism. 

Mântuirea, desigur, este o problemă care trebuie să fră- 
mânte personal pe fiecare om, dar ea nu poate fi dobândită 
de om printr-o trăire de eu izolat, ea nu se împărtăşeşte 
omului în această calitate — care este calitate anormală —, ci 
în calitatea lui de membru al unei comunităţi, iar cea mai 
firească comunitate este cea națională. Dumnezeu nu mă 
va răsplăti pentru modul cum am ştiut să mă desfac de 

comuniunea firească în care mi-a fost dat să trăiesc, ci după 
modul în care am afirmat această comuniune cu voinţa şi 
cu iubirea mea creştină. 

Dumnezeu priveşte pe om nu în izolarea lui, ci ca mem- 
bru al unei comunități mai largi, priveşte propriu-zis comu- 
nitățile şi prin ele face părtaş pe om de har şi mântuire. Şi 
întrucât comunitățile cele mai fireşti sunt neamurile, de ce 
n-am spune că privirea directă a lui Dumnezeu cade pe 
neamuri, şi numai întrucât inşii fac parte din neamuri simte 
fiecare privirea lui Dumnezeu asupra lui. 

În cartea lui Daniil se spune că Dumnezeu pune în cum- 
pănă împărăţia, nu pe ins în parte (Daniel 5, 25-28). lar la Apo- 
calipsă se vorbeşte de mântuirea neamurilor, nu a inşilor. 

Lucrul se poate înțelege dacă ne gândim că, de obicei, 
aplecarea spre ateism şi desfrâu a unui neam sau a unui stat 
duce cu el pe mai toți membrii lui. Este greu să te mântuieşti 
într-un neam dominat de un spirit ateist. Numai personali- 
tățile extraordinare pot merge împotriva curentului. 

Dar dacă creştinismul tinde spre naționalism, şi aceasta 
duce, gândit şi trăit consecvent, spre creştinism. 

Naționalismul vede naţia sa ca un întreg, nu ca o pul- 
bere de inşi. El o vrea închegată. El vrea pe fiecare membru 
al ei dominat de conştiinţa că aparţine prin destin națiunii 
sale, că nu-şi poate găsi fericirea în afară de ea, pe cont pro- 
priu, că sunt fire puternice care leagă invizibil pe membrii 
națiunii. Dar cu toată viziunea aceasta, cu toată lupta lui de 
a-i face pe conaţionali să se simtă şi să acţioneze ca membre 
ale unui întreg, păcatul egoismului este atât de puternic, 
încât continuu slăbeşte legăturile de comuniunea între ei. 
Națiunea, cum spune H. Sauer în opera sa, Abendlăndische 
Entscheidung. LArischer Mythus und Christliche Wirklichkeit. 2. Aufl] 

(Leipzig 1938), tinde continuu să decadă în starea anarhică 
şi haotică de masă. Numai credinţa, şi în special credința 
creştină, o poate feri sau ridica din această stare prin conşti- 
inţa aceluiaşi Dumnezeu, prin conştiinţa obligaţiilor ce le im- 
pune credinţa faţă de comunitatea din care face omul parte. 
Aşa încât se poate accepta definiția ce-o dă H. Sauer națiunii, 
ca o comunitate creştină de destin (Volk als christliche 
Schiksalsgemeinschaft). Îndată ce slăbeşte elementul creştin, 
națiunea începe să se descompună, comunitatea de destin 
nu mai trăieşte atât de puternic în conştiinţa membrilor ei. 
Fiecare ins se conduce atunci după alte concepţii, spre alte 
ţinte, se simte ca având o soartă cu totul particulară, legătu- 
rile cu conaționalii se slăbesc, devin superficiale. Nimic nu 
poate constitui între membrii unei națiuni un cheag atât de 
puternic, precum credinţa. Nici o teorie filosofică nu are 
forță să unifice gândurile şi aspirațiile inşilor, cum le poate 
unifica o credinţă cu caracter religios. De aceea reuşeşte azi 
atât de admirabil Legiunea să ne salveze din dezagregare şi 
să ne ridice la starea înălțătoare a unei națiuni: pentru că 
operează cu elementul religios. Credinţa creştin-ortodoxă a 
făcut din populaţiile care s-au aşezat în Dacia o națiune şi 
au menţinut-o în această conştiinţă. 

Din pricina slăbirii credinţei, națiunile europene trec 
azi prin criza grozavă a destrămării, a decăderii lor în starea 
de masă. 

Condiţia principală a naţiunii, a formei celei mai înche- 
gate de comuniune naturală între oameni, este credința pu- 
ternică şi unitară. Naţionalistul stăpânit de idei clare şi 
consecvent în concepţia lui devine în mod necesar un cre- 
dincios şi propagă credinţa creştină — o singură credință 
creştină, cea de totdeauna a neamului- între naționalii săi. 








































































































Bărbăţie creştină” 


Trăim vremuri tari. Vijelia pornită din cămări tainice, 
cu voia lui Dumnezeu, împrăştie toate culcuşurile comodi- 
tăților, făcând pe om să iasă în asprimea furtunii şi să lupte 
cu ea. Moartea pândeşte deasupra fiecăruia, mai aproape 
de cum îşi închipuie. Cine credea înainte cu un an doi că în 
țara noastră, neangajată în război, vor avea să fie ucişi atâția 
frați şi cine poate spune sigur că primejdiile s-au depărtat 
pentru totdeauna de meleagurile noastre? Fie că aperi o 
concepție sau alta, să te aştepţi ca să trebuiască să jertfeşti 
totul pentru ea, şi în primul rând viaţa. Neutru iarăşi nu 
poți fi, căci vremurile actuale nu te lasă. Îţi cere fiecare ta- 
bără atât de radical să fii pentru ea, încât nu poți împăca şi 
pe una, şi pe alta, iar dacă reprezinţi o convingere care nu 
este deplin a niciuneia din ele, trebuie să te aştepţi de ase- 
menea la suferință şi chiar la moarte din partea fiecăreia. 

În poziţia de absolută neutralitate interioară n-ai putea 
fi decât dacă n-ai crede în nimic, n-ai adera la nimic, dar nici 
aceasta nu-ți este socotită exterior ca neutralitate şi, pe lângă 
aceasta, ea echivalează cu o moarte spirituală, cu o moarte 
a personalității, cu o destrămare a vieţii. 


* Telegraful Român, an LXXXVIII, nr. 42, 13 oct. 1940, pp. 1-2. 
Nesemnat. 

Creştinul în niciun caz nu poate adopta o asemenea po- 
ziție, care de altfel tot nu l-ar feri de riscuri. El este încredin- 
țat cu apărarea supremelor valori. lar creştinul ortodox, care 
păzeşte voia lui Dumnezeu atât cu privire la bunurile create, 
cât şi cu privire la cele dăruite prin lisus Hristos, este dator 
să apere atât credinţa sa în Dumnezeu şi valorile morale ce 
decurg, din ea, cât şi neamul în mijlocul căruia l-a aşezat 
Dumnezeu. Creştinul ortodox este îndatorat să se interpună 
pentru Hristos şi pentru neam, cu toate riscurile pe care le 
comportă această decizie a lui. El trebuie să grăiască făţiş — 
deşi fără ură şi fără cuvinte de jignire — pentru Hristos, pen- 
tru voia Lui, pentru neamul propriu. 

Aceasta cere o mare bărbăţie, un mare eroism, cu de- 
osebire în zilele noastre. S-a acuzat în alte ţări creştinis- 
mul că, punând preţ pe smerenie, este potrivnic 
eroismului. Nimic mai greşit. Smerit este creştinul în ce 
priveşte persoana sa, dar nu valorile în slujba cărora stă. 
Smerenia îl îndeamnă să se considere pe sine puţin lucru, 
nu valorile creştine pe care trebuie să le propovăduiască 
şi să le apere. El trebuie să-şi pună tot sufletul în lupta 
pentru ele. Dar chiar şi atunci, chiar când a reuşit să ob- 
țină mari succese pentru ele, să se considere ca şi când a 
făcut prea puţin, sau că totul este opera lui Dumnezeu. 
Smerenia este din impuls neîncetat spre mai multă 
muncă, spre mai multă râvnă, spre mai multă desăvârşire. 
Smerenia nu împiedică eroismul, ci abia ea îl promovează, 
întrucât împinge pe om continuu spre noi sforțări, nelă- 
sându-l nicicând în închipuirea că a realizat destul, că se 
poate odihni pe laurii succeselor trecute. Smerenia este 
condiţia eroismului de fond, purificându-l de orice fanfa- 
ronadă care-l micşorează. Dacă eroismul este slujbă în 

serviciul altora, este depăşire de sine, atunci numai îm- 
preunat cu smerenia se realizează deplin, ca uitare de 
sine, ca antidot al mândriei. 

Desigur, smerenia este numai o condiţie care purifică 
eroismul, nu este însuşi eroismul. Dar creştinismul întreţine 
şi eroismul mai mult decât orice altă concepție despre lume. 
Întâi, pentru că dă creştinului convingerea că stă în slujba 
celor mai înalte valori, că este ostaşul lui Dumnezeu. Mări- 
mea eroismului atârnă şi de înălțimea valorilor pentru care 
lupţi, şi de încrederea în împăratul pentru care lupţi. Şi cine 
este împărat tare ca Dumnezeu? 

Dar creştinismul alimentează eroismul şi pentru că în- 
fruntă moartea. Eroismul depinde într-o măsură covârşi- 
toare de atitudinea interioară a omului față de moarte. 
Unde este temere de moarte, nu poate fi eroism adevărat. 
Orice act de eroism te poate duce până în fața morții. Cine 
se teme de ea evită angajarea în acte, în atitudini eroice. 
Asemenea acte nu sunt numai mântuirea armei pe câmpul 
de luptă sau în răfuielile dintre oameni, ci mai ales în ziua 
de azi, orice interpunere calmă, dar fățişă, pentru valorile 
ce le reprezinți. 

Se teme creştinul de moarte? Câtuşi de puţin, nu. 
Cine se teme de moarte nu este creştin adevărat. Nu există 
credință, nu există concepţie care să înfrunte atât de mult 
moartea ca cea creştină. Moartea nu mai are nicio putere 
pentru cel ce crede în lisus Hristos. Ea a fost învinsă şi este 
învinsă continuu de lisus Hristos. Ea nu mai are cuvântul 
cel din urmă, efectul ei nu mai este definitiv. „Eu sunt în- 
vierea şi viața; cel ce crede în Mine, chiar dacă va muri, 
va trăi”, a spus Mântuitorul. Poetului care a spus „nu 
învie morții, în zadar, copile”, creştinul îi spune: „ba da, 

chiar şi morţii învie prin puterea lui lisus Hristos, dacă au 
crezut în El”. Creştinismul este credinţa care niciodată nu 
descurajează, care nu şovăie şi nu se stinge nici în faţa 
morții, ci rămâne în picioare, sfidând moartea. Creştinismul 
este suprema bărbăţie prin credinţă, cel mai nesecat 
optimist. 

Ceea ce face pe om să şovăie în fața morţii sunt două 
lucruri: teama de durerile ce întovărăşesc sfârşitul vieții şi 
teama de ce va fi dincolo. 

În ceea ce priveşte teama de durerile trupeşti ce antici- 
pează şi întovărăşesc stingerea vieții, experienţele multiple 
făcute de cei ce au ajuns până în pragul morţii arată că la 
apropierea sfârşitului se produce o pierdere a conştiinţei şi 
a simțţirilor. De la un anumit grad, până la care mai fiecare 
om a ajuns de câteva ori în viaţă, durerea nu se mai simte. 
Este edificatoare din acest punct de vedere cartea lui Georges 
Barbarin, Le livre de la mort douce (Cartea despre moartea dulce) 
în care, pe baza unui vast material adunat de la bolnavi care 
s-au luptat cu moartea şi de la medici, se arată „că sfârşitul 
vine peste noi fără să observăm”. 

Mai mare este teama de viața de dincolo. Chiar acei oa- 
meni necredincioşi, care dau dovadă de mult curaj, când se 
apropie de moarte sunt cuprinşi de nelinişte, şi aceasta îi 
face să şovăie şi să se retragă dacă este vorba de o moarte 
ce poate fi evitată. Mai ales în fața morții se trezeşte vocea 
conştiinţei de autoacuzare, care face şi pe omul cel mai cu- 
rajos să se teamă. 

De teama aceasta poate scăpa numai creştinul, dacă şi-a 
curăţit înainte conştiinţa de păcate. Nu există om care să 
meargă mai liniştit şi mai împăcat la moarte, decât un creş- 
tin care a obținut iertarea pentru greşelile sale. Aici stă şi 

motivul miraculos pentru care se simte omul bolnav atât 
de bine după primirea Sfintelor Taine, ceea ce aduce ade- 
seori şi o îmbunătăţire în mersul bolii. Vitejie în fața morţii 
mai pot manifesta şi unii necredincioşi. Dar în asemenea 
cazuri, dacă nu are loc o înspăimântare fulgerătoare când 
moartea se apropie, avem de-a face mai mult cu o înăbuşire 
voită a gândurilor sau a sensibilităţii, sau cu o amorţire a 
simțurilor, cu o coborâre a nivelului de viață spirituală. 
Numai creştinul depăşeşte pozitiv moartea, gândind lucid 
la ea fără teamă, acceptând-o împăcat, la un nivel de supe- 
rioară trezire şi intuiție spirituală. Este aici o bărbăţie 
calmă, necrispată, nealterată într-un fel de animalitate. Sin- 
gura vitejie reală este aceasta a creştinului, care nu-şi as- 
cunde vederea spirituală clară într-un învălmăşag de 
patimi, ci în fața morţii atinge o supremă purificare şi lim- 
pezire a sufletului de orice patimă, o supremă înfrumuse- 
ţare a sufletului cu virtutea iubirii de Dumnezeu şi de 
oameni, o gătire în hainele cele mai cuviincioase pentru a 
apărea la ospățul Domnului, o gătire în bucurie şi în po- 
doabă spirituală de nuntă. 

De aceea, smerenia creştină în fața lui Dumnezeu, 
căința pentru păcatele proprii şi cererea iertării de ele, 
departe de a împiedica pe om să fie viteaz, sunt o condi- 
ţie pentru adevărata vitejie. Nu cel ce sfidează şi pe 
Dumnezeu este viteaz, ci cel ce crede în El şi se smereşte 
în faţa Lui. 

Am expus aceste lucruri atât din necesitatea pe care 
timpurile noastre o impun preoților şi creştinilor, să fie vi- 
teji, să nu se teamă de moarte, cât şi pentru acei ce ar fi ispi- 
tiți de concepții mai noi să creadă că creştinismul nu 
permite omului să fie viteaz. 

În afară de amenințările ce ne pândesc ca neam, noi avem 
azi, din nou, un ideal național de înfăptuit. Chiar dacă am 
scăpa de amenințările de la Răsărit, trebuie să ne pregătim noi 
de luptă pentru recâştigarea teritoriilor româneşti pierdute. 
In vederea acestui scop, neamul trebuie educat în spiritul vi- 
tejiei, al nepăsării de moarte. Cuvântul preoților ca în toate 
marile probleme ale sorții, va fi în această privință decisiv. 



























Revoluţie naţională” 


Într-una din aceste zile vorbeam cu un tânăr preot din 
Sibiu despre sensul adevărat al revoluţiei, în legătură cu ma- 
rile prefaceri spirituale ce le trăieşte azi neamul nostru. Dân- 
sul făcea observaţia justă, că altceva este revoluția şi altceva 
aventura. Evenimentele franceze de la sfârşitul veacului al 
XVIII-lea nu se pot numi revoluţie, ci aventură; la fel, răs- 
turnările comuniste din Rusia. Prin revoluție un neam îşi 
regăseşte autenticitatea propriei firi, revine la izvoarele sale 
de viaţă şi de inspiraţie; prin aventură o ia razna, dus de mi- 
rajul unei utopii, al unui sistem construit de mintea înflăcă- 
rată a unui doctrinar, fără să țină seama de realitățile de 
temelie ale ființei sale. Aventura este o pornire în necunos- 
cut; ea atestă în viața unui neam un moment în care s-a pier- 
dut bunul simţ, echilibrul sufletesc, un moment în care 
abstracția şi-a subordonat viața. Aventura este o etapă de 
anormalitate în viața unui popor; prin ea se desfigurează şi 
se oboseşte substanța etnică şi, dacă națiunea respectivă ră- 
mâne prea mult timp pe acest drum, însăşi existenţa ei 
ajunge în pericol. 





* Telegraful Român, an LXXXVIII, nr. 43, 20 oct. 1940, p. 1. Semnat: DS. 

Revoluţia, dimpotrivă, redă unui popor adevărata res- 
piraţie şi sănătate. Din ea soarbe putere durabilă. 

Pilda celei mai desăvârşite revoluţii este creştinismul, 
care nu a cuprins numai un popor, ci mai multe. Prin el 
omenirea şi-a scos la lumină şi la eficiență puteri atât de 
mari şi de-o astfel de calitate, încât ea trăieşte de două mii 
de ani din ele, fără a le fi epuizat. Nu vrem să spunem că 
aceste puteri sunt pur omeneşti, dar originea lor nu con- 
tează când principalul lucru este să arătăm că prin revoluţie 
intră în arena vieții şi se pun la dispoziția omului mari pu- 
teri, indiferent de unde. 

Durata şi sănătatea vieții colective, iată cele două virtuţi 
cu care se prezintă la exterior adevărata revoluţie, indiciile 
prin care se constată apropierea ei de sensul înalt al acestui 
cuvânt. Judecând din acest punct de vedere, Înaltpreasfinția 
Sa Mitropolitul Nicolae a avut dreptate când a spus odată 
(un neam, o voință, un avânt) că un neam are o singură revo- 
luţie în istoria sa. O revoluţie nu este o tulburare de supra- 
față a vieţii, ci o mişcare a adâncurilor, cu repercusiuni 
durabile. Revoluţia se prezintă la exterior cu atributele sta- 
torniciei şi ale sănătății morale, pentru că restabileşte în 
adâncuri adevăratele, autenticele norme de existență. Revo- 
luția exprimă acelaşi înţeles cu cuvântul biblic metanoia, 
schimbarea de cuget, înțelegând prin cuget raţiunea adâncă 
a inimii, iar prin schimbare, o revenire la adevărata funcție 
a acestei rațiuni adâncă şi totale a ființei noastre. 

Două rezultate strâns împletite produce adevărata re- 
voluţie: personalitatea şi comuniunea în iubire. Pe amân- 
două le-a produs creştinismul şi pe amândouă le produce 
o adevărată revoluție națională. Comuniunea produsă de 
revoluţia creştină este Biserica, cea produsă de adevărata 

revoluţie naţională este națiunea. Între naţiune şi Biserică 
există însă o strânsă legătură, întrucât nu se poate închega 
o naţiune fără elementul harismatic al credinței, al iubirii 
reciproce, cu o putere mai presus de fire. Nici personalitatea 
în cadrul naţiunii nu se poate naşte fără elementul credinţei. 
Aşa încât se poate spune că revoluţia fiecărei națiuni este 
precedată şi ajutată de revoluția religioasă. 

Vom ilustra puţin în cele ce urmează aceste afirmații. 

Revoluţia trebuie să aducă o înălțare a omului şi a co- 
lectivităţii, nu o coborâre a lor. Altfel nu are niciun rost. 
Înălţarea omului se poate face pe o singură linie: de la ființă 
instinctuală, supusă impulsiilor subomeneşti, demonicului 
sau animalicului, spre personalitate. Starea aceea inferioară 
în om se datorează absenței sentimentului de răspundere, ne- 
păsării față de problema veşniciei. Eul responsabil apare în 
om numai când se trezeşte stând ca eu „în fața lui Dumnezeu”. 
Înainte de aceea, este o ființă de masă. Caracteristica masei 
este indiferența față de aspiraţiile spirituale; ea este o aglo- 
meraţie de fiinţe, robite de forțele subumane. În general, nu 
există o coeziune între aceste ființe de masă; dacă se reali- 
zează uneori câte o mişcare solidară, ea este purtată de acele 
forţe inferioare şi nu durează decât puțin timp. Masa se 
transformă în comunitate numai simultan cu naşterea per- 
sonalităților responsabile, având ca cel mai puternic temei 
experiența apropierii lui Dumnezeu. 

Iată cum se exprimă despre aceste lucruri H. Sauer: 


„Starea sufletească a omului de masă este una cu a 
morţii lăuntrice. Este clar că această stare nu poate fi 
înlăturată nici prin cea mai atentă influență omenească 
[...]. Fenomenul acesta — care se referă la voinţă — de robire 

a eului, de demonizare a sufletului, decide în ultima 
instanţă asupra consistenţei sau inconsistenţei spirituale a 
unui popor; de el depinde dacă este sau devine un popor 
spiritual sau decade de la o înălțime spirituală la starea 
unei mase în continuă fierbere, condusă de instincte, de 
lumini înşelătoare, a unei mase care nu poate fi reținută în 
momentele grele decât prin panem et circenses. 

Preludiul acestei stări este tocirea spirituală şi 
religioasă. Unde a devenit lucru indiferent tot ce 
reprezintă o valoare spirituală, ce trezeşte venerație, ce se 
înalță din îndemnurile Părinților [...], unde nu sunt apre- 
ciate decât valorile inferioare, nemijlocite ale vieţii trupeşti 
- plăcerea, viaţa, avuţia —, unde Dumnezeu, virtutea, ne- 
murirea sunt numai sunet şi fum, acolo este prezent acel 
preludiu al dezastrului spiritual în care se scufundă în- 
florirea unui popor.”! 


Şi iată cum poate scăpa omul de această stare, cum 
poate deveni personalitate, iar colectivitatea din care face 
parte, Biserică şi națiune: 


„Trebuie redat omului eul său înaintea lui Dumnezeu [...]. 
Primul sunet al credinţei şi al rugăciunii este totdeauna 
eliberare din existența de masă, este un pas spre comuni- 
tate, căci rugăciunea este sabie împotriva demonilor şi în 
privinţa socială. Alungarea acelui demon surd şi mut al 
nepăsării faţă de veşnicie este împăcarea spiritului dat de 
Dumnezeu. Omul care a învăţat de la Hristos să se roage 
va deveni mai întâi capabil să lupte împotriva sa însuşi, a 
învăţat să-şi pună toate puterile în serviciul obştesc, cu cea 
mai mare smerenie [...]. De ideea religioasă a personalității 
se leagă trei lucruri: mântuirea de robia internă sub sub- 





1 Hermann SAUER, Abendlândische Entscheidung. Arischer Mythus und 
Christliche Wirklichkeit. 2. Aufl, Leipzig, 1938, pp. 252-253. 















































678 CULTURĂ ŞI DUHOVNICIE 


omenescul masei; o raportare personală către realitatea lui 
Dumnezeu; iar în ce priveşte locul său în lume, noțiunea 
datoriei de a servi, de a preamări pe Dumnezeu prin acest 
serviciu (prin urmare tocmai opusul ideii drepturilor indi- 
vidului din concepţia iluministă)”?. 


Ni se pare că în această stare nenorocită de masă a fost 
lumea conducătoare românească din epoca anterioară zile- 
lor noastre. Poporul, deşi era ameninţat de valurile acestei 
dezagregări, păstra încă acel cheag al comuniunii datorită 
credinţei sale în Dumnezeu şi Bisericii naţionale. Comuniu- 
nea religioasă îi ţinea loc de comuniune națională. Starea de 
naţiune era ascunsă şi ocrotită ca o virtualitate de viitor în 
sânul matern al comuniunii religioase, al coeziunii biseri- 
ceşti ortodoxe. 

Astăzi avem semne importante că, ajutată de puterile 
de credinţă ale creştinismului nostru, şi-a început desfăşu- 
rarea revoluţia națională, descoperirea noastră ca națiune. 
Dacă o revoluţie naţională este un pas înainte de la revoluția 
religioasă, cu ajutorul puterilor aşezate într-un popor de 
această revoluție, atunci ni se pare că putem spune că, indi- 
ferent de împrejurările externe viitoare, poporul nostru a 
intrat într-o fază decisivă, în cea de națiune, prin mişcarea 
legionară, în ceea ce priveşte conştiinţa de sine, solidaritatea 
naţională şi întemeierea ei pe temeliile seriozității şi trăini- 
ciei religioase. 

Desigur că ultima verificare o vor da, pentru cei ce pri- 
vesc de la exterior lucrurile, cele două criterii amintite: du- 
rata şi reala însănătoşire a vieţii româneşti. 





2 H, SAUER, Abendlândische Entscheidung..., p. 258. 








Muncitorul" 


lată ființă umană prin care ţine Dumnezeu viața noas- 
tră pe pământ. Cu nespusă recunoştinţă şi cinstire ne apro- 
piem de el, sărutându-i palmele bătătorite cu care stoarce 
naturii mustul care ne întreţine. Toţi dintre noi suntem le- 
gaţi sufleteşte, prin sentimente din cele mai duioase, de ase- 
menea ființe: pe toți ne-au hrănit în copilărie şi ne-au crescut 
la şcoală mâinile noduroase şi bune ale unui tată care, zi de 
zi din zori şi până în noapte, le-a ținut încordate pe plug, pe 
coasă, pe secure, pe ciocan. 

Plugarul, meseriaşul, muncitorul din fabrică nu sunt 
factori periferici ai umanităţii, ci factori de temelie. Munca 
ce-o prestează nu este o îndeletnicire accidentală pentru 
viața pământenilor, ci esențială. Munca, în general, este un 
atribut fiinţial al omului. Un om care nu munceşte nu este 
om cu adevărat, aşa cum nu este om acela care nu iubeşte 
pe nimeni. Munca este destinul omului pe pământ. Vorbim 
şi de munca spirituală. Dar munca spirituală n-are drept să 
disprețuiască munca manuală, ci să-i fie recunoscătoare că-i 
asigură condiţiile de existență. 





* Telegraful Român, an LXXXVIII, nr. 44, 27 oct. 1940, p. 1. Semnat: 
D. Stăniloae. 

Munca manuală are unele însuşiri pe care nu le are cea 
spirituală. Ea este bună totdeauna, productivă, pe linia îm- 
plinirii destinului omenesc, a voii lui Dumnezeu, pe când 
munca spirituală este de atâtea ori aducătoare de nenorociri, 
stricăcioasă omenirii, potrivnică voii lui Dumnezeu. Cât 
n-au stricat lumii atâtea sisteme filosofice ateiste, munca in- 
telectuală a unui Durkheim, a unui Freud! Ce zadarnice nu 
sunt pretențioasele preocupări ale atâtor intelectuali mai ră- 
săriți şi mai mediocri! Zăpăcesc minţile, strică rânduielile 
morale ale vieţii. Linia lor nu duce nici la mântuire, nici la 
folos pământesc, cum duce modesta muncă manuală. Se 
mântuiesc prin munca lor milioanele de țărani şi toți mun- 
citorii dacă nu şi-o devalorizează prin necredinţă. Ea, în 
sine, nu aduce la rătăcire pe nimeni, ci în ea se cuprinde un 
adevăr care mântuieşte. Numai munca spirituală a altora o 
poate strica şi pe ea. 

Munca înnobilează, munca sfințeşte, purifică şi îmbu- 
nează pe om. Ea este dată ca instrument de purificare, de 
mântuire. Ne mântuim doar prin credinţă şi fapte. 

Prin muncă omul colaborează cu Dumnezeu la desăvâr- 
şirea Universului văzut, prin ea dă eficienţă iubirii sale de 
semeni, căci prin ea ajută pe alții, crescând copii, întreținând 
bătrâni şi săraci. Ea face ca mărimea iubirii lui să se probeze 
prin jertfă, prin încordare bărbătească. 

Omul muncitor este colaboratorul lui Dumnezeu-Crea- 
torul nu numai întrucât prin munca lui înfrumuseţează şi 
mai mult Universul atât de frumos, ci întrucât posibilitățile 
acestui Univers devin actualități numai prin munca omului. 
Natura are prin Dumnezeu posibilitatea să ne dea pâinea 
cea de toate zilele, dar numai prin munca omului această 
posibilitate se transformă în realitate. Ea are posibilitatea să 

ne dea îmbrăcămintea, instrumentele, mijloacele de comu- 
nicare la distanţă, dar, iarăşi, Dumnezeu a lăsat în seama 
omului să ducă până la realizare această posibilitate. Omul 
duce prin muncă mai departe creația lui Dumnezeu. El în- 
locuieşte şi reprezintă prin muncă pe Dumnezeu. Munca 
este unul dintre elementele principale în care se reflectă chi- 
pul lui Dumnezeu în om. 

Darurile dumnezeieşti, aşezate în Univers se revarsă 
asupra omenirii numai prin muncă. Prin munca omului se 
coboară asupra lumii binecuvântarea dumnezeiască. Munca 
trebuie privită în lumină sacramentală, harismatică. Ea este 
mijloc văzut prin care se transmit lumii darurile sale asupra 
lumii. Muncitorul este instrumentul lui Dumnezeu, prin 
munca lui se preamăreşte Dumnezeu în lume. El descoperă 
toate frumuseţile ascunse în Univers, el face posibilă viața 
oamenilor pe pământ. 

Munca este manifestarea jertfelnică a altruismului şi a 
iubirii, deoarece orice rod al muncii vine nu numai în folo- 
sul muncitorului, ci şi al altora. Nu există om care să mun- 
cească numai pentru sine. Chiar dacă n-ar avea în grija lui 
şi pe alţii, el este chemat la muncă de alţii şi primeşte răs- 
plata pentru munca ce-o prestează în favoarea altora. 
Aceasta este valabilă mai ales pentru muncitorul industrial, 
care s-ar părea că este cel mai individualist. Aproape regulat 
munca, în fiinţa ei, în organizarea şi rostul ei, este semnul 
depăşirii interesului strict individual. 

lar unde omul nu are în grija sa pe alţii, elanul lui de 
muncă se frânge aproape total. Munca şi răspunderea față 
de alții formează un întreg. Munca este manifestarea aces- 
tei răspunderi față de semeni. Dacă consumațţia este o 
faptă jenantă, în care se manifestă mizeria omului căzut 

în păcat, prin muncă el contrabalansează egoismul con- 
sumator, se răscumpără de acest semn de păcat sau ducă- 
tor la păcat. Munca fiind indisolubil legată de destinul 
înalt al omului, prin ea preamărind pe Dumnezeu şi îm- 
plinind porunca responsabilităţii față de semeni, ea tre- 
buie să fie considerată ca o valoare de cea mai nobilă 
esenţă, ea trebuie privită în lumină religioasă, având ră- 
dăcini şi înțelesuri care depăşesc concepţia strict econo- 
mică. Ea nu trebuie disprețuită în numele intelectualității 
sau al nu ştiu cărei aristocrații, care nu este altceva decât 
lenea fardată, lenea strălucind de o lumină falsă. Adevă- 
ratul aristocrat este muncitorul. El este prietenul şi cola- 
boratorul celui mai mare împărat: al lui Dumnezeu. Dar 
la rândul său nici muncitorul nu trebuie să-şi înjosească 
acest atribut dumnezeiesc, transformându-l într-o simplă 
marfă şi privindu-l în lumina precisă şi mizeră a unui act 
pur imanent. Desigur, trebuie să lupte pentru obținerea 
preţuirii muncii. Poate este meritul marxismului că a dez- 
lănţuit această luptă. 

Bine ar fi fost ca societatea să fi recunoscut totdeauna 
de la sine marea cinste şi valoare a muncii. Creştinismul nu 
împiedică această prețuire. Dimpotrivă, o impune. El a în- 
lăturat mentalitatea Antichității ce disprețuia munca, lă- 
sând-o pe seama sclavilor. 

Dar nu este mai puţin adevărat că societatea ome- 
nească, abătându-şi urechea de la porunca creştinismului, 
nu prețuia înainte cum se cuvine munca şi pe muncitori. A 
continuat atâtea veacuri să existe o boierime feudală şi o io- 
băgie disprețuită. 

Dar dacă lupta pentru cinstirea muncii şi pentru răs- 
plătirea ei demnă este justă, şi efectele ei sunt apreciabile, 

nu este mai puțin adevărat că lupta aceasta s-a dus şi se 
duce în marginile unei concepţii prea înguste, care scad, 
pe de altă parte, valoarea muncii pentru care se duce 
lupta. 

Pentru muncă trebuie luptat în numele lui Dumnezeu; 
ea trebuie arătată ca destin dumnezeiesc al omului. Munci- 
torul trebuie să vadă în credinţa creştină şi în Biserică prie- 
teni şi aliați. La lupta pentru munca sa, el trebuie să 
purceadă din viziunea transfigurată de credinţă a originii 
ei divine şi a misiunii ei de colaborare a lui Dumnezeu. 
Numai aşa o poate face cu adevărat cinstită, împărtăşită de 
toți. Altfel cei care nu muncitori, dar cu bani, se scapă de 
muncitor aruncându-i câţiva gologani în plus. Munca nu 
este ceva care poate fi măsurat precis în bani. Valoarea ei 
depăşeşte mult orice recompensă cantitativă. Ea trebuie re- 
compensată, peste salariu, cu iubire, respect şi cu partici- 
pare personală la ea. Muncitorul nu trebuie numai plătit. El 
trebuie iubit şi cinstit. 

Patosul care frământă sufletul muncitoresc nu este 
identificat just de marxism. Muncitorul caută, poate fără 
să-şi dea seama, iubirea şi cinstirea celorlalți. De aceea nu-l 
mulţumeşte definitiv nici o urcare de salariu şi nici chiar îm- 
părțirea întregului venit al fabricii între ei. El vrea să intre 
în calitate de frate în comuniunea socială. Îl mână la aceasta 
sufletul său de om, făcut pentru comuniune, şi conştiinţa, 
poate neprecizată, că munca lui nu este un fapt care îl co- 
boară de la nivelul celorlalți oameni, ci dimpotrivă îl ridică 
la cel mai înalt nivel de om. 

Epoca noastră trăieşte o mare revoluţie pe toate pla- 
nurile vieții. Poate ea se face încă fără să-şi fi precizat de- 
plin ţintele. Dar aceste ţinte ni se pare că încep să se 

limpezească astfel: sinteza între naționalism şi creştinism, 
pe de o parte, sinteza între patosul muncitoresc şi creşti- 
nism, pe de alta. Imanentismul este depăşit atât în viziu- 
nea şi lupta naționalistă, cât şi în viziunea şi lupta pentru 
drepturile muncii şi ale muncitorului. În România de azi 
aceste ținte şi-au ajuns maximum de limpezime. România 
credem a fi înaintemergătoarea rânduielii universale de 
mâine. 


Muncă şi rugăciune” 


Spuneam în numărul trecut că prin muncă ne răscum- 
părăm viaţa de sub păcat. Ea este una din puţinele atribuţii 
nobile ale destinului omenesc. Putem vedea aceasta anali- 
zând actul de muncă în raport cu actul de consumație, care 
este reprezentativ pentru atâtea din condițiile care țărmuresc 
viaţa omenească. Actul de consumație este un act întovărăşit 
de stări sufleteşti jenante: poftă, lăcomie, un germene de duş- 
mănie, ce stă gata să se dezvolte, față de aceia care au mai 
multă hrană şi mai bună sau care sunt un pericol pentru por- 
ţia proprie. Actul de consumaţie încurajează ura față de oa- 
meni şi tendinţele exclusiviste. El întreține focul patimilor. 

Desigur că într-o stare paradiziacă iniţială, consumaţia 
a fost curată de acest balast al păcatului. Puterea neînchi- 
puită a spiritului, dacă s-a făcut cu totul accidentală hrana 
pentru viaţa trupului, în orice caz procura astfel de bucurii 
spirituale, care copleşeau farmecul plăcerilor ce însoțesc 
actul de consumaţie. Consumaţia avea mai mult semnifica- 
ţia de a prilejui din partea omului omagierea dulceţii crea- 
ției lui Dumnezeu şi solidaritatea lui organică cu cosmosul. 





* Telegraful Român, an LXXXVIII, nr. 45, 3 nov. 1940, p. 1. Semnat: 
D. Stăniloae. 

Azi, pe lângă toată necesitatea cu care este învestit actul 
de consumaţie, simțim că el poartă asupra sa şi sigiliul pă- 
catului, mai tare sau mai uşor reliefat. Cel puţin în forma 
lui actuală, actul de consumaţie este o urmare a păcatului 
şi o ocazie continuă de păcat, printr-o condiţie a existenţei 
pe care nu am creat-o noi, ci am moştenit-o printr-o stare 
nefericită în care ne naştem. 

Actul de consumaţie îl putem socoti ca un simbol, ca o 
expresie pentru orice preocupare egoistă a omului: grija de 
îmbrăcăminte, pofta de avuţie, de distracţii etc. 

În raport cu consumația, munca o experiem sufleteşte, ca 
pe ceva neîntovărăşit de stări sufleteşti jenante. Nicio poftă in- 
ferioară, nicio patimă egoistă nu se leagă de muncă. Dacă este 
acompaniată şi ea de vreo bucurie, aceasta are un caracter de 
puritate morală, de înnobilare. Simţim că munca nu este 
egoism, nu este satisfacere de poftă, ea nu ne robeşte prin scor- 
monirea a ceea ce este în noi subomenesc; dimpotrivă, ea este 
experiată ca ceva potrivnic egoismului, potrivnic pasiunilor 
subalterne. Ca să munceşti cu bucurie, trebuie să te înalți la lu- 
mina pură a unei trăiri cu spiritul prin maximă încordare a li- 
bertăţii; ca să consumi cu bucurie, trebuie să adormi spiritul, 
lăsându-te năpădit de straturile subspirituale ale animalității 
tale. Dacă nu ne-am ridicat la trăirea în spirit, dacă nu s-a îm- 
puternicit în noi, prin bărbătească încordare în sus, eul respon- 
sabil, factorul superior din ființa noastră, simțim munca 
noastră ca pe o povară, ca pe o pedeapsă, ca pe un chin. 
Aceasta pentru că este potrivnică egoismului şi animalității din 
noi, pentru că vine împotriva curentului păcătos care curge cu 
putere spre cele de jos. Este pedeapsă pentru că este contra- 
pondere a păcatului. Dar tocmai de aceea o putem socoti mai 
degrabă pedagog împotriva păcatului, frână de la cele rele. 

Dacă egoismul nostru, păcătoşenia noastră ia prilej de la 
necesitățile de consumaţie, pentru a se manifesta cu toată pu- 
terea, dacă printr-un act de consumație s-a născut păcatul în 
rai, opoziţia împotriva egoismului păcătos o putem canaliza 
prin munca noastră. Mâncarea pâinii a devenit un prilej de pă- 
cătuire în urma căderii în păcat. Pentru răscumpărarea acestei 
păcătuiri, Dumnezeu a indicat munca. „În sudoarea feţei tale 
vei mânca pâinea ta”, a spus Dumnezeu lui Adam îndată după 
cădere. Gustul amar dar înnobilator al sudorii ține întru câtva 
în cumpănă plăcerea frivolă a mâncării. Dumnezeu a rânduit 
munca după cădere - poate a fost şi înainte de cădere, dar 
după aceea şi-a adus o nouă semnificaţie — din mila Sa, ca un 
colac de păstrare a noastră pe deasupra valurilor păcatului. 

Ce decăzut moraliceşte este un om care mănâncă numai, 
sau la care cumpăna consumațţie atârnă greu în defavoarea 
muncii. 

Este adevărat, nu ne mântuieşte munca, nu ne scoate cu 
totul din păcat. Dar cel puţin nu ne lasă să ne înecăm cu totul 
în glodul animalității. Munca menţine cel puţin în parte ființa 
noastră de om. Muncii îi datorăm că nu cădem cu totul din 
demnitatea de om. Munca este efortul omului de a nu se scu- 
funda cu totul în animalitate. Ea este asceza general-ome- 
nească prin care luptăm împotriva creşterii până la copleşire 
a forțelor păcătoase, antispirituale. Ea păstrează în fiinţa noas- 
tră acel ultim colțişor în care mai poate lucra harul mântuitor 
al lui Hristos. Muncitorii au fost, atât în timpurile de la început 
cât şi ulterior, aceia care au primit mai uşor pe Hristos. 

Numai pentru tine de-ai munci, şi tot ai opri un pic pu- 
stiirea păcatului. Dar munca o face omul aproape totdeauna 
nu numai pentru sine, ci şi pentru alții. Actul de consumație, 
oricât ar fi prilej pentru păcat, este totuşi necesar existenţei, 

şi când cineva nu din lene, ci din neputinţă nu-şi poate pro- 
cura prin muncă cele necesare hranei, dacă prin munca 
noastră i le procurăm, îi asigurăm pe această cale existența 
şi ne manifestăm iubirea noastră față de semeni. 

Munca este aproape singura cale prin care ne manifes- 
tăm eficient iubirea noastră față de semeni. Cine nu mun- 
ceşte nu iubeşte cu adevărat. Cele mai mari virtuţi: iubirea, 
mila, asceza, se fac posibile şi cresc prin muncă. 

Prin muncă se realizează cea mai curată comuniune 
între oameni. Nu prin idei se constituie şi se menţin marile 
prietenii, ci prin muncă. Cei care au muncit odată împreună 
pentru câştigarea pâinii sau scăparea dintr-o situaţie grea, 
se întorc în amintirile lor cu mare duioşie la acele zile. O le- 
gătură bazată numai pe idei devine curând monotonă; che- 
furile nu pot nici ele să apropie intim două sau mai multe 
suflete. Ceea ce sporeşte necontenit unitatea şi comuniunea 
în familie este nu dragostea între sexe, ci munca comună, 
tovărăşia de strădanie, biruința greutăților prin sforțări co- 
mune. Numai în muncă simte omul cu adevărat umărul se- 
menului sprijinindu-l, numai în muncă îşi simt destinele 
contopite, se simt unul pentru altul. 

În această privință, munca manuală este superioară 
celei spirituale. Ea leagă mai mult pe om de om. Ea se să- 
vârşeşte sub porunca unei nevoi care cu asprimea ei conto- 
peşte două sau mai multe suflete. 

Ne oprim aici cu consideraţiile asupra muncii ca factor 
cu mare rost în mântuirea omului. 

Având acest caracter, munca se apropie de rugăciune. 
Munca şi rugăciunea sunt cele două cadre în care sunt îm- 
plântaţi fusceii scării ce ne urcă spre cer. Amândouă repre- 
zintă sforțări opuse egocentrismului; prin amândouă se 

preamăreşte Dumnezeu. Prin amândouă omul se arată fi- 
ință dependentă şi cere din afară puterea de a exista. Este 
de remarcat că marii asceți şi mistici recomandă şi practică 
tot felul de abţineri, dar alături de rugăciune cer munca, în 
special munca manuală. Ca şi rugăciunea, munca manuală 
alungă gândurile ispititoare, gândurile primejdioase. 

Munca şi rugăciunea nu numai că se apropie şi se în- 
tregesc într-o sforțare organică spre înnobilare şi mântuire, 
ci se şi ajută una pe alta. Rostul înalt al muncii, ca factor în 
economia mântuirii, ca destin fiinţial şi divin al omului, se 
luminează numai când cade asupra ei lumină de sus, prin 
credinţă şi rugăciune. Numai stând drept şi liniştit în fața 
altarului, omul muncitor se pătrunde de rostul înalt al mun- 
cii sale, ca omagiu adus lui Dumnezeu; numai pauzele aces- 
tea îi dau puterea să fie mândru şi mângâiat de munca sa 
de peste săptămână. Din faţa altarului trimite Dumnezeu 
pe slujitorii Săi la lucru în lume, repartizându-le misiunile. 
Cine porneşte de la altar la muncă, porneşte cu conştiinţa 
de trimis al lui Dumnezeu, de împlinitor al voii Lui. 

La rândul său, rugăciunea se umple de căldură când 
este făcută de omul muncitor. Leneşii nu se pot nici ruga. 
Munca l-a purtat pe om prin situaţii în care a experiat aju- 
torul lui Dumnezeu, neputința proprie, scăparea miracu- 
loasă din greutăţi şi nevoi. Omul muncitor stă mereu pe o 
muchie între siguranţă şi nesiguranţă. Sufletul lui este mai 
sensibil. Dacă a învăţat să înţeleagă situaţiile sale prin lu- 
mina credinţei, el se va ruga altfel decât acela pe care viața 
nu l-a silit să muncească deoarece a avut totul de-a gata, l-a 
ținut totdeauna în sentimentul de încredere în cele văzute. 

„Roagă-te şi munceşte” este o veche maximă, care cu- 
prinde toată înțelepciunea şi toată noblețea omenească. 

















































































































Munca şi cultul divin" 


Necesitatea rugăciunii pentru omul muncitor este im- 
pusă şi de alte împrejurări în legătură cu munca. Să privim 
munca agricolă. De câte împrejurări mai presus de puterile 
omului nu depinde rodul ei? Oricât s-ar strădui plugarul şi 
oricâtă chibzuială ar pune în silinţele sale, pot veni atâtea în- 
tâmplări care să-i facă zadarnică munca. Lipsa de ploaie la 
timp, prea multă ploaie, grindina, îngheţul, focul, felurite boli 
de vite şi atâtea alte nenorociri vin adeseori şi mătură din fața 
omului toate roadele sau viitoarele roade ale muncii sale. 

Cine aduce aceste nenorociri? Intelectualii, care s-au 
obişnuit să dea răspuns la orice întrebare, fără să conteze cu 
existența lui Dumnezeu şi a altor realități spirituale nevă- 
zute, spun că automatismul naturii. Prin urmare, după ei 
n-are niciun rost rugăciunea pentru preîntâmpinarea acestor 
feluri de nenorociri. Nici Dumnezeu nu aduce nenorocirile, 
ci numai le îngăduie şi ajută omului care le suportă să câştige 
sufleteşte din ele. Istoria dreptului lov arată aceasta lămurit. 

Mentalitatea contemporană, chiar teologică, s-a dezvă- 
ţat să mai conteze cu lumea duhurilor rele ca având vreun 





* Telegraful Român, an LXXXVIII, nr. 46, 10 nov. 1940, pp. 1-2. Semnat: 
D. Stăniloae. 

rol în piedicile şi tulburările ce vin în viața omenească şi în 
ordinea naturii. Prin aceasta ea s-a depărtat de viziunea cu 
adevărat creştină a antecesorilor noştri şi şi-a închis putinţa 
înțelegerii atâtora din fenomenele răului. 

Automatismul legilor naturale n-ar putea explica atâtea 
rele din partea naturii, pentru că aceasta ar trebui să se des- 
făşoare într-o perfectă repetiție. Nici Dumnezeu nu poate fi 
declarat cauză directă a acestor rele. 

Mai evidentă este explicația veche şi autentic creştină 
că forțe duşmane omului, forțe demonice au, prin îngă- 
duinţa lui Dumnezeu, o anumită influență asupra naturii, 
pe care o pot ridica întrucâtva împotriva oamenilor, luaţi in- 
dividual sau ca totalitate. Din pricina omului căzut în păcat, 
s-a extins şi asupra naturii blestemul dumnezeiesc, care nu 
se poate înțelege numai ca o retragere a bunăvoinţei lui 
Dumnezeu de deasupra ei, ci şi ca o cădere a ei întrucâtva 
sub puterile celui rău. De altfel, unde nu este Dumnezeu, 
este diavolul. Nu există loc neutru sau suflet neutru. „Bles- 
temat va fi pământul pentru tine! Cu osteneală să te hrăneşti 
din el în toate zilele vieţii tale! Spini şi pălămidă îţi va rodi 
el şi te vei hrăni cu iarba câmpului!” [Facerea 3, 17-18] Aşa- 
dar, nu poate fi vorba de o natură rămasă indiferentă la că- 
derea omului, de o natură una şi aceeaşi în toate timpurile. 

Poporul nostru, ca orice popor, ne dă şi în privinţa 
aceasta îndreptarul adevăratei concepții şi atitudini de viaţă. 
El vede ființele rele cu caracter voluntar, personal, stând în 
dosul fenomenelor din natură aducătoare de nenorociri. Nu 
este de lipsă să însemnăm aici diversele numiri ce le dă po- 
porul acestor ființe rele, superioare ca putere omului. 

Acestea scot din matca obişnuită puterile naturii, le 
umflă uneori peste măsură, le dau drumul pe alte canale 

decât pe cele aşteptate, le opresc uneori de a se manifesta la 
timpul necesar. De aceea, poporul se îndreaptă cu rugăciuni 
către Dumnezeu pentru a îndepărta duhurile rele din na- 
tură, pentru a le alunga din anumite locuri, pentru a opri 
vremurile tari şi aducătoare de ghinion. Cultul divin are o 
importantă parte destinată alungării demonilor din natură. 
Şi plugarul, care are o experiență milenară în asemenea 
chestiuni, socoteşte rugăciunea şi cultul divin alungător de 
demoni, ca inima vieţii sale. Fără rugăciune, fără cultul 
divin, munca lui este zadarnică la tot pasul. 

Constituţia naturii este de aşa fel, încât cu ea se poate 
opera magic, adică o ființă spirituală poate prin influenţa ei 
să dezlănţuie forțe ce stau sub lacăt sau se mişcă pe canale 
bine mărginite. Chiar şi omul poate face acest lucru. Există 
de altfel în om tendința aceasta, de a-şi pune la dispoziție 
puteri mai mari decât cele pe care i le pune natura în mod 
normal la dispoziţie. Tot omul, prin forţe nestăpânite ce dor- 
mitează în el - sugestii, influență misterioasă a persoanei 


proprii —, poate dezlănţui forțele nestăpânite şi subspirituale 


din oameni, creând masa haotică, pătimaşă, pretențioasă. 

Şi în cazul când prin această magie se scoate firea din 
orbita ei, şi în cazul când este scos omul din caracterul lui 
spiritual, stăpânit şi echilibrat, omul se vede pus în faţa unor 
forţe cărora nu li se mai poate opune. Dacă omul a dezlăn- 
ţuit aceste forțe magice, este ca un copil care a aprins un chi- 
brit într-o şură, ca un copil care a avut în mână cheia de la 
o ladă cu lighioane şi a deschis-o, cu tot avertismentul de-a 
nu o deschide, iar acum se vede năpădit de ele. 

Nu toate forţele din natură şi din om sunt puse acolo 
pentru a fi dezlănţuite. În cel mai bun caz, de ele se poate 
face uz numai chemând asupra lor numele lui Dumnezeu 

care să le stăpânească. Ele sunt forţe ieşite de sub stăpânirea 
lui Dumnezeu. 

Fie că aceste forțe sunt dezlănțuite de demoni, fie de 
om în momente de uitare de Dumnezeu, de ele ne putem 
apăra, le putem linişti şi canaliza, le putem face nepericu- 
loase prin cultul divin, prin chemarea lui Dumnezeu. De- 
parte de a fi magie, cum s-a spus uneori cu neînțelegere, 
cultul divin ne salvează de magie, ne face liberi, ne salvează 
spiritul şi personalitatea. 

Este o idee pe care a reliefat-o şi-a dezvoltat-o magistral 
H. Sauer în opera lui Abendlândische Entscheidung. LArischer 
Mythus und Christliche Wirklichkeit. 2. Aufl] (Leipzig 1938). 
Deşi protestant, toată cartea lui este o splendidă şi adâncă 
fundamentare a cultului, pe care-l opune culturii care este 
magia omului fără Dumnezeu. El cere protestantismului 
restabilirea cultului, a omagierii lui Dumnezeu ca Domn al 
tuturor. 


„Este falsă idee că în toate religiile teama de Dumnezeu 
cel necunoscut este impulsul principal. Tocmai religiile ostice 
pleacă de la empiria psihologică, de la cunoştinţa nemijlocită 
despre primejdia umanității înclinată spre magie. În acest 
sens, orice cult este acolo ajutor pentru suflet în situația 
magică a existenţei sale interne şi psiho-spirituale. Cultul dă 
puterea desdemonizării, el dă aceasta prin divinizare.” 
(p. 474) 


Să ne gândim aici la botezul nostru, care începe cu 
alungarea diavolului. 

In lumina acestora, tehnica, şi toată civilizația modernă, 
apare aşa cum o vede şi Sauer, ca o dezlănțuire magic-de- 
monică a puterilor naturii. Nu este un accident faptul că 

civilizația a adus şi susține încrederea atee a omului în sine 
şi în natură. Nu este un accident faptul că tehnica nu l-a făcut 
pe om mai fericit, ci dimpotrivă. Prin tehnică omul s-a trans- 
format în vrăjitorul care a dezlănțuit forțele uriaşe ale naturii 
ce stăteau prin rânduiala firii încuiate, iar acum nu le mai 
poate stăpâni, i-au robit libertatea şi sufletul. Singure sau di- 
rijate şi de demoni, ele au răpit omului timpul, suveranitatea, 
libertatea, liniştea, au dezlănţuit în el alte şi alte apetituri cu 
totul hedoniste, făcându-l să bagatelizeze viața simplă, 
sobră, spirituală, îndreptată spre Dumnezeu. Omul a devenit 
şi el maşină şi trup. Maşină, întrucât trebuie să fie atent clipă 
de clipă la maşină, trebuie să se conformeze ei, trup întrucât 
maşina satisfăcându-i trebuințele noi, îi trezeşte altele între- 
buinţând ritmul rapid al descoperirilor tehnice. 

Omul erei tehnice este omul tuturor gâfâielilor, omul 
fără libertate, fără adâncime sufletească, omul exterior, 
omul marilor cheltuieli, căci satisfacţiile date de tehnică sunt 
enorm de costisitoare. Nu mai vorbim de perturbările so- 
ciale pe care le-a dezlănțuit tehnica şi pe care nu mai ştie 
nimeni cum să le liniştească. Între tehnică şi transformarea 
omenirii într-o stare de masă (o altă magie), cu indivizi su- 
perficiali şi aprinşi de toate pasiunile inferioare, între teh- 
nică şi transformarea vieţii sociale, economice şi politice 
într-un haos vulcanic, imposibil de adus la o rânduială, este 
o strânsă legătură. 

Este în toate acestea ceva demonic. Fiinţa omenească a 
devenit biată cantitate neglijabilă. De putinţa creşterii ei la 
nivelul de personalitate greu mai poate fi vorba. Omul nu 
mai este stăpân peste natură. Destinul lui de stăpânitor al 
pământului, acordat de Dumnezeu la creaţie, a devenit 
aproape numai o iluzie. Prin păcatul din el - cu influenţa 

lui magică - a ridicat natura, din care iarăşi nu sunt absenți 
demonii, împotriva sa. 

In aceste condiţii, chiar munca — atât de nobilă în sine 
— poate să-i fie omului stricăcioasă, întrucât este pusă în ser- 
viciul tendințelor magic-demonice din om. 

Pentru a-şi scăpa spiritul din înecul acesta de pasiuni 
şi de forțe oarbe, din sine şi din natură, pentru a-şi salva li- 
bertatea, pentru a vedea iar liniştite şi supuse aceste valuri 
de ocean interior şi exterior, trebuie să apeleze la Dumnezeu. 
Prin cultul divin ne putem numai salva de răul din noi şi de 
nenorocirile din natură şi din domeniul tehnic. Trebuie să-L 
chemăm pe Dumnezeu continuu să supună şi să conducă 
pe linie fericită forțele naturii, alungând influenţa demoni- 
lor de la ele, pe El să-L rugăm continuu să ne ţină stăpâni şi 
liberi peste adâncurile întunecate din noi, împintenite de 
aceleaşi spirite rele. 

Nu prin mijloace inventate de rațiune putem supune 
aceste forțe. Rațiunea dacă nu stă în slujba lui Dumnezeu, 
stă în slujba pasiunilor. Ea nu este niciodată cu adevărat au- 
tonomă. Şi chiar dacă ar fi, rațiunea omenească nu poate 
pretinde să stăpânească Universul lui Dumnezeu. O aseme- 
nea pretenţie este iarăşi magie, ducând la efectele magiei. 

Lumea de azi nu poate scăpa din haosul abătut asupra 
ei decât intrând în biserici cu convingere şi cu încredere de- 
plină în Dumnezeu. 

Semnele vremii 


Evenimentele zguduitoare se țin lanţ. În lume continuă 
cu sălbăticie războiul, care nimiceşte şi răstoarnă toate rân- 
duielile vieții omeneşti. La noi în ţară se rostogolesc pe rând 
întâmplări care răvăşesc adânc şi dureros înjghebările în 
care se desfăşura, cu aparenţă de stabilitate şi de siguranță, 
viața neamului nostru. 

Avansarea colosului rusesc şi bolşevic a cotropit la sfâr- 
şitul lui iunie a.c. [1940] partea de Răsărit a țării, aducând 
un regim de robie şi de nesiguranţă peste milioane de ro- 
mâni şi aruncând pe drumuri de băjenie şi de mizerie zeci 
de mii dintre ei. 

De-abia au trecut două luni, şi o altă lovitură la hotarele 
dinspre Apus a adus pe capul altor milioane de fraţi cea mai 
barbară şi mai sângeroasă năvălire. Vaietele şi lacrimile por- 
nite din nenumărate inimi româneşti, amestecate cu scrâş- 
netele de fiară ale asiaticilor, cu împuşcăturile, cu limbile de 
foc ale bisericilor incendiate, se ridică în văzduh ca cel mai 
apocaliptic şi mai înfiorător tablou. Între hotarele îngustate 
ale țării, care trebuie să strângă cu milă de mamă la sânul ei 





* Telegraful Român, an LXXXVIII, nr. 47, 17 nov. 1940, pp. 1-2. Semnat: 
D. Stăniloae. 

alte sute de mii de refugiați şi să primească cu ospitalitate 
nenumărați străini, zgârcenia unui an puţin roditor trans- 
formă pentru cei mulți şi săraci într-o grea problemă între- 
ţinerea existenței. 

Şi când ni se părea că sarcina greutăților este peste mă- 
sură de grea, iată că o nouă încercare înfricoşată vine peste 
noi. Un cutremur de proporţii înspăimântătoare, întâmplat 
în noaptea de 9 spre 10 noiembrie, dărâmă părți mari din 
oraşe, nimiceşte sute de vieți omeneşti şi schilodeşte mii; 
lasă fără adăposturi sute de mii de oameni. Panciu este dis- 
trus întreg, Focşani, Câmpina, în mare parte, distrugeri mari 
s-au întâmplat în Bucureşti, Ploieşti, Craiova etc. 

Natura şi-a dat mâna cu istoria ca să ne biciuiască. Cum 
pot fi interpretate aceste nenorociri catastrofale ce se țin lanţ, 
dacă nu ca pedepse dumnezeieşti? S-au răscolit atâtea pa- 
timi în noi, oamenii au devenit atât de orgolioşi, atât de ex- 
clusivişti, atât de neîngăduitori între ei, încât viaţa societății 
omeneşti a devenit imposibilă. Dumnezeu, în marea Lui 
milă, încearcă să ne mai trezească prin asemenea zguduiri, 
să ne facă mai buni, mai puţin duşmănoşi, mai dezlipiți de 
măririle şi bunurile acestei lumi, mai absorbiți de gândul la 
viața noastră viitoare. Sunt mijloacele extreme prin care 
caută să facă din noi viața omenească posibilă pe pământ. 
De nu le vom lăsa să pătrundă adânc şi temeinic în conşti- 
inţa noastră, ne vom pierde în chip fatal. 

Omenirea s-a recules de multe ori pe buza unor astfel 
de prăpăstii. Fluturarea înfricoşată a sfârşitului printre cră- 
păturile unei lumi zguduite puternic de mâna lui Dumnezeu, 
sau de forţe ce lucrează cu îngăduinţa Lui, au ridicat în su- 
fletele omeneşti atâta credinţă, atâta seriozitate, atâta no- 
bleţe, încât au putut naşte din asemenea catastrofe noi şi 

importante evuri istorice. Experiența apocaliptică, adulme- 
carea sfârşitului şi a judecății dumnezeieşti au fost tot- 
deauna până azi izvorul de putere al unor mari epoci 
istorice, strălucite prin ordinea superioară şi prin prestațiile 
lor pe planul spiritual. 

Va fi de această dată altfel? Este omenirea atât de în- 
răită, încât să nu mai fie în stare să se renască din cenuşa pe 
care o lasă pustiirile de azi? 

Răspunsul sigur la aceste întrebări nu ni-l va putea da 
decât viitorul. Noi credem însă că nu s-au stins din omenire 
toate rezervele care ar putea-o ajuta să-şi recapete credinţa 
în Dumnezeu, iubirea adevărată de oameni, seriozitatea vie- 
ţii. Spontaneitatea cu care au sărit detaşamentele de legio- 
nari în ajutorul victimelor catastrofalului cutremur, lucrând 
zi şi noapte cu cele mai mari sacrificii, sunt un semn că 
inima românească renaşte, că este departe de acea uscăciune 
din urmă, care să facă necesar sfârşitul. 

Stricăciunea, indiferența, solzi pe ochii spirituali, orbi- 
rea magică produsă de rațiune şi de orgoliu sunt însă atât 
de groase în urma atâtor zeci de ani de educaţie greşită, 
încât nu pot fi înlăturate cu mişcări blânde din partea lui 
Dumnezeu, ci numai cu intervenţii aspre şi dureroase. 

Această orbire vrăjitorească, pusă pe ochii sufletului 
omenesc de rațiunea orgolioasă, va face cu siguranţă şi azi 
pe unii să nu vadă prezenţa lui Dumnezeu în spatele ne- 
norocirilor ce ne-au încercat. Deşi asemenea crize ale 
lumii văzute sunt cele mai puternice argumente pentru 
existența lui Dumnezeu — apocalipse, descoperiri în ade- 
văratul înţeles al cuvântului —, se vor sustrage şi acum 
unii de sub forța evidenţelor. Dar vai de lume de vor fi 
mulţi de aceştia! 

Pe unii îi va stăpâni mai departe ideea iluministă des- 
pre lume, ca natură perfect încorsetată în legi imutabile, care 
explică tot, care nu lasă loc de mister în ea. Dar optimismul 
acesta îngust, pozitivist, siguranța aceasta într-o natură pe 
care ar putea-o omul perfect stăpâni prin mânuirea legilor 
ei, îşi avea îndreptăţirea lui până nu s-au ivit eşecurile, cri- 
zele, tulburările economice, sociale, politice, pe care nu le 
mai poate vindeca nimeni şi care provin în mare parte din 
dezlănţuirea tehnică a uriaşelor forţe ale naturii. După atâ- 
tea eşecuri, omul de azi îşi dă seama că nu poate stăpâni na- 
tura, că ea nu este un întreg armonic, monoton, decurgând 
după legi precise. Omul de azi îşi dă seama că aşa ca per- 
soana lui, şi natura este o enigmă capabilă să ne rezerve 
multe surprize. Cum spune acelaşi H. Sauer: 


„istoria universală, împreună cu realitatea cosmică, 
cuprinde în baza creaţiei putinţa să poată fi pentru om 


rl 


tulburată sau liniştită de Dumnezeu”. 


Natura nu va fi niciodată deplin cunoscută şi stăpânită 
de om, nu pentru că timpul istoric ar fi prea scurt pentru a 
cunoaşte omul toate legile ei, ci pentru că, chiar dacă ar trăi 
omenirea în infinit, n-ar putea reduce întreaga natură la legi 
constante, mecanice. Aşa cum legile după care trăieşte în 
parte sau o parte din ființa omenească nu pot pretinde că 
întreaga ființa omenească trăieşte sub legi şi este explicabilă 
prin ele, ci sunt taine în ea care influențează şi legile, la fel 
este şi cu natura. Sunt în ea adâncuri şi forțe dincolo de legi, 







1 H. SAUER, Abendlandische Entscheidung. LArischer Mythus und 
Christliche Wirklichkeit. 2. Aufl], Leipzig, 1938, p. B54. 

sunt influenţe spirituale bune sau rele asupra ei, care ne fac 
să înțelegem de ce elita cugetătoare de azi a ajuns la o altă 
concepție despre lume: lumea ca enigmă, ca taină. 

Desigur, dacă această concepţie retează pretenția omu- 
lui de-a stăpâni deplin natura, ea nu trebuie să ne ducă la 
un fatalism în raport cu ea, cum precizează H. Sauer. Ci vom 
lucra conştiincioşi şi respectuoşi în cadrul ei, ca în cadrul 
unei mari lumi a lui Dumnezeu. Nenorocirile când vin sunt 
aduse sau îngăduite de Dumnezeu, cu scop bun pentru noi. 
Ca să ne cruţe, ca să ne evite asemenea, sau ca să trecem 
peste ele, măcar cu sufletul mântuit dacă nu totdeauna şi cu 
trupul, trebuie să apelăm la Dumnezeu. 

Iisus Hristos, Care a înviat din moartea care încă este o 
catastrofă în cadrul acestei lumi, ne arată că numai El este 
biruitorul ei, că numai prin El o putem birui şi noi. El ne 
scapă de fatalism. Dar tot El ne arată cât de naive sunt pre- 
tențiile omeneşti de-a birui lumea deplin, fără a gusta din 
nenorocirile, din catastrofele ei. 

Este ceva în natură după căderea în păcat, pentru că 
este şi în noi, care face de neînlăturat şi folositoare nenoro- 
cirile şi suferințele pentru mântuirea noastră. lisus a biruit 
moartea, dar primind moartea. 

Să biruim şi noi necazurile de azi prin suferirea lor cu 
credinţă în rostul lor îndreptător, mântuitor. 







Păstor de suflete” 


Mare lucru este acesta! El exprimă demnitatea de diri- 
guitor, de conducător cu care a încredințat Domnul pe 
preot. A fi conducător chiar în chestiuni care privesc viaţa 
în cadrul pământesc, ordinea, progresul, bunăstarea socială, 
şi este un lucru mare. Se cere o harismă specială, o putere 
deosebită, pe care oamenii să o simtă în cel ce vrea să-i con- 
ducă, trezindu-le încrederea, făcându-i să-l urmeze, să-l as- 
culte. Din conducător se cere să emane ceea ce se cheamă 
autoritatea, o putere de a impune oamenilor, de a se face as- 
cultat cu dragă inimă. 

Numai Dumnezeu dă acest dar, căci tot ce are omul bun 
este de la Dumnezeu, iar funcția de conducător, substanţa au- 
torității este necesară, având în vedere slăbiciunile oamenilor, 
trebuinţa lor de a fi susținuți, stimulați continuu, ajutați. 

Dar dacă este necesară şi magnifică funcţia de condu- 
cător al oamenilor pentru buna gospodărire a vieții indivi- 
duale şi colective în cadrul existenţei văzute, cu cât mai 
necesară, mai magnifică şi mai divină este demnitatea de 
conducător al sufletelor spre viaţa cea eternă. 


* Telegraful Român, an LXXXVIII, nr. 48, 24 nov. 1940, pp. 1-2. Semnat: 
D. Staniloae. 

La urma urmelor, toate aranjamentele şi condiţiile vie- 
ţii acesteia sunt nimic în fața omului, în raport cu destinul 
lui veşnic, cu marea întrebare: ce să fac ca să mă mântuiesc, 
ca să-mi salvez sufletul în viaţa cea eternă de dincolo de 
mormânt? 

Şi dacă se cere o harismă specială ca să poţi conduce 
oamenii la bunăstare în marginile lumii văzute, cu cât mai 
mare nu trebuie să fie harisma celui ce este destinat să con- 
ducă sufletul la salvarea lui veşnică? Autoritatea conducă- 
torilor spre scopuri pământeşti sporeşte în urma unor 
succese de ordin politic, economic, palpabil. Din ceea ce a 
realizat vizibil din promisiunile făcute oamenilor, aceştia 
deduc capacitatea lui de a realiza şi ceea ce le mai promite 
pentru viitor. Dar autoritatea conducătorului spre mântui- 
rea veşnică nu se reazemă pe nimic exterior, căci nimeni 
n-a văzut cum un om care i-a ascultat întru totul sfaturile a 
intrat întru fericirea cea de veci. Autoritatea conducătorului 
de suflete fiind de o esenţă pur spirituală, avându-şi numai 
în sine puterea, trebuie să fie cu mult mai pătrunzătoare, 
mai cuceritoare. Trebuie să emane din ființa preotului o au- 
toritate spirituală atât de puternică, de-o aşa calitate supra- 
omenească, încât, fără a mai fi nevoie de probe vizibile, 
omul să-l urmeze cu absolută convingere că în felul acesta, 
şi numai în felul acesta, va ajunge la mântuire. 

Ca să-ți pui de altfel soarta limitată a vieții pământeşti, 
sau o parte din ea, în mâna cuiva este un lucru mai uşor şi 
nu se cere să ai o încredere chiar absolută în cel ce ţi-o cere; 
chiar în cazul de nereuşită, nu pierzi cine ştie ce. Dar ca 
să-ți pui destinul veşnic în mâna cuiva, trebuie să fi dobân- 
dit în prealabil o încredere absolută în acela, trebuie să te fi 
cucerit cu o autoritate misterioasă, copleşitoare. 

Aceste consideraţii arată cât de superior conducător 
este sau trebuie să fie preotul în fața oamenilor, în raport cu 
toți ceilalți conducători. Nu degeaba mai demult împărații 
şi împărătesele sărutau mâna preotului, numindu-l părinte, 
nu ca un titlu fără conţinut, ci simțind că le este şi lor părinte 
în sensul real al cuvântului (azi preotul, în special cei din 
Ardeal, sărută ei mâna cucoanelor, chiar şi a fetițelor de 15 
ani. Câtă absenţă a credinţei înfricoşător de înaltei lor mi- 
siuni! Se transformă din părinţi, din conducători de suflete 
spre mântuire, în simpli virtuoşi ai galanteriilor superfi- 
ciale). Nu preotul trebuie să se supună conducătorilor pă- 
mânteşti, oricât le apreciază misiunea şi personalitatea 
deosebit de înzestrată, ci invers, orice om, chiar cât de con- 
ducător ar fi el, trebuie să se socotească pe sine un fiu sufle- 
tesc al preotului, urmând poveţele lui pentru a-şi mântui 
sufletul. Dar ca să fie situaţia în chip real astfel, câtă autori- 
tate de esenţă supra-lumească ar trebui să emane din fiinţa 
preotului! Căci fapt este că un preot purtat de duh lumesc, 
din care nu emană decât slăbiciuni şi ambiţii omeneşti, nu 
poate pretinde să fie ascultat de personalități care, ca oa- 
meni, îi sunt cu mult superiori. Să ceri în numele omenes- 
cului din tine ascultare unor oameni care în această calitate 
îți sunt superiori, este o pretenţie uşor luată în ridicol. 

Cum poate avea însă preotul o asemenea autoritate, 
care să-l ridice de fapt peste orice om, care să-l facă într-ade- 
văr păstor al sufletelor, al tuturor sufletelor? 

Numai stând într-o legătură frecventă, neîntreruptă cu 
lisus Hristos. Adevăratul Împărat al împărăției mântuirii 
este Iisus Hristos, precum El este adevăratul preot şi profet. 
Pe preot l-a lăsat să-L reprezinte vizibil în această întreită 
calitate, dar nu ca unul care a plecat departe de noi, ci ca 

unul care este cu noi, cu Biserica, cu misiunea apostolilor 
şi a preoților în toate zilele vieții. El împărtăşeşte harul şi 
tainele pe care le săvârşeşte preotul, El luminează şi tre- 
zeşte sufletele în timpul lucrării propovăduitoare a preo- 
tului, El transmite în suflete impresia de autoritate când 
preotul îşi afirmă autoritatea în numele lui lisus Hristos. 
„Datu-Mi-s-a toată puterea în cer şi pe pământ” [Matei 28, 18], 
a spus Domnul când avea să se înalțe la cer. Aceasta în- 
seamnă că puterea Lui, pe care cât a stat pe pământ a exer- 
citat-o numai în cadrul restrâns al teritoriului palestinian, 
din momentul înălțării la cer, s-a extins asupra întregii 
lumi, se va face simțită în toată lumea. De aceea, în ime- 
diata legătură cu aceste cuvinte, continuă: „Drept aceea, 
mergând, învăţaţi toate neamurile, botezându-le în numele 
Tatălui şi al Fiului şi al Sfântului Duh” (Matei 28, 19). De- 
oarece puterea Mea se extinde asupra întregii lumi, mergeţi 
peste tot şi propovăduiți despre Mine şi botezați în numele 
Meu, căci puterea Mea se va face simțită oriunde veţi lucra. 
Dacă nu Mi s-ar fi dat toată puterea peste tot, în zadar 
v-aţi strădui voi, în zadar aţi vorbi de Mine, nu aţi avea 
nicio influenţă în inimi. 

Deci ceea ce-l face pe preot tare, plin de autoritate în 
faţa neamurilor este prezenţa lui Hristos. Dar această pre- 
zenţă este numai acolo şi atunci, unde şi când preotul lu- 
crează în numele Lui, în slujba Lui, unde vorbeşte de El. 
Hristos este cu preotul dacă şi el este alipit lui Hristos. Cine 
n-a observat că atunci când pronunțaţi numele lui Hristos, 
cu seriozitate, cu convingere, vorbăria cinică şi neserioasă a 
unui om sau a unei societăţi se ruşinează şi se opreşte? Este 
o misterioasă putere în însăşi rostirea serioasă şi convingă- 
toare a numelui lui lisus Hristos. 

De aceea, fie preotul prin ceea ce aduce el ca zestre na- 
turală, omenească, cât de puţin înzestrat, el va fi tare dacă 
va rosti fără încetare şi cu convingere cuvânt despre Hristos, 
dacă îşi va absorbi viaţa în această misiune. 

Apostolul Pavel spune: „Mă voi lăuda mai ales întru slă- 
biciunile mele, ca să locuiască în mine puterea lui Hristos” 
sau, „Când sunt slab, atunci sunt tare” (2 Coloseni 12, 9-10). 

E arătată aici şi limita, dar şi măreția demnităţii de con- 
ducător a preotului. Prin sine, ca om, nu este nimic. El nu 
are o autoritate izvorâtă din sine. El nu cucereşte sufletele 
prin sine. Dar, în acelaşi timp, întrucât se alipeşte cu totul 
la Hristos şi la misiunea de a câştiga lumea pentru El, de-a 
conduce lumea în numele Lui, Hristos este cu El, transmi- 
țând în suflete o putere care întrece tot ce este putere şi au- 
toritate omenească. Preotul este numai organ vizibil, ocazie 
concretă, al puterii lui Hristos, dar numai el are calitatea 
aceasta de organ. 

Preoții sunt batalioane de asalt al Împăratului Hristos. 
Armele lor sunt cuvintele despre Hristos, iar forța acestor 
cuvinte este Hristos, Care ca împărat nu este departe, ci în 
acelaşi loc, nevăzut, dar eficient. Fiecare cuvânt serios al 
preotului despre Hristos este ca un glonţ care pătrunde în 
inima ascultătorilor, alungând duhurile rele şi vraja lor rea, 
care face să cadă puţin o fortăreață sufletească sub stăpâni- 
rea lui Hristos. 

Orice preot poate deveni un mare conducător de su- 
flete. Nu se cere decât un singur lucru: perseverență necur- 
mată în preocuparea de misiunea lui, în gândul la Hristos, 
Stăpânul şi Împăratul propriu. 

Să-şi umple gândul continuu cu înţelesul jertfei, al învie- 
rii, al voii lui Hristos cu privire la lume, cu convingerea că 

numai prin Hristos se mântuiesc sufletele, cu înfricoşata con- 
ştiinţă că Hristos vrea să devină împărat al tuturor sufletelor, 
dar întinderea împărăției Lui depinde de cuvântul rostit de 
el, de preot. Prin cuvântul lui, prin neobosita lui strădanie în 
acest scop dă Hristos lupta Sa biruitoare. Să nu-l refuzăm 
acest mijloc, să nu stăm în calea puterii lui Hristos. 

Numai pentru El trebuie să trăiască preotul, dacă vrea 
să facă tot ce este mai important pentru fericirea oamenilor. 
Să nu trăiască dezlipit de Hristos şi alipit în majoritatea cli- 
pelor sale de alte preocupări. Nu va mai avea nicio autori- 
tate, nicio eficienţă asupra sufletelor. 

Nu există ființă mai ascultată, mai respectată decât 
preotul când trăieşte şi activează din alipirea strânsă la 
Hristos. Dar, tot aşa, nu există ființă mai dispreţuită, în 
lumea contemporană, ca preotul care nu este simţit că tră- 
ieşte cu Hristos şi pentru Hristos. Toată autoritatea lui de- 
pinde de această frecvenţă a trăirii cu Hristos şi a lucrării 
pentru El. 


Păzitor al Evangheliei” 


Greutățile şi necazurile, mari sau mai puțin mari, ce în- 
soţesc, de obicei, începuturile de activitate a tânărului sluji- 
tor de altare, sunt — şi trebuie să fie — pentru omul Bisericii 
tot atâtea prilejuri şi îndemnuri de a stărui întru împlinirea 
misiunii alese, a preoţiei, o misiune atât de măreaţă prin 
jertfelnicia ce i se cere. 

Sunt zile, cum ni s-a dat să vedem, în care preotul nu 
se gândeşte la sine şi la ai săi, ci numai la soarta fraţilor nă- 
păstuiți şi refugiați, care s-au văzut nevoiţi să-şi părăsească 
întregul lor avut, bogat sau sărac, lăsându-l în teritoriile în- 
corporate, durere, cu pălmuirea sfintei dreptăți. 

Năpasta marelui cutremur — după ciuntirea hotarelor 
țării, când peste un milion şi jumătate de români sunt aduşi 
plocon străinilor — a trimis preoțimea în datoria de a sprijini, 
cu suflet generos, şi a ridica din amorţire şi deznădejde pe 
cei crunt şi nemeritat loviți. 

Românii cucernici vor fi astfel totdeauna alături de 
Biserică văzând că slujitorii ei nu lâncezesc în nepăsare de 
soarta păstoriților ajunşi la restrişte. 





* Telegraful Român, an LXXXVIII, nr. 51, 15 dec. 1940, p. 1. Nesemnat. 

Preotul ortodox, cu sfatul şi căldura sufletului său în 
pornirile bune, înfruntă, şi în vremile schimbate de azi, nă- 
prasnica furtună, ce poartă ruină şi moarte în aripile sale. 

Preotul nostru, om de inițiativă şi de cuvânt, cuminte 
şi răbdător, continuă a-şi înscrie la activul său izbânzi, când 
mai mari, când mai mici, obţinute în luptele sale culturale, 
bisericeşti, filantropice sau economice, în folosul credincio- 
şilor care i s-au încredinţat spre păstorire. Aceşti credincioşi, 
cu sufletul făurit de bunul lor părinte duhovnicesc, nu pot 
decât să iasă victorioşi totdeauna în războiul cu mizeriile 
sorții şi cu răutăţile zilei. 

Un „Sfinte Dumnezeule”, învăţat şi cântat cu faţa spre 
sfântul altar, străjuieşte neşters în inimile primitoare ale 
acestor creştini, iar ecoul sfintei cântări le răsună mereu 
mângâietor, în clipe fie de tristețe, fie de bucurie. 

Pe un popor — bine înzestrat, şi de la fire, şi întărit în 
virtuțile lui, de o parte, de un factor principal cum este preo- 
tul, de altă parte sprijinit de munca solidară a celor de sus, 
ca şi a celor de jos — drumul dorit, spre mântuire, spre înăl- 
țare şi înflorire dăinuitoare a țării, îl va împiedica, dar nu-l 
va covârşi nicio stăpânire lumească, fie cât de puternică. 

Dator este, prin urmare, preotul român să se înalțe ne- 
şovăielnic şi conştient păzitor al Evangheliei Domnului, fără 
teamă de vrăjmaşii Lui cei de astăzi sau cei de mâine. 






















































































































Scara răspunderilor” 


S-a remarcat în doctrina creştină despre om din timpul 
mai nou (de Brunner, de pildă) că elementul cel mai caracte- 
ristic şi cel mai nobil al ființei omeneşti este sentimentul răs- 
punderii. Termenul sentiment este impropriu; îl folosim în 
lipsă de altul mai potrivit. În niciun caz nu trebuie să rămânem 
cu impresia că responsabilitatea este ceva de ordin sentimental, 
superficial şi schimbător. Ea este experienţa adâncă şi stator- 
nică a unei poveri grave, a unei încredinţări pline de onoare 
cu care am venit pe lume. Este o intuiție, o „vedere” atât de 
fundamentală a spiritului nostru, ca şi conştiinţa de sine, de 
care este de altfel aproape nedespărțită. Sentimentul datoriei 
este numai o expresie exterioară, legală, a sentimentului cu 
mult mai adânc, mai ontologic, mai substanţial al răspunderii. 
Conştiința morală însăşi, cu poruncile şi mustrările ei, nu este 
decât o tulpină ce se nutreşte din rădăcina responsabilității. 

Prin sentimentul răspunderii omul se deosebeşte de 
vită. Căci o rațiune care nu este întrebuințată decât pentru 
inventarea şi rafinarea obiectelor menite a satisface plăcerile 
individuale nu-l înalță peste animal, ci îl coboară sub el. 
Toate funcţiile sufleteşti ale omului au destinaţia să slujească 


* Telegraful Român, an LXXXIX, nr. 7, 9 febr. 1941, p. 1. Nesemnat. 

unei acțiuni şi comportări dominate de sentimentul răspun- 
derii, care, căptuşit cu căldura afecțiunii, nu este altceva 
decât însăşi iubirea. 

Prin însuşirea responsabilității omul se vădeşte ca o fi- 
inţă înzestrată cu o misiune, cu un rost în lume. Ea-i arată 
că i s-a făcut şi lui o onoare din partea Creatorului. Ea-i 
spune că nu-i în lume „ca să taie frunză la câini”, ci cu o 
slujbă, cu un rol de la care se aşteaptă lucruri mari, că într-o 
însemnată privinţă, de lucrarea şi de comportarea lui atârnă 
- ca şi de Dumnezeu! — soarta multor oameni şi, prin reper- 
cusiune, chiar a colectivităților. 

Dar ca în toate fenomenele vieții şi lumii, există şi aici 
o gradaţie. Răspunderea unui om fără roluri de conducere 
în societate şi fără însuşiri de prestigiu şi de influenţă față 
de semeni, este cu mult mai redusă în raport cu răspunde- 
rea celor onoraţi şi împovăraţi de Dumnezeu şi de colecti- 
vitate cu asemenea situații. 

Cu cât pilda sau acțiunea cuiva are o rază de eficiență 
mai întinsă şi pătrunde prin autoritatea ei mai adânc în su- 
flete, cu atât poartă mai multă răspundere pentru tot ce face, 
pentru tot ce grăieşte şi nu grăieşte. 

Cei mai responsabili sunt conducătorii de popoare şi 
de țări. Prin legile şi pildele lor de viaţă, prin întrelăsările 
lor, pot păgubi enorm sufletul acelor popoare şi pot aduce 
mai curând sau mai târziu adevărate catastrofe asupra țări- 
lor respective. 

Dar o responsabilitate şi mai mare apasă asupra preoți- 
lor, urmându-se fireşte şi aici o scară, de la preoții smeriți din 
ultimele cătune până sus, pe treptele scaunelor arhiereşti. 

Tremur pentru orice tânăr teolog când îl văd primind pe 
grumazul lui plecat epitrahilul hirotoniei şi răspunderea 

Evangheliei. Nu pentru că s-ar sorti prin aceasta la o viaţă de 
înfrânări cât trăieşte în lumea aceasta, ci pentru momentul în 
care îi va cere Dumnezeu la sfârşit socoteală de fiecare suflet 
ce i s-a încredinţat să-l ducă la mântuire. Mă străpunge adânc 
un sentiment de milă anticipativă cu atât mai mult cu cât mi 
se pare că el îşi dă mai puțin seama de răspunderea ce o ia 
asupra-şi, cu cât îmi pare mai „iresponsabil” şi cu cât în viața 
lui pământească volatilizează mai mult neajunsurile stării 
sale de preot. Cu atât va fi atunci trezirea mai groaznică. 

Va cere Dumnezeu socoteală şi conducătorilor admi- 
nistrativi şi politici despre ratarea existenței pământeşti a 
popoarelor ce le-au avut în grijă, precum va cere şi învăța- 
ților, literaţilor şi tuturor inşilor cu oarecare prestigiu asupra 
altora. Dar toţi vor avea o oarecare circumstanţă atenuantă 
în faptul că misiunea lor n-a avut ca obiect direct mântuirea 
sufletească a supuşilor şi a aderenţilor. Ei vor răspunde di- 
rect pentru răul pământesc, deci temporal, ce l-au făcut oa- 
menilor şi popoarelor. 

Dar preoții! Ei vor avea să răspundă pentru nenorocirea 
veşnică a sufletelor. Cred că ar ajunge pentru un preot ca 
pedeapsă în lumea viitoare să fie pus etern în fața nenoro- 
cirii fără de sfârşit a sufletelor care s-au pierdut din vina lui. 
Asupra acestui preot trebuie să apese într-o măsură nespus 
mai mare orice chin suportat de foştii lui păstoriţi din vina 
lui, pozitivă sau negativă. 

Responsabilitatea îl face pe oricine serios. Cine simte 
perpetuu dogoarea ei, ascuțimea ei, trăieşte pe un plan de 
nobilă elevaţie şi aspră bărbăţie interioară. „Iresponsabil” 
şi „neserios” sunt cuvinte gemene. 

Responsabilitatea preotului este de esenţă cu mult su- 
perioară, ştiind că de el atârnă soarta veşnică a oamenilor. 

Pe el trebuie să-l ardă necurmat această responsabilitate. 
Aceasta trebuie să-i dea o infinită seriozitate şi pasiune în lu- 
crare şi o hotărâre de-a fi gata la orice, chiar şi la moarte, pen- 
tru orânduirea faptelor şi a cuvintelor sale sub criteriul unic 
al mântuirii sufletelor. Trebuie să fac şi să spun cu preţul ori- 
cărei batjocuri de la oameni şi a oricărei jertfe, tot ce este ne- 
cesar pentru mântuirea lor, şi numai aceasta, trebuie să-şi 
spună preotul. Orice alt criteriu al faptelor şi cuvintelor preo- 
țeşti este un semn de ieşire din sfera gravă a responsabilității 
şi, deci, o mărire a caracterului înfricoşat al judecății finale. 

Sunt mulți care se înşeală în privinţa seriozității, îmbră- 
cându-se într-o seriozitate a patimilor, unele cu falsă înfăți- 
şare de nobleţe. Dar patima nu dă seriozitate, ci încruntare, 
orbire, furie. Seriozitatea este o dimensiune în adâncime, 
este o vedere a intimităţilor profunde ale existenței. Numai 
aici este simţirea răspunderii. Cine urăşte înfuriindu-se nu 
este nici serios, nici responsabil, chiar dacă ar face-o în nu- 
mele neamului sau al lui „Hristos”. Cu atât mai puţin s-ar 
putea spune de un preot care ar pune mâna pe revolver — 
fie în numele neamului, fie a lui „Hristos” — că îşi mai dă 
seama de înfricoşata răspundere a misiunii sale. 

Cât strică preoții ieşiţi cu sufletul lor din mărețul sanctuar 
al sentimentului de răspundere! Ca să întoarcem foaia, ei nu 
strică numai mântuirii veşnice a credincioşilor lor, ci şi rându- 
ielii morale a vieţii lor pământeşti şi, prin repercusiune, şi vii- 
torului din această lume al neamului lor. Nu există duşmani 
mai mari ai neamului propriu, fermenţi mai distrugători ai fi- 
inţei lui decât preoții pe care nu-i mai arde, nu-i mai împunge 
răspunderea scrupuloasă, intransigentă a sfintei lor misiuni. 
Când se înmulțesc asemenea exemple între preoţii unui popor, 
fără nicio reacție serioasă, teamă ne este că aproape e sfârşitul. 


Kirkegaard anti Luther" 


Kirkegaard este un nume celebru în gândirea teologică 
şi filosofică a Occidentului. Toată cugetarea contemporană 
se mândreşte de a păşi pe drumurile deschise de el. Filosofia 
existenţială, teologia dialectică, cei mai remarcabili gândi- 
tori catolici (Th. Haeker, Peter Wust, de pildă) îl recunosc 
deopotrivă de părinte spiritual. 

Ce taină, ce noutate cuprinde scrisul acestui teolog, danez, 
ca să exercite o asemenea influenţă universală asupra gândirii 
contemporane, la aproape un secol de când a trăit? El a îm- 
preunat gândirea cu trăirea, a coborât adevărul în viață, a sim- 
ţit adevărul în carnea proprie. El a văzut pentru prima dată, 
cu o deplină claritate, că adevărul nu este abstracţie plutitoare 
în gol, ci este viu, este legea de viaţă realizată sau realizabilă 
a spiritului nostru, că el se află şi se înțelege nu printr-o cuge- 
tare ruptă de trăirea noastră şi orientată spre exterior, ci printr-o 
privire în întregul adevăr-existenţă. 

Desigur, exprimarea adevărului are mai mult sau mai 
puţin o formă schematică, dar este mare deosebire între o 
filosofie, o teologie care a uitat că schema formulată prin in- 
telect n-are o existență de sine stătătoare şi o înţelepciune, 





* Telegraful Român, an LXXXIX, nr. 8, 16 febr. 1941, pp. 1-2. Semnat: 
D. Stăniloae. 

o intuiție vie, care vede că schema este numai un mijloc prin 
care îşi sugerează oamenii realități cu mult mai vii, mai pro- 
funde, mai complexe. 

Creştinismul pentru Kirkegaard fiind credinţă şi viaţă, 
adevăr transformat în credință şi viață, şi nu simplu cugetat, 
este firesc ca el să fi adus în teologie un val de apă vie care 
a alungat uscăciunea teoretică, ce se mulțumea cu simpla 
înşirare şi combinare de scheme, a căror încorporare în viață 
nu mai era văzută. Într-o însemnată măsură Kirkegaard este 
un restaurator al teologiei în misiunea ei inițială şi firească, 
de mărturisitoare a adevărului trăit, nu simplu gândit. 

Acesta fiind Kirkegaard şi aceasta însemnătatea lui 
epocală pentru spiritualitatea universală a lumii de azi, nu 
se putea să lipsească din „Seria teologică” de la Sibiu o carte 
care să informeze pe cititori despre caracterul gândirii sale 
teologice. Chiar dacă aceasta îşi va fi având unele laturi care 
nu pot fi aduse la o împăcare cu credința noastră, Ortodoxia 
stă cu privirea deschisă asupra lumii. În sufletul omenesc 
de pretutindeni — ca natură a lui Dumnezeu — rodesc gân- 
duri pe care supranatura revelaţiei nu le înăbuşă, ci le trans- 
figurează punându-le sub lumina adevărului dumnezeiesc, 
privindu-le ca ilustraţii fragmentare, dar vii ale normelor 
adevărului revelat. Ortodoxia Sfinţilor Părinţi a privit prin 
prismă creştină filosofia unui Platon şi Aristotel, deşi erau 
păgâni, arătând cum ceva din adevărul deplin s-a descope- 
rit şi gândirii unor spirite de elită dintre oameni. 

Am însemnat aceste scurte considerații — de va fi nece- 
sar vom reveni asupra lor - pentru că s-a găsit un filosof 
român care să obiecteze că nu trebuia să se publice în „Seria 
teologică” de la Sibiu o carte despre Kirkegaard. Este vorba 
de admirabila lucrare a talentatului poet şi gânditor ardelean, 

dl Grigorie Popa, intitulată Existenţă şi adevăr la Soren 
Kirkegaard. Filosoful român care a formulat obiecțiile este dl 
C. Rădulescu-Motru, într-o broşură cu numele Catehismul 
mititel al lui Eufrosin Poteca (Bucureşti, 1941). 

Vrem să arătăm de această dată că danezul Kierkegaard 
nu poate fi socotit ca un protestant propriu-zis, odată ce îl 
combate pe Luther, pe părintele protestantismului, cu multă 
asprime, în cea mai fundamentală teză a Reformei: mântui- 
rea numai prin credință. Acest fapt îi face pe catolici să-l re- 
vendice pentru catolicismul care ştim cât de puţin tolerează 
subiectivismul anarhic. 

Luther a fost un creştin descurajat. Pentru el era impo- 
sibil ca omul să poată face vreo sforțare spre a deveni mai 
bun. Hristos nu înseamnă pentru om sub raportul etic nimic. 
Creştinul nu se deosebeşte de păgân decât prin aceea că, deşi 
continuă să viețuiască tot ca mai înainte de-a fi fost creştin, 
crede că Dumnezeu nu-i mai ia în nume de rău păcatele, pen- 
tru sângele lui Hristos. Moartea lui Hristos pe cruce pentru 
noi ne dispensează de orice strădanie de a nu mai greşi. 
Ajunge să credem că El a făcut totul în locul nostru. 

Luther a desființat caracterul de model al lui Hristos pen- 
tru noi, inițiind un creştinism comod, justificând lenea morală 
a creştinilor, uşurându-le conştiinţa pentru păcatele ce le comit. 

Or, pasiunea care poartă pe Kirkegaard în tot scrisul 
său este să restabilească, în lumea influențată de Luther, pe 
Hristos ca model ce ne impune uriaşa obligaţie de a-l imita, 
de a-l urma. Kirkegaard arată protestantismului că se află 
în greşeală. El vrea să-i aducă pe protestanți din nou în creş- 
tinismul adevărat, serios, în creştinismul faptei. 

Desigur, Hristos este pentru Kirkegaard şi dar, izvor de 
graţie mântuitoare, însă este şi model. Luther a desființat ultima 

latură, din opoziție față de catolicismul medieval, care aproape 
desființase pe prima. Kirkegaard se află, în acest punct funda- 
mental al creştinismului, în cel mai autentic spirit ortodox. 

Ar trebui să stăruim mai mult asupra acestor chestiuni. 
Dar acum ne mulțumim cu atât, dând câteva citate din 
opera lui Kirkegaard. 


„Evul Mediu s-a încurcat tot mai mult accentuând as- 
pectul lui Hristos ca model; atunci a venit Luther, care ac- 
centua celălalt aspect: Hristos este un dar, şi acest dar 
trebuie să placă credinţei. 

De altfel, cu cât studiez mai mult pe Luther, cu atât mă 
conving mai mult că a fost un creier confuz. Este foarte 
comodă o reformă care tinde să arunce poverile şi să facă 
viața uşoară; în aceste condiţii se găsesc fără îndoială amici 
care să ajute. Adevărata reformă impune totdeauna poveri şi 
face viața grea; astfel, şi adevăratul reformator este totdeauna 
dus la moarte, căci opera lui apare ostilă umanității [...]. 

Dar în zilele noastre este evident că trebuie pus în faţă 
Hristos, privit ca model. Sigur, trebuie evitate erorile Evului 
Mediu, dar acest aspect de model este cel ce trebuie pus 
în relief, căci invocarea luterană a credinței a devenit ca o 
frunză de smochin ce acoperă destrăbălarea cea mai 
contrară creştinismului”!, 

„Luther a găsit că s-a abuzat în chip exagerat de Hristos 
ca exemplu; de aceea el accentuează contrariul. Dar acum 
Luther a triumfat demult în protestantism. El a scufundat 
pur şi simplu în uitare pe Hristos ca exemplu şi totul a de- 
venit o comedie în secretul forului interior”2. 


Cred că prin asemenea cuvinte Kirkegaard stizmatizează 
acel subiectivism anarhic de care se teme dl Rădulescu-Motru 





1 Christ, traduit par P.-H. Tisseau, pp. 65-67. 
? Christ, traduit par P-H. Tisseau, p. 99. 

să nu pătrundă, prin scrieri ca cea despre Kirkegaard, în me- 
diul nostru ortodox. 

Există subiectivism şi subiectivism. Există un subiecti- 
vism care nu este decât o adâncire în propria conştiinţă şi 
viață a normelor de credință revelate şi predate din genera- 
ție în generaţie. Acesta este un subiectivism sănătos şi nu 
numai îngăduit, ci chiar necesar. Adevărurile creştinismului 
nu se mulțumesc să fie luate simplu la cunoştinţă şi memo- 
rate, ci transformate în impulsuri lăuntrice de viaţă. 

Dar există şi un subiectivism autonom, anarhic, care îşi 
taie cărări de înțelegere şi de trăire deosebite de cele generale, 
tradiționale şi obiective. Acesta este profund condamnabil. 

Kirkegaard stăruind asupra lui Hristos ca model şi asu- 
pra creştinismului ca imitație a lui Hristos, ca faptă exterio- 
rizată, confruntabilă cu modelul obiectiv şi istoric, Hristos, 
şi declarând drept comedie de for secret evaporarea în sim- 
plă dialectică interioară a obligaţiilor creştine, a dat o lovi- 
tură mortală subiectivismului anarhic protestant în însăşi 
temelia lui. Cine enunţă fapta, imitarea lui Hristos, drept 
criteriu obiectiv constatabil al credinţei, nu mai lasă nicio 
scuză evadării în simpla subiectivitate, în care de multe ori 
se învăluie ca într-un pios pretext anarhia şi sustragerea de 
la adevărata credinţă. Prin faptă recunoscându-se creştinii 
exterior, se restabileşte realitatea văzută şi autoritatea Bisericii, 
cu criteriile şi propovăduirea ei conformă cu normele de tot- 
deauna ale adevărului revelat. 

Nu vrem să urmărim toate concluziile logice ale atitu- 
dinii de opozant a lui Kirkegaard față de punctul principal 
al doctrinei luterane. Nu cred că greşesc însă afirmând că, 
cu acest punct, stă şi cade, implicit, tot protestantismul, 
toată abaterea lui de la creştinismul autentic al Ortodoxiei. 


































































































































































































„Omenia” românească” 


Despre „omenia” naţiei noastre n-am auzit decât cu- 
vinte bune, de laudă, atât la români cât şi la străini. O sin- 
gură dată mi-a fost dat să aflu, şi anume la un scriitor 
român, Mircea Eliade, într-o carte intitulată Oceanografie, cu- 
vinte de osândă şi de ridiculizare la adresa acestei noțiuni. 
După cât îmi aduc aminte, dl Mircea Eliade găsea că la noi 
cuvântul „om”, când primeşte un accent de ordin moral, nu 
sugerează sentimentul de mândrie, de încredere, de exaltare 
umanistă, cum se întâmplă în Apus, unde s-a avansat pe 
această linie de autoîncredere omenească până la „supra- 
omul” lui Nietzsche. La noi prin cuvântul „om” ţi se suge- 
rează o biată ființă, pentru care ți se cere îngăduinţă; „om” 
la noi înseamnă o profundă mizerie morală şi o scuză a ei. 
„Om sunt şi eu, ce să fac?”, este o justificare pentru fapte in- 
ferioare şi pentru cele mai plăpânde comportări. „Omenia”, 
derivând de la „om”, ar însemna şi ea o atitudine de con- 
simțire, de împăcare cu mizeria morală a altora. Peste tot la 
noi aceste cuvinte ar exprima un pasivism condamnabil, o 
lipsă de bărbăţie, de interes şi de intervenţie energică pentru 
ceea ce-i mare şi nobil. 


* Telegraful Român, an LXXXIX, nr. 9, 23 febr. 1941, p. 1. Semnat: 
D. Stăniloae. 

Este evident pentru oricine cunoaşte „omenia” neamu- 
lui nostru că această interpretare a dlui Mircea Eliade este 
deformată de o privire şi de o judecată unilaterală. 

Ca să analizăm întâi înțelesul accentului moral al cu- 
vântului „om”, este neîndoielnic că el înseamnă la noi şi 
„bărbat”, „om de ispravă”. „Fii om”, „iată un om” sunt ex- 
presii care spun lucruri foarte înalte. Desigur, cuvântul „om” 
este folosit uneori şi ca explicaţie a unor greşeli, a unor in- 
succese şi insuficiențe. Dar cine poate afirma că omul este 
mai presus de acestea totdeauna? Ar însemna să fim nişte 
iluzionişti sau nişte aroganțţi, lipsiţi de simţul realului, să nu 
recunoaştem că omul mai şi greşeşte, că nu poate duce la 
realizare tot ce-şi propune. Ar însemna să-l identificăm cu 
Dumnezeu, ceea ce este absurd. Cele două înţelesuri ale cu- 
vântului „om”: ființă capabilă de lucruri mari şi ființă supusă 
greşelilor şi mărginirilor, aşa cum se găsesc în cugetul naţiei 
noastre, nu se exclud, ci se întregesc. De fapt, aşa este omul: 
fiinţă în care se împerechează măreţia cu mărginirea, cerul 
cu pământul. Omul poate lucruri extraordinare, mai ales 
când este purtat de o credinţă, dar nu poate totul. Când îl în- 
demni la un lucru mare, trebuie stimulat prin expresii care 
îi sugerează marile lui posibilități. Dar când, cu toate efor- 
turile lui, împrejurări mai presus de voia lui au împiedicat 
înfăptuirile propuse, firesc este să recunoaştem că, dată fiind 
condiţia lui de om, n-a putut învinge forțele supraomeneşti. 

DI profesor Nichifor Crainic scria odată, într-un admi- 
rabil eseu despre eroism, că ar trebui să ştergem dintre sen- 
tințele noastre: „Nu sunt vremurile sub om, ci bietul om sub 
cârma vremii”. Omul sau colectivitatea eroică ar putea rea- 
liza orice. Nu există limită în posibilităţile omului educat în 
spirit eroic. 

Cred că această condamnare a sentinței cronicarului nu 
este întru totul dreaptă. Desigur, omul trebuie educat în spirit 
eroic şi spre o mare încredere în posibilitățile lui. Dar în acelaşi 
timp trebuie educat şi întru înţelepciune, întru cumpănirea 
dreaptă şi reală a împrejurărilor obiective. Eroismul numai 
împreunat cu înțelepciunea poate realiza lucruri mari. Lipsit 
de înțelepciune, este omul care din curaj se izbeşte cu capul 
de ziduri până şi-l sparge. Eroismul trebuie să ştii în care mo- 
ment să-l plasezi şi în care direcție. Fii eroic, dar priveşte atent 
împrejurările şi intervino năprasnic la momentul, la locul şi 
pentru scopul potrivit. Omul trebuie să țină seama şi de 
„vremi”. Istoria noastră ne dă o lecţie prea bogată despre acest 
lucru. Şi, vai, timpul actual de asemenea. Cât eroism inutil şi 
chiar primejdios pentru neam nu se cheltuieşte la noi azi lip- 
sind înțelepciunea! Şi să spună cineva: putem în oricare din 
zilele pe care le trăim, să reînfăptuim idealul nostru național, 
şi nu trebuie să fim atenţi în aşteptarea uneia favorabile? 

Lipsa de înțelepciune este lipsă de orizont, este privire 
îngustată exclusiv asupra clipei, este absolutizarea momen- 
tului, este uitarea condiţiei istorice a existenţei omeneşti. Pe 
planul istoric însă, nu poți realiza nimic decât ținând seama 
de istorie, de puterea şi varietatea împrejurărilor. 

Numai cu ambele braţe: eroismul şi înțelepciunea, se 
pot înfăptui lucruri mari, primul pornind din setea de ab- 
solut a omului, ultima, din pătrunderea serioasă a realității 
în care omul are o poziție de relativitate. Desigur, nu trebuie 
ca una să fie promovată în defavoarea celeilalte, ci amân- 
două să fie dezvoltate la maximum, însă în aşa fel, ca amân- 
două să stea în echilibru. 

Atâta justificare cuprinde expresia „om” când este folosită 
în acest scop cu deplină seriozitate, şi deloc mai mult. Numai 

printr-un uz cinic al expresiei „om sunt şi eu”, sau „om este şi 
el” se intenționează să se scuze mai mult. Când este întrebuin- 
țată serios expresia „om” ca justificare, arată o imposibilitate 
absolută de-a fi putut fi învinse anumite neajunsuri, piedici etc. 
Când însă este folosită neserios, cinic, indolent, ea este invocată 
de fapt pentru scuza unor greşeli, păcate, greşeli, care ar fi putut 
fi evitate; ea serveşte pentru acoperirea unei ticăloşii morale. 

DI Mircea Eliade a plecat de la uzul acesta cinic al ex- 
presiei „om”, în scop de justificare, şi l-a generalizat, nevă- 
zând şi pe cel serios. Or, nu poţi defini înţelesul unei noțiuni 
ținând seamă de uzul neserios, cinic, echivoc al ei. Dacă 
s-ar proceda aşa pe toată linia, aproape n-am găsi cuvânt cu 
înțeles serios în limba unui popor şi ar trebui să tragem cele 
mai nedrepte concluzii pe seama caracterului lui. 

Înţelesul „omeniei”, ca să vorbim acum de ea, stă într-o 
privinţă în legătură cu uzul justificator al cuvântului „om”, 
dar depăşeşte mult această legătură. Ea înseamnă înţelegere 
față de mărginirile şi neajunsurile omului, de durerile şi 
greutăţile lui, dar se ridică peste acest înțeles, vizând partea 
cea mai nobilă pe care o are sau trebuie să o aibă sufletul 
omenesc. Prin „omenie” omul se opune „câinelui”, ea este 
esența superioară a omului. 

„Omenie” înseamnă consideraţie față de oameni: bun 
simţ, atenţie, bunătate, milă, ferire de tot ce-i ruşinos şi urât, 
strădanie de-a câştiga, prin vrednicie, bună-cuviinţă, cinste, 
soliditate morală, încrederea altora. „Omenia” este calitatea 
supremă a relaţiei de la om la om, este stilul de supremă ca- 
litate al atitudinii faţă de alţii. 

Nu cred că este în limba vreunui popor un cuvânt care 
să exprime atotcuprinzător atâta nobleţe, înălțime morală, 
distincție sufletească reală, ca „omenia” românească. Ea este 

frăgezime sufletească în opoziție cu duritatea şi bădărănia, 
este înțelegere subțire a stărilor sufleteşti ale altuia şi a si- 
tuaţiilor în general, în opoziție cu opacitatea caraghioasă şi 
țigănesc-fanfaroană, este superioară pătrundere a lumii 
complicate şi nuanţate a sufletului şi a metodelor prin care 
el poate fi îndreptat. „Omenia” este suprema aristocrație 
posibilă. Pe scara ființei omeneşti, omenia ocupă treapta cea 
mai înaltă. Ea este una cu „duhovnicia” omului renăscut al 
apostolului Pavel, opus omului trupesc. Ea este cea mai de- 
plină realizare a creştinătăţii în firea noastră. 

„Omenia” exprimă suprema înțelepciune şi filosofie. l-au 
trebuit filosofiei mii de ani spre a descoperi adevărul că reali- 
tatea cea mai aleasă şi datoria cea mai înaltă pentru om se află 
în relația de comuniune cu semenul. Numai în această relație 
fiind, cunoaşte omul adevărul cel mai intim, cel mai miezos şi 
mai fericitor al vieţii. Faţa semenului este realitatea cea mai 
profundă, mai misterioasă, mai vrednică de stimat şi de iubit. 
În această comuniune stă misterul existenţei, care satisface şi 
setea interminabilă de cunoaştere, şi setea nemărginită de fe- 
ricire a omului. În capacitatea de a stabili şi de a menţine 
această relație, în capacitatea de a descoperi adâncurile de ade- 
văr şi de frumuseţe ale semenului, descoperindu-se prin 
aceasta şi ale tale, stă secretul celei mai înalte înțelesuri şi aici 
este calea spre cel mai înalt stil de viață, spre desăvârşire. 

Ei bine, toate acestea le-a intuit şi le-a postulat, ba în mare 
măsură le-a şi realizat, poporul român „prin omenia” lui. 

Este bine să părăsim, răpiți de false miraje şi de pom- 
poase etichete, acest stil suprem de filosofie şi de trăire, scu- 
fundându-ne în „neomenie”, în moartea haotică şi animalică 
a sufletului, copleşit de patimi oarbe? 

Nu, de o mie de ori nu! 










Supărare excesivă” 


În lumea publicistică, formată din oameni de tempera- 
ment, izbucnesc uneori aprinse schimburi de apostrofe şi 
complimente, prilejuite de lucruri de minimă importanţă. 

Foaia noastră, deşi n-a evitat să-şi spună adeseori păre- 
rea deschis, onest şi cu seninătate, în chestiuni care, fiind dez- 
bătute în presă, veneau în atingere cu cercul ei de preocupări 
şi de aspirații — nu s-a lăsat totuşi atrasă în polemici purtate 
în atmosferă de supărare. Aşa va face şi în cazul de față. 

lată în ce constă acest caz: acum două săptămâni Telegraful 
Român, a inserat o notiță în care atrăgea colegial şi fără de- 
desubturi atenţia ziarului Înălțarea, care publicase două ar- 
ticole de fond despre „Actualitatea lui Petre Carp”, că este 
nepotrivit să se vorbească despre Petre Carp numai în elogii 
şi să nu se amintească în împrejurările actuale şi despre gre- 
şeala lui cea mare în momentul culminant al stăruințelor 
neamului după unitate. Foaia noastră exprima şi o vedere 
proprie, dar se făcea şi ecoul unei judecăţi de opinie publică. 

Nu ne-am fi putut închipui că pricinuim prin aceasta 
atâta supărare ziarului Înălțarea. DI Radu Dragnea, directorul 


* Telegraful Român, an LXXXIX, nr. 9, 23 febr. 1941, p. 3. Semnat: 
Pr. D. Stăniloae. 

ziarului, a luat rândurile noastre ca o bănuială de „trădare” 
şi ne răspunde într-un lung articol, din care înțelegem cu 
mult regret că am provocat o mare durere. Ne vom sili deci 
în puţine cuvinte să-l convingem pe dl Radu Dragnea că nu 
este cazul să ia lucrurile chiar aşa în tragic. 

Domnia Sa începe prin a declara că nu mă crede pe 
mine autorul articolului nesemnat, dar totuşi ca redactor 
responsabil al foii, trebuie să răspundă de el, aşa cum nici 
Domnia Sa nu este autorul articolelor despre Carp, totuşi le 
ia asupra Domniei Sale. La chestiunea aceasta şi la cuvintele 
bune pe care le are în general la adresa modestei mele per- 
soane, îi răspund dlui Radu Dragnea că nu s-a crezut niciun 
moment că Domnia Sa este autorul acelor articole, că am 
despre Domnia Sa cele mai bune păreri şi i-am urmărit scri- 
sul totdeauna cu o deosebită încântare pentru serioasele şi 
interesantele probleme de autohtonism puse în el, deşi 
uneori — ca la orice om - într-o formă care mai lasă loc la 
discuţii (principal este însă că antrenează la discuţii), că 
ştiam dintr-o plăcută convorbire ce-am avut-o acum câteva 
luni împreună că a lăsat pe pământul țării dâre de sânge în 
războiul de întregire şi, în general, că nu s-a insinuat nici 
într-un fel prin articolul din foaia noastră că Domnia Sa sau 
cineva din redacţia ce-o prezidează ar putea fi „trădător”, 
cum deduce Domnia Sa cu totul pe nedrept. 

Cât despre răspunderea directorului sau a redactoru- 
lui responsabil pentru tot ce se publică într-un ziar, noi 
avem o noțiune mai puţin rigidă şi deci i-am fi cruțat dlui 
Radu Dragnea prea marea scrupulozitate, odată ce Domnia 
Sa a fost în Bucureşti când au apărut acele articole. Câte lu- 
cruri nu se pot strecura într-o foaie, şi câte omisiuni nu se 
pot face, fără ca să trebuiască să le socoteşti pe toate ca ale 

tale. Nu poţi reduce pe toți colaboratorii la conținutul tău 
sufletesc exact. 

Dar încolo ce are să răspundă foii noastre dl Radu 
Dragnea? 

La obiectul în discuţie, la cazul lui Petre Carp, absolut 
nimic. Recunoaşte şi Domnia Sa că „Petre Carp a greşit, fără 
îndoială împotrivindu-se împlinirii fireşti a destinului ro- 
mânesc în spațiu”, dar cazul lui este „mult mai complex”. 

Aceasta am spus şi noi: că o fi mare, cât de mare figura 
lui Petre Carp şi „înălțarea”, putea folosi oricâte atribute, 
dar să fi notat de la început şi această enormă greşeală po- 
litică a lui. N-a făcut-o atunci. O face acum dl Radu Dragnea. 
Prin aceasta Domnia Sa ne dă dreptate şi suntem mulțumiți. 
Discuţia putea fi închisă. Căci alte teme nu s-au atins în no- 
tița din foaia noastră. 

În loc de aceasta dl Radu Dragnea aduce pe tapet, într-o 
înşirare pe care n-o leagă decât focul supărării şi căptuşeala 
unor dedesubturi insinuante, fel de fel de chestii: a slujito- 
rilor lui Călinescu, a incapacității clericilor de a înțelege fe- 
nomenele politice cum le înțeleg teologii mireni, a 
importanţei lui Şaguna şi a Telegrafului Român pentru apă- 
rarea limbii româneşti în literatură ş.a. 

În chestia slujitorilor lui Călinescu ne spune că „mulți 
slujitori josnici ardeleni sau regățeni, mireni sau feţe biseri- 
ceşti, ai monstruosului Armand Călinescu”, n-au fost în 
stare să expieze ca Petre Carp greşeala lui (prin urmare în- 
suşi Petre Carp a recunoscut că a greşit?) şi „aşteaptă să ne 
mai guverneze odată”. 

O fi, dar n-a fost despre aceasta vorba. Şi apoi foaia 
noastră nu vede pe aici nicio față bisericească pe care s-o 
poată socoti ca slujitoare a lui Armand Călinescu şi care 

„ar mai aştepta să guverneze odată”, după ce n-a guvernat 
niciodată şi nici nu are apetiturile acestea. Aici nu se văd 
decât feţe bisericeşti care şi-au slujit şi îşi slujesc după cea 
mai bună ştiinţă şi cea mai scrupuloasă conştiinţă Biserica 
şi prin Biserică, potrivit cu luminile şi în duhul dragostei ei 
de neam, ţara. 

Despre celelalte chestiuni, dacă vrea dl Radu Dragnea, 
putem discuta altă dată, întâlnindu-se pe un teren obiectiv, 
desfăcut de personalităţi, cu savoarea pe care ţi-o dă dra- 
gostea şi interesul pentru problema în sine. 

Sperăm că aceste rânduri sunt atât de nevinovate încât 
nu vor mai procura nicio undă de supărare dlui Radu Dragnea, 
cu care dorim să menţinem şi să întărim chiar relații de 
aleasă stimă şi prietenie, Domnia Sa fiind o minte care a făcut 
prețioase servicii Ortodoxiei prin străduința de-a interpreta 
atât de consecvent viaţa noastră naţională în lumina ei. 

Iar dacă, fără voia noastră s-ar întâmpla altfel, bucuroşi 
le-om duce toate. 


PS. Dl Radu Dragnea face diferite presupuneri despre 
sentimentele 'Telegrafului Român, bazat pe falsa premisă că 
n-ar fi luat nicio notă despre apariţia Înălţării. 

Îl rugăm să răsfoiască nr. 2 al foii noastre din a.c. [1941] 
şi va găsi la pagina 4 o notă destul de lungă prin care apariția 
Înălţării era salutată cu deosebit de calde urări şi aprecieri. 

Dacă am fi atât de bănuitori ca Domnia Sa, am putea 
să cădem mai degrabă noi la cine ştie ce gânduri, dat fiind 
că Înălțarea a reprodus ecourile tuturor foilor despre apariția 
sa, numai pe cele din Telegraful Român nu le-a reprodus. 






Biserica şi unitatea poporului” 


În tot timpul de după război s-a lucrat de zor şi cu pa- 
siune la dezbinarea poporului nostru. Cât timp în Ardeal 
poporul nu avea altă instituție conducătoare decât Biserica, 
unitatea era un bun real, alături de alte virtuți naţionale care 
dădeau tărie neamului. Automobilele ce transportau în ul- 
timii douăzeci şi doi de ani pe domni la sate, gazetele care 
se trimiteau acolo au fost vehicule purtătoare de microbi din 
vastele focare de infecție constituite de partidele politice şi, 
în general, de oraşele uşuratice, rupte de tradiţia şi de spi- 
ritul cuminte şi serios al poporului. 

In tot timpul acesta, singurul factor care a luptat cu for- 
țele dezbinătoare a fost Biserica. Trebuie să recunoaştem însă 
că în unele locuri acțiunea ei în acest sens a fost mai slabă 
decât înainte de război, din cauza faptului că preotul s-a lăsat 
atras şi el în tabăra agenţilor producători de dezbinare. 

Biserica este, prin fiinţa ei creatoare de unitate în mij- 
locul poporului. Primul atribut al ei în Simbolul credinţei 
este unitatea. Acest atribut obligă Biserica la grija de a păstra 
unitatea în sânul ei, între credincioşi. Unitatea însă nu este 
numai chestiune de mărturisire a aceleiaşi credinţe, ci şi de 





* Telegraful Român, an LXXXIX, nr. 10, 2 mart. 1941, p. 1. Nesemnat. 

susținere a solidarităţii şi iubirii între suflete. Oamenii care 
nu se iubesc, care se urăsc chiar, caută şi găsesc uşor pre- 
texte de a se contrazice, de a nu mai înțelege şi mărturisi la 
fel credinţa. 

Teologii ruşi contemporani au pus în circulație un în- 
țeles frumos al cuvântului sobornicitate. Ea înseamnă frăție- 
tate, comuniune, stând la mijloc între individualismul 
anarhic şi colectivismul anulator de personalitate. Ea în- 
seamnă unitate familiară, unitate prin dragoste. Factorul 
care susține această unitate în iubire — cu neputinţă de rea- 
lizat prin mijloace omeneşti, cum ne arată prea bine toate 
încercările politice — este Duhul Sfânt. Unde nu este Duhul 
Sfânt, Izvorul a toată iubirea din lume, este fie egoism şi 
dezbinare, fie masă, colectivism, totalitarism poruncit, sil- 
nic, înăbuşitor de libertate creatoare. 

Numai Biserica, prin prezenţa şi acțiunea lui Dumnezeu, 
este în stare să realizeze minunea după care tânjesc, dar nu o 
pot înfăptui — decât în forme schimonosite — silințele ome- 
neşti şi care de aceea formează un punct de limită, aşezat la 
infinită distanţă, atrăgându-şi continuu spre ea aceste silințe. 

Să ne gândim la biserica din sat. Ea fiind aşezată în mij- 
locul satului sau pe un loc mai înălțat, arată prin însuşi acest 
fapt că-i cheamă pe toți la unificare, la părăsirea pozițiilor 
lăturalnice şi izolate, îi cheamă într-un punct central, care 
nu aparţine niciunei părți din sat mai mult decât alteia, sau 
la o ridicare deasupra vrajbelor şi preocupărilor de jos, care 
produc vrajbele. 

Prin Sfânta Liturghie de duminică, biserica reface uni- 
tatea satului, zdruncinată peste săptămână de agenţii elec- 
torali, de certele pentru pământ, de rivalităţile între grupele 
familiale şi de toate celelalte cauze mari şi mici. Vrând, 

nevrând i-adună din nou pe toți la un loc, pe cei ce n-ar mai 
fi voit să se întâlnească, îi face pe toţi să cânte împreună, 
contopindu-se în eul plural, dar comun al slujbei („Doamne, 
miluieşte-ne”), să recunoască toţi că au greşit, să-şi ceară toți 
iertare de la Dumnezeu. În locul lui din sfântul lăcaş, fiecare 
credincios este transpus în meditații asupra nimicniciei lu- 
crurilor omeneşti, a motivelor pentru care s-a învrăjbit cu 
vecinul alaltăieri şi, aruncându-şi ochii spre locul aceluia, îl 
priveşte cu mai multă îngăduinţă şi adesea, întâlnind privi- 
rea aceluia, care şi ea este acum mai moale, se produce taina 
minunată a împăcării. 

În unele părți s-a menţinut şi tradiția bună ca la sfârşi- 
tul slujbei, credincioşii să-şi dea sărutul păcii, care între cei 
învrăjbiți este un adevărat sărut al împăcării, de la care nu 
se pot sustrage. Celor mai bătrâni le sărută cei mai tineri 
mâna, menținându-se prin aceasta legătură între generații, 
cei mai tineri fiind educați întru respect şi venerație față de 
cei mai bătrâni. Manifestările acestea ale unității parohiei în 
dragoste curată, sub prezenţa lui Dumnezeu, trebuie men- 
ținute unde nu s-au pierdut la suflarea rece a vremurilor 
noi, căci este aşa de greu de-a le mai reîntoarce odată ce au 
dispărut. Numai o epocă de o extraordinar de intensă trăire 
religioasă le mai poate readuce. Se vede ce intensă trăire 
creştină inițială stă la baza vieţii noastre bisericeşti, din ale 
cărei manifestații se pierd rând pe rând, cum se sting unul 
câte unul cărbunii dintr-o vatră nealimentată. 

Dar de cine depinde ca aceste manifestații ale iubirii şi 
unității între credincioşi nu numai să nu se piardă, ci să 
prindă o nouă vigoare, să ne învioreze unde au devenit sim- 
ple forme? În general, de cine depinde ca în cadrul Sfintei 
Liturghii să se repare cu adevărat tot ce greutăţile vieții şi 

defectele societăţii de azi strică: unitatea între credincioşi, 
ceea ce se intenționează, între altele, prin sfânta slujbă? 

Desigur că, în primul rând şi aproape exclusiv, de 
preot. El, ca şi lăcaşul bisericii, ca şi învățătura Evangheliei, 
ca şi îndemnurile sfintelor slujbe, trebuie să stea deasupra 
vrajbelor şi dezbinărilor între credincioşi. El trebuie să se 
facă amplificatorul chemărilor evanghelice şi liturgice la 
unire şi la iubire, scormonitorul jăraticului ascuns în acele 
chemări. E] este administratorul acelor bunuri spirituale. De 
el depinde valorificarea lor pentru viața sufletească a cre- 
dincioşilor. El este dator să facă să palpite inimile în timpul 
sfintei slujbe. De el depinde ca ruga credincioşilor după ier- 
tarea dumnezeiască să fie mai vie, mai din adânc rostită, 
cântarea să urce mai în slavă, gândul la nimicnicia motivelor 
de dezbinare, mai puternic, hotărârea de a împlini voia lui 
Dumnezeu prin împăcarea între ei, mai categorică, sărutul 
de la sfârşit, mai sincer, mai emoționat. 

O condiţie minimă este, se înțelege, aceea ca preotul să 
nu fie şi el în certuri cu credincioşii, angajatul unei tabere 
politice, al unei clici familiare. El trebuie să reprezinte în uşa 
altarului pe Dumnezeu, Care cere împăcarea şi unitatea 
între credincioşi. Figura lui însăşi să vorbească în acest scop 
prin pilda vieţii proprii. Să nu fie chiar el motiv de ceartă în 
această direcţie, să nu facă prin prezenţa lui să îngheţe în 
suflete orice gând de împăcare între credincioşi, sau între 
credincioşi şi el în primul rând. 

Preotul poartă o haină pe care nu o mai poartă nicio ca- 
tegorie de oameni. Ea este o taină mai presus de împărțirile 
între ei, ca şi sufletul lui. Ea este la fel de apropiată şi la fel 
de distantă de toți. Ea este haina care arată misiunea lui din 
partea lui Hristos, aşa cum haina soldatului arată că este în 

slujba împăratului, iar haina cutărui partid, că este în slujba 
acelui partid. Preotul este al lui Hristos, Care este al tuturor 
la fel şi mai presus de toți. 

Preotul trebuie să fie la fel de apropiat de toți oamenii, 
căutându-le prin căldura dragostei şi a intimității sâmburele 
cel bun din ei pentru a-l scoate la lumină şi la putere. Dar 
este la fel de depărtat de toți în ceea ce au ei meschin, păti- 
maş, corupt. 

Istoria ne învaţă că poporul român este foarte înclinat 
spre dezbinări, duse până la lupte fratricide. Numai Biserica 
i-a ocrotit ființa, apărând şi promovând unitatea lui. 

Biserica trebuie să păşească azi iar în funcția de salva- 
toare a neamului şi a existenţei lui. Să se dea la o parte toți 
ceilalți. S-o lase numai pe ea la lucru. Dar pretenţia aceasta 
n-o poate formula cu glas hotărât decât dacă, în acelaşi 
timp, preoții ei se scutură toți de angajamentele contractate 
în slujba factorilor lumeşti de dezbinări, reluându-şi misiu- 
nea de „părinţi“ ai întregului popor. 












































































































































































































Precizări” 


În urma evenimentelor atât de regretabile din zilele de 
21-23 ian., au apărut în ziare o mulțime de articole pline de 
mustrări la adresa preoțimii, şi chiar a Bisericii. Cele mai 
multe încheie cu verdictul: preoții, la o parte din viața ob- 
ştească; ei să rămână numai lângă altar. 

Ceea ce-i mai semnificativ, articolele acestea sunt scrise 
în majoritate de oameni care n-au avut nicio dragoste şi nicio 
înțelegere pentru rostul şi pentru lucrarea Bisericii în mijlo- 
cul neamului; de oameni care apar să vorbească despre 
Biserică numai când o pot împunge cu acul lor veninos, când 
pot arăta că nu este la înălțimea cerinţelor contemporane. 

Faţă de această aglomerare a cunoscuțţilor „prieteni” la 
tribuna sfătuitorilor şi a dascălilor, trebuie să precizăm ur- 
mătoarele: 

Este fără îndoială dureros că s-au găsit în acele zile şi 
unii preoți care şi-au uitat de datoria chemării lor, de împă- 
ciuitori ai poporului, de propovăduitori ai iubirii lui Hristos. 
Ne adresăm în aceste rânduri lor şi le spunem: Vedeţi, fra- 
ilor, ce urmări grave pot avea greşelile voastre, întunecările 
temporare ale conştiinţei de preoți? Vedeţi cum se răsfrânge 





* Telegraful Român, an LXXXIX, nr. 11, 9 mart. 1941, p. 1. Nesemnat. 

impresia defavorabilă lăsată de purtarea voastră asupra în- 
tregii Biserici şi ce serviciu rău faceţi creştinismului şi 
Domnului nostru lisus Hristos în mijlocul oamenilor? 
Facem un apel stăruitor la sentimentul vostru de răspun- 
dere în fața lui Dumnezeu: reculegeţi-vă şi lepădaţi tot ce 
este lumesc, tot ce este incompatibil în purtarea şi în cugetul 
vostru cu învățătura evanghelică, aşa încât să nu mai aibă 
în viitor nimeni motiv de ceartă din pricina voastră. 

Dar odată spuse acestea, ne întoarcem şi către aceia 
dintre „învățătorii noştri” care sunt fericiți că au găsit un 
prilej să dea lecţii Bisericii şi preoțimii şi le spunem: La o 
parte, nu aveţi autoritatea morală să vorbiți despre datoriile 
preoțimii şi despre lucrurile bisericeşti! Voi, care declarați 
până ieri sus şi tare că între Ortodoxie şi românism nu există 
nicio punte de întâlnire, voi, care propovăduiaţi alungarea 
creştinismului din viața românească în numele liberei cu- 
getări, voi, pe care nu v-a văzut până azi nimeni la biserică 
decât la câte un Te Deum oficial, nu puteţi judeca faptele 
vreunui preot după criteriul creştinismului, căruia voi nu-i 
acordaţi nicio valoare. 

Oamenilor de bună credinţă însă dintre aceşti critici şi 
sfătuitori, credincioşilor în sufletul cărora cazurile regreta- 
bile ale unor preoți au provocat nedumeriri şi dureri reale, 
ca şi în sufletul nostru, le spunem: Nu este totuşi cazul să 
vă lăsaţi prea copleşiți de durere; numărul preoţilor care au 
avut o purtare neconformă cu duhul Evangheliei lui Hristos 
este infim. Minoritatea aceasta de tot scăzută nu poate servi 
ca un indice sau ca un criteriu de judecată asupra nivelului 
duhovnicesc la care se află preoțimea Bisericii. 

A vorbi, din pricina acestei minorităţi, chiar despre o 
„criză a creştinismului”, înseamnă a sări mult dincolo de şa, 

într-o fierbințeală nesocotită, împreunată cu o lipsă de cla- 
ritate în idei. Dacă unii oameni nu se pot ridica până la 
înălțimea lui, aceasta nu indică o „criză a creştinismului”, 
ci dimpotrivă. 

Putem privi de asemenea cu încredere la preoțimea ro- 
mână. Contactul ei cu Hristos este viu. Cei mai mulți sluji- 
tori ai altarelor ostenesc prin râvnă şi jertfă demne de toată 
admiraţia pentru trezirea unei mai vibrante vieți religioase 
în sufletul poporului. Întâmplările dureroase care au venit 
în ultimul timp peste neamul nostru n-au făcut decât să-i 
sporească şi mai mult râvna, conştientă, că numai printr-o 
reculegere morală şi religioasă a poporului nostru — operă 
ce depinde exclusiv de lucrarea ei — se pot repara marile 
prăbuşiri naţionale. 

Preoţimea noastră îşi dă prea bine seama că numai de 
la Hristos şi de la altar se pot revărsa asupra vieții obşteşti 
puterile de întremare şi de îndreptare. Fără adâncirea aces- 
tei legături cu Hristos, prin preoțime, nu se poate aştepta 
nicio mântuire. 

Dar de aici şi până a spune că preotul nu trebuie să mai 
aibă niciun cuvânt în viața neamului este o mare prăpastie. 
Da, preotul trebuie să vorbească întărit şi inspirat de zăbo- 
virea cucernică în preajma altarului. El trebuie să grăiască 
luminat de prezenţa lui Hristos în el. N-are voie să iasă nicio 
clipă în judecăţile, cuvintele şi acţiunile lui din sfera sacră a 
comuniunii cu Hristos. Dar la lumina lui Hristos prezentă 
în el, preotul priveşte toată lărgimea vieţii obşteşti. 

Lumina lui Hristos nu face pe nimeni miop; ea nu lu- 
minează în gol, ci se împrăştie peste materialul întregii pro- 
blematici şi frământări a vieţii omeneşti individuale şi 
colective. 

Preotul nu se poate dezinteresa de soarta neamului. 
Purtat de iubirea şi de grija pentru națiunea în care a fost 
aşezat de Dumnezeu, el nu va putea renunţa la ideea naţio- 
nală. Dar o va sluji în cadrul permis de învăţătura Evangheliei. 
Desigur, unii preoți nu sunt totdeauna în stare să se menţină 
pe calea dreaptă, ci se cumpănesc într-o parte sau alta. Şti- 
indu-se datori şi cunoscând că este permis să ostenească 
pentru destinul neamului, uită că trebuie să o facă aceasta 
numai în cadrul comandamentelor evanghelice. Dar din pri- 
cina răstălmăcirii din partea unei minorități, incapabilă de 
o judecată mai puțin globală, nu poate fi ostracizată ideea 
însăşi. 

Preotul trebuie să se intereseze de raporturile sociale, 
de operele caritative. El are să dea poporului îndrumări pe 
plan gospodăresc şi economic. El trebuie să facă aplicaţii 
concrete din învățătura Evangheliei, căci omul simplu nu 
va şti să tragă concluziile juste, pentru situaţiile concrete ale 
vieţii lui, din propovăduirea de la altar. 

Preotul trebuie să se mențină desigur în spiritul altaru- 
lui, în spiritul Evangheliei în tot ceea ce face şi grăieşte. 
Aceasta trebuie să i se ceară. Nu i se poate îngădui nici să 
părăsească acest spirit, dar nici să-şi mărginească preocu- 
parea şi vederea la altar ca spațiu şi la Evanghelie ca literă. 

Cei ce cer aceasta doresc să vadă secularizată viaţa de 
orice influenţă a religiei, de orice legătură cu elementul divin. 

Dacă unii preoți au părăsit în activitatea lor nu atât al- 
tarul ca loc, cât ca spirit, aceasta se datorează nu numai lor, 
ci şi atmosferei ideologice din societatea noastră dirijată de 
domni de aceştia, care vin acum să dăscălească preoțimea. 

Preoţia este esență divină aşezată în vas omenesc, 
supus influențelor şi slăbiciunilor. Când o societate întreagă 

gravitează spre uşurătate, spre idei comode şi imorale, greu 
este să găseşti în ea oameni cu totul deosebiți de ea, în care 
să aşezi harul dumnezeiesc. Pentru creştinism răspund nu 
numai preoții, ci toată societatea creştină şi în special dom- 
nii aceia care pretind să aibă autoritate asupra ei. El este dat 
ca o datorie, ca o sarcină tuturor. Domnii aceştia gândesc că 
pot propovădui ateismul de la catedră şi în reviste şi se su- 
pără dacă lumea nu-i urmează, dar când văd că un preot 
este influenţat şi el de atmosfera creată de acțiunea lor, vin 
şi-i dau lecţii. 

Toate partidele, fără excepție, au tăbărât până acum pe 
capul preotului, strâmtorându-l cu fel şi fel de ameninţări 
şi promisiuni să lase un pic altarul şi să conlucreze cu ele. 
Oamenii acestor partide nu vor să recunoască acum că acei 
preoţi care au uitat de chemarea lor n-au făcut decât să as- 
culte de ei. Cazurile reproşate sunt efectul acţiunii lor. 

Biserica, şi preoțimea, n-a contat până azi în acest stat, 
ca o valoare independentă, ci numai întrucât puteau parti- 
dele şi oamenii politici să se servească de ea. O lăudau când 
voiau să îi sprijine şi o dăscăleau cu ifos când refuza să se 
preteze la jocul lor. 

De ce toate partidele făceau curte Bisericii, câtă vreme 
erau în opoziţie, şi o supuneau la fel de fel de vexaţiuni 
după ce ajungeau la putere? Pentru că Biserica a trebuit să 
fie mereu în ipostaza protestatară față de guvernele sama- 
volnice cu drepturile ei, ceea ce făcea pe opozanți să creadă 
că este aliata lor, ca să vadă, când ajungeau la putere, spre 
neplăcerea lor, că ea îşi merge drumul ei, cerând înțelegere 
şi tratament civilizat. 

Biserica a fost tratată cu nesinceritate, ca o cenuşăreasă, 
în tot timpul de după război. A cui este deci vina dacă o 

infimă parte dintre preoți, purtaţi de amărăciunea lăsată în 
sufletul lor de această neînțelegere neîntreruptă, au mers 
prea departe în nădejdea că în sfârşit poate au găsit oamenii 
care să-i înțeleagă? 

Avem ferma convingere că de aici înainte lucrurile se 
vor schimba, datorită omului de inimă şi de credință care 
este conducătorul statului. Societatea noastră nu va mai fi 
lăsată pradă doctrinelor imorale ale unor filosofi şi scriitori 
ca cei ce ne mustră acum. Statul se va apleca cu mai multă 
înțelegere la durerile juste ale acestor slujbaşi atât de mun- 
citori şi de răbdători ai poporului, dar atât de desconsideraţi 
până azi. 

Acest nou curs al lucrurilor, altoit pe o conştiinţă care 
suntem siguri va fi mai trează şi mai scrupuloasă până la cel 
din urmă preot, va face ca sfaturile dlor C. Rădulescu-Motru, 
A. Corteanu, |. Simionescu etc. să nu mai găsească în viitor 
niciun pretext de a se etala. 

Har şi vrajă 


(ID) 


Este unul din marile merite ale lui H. Sauer de-a fi pus 
în opera lui epocală, Abendlăndische Entscheidung. LArischer 
Mythus und Christliche Wirklichkeit. 2. Aufl] (Leipzig 1938), 
pentru prima dată în scrisul teologic şi filosofic al timpurilor 
moderne, din nou problema vrăjii, a fermecării, a magiei, şi 
de-a fi avut curajul să-i afirme realitatea şi s-o exprime în 
sensul vechi şi creştin al cuvântului. Lumea contemporană 
nu mai vedea şi nu mai admira influenţa duhurilor rele asu- 
pra gândirii şi vieţii oamenilor luaţi ca inşi şi ca grupe ce fac 
istoria. Totul era explicat ca efort pornit din cuprinsul strict 
al naturii omeneşti, întregită sau influenţată de procesele 
naturii cosmice, considerată de asemenea în limite total po- 
zitiviste, materiale şi energetice. H. Sauer vede lumea înge- 
rilor asistând şi ajutând pe oameni ca trimişi ai lui 
Dumnezeu, mai cu seamă în clipele decisive ale vieţii lor in- 
dividuale sau ale sorții comunităţilor naționale. Dar vede şi 
pe demoni intervenind cu vajnic interes la aplecarea sufle- 
telor omeneşti şi a istoriei pe panta ce le convine lor. Dacă 





* Telegraful Român, an LXXXIX, nr. 13, 23 mart. 1941, p. 1. Semnat: 
D. Stăniloae. 

aceasta este viziunea statornică a popoarelor în cursul tim- 
purilor şi chiar a gânditorilor de elită, de ce nu s-ar cuprinde 
în ea adevărul şi de ce s-ar cuprinde în explicaţia monova- 
lentă care reduce tot ce se întâmplă pe scena vieții omeneşti 
la un singur izvor, şi acela oarecum automat, funcționând 
ca o lege sau ca un complex de legi implacabile? Nu este 
mai conformă explicaţia creştină cu sentimentul viu că ne 
aflăm într-o continuă şi cruntă luptă cu răul, cu o forță care 
nu este natural să fie, că este o antiteză reală, ca între două 
realități radical opuse, între binele căruia vrem să-i slujim 
şi răul pe care vrem să-l răpunem? 

H. Sauer vede această concepţie dramatică a istoriei, ca 
teren în care se amestecă între rândurile oamenilor şi în su- 
fletele lor o lume de ființe suprafireşti, unele bune altele rele, 
luptând împreună cu oamenii şi ajutându-i, încă şi înainte 
de creştinism, în spiritualitatea parsistă ca prelungire a unui 
rest bun din adevărul pe care l-a cunoscut omul primordial. 
De aceea, el o consideră ca un element deosebit de intim şi 
înrădăcinat în sufletul popoarelor arice, care s-ar fi păstrat 
pe calea naturală mai aproape de adevăr, de înțelegerea justă 
a realității profunde decât alte rase de oameni. Creştinismul 
s-a altoit pe acest fond deosebit de uşor, ca pe o temelie na- 
turală şi înrudită. Aşa încât este cu totul greşit de-a opune 
structura arică spiritualităţii creştine, de-a vedea această 
structură într-o tendință de-a explica monist şi naturalist 
viaţa şi istoria, şi nu dualist şi suprafiresc, ca creştinismul. 

Opera lui H. Sauer este o monumentală replică teoriilor 
lui Rosenberg, care explică istoria dintr-o anumită calitate 
a sângelui, a rasei, şi opune creştinismul structurii arice. 

Influenţa demonilor asupra mentalității omului şi asu- 
pra istoriei sub forma de vrajă rea, de învârtoşare, de orbire 

spirituală, o expune H. Sauer comentând pe „Faust” al lui 
Goethe, şi convingerea poporului despre realitatea ei o de- 
duce din toate basmele care au ca temă principală vrăjirea 
unor ființe omeneşti şi dezvrăjirea lor prin intervenția unor 
fiinţe nobile, curate, ajutate de forțele binelui. 

Faust este un exemplu de felul cum se foloseşte cel rău 
de farmecul personal al cuiva pentru a exercita prin el o in- 
fluenţă nefastă asupra semenilor. El vrăjeşte pe Margareta 
pentru a o nenoroci. Dar şi persoana prin care se exercită 
vraja sfârşeşte rău, aşa cum ne arată pilda lui Faust. Diavo- 
lul ajută lui Faust nu cu alt scop şi rezultat decât pentru a 
şi-l robi cu totul şi pentru vecie. 

În fond povestea lui Faust cuprinde acelaşi mare ade- 
văr ce se ascunde în toate povestirile poporului despre târ- 
gul ce-l face diavolul cu câte un om, în baza căruia îi dă 
comori şi putere peste oameni ca, la urmă, să-i ia în schimb 
sufletul lui sau al vreunui copil al său. 

În povestirile poporului român câte o babă rea, ce stă 
în legătură cu puterile nefaste şi duşmane omului, vrăjeşte 
o fată cuminte şi frumoasă, de-o adoarme pentru lungă 
vreme, sau transformă câte un vrednic flăcău de împărat în 
cerb, porc etc. până ce vine un Făt-Frumos cu suflet nevino- 
vat, luptător în slujba binelui, cuviincios cu Sfânta Dumi- 
nică, milos cu furnicile şi cu păsările, care, cu ajutorul 
miraculos al acestei lumi bune, reuşeşte să trezească din 
somnul îndelungat şi să readucă în existenţa lor adevărată 
fiinţele vrăjite, dezlegându-le de lanţurile care le ţineau într-o 
existenţă falsă, inferioară. 

H. Sauer consideră, pe drept cuvânt, ca o imensă vrajă, 
ca o învelitoare uriaşă aşezată pe spiritul omenirii moderne, 
raționalismul care domneşte exclusiv de aproape două sute 

de ani sub diverse forme. Raționalismul acesta este o vrajă, 
este o legătură de solzi pe ochii sufleteşti ai omenirii, neîngă- 
duindu-i să vadă altă realitate decât cea a omului, respectiv 
cea a naturii, neîngăduindu-i să vadă ceea ce-i atât de impu- 
nător, de copleşitor, de fundamental în viață: pe Dumnezeu. 

Dar vraja aceasta poate să aibă şi alte forme. Sunt multe 
feluri de orbiri individuale şi colective. De câte ori ne izbim, 
la inşi şi la colectivităţi, de ciudate incapacități de a vedea 
lucrurile limpezi, de a admite adevăruri elementare, de pa- 
siunea oarbă de a nega valori şi realități evidente, de a suci 
realitatea văzând-o altfel, văzând unde este rău bine şi unde 
este bine rău, ne aflăm în prezenţa unei vrăji rele. Uneori se 
vede cum vraja emană prin câte o persoană, alteori nici nu 
ştii cum se produce. Parcă exaltă din diferite puncte ale at- 
mosferei deodată; încep oamenii ici şi colo să cugete într-un 
anumit fel sucit şi primejdios, parcă vrând diabolic să în- 
mulțească răul, să aducă haosul şi dezagregarea. 

Ceea ce-i şi mai periculos este că mai totdeauna faptele 
şi gândurile la care îndeamnă starea de vrajă par foarte 
bune. Sfinții Părinţi ştiu aşa de bine să ne avertizeze de a ne 
păzi de vrăjmaşul omenirii, care ni se prezintă pentru a ne 
înşela în înfăţişarea îngerului luminii, atunci fiind mai pe- 
riculos, pentru că nu ştim să ne ferim de el. 

Starea de vrajă este un fel de somnambulism spiritual; 
de aceea vorbesc basmele de aruncarea în somn prelung a 
fetei de împărat. Ea este o grozavă îngustare a spiritului şi 
a libertăţii, o transformare a omului în automat ce se mişcă 
de parcă-i hipnotizat, fără să cugete, sau într-o ființă purtată 
de patimi. De aceea vorbesc basmele de prefacerea fiului de 
împărat în porc sau alt animal. Şi ce împărat este Părintele 
omului? Însuşi Dumnezeu. Din demnitatea fiului celui mai 
















































































744 CULTURĂ ŞI DUHOVNICIE 


mare împărat, din armonia şi desăvârşirea celei mai admi- 
rabile frumuseți spirituale, este coborât în starea de porcie. 

Vraja este cea mai subtilă şi mai periculoasă armă a 
celui rău, pentru că ea orbeşte pe om de nu mai vede că face 
rău. Îl aruncă într-un cerc vicios, de unde nu mai poate ieşi 
prin sine, sau prin ajutor omenesc, căci nu mai vede altceva 
ca bun decât ceea ce face. Dinăuntru nu poţi vedea că eşti 
în vrajă. 

Numai în afară se pot remarca drept semne ale ei două 
elemente: unilateralitatea şi patima, care de altfel sunt strâns 
condiționate şi înrudite. Omul de sub vrajă nu primeşte alt 
punct de vedere, nu discută, nu dă altuia dreptate sau, chiar 
dacă o face, este numai în aparenţă. Dar care om nu este mai 
mult sau mai puţin astfel? Omul de sub vrajă este apoi un 
om pătimaş până la furie. El n-are libertate. Prin toate pati- 
mile se îndeseşte în jurul spiritului nostru nourul gros al 
vrăjii. Vedem şi acționăm numai aşa cum ne poartă patimile 
noastre. Dar mai ales se remarcă aici patima exclusivismu- 
lui, a unui fel de mândrie egoistă învârtoşată că numai tu ai 
dreptate. Şi care om nu are mai mult sau mai puţin din pa- 
tima aceasta şi din toate celelalte? De aceea, oriunde este pa- 
timă şi păcat, este şi stare de vrajă. Mai mult sau mai puțin 
la toţi. Numai în rare străfulgerări, în momente de sinceră 
rugăciune, de sinceră coborâre în noi sub privirea lui 
Dumnezeu, se despică cu totul întunecimea vrăjii şi vedem 
realitatea aşa cum este, largă, senină, chemându-ne la înfră- 
țire cu lumea, la îngenunchere fericită la picioarele Tatălui 
ceresc, dar şi pândită de cel vrăjmaş, aşa cum suntem şi noi. 

Vraja este ca o miasmă împrăştiată, în straturi mai 
groase sau mai transparente, în jurul tuturor de cel rău. El 
stă la pândă, cum zic rugăciunile, şi adeseori ne întinează 

gândurile, răscoală patimile din noi, ne aruncă în duşmănii 
şi fapte urâte, ne orbeşte, cu un cuvânt. 

Dar dacă nimeni nu scapă neînvăluit de vraja celui rău, 
aceasta nu înseamnă că nu stă asupra unora mai compactă, 
mai statornică, ţinându-i într-o orbire mai crâncenă. Sunt 
oameni care luptă împotriva ei, deşi nu pot scăpa perfect, 
cu rugăciunea, cu asceza, cu smerenia, cu efortul de autos- 
tăpânire. Şi sunt alţii care se predau integral ei, cu frenezie. 

Intr-un alt articol vom arăta cum harul este singurul 
mijloc prin care ne putem mântui de ea. 

Har şi vrajă 
(II) 


De învârtoşarea sufletului şi de robia patimilor, de ceea 
ce numim vrajă, nu poate să ne scape decât iubirea lui 
Dumnezeu, care este tot una cu harul. Chiar şi iubirea cu- 
rată a semenului ne face să fim mai puţin încăpățânați, să 
ne deschidem sufletul într-o înțelegere asemănătoare pen- 
tru alți oameni şi alte comportări decât a noastră, să putem 
face lucruri mai mari, eliberați de piedica anumitor patimi 
şi cu forțele sufleteşti crescute ca florile sub zâmbetul lumi- 
nii solare. Câtă putere pentru o acţiune sau alta, care ne 
părea imposibilă fie din pricina greutății ei obiective, fie din 
cauza vreunei patimi care ne ţinea legaţi, nu ne dă încrede- 
rea iubitoare a altuia? E în iubirea, în încrederea, în nădej- 
dea cu care ne priveşte altul un fluid care, precum fluidul 
vrăjii ne îngheaţă sau ne dă o mare forță spre lucruri care 
în ultima analiză se dovedesc a fi în serviciul răului, aşa el 
ne dă o putere spre lucruri mari, dintre care cel mai mare 
este eliberarea de orice patimă, încât ne simţim curați, uşori, 
iubitori a toată lumea, puternici şi cu spor în fapte frumoase, 


* Telegraful Român, an LXXXIX, nr. 14, 30 mart. 1941, pp. 1-2. Semnat: 
D. Stăniloae. 

gata la orice sforțare, fără să fim vehiculaţi de o pasiune, de 
un interes egoist. Întrucât şi harul te duce spre bine uşor, ca 
o vrajă, parcă are oarecare asemănare cu ea. Dar pe câtă 
vreme vraja te robeşte patimilor şi te închide într-un cerc 
magic al unilateralității, pe câtă vreme vraja, când nu-ţi în- 
gheață puterile, ţi le canalizează spre ceea ce este rău, sau 
este bun numai în aparenţă, harul te eliberează, te înseni- 
nează, te înaripează spre ceea ce este cu adevărat bine. 
Harul scoate sufletul omului din temniţa întunecată şi în- 
gustă, în orizontul luminos, larg, în care poate respira şi se 
poate mişca liber, ceea ce îi sporeşte nemăsurat puterile de 
iubire a vieții şi de făptuire. 

Am vorbit în aceste rânduri de har în strânsă legătură 
cu iubirea curată a omului. Păstrând proporţiile, trebuie să 
ne dăm însă continuu seama că, pe cât de superioară în pu- 
tere şi puritate este iubirea divină faţă de cea umană, pe atât 
de superior este harul față de ceea ce primim sufleteşte prin 
iubirea altuia. 

Greu se află om a cărui iubire să fie atât de curată şi de 
dezinteresată încât să te dezlege de legăturile patimii şi ale 
vrăjii şi să nu te lege mai degrabă. De obicei prin farmecul 
persoanelor omeneşti suntem aduşi în stare de vrajă, prin 
faptul că ne leagă de ele, ne face robii lor, cum este cazul lui 
Faust în literatură şi a atâtor inşi din viața concretă. Numai 
iubirea lui Dumnezeu eliberează, numai ea este har, şi numai 
întrucât un om iubeşte pe altul în numele lui Dumnezeu, cu 
iubirea curată a Lui, are efecte asemănătoare. lată motivul 
pentru care Făt-Frumos al basmelor noastre, deşi are atât de 
minunate calități, nu vrăjeşte, ci dezleagă de vrajă. Care este 
deosebirea între el şi Faust, sau între el şi personajele din 
viaţa concretă, care înlănţuiesc libertatea şi strâmtează 

capacitatea morală a omului? Făt-Frumos este smerit şi prin 
această smerenie retează strălucirea aparentă a calităților 
sale; nu cheamă privirile spre sine, nu vrea să lege de sine 
pe nimeni. Mai mult, în concepția poporului, el prin sine nu 
este nimic, sau este ceva tocmai prin modestia sa, prin con- 
ştiinţa pe care ar trebui să o aibă orice om că prin sine nu 
poate face față unor lucruri mari. El se goleşte pe sine de 
orice pretenţie, ca un creştin ideal, pentru a-şi putea lua loc 
în el conţinutul puterii şi ajutorului divin. Orice om înzestrat, 
numai atunci evită primejdia de a se face centru de vrăjire 
pentru alții, de a lega pe alţii de sine, de ceva creat, depăr- 
tându-i de Dumnezeu, când contrabalansează aceste însuşiri 
cu o mare smerenie. Cu cât este mai dăruit cineva de 
Dumnezeu, cu atât trebuie să fie mai smerit, pentru a nu se 
folosi cel rău de darurile lui pentru nenorocirea semenilor. 
Mândria, interesul stăpânirii peste alții sunt elementele prin 
care cel rău se face stăpân peste fiinţa înzestrată şi peste cele 
ce vin în legătură cu ea. Vraja fiind ceva diabolic, lucrează 
numai prin păcatul mai mult sau mai puţin acoperit. 

Ce minunată concretizare a spiritului ortodox găsim în 
chipul lui Făt-Frumos din basmele noastre! 

Făt-Frumos este nevinovăția, bunătatea şi mila întru- 
pată. Nu frumuseţea fizică este dominantă în făptura lui, ci 
puritatea morală şi bunătatea. Aceasta îi asigură ajutorul 
puterilor suprafireşti bune. Motorul faptelor lui este iubirea 
de om, mila față de el, şi în acest punct se întâlneşte cu fiin- 
țele suprafireşti ale binelui care îi insuflă puterea lor atotbi- 
ruitoare. Aşa încât vraja este împrăştiată în ultima analiză 
prin iubirea curată, prin bunătatea mai presus de fire, care 
se foloseşte de Făt-Frumos ca de o potrivită cauză instru- 
mentală. Dacă vraja este produsul urii, al geloziei, al dorinţei 


o ei al re 

de stăpânire, destrămarea ei se datorează iubirii curate a 
lumii bune de dincolo de fire, lucrând prin nevinovăția, 
smerenia, puritatea de crin a unui om. Dezvrăjirea este rea- 
lizată prin etică; nu prin etica justiţiei, ci prin cea a iubirii. 
Poporul nostru a ştiut să vadă superioritatea celei din urmă. 
Lumea germană ridică între virtuţi la locul cel mai înalt 
vitejia şi onoarea. Acestea sunt însuşirile cavalerilor medie- 
vali, acestea se accentuează şi azi. Onoarea călcată aduce răz- 
bunarea care este proslăvită ca o faptă perfect morală. În 
chipul lui Făt-Frumos nu se scoate în relief vitejia. El biruie 
nu prin sine, ci prin ajutorul de sus, dobândit prin puritatea 
şi bunătatea sa. Omul prin sine n-ar putea birui forţele cu 
nenumărate capete ale zmeului — complexitatea răului social. 
Făt-Frumos este de asemenea cu mult superior, ca să se facă 
atâta caz de onoare şi mai ales să i se tulbure limpezimea se- 
rafică a chipului cu întunecate şi mici preocupări de răzbu- 
nare. Vitejia şi onoarea au rămas mult în urmă față de 
înălțimea etică la care este ridicat Făt-Frumos. Dacă ar fi un 
simplu viteaz, ambițios pe onoarea lui, n-ar fi ființa care dez- 
vrăjeşte, ființa harului, nimicitoare nu a răului extern, ci a 
realităţii lui spirituale. Ar rămâne şi el în cercul vicios al 
lumii acesteia, supusă patimilor şi vrăjii. Aşa însă, coboară 
zâmbetul de viață făcător al iubirii dumnezeieşti peste lumea 
întemnițată, sparge cercul ei magic cu puterea altei lumi. 
În chipul lui Făt-Frumos e concentrată, într-o armonie 
deplină, toată desăvârşirea omului în sensul creştin al cu- 
vântului; o desăvârşire în care omul dă numai ceea ce poate 
da el, însă ceea ce este necesar să dea pentru a fi încununat 
de puterea lui Dumnezeu. Fără a fi un erou în sensul mo- 
dern - încărcat de paradă - al cuvântului, biruie greutăți şi 
duşmani supraomeneşti prin ajutorul dumnezeiesc; fără a 

fi un înţelept şi un erudit arogant ca cei de azi, dezleagă prin 
acelaşi ajutor de sus cele mai complicate probleme ce i se 
pun în calea țintelor sale; fără a fi un sfânt prin încordări as- 
cetice, este totuşi nevinovăția şi bunătatea întrupată, aureo- 
lat de harul dumnezeiesc. Este smerit, bun, gata să înfrunte 
cele mai mari greutăţi pentru scăparea altora. Este smerenia 
omenească şi dispoziția de slujire, încununate de puterea 
dumnezeiască. Este foarte mic şi în acelaşi timp uriaş de 
mare, este foarte simplu şi în acelaşi timp uluitor de deştept, 
este om ca toți oamenii şi în acelaşi timp mai tare ca puterile 
diavoleşti ale zmeilor. 

Este greu să te reții să nu vezi adunate în chipul lui Făt- 
Frumos trăsături esenţiale din chipul lui lisus Hristos. Su- 
fletul creştin al poporului nostru a trecut din figura lui lisus 
linii importante în zugrăvirea portretului lui Făt-Frumos. 
În orice caz, este concretizat în el un ideal de tânăr creştin 
aşa cum îl impunea lisus Hristos, ca model şi creştinătatea 
profundă a inimii româneşti, neomiţând nici aureola de lu- 
mină şi de putere suprafirească de care se împărtăşeşte un 
asemenea creştin de la Dumnezeu. 


Cuvântul conducătorului” 


La ceremonia cinstirii ostaşilor care şi-au făcut dezin- 
teresat datoria în zilele de 21-23 ian., s-a rostit, de la locul 
de supremă reprezentare şi răspundere națională, cuvântul 
cel mai răspicat al marii dureri şi aspirații româneşti. Con- 
ducătorul statului, care este şi un general călit în războiul 
de întregire naţională, a spus: 


„Nu va fi linişte în acest colț al Europei, şi nu va fi drep- 
tate adevărată în lume, cât timp nu se va face sau nu-şi va 
face dreptate poporul românesc. Şi se va face.” 


Generalul Ion Antonescu a pus prin aceste cuvinte de- 
getul pe rană, a dat glas sentimentului care domină tot cu- 
prinsul sufletului românesc. Tot restul de lozinci, de 
dispute, de probleme care au fost sau mai sunt ridicate de 
unii sau alții dintre noi în mijlocul obştii naționale sunt di- 
versiuni şi surogate, născute fie din naivitatea, fie din reaua 
voinţă a celor ce le susţin şi le umflă. De la 30 aug. 1940 noi 
avem altă problemă națională care să merite, măcar pe de- 
parte, o atât de continuă şi de intensă concentrare de suflet 
şi de voinţă. Primul cuvânt care se desprinde natural din 
lăuntrul fiecărui român este cuvântul durerii pentru ceea ce 


* Telegraful Român, an LXXXIX, nr. 15, 6 apr. 1941, p. 1. Semnat: DS. 

am pătimit şi al hotărârii de înlăturare a nedreptății. Acesta 
este Cuvântul prin excelenţă al sufletului românesc de azi, 
pentru că el exprimă preocuparea noastră totală, perma- 
nentă, neostoită. Toate celelalte cuvinte ce le mai spunem, 
pe teren cultural, social, politic, îl presupun pe acesta stă- 
ruind tăcut, atotstăpânitor, în cugetul nostru. Numai când 
îl rostim sau îl auzim rostit pe acesta simțim că vine la ex- 
presie fiinţa noastră însăşi, respirăm o gură de aer, fără de 
care nu putem trăi mult. 


„Un neam nu poate trăi abdicări şi renunţări. Un neam 
trăieşte din afirmarea drepturilor sale imprescriptibile”, 


a spus Înaltpreasfințitul Mitropolit Nicolae la congresul 
Astrei, de la 24 nov. 1940. Da, organic, sufleteşte, nu poate 
trăi astfel un neam. Aşa cum nu poate trăi un om cu gura şi 
cu nările înfundate mai mult timp. În zadar i-ai arăta tot 
felul de lucruri mai mult sau mai puțin interesante, spre a-i 
distrage atenţia. El trebuie să respire, sau moare. 

Desigur, avem azi în ordinea politică aliaţi sau chiar 
prieteni. Dar nu există prieten care să poată lua în nume de 
rău prietenului exprimarea durerii lui. Nimeni nu poate so- 
coti întru ceva jignitoare pentru prieteni o asemenea expri- 
mare a durerii. 

Mai ales faţă de prieten trebuie exprimată durerea, căci 
el are mai multă putinţă de înţelegere şi de la el se aşteaptă 
în primul rând un ajutor. 

Noi nu mai putem tăcea de acum înainte; dreptatea ne 
porunceşte să pledăm pentru ea, ca toată lumea să o cu- 
noască. Noi nu mai putem avea, ca națiune, linişte până nu 
vom vedea restabilită sfânta dreptate. 

Noi trebuie „să ne strigăm aspirațiile noastre de pe aco- 
perişul caselor”, cum a spus Înaltpreasfinţitul Mitropolit 
Nicolae recent la Timişoara. 

DI general lon Antonescu a spus ceea ce avea de spus 
fiecare român, ceea ce ardea în inima fiecăruia din noi. 

Desigur, noi avem şi răbdare. Nu orice timp este favo- 
rabil realizării unui ideal, oricât de drept şi de implacabil ar 
fi el. Dar nu este îngăduit şi nimeni nu ne poate opri să 
trăim neîncetat cu el, să-l urmărim zi de zi, să-l legănăm în 
gândurile şi cântecele noastre, să-i pregătim înfăptuirea tri- 
umfală prin oțelirea noastră morală şi fizică, să priveghem 
pentru a prinde cea mai bună clipă a realizării lui. 

Dacă pentru prima întrupare a dreptăţii în acest colţ de 
Europă au fost în stare să moară opt sute de mii de români, 
amintirea frumuseţii acestei întrupări trebuie să ne facă în 
stare să murim şi mai mulți pentru readucerea ei din nou în 
lumea realității. Dacă până nu cunoştea pe Ileana Cosânzeana 
decât prin închipuire a fost în stare acest neam — Făt-Frumosul 
basmelor noastre — să lupte amarnic cu zmeii, suferind atât 
de crâncene însângerări şi greutăți, cu cât nu va lupta mai 
vitejeşte acum, după ce, cunoscând-o scurt timp aievea, a fost 
din nou răpită în timpul unui somn din neglijență? 

lar Dumnezeu, Care este cu cei credincioşi, cu cei ce 
luptă pentru dreptate şi pentru scăparea semenilor din robie 
şi chin, ne va ajuta. De aceasta suntem siguri ca de răsăritul 
soarelui, ca de ordinea firească a lumii, ca de Providența 
dumnezeiască. 








































































































































































Biete iluzii 
Adevărul în chestiunea opririi 
de către Vatican a prozelitismului maghiar 
printre românii din Ardealul răpit 


În ziarul Universul (nr. 88, 1941), a apărut o corespon- 
denţă trimisă din Alba-Iulia, care scoate cele mai optimiste 
concluzii dintr-o situaţie înțeleasă tocmai pe dos. lată faptele: 

Tâlcul lor adevărat va urma. 


Corespondentul provincial al ziarului numit a citit într-o 
foaie ecleziastică venită cu mare întârziere din Roma, că 
aşa-zisul „sfântul scaun”, a dat un decret, intrat în vigoare 
la 23 nov. 1940, care hotărăşte următoarele: 


„Pentru observarea strictă a disciplinei ce prevede că 
fiecare credincios trebuie să aparţină ritului în care s-a 
născut, Sanctitatea Sa Pius al XII-lea s-a îndurat a hotărî, 
că facultatea de a trece de la un rit la altul se poate admite 
numai de către Sfântul Scaun.” 

„Încetează prin urmare facultatea de care se bucurau 
nunții şi delegaţii apostolici pe baza decretului din 6 dec. 
1928, rezervându-se direct acestei Sfinte congregații dreptul 


* Telegraful Român, an LXXXIX, nr. 15, 6 apr. 1941, p. 3. Nesemnat. 

de judecată în toate chestiunile ce se referă la trecerea de 
la un rit la altul, fie că este vorba de clerici, fie de simpli 
credincioşi.” 


Îndată după răpirea Ardealului de Nord, oficialitatea 
ungurească a dezlănțuit, după vechiul nărav, o adevărată 
teroare administrativă împotriva românilor greco-catolici, 
silindu-i să treacă de la ritul uniat la ritul romano-catolic. 
Cu ce scop? Ca să se falsifice încă o dată datele recensămân- 
tului, confundând - voit — după o metodă perfidă, practicată 
şi altă dată, originea etnică cu confesiunea. Romano-catolicii 
din Ardeal fiind aproape sută la sută cetăţeni de origine et- 
nică maghiară, este aşa de simplu să-l treci pe un uniat — 
român, rutean sau altfel — la ritul romano-catolic, pentru ca 
apoi, la numărarea populaţiei, să-l faci scăpat aşa, ca „din 
greşeală”, printre maghiari din pricina culorii sale confesio- 
nale. Străinătatea nu se va osteni să controleze la fața locului 
exactitatea înregistrărilor, numărul „maghiarilor fără voie” 
creşte, şi treaba este gata: pretenţiile teritoriale ale coroanei 
cu crucea strâmbată de fărădelegi apar „deplin îndreptățite” 
şi agitația revizionistă are toate şansele să fie luată în serios. 
Şi chiar să obțină reparaţii monstruoase, ca astă-vară, în ce- 
tatea valsului nemuritor. 

Numitul corespondent face o apropiere între această 
perfidă metodă maghiară, de sporire birocratică a popula- 
ției amatoare de ciardaş (dans popular maghiar, n. ed.), şi 
decretul papal pomenit; şi se înduioşează foarte. Alături de 
el, vor face acelaşi lucru mai toți cititorii mişcătorului său 
reportaj, care nu vor pregeta, desigur, să-l preamărească pe 
„Sfântul Părinte”, pentru că „teprimă prozelitismul conce- 
put ca armă politică de dominare, de către statul maghiar”. 

Aşa-i? 

Nu-i aşa! 

Hotărârea pomenită nu constituie o măsură de favoare 
pentru oropsitul element românesc din Ardealul răpit, de 
care Vaticanul se dezinteresează acum, ca şi altă dată. 

Aceasta — cum precizează textul însuşi — a fost dată 
„pentru observarea strictă a disciplinei ce prevede că fiecare 
credincios trebuie să aparțină ritului în care s-a născut”. Este 
vorba deci de o măsură menită să menţină status quo-ul 
lăuntric al monarhiei papale, să prevină schimbări de rit, ca 
cele obişnuite înainte cu câţiva ani între cehi şi polonezi bu- 
năoară: romano-catolici, care se pregăteau pentru preoție, 
treceau la Uniaţie, ca să se poată însura. Vaticanul admite 
şi încurajează prozelitismul printre nepapistaşi. În cazul de 
față, nu a mai fost nevoie ca românii uniați din nordul 
Ardealului să mai fie convertiți la primaţie câtă vreme ei 
sunt deja încorporaţi la Biserica Romano-Catolică şi legiui- 
rile papale recunosc de drept şi de fapt ritul lor. 

Dar dacă autorităţile maghiare se fac forte să-i treacă 
totuşi pe românii uniați la romano-catolicism, guvernul din 
Budapesta va avea oricând atâta trecere la Vatican încât să 
obțină de la Episcopul Romei o încuviințare pe care până 
acum i-o dădeau nunții apostolici. Simpatia „Sfântului 
Părinte” faţă de zeloasa națiune maghiară este prea tandră 
ca să îngăduie refuzuri în asemenea cazuri. 

Prin urmare, decretul pomenit este în realitate inoperant. 
N-a fost dat de dragul românilor şi nu va curma abuzurile 
maghiarilor. Aceştia din urmă vor continua să se poarte aşa 
fel încât să nu-şi dezmintă nici în viitor faima de meşteri is- 
cusiți în deznaţionalizarea popoarelor care le-au încăput pe 
mâini. Afacerea Hajdudorogh spune tot în această privinţă. 


în A Ata o FOR ei es 

Induioşarea corespondentului cu pricina, a cărui bună- 
credinţă n-o punem câtuşi de puţin la îndoială, a fost prici- 
nuită deci de-o biată iluzie. 

Hotărârea de a nu admite schimbări de rit în sânul 
Bisericii papale este veche; decretul amintit o confirmă 
numai, atâta tot. Ceea ce înseamnă că îndepărtarea uniaților 
de ființa neamului lor este socotită la Roma mult mai de- 
plină decât o admit ei înşişi. 






































































































































































































































Iubirea învinge moartea” 


Iubirea desăvârşită este aceea care este în stare să 
meargă până la moarte şi să treacă prin ea pentru cei iubiți. 
Astfel, iubirea adevărată este bărbățţie, este eroism, şi nu 
simplă moliciune şi petrecere în stări de satisfacție egoistă. 
Iar eroismul din iubire este mult superior oricărui alt fel de 
eroism, cum ar fi de pildă cel din dorinţa de slavă deşartă, 
din disperare sau din alte motive. A? 

Iubirea care merge până la a se lăsa răstignită pe cruce 
este ceea ce dă jertfei noblețea supremă, sublimul. | 

Învățătura dogmatică a Bisericii ne spune că Fiul lui 
Dumnezeu S-a întrupat şi a murit pe cruce pentru a satis- 
face rânduiala dreptății şi mânat de iubirea divină pentru 
om. În cadrul acestei scheme a dogmei, se cuprinde însă 
atâta adâncime şi bogăţie de sensuri, încât nu poate fi epui- 
zată de nicio viziune şi de nicio descriere omenească şi nici 
de toate la un loc. îi 

Explicaţia dogmatică a acestor minunate fapte divine 
din mijlocul istoriei omeneşti nu se mistuie prin unul sau 
două-trei motive, pe care mintea noastră este în stare să le 
domine deplin cu înțelegerea. Cine poate înțelege deplin 





* Telegraful Român, an LXXXIX, nr. 17, 20 april. 1941, p. 2. Semnat: 
D. Stăniloae. 

sfatul lui Dumnezeu? Trebuie să stea la baza întrupării şi 
jertfei Domnului o constelație plenară de motive, de toate 
nuanțele şi adâncimile, deşi mintea noastră simplificatoare 
este silită să le încadreze în cei doi termeni extrem de gene- 
rali, dreptate şi iubire. 

Stăruind, cu ajutorul lui Dumnezeu, asupra unuia sau 
altuia din aceşti termeni, s-ar putea să se găsească numai în 
el atâta bogăţie de motivaţie a faptelor mântuitoare ale 
Domnului, încât să ni se pară că ar ajunge singur să le ex- 
plice. Aceasta însă nu constituie în niciun caz un indiciu că 
nu-şi are şi celălalt termen însemnătatea sa în motivaţia în- 
trupării şi jertfei de pe Golgota. 

În acest articol voiesc să insist puţin în special asupra 
iubirii ca motiv şi ca explicaţie a jertfei şi iubirii care au ridi- 
cat frământarea omenească la gradul şi la sensul de istorie. 

Pentru care motiv (pentru care motiv încă?) s-a săvârşit 
marea durere de pe dealul Căpățânii, ce simbolizează cul- 
mea încăpățânării omeneşti în rău? lată ce ne mai spune în 
această privinţă, spre o plăcută mulțumire şi edificare a su- 
fletului, o privire mai atentă în ființa iubirii. Iubirea desă- 
vârşită trebuie să meargă până la moarte, şi cine are o iubire 
atât de desăvârşită față de oameni ca Dumnezeu? Iubirea 
n-ajunge să fie declarată; ea trebuie arătată, se cere arătată. 
Dumnezeu S-a suit pe cruce nu numai ca să ne asigure cât 
de mult ne iubeşte — şi aceasta este mare lucru când îl ştim 
sigur -, ci şi pentru că prin Sine iubirea Lui tindea să facă 
maximum pentru noi. Desigur, aceasta nu Îl supune pe 
Dumnezeu unei necesităţi, căci iubirea este totuşi act de 
voinţă. Iubirea în gradul suprem este aceea care persistă 
chiar când ființa iubită o huleşte, o urăşte şi, în ura ei, o duce 
la cruce. Cel ce iubeşte desăvârşit moare iubind chiar pe cel 

ce-l omoară. Moartea, în asemenea caz, nu este numai o ma- 
nifestare a grozavei decăderi morale în care se află omul, ci 
şi ultima dovadă care vine să se ofere iubirii pentru a-şi 
arăta infinitatea ei, imposibilitatea de a fi supusă prin ceva. 
Nesfârşirea iubirii, când se întâlneşte cu păcatul omenesc, 
fie îl dizolvă, fie este dusă la moarte. Tertium non datur. Dar 
poate că este necesar să se întâmple şi ultima latură a alter- 
nativei pentru a-şi arăta iubirea incredibila ei măreție şi re- 
zistență. Triumful iubirii se arată parcă mai mult prin 
moarte. Când învinge fără să fie dusă la moarte nu ni se 
arată încă toată puterea ei. Iubirea care a trebuit să suporte 
moartea şi-a vădit mai mult biruinţa decât cea care n-a avut 
ocazie să meargă până acolo. Infinitatea iubirii, infinitatea 
puterii ei se arată în moarte, căci aici cel ce iubeşte riscă sau 
jertfeşte totul şi arată că, dacă ar avea nu o viață, ci nenu- 
mărate, pe toate le-ar jertfi pentru ființa iubită. 

Dar iubirea este unitatea de măsură pentru viață. Cu 
cât iubirea este mai mare, cu atât viața este mai adâncă, mai 
multă. Iubirea porneşte totdeauna din surplus de viaţă; iar 
nepăsarea ei față de moarte este însăşi conştiinţa suverani- 
tății vieţii față de moarte. Este un mare lucru pentru viață 
să nu se simtă umilită, copleşită, înfricată de moarte. Atitu- 
dinea aceasta, de superbă sfidare a morţii, nu se poate ex- 
plica decât printr-o abundentă concentrare de viaţă în acest 
punct, printr-o covârşitoare siguranță a neînsemnătății mor- 
ţii în faţa vieții. Biruința asupra morţii se obține nu prin fuga 
de ea, ci prin revărsarea vieții peste ea. 

Cine nu se simte mai fericit, cu mai multă bucurie de 
viață, iubind? Şi cine n-a experiat veştejirea dorului de a fi 
şi de a activa, când nu are iubire față de nimeni? Interesul 
față de alţii întreține gustul de a trăi în noi, împreună cu in- 

teresul ce ni-l poartă alții nouă. Prin iubire trăim şi ne miş- 
căm şi suntem. Deficiența de iubire roade zi de zi la temelia 
vieții noastre. Dacă am avea iubire desăvârşită unii față de 
alții, n-am mai muri. Am trăi veşnic şi nu ne-am plictisi. 

Iubirea lui lisus Hristos s-a urcat pe cruce din pricina 
desăvârşirii ei. Dar aceeaşi desăvârşire, fiind suprema con- 
centrare de viaţă, biruieşte asupra morţii şi altfel decât prin 
simpla sfidare a ei. Biruieşte răzbind, dincolo de moarte, la 
o nouă viaţă. Jertfa supremei nobleţe, fiind manifestarea cea 
mai deplină a iubirii nesfârşite, este prin însuşi acest fapt o 
biruinţă sigură a vieții asupra morţii. Mormântul acceptat 
din iubire este semnul supremei încordări a vieţii şi izvorul 
înălțării ei desăvârşite. Prin moarte se calcă într-adevăr asu- 
pra morţii. Prin moarte biruieşte viaţa. 

Iubirea, prin urmare, face legătura între moarte şi în- 
viere. La înviere duce numai jertfa adevărată, pentru că 
numai moartea din iubire desăvârşită este jertfă adevărată. 

Calitatea acestei jertfe adevărate n-a avut-o decât lisus 
Hristos, pentru că numai El S-a lăsat ucis de cei pe care i-a 
iubit, iubindu-i, iertându-i şi lăsându-le deschisă calea mân- 
tuirii, chiar săvârşind ei această faptă. De aceea numai EI a 
înviat. Desigur, ca să fi putut iubi astfel, ca să fi putut aduce 
o astfel de jertfă, trebuia să fie Dumnezeu. lubirea desăvâr- 
şită este una cu Dumnezeu. 

Dar iubirea Lui, desfăşurată în toată plinătatea ei în 
văzul lumii, pe Golgota, este singurul mijloc şi pentru mân- 
tuirea oamenilor de păcat. Iubirea supremă nu este numai 
singura putere care răzbeşte prin moarte, ci şi cea care des- 
chide zăvoarele sufletului nostru încuiat în vraja răului. 
Unde iubirea nu poate face nimic, nu există altă putere care 
să mai poată ajuta. 

„Tot răul se săvârşeşte prin închiderea eului în faţa lui 
tu, în singurătatea sa. lar cine vrea să iasă din această sin- 
gularizare cu adevărat pentru a intra în relaţie cu tu, cu 
Dumnezeu şi cu omul, nu o poate face altfel decât prin 
iubire.”i 


Este însă o iubire care nu poate izvori de la noi, ci numai 
de la Dumnezeu ne poate veni, ca dar. Prin moartea pe cruce, 
iubirea divină s-a apropiat cu toată intensitatea ei de noi. 
Jertfa aceasta s-a săvârşit în cercul societății omeneşti, pentru 
oameni. Pe muntele încăpăţânării omeneşti s-a coborât du- 
ioasă, caldă, suferind orice, iubirea dumnezeiască, pentru 
a-l dizolva. Învingând moartea, iubirea divină învinge şi pă- 
catul în cei ce vor să-şi deschidă sufletul în fața lui Iisus Hristos 
şi însăşi această revărsare a iubirii Lui în om, fiind suprema 
intensificare de viaţă, învinge şi moartea din el. 

Iubirea lui lisus concentrându-se întreagă în favoarea 
nostru, în interesul nostru, prin întrupare şi prin moarte, ră- 
mâne aproape de noi, aşa cum iubirea şi grija noastră ră- 
mâne, analogic, în jurul celui pentru care am făcut mari jertfe 
şi am depus mari osteneli spre a-l scăpa, ajuta şi ridica. 

Ea ne solicită în toată clipa vieţii pământeşti să ne des- 
chidem inima, să ieşim din învârtoşarea egoismului şi să 
răspundem lui lisus prin iubire. Ea stăruie la uşa sufletu- 
lui, nevăzut, dar uşor de simţit, aşa cum stăruie uneori câte 
o ființă omenească superioară care prin îndelungată răb- 
dare, suferind orice ofensă din partea noastră, ne iartă 
toate, ne prețuieşte, ne încurajează, ne înțelege, ştiind că 
doar în felul acesta ne poate face mai buni şi în niciun caz 


1 F. EBNER, Wort und Liebe, p. 276. 

prin loviri mândre ale sensibilităţii noastre, devenită exce- 
sivă prin păcat. 

Scoaterea sufletului din izolare prin iubirea lui Hristos 
şi aşezarea lui în comuniune cu Dumnezeu şi cu semenii 
este una cu scoaterea lui la lumină. Omul împleticit în labi- 
rintul lui de planuri de duşmănie împotriva altora, omul in- 
capabil de comuniune adevărată este întunecat în lăuntrul 
şi pe faţa lui. Poporul spune just de un om prietenos, ne- 
duşmănos, fără gânduri ascunse, că este om cu sufletul şi 
cu fața deschisă. Este o lumină în el şi pe faţa lui, care se co- 
munică şi altora. Un suflet sincer şi deplin deschis nu poate 
avea însă omul decât întru Hristos, atârnând prin credință 
cu ființa lui întreagă de Dumnezeu Cel devenit om. Numai 
atunci este în el o iubire care rezistă atâtor piedici pe care i 
le ridică intrigile şi învârtoşările omeneşti. Şi când se poartă 
între oameni cu o astfel de iubire, sufletul şi faţa lui nu mai 
sunt numai „deschise”, ci luminate dinăuntru de irizările 
calde ale bunătăţii şi ale unei prezenţe de dincolo de fire în 
conştiinţa lui. Cine intră în raport cu tu, cu Dumnezeu şi cu 
omul adică, prin iubire „acela vine la lumină”?, precum vine 
la viaţă. Iubirea, lumina şi viaţa — împreună cu adevărul — 
sunt una. 

În acest sens sunt Paştile sărbătoarea luminii: pentru că 
ele serbează triumful iubirii. 

Şi numai dacă ne vom umple şi noi de iubirea care nu 
alege şi nu se tulbură de nimic, ne vom umple şi de lumină. 
Altfel, totul ne rămâne exterior. Vom auzi vorbindu-se de 
lumina Învierii, dar nu vom simți nimic, întocmai ca un orb 
căruia i se vorbeşte de lumina zilei. Numai de vom fi intrat 





2 F. EBNER, Wort und Liebe, p. 276. 

cu adevărat, prin împărtăşire cu Trupul Domnului, în co- 
muniune de iubire cu El şi cu semenii, vor fi Paştile şi pentru 
fiecare din noi o biruinţă a iubirii, a luminii şi a vieții. 
De ce ne îndeamnă doar cântările bisericeşti: 
„Să ne luminăm cu serbarea, şi unii şi alţii să îmbrățişăm; 
să zicem fraţilor şi celor ce ne urăsc pe noi; să iertăm toate 


pentru înviere”. 


Nu există luminare fără îmbrăţişare. 


Hrană pentru sufletele fraților 
de peste graniţă” 


La Cluj se desfăşoară, sub neastâmpărul iubirii de 
popor a Preasfinţitului Episcop Nicolae o frumoasă activi- 
tate de întărire şi luminare a sufletelor fraților desfăcuţi de 
la trupul țării. Iată, ne vine acum o Viaţă a Mântuitorului nostru 
lisus Hristos, povestită pe înţelesul tuturor, de harnicul co- 
laborator al Preasfinţiei Sale, rectorul Academiei Teologice 
din Cluj, dr. L.G. Munteanu. 

De când ne trebuia nouă o astfel de povestire a vieții 
Mântuitorului, pentru popor? De câte stâlciri sectare n-ar fi 
fost cruțat sufletul lui, având într-o astfel de povestire şi o 
dreaptă tălmăcire a Sfintei Scripturi. A trebuit să vină tim- 
purile de stăpânire străină, care să ne arate, după prăbuşirea 
atâtor turnuri babilonice de preocupări culturale artificiale 
şi stricăcioase, necesitățile esenţiale ale sufletului românesc, 
care trebuie să stea permanent la temelia oricăror strădanii 
spirituale naționale. 

Cartea aceasta este binevenită nu numai fraţilor înstrăi- 
nați, ci tuturor românilor. 


* Telegraful Român, an LXXXIX, nr. 20, 11 mai 1941, p. 3. Semnat: DS. 

Dar câtă mângâiere şi întărire le va pricinui mai ales 
acelora. Şi ce rol important va avea în a întreţine în inima 
lor dragostea de slovă şi de grai românesc. 

Duioase sunt cuvintele de introducere ale Părintelui 
Munteanu: 


„Pătruns de aceste gânduri, cred că îmi împlinesc o da- 
torie creştinească şi românească, dând poporului nostru 
în suferință hrana care să-l apropie de Dumnezeu, să-l 
mângâie şi să-l întărească în nădejdea păcii drepte şi 
apropiate a vieţii liniştite şi plină de bucurii”. 


Cartea cuprinde în peste 300 de pagini de format octav 
povestirea în grai uşor şi în tălmăcire înţeleaptă a vieții 
Mântuitorului, cu bogate texte din Evanghelii şi cu ilustrații. 
Aproape fiecare din cele vreo 130 de capitole poate să for- 
meze singur o predică pentru preot. Sunt explicate pe rând 
toate pildele, ca şi toate sentințele mai greu de înţeles ale 
Mântuitorului. e 

Volumaşul va avea o mare trecere, suntem siguri. Ar fi 
bine să se găsească modalitatea desfacerii şi în librăriile 
eparhiale din țară. 







Insemnătatea obiceiurilor religioase 
ale poporului” 


În Germania s-a dezvoltat în ultimii zece ani o ştiinţă 
vastă şi extrem de interesantă, care constă în cercetarea cât 
mai fidelă şi mai sistematică a tuturor practicilor, tradițiilor, 
creațiilor poporului. Ştiinţa aceasta, numită Volkskunde, nu 
ştim ce nume ar putea avea în româneşte. Nu s-ar putea numi 
studiul Folklorului, pentru că aceasta are în vedere numai 
creațiile literare ale poporului, pe când ştiinţa de care vorbim 
se întinde asupra tuturor obiceiurilor şi credințelor, asupra 
întregului suflet al poporului, în toate manifestările lui. 

Ştiinţa aceasta reprezintă o adevărată revoluţie în ati- 
tudinea omului contemporan. Înainte domnea concepția 
iluminist-raționalistă că poporul reprezintă „pătura de jos”, 
înapoiată, trăind din resturile unor idei învechite şi copilă- 
reşti sau din fărâmiturile alterate ale ideilor ce cad din „pPă- 
tura de sus”. Productivă sau normativă în ordinea culturii 
şi a vieţii este numai „pătura de sus”. Cea de jos nu are 
decât un rost „receptiv”, de turmă care să asculte cu admi- 
rație pe intelectuali. 





* Telegraful Român, an LXXXIX, nr. 22, 25 mai 1941, p. 1. Semnat: 
D. Stăniloae. 




















































































































768 CULTURĂ ŞI DUHOVNICIE 


„Purtătoare a progresului este numai pătura intelectu- 
alilor; numai ea creează valorile spirituale; ea ţine atârnată 
de legătura bunurilor şi valorilor ce coboară în jos, 
poporul, masa, într-o oarecare apropiere de mândra 
înălțare a culturii spirituale.”! 


Azi însă, în urma câtorva lucrări importante despre su- 
fletul ţăranului, s-a reluat opinia lui Pestalozzi şi Arndt, că în 
simplitatea şi unitatea sufletului popular stă adevărata înțe- 
legere a tainelor vieții, şi nu în unilateralitatea erudiţilor. Po- 
porul nu este numai masa care are lipsă de conducere, ci şi 


„purtătorul anumitor puteri ale începutului, puteri 
veşnice, puteri nu numai reproductive şi ci productive, nu 
numai primitive, ci şi primare” (p. 151). $ 


El este mai aproape de rădăcinile dumnezeieşti ale vie- 
ţii, el are capacitatea de a vedea „întregul”, şi nu de a cădea 
într-o extremă sau alta, de a vedea tainicul şi adâncul din 
lume, el este într-o legătură nemijlocită cu originea vieții şi 
cu datoriile sale, fără interpunerea rațiunii, care reduce totul 
la atom, la fizică, la spaţiu rece. 

Poporul simte pe Dumnezeu ca pe Părintele tuturor, 
omul simplu se simte pe sine copil al lui Dumnezeu. El este 
cel mai pregătit să devină şi copilul lui Dumnezeu în Hristos, 
de aceea poporului S-a adresat Fiul lui Dumnezeu. 

Astfel, toată ştiinţa aceasta despre viața poporului se 
întâlneşte în ultima analiză cu fundamentul religios al su- 
fletului popular. Toate obiceiurile poporului sunt împletite 
sau dominate de credinţa religioasă. 





1 Georg KocHM, „Zu Geschichte und Stand der religiosen Vol- 
kskunde”, în: Theologische Rundschau, 1936, p. 153. 

Cu toate acestea, în cadrul acestei vaste ştiinţe, s-a dez- 
voltat ca o ramură aparte cercetarea obiceiurilor şi moravu- 
rilor religioase (Religiăse Volkskunde). 

Interesul care stă la baza acestei ramuri a ştiinţei sufletu- 
lui popular este în primul rând unul de ordin creştin apolo- 
getic. Cercetătorii manifestărilor sufletului popular îndeobşte 
erau şi sunt uneori şi azi dominați de ideea că tradiţiile şi mo- 
ravurile poporului poartă pecetea unei mentalități primitive 
— asemănătoare cu a triburilor din Africa — sau au un caracter 
mitologic, provenind din religia precreştină. Hans Neumann 
şi prelatul Georg Schreiber au dovedit prin lucrările lor cum 
în lumea de reprezentări religioase a poporului german, cerul 
mitologic al zeilor precreştini a fost ocupat de Dumnezeul 
creştin şi de toate reprezentările religiei creştine. 


„A fost fără îndoială un timp, când şi-a pus pecetea în 
credința poporului şi marea credinţă în zeii germanici. Dar 
această epocă a trecut de mult; afară de resturi disparente 
în colțuri uitate, acest strat de influenţă a murit şi de multe 
secole creştinismul umple necontestat şi fără concurență 
formele golite.”? 


Chiar miturile poporului — de care acesta totdeauna 
creează, fiind o formă plastică de-a exprima gânduri abs- 
tracte, deosebit de agreată de spiritul lui — sunt o creație a 
impulsului religios, deşi uneori nu mai apare clar preocu- 
parea religioasă şi deşi elementele primitive, precreştine şi 
creştine stau într-un amestec ciudat. 





2 Hans NEUMANN apud Georg KocH, „Zu Geschichte und Stand 
der religiosen Volkskunde”, în: Theologische Rundschau, 1936, p. 108. 

„Toate transformările cugetării mitice, basmul, legenda, 
dezvoltă în felul lor anumite atitudini fundamentale ale su- 
fletului popular. Şi aici se arată religia ca impulsul cel mai 
fecund, manifestat în toate ramificațiile creațiilor populare.”? 


Înainte de-a şti de aceste considerații principiale, noi 
am analizat din punct de vedere creştin figura lui Făt-Fru- 
mos din basmele noastre în articolul „Har şi vrajă” din acest 
ziar, iar în studiul „Creştinism şi tradiţie în viaţa națională” 
din Luceafărul nr. 2, am subliniat pecetea pe care o pune creş- 
tinismul pe miturile unui popor creştin, chiar când acestea 
mai păstrează resturi precreştine. 

Motivele pentru care se pune azi atâta accent pe adu- 
narea şi cercetarea manifestărilor sufletului popular sunt 
însă şi altele decât cel amintit, al superiorității acestui suflet 
față de cel al păturii intelectuale. Există azi o convingere 
unanimă că poporul a păstrat mai bine caracterele specifice 
ale naţiei respective. În popor se păstrează acea „ultimă ati- 
tudine hotărâtoare față de lume în cursul tuturor veacuri- 
lor”, „acel ceva originar care este născut din el însuşi”f, în 
el se păstrează mai bine acele „puteri ale persistenţei”?. 

În haosul contemporan lăsat de atâtea încercări de re- 
forme nereuşite, naţiile caută de aceea indicaţii pentru sta- 
bilizarea vieții lor în acele temeiuri, în acele rânduieli care 
au păstrat în curs de milenii poporul, care au fost verificate 
de înțelepciunea îndelung cristalizată a stratului popular. 





3 Georg WUNDERLE, „Religionspsychologie und Volkskunde”, în: 
Volk und Volkskunde, vol. II, p. 150. 

+ Hans v. LUPKE apud Georg KocH, „Zu Geschichte und Stand der 
religiâsen Volkskunde”, în: Theologische Rundschau, 1936, p. 164. 

5 RIEHL apud Georg KocH, „Zu Geschichte und Stand der religidsen 
Volkskunde”, în: Theologische Rundschau, 1936, p. 164. 

lar partea religioasă în aceste creații populare este cea 
mai de temelie, ea este prezentă la baza tuturor obiceiurilor, 
practicilor, ideilor poporului. Ea exprimă cea mai autentică 
şi mai adâncă faţă a lui. Pentru a cunoaşte ceea ce-i mai 
esențial, mai specific unui popor, trebuie cercetată partea 
religioasă a manifestărilor sufletului lui. 


„Terenul manifestărilor sufletului popular are o temelie 
religioasă [...]. Religia, sau uneori magia, constituie 
rădăcinile poporului, pe care o cercetează ştiinţa aceasta.”6 
„In ultima profunzime orice ştiinţă a poporului — alle 
Volkskunde - se întemeiază pe religie.”? 


Dacă deci această ştiinţă a manifestărilor poporului este 
chemată să aducă luminile cele mai hotărâtoare pentru în- 
țelegerea sufletului național, dacă ea este sortită să lămu- 
rească temeiurile cele mai potrivite ale organizării sociale şi 
politice a statului național, dacă ea poate să precizeze cele 
mai importante indicaţii pentru o educație sănătoasă a noi- 
lor generații în spiritul acelui neam, cunoaşterea expresiilor 
vieții religioase a neamului, fiind elementul cel mai de te- 
melie al lui, cere o însemnătate cum nu se poate mai deter- 
minantă nu numai pentru a satisface o simplă curiozitate 
intelectuală, ci şi pentru a stabili coordonatele existenţei vii- 
toare a națiunii proprii. 

Intr-un articol următor vom arăta însă însemnătatea 
obiceiurilor religioase ale poporului pentru rostul special al 
educaţiei lui religioase viitoare. 





6 G. WUNDERLE, „Religionspsychologie und Volkskunde”, în: Volk 
und Volkskunde, vol. II, p. 133. 
_ ”G. KocH, „Zu Geschichte und Stand der religissen Volkskunde”, 
în: Theologische Rundschau, 1936, p. 162. 



























































Profesorul Nichifor Crainic la Academie" 


În 22 mai a.c. [1941] a avut loc la Academia Română so- 
lemnitatea recepției dlui profesor Nichifor Crainic. Inaltul 
nostru areopag cultural a înregistrat cu această ocazie în is- 
toria sa un moment de înaltă trăire şi splendoare intelec- 
tuală. Noul academician a sculptat în cuvântarea de intrare 
efigia nemuritorului său înaintaş, Octavian Goga, cu care 
este atât de înrudit spiritualiceşte. DI Lucian Blaga a rostit 
cuvântul de elogiu al noului membru al Academiei, înmă- 
nunchind într-o sinteză, bogată în reliefuri noi, sensul şi va- 
loarea strălucitei lui activități. 

Noi participăm cu toată ființa noastră la această sărbă- 
toare. Numele noului academician este indisolubil asociat 
cu tot ceea ce avem mai autohton, mai substanţial, mai nou 
în viața spirituală a neamului de după război. Domnia Sa a 
ridicat Ortodoxia în planul preocupărilor literare şi intelec- 
tuale, arătând-o ca ceea ce este: componentă determinantă 
a spiritualității româneşti. 

În Academia Română intră cu dl profesor Nichifor 
Crainic însăşi Ortodoxia, cu marile ei posibilităţi în ordinea 
unei culturi autentic naţionale. Am avea drept să ne mirăm 





* Telegraful Român, an LXXXIX, nr. 22, 25 mai 1941, p. 3. Semnat: DS. 

de ce a întârziat atât de mult să se manifesteze din partea 
înaltului areopag o asemenea înţelegere pentru ceea ce con- 
stituie temelia cea mai esenţială a românismului. Pe de altă 
parte însă, binecuvântăm Providența că a întocmit lucrurile 
astfel, încât intrarea Ortodoxiei sub cupola consacrării celui 
mai înalt for intelectual să se facă în asemenea condiţii, de 
prestigiu răsunător. Ortodoxia trebuie să intre triumfător în 
Academie, umplând cu o lumină nouă şi întineritoare bă- 
trânul templu al migăloşilor filologi şi naturalişti. 

Este momentul să însemnăm cu acest prilej că Ortodoxia 
românească pătrunde prin dl Nichifor Crainic nu numai în 
Academia Română, ci şi în conştiinţa intelectuală a lumii de 
peste hotare. În toamnă Domnia Sa a fost proclamat Doctor 
Honoris Causa al Universităţii din Viena, cu care ocazie a 
ținut o serie de conferințe pe la mai multe universităţi ger- 
mane. Chiar acum avem pe masă caietul 1/2 de pe 1940/1941 
al revistei germane Kyrios, în care este publicat un substan- 
ţial articol al dlui Vasile Băncilă, intitulat: „Nationalismus 
und Theologie bei Nichifor Crainic”. 

Prin Nichifor Crainic duhul românesc şi ortodox s-a 
înălțat nu numai în cultura românească, ci a devenit un far 
şi lumii de peste hotare. 

Cu Domnia Sa începe aşadar o nouă epocă pentru 
Ortodoxia noastră. 

Religia, chestiune de sentiment?” 


+ 


Părerea că religia este chestiune de sentiment o ştiam 
până acum susținută de unele concepții filosofice învechite, 
ostile religiei şi o mai ştiam ca o părere de stradă a unor 
pseudointelectuali. Iată însă că azi ea este afişată chiar în 
anteproiectul de lege pentru organizarea învățământului se- 
cundar, în art. 24, care, aşezând-o la urma dexterităţilor, de- 
clară că religia va fi predată „nu ca obiect de studiu, ci ca 
morală sau credinţă creştină”. Ţinând cu bucurie isonul 
acestei păreri, dl Pamfil Şeicaru nu mai osteneşte să facă în 
ziarul Curentul o teologie ciudată, care convine oricărui om 
căruia îi este „indiferentă religia căreia aparține”, numai 
acelora care vor să fie creştini, care sunt convinşi de o reve- 
laţie dumnezeiască pe care ţin să o cunoască, nu le poate 
conveni. 

Teoria că religia este o chestiune de sentiment este o 
amabilă descotorosire, a celor ce profesează o domnie ab- 
solută a raţiunii necredincioase, de prezența neplăcută a re- 
ligiei. Rațiunea nu vede nicăieri pe Dumnezeu; rațiunea 
dimpotrivă ne spune că nu există Dumnezeu; ideea de 


* Telegraful Român, an LXXXIX, nr. 23, 1 iun. 1941, p. 1. Semnat: 
D. Stăniloae. 

Dumnezeu nu se poate susține în fața raţiunii. Dacă senti- 
mentul se încăpățânează totuşi să creadă şi are trebuința 
unei religii, treaba lui! Suntem atât de generoşi şi-i mai per- 
mitem să se manifeste pe plan religios. Dar nu cumva să 
pretindă că ceea ce simte el este adevărat, că el, şi nu rațiu- 
nea, sunt în acord cu adevărul şi că, prin urmare, rațiunea 
trebuie să se smerească şi să caute să afle drumul de a cu- 
noaşte şi ea adevărul cunoscut de sentiment. Sentimentul 
să tacă în fața raţiunii. Să recunoască doar că numai ea cu- 
noaşte adevărul, să se mulțumească a fi tolerat „să facă pe 
nebunul” şi să roşească totdeauna în fața rațiunii suverane. 

lată cum cugetă aceşti teoreticieni ai religiei-sentiment. 
Religia ceasta nici n-ar trebui să existe după ei. Cei ce o cul- 
tivă sunt biete ființe care nu-şi dau seama de contradicția în 
care se află. Pe măsură ce vor „progresa” în „cugetarea ma- 
tură”, o vor alunga pe această cenuşăreasă şi din ultimul 
colț în care a mai fost tolerată cu o milă dispreţuitoare. 

Şi cu aceste păreri despre religie vor unii domni să facă 
educaţia tineretului! Dar cum vor mai lua în serios religia 
aceşti tineri, când vor vedea cum este socotită de „intelec- 
tualii maturi”? 

A, ştim! Domnii aceştia vor găsi în talentul lor oratoric 
şi poetic — iar românul este atât de meşter în înlocuirea rea- 
lităţilor cu fraze — descrieri atât de înduioşătoare despre re- 
ligia „ca iubire de oameni”, „ca omenie”, „ca bunătate a 
sufletelor” etc. (vezi de pildă la dl Pamfil Şeicaru). 

lată, „acea bunătate a sufletelor, puţina omenie în ra- 
porturile dintre oameni, mai puţina câinoşenie a vieţii so- 
ciale” sunt lucruri atât de mari, atât de grele, care nu pot fi 
înființate în suflete cu oratorie dulceagă, cu îndemnuri orale 
sau gazetăreşti. Cât suntem noi de oratori şi de lacrimogeni, 

ar fi trebuit să facem până acum o lume românească des- 
ăvârşită, ca a îngerilor din cer. 

Trebuie puse la temelia lor în sufletul tânărului convin- 
geri tari ca granitul, zidite acolo cu o profundă seriozitate. 
Trebuie arătat tânărului că toate ideologiile ateiste, natura- 
liste, hedoniste sunt construcții găunoase ale superficialității 
şi patimii omeneşti. Nu poate fi consolidat un suflet de tânăr 
în convingerea creştină despre lume până rămâne mereu un 
timorat în faţa obiecţiilor raționaliste. Aşa cum nu poate 
păşi cu încredere un copilandru până nu şi-a încercat pute- 
rile în trântă cu adversarii săi, care îl sfidează, şi nu şi-a do- 
vedit sieşi şi acelora că este mai tare. Trebuie să probeze cu 
ajutorul catehetului la lumina raţiunii încheieturile învăță- 
turii creştine şi să se convingă despre rezistenţa lor şi peste 
potriveala lor cu adevărata rațiune, să vadă adâncimea lor 
pe care o intuieşte cu o viziune superioară cugetării discur- 
sive. De-abia când a fost dus până acolo un tânăr, după ce a 
fost trecut prin probele raționale şi când a fost obişnuit în 
funcţia acestei viziuni religioase directe, el stă tare pe pi- 
cioarele lui. 

Un tânăr licean - în faţa căruia raţiunea se înfăţişează 
cu un prestigiu extraordinar de covârşitor — nu mai poate fi 
purtat pe cărări care ocolesc chemările zonei fermecate a ra- 
țiunii, opăcit în fraze sentimentaliste. El are o psihologie cu 
totul diferită de cea a plugarului, a cărui platoşă de gândire 
simplă n-a fost spartă de gloanţele întrebărilor raționaliste. 

Cu tânărul trebuie intrat curajos în câmpul de foc al ra- 
țiunii, pentru a-l trece dincolo de el, biruitor. 

Desigur, religia nu este simplă teorie pentru minte, pre- 
cum nu este nici simplu sentiment sau voinţă. Ea este mai 
adâncă decât acestea, dar le angajează pe toate acestea. 

Religia se cere cunoscută, reflectată, întemeiată în faţa 
judecății. Cum vei simţi trebuinţa de-a o practica dacă nu o 
vei cunoaşte? Ignoti nulla cupido, spune un dicton profund 
adevărat. Religia creştină, ca religie revelată, are să spună 
ceva deosebit omului din partea lui Dumnezeu. Copilul tre- 
buie să afle despre Iisus Hristos: cine a fost El, care este ros- 
tul venirii Lui pe pământ. Cum va afla despre acestea, dacă 
religia este socotită că nu are nicio consistență de învățături 
şi fapte istorice, ci este un lucru moale, fără oase, fără relie- 
furi, o vagă şi oarbă mişcare a nervilor şi a sângelui? 

Religia fiind mai adâncă decât o teorie intelectuală şi 
decât simţirea şi voinţa, fiind o convingere de viziune, dar 
o convingere şi o viziune despre realități obiective, reliefate 
— deci de luat la cunoştinţă —, catehetul trebuie să se înfăți- 
şeze elevilor nu ca un simplu profesionist, sau orator senti- 
mental, ca un cărăuş cu roaba al unor grămezi de cunoştinţe 
luate dintr-un loc şi puse într-altul, sau ca un chițibuşar al 
logicii, ci, peste toate acestea, transfigurând acestea, ca un 
om al unei adânci şi cutremurătoare convingeri. Numai de 
o va avea pe aceasta şi va trăi în şcoală din ea, se vor molipsi 
şi copiii de ea, vor fi purtaţi, cu ajutorul învățăturilor şi al 
logicii, în lumea ei, vor fi puşi în nemijlocită legătură vizio- 
nară cu ordinea cerească. 


















































































































































Sărbătoarea Duhului Sfânt 


Rusaliile sunt sărbătoarea Duhului Sfânt, Care S-a po- 
gorât şi Se pogoară peste lume şi în sufletele ce aderă la 
Hristos. Nu a Duhului Sfânt privit în existența Sa pretem- 
porală şi intertrinitară, căci în cazul acesta ar fi o sărbătoare 
filosofică, dedicată gândirii la ceva de dincolo de viaţa noas- 
tră concretă, ci a Duhului Sfânt sălăşluit în noi, a Celui ce 
ne mângâie şi ne curăţă de toată necurăţia, a Celui ce ne 
trece în starea de mântuire. 

Nu sunt aşadar nici numai o sărbătoare comemorativă, 
ci şi una prin care se exprimă în accentele bucuriei festive o 
permanentă actualitate, ceea ce de altfel este propriu tuturor 
sărbătorilor creştine. 

Duhul Sfânt este Dumnezeu în cea mai intimă apropiere 
de noi. Poate din pricina acestei intimităţi, a acestei coborâri 
în centrul subiectului nostru, Îl vedem mai puţin clar ca per- 
soană ce stă deosebit şi în afară de noi. Poate tocmai fiindcă 
acoperă oarecum subiectul nostru, se substituie lui, pentru 
a-l face în stare să înţeleagă şi să primească pe lisus Hristos 
ca Dumnezeu, suntem atât de aplecați de a-L considera mai 
mult o putere iscată din cuprinsurile ființei noastre. 





* Telegraful Român, an LXXXIX, nr. 24, 8 iun. 1941, p. 1. Semnat: 
D. Stăniloae. 

Duhul Sfânt este ochiul spiritual, care ni se face nouă 
ochi spiritual capabil să vadă că lisus Hristos nu este 
numai om, ci şi Dumnezeu. Duhul Sfânt ni se face organ 
receptiv al tuturor darurilor cereşti. Prin Duhul Sfânt pri- 
cepem, înțelegem, primim cele cereşti. Unde este omul în 
calitatea lui de om simplu, nu este în stare să primească 
cele dumnezeieşti. În toată lucrarea de însuşire personală 
a mântuirii suntem şi nu suntem noi subiectul primitor şi 
ascultător. Suntem, întrucât Duhul Sfânt fuzionând cu pu- 
terile noastre de percepție şi de obedienţă, nu suspendă 
subiectivitatea noastră şi nici conştiinţa ei. Nu suntem, în- 
trucât dacă nu S-ar aşeza în noi, dacă nu ne-ar da ochiul 
Său, înţelegerea Sa, ascultarea Sa, bucuria Sa, n-am fi în 
stare, noi de noi, să ne deschidem cuvântului dumnezeiesc 
şi să urmăm lui. Sf. Grigorie Palama a stăruit îndelung, asu- 
pra faptului că în procesul acesta, al însuşirii personale a 
mântuirii, Dumnezeu lucrează cu Sine însuşi, fiind şi pri- 
mitor în noi, şi dăruitor în afară de noi şi fața noastră. 
Arcul de lumină care leagă sufletul nostru de Dumnezeu, 
care sudează aceste două realități nu s-ar putea produce 
dacă n-ar fi aşezată şi în sufletul nostru, prin Duhul Sfânt, 
o lumină dumnezeiască. În raportul nostru viu cu Dumnezeu, 
în raportul de iubire, oarecum se continuă veşnicul raport 
de iubire între cele trei persoane dumnezeieşti, noi suntem 
ridicați şi aşezaţi pe raza de iubire prin care comunică per- 
soanele divine între ele. 

Numai prezenţa Duhului Sfânt în noi stabileşte relația 
de comuniune între noi şi Dumnezeu. Şi întrucât în această 
relație stă viața noastră, numai unde S-a sălăşluit Duhul 
Sfânt s-a născut viața cea adevărată, plină, fericită, înțelegă- 
toare, puternică, iubitoare. 

Numai Duhul Sfânt face pe om capabil de comuniune, 
fie cu Dumnezeu, fie cu semenii, dacă prin comuniune în- 
țelegem o legătură între persoană şi persoană lipsită de 
orice egoism şi interes, constând numai din iubire, din ui- 
tare de sine. Toate relaţiile naturale dintre oameni, oricât ar 
fi de necesare pentru ființa şi existența omului, sunt domi- 
nate de egoism. Cineva spune, nu fără dreptate, că orice co- 
muniune în afară de Duhul Sfânt este: 1. din poftă; 2. din 
necesitatea impusă de primejdii; 3. din egalitate, din potri- 
vire de simţire!. 

În toate omul urmăreşte cu ajutorul semenului intere- 
sele sale, în toate se are în vedere pe sine. Uneori pe sine ca 
specie, de cele mai multe ori însă ca individ. 

În orice caz, comuniune adevărată, desăvârşit curată şi 
iubitoare nu se poate crea între oameni decât în Duhul 
Sfânt. Însăşi ideea de comuniune, care este specific creştină, 
s-a descoperit azi tuturor oamenilor că este singura soluție 
posibilă pentru toate suferințele sociale. Nici liberalismul 
egoist, nici colectivismul anulator de persoană nu sunt o so- 
luţie fericită. 

Dar comuniunea nu este o stare care să poată fi creată cu 
legi, cu arme şi cu speculații orgolioase. Ea nu poate fi realizată 
decât prin darul Duhului Sfânt, pentru primirea căruia omul 
nu se poate pregăti altfel decât prin credinţă şi smerenie. 

Mândria este nu numai începutul păcatului, ci şi susți- 
nătoarea lui în continuare. Ea este cea mai uriaşă piedică în 
calea Duhului Sfânt şi în calea înlăturării crizelor sociale. 


1 Otto H. NEBE, Deus Spiritus Sanctus. [Untersuchungen zur Lehre vom 
Heiligen Geist], 1939, p. 96. 

Cuvânt către studenții teologi 
la sfârşit de an academic" 


Anul academic pe care îl încheiem acum l-am început 
covârşiți de greaua durere a pierderii unei mari părţi din 
trupul scump al ţării şi al neamului. 

L-am început cu ochii înlăcrimațţi, privind cum blânda 
Basarabie, dulcea Bucovină şi jumătate din Ardealul nostru 
drag, sunt sortite la noi încercări, la noi suferințe. Mâhnită 
era inima noastră şi apăsată până la pământ la vederea reîn- 
ceperii calvarului milenar al neamului, după o scurtă răsu- 
flare şi înseninare. 

Durerea aceasta ne-a întovărășit tot anul, punând toate 
preocupările de studiu într-o legătură vie cu asprele împre- 
jurări ale istoriei contemporane, cu chemările ce ni le face 
frământata viaţă omenească, de a-i sări în ajutor cu nepieri- 
torul leac vindecător pe care ni-l însuşim aici, cu Evanghelia 
lui lisus Hristos. 

Am simţit tot anul că vom fi revendicaţi de viață în 
dubla noastră calitate: de oameni şi de români, întrucât 
duble sunt şi durerile ce ne înconjoară: naționale şi general 





* Telegraful Român, an LXXXIX, nr. 26, 22 iun. 1941, pp. 1-2. Semnat: 
D. Stăniloae. 

umane. Dar şi românitatea şi umanitatea noastră trebuie să 
păşească în lume îmbrăcate în haina mângâietoare şi vinde- 
cătoare a preoţiei, a harului aducător de mântuire şi lumină 
cerească. 

Într-adevăr, dincolo de cercul mai apropiat al dureri- 
lor naţionale auzim zvonul sfâşietor al suferinței univer- 
sale a omenirii. Prin toate țările europene a curs sânge 
mult, s-au răşluit aşezările omeneşti, au rămas copii orfani 
şi rânjeşte spectrul a tot felul de lipsuri. Uraganul războ- 
iului pustiit toate colțurile Europei, şi urmările lui se fac 
tot mai chinuitoare. 

În ce spirit vom privi noi, ca preoți ai Fiului celui întru- 
pat al lui Dumnezeu, aceste evenimente şi cum trebuie să 
ne comportăm în faţa şi în mijlocul lor? 

Cum veţi păşi voi, preoții de mâine, într-o lume zgu- 
duită în chipul acesta, într-o lume care-şi caută în cele mai 
grozave dureri rânduiala ei viitoare? 

În primul rând aceste evenimente trebuie să toarne în 
viaţa noastră, în purtarea şi în gândirea noastră, o mare se- 
riozitate. Sub loviturile acestor crâncene întâmplări făptura 
noastră spirituală trebuie să se modeleze într-o imagine care 
să exprime numai înțelegere, numai seriozitate, numai no- 
bleţe morală. Când ființe nenumărate suferă nenumărate 
dureri, mizerie, spaimă, temeri de viitor, nu mai este permis 
să gândim la lucruri meschine şi la plăceri trecătoare, ci să 
ne lăsăm pătrunşi de mila care înalță, purifică şi înfrăge- 
zeşte inima şi de sentimentul de răspundere care ne porun- 
ceşte să fim de cât mai mare ajutor unei lumi în suferință. 

Prăbuşirile fulgerătoare de rânduieli omeneşti, mistui- 
rea fără urmă a celor mai solide şi mai scumpe bunuri, 
schimbările uluitoare în înfăţişările vieții omeneşti trebuie 

să ne facă să mutăm privirea şi aprecierea noastră de la lu- 
crurile trecătoare şi şubrede la cauzele mai adânci ale aces- 
tor schimbări şi să găsim tot procesul acesta nu ca un 
produs întâmplător, ci ca un semn, ca o manifestare cu un 
anumit tâlc al voinţei dumnezeieşti. Dumnezeu vrea ceva 
cu noi. Vrea să ne atragă atenţia spre Sine şi spre anumite 
datorii şi ținte ale noastre. Ce vrea oare? Să stăm atenţi, să 
fim serioşi, că vorbeşte El. Să nu fim surzi, să nu lăsăm să 
treacă semnele graiului Său pe lângă noi fără să le băgăm 
de seamă, învăluiţi în zgomotul preocupărilor neesenţiale 
şi neserioase. 

Cât am câştiga şi cât am deveni de serioşi dacă am băga 
de seamă măcar atât, că vorbeşte Dumnezeu, chiar dacă 
n-am înţelege bine ce vrea să ne spună. Şi ce putere n-am 
câştiga în propovăduirea noastră măcar numai din conşti- 
ința fermă că în aceste timpuri vorbeşte Dumnezeu lumii 
într-un chip deosebit decât vorbeşte în alte timpuri. 

Dar odată ce băgăm de seamă şi pune pe noi stăpânire 
siguranţa că vorbeşte Dumnezeu, nu ne este greu să şi des- 
luşim ce vrea să ne spună. 

Războiul aduce o prăbuşire a edificiului actual al lumii, 
oricum ar sfârşi el. El dărâmă ca pe o construcţie de mucava 
formele de până acum ale vieţii şi aduce în locul lor altele. 
Ce poate însemna aceasta altceva decât că acele forme s-au 
golit de puterea credinţei, de duhul dumnezeiesc care le-a 
dat existență? Nimic nu se poate menţine dacă sufletul din 
ele nu mai păstrează acea legătură cu cerul, prin care ele pri- 
mesc putere şi consistență. Ceea ce are legătură cu Dumnezeu 
prin credință rămâne. Aceea nu poate dărâma nici războiul, 
oricât ar fi el de pustiitor. Chiar dacă se prăbuşesc şi acolo 
unele forme, dispariția sau schimbarea lor nu primejduieşte 

existența realităţilor esenţiale. Unde este Dumnezeu, răz- 
boiul nu are putere. Războiul este numai unul dintre di- 
feritele moduri în care se prăbuşesc realitățile din care a 
fost alungat duhul dumnezeiesc, cheagul şi susținătorul 
vieții. 

Dar dacă războiul aduce cu el alte forme de viață şi de 
organizare în locul celor dispărute, aceasta nu înseamnă că 
ele sunt, prin însuşi faptul că sunt noi, mai consistente, mai 
trainice. Dacă ele nu se nasc pe temelia credinței în 
Dumnezeu, nu pot avea decât o existenţă aparentă şi o du- 
rată efemeră. În scurtă vreme se vor prăbuşi şi ele, ca orice 
lucru fără fundament. 

De ce se schimbă astăzi atât de rapid organizările vieții 
pe planul intemaţional, în interiorul statelor, în mentalitatea 
şi moravurile oamenilor? Pentru că niciuna nu se naşte pe 
temeiul credinței, în niciuna nu este prezent Dumnezeu 
Atotţiitorul, singurul Atotţiitor. Toate sunt ca nişte flori de-o 
singură dimineață. Psalmistul spune: 


„Dar întorcându-Ți Tu faţa Ta, se vor tulbura; lua-vei 
duhul lor, şi se vor sfârşi şi în țărână se vor întoarce” 
[Psalmul 103, 30]. 


Omenirea veacului nostru asistă şi este antrenată în 
această ameţitoare şi neodihnită fugărire de alte şi alte forme 
şi organizări ale vieţii. Ea însăşi şi-a pierdut prin acestea 
echilibrul. Învârtirea aceasta ar putea să devină tot mai gră- 
bită, până a nu mai da omului putinţă de răsuflare. Este ca 
un tren care a pornit la vale şi frânarul a fost aruncat din el. 

Unde poate afla omenirea mântuirea? Unde să gă- 
sească un teren solid sau o pârghie cu neputinţă de clintit, 

de care prinzându-se să scape de vârtejul care nu poate 
duce la bine? 

El nu poate fi altul decât cel care singur are puterea să 
nu se schimbe, Dumnezeu. Numai prin El se mai poate do- 
moli ritmul transformărilor continue şi radicale ale istoriei, 
numai prin El se mai poate întretăia cutremurul neîntrerupt, 
din loc în loc, pentru a lua ființă câte un răstimp de repaus 
şi de stabilitate, în care sufletul nostru să-şi găsească liniştea 
şi posibilitatea de comunicare cu valorile eterne. 

Omenirea trebuie să cheme cu putere pe Dumnezeu 
din nou în realitatea istorică pentru a o face teren prielnic 
vieții omeneşti, pentru a da formelor ei autoritate şi sens de 
Sus, şi prin aceasta, stabilitate. 

Prin desfăşurarea uluitor de grăbită a filmului istoric, 
Dumnezeu ne spune că S-a distanțat de viața omenirii. Ne 
vorbeşte de departe. Şi pentru că am devenit surzi şi insensi- 
bili, trebuie să ne vorbească într-un mod care să ne zguduie, 
să ne trezească. De aceea este dureros acest cuvânt al Lui. E] 
Se află atât de departe de noi, încât dacă nu ne-ar vorbi în felul 
acesta, care să ne trezească, am şi uita că mai există. Scopul 
pentru care ne vorbeşte nu este altul decât să ne aducă aminte 
despre Sine spre binele nostru şi să ne lege iarăşi atenţia de 
E]. Prin acest simplu fapt lucrurile se pot îndrepta. Dumnezeu 
nu propovăduieşte un lucru deosebit, ci pe Sine însuşi, iar noi, 
la fel, nu avem să umblăm a înțelege despre ce vrea Dumnezeu 
să propovăduim, când lucrul este atât de simplu: despre El şi 
numai despre El. Fiul Său, Care S-a apropiat de viața ome- 
nească atât de mult încât S-a încorporat în ea, este gata şi acum 
să stea aproape de noi, numai să nu fugim noi de EI, să ne 
gândim la El. Şi ajunge să fie El aproape de noi, ca toate for- 
mele vieții noastre să capete sens înalt şi deci stabilitate. 

A propovădui pe lisus Hristos fără încetare este supre- 
mul bine ce se poate face omenirii astăzi. Ea trebuie să vadă 
că viața pe pământ fără lisus Hristos nu este posibilă. Altfel, 
nu S-ar fi întrupat El între noi. Trebuie să vedem iar cu ochi 
proaspeţi necesitatea ca Fiul lui Dumnezeu să fie între noi. 
Să înţelegem pentru timpul nostru rostul mântuitor al în- 
trupării Sale. 

Iată, iubiţi preoți de mâine, ce misiune unic de impor- 
tantă şi de esenţială pentru viaţa lumii aveţi de îndeplinit. 
Veţi fi punctele de sprijin, stâlpii de rezistență în jurul cărora 
trebuie să se ţeasă echilibrul, statornicia, liniştea şi odihna 
lumii. Dar puterea aceasta o veţi avea de sus numai dacă 
veţi fi absorbiți total în preocupările voastre, în pasiunea 
voastră, în râvna voastră, de lisus Hristos. Dacă nu vă veţi 
ţine cu toate puterile voastre de Hristos, vă va duce şi pe voi 
vârtejul pierzător al lumii. In fața totalitarismelor seculare, 
să vă lăsaţi dominați de un totalitarism creştin. Numai 
acesta poate mântui lumea. 

Dar ca preoți trimişi în mijlocul neamului românesc, 
greu încercat azi şi prin sfâşierea integrităţii sale naționale, 
aveți şi o misiune specială, ca luptători pentru refacerea lui. 

Care este în condiţiile de existență naţională actuală 
chipul de preot care să prindă ființă în omul ce se dedică 
slujbei lui Dumnezeu? Cum trebuie să fie preoţii noştri de 
azi şi de mâine acum, când avem de înfăptuit din nou un 
ideal naţional, de această dată nu de simplă întregire naţio- 
nală, ci de întregire naţională în duh de putere românească 
nezguduită, de aşezare a ei pe temelii care să nu mai îngă- 
duie o a doua fărâmiţare? 

În parte, preotul nostru de azi înainte trebuie să reînvie 
în ființa lui chipul preotului ardelean de dinainte de 1918. 

Dar numai în parte, căci, deoarece edificiul României Mari, 
la a cărui ridicare a contribuit acela, s-a dovedit lipsit înăun- 
trul sufletelor de celule de forță spirituală a credinţei care 
să-i dea soliditate, preotul viitor va trebui să toarne în lupta 
lui naționalistă mai mult din jarul credinţei în Iisus Hristos. 
Numai o credință incandescentă, adâncă, frământată intim 
şi total cu sufletul neamului, poate să-l facă pe acesta apt nu 
numai să realizeze din nou întregirea națională, ci s-o păs- 
treze şi definitiveze prin virtuțile aspre şi înălțătoare, sin- 
gurele care nu lichidează uşor o moştenire. 

Am cheltuit atâta amar de moşie românească, pentru 
că ni se moleşiseră puterile într-o viață destrăbălată, de 
pofte şi egoism. În loc să muncim încordat şi cinstit, înfrâ- 
nându-ne pornirile uşuratice, pentru înzestrarea armatei, 
pentru mulțumirea sufletească a tuturor fiilor neamului, am 
risipit avuţiile țării în petreceri, ne-am transformat, dintr-o 
națiune solidară, sobră şi muncitoare, într-o aglomeraţie 
anarhică, luptând fiecare ins împotriva tuturor şi înşelându-i 
pe toţi pentru a atrage la sine cât mai mult din bunurile cu- 
venite tuturor. 

Numai credinţa viguroasă, adâncă, definitiv imprimată 
în suflete, poate ține în frâu pornirile păcătoase ce zac latent 
în firea omenească. Când credinţa slăbeşte în sufletul unui 
neam, dezagregarea şi-a început procesul. 

lată ce spune un mare gânditor: 


„Vai de acel neam care în timpuri fericite este cuprins 
de o încredere uşuratică în sine şi atribuie puterii proprii 
ceea ce numai ajutorul lui Dumnezeu i-a procurat; vai de 
neamul care, încrezut în puterea şi capacitatea proprie, 
crede că se poate dispensa de Dumnezeu, căruia singur îi 
datorează suişul său. Urmarea este prăbuşirea puterii sale 

şi sfârşitul trist care se apropie pe nesimţite; de aceea, să 
se gândească națiunea la înaintaşii săi şi la aceea ce i-a 
făcut capabili să biruiască”!. 


Cu atât mai mult trebuie să fie pătrunşi preoții de această 
absolută necesitate a unei viguroase credinţe, cu cât azi însuşi 
neamul nostru este pătruns de importanța şi de valoarea ei. 

Să fim viteji ca îngerii, care înfăţişează chipul adevăra- 
ților slujitori ai lui Dumnezeu, neînfricați de duşmanii lui 
lisus Hristos, apărând în orice clipă şi cu prețul oricărei 
jertfe credinţa prin cuvântul şi faptele noastre. 

Şi să fim curaţi ca îngerii, curaţi în sufletul şi trupul 
nostru, alungând de la noi orice patimă şi poftă. În special 
preotul, şi viitorul preot, este dator să realizeze în sine cât 
mai deplin acest chip al desăvârşitului slujitor al lui 
Dumnezeu, care este îngerul. Nu este permis ca un viitor 
preot să fie copleşit de pretenţiile exagerate, de grija satis- 
facerii poftelor uşuratice, ci el trebuie să fie absorbit deplin 
şi cu ardoare de singurul gând, al slujirii lui Dumnezeu, ui- 
tând cu totul de ale sale. Numai pentru Dumnezeu trebuie 
să trăiască, Dumnezeu să-l covârşească cu totul. 

Numai aşa vom putea sluji cu adevărat neamului, 
numai făcându-ne pe noi ruguri incandescente ale credinţei, 
realizând în noi în măsură maximă chipul omului care tră- 
ieşte viguros din credință, vom putea susține flacăra credin- 
ței biruitoare şi în mijlocul neamului nostru. 

Primiţi, iubiți preoți de mâine, ca un surplus de me- 
rinde sufletească, aceste îndemnuri pentru reuşita apostoliei 





1H, SAUER, Abendlăndische Entscheidung. LArischer Mythus und Chris- 
tliche Wirklichkeit. 2. Aufl], Leipzig, 1938, p. 220. 

voastre, care doresc să fie cât mai curată, cât mai neîntinată 
de preocupările lumeşti, străine de duhul Evangheliei. 

Cu acestea, exprimându-ne recunoştinţa față de Înalt- 
preasfinţitul nostru Mitropolit pentru ocrotirea şi ajutorarea 
părintească ce a acordat-o în acest an instituţiei noastre, îm- 
preună cu Preaveneratul Consiliu Arihiepiscopesc, şi mul- 
țumind onoratului public care a cinstit solemnitatea noastră 
cu prezența sa, anul academic 1940-1941 îl declar închis. 

Un pictor ardelean” 


Românii din Sibiu au ocazia să vadă în cursul lunii 
acesteia expoziția pictorului N. Brana, fiu al județului Nos- 
tru. Despre N. Brana s-a scris mult în ultimii ani în ziarele 
din capitală şi în foile din provincie. Şi nu pe nedrept. El 
aduce în arta sa un element nou, original, care frapează, care 
te face să iei îndată o atitudine. 

Când au apărut acum vreo şase ani primele sale gra- 
vuri în lemn, mulți au simțit că ele sunt expresia unui spe- 
cific românesc şi ardelenesc care de mult îşi cerea expresia. 

Aceste plăsmuiri corespundeau la ceva din sufletul 
nostru, parcă întâlnisem prin câmpurile, prin bisericile 
noastre, fețele, atitudinile, trăsăturile compozițiilor sale. 

Noutatea acestei arte, manifestată cu deosebire în gra- 
vuri şi picturi pe sticlă, constă mai ales în voluntarismul col- 
țuros care respiră din ea. Ţăranii lui Brana cresc din pământ; 
este aceeaşi culoare, aceleaşi trăsături primare care se înalță 
deasupra pământului şi se detaşează de natură. Cu toate 
acestea simți în ei articularea unei voințe. Acest element per- 
sonal îl distinge de natură, dar într-un mod care nu-i des- 
face de ea. Oamenii şi natura formează un bloc, dar 





* Telegraful Român, an LXXXIX, nr. 26, 22 iun. 1941, p. 4. Semnat: DS. 

deasupra scânteie voinţa dârză, nu atât de-a întreprinde 
aventuri care să-l ducă de acolo, ci de a rămâne. Pictura 
aceasta transpune în viziune plastică duhul lui Horia şi bo- 
lovanii vrerilor din poezia lui Cotruş. 

Un alt element este cucernicia. Ca şi elementul volun- 
tar, şi acesta creşte din natură şi o spiritualizează în acelaşi 
timp. Este o cucernicie localizată, românizată. 

Vorbind de apropierea de câmp, de sat, de pământ, a 
artei lui Brana, nu vrem să rămână impresia că este o pic- 
tură naturalistă, o fotografie. Dimpotrivă este o artă sti- 
hială. Ea dă impresia că se răscoală stihiile pământului, ale 
naturii. Dacă pe de o parte omul pare concrescut cu natura, 
pe de alta şi natura pare însufleţită, pusă într-o mişcare ce 
scoate în prim plan ca și cu un plug atotputernic adâncurile 
şi esenţialul ei. Are această natură ceva de mister, ceva de 
apocalips. Este o viziune apropiată de cea pe care o are po- 
porul nostru. 

Nu vrem să ne pronunțăm asupra coloristicei, asupra 
manierei pictorului Brana de a reda viaţa internă, nuanțată 
a oamenilor, asupra felului de a concepe pe lisus răstignit. 

Acolo însă unde are ocazia să-şi manifeste darul său 
deosebit, ca pictor al stihialului, al voluntarismului şi cucer- 
niciei, are o mare putere de sugerare a realităților româneşti. 


































































































































































































A început lupta împotriva bolşevismului” 


„Lăudați pe Domnul că este bun, 
că în veac este mila Lui.” 


În sfârşit, mila şi ajutorul Domnului sunt iarăşi cu noi 
şi cu toată creştinătatea. Spre pedeapsa noastră, douăzeci şi 
patru de ani a trebuit să stăm cu sabia lui Damocles, întru- 
pată în comunismul ateu, atârnată deasupra capului nostru. 
Lumea nu şi-a putut recăpăta liniştea după marele război 
din 1914-1918 din pricina nesiguranţei şi febrei ce-o întreţi- 
nea în viaţa socială din toate țările demonica înjghebare a 
bolşevismului rusesc. 

Cu deosebire neamul nostru a trebuit să suporte în spa- 
tele său suflarea de gheaţă a acestui colos şi pânda lui, lip- 
sită de orice scrupul moral, de orice omenie. lar când 
războiul actual a sfărâmat rânduielile nedeplin consolidate 
ale unei Europe ce tânjea sub ameninţarea ghearei bolşe- 
vice, permițând vicleniei bădărane şi mişeliei barbare a 
acestui vecin nefast să se năpustească asupra celor mai mici, 
neamul nostru a trăit un timp de groaznică nesiguranţă, a 
avut un sentiment aproape apocaliptic. După ce Basarabia 





* Telegraful Român, an LXXXIX, nr. 27, 29 iun. 1941, p. 2. Nesemnat. 

şi jumătate din Bucovina ne-au fost smulse cu cruzimea şi 
disprețul care nu mai vădesc nimic omenesc în autorii aces- 
tei fapte, simţeam cum pofta fiarei stătea aţintită asupra 
Moldovei, asupra întregii noastre țări. Ni se părea că nu mai 
este niciun dig moral, nicio stavilă de drept, niciun scrupul 
sfânt în calea revărsării haotice a unor ape tulburi distrugă- 
toare de neamuri şi de rânduieli. Proclamaţia Fiihrerului 
Adolf Hitler din 22 iun. ne-a confirmat existența planurilor 
de cucerire ce le avea Rusia bolşevică asupra Moldovei. 

Dar Dumnezeu nu ne-a lăsat să pierim. Dimpotrivă, a 
întors puterea Sa împotriva celor fără credinţă şi omenie. 
Domnul a privit lucrurile astfel ca să se înceapă în sfârşit 
lupta cu balaurul pus în slujba Satanei. Acţiunea pe care a 
pornit-o acum armata germană este piatră de hotar pentru 
o eră nouă în istoria Europei şi a lumii. Să nu mai existe îm- 
părăţia bolşevică a Rusiei? Ce mare lucru! Nici nu ne putem 
închipui cum va fi viaţa într-o Europă scăpată de asemenea 
primejdii. 

Dar mângâierea şi bucuria noastră sunt cu atât mai 
mari, dat fiind faptul că la acest epocal act de răsturnare a 
domniei lui Antihrist participă şi neamul nostru prin oştirea 
lui dornică de a-şi vărsa sângele pentru cruce. Cel mai de- 
cisiv eveniment al epocii va fi legat în analele istoriei şi de 
numele armatei noastre. 

Destinul ne-a aşezat la graniţa civilizației creştine de 
care s-au spart toate valurile barbariei, toate pornirile forțe- 
lor distrugătoare venite din întunecata şi iraționala Asie. Şi 
am fost în oprirea şi măcinarea acestor forțe pururi prezenți, 
vărsându-ne sângele fără cruţare. Nu se putea să ne lase 
Dumnezeu să nu fim prezenți şi acum. Am fi fost scoşi din 
destinul nostru, din misiunea noastră. Ar fi fost un semn 

rău. Naţiile catolice ale Apusului şi-au avut cruciadele lor 
făloase, munificent cântate de poeţi şi cronografi. Crucia- 
dele lor erau însă expediţii de paradă, le făceau când voiau, 
cu mult tam-tam şi autoadmirare. Se amestecau în ele do- 
ruri de aventură şi de mărire. Istoria neamului nostru a fost 
însă o continuă cruciadă serioasă. Am luptat cu păgânul din 
aspra necesitate de-a rămâne pe brazda noastră. Cruciat şi 
român, apărător al creştinătăţii şi al sorții proprii, a fost la 
noi unul şi acelaşi lucru. La noi nu se pot număra crucia- 
dele, pentru că toată existența ne-a fost angajată în lupta 
pentru cruce. 

Azi ne aflăm în aceeaşi luptă de apărare a ordinei creş- 
tine. Pe frontiera româno-rusească, lupta o conduce cu rost 
şi vitejie de Arhanghel generalul Ion Antonescu. Ca un alt 
Ştefan cel Mare, el este azi sabia creştinătăţii. 

Să mulţumim lui Dumnezeu că ne-a scos din neînsem- 
nătatea în care aruncase abdicările ultimului an şi toată te- 
vatura politică, lipsită de orizontul unei misiuni, a epocii de 
după război. Lumea priveşte iar la noi cu nădejde, aştep- 
tând de la eroismul nostru mântuirea ei. Popoarele din cu- 
prinsul Rusiei vor putea să se închine din nou lui 
Dumnezeu, în sfânta noastră credinţă ortodoxă. Viaţa de fa- 
milie şi educaţia creştinească a copiilor va fi restabilită. Su- 
fletul, în ceea ce are el mai nobil, mai profund şi mai duios, 
îşi va recâştiga iar dreptul la viață. După sarabanda nebu- 
niei, după danţțul grotesc şi cinic care a voit să scoată 
Universul din rânduielile lui veşnice, puse de Dumnezeu, 
lumea se va întoarce în făgaşurile ei sănătoase de viaţă. 

Iar voi, fraţilor din Basarabia şi Bucovina de Nord, bu- 
curaţi-vă după chinurile ce le-aţi suportat, că lumina 
Domnului răsare iarăşi peste voi. 


Cuvânt funebru lângă sicriul 
profesorului Petru Gherman” 


„Cetatea noastră este în ceruri, 
de unde şi aşteptăm Mântuitor, 
pe Domnul lisus Hristos” (Filipeni 3, 20) 


Înaltpreasfinţite Părinte, 
Indurerată asistență, 


Ca un stejar care, izbit de puterile elementare ale natu- 
rii, se clatină o clipă în luptă dramatică cu ele şi apoi cade 
cu mare vuiet, lăsând în urma sa un chinuitor gol, aşa a fost 
doborât de tainica forță a morţii diaconul Petru Gherman, 
profesorul Academiei Teologice „Andreiene”. Stăm înmăr- 
muriți, nu pricepem şi nu ne vine să credem cum s-a putut 
întâmpla una ca aceasta. Am vorbit cu el, mulți dintre cei 
de față despre planuri de muncă viitoare, în timp ce îi ad- 
miram ca totdeauna înfăţişarea de splendidă bărbăţie şi de 
sănătate robustă, ca peste cinci minute numai să-l vedem 
prăbuşit pe patul celor mai crâncene dureri care, nemaislă- 


* Telegraful Român, an LXXXIX, nr. 28, 6 iul. 1941, pp. 1-2. Semnat: 
D. Stăniloae. 

bindu-l o clipă, după douăzeci şi patru de ore au alungat 
din el ultima scânteie de viaţă. 

Arareori îşi găseşte o atât de copleşitoare aplicare ase- 
mănarea morții cu un fur care dă peste om noaptea. 

Dar să încercăm să ne adunăm puţin gândurile răvăşite 
şi să ne dăm seama ce-am pierdut, cine a fost acest scump 
frate al nostru al tuturor. 

Profesorul Petru Gherman s-a născut în 1907 în Săliş- 
tea-Sibiului, dintr-o familie de țărani vânjoşi şi treji. Cu toată 
modestia situaţiei lor materiale, aceştia s-au străduit să 
creeze fiilor lor un viitor mai bun, dându-i pe cei mai mulți 
la şcoala secundară. Cel dintâi cu care au pornit la acest 
drum pentru ei a fost Petru, copilul harnic şi serios, în care 
îşi puneau cele mai frumoase nădejdi. Treaptă după treaptă, 
acesta a urcat, prin Şcoala normală a lui Andrei Şaguna, prin 
Academia noastră teologică şi prin Academia Regală de 
Muzică din Bucureşti, întreaga scară a unei temeinice pre- 
gătiri, pentru a fi de cât mai mare folos societăţii. L-au dus 
spre Academia de Muzică vocea lui superbă, cum nu se în- 
tâlnesc decât arareori într-o ţară, şi îndemnul Înaltpreasfin- 
ţitului Mitropolit Nicolae, care remarcase în tânărul teolog 
un talent plin de promisiuni. După terminarea cu succes ră- 
sunător a înaltei şcoli de muzică, tânărul Petru Gherman a 
fost aplicat cu începutul anului şcolar 1937-1938 profesor la 
Academia Teologică „Andreiană”. Marile nădejdi ce s-au 
pus în el în legătură cu reorganizarea catedrei de cântare bi- 
sericească de la Academia noastră şi, în general, cu reînvie- 
rea unor mai intense preocupări de muzică națională în 
Sibiul unei atât de glorioase tradiţii pe acest teren, n-au în- 
târziat a se vedea confirmate. Deşi activează numai de patru 
ani în oraşul nostru, a reuşit să stârnească un entuziasm 

general şi o aderenţă largă în jurul străduinţelor sale de ac- 
centuare a preocupărilor artistice muzicale. În cadrul Aca- 
demiei noastre teologice, începuse a pune temelia unei 
cercetări ştiinţifice şi organizări sistematice a cântării bise- 
riceşti din Ardeal, începând adunarea materialului variat al 
melodiilor bisericeşti din diferite ținuturi pentru a-l unifica, 
alegând tot ce este mai frumos, mai expresiv, mai autentic 
ortodox şi românesc. Îşi alesese în privința aceasta ca o pildă 
demnă de urmat pe antecesorul său la catedră, pe Dimitrie 
Cunţan, a cărui monografie o pregătea de sârg. Îl atrăgea 
spre Cunţan sensibilitatea şi dragostea ce-o avusese acela 
pentru elementul de adâncă cucernicie populară şi duioşie 
românească din cântarea bisericească. Vorbea înflăcărat ore 
întregi de marea valoare ce-o are cântarea bisericească în 
viața poporului, ca formă de manifestare şi mijloc de con- 
servare şi animare a celor mai specifice şi mai nobile adân- 
curi ale lui, şi de importanţa ce trebuie să i se dea într-o 
academie teologică în care se pregătesc viitorii preoți. 

Dar temperamentul dinamic, marea tensiune după în- 
făptuiri a profesorului Petru Gherman nu a putut fi încer- 
cuită de zidurile şcolii, ci a iradiat năvalnic în afară, 
atrăgând sub dogoarea ei toate cercurile româneşti ale 
Sibiului, ba răspândindu-se şi în multe alte oraşe ardele- 
neşti. S-a zbătut şi a realizat în aceşti patru ani cât alții într-o 
viață îndelungată; parcă simţea suflarea morţii care nu-i va 
da mult răgaz. 

Amintim mai întâi concertele sale soliste şi acele dumi- 
nici neuitate când, în cadrul Sfintei Liturghii, răsuna vocea 
sa maiestuoasă, gravă, suavă, ce umplea catedrala cântând 
priceasna „Cu trupul adormind” sau „Iatăl nostru”. Era o 
frântură din armoniile cerului coborâtă pe pământ, era 

melodia unui înger, desfăcută din simfonia cerească şi dă- 
ruită nouă pentru câteva momente. Ne-a fost într-adevăr 
pentru scurt timp dăruită. Dureros şi pustiu ne va fi să nu 
mai auzim această voce. 

În toate direcţiile s-a dăruit atât de integral, de mistuitor, 
încât îndată ce priveşti numai la una din laturile activității 
lui, eşti ispitit să crezi că în ea a pus mai mult suflet şi zbu- 
cium. Aşa ne apar de pildă sforţările lui în cadrul „Reuniunii 
de muzică Gh. Dima”. Nu vrem să arătăm aici străduințele 
depuse de profesorul Petru Gherman pentru reînvierea aces- 
tei reuniuni. Îl chinuia faptul că această glorioasă societate 
muzicală a fost lăsată să moară, lipsind publicul românesc 
al Sibiului contemporan de această minunată şcoală şi in- 
strument de manifestare a conştiinţei naționale prin artă. 
Când i-a reuşit să o readucă la viaţă, a pus atâta învâltorare 
de suflet în animarea ei, în încălzirea întregului românism 
sibian pentru idealurile ei, încât nu se putea să nu-l iubească 
fiecare, să nu-l urmeze, să nu-l înțeleagă. 

Cu ajutorul acestei reuniuni voia nu numai să întăţişeze 
din nou lumii româneşti vechile creații muzicale naționale, 
ci să pună în valoare noi creaţii. Spirit creator, a întocmit el 
însuşi numeroase compoziții pentru cor şi orchestră, atât pe 
teme naționale, cât şi religioase. Dacă în latura cântării bi- 
sericeşti se voia urmaşul lui Dimitrie Cunţan, pe terenul 
creațiilor originale păşea pe urmele marelui Gh. Dima, pe 
care-l admira nelimitat. ÎI atrăgea stilul de grandoare tumul- 
tuoasă al compozițiilor aceluia, stil ce domină şi în creațiile 
profesorului Petru Gherman. 

În toate năzuinţele şi eforturile sale, profesorul Petru 
Gherman respira într-un orizont larg de proiecte magnifice. 
Şi începuturile de înfăptuire ne dovedesc că avea şi energia, 

şi talentul de-a le duce pe toate la realizare. Avea toate în- 
suşirile de-a fi un vrednic continuator al marelui Gh. Dima. 
Cântarea românească, fie bisericească, fie națională, a suferit 
o grea, o simțită pierdere, dimpreună cu instituţiile în ca- 
drul cărora activa. Academia noastră teologică vede îndu- 
rerată prăbuşindu-se începutul promiţător al unei adevărate 
glorii pentru ea. 

Ca om, profesorul Petru Gherman era o mângâiere şi o 
bucurie pentru toată lumea. Sufletul lui era de-o bunătate, 
de-o blândeţe, de-o gingăşie şi înțelegere fără pereche. Era 
prietenul tuturor prin această bunătate şi prin judecata lui 
dreaptă, chibzuită, moderată, care-l făcea să vadă în punctul 
de vedere al fiecăruia partea de adevăr şi în sufletul oricui, 
partea de frumuseţe şi de umanitate. Cei care l-au cunoscut 
mai de-aproape vom simți totdeauna pustiul ce l-a lăsat în 
noi dispariția unui adevărat şi sincer prieten. 

Dar cea mai pătrunzătoare şi mai nesfârşită durere o 
simt cei de tot apropiaţi ai lui. Zdrobită este inima scumpei 
lui soții, a profesoarei Septimia Gherman, care în cursul a 
doi ani de căsnicie fericită a cunoscut toată comoara sufle- 
tului lui. Copleşită de durere este mama lui, când îşi vede 
mândria bătrâneților sale pusă în mormânt; tatăl, frații, su- 
rorile lui, toți cei intimi ai lui simt amărăciunea nesfârşită a 
pierderii acesteia atât de timpurii. 

Pe voi, inimi zdrobite, vă rog să vă legaţi cu toată pute- 
rea sufletului de Domnul din cer, Mângâietorul a toată du- 
rerea. Gândiţi-vă că toți ne ducem acolo, că într-o bună zi îl 
veţi avea iarăşi pe iubitul vostru într-o convieţuire nesfârşită 
şi cu mult mai fericită decât cea pământească. Rostul vostru 
este foarte mare de aici înainte. Este acela de-a vă ruga pen- 
tru el, de-a servi celor necăjiţi din lume pentru el, ca Tatăl 

ceresc să-i sporească tot mai mult fericirea în care vă aş- 
teaptă şi pe voi. Toţi suntem în trecere pe aici, aşteptând 
descoperirea adevăratei străluciri a vieții noastre deodată 
cu descoperirea măririi Fiului lui Dumnezeu, pe Care aici 
pe pământ nu l-am cunoscut decât întru răstignirea Lui şi, 
în parte, şi a noastră. 

Iar tu, suflete curat şi binesârguitor al celui ce-a fost 
scumpul şi neuitatul nostru Petru Gherman, păşeşte pe 
treptele de lumină spre tronul Tatălui ceresc, ca să primeşti 
cununa bunătăţii şi a ostenelilor tale. În rolul îngeresc al dia- 
conului, vei servi de aici înainte cu minunata ta voce mare- 
lui Arhiereu lisus Hristos, bucurându-te de dezvăluirea 
integrală a armoniilor cereşti, din care te sileai să descoperi 
câte o frântură în viaţa ta pământească. 

Te vom pomeni totdeauna cu dragoste şi vom ruga pe 
Dumnezeu să te pomenească în vecii vecilor. 

Şi acum, vă rog, Înaltpreasfinţite Părinte, să daţi binecu- 
vântarea şi dezlegarea arhierească celui ce v-a fost diacon şi 
împlinitor credincios al gândurilor Înaltpreasfinției Voastre, 
rugându-vă ca Dumnezeu să-l primească întru fericirea Sa. 







Eliberarea Bucovinei şi scăparea lumii" 


Dumnezeu ne-a ajutat să vedem hotarele țării dinspre 
Răsărit reclădindu-se abia la un an de la prăbuşirea lor. Su- 
ferința fraților căzuți în robia barbariei bolşevice, deşi a în- 
trecut în grozăvie tot ce se poate închipui, nu a fost de prea 
lungă durată. 

Bucovina a fost eliberată de brava noastră armată, după 
grele şi sângeroase lupte. Basarabia este şi ea pe cale de-a 
răsufla uşurată. 

Vom afla de aici înainte tot mai multe din grozăviile pe 
care au trebuit să le pătimească aceste părţi ale scumpei 
noastre țări, sub cea mai dobitocească stăpânire din câte au 
fost vreodată. Dacă la Lemberg, la Dubno, la Sombor şi în 
toate oraşele scăpate de cinismul sălbatic al bolşevicilor 
toate închisorile şi multe străzi au fost găsite gemând de ca- 
davre oribil mutilate, dacă mii de persoane au fost ucise şi 
zeci de mii deportate de monştrii cu chip de om care se nu- 
mesc bolşevici, cu siguranţă că nici Bucovina şi nici Basara- 
bia n-au scăpat de ororile acestor însălbăticite fiinţe. 

Gazetele noastre sunt pline cu descrierea mizeriei 
ce-au întâlnit-o în mult trâmbițatul „paradis”, numit „roşu” 





* Telegraful Român, an LXXXIX, nr. 29, 13 iul. 1941, p. 2. Semnat: DS. 

după sângele cu care era văruit neîncetat. Dezorganizarea 
economică, sărăcia, primitivismul, murdăria găsite acolo 
vor trebui să demonstreze peremptoriu ce roade pot da în 
aplicarea lor practică elucubraţiile unui evreu semidoct, ma- 
cerat de o ură formidabilă împotriva a tot ce este superior 
în ființa omenească. Cruzimea mongolă a Asiei, întovărăşită 
cu sadismul rafinat al jidovimii, primitivismul barbar al 
orientului asiatic, fardat în doctrinarismul diabolic al ludei 
au dat Rusiei acea şleahtă de bandiți semidocţi, care lucrând 
sub impulsuri în care crima şi teoria confuză, iresponsabi- 
litatea şi mesianismul se amestecau oribil, au adus pe capul 
unui popor resemnat cele mai pustiitoare ravagii. 

Acum, nebunia, izbită de oştile viteze ale Europei care 
n-a mai putut suporta această sfidare a bunului simţ şi a 
omeniei la graniţele sale, se retrage, scrâşnind din dinți şi 
pustiind totul în urma ei, spre întunecimile Siberiei. Cei ce 
se declarau servi ai Satanei nu se pot comporta altfel nici în 
retragere decât aşa cum le porunceşte stăpânul lor. 

Dar toată zvârcolirea le este zadarnică. Razele soarelui 
spiritual, care îi împunge din spate ca nişte sulițe, va îndulci 
suferințele lăsate pe unde au hălăduit şi va aduce din nou 
rânduială în manifestările omeneşti. Creştinismul, ca lumină 
caldă şi bună, ce îmblânzeşte fiara din om şi alungă duhurile 
pătimaşe ale întunericului, se va instaura cu toate forțele lui 
pozitive de reclădire a ordinii omeneşti. Balaurul cel mare, 
care arunca balele sale otrăvitoare peste viața omenirii, ame- 
nințând să o înghită cu totul, va fi legat pentru multă vreme 
şi lumea îşi va recâştiga iar liniştea şi echilibrul în toate. 

Ultimele fecioare care au căzut victime monstrului, 
Bucovina şi Basarabia noastră, primesc cele dintâi descătu- 

şarea şi trezirea la viață. 

Codrii lui Ştefan cel Mare vor răsuna iar de cântecele 
libere ale arcaşilor lui. Bisericile şi mânăstirile s-au deschis 
din nou cu față de sărbătoare să primească ruga unui popor 
pe care Dumnezeu, oricât îl încearcă, nu-l părăseşte. Cer- 
năuţii, deşi distrus în mare parte de dinamita afurisiţilor 
asiatici, va înălța de aici înainte cu şi mai multă putere im- 
nuri Ortodoxiei şi românismului prin mitropolia sa şi prin 
Universitate, care, ca prin minune, au rămas neatinse de 
furia bolşevică. 

Când în seara zilei de 5 iun. trupele româneşti au în- 
conjurat capitala Bucovinei din trei părţi, ca a doua zi să 
intre în el primul regiment de dorobanţi, Ştefan cel Mare şi 
Sfânt de la Putna păşea în fruntea lor cu sabia nevăzută a 
cerului. 































































































































































































































Între Orient şi Occident” 


În Germania apare o revistă de cugetare teologică din 
colaborarea mai multor gânditori germani şi ruşi. Ea este 
intitulată: Orient und Occident, întrucât expune spiritualita- 
tea a două popoare care reprezintă, prin excelență, unul 
Apusul şi celălalt Răsăritul şi caută să arunce între ele punți 
de legătură şi de apropiere. 

Evenimentele epocale care se petrec acum la granița de 
Răsărit ne sugerează însă o serie de gânduri despre un rol 
propriu pe care îl are şi neamul nostru în marea şi îndelun- 
gata dezbatere dintre Orient şi Occident. 

Aparţinem noi Răsăritului sau Apusului? Facem parte 
din tabăra popoarelor apusene în luptă necurmată cu Răsă- 
ritul năvalnic sau ne ţinem de tipul popoarelor răsăritene? 

Ajunge să ne punem această întrebare, ca să vedem că 
răspunsul nu este atât de simplu în ceea ce priveşte neamul 
nostru, cum este în ceea ce priveşte pe cel german sau rus. 
Noi am avut şi o comuniune neîncetată cu Răsăritul, dar am 
fost şi în luptă neîntreruptă cu el. Războaiele noastre s-au 
purtat aproape sută la sută cu Răsăritul, stând în această pri- 
vinţă în tabăra cruciaților apuseni şi în special în comunitate 





* Telegraful Român, an LXXXIX, nr. 30, 20 iul. 1941, pp. 1-2. Semnat: DS. 

de destin cu poporul german, dar hrana spirituală în timpu- 
rile de viață etnică nefalsificată am primit-o din Răsărit. 

Cum se explică acest lucru? 

Prin faptul incontestabil că stăm în fața a două răsărituri, 
sau a două aspecte ale Răsăritului. Este un Răsărit creştin, din 
care s-a hrănit tot Apusul, deşi nu în chipul neştirbit în care 
ne-am hrănit noi. Spiritualitatea Răsăritului creştin este te- 
melia de viață a Apusului, este ideea în numele căreia trăieşte 
şi luptă Occidentul împotriva celuilalt aspect al Răsăritului. 

Acest al doilea aspect al Răsăritului este cel reprezentat 
azi prin bolşevismul rusesc, iar până ieri, prin amenințarea 
turcească şi, înainte de ea, prin migrația neîncetată a popoa- 
relor, încheiată prin venirea ungurilor şi tătarilor. 

Răsăritul creştin este unul mai apropiat, celălalt este 
unul mai îndepărtat. Răsăritul creştin născut între Medite- 
rană şi Eufrat am putea spune că reprezintă geografic ade- 
vărata mijlocire între Asia şi Europa, este centrul de unde a 
iradiat într-o parte şi în alta. Dar datorită unor împrejurări 
cunoscute, această lumină supremă la care a ajuns omenirea 
cam tot pe locurile unde se află leagănul ei a iradiat mai 
mult spre Apus. Spre Răsărit de la acel centru decăderea 
omenirii era mai mare, pornirile instinctive mai sălbăticite, 
lumina rațiunii mai stinsă. 

Într-o continuă tălăzuire, într-o nestabilitate nomadă, 
această omenire a trimis de la o vreme valuri-valuri din sâ- 
nurile ei spre Apus. De cine s-au izbit în prima lor forță aceste 
valuri? De centrul de unde a pornit creştinismul. Această 
lume inferioară, de mâna stângă, a trebuit să treacă în iureşul 
ei neodihnit prin centrul, prin inima umanității, prin locul 
unde s-a aprins cea mai înaltă lumină în faţa valurilor unei 
omeniri căzute într-o tulbure viaţă de subconştient. 

Aşa se explică de ce au fost spulberate toate aşezările 
celei dintâi şi mai arzătoare lumi creştine după câteva secole. 

Dar creştinismul n-a fost ucis. Razele lui se întinseseră 
tot mai departe spre Apus. Aşa încât dezlănţuirea celei mai 
însălbăticite omeniri a fost domolită tot de creştinism, Chiar 
creştinismul de pe locurile prime ale apariţiei, cu toate că a 
fost împrăştiat de iureşul năvălitor, a exercitat o influență 
de temperare asupra valului. Astfel temperat, prin sacrifi- 
carea luminii creştine de pe locul original, valul a întâlnit 
mai departe toate celelalte diguri ale creştinismului, până a 
fost oprit cu totul, sau până a fost transformat în apă dulce 
curgătoare. 

Poporul nostru a avut, în această operă de oprire sau 
de civilizare a valurilor barbare ale Asiei, un rol de prim 
ordin. El a fost fie digul ultim de la care n-au mai putut trece 
aceste valuri, fie forţa care le-a înmuiat deplin, transmi- 
țându-le Europei apusene într-o formă cu totul adaptată ci- 
vilizației ei. 

Pe turci şi pe bolşevici i-am oprit energic pentru tot tim- 
pul la porţile noastre, iar cu ajutorul Germaniei le-am dat 
la timpul cuvenit loviturile de grație. Popoarele creştine aşe- 
zate înaintea noastră spre Răsărit n-au putut rezista. Penin- 
sula Balcanică a căzut în faţa turcilor, Rusia, în faţa 
pornirilor mongole şi barbare ale Asiei şi Evreimii întoarse 
din Apus cu tot rafinamentul pus în slujba urii anticreştine. 

Noi suntem poporul cu spiritualitatea cea mai apro- 
piată de cea genuin creştină, de lumina originară a lui Hristos. 
Ea nu ne-a venit diluată de marile distanţe, cum s-a întâm- 
plat cu creştinismul popoarelor apusene. În acelaşi timp, noi 
n-am căzut niciodată sub forțele întunecate ale Asiei, cum 
au căzut celelalte popoare de lege creştină genuină. Fără a 

sacrifica lumina creştină genuină, noi am îndeplinit în mă- 
sură maximă şi misiunea creştinismului apusean — devenit 
mai mult ordine şi lege, decât duh —, de-a stăvili puhoaiele 
Asiei. 

Noi am păstrat jarul arzător al credinţei răsăritene, bu- 
nătatea desăvârşită a sfinților şi spiritul de abnegaţie şi de 
jertfă al mucenicilor, dar aceasta nu ne-a făcut mai puţin 
atenţi la datoria de a apăra cu sabia ordinea creştină a lumii. 
Noi avem în suflet dulceaţa serafică a Răsăritului, dar şi spi- 
ritul disciplinat al legiuitorilor apuseni. 

Noi suntem sinteza între Răsăritul cel luminos, păstrat 
în integralitatea lui, şi Apusul aşezărilor stabile, raționale, 
civilizate. Aşezaţi la răscrucea drumurilor, ca o lumină ce- 
rească, domolim impulsurile sălbatice ale năvălirilor Asiei, 
dar transmitem şi Apusului înfiorările de viață nouă, gâl- 
gâitoare, desțepenitoare de forme învârtoşate. 

Astăzi se repetă acelaşi lucru: dezordinea barbară şi no- 
madă a Asiei este izbită de ordinea neînduplecată a Europei. 
Noi suntem de partea Europei, dar aplecați-vă urechea şi as- 
cultați cine vorbeşte mai mult de Hristos în această uriaşă în- 
cleştare! Poporul român, el împreunează cu ideea de ordine 
conştiinţa misiunii creştine. Între naţionalismele Europei, cel 
care se înalță transfigurat, ca o făptură aparte, este naționa- 
lismul românesc pus cu fervoare în slujba lui Hristos. 























































































































































































































Cei ce s-au jertfit” i 


Duminica trecută au sosit şi la Sibiu câteva sute de ră- 
niți în războiul pentru ordinea creştină şi pentru dreptatea 
românească. Ca în toate oraşele, şi la Sibiu sosirea lor a pro- 
dus o mare răscolire de conştiinţă, o adâncă reculegere şi o 
cutremurătoare meditaţie. Sosirea răniților într-un oraş şi 
prezenţa lor este o chemare la pocăință şi la altă viaţă. Ei 
sunt într-un anume înțeles trimişii Domnului, graiul Lui 
zguduitor. Rănile lor vorbesc ca predica lui lona în cetatea 
Ninive. Ei ne silesc prin prezenţa lor mutilată, prin durerile 
ce le-au încercat, prin stingherirea fizică în care vor trăi în- 
treaga viaţă - şi toate acestea pentru noi —, să ne întrebăm: 
Dar eu nu am nicio datorie? Viaţa mea de până acum, îne- 
cată în egoism, mai poate dura? Nu este ea un păcat, o urâ- 
ciune morală îngrozitoare, care mă jenează în primul rând 
pe mine? Răniţii ne dezgolesc, prin predica cea mai blândă, 
a simplei lor prezenţe suferinde, toată micimea noastră, dar 
tocmai prin aceasta ea este imboldul cel mai puternic de-a 
părăsi felul de trai de până acum şi de-a căuta şi noi să fim 
de un folos altora, jertfindu-ne în oarecare chip pentru 
obşte. Dacă ne simțim condamnabili pentru viața meschină 





* Telegraful Român, an LXXXIX, nr. 33, 10 aug. 1941, p. 1. Semnat: 
D. Stăniloae. 

de satisfacţii egoiste, dusă până acum, dacă am continua-o 
şi în viitor, am fi de o mie de ori mai vrednici de osândă şi 
de dizgraţia lui Dumnezeu şi a oamenilor. 

Răniţii ne trimit apoi gândurile la camarazii lor care nu 
s-au mai întors nici măcar cu un trup ştirbit sau schilodit, ci 
au rămas să doarmă sub o brazdă depărtată, pe care au răs- 
cumpărat-o cu moartea lor de sub domnia lui Antihrist. 

Ne vedem înconjurați deci de jertfe. Le vedem cu ochii 
fizici mişcându-se în cârje sau cu ochii sufletului absentând 
pentru totdeauna dintre noi. Şi ne dăm seama că acestor 
jertfe le datorăm viaţa şi liniştea noastră şi a copiilor noştri. 
Experiem intuitiv învăţătura creştină că jertfa ne răscum- 
pără, că ea are caracter substitutiv. Viaţa noastră îşi dato- 
rează continuarea mormintelor unora din fraţii noştri şi 
înjumătăţirii vieţii altora. Prin moartea unora din ei trăim 
noi şi prin rănile altora suntem întregi. 

Dar ar fi o necuviinţă grosolană şi o mişelie să ne închi- 
puim că rolul nostru în raportul dintre jertfă şi viaţă este 
acela al unor simpli profitori, că fraţii noştri au fost destinați 
numai să se jertfească, iar noi, numai să tragem foloasele 
jertfei lor. 

Conştiinţa însăşi, care ne biciuieşte în fața unui rănit, 
ne arată că jertfa nu are numai rostul de a ne asigura nouă 
un trai pământesc fără griji, ci de a ne smulge din viața cea 
după trup, de a ne face ființe ale datoriei față de alții. Jertfa 
este o putere care ne revendică, ne pretinde în slujba altora, 
ne desface de noi, de preocupările egoiste. Ea ne ridică, cu 
alte cuvinte, la rangul de ființe etice, de la sarea de viețuire 
iresponsabilă, animalică. 

Jertfa nu se aduce numai ca să trăim pur şi simplu, ci 
ca să trăim altfel: după duh, nu după trup, etic, nu egoist, 

religios, nu animalic. Jertfa învie în noi eul duhovnicesc, cel 
capabil de nemurire şi de înțelegere a realităților şi bucurii- 
lor spirituale. Jertfa înalță în noi şi în fața noastră ordinea 
spirituală a existenţei, ne mută din orizontul material şi tru- 
pesc al realității în cel ceresc. Jertfa este graiul care ne 
cheamă cu mai multă putere la înviere. Ea smulge din no- 
roiul şi întunericul poftelor şi intereselor, în care se află scu- 
fundată, personalitatea noastră adevărată, eul nostru, care 
poate dăinui pe deasupra materiei. 

Jertfa nu ne dă numai viața, sau nu atât viaţa, ci învie- 
rea, mântuirea. 

Dar numai dacă urmăm mişcarea ce o trezeşte în pri- 
mul moment prezenţa celui ce şi-a lăsat schilodit trupul 
pentru noi. Numai dacă ținem în conştiinţa noastră mereu 
proaspăt şi treaz apelul, îndemnul ce ni-l face jertfa şi îm- 
plinim cu consecventă tenacitate tot ce se cuprinde în acest 
apel, în această mişcare a conştiinţei: ajutorarea răniților şi 
a familiilor lor tot timpul cât vor avea lipsă, mângâierea şi 
ajutorarea familiilor celor ce au căzut în luptă pentru noi. Şi 
apoi, toată seriozitatea, înfrânarea, munca, credinţa cu- 
prinsă în cuvântul grav cu care ne grăieşte jertfa. 

Numai dacă ne vom ţine astfel pe linia pe care ne-o in- 
dică mişcarea de conştiinţă la prima vedere a celor ce s-au 
sacrificat, jertfa lor ne va fi spre învierea vieții spirituale din 
noi şi deci şi spre mântuire. Altfel, de vom recădea în starea 
de tocire obişnuită a oricărui sentiment ce ne cheamă afară 
din inerția egoismului, jertfa fraților noştri nu ne va folosi 
nimic. Ba ne va fi spre şi mai mare osândă. Viaţa după trup, 
pe care ne-a salvat-o, fiind un prilej de continuare a păcate- 
lor şi o sfidare a jertfelor ce s-au adus pentru noi, ne va fi 
drum spre o şi mai groaznică pieire. 

Să nu zădărnicim jertfele fraţilor noştri! Nu există un 
păcat şi o bădărănie mai mare ca aceasta. O asemenea faptă 
ar răzbuna-o Dumnezeu nu numai asupra noastră perso- 
nal, ci şi asupra neamului. Am văzut cât de greu am fost 
osândiți pentru nesocotirea jertfelor din războiul de între- 
gire națională. Dar fiind prima noastră păcătuire în direcția 
aceasta, pedeapsa nu ne-a fost totuşi spre pieire. Pentru a 
doua păcătuire însă, pentru persistența în rău, n-ar mai 
putea fi scăpare. 




































































































































































































































































Creştinism şi comunism” 


Alungarea armatelor sovietice din teritoriile pe care au 
voit să le fericească sângeroşii conducători de la Moscova, 
după reţeta lui Karl Marx, permite lumii să cunoască în 
toată cruzimea ei întruparea reală a doctrinei comuniste. 
Vasta temniţă a Rusiei, pecetluită cu lacăte grele şi prezen- 
tată lumii printr-o abilă propagandă drept palatul fermecat 
al fericiților, stă acum deschisă în unele din încăperile ei vă- 
zului îngrozit al omenirii. Nenorociţii care au trebuit să 
joace rolul de cobai experienţelor ce urmăreau crearea unei 
lumi fără umanitate, a unei lumi de maşini, povestesc eli- 
beratorilor lucruri care arată că uneori realitatea se ia la în- 
trecere cu cea mai aprinsă închipuire, lăsând-o mult în 
urmă. 

Din stările create de regimul roşu şi din actele la care 
s-au dedat agenţii lui, în teritoriile ce trebuiau să le pără- 
sească, se poate surprinde cu uşurinţă trăsătura lui cea mai 
caracteristică, tendinţa lui dominantă; ea constă într-un total 
dispreţ de om, într-o sadică plăcere de a nivela pe om com- 
plet cu lucrul, de a şterge tot ce este nobil, tot ce este deose- 
bit în fiinţa umană faţă de animal. 


* Telegraful Român, an LXXXIX, nr. 34, 17 aug. 1941, p. 1. Semnat: 
D. Stăniloae. 

Fiecare suflet omenesc s-a întrebat: Care a putut fi mo- 
bilul nemaipomenitului sadism al acelor brute de a face din 
altare locul de eliminare a tot ce este mai murdar în om? Ce 
rău le-au făcut sfintele locaşuri şi întrucât îşi întăreau pro- 
fanatorii poziția lor expunându-le unor astfel de batjocuri? 
Omenirea a trecut prin multe şi variate faze de sălbăticie şi 
de întunecare a conştiinţei, dar nu se cunosc din analele is- 
toriei manifestări atât de scoborâte, atât de degradante. 

Răspunsul la întrebările acestea nu poate fi decât unul 
singur: altarul, după cum arată etimologia cuvântului, re- 
prezintă tot ceea ce cheamă pe om la înălțarea deasupra sa, 
la depăşirea animalităţii, tot ceea ce întreține în om acea ten- 
siune spre înnobilare, spre progres spiritual, care face din 
el cu adevărat om. Altarul nu lasă pe om să se împace cu 
animalitatea, să caute numai la stomac şi la simţurile tru- 
peşti; el face ca omul să nu fie numai biologie, şi încă per- 
versă şi nesăturată biologie (căci animalul este ținut de legi 
aspre în limitele normale ale biologiei). Comuniştii, aşezând 
în locul cel mai înalt şi cel mai cinstit al omului murdăria 
din el, au arătat ce cinstesc ei mai mult şi la ce se închină. 

Dispreţul lor se adresează în primul rând omului; fapta 
aceasta îi degradează exclusiv pe ei. 

Anihilarea omului în „doctrina” şi fapta comunistă, 
manifestată simbolic în profanarea altarelor, se arată însă 
pe toată linia în regimul bolşevic. Omorul în Rusia Sovietică 
a fost un gest săvârşit în fiecare clipă fără nicio sfială, fără 
nicio cumpănire de conştiinţă. Anumite statistici spun că 
numărul celor ucişi se ridică la 12 milioane. Cifra aceasta 
trebuie să fie însă mult mai depăşită, dat fiindcă numai în 
timpul retragerii actuale s-au ucis şi s-au deportat atâta 
lume, încât multe regiuni au rămas aproape pustii. 

. 


Bolşevicii rezolvau orice problemă prin ucidere. Cine 
li se părea că nu este chiar convins de perfecțiunea regimu- 
lui era ucis. Bătrânii erau ucişi pur şi simplu pentru că li se 
părea că, prin inadaptabilitatea lor la noile idei, vor în- 
greuna consolidarea revoluţiei. Mai bine să ucidă mai mulți, 
chiar şi nevinovaţi, gândeau comuniştii, căci în felul acesta 
vor băga groază în cei rămaşi, şi revoluţia nu va mai avea 
niciun duşman. 

Să se impună revoluţia, să se impună sistemul. Aceasta 
contează, nu viaţa oamenilor. Omorul, abuzul de omor, era 
aliatul cel mai prețios al revoluției comuniste. 

Iar revoluţia aceasta, ridicată dintr-o baltă de sânge, ce 
urmărea? Stârpirea spiritului din om, nivelarea omului cu 
animalul sau cu maşina. Omorul nu era săvârşit numai din 
ideea greşită că prin el se va pregăti o epocă mai bună, ci 
din disprețul principial față de om. Omorul rămânea să fie 
în tot viitorul o faptă care nu trebuie să se îngreuneze de ni- 
ciun scrupul. 

Ce departe suntem de creştinism! 

Fiul lui Dumnezeu S-a întrupat pentru a pune accentul 
maxim pe valoarea ameţitoare a omului. Omul este prietenul 
de comuniune al lui Dumnezeu, fiind destinat veşniciei. Dar 
această valoare nu este o stare actualizată, ci una de realizat 
prin ridicarea omului spre „altar”, spre înălțimile supreme. 

A ucide este păcatul cel mai cumplit în creştinism. 
Toată înălțarea noastră spre Dumnezeu, spre valoarea su- 
premă a fiinţei noastre se face prin slujirea omului, prin aju- 
torarea lui să se înalțe, prin mântuirea lui de animalitate. 
Trebuie să vedem în semenul nostru o ființă chemată la 
viaţa cea veşnică, dar atârnând de dragostea noastră ca să 
se ridice la valoarea aceasta supremă a ei. Numai prin 

dragoste întru Dumnezeu şi prin comuniune, prin servirea 
noastră putem trezi în semenul nostru eul dragostei, al co- 
muniunii şi al credinţei, îl putem învia la viaţa cea de veci. 

Din aceste adâncimi de comuniune şi de dragoste, se 
rezolvă ca de la sine şi problemele nevoilor sociale, de re- 
partiție a bunurilor, de dreptate şi egalitate. 

În orice caz, numai în măsura în care lucrează puterea 
creştinismului valorificatoare de om în suflete se înnobi- 
lează raporturile economice între oameni. 

Unde se caută perfecţionarea lor cu disprețul înnobilă- 
rii sufleteşti a oamenilor prin credinţă şi iubire, nu se poate 
realiza decât o ordine de temniţă, o stare de pândă continuă 
a omului, cu dezlănţuiri intermitente în măceluri. 

Unde omul este redus la o vietate care nu este atentă 
decât la revendicările stomacului, societatea este asemenea 
unei haite de lupi care au să-şi împartă o hrană ce li se 
aruncă în comun. 

Dar poate această desființare a existenței umane a fost 
urmărită anume de Antihrist, din gelozie față de demnitatea 
cu care a împodobit omul pe Dumnezeu. 

Spaţiul vital şi spiritul românesc' 


Un popor viguros, în plină ascensiune vitală, trebuie să 
se extindă în spaţiu, corespunzător cu creşterea şi cu tre- 
buinţele sale de viaţă. Pentru el este absolut necesară expan- 
siunea, fie că vorbeşte despre ea ca despre un ideal proiectat 
în viitor, fie că o practică în mod natural. Reținerea de la ex- 
pansiunea în spaţiu are urmări nenorocite atât pentru psi- 
hologia, cât şi pentru viaţa economică a unui popor. lar 
când această reținere este formulată făţiş, ca un ideal națio- 
nal conştient, rezultatul este o gravă slăbire a puterii de 
avânt şi de îndrăzneală a unui neam, o paralizare prin hip- 
notismul unei idei negative. 

Neamul nostru a practicat în mod natural expansiunea 
îndrăzneață ca niciun alt neam înconjurător. Ceea ce au fost 
în Apus popoarele exploratoare de oceane a fost în Răsărit 
poporul nostru, străbătător şi colonizator de ținuturi depăr- 
tate de vatra lui originară. Fără să aibă deasupra sa mâna 
protectoare a unui stat național puternic, el s-a avântat fără 
teamă, în dorul lui de a-şi lărgi posibilitățile de trai, până în 
Crimeea şi Caucaz, până la Kiev şi în Moravia, până în 


* Telegraful Român, an LXXXIX, nr. 35, 24 aug. 1941, p. 1. Semnat: 
D. Stăniloae. 

Croaţia şi Istria, ca să nu mai vorbim de ramura românilor 
macedoneni, care umple toată Peninsula Balcanică. 

Cât de mult a tânjit neamul nostru după războiul de în- 
tregire, când fie din cauza unor dificultăți naturale, fie sub 
sugestia nefastă a unui fals ideal de restrângere în granițele 
precise ale ţării, n-a mai practicat această expansiune ne 
arată în mic mărginimea Sibiului care, din situaţia înflori- 
toare în care se afla înainte de 1914, când îşi purta turmele 
până în Crimeea, a căzut într-o stare sărăcăcioasă, din care 
nu ştie cum să mai iasă. lar în mare ne-o arată întreg neamul, 
cu marile dificultăți economice şi frământări sociale în care 
s-a zbătut după realizarea idealului de întregire. Vor fi fost 
şi alte cauze ale acestor tulburări neîntrerupte, dar una din 
cele mai principale cred că a fost lipsa de spaţiu vital pentru 
un popor în rapidă creştere, obişnuit să se răspândească ne- 
contenit peste cercul ocupat masiv de el. Cine n-a fost izbit 
de fenomenul general că, de unde înainte de 1914 hotarul 
satelor era suficient pentru populaţia lor, după război s-a 
fărâmiţat până la imposibil, din care pricină trebuiau să eva- 
deze spre oraş tot mai mulți tineri, îngroşând rândurile unui 
proletariat muncitoresc şi intelectual care nu-şi găsea nici la 
oraş o pâine îndestulătoare. Înainte, tot acest surplus se stre- 
cura spre Dobrogea, spre Transnistria, spre Timoc, punând 
pecetea românească pe ele, pregătindu-le pentru a fi încor- 
porate suveranității româneşti. 

Avem prea puţin spaţiu pentru ritmul în care se înmul- 
țeşte neamul nostru şi care ar fi şi mai rapid dacă n-ar fi atât 
de strâmtorat. Să privim pe hartă. Proporţional cu numărul 
de locuitori, ţara noastră este dintre cele mai mici. 

Dacă vrem să trăim ca neam, dacă vrem să scăpăm în 
viitor de dificultăți sociale tot mai mari, statul nostru trebuie 

să se gândească să creeze pe seama neamului posibilități de 
expansiune. Dar înainte de orice expansiune în afară, trebuie 
să dislocăm minoritățile din cuprinsul hotarelor actuale, iar 
aceasta nu se poate face fără o luminată şi energică politică 
de stat, date fiind fortificațiile spirituale şi politice cu care 
s-au încins aceste populaţii. În al doilea rând, trebuie să re- 
dobândim tot pământul românesc de care am fost păgubiți. 

Pe urmă trebuie să ne gândim şi mai departe. Dar pe 
lângă expansiunea teritorială, noi avem şi obligația unei ex- 
pansiuni spirituale. 

Răsăritul slav ne este dat de Dumnezeu ca o misiune sub 
raportul spiritual. Noi suntem dintre popoarele de ordine şi 
de credinţă luminată cel mai învecinat cu masele tulbure ale 
Rusiei. Creştinismul lor, atâta cât l-au avut, de la noi l-au 
avut, şi prin noi s-a alimentat, chiar dacă istoria nu o spune 
limpede. Nu câţiva mitropoliți greci au fost în stare să încreş- 
tineze un popor atât de mare şi să-l mențină în Ortodoxie în 
apropierea Poloniei catolice, ci vecinătatea poporului român. 
Se ştie că cel mai înfloritor şi mai vechi creştinism rusesc a 
fost în jurul Kievului şi la Cherson. Dar acestea sunt tocmai 
ținuturile străbătute şi alimentate neîncetat de sângele şi de 
gândul românesc. Tradiţia spune că Apostolul Andrei care a 
fost în Dobrogea a umblat şi pe la Kiev, ceea ce nu inseamnă 
altceva decât că în conştiinţa poporului român şi rus creşti- 
nismul rusesc derivă din ținuturile româneşti. 

Hoardele tătăreşti care au strâmtorat sute de ani creş- 
tinismul rusesc, prin voievozii Moldovei au fost măcinate 
şi înfrânte. Iar boierii Moldovei se scurgeau neîncetat în 
Ucraina, ce aparținea pe vremuri Poloniei. Unul dintre 
aceşti boieri emigranţi, fiu de Domn, Petru Movilă, a jucat 
rolul de căpetenie şi întru salvarea Ortodoxiei ruseşti când 

era amenințată de catolicism în veacul al XVII-lea şi tot el a 
aprins lumina cărturăriei în acea Biserică prin înființarea 
şcolilor de la Kiev. Iar activitatea epocală a lui Paisie Velicikovski, 
de la care porneşte curentul de teologie mistică ce se pre- 
lungeşte până azi prin gânditorii ruşi din Diaspora, n-ar fi 
putut să se producă dacă Paisie n-ar fi trăit timp îndelungat 
în mânăstirile Moldovei, înconjurat de fervoarea pură a cre- 
dinţei călugărilor români. 

Suntem aşezaţi aici, la marginile întunecimilor slave şi 
ale furtunilor asiatice, pentru a le lumina şi domoli cu razele 
de gând şi de credinţă ce țâşnesc din sufletul nostru româ- 
nesc. Ca păstorii şi ca boierii de demult, trebuie să pornim 
— nu numai în scurte călătorii, ci şi cu gând de statornicie — 
preoți şi mireni, în spaţiile ruseşti, în mijlocul unui popor 
din nou descreştinat, pentru a-i duce lumina lui Hristos şi 
pentru a o sădi adânc în inima lui. 

Acesta este un destin al nostru. Aproape fără să vrem 
el îşi manifestă prin noi voinţa. Iată, dintre toate armatele 
care luptă împotriva bolşevismului singură armata română 
fiind ortodoxă reaprinde pe unde trece credința pravoslav- 
nică a Rusiei. Singură armata noastră este întovărăşită de 
preoți ortodocşi, care săvârşesc slujbe în fața poporului ce 
plânge cu hohote, botează pe cei tineri, soldații români îm- 
plinind rolul de naşi, şi predică pe Hristos. 

Înaintea noastră, în timpul nostru, preoțimea română 
şi soldaţii români împlinesc din nou ceea ce, prin porunca 
destinului care ne-a aşezat în aceste locuri, au împlinit stră- 
moşii noştri. 

Dar în direcția aceasta, azi trebuie lucrat cu mai multă 
sârguință şi cu mai mult sistem. Căci ravagiile lui Antihrist 
şi ale Asiei sunt grozave. 

Ca odinioară Constantin Brâncoveanu, avem misiunea 
să punem stăpânire spirituală pe toată Rusia, tipărindu-i 
cărţi de slujbă şi de rugăciuni, trimițându-i misionari bine 
pregătiți. | 

Este mare Rusia, dar creierul este mic, şi totuşi patro- 
nează şi diriguieşte trupul. Să ne-o facem din nou fiică spi- 
rituală, aşa cum am mai avut-o. Ca în veci să poarte semnele 
renaşterii spirituale româneşti. 

Orice popor tinde spre infinit. Nu putem pretinde 
acum o expansiune politică fără margini. Dar oare există 
ideal mai măreț decât acela al unui imperialism spiritual? 


Duhul de jertfă al neamului" 


Neamul nostru nu şi-a precupeţit niciodată sângele şi 
viaţa. Clasa suprapusă, care s-a ferit de sacrificii proprii şi 
a căutat totdeauna să tragă profituri din jertfele bravului 
nostru popor, a fost fie de origine străină, fie influenţată de 
moravurile păcătoase ale străinilor procopsiţi pe spatele 
neamului românesc. 

Generozitatea de simțire şi capacitatea de a se însufleți 
pentru orice idee înaltă şi pentru orice faptă care vine în aju- 
torul celor în suferință l-au mânat în tot trecutul să lupte 
oriunde era trebuința, şi de cele mai multe ori pentru inte- 
rese care nu erau ale sale. S-a dăruit morţii, cu nobilă dezin- 
teresare, veacuri de-a rândul, într-o încleştare fără pereche 
cu puhoiul Semilunei, pentru salvarea Europei, a luptat pen- 
tru dezrobirea grecilor, bulgarilor, pentru scăparea Ungariei 
de comunism. Şi niciodată nu s-a gândit să profite de pe 
urma generozității cu care şi-a trimis la moarte floarea tine- 
reții. Dimpotrivă, mai totdeauna s-a pomenit la urmă deza- 
vantajat, ciuntit şi având să facă față tocmai pretențiilor 
acelora pentru care şi-a împuţinat puterile în crâncen război. 





* Telegraful Român, an LXXXIX, nr. 38, 14 sept. 1941, p. 1. Semnat: 
D. Stăniloae. 




















































































































































































































































































































Di Bam time, îi 

Suntem, într-adevăr, un neam care s-a comportat ca 
acel om profund creştin ce face binele fără să aştepte nicio 
răsplată, ba se împacă şi cu nerecunoştința celor ajutaţi de 
el, datorită nezdruncinatei sale credinţe în veghea Celui de 
sus, Care va răsplăti fiecăruia după faptele sale. 

Poate să avem şi anumite scăderi, dar teama de moarte, 
lipsa de vitejie nu se află în noi şi dacă cineva ni le-a atribuit, 
a săvârşit cea mai mare nedreptate. 

Duhul acesta de sacrificiu se manifestă în zilele noastre 
în forme care ne cutremură. Neamul nostru îşi varsă sângele 
cu o generozitate copleşitoare pe câmpiile Ucrainei şi în fața 
Odessei. Nu există în acest război popor, după cel german, 
care să fi dat un tribut de sânge atât de bogat pentru scăparea 
lumii de spaima dezordinii comuniste. Şi nu există popor care 
să facă aceasta într-un mod atât de dezinteresat ca al nostru. 

Fără să avem pretenţii de hegemonie asupra unor na- 
țiuni străine, feciorii noştri se cunună fericiți cu moartea pe 
întrecute şi-şi primesc florile dureroase şi neveştejite ale 
schingiuirilor în trupul lor, pentru a le purta mărturie vie a 
duhului lor de jertfă toată viaţa. 

Când vorbeşti cu aceşti minunaţi tineri în preajma ple- 
cării spre locul unde îşi poartă moartea secera cu febrilitate, 
rămâi uluit de suprafireasca lor atitudine, nu numai de ne- 
păsare la gândul ei, ci şi de dragoste pentru o moarte fru- 
moasă, eroică. Tot ce are ca groază moartea a fost înghițit 
de puterea de credinţă şi de sacrificiu care-i însuflețeşte. 

Ai impresia că tinerii noştri trăiesc numai pe jumătate, 
sau numai cu trupul între noi, şi centrul ființei lor este din- 
colo, înfrățit cu misterul de după moarte. 

Prezenţa pe pământ, ca exclusivitate, şi-a golit farmecul 
şi s-a deşertat de sens. 

Neamul nostru aduce azi, ca şi strămoşii lui de odi- 
nioară, fervorile mistice în acest război, ridicându-l de la ni- 
velul unei lupte pentru existența economică la un prilej de 
rezolvare creştină a problemei morții şi la o înfruntare prin 
credinţă a titanismului ateu. El aduce sarea duhovnicească a 
înaltului sens creştin în această încleştare uriaşă de popoare. 

Peste tot, neamul nostru este ca o sare între popoarele 
lumii, pentru duhul lui de jertfă dezinteresată. Ce monotonă 
ar fi fost, şi ar fi chiar, istoria vitejiei europene fără nota de 
spiritualitate şi dezinteresare pe care a adus-o şi o aduce 
neamul românesc! 

Luptă şi bolşevismul cu fanatism, fără îndoială. Dar 
este un fanatism al urii, este un fanatism al omului însălbă- 
ticit şi înfuriat împotriva a tot ce este rânduială şi omenie. 

Dar eroismul românesc este fără ură, fără prihană, 
este serafic; el creşte din sufletul ce priveşte ţintă spre cer. 
Un asemenea neam este necesar în ansamblul popoarelor 
lumii pentru influenţa de înnobilare ce o exercită. Lui tre- 
buie să i se facă măcar dreptate, dacă nu cere altceva. Spre 
lee Europei, care are nevoie de el, de tăria lui şi de sufle- 
tul lui. 























































































































































































































Omenirea de mâine' 


Pe un front de câteva mii de kilometri se dă cea mai for- 
midabilă luptă între două lumi, care reprezintă cu ardoare 
două ideologii, două credinţe neîmpăcate. Nu este o bătălie 
de însemnătate relativă, pentru o bucată de teritoriu, pentru 
anumite avantaje economice, care să se poată încheia după 
câtva timp cu o pace de compromis. Este o luptă pe viaţă şi 
pe moarte între două dinamisme care nu pot coexista, căci 
fiecare tinde să organizeze întreaga lume după concepția 
sa. Sau bolşevism, sau ordine întemeiată pe respectul reali- 
tăților umane, naţionale şi spirituale. Bolşevismul nu tole- 
rează nimic afară de sine, iar civilizaţia înălțată pe tradiția 
de totdeauna a omenirii nu poate admite să fie continuu tul- 
burată de dinamita instinctelor sălbatice din om. 

Şi totuşi, dacă avem în vedere că civilizaţia se pre- 
zintă, în această răfuială, întinerită şi învăpăiată de o cre- 
dință care alungă distanţele şi formele care s-au aşezat cu 
timpul între oameni, cele două poziții au ceva comun, ară- 
tându-ne că, în fond, omenirea este însetată întreagă de 
acelaşi ideal. 





* Telegraful Român, an LXXXIX, nr. 39, 21 sept. 1941, p. 1. Semnat: 
D. Stăniloae. 

Ceea ce face din național-socialismul german o credință 
care dă putere şi pasiune fiecărui membru al acestei națiuni, 
este spiritul de comunitate pe care-l propagă, apropierea iu- 
bitoare între om şi om în cadrul naţiunii, prețuirea şi consi- 
derația de care se vede învrednicit şi învăluit şi cel mai 
modest fiu al neamului. 

Dar aceeaşi însetare a omului după prețuire şi comu- 
niune stă şi la temelia comunismului. Omul de azi s-a tre- 
zit la conştiinţa demnităţii proprii. Fiecare vrea să se 
bucure de considerația ca om, fiecare ştie că în fond pre- 
țuieşte cât oricare semen, că are aceleaşi drepturi la viață 
şi la cinstirea celorlalți. 

Azi nu mai există oameni care să se împace cu o exis- 
tenţă afundată în cenuşiul indistinct al turmei, peste care 
se roteşte suverană şi disprețuitoare privirea câte unui 
zeu, care nu vede în ea decât un anumit număr de cai-pu- 
tere, sau de voturi, sau un suport rentabil de populari- 
tate. Omul care pare mai umil vrea să fie privit în el 
însuşi, ca ființă cu aceleaşi adâncimi de taină, cu aceleaşi 
dureri şi bucurii, cu aceleaşi nevoi şi doruri ca oricare 
altul. Fiecare om se vrea înțeles, ascultat, remarcat ca 
scop în sine, împărtăşit de atenţia de la egal la egal şi de 
bunurile acestei vieți. 

Omul de azi nu mai poate suporta grozavele distanţe 
artificiale între oameni; el simte că nici ereditatea, nici func- 
ţia pe care unul o deţine temporar, nici numărul de clase se- 
cundare sau de ani universitari nu înalță în fond şi 
substanţial atât de mult pe un om peste ceilalți, încât să le- 
gitimeze distanța pe care acela o pune între sine şi ei şi 
uriaşa inegalitate în împărțirea bunurilor acestei lumi lăsate 
de Dumnezeu pe seama tuturor. 

Omul de azi nu se mai împacă nici cu amăgirea frazeo- 
logică a acestei mari cerințe a sufletului său. 

El nu se mulţumeşte cu declaraţiile de iubire oratorică 
a celor ce-i vorbesc cu înfocare despre ea, despre naționa- 
lism, despre creştinism, atunci când îl au în masă, dar pe 
care a doua zi, când li se prezintă singur cerând un strop de 
atenţie şi de ajutor, nu-l mai învrednicesc de nicio privire, 
sau numai de una falsă şi trecătoare. 

Din această irezistibilă pornire a sufletului contempo- 
ran s-a născut şi comunismul, şi naţional-socialismul, şi 
aceasta explică fervoarea unei aderenţe atât de numeroase. 

Din nenorocire, comunismul a dat un răspuns cu totul 
schimonosit acestei necesități arzătoare a sufletului ome- 
nesc, încât, de la suprema valoare ce-a voit să o acorde omu- 
lui, a căzut în cea mai cumplită abrutizare a oricărui 
sentiment care înnobilează raporturile între om şi om. Co- 
muniunea realizată de el este o vulgară împreună tăvălire 
în noroiul oricărei lipse de jenă. 

Este o apropiere nu prin înălțare, ci prin coborâre, pen- 
tru că nu este dragostea care apropie, prețuirea înaltă a 
omului, ci dispreţuirea egală a tuturor şi vulgarizarea ori- 
cărei note de nobleţe din cuprinsul vieții omeneşti. 

Este o apropiere în animalizare, nu în avansare pe linia 
progresului. 

Propriu-zis, aceasta nu este comuniune; omul rămâne 
în comunism tot singur, căci sufletul lui nu este căutat. 
Lipsa de milă cu care sunt predate distrugerii milioanele 
de femei şi de copii în oraşele înconjurate, numai din fa- 
natismul unei rezistențe până la capăt, arată la ce perver- 
tire a ajuns o ideologie care ar trebui să pună un mai mare 
preţ pe om. 

Aşa încât comunismul nu va supravieţui. Se prăbuşeşte 
sub păcatele sale, în faţa celeilalte forme dinamice de reali- 
zare a marelui dor după comuniune al omului de azi. 

Dar ca preoţi, ca reprezentanți ai creştinismului, trebuie 
să ne dăm seama că numai credinţa sinceră şi vie în Hristos 
este în stare să astâmpere uriaşa sete după comuniune la 
care s-a trezit omenirea de azi. Creştinismul este azi mai ac- 
tual ca oricând, sau el a educat omenirea în direcţia care a 
dus la setea ei de azi. 

Care ideologie politică, socială, filosofică a fost în stare 
să meargă atât de departe în descoperirea valorii omului, 
cum a mers creştinismul, după care Însuşi Dumnezeu S-a 
făcut om şi rămâne aşa în vecii vecilor, încât pe Dumnezeu 
Îl vedem şi-L vom vedea prin față de om? Care sistem a pre- 
conizat atâta iubire de om şi a cerut atâta apropiere de el 
precum creştinismul, după care Dumnezeu a părăsit cea 
mai mare distanţă şi înălțime — reală, nu artificială şi uzur- 
pată — apropiindu-Se smerit de el, suferind ca el şi pentru 
el, înfrânt în comuniune intimă cu el? 

De aceea noi, propovăduitorii creştinismului, să fim 
prin pilda şi prin cuvântul nostru propagatorii celei mai 
iubitoare comuniuni între oameni, dând răspunsul unei 
fundamentale pricini de nelinişte şi tulburare a omenirii 
de azi. 

Prestigiul creştinismului suferă dacă ne mulțumim să 
privim omenirea încleştată în două tabere însetate de comu- 
niune şi arzând de credinţa în perfecțiunea uneia sau alteia 
din formele în care i-o prezintă gândirea politică de azi, fără 
să facem nimic pentru evidenţierea adevăratei comuniuni 

pe care o ascunde creştinismul şi pentru încingerea suflete- 
lor de focul credinţei în ea. 

Războiul de acum se va termina. Bolşevismul va fi în- 
vins şi victorioasă va ieşi forma de comuniune care nu a de- 
generat în schimonoselile şi aberaţiile comuniste. Dar 
direcția omenirii este spre comuniune. Acesta este boldul 
neliniştii viitoare a lumii. Şi ar fi păcat ca tocmai noi, care 
avem leacul deplinei aşezări a omenirii pe temeiurile de 
dragoste ale comuniunii adevărate, să stăm departe, lăsând 
pe alţii să-i lecuiască nostalgiile şi făcând impresia unor re- 
trograzi legaţi de egoismele, de formele învârtoşate şi dis- 
tante şi de inegalitățile societăţii de ieri, de care nimic n-a 
fost atât de străin ca adevăratul creştinism. 


Cuvânt către studenții teologi 
la începutul anului academic” 


Dumnezeu ne-a hărăzit să putem deschide un nou an 
de străduinţe întru pregătirea viitorilor preoți ai poporului 
nostru. 

Niciodată nu simte omul ca în aceste vremuri că orice 
clipă pe care o mai apucă este un dar al lui Dumnezeu, că 
de la clipa de față până la cea viitoare este un gol, care s-ar 
putea căsca într-o prăpastie a neființei dacă n-ar aduce 
Dumnezeu repede, prin bunăvoința Lui, puntea unei noi 
clipe de existență. 

Datori suntem de aceea să dăm mărire lui Dumnezeu 
pentru că ne-a învrednicit să începem şi acest an şcolar, într-o 
vreme în care în multe părți ale pământului oamenii nu mai 
pot duce o viață aşezată. Milioane de ființe omeneşti stau 
în furtună de foc şi fier, neştiind unde să-şi plece capul şi 
trebuind să-şi rişte în tot momentul viaţa, iar alte milioane 
nu mai au casă şi pâine. Ţara noastră a trecut şi ea prin luni 
de zbucium şi de durere în cursul anului trecut. lar de 
aproape trei luni se află într-un război crâncen cu un duşman 





* Telegraful Român, an LXXXIX, nr. 40, 28 sept. 1941, pp. 2-3. Semnat: 
D. Stăniloae. 

care ne-a lovit în vara trecută fără omenie şi care luptă de 
douăzeci şi cinci de ani împotriva credinţei în Dumnezeu şi 
a tot ce este înalt şi nobil în sufletul omenesc. Simţim greu- 
tățile acestui război, se înfig în inima noastră durerile lăsate 
de moartea atâtor bravi tineri pe câmpul de luptă, iar pre- 
zenţa răniților printre noi întreţine o rană continuă şi în su- 
fletul nostru. Dar nu este mai puţin adevărat că prin aceste 
jertfe ne învrednicim cu binecuvântarea lui Dumnezeu, care 
clădeşte pe ele din nou hotarele prăbuşite ale țării şi înalță 
în sufletul fiecărui român obligativitatea servirii neamului 
la rang de dogmă. 

În chip deosebit ne gândim la datoria de recunoştinţă 
ce-o avem față de luptătorii împotriva duşmanului crucii. 
Dacă n-ar fi fost hotărârea lor şi jertfa pe care o aduc, nu 
ştim de câte ori am mai fi avut putinţa să începem activita- 
tea de pregătire a viitorilor preoți pe seama poporului 
român. 

Lupta de înlăturare a bolşevismului este cel mai epocal 
episod al războiului pe care-l trăim. 

După douăzeci şi cinci de ani de străduințe comuniste 
şi de-a se apăra de otrava pe care necontenit i-o strecurau 
agenții freneziei haosului, omenirea a purces în momentul 
suprem la împrăştierea acestei primejdii. 

Trebuie să vedem în această acțiune, pe care popoarele 
au întreprins-o cu riscul celor mai mari sacrificii, voinţa lor 
de a crede pentru a trăi. 

Ele au constatat, privind douăzeci şi cinci de ani la mos- 
tra desfigurată a unei societăți omeneşti care a eliminat cre- 
dinţa, că nu este de imitat o asemenea aruncare în haos. 
Credinţa este temelia a tot ce este superior, a tot ce este nobil 
şi bun în om. Fără credinţă nu se poate stabili şi susține o 


TELEGRAFUL ROMÂN - 1941 831 


ordine socială, decât cu revolverul la spatele fiecărui mem- 
bru al societăţii. Fără de credinţă viaţa este searbădă, nu 
oferă niciun sens care s-o facă vrednică de-a fi trăită. O doc- 
trină întemeiată pe fanatismul stomacului, dacă nu cunoaşte 
ceva superior stomacului, este o absurditate. În faţa unui ast- 
fel de fanatism, ai impresia că un duh rău îşi face mendrele 
cu oamenii, folosindu-i ca jucării demne de compătimit. 

Popoarele vor să creadă. Aceasta este concluzia pe care 
au tras-o scrutând douăzeci şi cinci de ani experimentul co- 
munist şi care le-a mânat în acest război. 

Voința aceasta a popoarelor de-a crede, concluzia 
aceasta la care au ajuns este de cel mai mare interes pentru 
noi. Ea să vă fie un impuls iniţial pentru drumul pe care 
porniţi acum, iubiți studenți. 

Aţi plecat de-acasă cu hotărârea să deveniți apostoli ai 
Celui ce atât de mult a iubit şi l-a prețuit pe om, încât a luat 
chipul smerit al lui şi S-a suit pe cruce pentru a-l scoate din 
noroiul unei vieți inferioare şi fără sens. V-a mânat la aceasta 
un glas interior că trebuie să vă puneţi la dispoziția Domnului 
şi în slujba adevăratei ajutorări şi înălțări a omului. 

Hotărârea aceasta, sau chemarea voastră la apostolat, 
s-a produs tocmai la răspântia în care omenirea se zbate 
în grele dureri după o renaştere, manifestând prin războ- 
iul împotriva bolşevismului voinţa ei de-a crede. Depinde 
de noi şi depinde de voi, iubiţi preoți de mâine, care răsă- 
riți din porunca acestor vremuri, să împliniți acest mare 
dor al omenirii, să îndrumați procesul de cristalizare al 
ordinii care se va naşte din război pe linia credinţei. Altfel, 
lumea nu-şi va găsi liniştea. Organizarea viitoare a popoa- 
relor va fi sortită în curând aceleiaşi cutremurări şi pustiiri 
ca şi cea de azi. 

Oamenii vor să creadă, dar ei vor şi dragoste şi bună- 
voire între ei. Fiecare se cere după comuniunea în dragoste, 
fiecare se cere luat în seamă, înțeles, tratat frățeşte. S-a trezit 
conştiinţa demnității lui ca om. Oamenii nu mai pot fi baga- 
telizați, conduşi din culise şi de pe înălțimi, din vârful cărora 
se estompează reliefurile personale într-o pastă generală, 
care să poată fi împinsă încoace şi încolo după bunul plac. 
Omul vrea să fie privit ca subiect, nu manipulat ca obiect. E 
vrea să fie ascultat, consultat, vrea să simtă sufletul celui ce 
are rol de conducere lângă sufletul lui. Este dorul omului 
după comuniune, după raportul de intimitate, în care suflet 
cu suflet se privesc față în faţă, înțelegându-se. 

Dar aceasta este tocmai ceea ce propovăduieşte Biserica 
de două mii de ani, ea fiind o comuniune în dragoste şi strân- 
gând pe toți, bogaţi şi săraci, în frățietatea rugăciunii smerite 
în fața Aceluiaşi Domn, a împărtăşirii din acelaşi potir. Şi cine 
a descoperit cel dintâi valoarea cutremurătoare a celui mai 
umil om, decât cel care, Dumnezeu fiind, S-a făcut însuşi om 
şi a devenit intimul ființelor omeneşti celor mai nebăgate în 
seamă de pe drumurile şi din suburbiile Palestinei? 

Ce înalt este creştinismul în valoarea ce-o acordă omu- 
lui şi în iubirea de om, față de doctrinele moderne care, deşi 
pornite din necesitatea generală după comuniune, sfârşesc 
în disprețul total de om, ucigându-l ca pe-o muscă, fără 
nicio remuşcare de conştiinţă? 

Dar dacă numai creştinismul pune temelie trainică 
apropierii de cel mai umil om, intrării în comuniune cu el, 
prin valoarea ce i-o dezvăluie în Dumnezeu, la fel numai 
credinţa aruncă punte de la om la om şi naşte în ei subiectul 
adevăratei comuniuni. Nu există ceva care să lege atât de 
trainic şi de intim doi oameni cum o face credinţa, ca 

certitudine vie a prezenţei Aceluiaşi Stăpân ceresc pe de- 
asupra amândurora. lar unde nu există această credință, le- 
gătura între doi oameni este trecătoare, nerezistentă şi de 
suprafață, ca şi interesele care i-au apropiat. Pe lângă 
aceasta, numai dacă ai conştiinţa, prin credință, că Dumne- 
zeu, prețuind atât de înalt valoarea fiecărui semen al tău, te 
obligă şi pe tine la prețuirea şi ridicarea lui la treapta su- 
premă indicată de posibilităţile lui de om, nu te vei sustrage, 
din comoditate şi egoism, de la datoria comuniunii. 

Astfel, existența credinței în sufletele oamenilor este 
singura temelie a unor aşezări sociale în duhul comuniunii 
şi al îngăduinţei şi ajutorării reciproce. 

lar cei mai responsabili propagatori ai credinţei suntem 
noi, preoții, şi veţi fi voi în viitorul apropiat, iubiți studenți. 
Membrii ceilalți ai Bisericii au datoria de a întreţine credinţa 
în sufletul lor şi al celor din preajma lor. Ocupațiile pe care 
le au în viață — necesare şi ele pentru întreținerea vieţii pe 
pământ - îi scutesc însă de obligaţia grijii excesive pentru 
propagarea credinței. Responsabilitatea exclusivă şi abso- 
lută pentru susținerea şi propagarea credinţei în sânul so- 
cietății omeneşti, ca temelie a rânduielilor ei, ca impuls de 
înnobilare în duh de comuniune a raporturilor din ea şi ca 
mijloc de mântuire a sufletelor, este aşezată de Biserică şi, 
prin ea, de lisus Hristos, pe umerii preoților. 

Pe ei îi dispensează Dumnezeu şi societatea de alte griji. 
Dar vai lor de vor dilua responsabilitatea masivă cu care 
sunt împovărați, de vor căuta pretexte de împlinire numai 
pe sfert a poruncilor ei. 

Trăiţi, iubiți studenţi, acum, momentul sărbătoresc şi 
grav al hotărârii de-a lua asupra voastră cea mai mare răs- 
pundere pentru destinul veşnic al semenilor şi pentru 

orientarea viitoare a societății omeneşti. Adânciţi cu înfio- 
rare în conştiinţa voastră această trăire şi reveniți asupra ei 
cât se poate de des. 

Meditaţi fără încetare, în cursul timpului pe care îl pe- 
treceţi aici, la mijloacele prin care va trebui să susțineți şi să 
valorificați în sânul societăţii flacăra responsabilității voas- 
tre de sfințire a vieții oamenilor. Căutaţi, în fiecare îndemn 
şi învăţătură ce o primiţi aici, sâmburele de viață pe care îl 
veţi putea semăna, cu eficacitate de jăratic, în inimile oame- 
nilor. Nu simpla înmagazinare de cunoştinţe în cămara dos- 
nică şi rece a minţii să o urmăriţi, ci înfrăgezirea şi 
înflăcărarea inimii voastre, care este vatra în jurul căreia pu- 
teţi strânge şi deschide inimile semenilor. 

Fă, tinere, ca fiecare învățătură primită prin grai sau 
lectură să se transforme în material care să întrețină focul 
dragostei către Domnul nostru lisus Hristos şi, prin El, către 
fiecare față de om. 

Trăim vremuri care impun din nou misionarismul într-o 
lume a cărei credinţă a fost răvăşită de lucrarea duşmanilor 
lui Dumnezeu. Sesizând chemarea lor, episcopatul ardelean 
a purces, la inițiativa Înaltpreasfințitului nostru Mitropolit 
Nicolae, împreună cu un impresionant număr de preoți, pe 
meleagurile Basarabiei, să reînvioreze rugul credinței pe 
care stăpânirea bolşevică s-a străduit să-l stingă. Este un în- 
ceput şi o indicație pentru o datorie nouă la care este che- 
mată preoțimea de aici înainte. 

O altă zare pentru chemarea celor înrolați în slujba lui 
lisus Hristos a indicat Înaltpreasfințitul Mitropolit Nicolae 
prin trimiterea studenţilor noştri în mijlocul răniților, ca in- 
firmieri. Fiecare rană, fiecare durere cere lângă ea nu numai 
un medic, ci şi un preot, cu darurile lui de mângâiere şi de 

ajutorare întru Domnul, Care este doctorul suprem al fiinţei 
totale a fiecărui om. Ştiu din mărturisirile voastre, iubiți stu- 
denţi, ce comoară de bucurii aţi dezvăluit în slujba de sa- 
maritean, în comuniunea cu sufletele celor ajutaţi la 
suferință. Să nu vă mai înstrăinați niciodată de aceste bucu- 
rii, de prilejurile de înnobilare şi luminare ce vi le oferă 
apropierea iubitoare şi stăruitoare de cei suferinzi. În direc- 
ţia acestei serviri a aproapelui în duh de credinţă, pentru 
a-l mântui prin dragoste, stă preoţia şi toate fericirile îm- 
preunate cu ea. 

Incepând acest an de creştere întru dragostea lui lisus 
Hristos, gândul ni se duce, încărcat de grele melancolii, spre 
cel ce ne-a fost unora drag coleg, altora iubit profesor, dia- 
conul Petru Gherman, care nu mai este aici, care nu va mai 
intra în sălile de curs. Dumnezeu să-i facă parte de fericirea 
drepţilor pentru strădaniilor sale curate şi pline de rod în 
cadrul instituţiei noastre. 

După el s-a dus curând, pentru a nu-l lăsa pe profesor 
fără legătura cu discipolii săi, eminentul student Vasile 
Suciu, care legitima cele mai frumoase nădejdi prin sâr- 
guinţa şi mintea sa pătrunzătoare. Îi vom pomeni cu căldură 
în rugăciunile noastre. 

Indreptându-ne spre Dumnezeu cu cererea fierbinte să 
păzească ţara de greutăți şi mai mari ca cele de acum, spre a 
ne fi cadru propice pentru ducerea la bun sfârşit al lucrului 
pe care-l începem, anul academic 1941-1942 îl declar deschis. 















































































































































































































































Ostracizarea literaturii religioase 


De câtva timp se manifestă în anumite cercuri tendința 
de-a se elimina literatura religioasă veche din tratatele de 
Istoria literaturii române şi chiar şi din materia predată în 
liceu. _ | i 

Recent s-a încercat realizarea acestui gând pizmaş în 
Istoria literaturii române întocmită de dl G. Călinescu şi apă- 
rută în Fundaţia Regală pentru Literatură şi Artă. ti 

Nu ne vom ocupa cu alte aspecte ale acestei cărți, mo- 

numentală ca număr de pagini, însă lipsită de condiţiile 
spirituale ale unei opere serioase şi durabile. Vom observa 
în treacăt că o istorie a literaturii române trebuie să observe 
o ţinută şi să judece cumpănit şi obiectiv creaţiile literare 
ale tuturor scriitorilor, orice orientare ar vădi ei. Tonul de 
pamflet, dominant în toată partea ce se ocupă cu şcolile li- 
terare şi ideologice care se inspiră din respectul realităţilor 
autohtone şi spiritualist-creştine, nu este menit să facă din 
această carte o operă de sinteză a străduinţelor de până 
acum ale geniului național şi de autoritate pentru timpu- 
rile viitoare. 





* Telegraful Român, an LXXXIX, nr. 43, 19 oct. 1941, p. 1. Semnat: 
D. Stăniloae. 

Este vizibil sporul de simpatie cu care sunt priviți toți 
ovreiaşii ce s-au încurcat prin câmpul literelor române şi 
toate zăpăcelile şi iresponsabilitățile dadaiste şi anarhiste. 
În faţa lui Nichifor Crainic, pe care îl face panteist, cartea ia 
apărarea marxismului, pe care îl consideră o nobilă şi can- 
didă silință de a restitui adevăratul creştinism: 


„În tendinţa de-a fixa adversari, gânditorul decretează 
marxismul ca un izvor de ură titanică împotriva 
creştinismului. Judecând faptele senin, constatarea nu se 
verifică. Marxismul, ca şi toate doctrinele de mentalitate 
evreiască, în unanimitate universaliste, păcătuiesc printr-o 
exagerare a ideilor de caritate şi de umanitate, slăbind 
demnitatea şi instituţiile statale. Marxismul înțelege să 
refacă comunitatea primitivă creştină până la anularea 
firescului egoism individual şi național şi să aplice prin- 
cipiul milei şi al păcii până la abandonarea oricărei 
rezistenţe. Fireşte că astfel el este periculos naţiilor şi nu 
mai este îndoială că Imperiul Roman s-a prăbuşit din 
cauza internaționalismului şi pasivității vechiului 
creştinism de structură aproape evreiască [...]. Faptul că 
evreul în genere face apel la umanitatea creştinilor, 
punându-le în vedere universalitatea religiei, este un semn 
că între doctrinele comuniste şi creştinism nu este prea 
mare distanţă” (p. 700). 


Şi pledoaria pentru evrei continuă, ocupând mai mult 
de jumătate din cele două pagini dedicate lui Nichifor 
Crainic. Cartea se dovedeşte astfel nu ca o operă de expu- 
nere obiectivă, ci ca o insistentă apărare a ovreismului cu 
toate manifestările lui dizolvante. 

Să observăm multipla perfidie din pasajul citat. Dintr-o 
lovitură este lăudat marxismul şi jidovismul şi este denigrat 

creştinismul. „Bieţii” evrei sunt arătați ca victime ale prea 
marii lor bunătăţi, iar creştinismul este declarat periculos 
pentru nații. 

Falsitatea acestor judecăţi este atât de evidentă, încât 
este de prisos să stăruim asupra ei. 

Pe Nae Ionescu îl socoteşte un „cabotin superior”, 
dar lungeşte cu deosebită satisfacție vorba despre scrân- 
telile amorale ale dadaismului de origine şi tendință 
evreiască: 


„Unu (o revistă dadaistă) mai profesează o filosofie a 
libertăţii instinctelor, reproducând cu plăcere din gazete 
informaţii despre incesturi. Geo Bogza crede chiar într-o 
viziune sexuală a întregului Univers viu, pe care o şi exprimă 
în poeme cu totul deşănţate” (p. 805). 


Dispensându-ne de-a mai induce citate din această 
carte, nu greşim dacă o socotim ca o perfidă încercare de a 
crea în conştiinţa viitorimii o judecată evreoidă asupra în- 
tregii literaturi româneşti, cu bagatelizarea a ceea ce este 
specific de gând şi simţire românească şi cu exaltarea a tot 
ce este internaționalism, imoralitate şi anarhie. 

Din perspectiva aceasta a autorului, era firesc să derive 
alungarea literaturii religioase vechi din tratatul lui. Şi ast- 
fel, câtă vreme „contribuţia evreilor” la literatura româ- 
nească este recunoscută cu largă dărnicie (p. 888), literatura 
religioasă veche este pusă între ghilimele, ca nemeritând 
acest nume, iar în prefaţă se spune: 


„singura operaţie ce trebuia făcută era izolarea cultura- 
lului de artistic, supunerea întregii materii la aceleaşi 
metode strict literare. Desigur, în chipul acesta, literatura 

religioasă (evangheliare, psaltiri, praxii etc.) a fost ca şi 
înlăturată” sau: „nu intră în cadrul literaturii decât scrier- 
ile exprimând complexe intelectuale şi emotive, având ca 
scop (ori cel puţin ca rezultat) sentimentul artistic”. 


Noi credem că literatura cuprinde orice produs scris 
care urmăreşte o creştere a sufletului, o hrană a lui, spre 
deosebire de ceea ce urmăreşte un interes economic sau 
practic (scrieri ştiinţifice). Chiar dl Călinescu judecă aşa 
când încadrează lucrările filosofice, care nu sunt creaţii 
estetice, în literatură. Tot ce urmăreşte satisfacerea minţii 
şi sufletului în mod propriu şi principal este literatură. 
Desigur că aceste produse aduc toate şi o adiere artistică 
în suflet. 

Dar chiar luând de criteriu definiţia dlui Călinescu şi 
practica Domniei Sale, eliminarea literaturii religioase apare 
ca un act inspirat de alte tendinţe decât cele mărturisite. Pri- 
mele traduceri ale Bibliei n-au avut pentru sufletul româ- 
nesc nici valoarea unui tratat filosofic din veacul al XX-lea? 
Pe lângă satisfacția religioasă, n-au realizat ele şi o satisfacție 
intelectuală şi o creştere spirituală? Silințele prime de a crea 
o limbă literară n-au vibrat şi de o plăcere estetică, şi textele 
acelea nu constituie temeiurile şi impulsurile progresului 
ulterior în arta scrisului estetic? 

Nu ne încântăm până azi de potrivirile de cuvinte şi de 
atmosfera pitorească a primelor texte, şi nu formează ele 
până azi izvoare de inspiraţie şi de reliefare autohtonă a 
scrisului românesc? 

Psaltirea în versuri a lui Dosoftei nu are, de pildă, în 
afară de valoarea culturală, nicio valoare estetică? 

Istoria literaturii unui popor este o dezvoltare organică, 
avându-şi inevitabil începuturile care determină limba lite- 
rară ulterioară. 

O literatură naţională nu apare deodată ca o culme 
estetică. 

Dlui G. Călinescu nu-i convine că aceste începuturi au 
un caracter religios. Ar fi fericit să le şteargă total din trecu- 
tul nostru. Dar zvârcolirea Domniei Sale este egală cu a 
unuia care ar vrea ca lumea (şi el însuşi) să nu fi fost creată 
de Dumnezeu. 


Ortodoxia, pavăza naţionalităţii noastre” 


Un ziarist din Bucureşti, care nu mai impresionează 
prin scrisul său pe nimeni, fiind certat permanent, din mo- 
tive asupra cărora nu insistăm, cu aspiraţiile fondului nos- 
tru etnic, insinuase nu de mult că reînviorarea Ortodoxiei 
în poporul rus ar fi un pericol pentru noi şi astfel s-ar im- 
pune fie să împiedicăm cum putem restaurarea vechii cre- 
dinţe în Rusia, fie să ne definim şi mai mult în direcţie 
latină. Dorinţa integrală, citită printre rânduri, era să ne 
străduim însă pentru amândouă. 

Cum era de aşteptat, dibacea îngăimare a ziaristului 
din Bucureşti a stârnit toată frenezia corului fraților din 
strana stângă. 

Noi n-am stăruit şi nici nu stăruim mult asupra acestor 
exerciţii iluzioniste şi combinaţii de ipoteze, asupra acestor 
zugrăviri naive ale lui „cum ar fi, dacă ar fi”. Realitatea este 
aşa cum este, şi ea nu poate fi subtilizată cu dorinţe pioase. 
Este chiar un păcat să se piardă vremea cu veşnice discuţii 
şi planuri certate cu realitatea, în loc să ne încadrăm în ea şi 
să lucrăm potrivit cu ea pentru binele oamenilor. 

Poporul român este ortodox, şi catolicismul nu-l va 
putea smulge în veci din această structură a spiritului său. 


* Telegraful Român, an LXXXIX, nr. 45, 2 nov. 1941, p. 1. Semnat: DS. 

Iar poporul rus, după frigurile de care a suferit, după 
intermediul de boală în care a tânjit, întorcându-se în nor- 
malitatea stării sale, vrând nevrând se va întoarce la exerci- 
țiul plenar al Ortodoxiei sale. 

Dar nesinceritatea răguşitului bariton şi a corului ce-l 
acompaniază se vede din faptul că, pe când o întoarcere a 
poporului rus la Ortodoxie o consideră pentru noi un peri- 
col panslavist, o catolicizare a aceluiaşi popor, împreună cu 
o catolicizare a românilor i-ar umple de bucurie şi i-ar face 
să uite de grija contopirii noastre în masa slavă. Doar ştim 
silințele ce şi le dă catolicismul pentru câştigarea de teren 
în Rusia, ca şi străduinţele ce le depune pentru câştigarea 
noastră. 

Dacă fraţii de pe Târnave pledează pentru catolicizarea 
tuturor popoarelor, fără a vedea în aceasta un pericol de 
deznaționalizare a unuia prin altul, să ne admită şi nouă 
dreptul de a folosi aceeaşi logică şi dreptul de a pleda şi de 
a ne strădui pentru răspândirea Ortodoxiei fără a vedea în 
acest fapt o primejdie pentru noi. 

Dar Ortodoxia legitimează această judecată şi încredere 
cu mult mai mult decât catolicismul, fie că le privim în fi- 
inţa, fie în istoria lor. 

Catolicismul este uniformizator prin centralismul lui 
de conducere şi administrare. El urmăreşte crearea unei cul- 
turi unice şi a unui stil de viață supranaționale şi suprana- 
turale, căci o administrare unitară, centralistă nu se va 
preocupa numai de chestiuni exterioare, ci va urmări o uni- 
formizare adâncă, în gânduri, în manifestări, în atitudini, în 
formele cele mai concrete de viaţă. lar cum cultură creată 
din nimic nu există, ea fiind totdeauna o sinteză din felul 
cum s-a manifestat credinţa la unul sau la mai multe popoare 

mai dezvoltate spiritual, vom vedea că aşa-zisa cultură ca- 
tolică, supranaţională, nu este decât o combinaţie din ma- 
nifestările spiritului franco-italian din epoca scolasticii, 
neavând în orice caz nimic din specificul românesc al frați- 
lor de la Blaj. 

Catolicismul înseamnă de fapt o înăbuşire, o stinghe- 
rire a libertăţii creatoare a spiritului etnic, printr-o cultură 
adusă de aiurea, de-a gata, şi impusă cu autoritate sacrală. 

Ortodoxia are însă o organizare după autocefalii şi, ca 
urmare, toată direcționarea vieţii fiecărei naţiuni ortodoxe 
prin religie stă în grija unei conduceri recrutate din sânul ace- 
lei națiuni. În conducerea respectivă pulsează nu numai grija 
pentru adevărul nealterat al lui Hristos şi pentru o viaţă reli- 
gioasă cât mai intensivă a respectivei naţiuni, ci şi grija pentru 
salvarea intereselor națiunii în cadrul moralei creştine. 

Tot ca urmare a acestui fapt, adevărul cel unul al Ortodoxiei 
permite o tălmăcire a lui şi a ataşamentului la el în formele 
fiecărei naţiuni. Aşa se face că, pe când în catolicism nu 
putem vedea nimic din respiraţia sufletului românesc, 
Ortodoxia ne este atât de familiară. Ea este la noi româ- 
nească, la ruşi rusească, la greci grecească şi aşa mai departe. 

Catolicul trebuie să rostească maxime latineşti din 
Toma d'Aquino ca să sune catolic credinţa lui şi să se simtă 
în atmosferă catolică. 

Ortodoxul român n-are nevoie de expresii din altă 
limbă pentru a se surprinde în atmosferă ortodoxă. 

Astfel, Ortodoxia românească este nu numai un ele- 
ment care ne leagă de alte popoare ortodoxe, ci şi unul care 
ne distinge, ca organizaţie şi ca duh. Catolicul se va simţi în 
orice locaş catolic de închinare la fel, cu un preot de orice 
neam la fel, pentru că răsună aceleaşi accente latineşti, 

aceleaşi formule din scolastică. Sentimentul lui național nu 
este promovat mai mult în ţara lui ca în alta. Prin latura re- 
ligioasă a vieţii lui devine indiferent la sentimentul național. 
Acesta este înlăturat. Şi acest fapt constituie un pas însem- 
nat înainte spre deznaționalizare. Cu cât mai puternică este 
viaţa lui religioasă, cu atât mai mult coboară în uitare cali- 
tatea lui națională. 

Ortodoxul român nu se simte tot atât de mult în ele- 
mentul lui într-o biserică rusească sau grecească. Este acelaşi 
adevăr, aceeaşi slujbă, dar identitatea este de caracter abs- 
tract. În concret, Ortodoxia lui este altfel, manifestările ei 
sunt româneşti. 

Iată cum Ortodoxia este o pavăză a naţionalității fiecă- 
rui popor. 

Nu vorbim de puterea constitutivă pe care o are ea în 
ființa neamului nostru, ca să arătăm că el n-ar mai fi ce este 
fără ea. Românismul este ceea ce este şi prin Ortodoxie. O 
slăbire a ei înseamnă o aruncare în haos a spiritului etnic. 
Dacă întâlnim la mai multe specii de animale acelaşi organ, 
nu urmează că ele nu se deosebesc întreolaltă şi, ca să se de- 
osebească, ar trebui să se smulgă unora din ele acel organ. 
EI este constitutiv pentru fiecare specie. 

Dacă privim lucrurile sub aspect istoric, Ortodoxia n-a 
deznaţionalizat până acum nicio parte din neamul nostru. 
Dimpotrivă, a servit ca forță unitară a neamului la păstrarea 
lui şi la formarea integrităţii statului național. 

Nu tot acelaşi lucru se poate spune despre catolicism 
şi calvinism, care ne-au lipsit de toate elitele naționale din 
Ardeal şi erau pe cale să deznaționalizeze mari mase de ro- 
mâni în regiunile secuizate. 


La deschiderea Universităţii” 


Universitatea Ardealului, cu sediul la Cluj, şi-a deschis 
al doilea an de activitate ca refugiată în oraşul nostru. 
Încheierea anului academic trecut s-a produs în mijlocul 
chemărilor mareşalului Antonescu şi a cântecelor ostăşeşti, 
care prefațau refacerea hotarelor țării înspre partea de Ră- 
sărit. Dumnezeu să ne hărăzească şi în cursul anului care 
începe o bucurie tot atât de mare, ca să înlăturăm din sufle- 
tul neamului şi durerea care a mai rămas. 

Biserica urează Universităţii ardelene ca acest an de 
străduinţă pe care-l începe să-l conceapă ca an de pregătire 
a sufletelor spre reînălțarea neamului la demnitatea şi la 
rolul ce i se cuvin în baza drepturilor sale sfinte şi a jertfel- 
niciei de care a dat încă o dată dovadă că este capabil. 

Cultura nu este o îndeletnicire rătăcitoare pe cărări stră- 
ine de viața neamului şi de nevoile concrete ale semenilor. 
Ea are menirea să fie o pârghie de ridicare a puterii națiunii 
în latura spirituală în primul rând şi, prin influența acesteia, 
în latura politică, economică şi biologică. 

Cultura trebuie să limpezească unui neam conştiinţa 
despre sine însuşi, despre însuşirile şi misiunea sa. Ea trebuie 


* Telegraful Român, an LXXXIX, nr. 46, 9 nov. 1941, p. 1. Semnat: DS. 

să contureze întâi de toate un crez în sufletul neamului, un 
crez potrivit cu fiinţa şi cu aspiraţiile lui fundamentale din 
tot cursul istoriei. 

Cultura trebuie să se îngrijească de sufletul unui neam, 
să-i dea puterea de rezistenţă şi de ofensivă, să-l ajute să nu 
se destrame într-o viaţă fără ținte mai înalte. 

Cultura trebuie să urmărească în fond aceeaşi ridicare 
a fiinţei omeneşti individuale şi colective pe care o urmă- 
reşte şi morala, dacă vrea să servească unui scop pozitiv, aşa 
cum o cere sensul ei de nobilă creaţie a spiritului omenesc. 

Ea este unul dintre braţele prin care societatea ome- 
nească urcă spre valorile supreme şi spre Dumnezeu, cre- 
dinţa fiind un altul. 

Biserica a fost veacuri de-a rândul singura care a satis- 
făcut trebuințele de cultură ale neamului nostru. Şi crede că 
felul în care a educat ea acest neam poate să servească de 
model lucrării mai ample pe care Universitatea, în împre- 
jurări mai norocoase, este chemată să o dezvolte acum. 

Biserica i-a dat neamului românesc o concepție despre 
lume şi viaţă prin care a trăit şi s-a precizat ca entitate na- 
țională atât de originală şi de înzestrată. Concepţia aceasta 
l-a făcut în stare să se menţină în vârtejul celor mai aspre 
împrejurări. Sufletul neamului aşa cum l-a modelat Biserica 
este o minune de virtute, de seriozitate, de bărbăţie şi de 
hărnicie. 

N-avem decât să ne aplecăm la ceea ce s-a mai păstrat 
frumos în poporul nostru, la chipul lui aşa cum ni se înfăți- 
şează în istorie, şi vom şti în ce direcţie trebuie să îndrumăm 
generațiile tinere. 

Cultura trebuie să înveţe pe cei tineri să iubească şi să 
dezvolte caracterele specifice ale neamului. O cultură în 

divorţ cu sufletul neamului nu face decât să amestece lim- 
bile şi să slăbească puterea naţiunii. 

Ne bucurăm că discursul de inaugurare al noului rec- 
tor, dl dr. Iuliu Haţeganu, a subliniat tocmai această misiune 
a Universității moderne, când a spus că educaţia generații- 
lor de studenţi trebuie să tindă a-i încadra în iubirea de 
neam, de pământ şi de Biserică. Dumnezeu să ajute Univer- 
sității noastre să contribuie într-o măsură cât mai însemnată 
la îndrumarea generaţiilor tinere pe drumul drept, sporind 
puterile națiunii, pentru a ne vedea cu un ceas mai devreme 
stăpâni pe tot ce este al nostru şi la o înălțime morală şi spi- 
rituală demnă de năzuinţele frumoase ale nobilului nostru 


popor. 

Întrebarea întrebărilor 
Cuvânt rostit în Catedrala din Sibiu 
la deschiderea anului universitar 1941-1942 


Duminica de azi abundă de lumină şi de freamăt. E 
freamătul tinereții şi este lumina vie a ochilor ei plini de 
toate întrebările pe care le aduce azi, în templul cel mai înalt 
al ştiinţei, aşteptând de la el, încrezătoare, dezlegarea lor. 

Biserica trăieşte cu bucurie şi cu gravitate acest moment 
de sărbătoare. Întâi, pentru că nimic nu prețuieşte ea aşa de 
mult ca sufletul în tensiune după adevăr, ca avântul de no- 
bilă depăşire atât de propriu tânărului, şi cu deosebire tâ- 
nărului studios. Şi al doilea, pentru că fiecare început de 
lucrare asupra sufletului tânăr este un ceas de cumpănă, un 
ceas de decisivă determinare a destinului pământesc şi veş- 
nic al neamului. Prin felul educaţiei ce se dă generaţiilor ti- 
nere, prin răspunsurile cu care sunt întâmpinate întrebările 
lor se înalță sau se ratează existenţa lor şi a întregii națiuni. 

Sub povara acestei răspunderi, pe care într-un aseme- 
nea ceas trebuie să o simtă toți factorii națiunii, ce sfat poate 
aduce Biserica pentru a contribui la reuşita operei de edu- 

cație care începe azi din nou în Universitatea clujeană, mu- 
tată temporar în oraşul nostru? 

Evanghelia pune la un moment dar, nu fără o pricină bi- 
neîntemeiată, tocmai în gura unui tânăr întrebarea: ce să fac 
ca să mă mântuiesc? ce să fac ca să moştenesc viaţa de veci? 

Este, iubiți studenți, întrebarea întrebărilor. Sunt multe 
alte întrebări care frământă mintea tânărului şi a omului în 
general: ce carieră să-şi aleagă, cum să se poarte cu oamenii, 
cum să-şi formeze o cât mai mulțumitoare situație în socie- 
tate. Şi apoi, în cadrul acesta general, o sumedenie de între- 
bări concrete, aduse de fiecare zi cu zecile, cărora omul 
caută să le dea un răspuns cât mai potrivit şi să se confor- 
meze lui. Dar toate aceste întrebări se referă la buna aranjare 
pentru viața aceasta, când nu sunt întrebări de simplă cu- 
riozitate intelectuală. Sunt întrebări ce se mişcă, cu interesul 
lor, în cercul închis al existenţei de câteva zeci de ani, sau 
întrebări în care nu vibrează o nelinişte mai adâncă, a între- 
gii noastre ființe. 

Oricât de necesare ar fi ele, sunt întrebări de-al doilea 
grad, pentru că, la urma urmei, oricum am răspunde şi 
oricum am modifica prin aceste răspunsuri viața celor câ- 
teva zeci de ani în orizont limitat, modificarea aceasta este 
de însemnătate extrem de relativă şi viața noastră rămâne 
fatalmente finită. 

Răspunzând acestor întrebări, n-am rezolvat nimic 
esenţial şi dacă rămânem numai la ele, nici nu căutăm să ne 
rezolvăm. Suntem nişte ființe adormite. 

Întrebarea cea esenţială, care ne angajează cu o nesfâr- 
şită pasiune întreaga ființă, este cea referitoare la posibili- 
tatea salvării noastre în veşnicie, la calea pe care ne putem 
salva. Ce să fac ca să mă mântuiesc, ca să nu mă mistui ca 

fumul după cele câteva zeci de ani, sau ca să nu-mi ratez 
existenţa în veci? Întrebarea aceasta merită şi întreţine, după 
ce s-a ivit cel puțin tot atâta pasiune câtă întrebarea unui 
om în pericol de-a se îneca. În legătură cu ea stau, făcând 
un singur bloc, alte întrebări al căror răspuns se încheagă 
într-o concepție despre lume care se opune materialismului 
şi exclusivismului imanentist; dar cea care mi se prezintă 
mie cu ascuţiş pătrunzător, sfâşiindu-mi tot timpul mulțu- 
mirea cu ce sunt şi cu ce am în lumea de aici, este aceasta: 
ce să fac ca să mă mântuiesc? Întrebările în legătură cu ea 
îşi tocesc ascuțişul şi îşi răcesc dogoarea. Prind un caracter 
filosofic-teoretic, lăsându-mă nepăsător în adâncurile fiinţei, 
cu toată lucrarea minţii. Dar întrebarea: ce să fac ca să mă 
mântuiesc? are un caracter esenţial religios, şi aceasta în- 
seamnă că este întrebarea de moarte şi de viață pentru mine. 


Iubiţi studenți, 


Un om viu, viu până în adâncuri, viu în efervescența 
spiritului, un om neadormit este numai acela care poartă în 
carnea fiinţei lui aşchia spirituală a acestei întrebări. Numai 
acela creşte la demnitatea plenară a unei personalităţi crea- 
toare şi binefăcătoare, ceea ce este tot una. Tot ce va face el 
va purta pecetea unei mari răspunderi şi seriozități, căci el 
se va gândi că lucrează nu numai pentru aparenţe şi pentru 
sine, ci în faţa lui Dumnezeu şi pentru judecata eternității, 
care-l va păstra spre osândă sau laudă. 

Tot ce-au creat inşii şi popoarele mare în istorie a ieşit 
din frământarea serioasă cu această întrebare, din silinţa gi- 
gantică de a dobândi mântuirea, pe care o caută adâncul to- 
talitar al ființei omeneşti. Catedralele mărețe, poezia 

nemuritoare a elanurilor şi a nostalgiilor nesfârşite, actele 
de supra-omenească vitejie individuală şi națională sunt, 
toate, eflorescenţa spiritului ce-şi caută mântuirea, ce se do- 
reşte după legătura cu absolutul şi se străduieşte pentru asi- 
gurarea existenței veşnice. Războaiele voievozilor noştri, 
mântuitoare de creştinătate, şi însăşi lupta de azi a neamu- 
lui împotriva ateismului înarmat, în care a dovedit o bărbă- 
ţie uluitoare, sunt avânturile unui suflet etnic ce trăieşte 
serios şi moare eroic în vederea mântuirii. Numai în ten- 
siune după infinit şi veşnicie spiritul este necontenit viu şi 
creator, iar omul se depăşeşte grandios. Altfel, adoarme, se 
atrofiază, făcând loc eflorescenţei cărnii, care după o scurtă 
şi searbădă învâlvorare se anchilozează în bătrânețe şi se 
împrăştie în moarte. 

Dacă tinerețea este încordare înainte, disponibilitate 
pentru ce-i nou, deci întrebare şi silință de autodepăşire, sete 
de desăvârşire, de împreunare cu toate valorile în gradul su- 
prem, iar bătrâneţea, îngrădire precaută în cunoscut, în finit, 
întrebarea cea mai tulburătoare, mai adâncă, mai neostenită, 
mai contrară automatismului vieţii, este firesc să nască în su- 
fletul tânărului şi în el să-şi aibă mediul favorabil. Numai 
cine şi-a pus serios în tinerețe această întrebare şi-o pune 
toată viaţa, rămânând prin aceasta mereu tânăr. Numai cine 
a avut adevărată tinerețe nu îmbătrâneşte. Cine n-a avut ti- 
nereţe în sensul acesta, cine nu s-a frământat în tinereţe cu 
întrebarea mântuirii, anevoie şi-o mai pune la bătrâneţe. 

De aceea Şi-a ales Iisus apostoli tineri, care însă şi îm- 
bătrânind tot tineri au rămas. 

Intraţi acum, iubiți studenți, în Universitate unde veţi 
afla răspunsuri la mii şi mii de întrebări. Toate aceste răs- 
punsuri, referitoare la firea şi rostul lucrurilor create, nu au 

însă menirea să vă abată cugetul de la întrebarea cea mare, 
să înăbuşe această țâşnire şi manifestare înnoitoare a cen- 
trului adânc şi viu al ființei voastre, ci să curețe şi mai mult 
nămolul de pe izvorul din voi, care-şi gâlgâie viața prin 
această întrebare şi preocupare. Răspunsurile ştiinţei de azi 
relativ la firea lucrurilor în loc de a forma un zid opac în 
faţa tainelor şi în loc de a crea nepăsarea în sufletul nostru, 
fac şi mai străvezie lumea de mistere a spiritului, dau şi mai 
multă acuitate întrebării celei mari a fiinţei noastre. Când 
ştiinţa de azi spune că materia nu este o masă solidă şi im- 
penetrabilă, ci o energie tainică ale cărei ultime elemente cu- 
noscute sunt numite convenţional electroni, protoni şi 
fotoni, cel ce-o pătrunde poate străvede prin ea mai bine 
decât omul de rând temelia spiritualistă a vieţii. Când me- 
dicina de azi susține, după ce s-a văzut în fața unei mari 
crize, că boala omului nu-şi are ultima explicaţie într-o sim- 
plă agregare sau dezagregare de părticele materiale ale tru- 
pului, ci într-un adânc misterios, central şi altfel decât 
material, al ființei totale a omului, iar vindecarea ei nu se 
obţine numai cu o amestecare sau împreunare externă de 
diferite materii şi energii chimice, ci şi printr-o săltare di- 
năuntru în afară voluntar-fizică a întregii ființe, având un 
covârşitor rol încrederea pe care însă omul nu şi-o poate da 
singuz, cel ce-o studiază şi o practică va fi mai înfiorat decât 
omul de rând de taina trupului omenesc şi de indicaţia lui 
spre o lume de mistere de dincolo de el şi de altă natură 
decât cea materială. 
„Ştiinţa puţină depărtează sufletul de Dumnezeu, şti- 
ința multă îl apropie”, a spus un mare învățat. 
Într-adevăr, ştiinţa multă pătrunzând adânc în firea lu- 
crurilor, este copleşită de taina, de minunăția, de inexplica- 

bilitatea lor prin simpla întâmplare sau mecanică materială. 
Pe savantul adevărat lucrurile îl duc pe cărări de minune şi 
basm până la tronul Împăratului a toate. 

Adică până acolo unde se frământă continuu ființa 
noastră să ajungă prin marea întrebare. 

Biserica vă face rugămintea, luminaţi dascăli ai Univer- 
sităţii şi iubiți studenți, să puneţi sub bolta de ultimă înăl- 
țime şi lărgime a acestei întrebări, strădania ştiinţifică pe 
care din nou o începeți. Ea o face aceasta pe baza experienţei 
îndelungate şi deplin reuşite şi a vredniciilor ei pe tărâmul 
educării neamului românesc şi a drepturilor ce decurg din 
aceste vrednicii, pe care nu le va nesocoti decât acela care 
nu simte nicio aderenţă organică cu trecutul, cu realitățile 
şi cu aspiraţiile fundamentale ale acestui neam. | 

Dacă sfatul Bisericii, rostit pe temeiul unei astfel de ex- 
perienţe, va fi ascultat, generaţia care va părăsi peste câţiva 
ani această Alma-Mater, va rămâne necontenit tânără şi va 
ridica, prin seriozitatea ce-o va pune în toate faptele ei, 
neamul nostru pe o nouă treaptă de lumină în istoria pe care 
Dumnezeu l-a chemat s-o scrie. 

Popoarele care nu se mai frământă sub întrebarea cea 
mare a mântuirii dovedesc că au îmbătrânit. Popoarele care 
nu se mai gândesc decât la finanţe şi la maşini, la stomac şi 
la lux coboară în umbra neființei. 

Poporul nostru nu este din acelea. EI trăieşte pentru 
Dumnezeu şi pentru mântuire. Rămâneți la unison cu el, iu- 

biți studenți, căci prin voi vrea să dea grai în istorie acestei 
dominante a sufletului lui. lar grai răsunător în istorie nu 
este decât cel ce, împreunând credinţa şi cultura, vorbeşte 
despre Dumnezeu şi către Dumnezeu. 

Amin. 








































































































Academiile teologice” 


Între instituţiile care susţin la un nivel de recunoscută 
seriozitate şi într-o chibzuinţă şi armonică aşezare viaţa 
Ardealului, academiile teologice ocupă unul din cele mai 
însemnate locuri. Aşezăminte vechi — cele mai vechi şcoli 
româneşti de învățământ superior nu numai din Ardeal, ci 
din toată ţara — ele leagă sugestiile noi de tradiţiile îndelung 
verificate în străduinţele de pregătire a preoților de din- 
coace de Carpaţi, ferind, prin aceşti factori de frunte ai sa- 
telor, poporul de confuziile şi de frământările spre care l-au 
chemat lozincile mereu schimbate ale guvernărilor şi oraşe- 
lor noastre prea necoapte ca să ştie precis dacă ceea ce vor, 
este bine şi este în interesul permanenţei nației noastre. Ș 

Legate de Biserică, trăind în disciplina serioasă stabilită 
de înţelepciunea bătrânilor Sfinți Părinți, aceste şcoli n-au 
dat disputanţi guralivi şi pretenţioşi ai formei de organizare 
bisericeşti, ci oameni de caracter sobru, de credință cucer- 
nică şi de ataşament desăvârşit la idealurile Bisericii şi ale 
neamului. Absolvenţii lor au fost, începând de pe timpul 
când îi învăţa Gheorghe Lazăr, părinţii poporului în plinătatea 

de nobile înțelesuri ale acestui cuvânt: sfătuitori chibzuiţi, 
oameni înrădăcinați în atmosfera sufletului şi a gliei stră- 
moşeşti, mângâietori înlăcrimaţi ai fiilor lor obidiţi, întări- 
tori neînfrânați ai nădejdilor, tronând între familiile satelor 
cu răspunderea tatălui în mijlocul familiei proprii. 

Îndrăznim s-o spunem: academiile teologice din Ardeal 
au fost singurele instituții de învățământ din ţară care nu 
s-au lăsat răpite în vârtejul — nu al inovaţiilor pe teren dog- 
matic, căci aceasta nu se putea — dar al mentalităților nese- 
rioase şi dizolvante în ceea ce priveşte educarea omului în 
general. Ce străini sunt cei mai mulţi din intelectualii noştri 
de viața poporului, de înțelegerea ei? Trec ca nişte bonjurişti 
prin sat, crezând că se află între nişte ființe primitive, întu- 
necate, înecate în prejudecăţi. Ajunge unui copil cuminte de 
plugar să fi stat un an doi la şcoala de oraş ca să facă figura 
unui jalnic cocostârc dezrădăcinat în ograda omului, baga- 
telizând toate temeiurile adânci de viață ale părinților, fă- 
când, de pildă, chefuri scandaloase, după mostra oraşelor, 
în timp ce părinții aşteaptă înfiorați cu lumânarea în mână 
învierea Domnului. 

Preoții absolvenţi ai academiilor teologice au fost 
aproape singurii care au ţinut piept în mijlocul poporului 
cu acest vânt sec al mentalității generale de secătură dezră- 
dăcinată, plină de ifosele atotştiinţei, produs al unor bâjbâ- 
ieli aşa-zise pedagogice, adunate cu furca din toată lumea. 

Ei bine, cu toate acestea, sau tocmai din pricina aces- 
tora, academiile teologice au fost cele mai oropsite şcoli în 
statul român. Desigur pentru că stăteau în cale duhului rău 
al hrubelor care se instalase atotputernic la conducerea şco- 
lii şi a educaţiei româneşti. Cât existau aceste academii, sa- 
tele ardelene cel puţin rămâneau prin preoții porniţi din ele 

pe reduta echilibrului românesc în fața asalturilor tuturor 
negațiilor şi aventurilor. 

Dacă este adevărat că la Ministerul Educaţiei Naţionale 
s-au perindat în ultimii ani tot oameni dezechilibraţi, care 
au sfârşit ucişi sau sinucişi, cum remarca Înaltpreasfinţitul 
Mitropolit Nicolae, ceea ce arată cât de puternică a fost con- 
spiraţia din acel minister — tot atât de adevărat este că aca- 
demiile teologice, în care au izbit mai furios aceşti oameni, 
au fost şcolile care în timpul de la 1918 încoace au salvat 
încă o dată sufletul poporului românesc din Ardeal de la 
descompunere. Putem spune aceasta cu deplină conştiinţă 
acum când încep să se limpezească liniile generale ale isto- 
riei pe care am străbătut-o în aceşti ani. 

Dar dacă a fost explicabilă până ieri prigonirea necru- 
țătoare a acestor şcoli de către guvernările statului — şi acest 
fapt constituie încă un titlu de glorie al lor - prelungirea si- 
tuaţiei în care au fost aruncate de regimul trecutului n-ar 
mai putea avea nicio explicație. 

E adevărat că nedreapta lovitură ce le-a dat-o Armand 
Călinescu coborând pe profesorii lor de la gradul de agre- 
gați universitari la cel de conferenţiari n-a fost încă înlătu- 
rată, ba noua lege de sporire a salariilor nu încadrează în 
niciun fel pe aceşti profesori, iar unii spun că ea ar răpi acest 
drept chiar şi profesorilor titularizați în momentul când s-a 
dat legea Călinescu şi pe care ea l-a recunoscut ca un drept 
câştigat. 

Noi însă avem încredere în guvernul mareşalului 
Antonescu şi în linia nouă şi românească a concepţiei Sale 
de conducere. 

Profesorii academiilor teologice, posesorii celor mai 
înalte titluri ştiinţifice şi autorii unor lucrări de importanta 

valoare, îşi vor vedea în sfârşit recunoscută vrednicia lor. 
De asemenea, absolvenţii acestor academii, care împrospă- 
tează şirurile preoțimii ardelene, cu nimic mai prejos de 
preoțimea altor provincii, vor vedea recunoscându-se carac- 
terul de licenţă al absolvenţilor, după ce studiază patru ani 
de zile în academii, pe baza bacalaureatului, ca şi colegii lor 
de facultate. 

Va dispărea astfel inegalitatea de cinste şi de salarizare 
pe care o simte în defavoarea ei preoțimea Ardealului, care 
a suferit destul în trecutul vitreg, ca să mai sufere şi azi. 

































































Edificiile fostelor şcoli confesionale” 


Am publicat în ziarul nostru decizia Ministerului 
Culturii Naţionale şi al Cultelor, nr. 40.628 din 11 oct. 1941, 
prin care toate bunurile fostelor şcoli confesionale ortodoxe 
şi greco-catolice erau declarate proprietate a statului şi se 
dădea ordin comitetelor şcolare să facă declaraţia de inta- 
bulare la cartea funciară pe numele Casei Şcolilor. 

N-a trecut decât o lună, şi în numărul trecut am putut 
avea bucuria să comunicăm şi revocarea acestei măsuri prin 
decizia aceluiaşi minister, nr. 271.647 din 10 nov. a.c. [1941], 
publicată în Monitorul Oficial nr. 269 din 12 nov. 1941. 

Revocarea aceasta, venită atât de repede, se datorează 
înțelegerii Mareşalului Ion Antonescu sesizat de Înaltpreas- 
finţitul Mitropolit Nicolae printr-un memoriu în care erau 
expuse argumentele de ordin juridic şi naţional care de- 
monstrau zdrobitor imposibilitatea exproprierii bunurilor 
în chestiune. 

Consistoriul mitropolitan şi sinodul episcopilor din 
Mitropolia Ardealului convocat pe ziua de 14 nov. 1941 spre 
a se asocia la demersurile Înaltpreasfinţiei Sale, au putut avea 
astfel satisfacția să vadă publicată tocmai în ziua întrunirii 


* Telegraful Român, an LXXXIX, nr. 48, 23 nov. 1941, p. 1. Semnat: 
D. Stăniloae. 

revocarea deciziei care aruncase neliniştea în toată Biserica 
ardeleană. Înaltele foruri au exprimat Înaltpreasfinţiei Sale 
gratitudinea pentru grija, promptitudinea şi energia cu care 
a salvgardat şi de această dată interese atât de importante 
ale Bisericii. 

Textul deciziei de revocare dispune: 


„lucrările de intabulare a acestor bunuri, efectuate până 
în prezent în baza deciziei nr. 40628 din 1941, se vor recti- 
fica în cărţile funciare la cererea celor interesați”. 


Cucernicii parohi sunt îndrumați să controleze dacă nu 
cumva de la prima până la a doua decizie s-au produs în 
unele locuri intabulări ale bunurilor în chestiune în cartea 
funciară pe numele statului şi dacă vor fi asemenea cazuri să 
facă cerere de ştergere, având să raporteze autorităţii biseri- 
ceşti despre demersurile întreprinse şi despre rezultatul lor. 

Astfel s-a înlăturat o pricină de tulburare din viaţa 
Ardealului şi s-a recunoscut încă o dată inviolabilitatea 
dreptului de proprietate în cadrele statului român, iar pe 
deasupra s-a înlăturat un act prin care se nesocoteau meri- 
tele covârşitoare ale Bisericii în susţinerea şcolii româneşti. 

Este poate momentul să reamintim cât de capabilă s-a 
dovedit Biserica în conducerea şcolii poporului român în 
comparaţie cu rătăcirile, nesiguranţele şi insuccesele de care 
a trebuit să sufere această şcoală sub conducerea statului în 
anii de după întregire. 

Este de necrezut, dar este perfect adevărat că şcoala 
aceasta nu şi-a putut fixa o ţintă a educaţiei, a străduinţelor 
sale în legătură cu copilul. S-au formulat, este drept, dife- 
rite scopuri mai mult sau mai puţin nobile, dar prea timid, 

prea neclar, prea inconsecvent, ca să se impună întregii ac- 
tivităţi şcolare. 

Am putea spune că atunci când s-au trâmbiţat lozinci 
mai potrivite cu aspiraţiile poporului român, ele n-au pornit 
din sinceritate şi astfel în lucrarea cotidiană a şcolii mani- 
festau în voie şi erau chiar încurajate tendinţe opuse sufle- 
tului românesc şi intereselor lui. 

Şcoala confesională transilvăneană avea o legătură cu 
sufletul şi cu pământul nostru. Ea respira într-o atmosferă 
de patriarhalism românesc în sensul înalt al cuvântului. 
Învățătorul nu era un dezrădăcinat, trăind din mucurile 
unor teorii răsărite pe cine ştie ce meleaguri, ci era exponen- 
tul sufletului şi al nevoilor poporului. Ea venerabilul un- 
chiaş care se sfătuia cuminte cu bătrânii satului, era bădița 
care povestea satului, era bădița care povestea flăcăilor şi 
fetelor despre vitejia străbunilor şi era părintele care-i în- 
văţa pe copii rânduielile omului de omenie. Glasul lui fa- 
miliar conducea duminica din strană corul cristalin al 
copiilor, iar când după biserică trecea printre rânduri, la 
stânga părintelui poporul simţea în armonia aceasta forța 
de unitate şi de apărare a satului, pe care nimeni şi nimic 
nu ar fi putut-o sfărâma. 

Era o şcoală idealistă şi înțeleaptă în acelaşi timp. Era 
aidoma unei vetre familiare. Învățătorul trăia pentru sufle- 
tul copiilor şi pentru năzuințele neamului, ca şi pentru ne- 
cazurile şi bucuriile concrete ale satului. 

Peste şcoală se simţea plutind Dumnezeu Preasfântul, 
Care veghea la purtările copiilor şi-i îndemna să-şi cultive su- 
fletul cu florile virtuților creştineşti. Pe EI ÎI cântau copiii în 
ajunul sărbătorilor, Îl cercetau la biserică şi Îl simțeau în graiul 
şi în preajma părintelui protopop la solemnitatea examenelor. 

Elementul acesta dădea un farmec nespus, o atracţie in- 
descriptibilă şcolii. Când privim, cei ce-am trecut printr-o 
astfel de şcoală, înapoi, ni se pare că prezenţa aceasta divină 
în atmosfera şcolii populare este ceva cu totul necesar pen- 
tru frumusețea, pentru poezia vieţii copilului şi că o şcoală 
fără acest duh, o şcoală de tendinţă laică trebuie să fie o 
şcoală searbădă, monotonă, greu de suportat de către copii. 
Este o cruzime față de copii să-i faci să se mişte cu căpşorul 
lor — atât de înclinat spre depăşirea realităţii prozaice, spre 
învăluirea ei în aurul suprafirescului — într-o lume de date 
exclusiv pozitiviste, precise. Nu mai vorbim de imposibili- 
tatea de a dirija în direcția bună şi morală voinţa lor cu ar- 
gumente raționaliste şi utilitariste. 

Şcoala de atunci era o şcoală pentru copiii şi pentru fiii 
de români. Şi ea a reuşit pe deplin. Păcat că statul român 
s-a grăbit să lichideze o moştenire şi o instituție de mare 
forță a neamului nostru. 

Ne bucurăm că a revenit cel puţin asupra unui act care 
voia să slăbească Biserica, şi în latura ei misionară, printr-o 
sărăcie completă şi nedreaptă. 













































































Post şi milostenie” 


Se apropie Naşterea Domnului, adică pogorârea Lui 
din slava cerească în condiţiile limitate ale vieții omeneşti, 
din regiunea cea mai umilă a ei. Nu aşteptăm un eveniment 
de grandoare, o intrare cu trâmbiţe şi tobe, o paradă care să 
arate cât de puternic este Dumnezeu şi cât de nevoiaş este 
omul. Dar ce mângâiere ne-ar putea oferi o asemenea in- 
trare în aceste timpuri de lipsuri şi de suferințe? Cât de 
goală, cât de searbădă, cât de artificială ne-ar părea ea! Ce 
incapabilă ar fi să rezolve măcar unul din grelele necazuri 
cu care luptă omul de azi! 

Dacă li s-a părut vreodată unor „înțelepţi” ai veacului, 
care nu ştiu de necazurile concrete ale vieţii, că o asemenea 
arătare a lui Dumnezeu în lume este un prilej de scandali- 
zare, timpuri ca ale noastre sunt menite să pună în lumină 
măreţia adevărată a acestui act al lui Dumnezeu. 

Maturitatea pe care timpul în trecerea lui a dăruit-o su- 
fletului omenesc l-a făcut să-şi dea seama tot mai mult de 
ineficacitatea actelor pompoase şi a ceremoniilor de gău- 
noasă strălucire teatrală. 





* Telegraful Român, an LXXXIX, nr. 49, 30 nov. 1941, p. 1. Semnat: 
D. Stăniloae. 

Din nenorocire însă, tot mai sunt şi azi destui oameni 
care cred că pot rezolva problemele sociale şi de stat cu fas- 
tul unor serbări care intimidează pentru moment mulțimile 
cu strălucirea lor orbitoare. De fapt, ele nu înseamnă decât 
cel mult o amânare, o acoperire forțată a realităților aspre 
care, odată şi odată, tot îşi impun voinţa. 

Biserica, ținută în fiinţa ei prin Duhul Sfânt la înălțimea 
înțelepciunii divine arătate în opera de mântuire, şi-a arătat 
conformitatea ei cu voia Domnului când a stabilit drept mij- 
loc de pregătire a credincioşilor pentru primirea Lui nu lu- 
struirea pe din afară, ci înfrânarea prin post, împuțţinarea 
pretențiilor proprii şi ajutorarea aproapelui. 

Întru smerenie vine Domnul, întru smerenie trebuie 
să-L primim, consolidaţi în ea sincer printr-un îndelungat 
exercițiu. 

Prin timp de post ne apropiem de zilele întâlnirii cu 
Domnul Care Se naşte şi Care învie. 

Trebuie să fie o legătură mai intimă între post şi voia 
Domnului. 

De obicei se stăruie asupra efectelor de ordin spiritual 
ale postului. El înfrânează egoismul biologic al naturii noas- 
tre, în spatele căruia stă egoismul spiritual. Prin poftele ne- 
săturate ale trupului se strevăd şi se sporesc: patima 
mândriei spirituale — dornică să arate altora superioritatea 
în bunuri şi în gusturi —, a invidiei, care nu poate suferi să 
aibă altul mai mult, a urii, a mâniei. Egoismul, pretenţiozi- 
tatea, setea de extindere a eului peste toți şi toate trebuie 
atacate şi din latura trupească, şi din cea sufletească. Altfel, 
nu reuşeşti să realizezi absolut niciun progres. 

Dacă nu obţii prin exerciții de înfrânare stăpânire asu- 
pra trupului, pune el stăpânire pe tine. lar omul lipsit de 

libertate față de trup este lipsit şi față de spirit. Patimile tru- 
pului le pun în mişcare pe ale sufletului. Un om care-şi pune 
centrul preocupărilor în mâncare se umple de ură spirituală 
dacă nu este satisfăcut. 

Chiar putem spune că la om mai mult se aprind pati- 
mile spiritului prin ale trupului, decât invers. 

În orice caz, patimile sunt acelea prin care omul este o 
fiinţă plină de sine şi se revarsă asupra tuturor cu gând de 
aservire, de anulare. Patimile sunt expresia egoismului, care 
este totdeauna pătimaş, nemulțumit, tulburat, subminându-se 
prin acest fapt omul însuşi pe sine. Omul se devorează prin 
patimi, prin egoism pe sine însuşi. 

Egoismul plin de sine, acoperit de excrescența nesănă- 
toasă a patimilor sale, nu are loc în sine pentru Dumnezeu 
şi nu are vederea descoperită pentru El. Omul mândru nu 
vede valoarea şi existența profundă şi demnă de apreciat a 
altuia. Nu poate intra în relaţie adevărată cu altul. Cu atât 
mai puţin poate cunoaşte şi primi pe Dumnezeu. Nu este 
poartă deschisă spre inima lui. Este închis între zidurile în- 
vârtoşate ale preocupării exclusive de sine. Toată privirea 
lui este orientată numai spre sine. Şi când priveşte în afară, 
se vede tot pe sine ca stăpân. 

Postul este deci ofensiva voinței noastre împotriva pa- 
timilor trupului, împotriva celei mai sensibile şi mai vulne- 
rabile părţi în raport cu păcatul. Când pot sili trupul să 
mănânce timp îndelungat mai puţin, să mănânce ceea ce 
nu-i atât de gustos, atât de plăcut, când îl pot sili să pri- 
mească mâncarea nu pentru că simte un apetit, şi nu pe 
aceea spre care este dus de apetit, ci pentru că ştiu prin ju- 
decată că o anumită hrană este necesară pentru întreținerea 
lui, am realizat o mare biruinţă a voinţei şi a spiritului asupra 

patimilor, asupra egoismului şi am depărtat o mare parte 
din materia incendiară a patimilor spirituale. 

Structura ființei noastre este astfel alcătuită de Dumnezeu, 
că înfrânarea, postul îi prieşte. A constatat-o azi şi medicina, şi 
astfel, după veacuri întregi de ridiculizare a postului din partea 
intelectualilor, azi au devenit ei cei mai mari apologeți ai lui, 
deşi numai din motive medicale şi numai în teorie, trecerea la 
practică făcând-o numai când sunt forțați de boală. 

Dar cum s-ar putea explica această incompatibilitate 
între trupul nostru, doritor de hrană cărnoasă, şi această 
hrană, dacă nu prin orânduirea lui Dumnezeu? 

Cu toate acestea, rațiunea poporului încă nu o vedem 
explicată prin motivele ce se aduc de obicei şi pe care le-am 
expus în aceste rânduri. 

De ce a lăsat Dumnezeu o asemenea alcătuire a trupu- 
lui nostru? De ce a lăsat ca înfrânarea trupească să aibă o 
asemenea însemnătate pentru viața noastră spirituală şi 
pentru legătura cu El? 

Rațiunea ultimă se află în caracterul nostru de ființe în- 
datorate față de semeni. Nu suntem făcuți să ne gândim noi 
la noi, ci şi la alții. Dumnezeu ne-a creat cu trup ca să avem 
lipsă de hrană materială, dar posibilităţile hranei nu le-a dat 
în proporţii infinite, încât fiecare să poată consuma nepreo- 
cupat de trebuinţele altora. Ar fi creat asemenea posibilități 
infinite numai când nu ne-ar fi dat caracter de ființe reciproc 
obligate, ci ne-ar fi făcut ca pe nişte monade închise ermetic 
una față de alta. În proporţia limitată a materiei de consu- 
mat şi în necesitatea tuturor în raport cu ea, Dumnezeu 
ne-a indicat obligaţia reciprocă a unuia față de altul. Orân- 
duirea aceasta este un mijloc de educare a noastră în dra- 
goste şi comuniune, prin înfrânare. 

Omul poate trăi şi cu mai puţin. Să se gândească deci şi 
la semeni, să aibă şi ei un minim de trai. Omenirea de azi 
caută, în zvârcoliri sângeroase, soluția problemei sociale a re- 
partiției bunurilor, după ce a căutat zadarnic o soluție pe căi 
paşnice. A ajuns însă la ucideri în masă, dar n-a ajuns la o so- 
luţie. Pe calea pe care a apucat nici nu poate găsi o soluție. 
De aceea, uciderile se vor aplica sub un pretext sau altul la 
mase tot mai mari. Uciderile acestea însă ce sunt decât duce- 
rea la extrem a egoismului individual, național sau de clasă? 

Pe linia egoismului nesăturat nu se poate găsi altă so- 
luţie a problemei sociale. 

Soluţia cea adevărată se află numai în conformarea 
noastră cu indicaţiile ce ni le dă Dumnezeu prin porunca 
înfrânării şi prin aplicarea concretă a ei în post. 

Omenirea a bagatelizat această poruncă. Ea a promovat 
şi promovează neîncetat pretențiile de consumare şi de lux. 
În această direcţie vede progresul, vitalitatea, civilizaţia tim- 
purilor viitoare. Prea adesea vedem cum şi creştinismul este 
interpretat ca neobligând la înfrânare. 

Problema înfrânării este mai adâncă, esenţială pentru 
ordinea vieţii omeneşti decât ca ea să fie privită fugitiv, cu 
un zâmbet superior. De fapt, ea a început să fie luată uneori 
în combinaţie şi aplicată în încercările mai noi de organizare 
a statelor. 

Ca reprezentanţi ai creştinismului trebuie să-i punem 
din nou în lumină feţele importante pe care i le-au arătat 
Sfinţii Părinţi. 

Dar în afară de misiunea aceasta pe plan general, trebuie 
să punem azi la inima oamenilor datoria postului în strânsă 
împreunare cu cea a milosteniei. Sunt două forțe prin care se 
poate ţine întrucâtva piept cu marile lipsuri şi suferințe de azi. 


Iisus Hristos şi problema socială” 


Omenirea a ajuns, în zvârcolirile ei pentru rezolvarea 
problemei sociale, la soluția extremă a unui război care, prin 
imensitatea şi forța lui distrugătoare, întrece tot ce s-a văzut 
până acum. 

Se discută dacă războiul actual este un război între 
ideologii sau un război economic. 

Dar pasiunea pentru ideologie şi pentru economie se 
înfăţişează, ca mai totdeauna, şi de această dată amestecate. 
Ideologia comunistă este alimentată de fanatismul stoma- 
cului nesăturat. Dar, la rândul său, această nemulțumire a 
fost trezită şi hipertrofiată de teorii şi propagande exagerate. 
În fond, şi statele bogate luptă tot din motive economice, 
deoarece omul, oricât ar avea de mult, tot ar vrea să aibă şi 
mai mult. Statele din tabăra opusă democrațţiilor şi bolşe- 
vismului, deşi pe de-o parte afirmă că sunt purtătoare ale 
unei credinţe într-un nou stil de viață, declară, pe de alta, 
că luptă pentru dreptul popoarelor proletare de a se împăr- 
tăşi de repartiția bunurilor mondiale. 

Elementul sufletesc şi economic se prezintă în 
strânsă fuziune şi, după primul moment în care crezi că 





* Telegraful Român, an LXXXIX, nr. 52, 25 dec. 1941, pp. 2-3. Semnat: 
D. Stăniloae. 

surprinzi pe unul ca ultimă explicaţie, vezi că la baza lui 
este iarăşi celălalt. 

În fond, pretutindeni întâlnim nemulțumirea omului. 
Ea se îmbracă într-un motiv sau altul, pretextează o cauză 
sau alta. Este o pretenţie exagerată a fiecăruia, o revărsare 
peste toate zăgazurile. Ea se disimulează sub interesul cla- 
sei, sau al rasei, creând asocieri şi pornind învolburată şi ne- 
cruțătoare împotriva celor ce stau în calea setei sale de 
infinită afirmare şi stăpânire. 

Şi mai demult erau lipsuri, poate mai mari ca cele de 
azi. Şi mai demult erau oameni subordonați şi privilegiați, 
popoare avantajate şi dezavantajate. Cu toate acestea, ine- 
galitatea de stări şi puţinătatea de bunuri nu întreţineau cu- 
tremurarea vulcanică din timpurile noastre. 

Care este cauza mai profundă a acestei neîntrerupte 
zbuciumări, a acestei lupte neîndurate a unor împotriva 
altora? 

Cauza aceasta stă, ni se pare, într-o răscolire a realității 
om. Nicicând n-a avut istoria o temă atât de importantă şi 
atât de grea ca cea de azi. Lumii i s-a dat în sfârşit spre re- 
zolvare problema omului, în toată acuitatea, gravitatea şi 
amploarea ei. 

Înainte omul era o realitate mai mult sau mai puţin 
adormită. Insul se mulțumea cu destinul unui fir de praf 
pierdut în pulberea șoselei. Afară de câteva zeci de mii de 
inşi, miliardele de oameni n-aveau pretenția de-a fi luaţi 
în seamă, fiind împăcaţi cu anonimatul, cu soarta de sala- 
hori indistincţi la operele istoriei, pe care îşi scriau numele 
de autor doar câţiva. Inegalitatea în cinste şi în împărtăşi- 
rea de bunurile lumii era primită de ei ca o stare de destin, 
asupra căreia nici nu trebuie să gândească. Atenţia şi 

consideraţia din partea celor aşezaţi pe trepte sociale mai 
înalte nu se gândeau că trebuie să le revină în baza drep- 
tului lor de oameni. 

Astăzi realitatea om a izbucnit din închisoarea ei de 
modestie şi, cu o pasionată şi tulburătoare străduință, sfă- 
râmă toate aranjamentele comode, clădite fără observarea 
omului, silindu-ne să ne dăm seama că în fiecare ființă miş- 
cătoare cu chip de om este o taină, o pretenţie îndreptată 
asupra noastră, o realitate adâncă, negrăit de importantă şi 
de hotărâtoare. 

Uimiţi, tulburaţi, ne-am trezit din părerea că ne putem 
aranja viaţa în profitul nostru cum vrem, contând cu oame- 
nii subalterni ca şi cu nişte obiecte pe care le putem ex- 
ploata, dar nu cu nişte subiecte care ne pot răsturna toate 
dorinţele şi toate planurile şi care ne pot, la rândul lor, pre- 
tinde să ne aşezăm în serviciul lor. 

Aşa cum o picătură vrăjită turnată într-un lac îl răsco- 
leşte pe acesta într-un chip înfricoşat şi nimic nu-l mai poate 
readuce la liniştea anterioară, la fel un concurs de împreju- 
rări din ultimele veacuri a dezlănţuit adâncul omenesc în 
fiecare ins şi nu mai ştim ce să facem ca să astâmpărăm zbu- 
ciumul şi frământarea generală tot mai grozavă. Orice re- 
formă socială s-ar aduce, oricâte legi favorabile s-ar crea 
pentru muncitori, orice satisfacere a pretențiilor de lux ale 
păturii suprapuse, nimic nu-i mai mulţumeşte, nimic nu 
mai temperează afirmarea pătimaşă a pretențiilor lor. În 
special clasele inferioare nu mai pot fi satisfăcute cu nimic 
din ce li se acordă, ci cer iarăşi şi iarăşi ceva şi mai mult. 

Ne uităm miraţi la fiecare om, şi nu mai înțelegem ce 
este şi ce vrea. Nu mai ştim cum să producem în el o aşezare 
a neastâmpărului de care este cuprins. 

Fenomenul acesta nu trebuie să-l privim numai sub la- 
tura lui tristă. Este aici şi ceva pozitiv. Este parcă şi mâna lui 
Dumnezeu, care ne ridică pe o nouă treaptă de înțelegere şi 
de propagare a vredniciilor noastre. 

Până de curând, trăia într-o anumită adormire nu 
numai omul care n-avea pretenții la cinstirea celorlalți şi la 
egalitatea cu ei, nu numai omul din mulțime, dar şi cel de 
pe treapta socială superioară, care nu vedea în el altceva 
decât un obiect mişcător. Astăzi nu s-a trezit numai în insul 
de jos conştiinţa valorii sale de om şi gelozia pentru această 
demnitate, ci s-a dezvăluit această taină şi omului de pe 
treapta socială superioară. „lată, exist şi eu”, spune prin 
toată pasiunea neastâmpărului său omul ascuns până azi în 
modestia unei condiţii sociale inferioare. lar cel de pe 
treapta superioară este silit să constate că se află într-adevăr 
în faţa unei taine pe care până acum n-a luat-o în seamă. 
Omul este văzut în altă adâncime şi rezolvarea problemelor 
puse de el cere noi încordări din partea tuturor. Dumnezeu 
ne-a înălțat la noi vederi în privința omului şi ne cere un 
nou examen al capacității noastre. 

Dar aceasta nu este altceva decât voinţa lui Dumnezeu 
de-a ne ridica la o nouă treaptă etică. 

Până acum iubirea noastră de om nu a fost pusă cu ade- 
vărat la încercare. Oamenii din clasele inferioare celor dintr-o 
clasă superioară erau împăcaţi cu soarta lor, de fiinţe des- 
considerate. Era uşor celor din păturile superioare să facă 
declaraţii de iubire pentru toți oamenii, când nu se impunea 
trecerea acestor declaraţii în practică. Ordinea socială era 
uşor de menţinut când mulțimile acceptau fără cârteală, ca 
un destin firesc, starea lor de umilinţă. Smerenia lor obiş- 
nuise pe cei suprapuşi să treacă pe lângă ei fără să mai 

observe că şi ei sunt oameni, fără să-şi mai pună pro- 
blema îndatoririi lor de iubire şi de slujire față de aceia. 
Viaţa socială decurgea liniştită, fără zdruncinări, fără 
probleme chinuitoare, învăluită într-o oarecare fericire, 
dar învârtoşată într-o anumită nepăsare şi amorţire mo- 
rală, lipsită de demnitatea conştiinţei de om, mult sub ni- 
velul înălțimilor aspre ale înțelegerii marilor îndatoriri 
de iubire eroică față de om. 

Fiecare față de om se vrea azi ridicată la lumina şi va- 
loarea pe care o comportă această negrăită demnitate şi pri- 
vită ca egală cu oricare altă față omenească. Fiecare om are 
conştiinţa şi cere să fie considerat ca nefiind cu nimic mai 
prejos decât tine. 

Democraţia a crezut că poate satisface pe omul de azi 
şi rezolva problema socială prin acordarea unei egalități ju- 
ridice. Dar, deşi oamenii au devenit astfel toți liberi şi egali 
în fața legilor, lipsind iubirea între ei, libertatea şi egalitatea 
au rămas formale. Cei mulți au continuat să fie sclavii celor 
puţini şi peste tot democraţia a prelungit sau chiar a mărit 
distanţa şi răceala de gheaţă între oameni. 

Comunismul a crezut că va înfăptui o egalitate adevă- 
rată şi-i va apropia pe oameni, răpind tuturor proprietatea 
particulară şi aruncându-i pe toți într-o existență de masă. 

În democraţie s-a înfăptuit în parte, în comunism total 
marele vis al omului modern după egalitate, dar ambele au 
produs experiența că egalitatea fără iubire fie nu se poate 
realiza sincer, fie realizată, nu dă omului fericirea dorită, 
ci-l scufundă într-o şi mai mare nenorocire. 

S-a căutat rezolvarea problemei sociale, astâmpărarea 
omului de azi, cu evitarea iubirii, şi rezultatul a fost o şi mai 
groaznică nemulțumire a omului, o şi mai înfricoşată 





872 CULTURĂ ŞI DUHOVNICIE 


desconsiderare a lui. În democraţie omul este singur, în co- 
munism este anulat, deportat, ucis. Tocmai sistemele care 
au crezut că vor satisface setea omului modern după consi- 
derație, după înțelegerea valorii lui, au dus la ultima dis- 
preţuire şi nesocotire a lui. 

Au venit după ele încercările statelor totalitare de re- 
zolvare a problemei. Învăţând ceva din eşecul democrației 
şi al comunismului au căutat să împace setea de libertate a 
omului cu setea de apropiere, de comunitate şi egalitate, fă- 
când apel nu numai la măsurile de egalizare externă, ci şi 
la forța iubirii, dar, întrucât iubirea nu poate creşte din alte 
temeiuri decât din credinţa în Hristos, insuficienţa iubirii o 
resimt şi oamenii din aceste state, reliefându-li-se mai mult 
elementul autoritar, de coerciție, din ființa lor. 

Peste tot, neputința omenirii de azi de-a afla izvoarele 
iubirii şi de-a astâmpăra prin ea nemulțumirea generală au 
dus la acest război de crâncenă măcelărie. 

Eşecul democraţiei şi al comunismului, tensiunea ideii 
naţionalist-totalitare după elementul iubirii ca forță de co- 
eziune şi ordine socială şi, peste tot, rostogolirea tuturor în- 
cercărilor omeneşti în cel mai înfricoşat război, ne arată că 
direcția în care trebuie căutată salvarea omenirii este egali- 
tatea prin iubire, sau iubirea egalizatoare. Dacă însă egali- 
tatea o poate realiza omul prin legi şi forţă, iubirea nu o 
poate înfăptui decât apelând la Iisus Hristos, decât prin 
smerenia omului străbătut de puterea credinței în Dumnezeu. 
Oamenii trebuie să-şi însuşească liberi duhul de iubire şi de 
autolimitare în convieţuire cu ceilalți. 

Fiecare om se doreşte după consideraţia şi iubirea ce- 
lorlalți. Smerenia nu i-o poate pretinde decât cel care el în- 
suşi se smereşte satisfăcându-i setea de egalitate şi iubire. 

Dorul de consideraţie şi de egalitate trebuie să se îmbine cu 
smerenia, cu reducerea pretențiilor. Dar această împreunare 
de contrarii nu se poate realiza decât prin iubire şi în atmos- 
fera de iubire. 

După eşecul tuturor străduinţelor şi doctrinelor sociale 
omeneşti, pentru liniştirea apelor învolburate ale vieții so- 
ciale, nu rămâne altă putere în stare să aducă o soluţie decât 
creştinismul. 

Noi nu ne putem da încă seama ce posibilități uriaşe 
ascunde creştinismul în această privință. Tezaurul lui încă 
n-a fost descuiat în cămările lui cele mai bogate, pentru că 
nici nu s-a simţit nevoia de a fi descuiat. Viitorul ne va des- 
coperi un creştinism care va da nebănuit de luminoase şi de 
satisfăcătoare soluţii problemei sociale sau, în orice caz, va 
fructifica încercări de-o înălțime şi de-o justețe întru totul 
mulțumitoare. 

Se pot prevedea de pe acum unele din liniile schema- 
tice ale sintezelor sociale pe care le va oferi creştinismul: 


Naşterea Fiului lui Dumnezeu ca om a dezvăluit o va- 
loare a omului, până la care nu s-a putut ridica nici măcar 
conştiinţa de azi, prin care fiecare ins îşi cere atât de pasio- 
nat considerația şi iubirea semenilor. Omul apare, în lumina 
întrupării Domnului, cu o demnitate atât de înaltă, încât în 
cadrul concepției creştine niciodată nu s-ar putea ajunge la 
uciderile din comunism şi la contopirea lui în masă, la dis- 
tanţele reci din democraţie şi la strâmtorările totalitare. 
Dimpotrivă, oricât de mult ar fi să facă pentru el sistemele 
sociale cunoscute, creştinismul tinde să facă şi mai mult. Pa- 
siune infinită pentru om nu poate da decât gândul că el este 
destinat vieţii veşnice, că fața lui a devenit față a lui 

Dumnezeu. Fiecare creştin trebuie să considere ca o jignire, 
dar şi ca o mustrare pentru creştinătate, afirmarea demo- 
cratului, comunistului sau oricărui alt doctrinar social, că 
iubeşte mai mult pe om şi face prin doctrina lui mai mult 
pentru om decât el. Creştinismul ne trebuie să fie totdeauna 
cu mii de metri înaintea oricărui sistem social în grija, în 
apropierea, în consideraţia sa pentru om. 


lisus Hristos, născându-Se ca fiu de teslar modest şi 
trăind în intimitatea muncitorilor, a nevoiaşilor şi a țărani- 
lor, a spart zidurile şi distanţele dintre clase, punând mai 
presus de toate omul şi căutându-l peste tot pe el. Omul 
este acelaşi şi pe treptele inferioare ale societății. El are şi 
acolo aceeaşi valoare. Omul este egal sau egalizabil. Deose- 
birile sociale nu scad şi nu măresc valoarea omului. Ele 
sunt neesenţiale pentru valoarea şi demnitatea de om. So- 
cietatea nu trebuie să absolutizeze şi idolatrizeze distanţele 
sociale, ci să înlăture din ele tot ce este piedică în comuni- 
carea şi comuniunea de la om la om. Din treptele sociale 
nu trebuie să se menţină decât caracterul lor funcțional în 
slujba comunității oamenilor de valoare egală. Apropierea, 
intimitatea dintre oameni, cu înmuierea demarcaţiilor între 
trepte şi clase, nu trebuie să aibă numai un caracter forțat 
- căci atunci n-ar mai fi intimitate reală - ci trebuie să fie 
întemeiată pe iubirea izvorâtă din valoarea şi destinația 
eternă a omului. 


Fiul lui Dumnezeu, făcându-Se om, nu Şi-a afirmat 
între noi pretenţia de a I se servi, ci de a servi. Mai mult, 
mărirea Sa ca om în veci şi-a dobândit-o luând asupra Sa 
răspunderea pentru păcatul tuturor şi suferind cât ar fi 

trebuit să sufere toţi la un loc în noaptea din Ghetsimani 
şi de pe Golgota. 

Deci valoarea omului nu este ceva dat deplin de la în- 
ceput, ci ceva de realizat, un destin de înfăptuit. lar înfăp- 
tuirea valorii proprii nu se obține prin afirmarea orgolioasă 
şi prin acapararea egoistă, ci prin grija de alții, prin purtarea 
poverilor lor, prin suferința pentru ei, prin silința de a rea- 
liza şi valoarea lor, ridicându-i la egalitatea cu persoana pro- 
prie. lisus asumând răspunderea pentru păcatul tuturor n-a 
schițat doar un gest teatral. Seriozitatea morală a acestui act 
ne arată că prin el se produce de fapt o trecere a răspunderii 
de la unul la altul. În mod real a trecut oarecum păcatul 
omenesc asupra lui lisus, încât acesta a simţit de fapt dure- 
rea celui ce a săvârşit însuşi toate păcatele omeneşti. Iubirea 
care te face să-ți asumi răspunderea pentru alții, creează o 
atât de mare apropiere între tine şi ei, încât se produce o 
anumită identificare între eul propriu şi eul lor. Avem aici o 
împăcare între libertate şi colectivitate, între concepţia de 
nescăzută apreciere a insului şi de supremă valorificare a 
întregului social, fără a fi sacrificat nici insul nici întregul. 
Numai mişcarea liberă din iubire te apropie şi de încadrează 
desăvârşit şi te identifică cu colectivitatea. O colectivitate 
realizată din exterior, prin porunci, nu apropie subiectele 
de fapt şi nu se produce o uşurare a unui prin altul. 

Prin asumarea răspunderii şi a suferinței în locul altuia 
cresc şi eu la demnitatea adevărată de om şi creşte şi acela. 

Viitoarele străduinţe de vindecare socială vor trebui să 
schimbe, prin educaţie creştină, egocentrismul prin alocen- 
trism în raporturile dintre oameni, modificând mentalitatea 
temătoare de suferinţă prin una doritoare de suferință în fa- 
voarea altora. 

Din toate acestea rezultă că viitoarea societate nu-şi 
poate afla odihna decât în orientarea ei potrivit cu indicaţiile 
cuprinse în creştinism, pe care le-au folosit în parte şi încer- 
cările democrate, comuniste şi totalitariste de până acum. 
Dar orânduirea societăţii pe baza îndrumărilor lui Hristos 
nu se poate face numai prin legi, ci în mod principal printr- 
o educaţie generală care să schimbe mentalitatea omului şi 
să dezrădăcineze patimile egoismului spiritual şi material 
din el, sădind în schimb iubirea izvorâtă din credinţă. 

